
1866
La mormântul lui Aron Pumnul


Îmbracă-te în doliu, frumoasă Bucovină, 

Cu cipru verde-ncinge antịcă fruntea ta; 

C-acuma din pleiada-ți aṷroasă și senină 

Se stinse un luceafăr, se stinse o lumină, 

 Se stinse-o dalbă stea! 



Metalica, vibrânda a clopotelor jale 

Vuiește în cadență și sună întristat; 

Căci ah! geni ul mare al deșteptării tale 

Păși, se duse-acuma pe-a nemuririi cale 

 Și-n urmă-i ne-a lăsat! 



Te-ai dus, te-ai dus din lume, o! geniu nalt și mare, 

Colò unde te-așteaptă toți îngerii în cor, 

Ce-ntoană tainic, dulce a sferelor cântare 

Și-ți împletesc ghirlande, cununi mirositoare, 

 Cununi de albe flori! 



Te plânge Bucovina, te plânge-n voce tare, 

Te plânge-n tânguire și locul tău natal; 

Căci umbra ta măreață în falnica-i zburare 

O urmă-ncet cu ochiul în tristă lăcrimare 

 Ce-i simț nați onal! 



Urmeze încă-n cale-ți și lacrima duioasă, 

Ce junii toți o varsă pe trist mormântul tău, 

Urmeze-ți ea prin zboru-ți în cânturi tânguioasĕ, 

În cânturi răsunânde, suspine-armonioasĕ, 

 Colò, în Eliseu! 











Notă privind simbolurile editoriale folosite. 


	Punctul sub i arată prezența accentului: cuvântul antică este accentuat (livresc) pe i la fel ca etimonul său latin.  

	Brevis sub u arată pronunțarea semivocalică: cuvântul auroasă începe cu diftongul au, ca în româna veche (și ca în etimonul său latin).  

	Accentul grav pe o, prezent deja în ediția Perpessicius pe care am consultat-o și urcând poate până la Eminescu, indică accentuarea arhaică (și etimologică) a cuvântului colo pe ultima silabă.  

	O bară verticală colorată arată prezența (etimologică și livrescă, dar și din necesități prozodice) a hiatului, acolo unde în mod normal el nu este prezent în limba actuală.  

	În sfârșit, prezența diacriticului brevis pe e indică pronunțarea regională moldovenească, cerută de rimă, a lui e ca ă.  (În același timp, Eminescu nu scrie ă, ci e, deci grafia cu e trebuie păstrată.)  


Aceste simboluri nu fac parte din textul eminescian. Ele pot fi adăugate de editori spre a facilita pronunțarea corectă a unui text totodată livresc și având și elemente de pronunțare regională și arhaică.    






De-aș avea


De-aș avea și eu o floare 

Mîndră, dulce, răpitoare 

Ca și florile din mai, 

Fiice dulce a unui plai, 

Plai rîzînd cu iarbă verde, 

Ce se leagănă, se pierde 

Undoind încetișor, 

Șoptind șoapte de amor; 



De-aș avea o floricică 

Gingașă și tinerică, 

Ca și floarea crinului, 

Alb ca neaua sînului, 

Amalgam de-o roz-albie 

Și de una purpurie, 

Cîntînd vesel și ușor, 

Șoptind șoapte de amor; 



De-aș avea o porumbiță 

Cu chip alb de copiliță, 

Copiliță blîndișoară, 

Ca o zi de primăvară, 

Cîtu-ți ține ziulița 

I-aș cînta doina, doinița, 

I-aș cînta-o-ncetișor, 

Șoptind șoapte de amor.




O călărire în zori


A nopții gigantică umbră ușoară, 

        Purtată de vînt, 

Se-ncovoie tainic, se leagănă, zboară 

        Din aripi bătînd. 



Roz-alb-auroră, cu bucle de aur 

        Sclipinde-n rubin, 

Revarsă din ochii-i de lacrimi tezaur 

        Pe-al florilor sîn; 



Răspînde suflarea narciselor albe 

        Balsamu-i divin, 

Și Chloris din roze își pune la salbe 

        Pe fruntea-i de crin; 



Iar rîul suspină de blînda-i durere 

        Poetic murmur, 

Pe-oglinda-i de unde răsfrînge-n tăcere 

        Fantastic purpur; 



Și pasărea cîntă suspine-imitîndă 

        Un cîntec de-amor, 

Ecou-i răspunde cu vocea-i vuindă 

        La plînsu-i de dor. 



Pe cîmp se văd două ființe ușoare 

        Săltînde pe-un cal, 

Pe care le-ncinge de flutură-n boare 

        Subțire voal; 



Ca Eol, ce zboară prin valuri și țipă, 

        Fugarul ușor 

Nechează, s-aruncă de spintecă-n pripă 

        Al negurei flor, 



O dalbă fecioară adoarme pe sînul 

        De-un june frumos, 

Astfel cum dormită oftarea, suspinul 

        În cîntul duios; 



Iar talia-i naltă, gingașă, subțire 

        Se mlădie-n vînt, 

Și negrele-i bucle ondoală-n zefire, 

        Sclipesc fluturînd. 



I-adoarme pe sînu-i, se leagănă-n brate 

        În tandre visări; 

Pe cînd ca profume pe blînda ei față 

        Plutesc sărutări. 



Iar aeru-n munte, în vale vibrează 

        De tainici oftări; 

Căci junele astfel din pieptu-i oftează 

        În dalbe cîntări: 



„Ah! ascultă, mîndruliță, 

        Drăguliță, 

Șoapta-mi blîndă de amor, 

Să-ți cînt dulce, dulce tainic, 

        Cîntul jalnic 

Ce-ți cîntam adeseori. 



De-ai fi, dragă, zefir dulce, 

        Care duce 

Cu-al său murmur frunze, flori, 

Aș fi frunză, aș fi floare, 

        Aș zburare 

Pe-al tău sîn gemînd de dor; 



De-ai fi noapte, -aș fi lumină, 

        Blîndă, lină, 

Te-aș cuprinde c-un suspin 

Și în nunta de iubire, 

        În unire, 

Naște-am zorii de rubin; 



        De-aș fi, mîndra, rîușorul, 

                Care dorul 

        Și-l confie cîmpului, 

        Ți-aș spăla c-o sărutare, 

                Murmurare, 

        Crinii albi ai sînului!“ 



Ca Eol, ce zboară prin valurî și țipă, 

        Fugarul ușor 

Nechează, s-aruncă de spintecă-n pripă 

        Al negurei flor; 



Vergina îl strînge pe-amantu-i mai tare 

        La sînu-i de crin, 

Și fața-și ascunde l-a lui sărutare 

        În păr ebenin. 



Iar Eco își rîde de blîndele plîngeri, 

        De junii amanți, 

Și rîul repetă ca cîntul de îngeri 

        În repede danț: 



        „De-aș fi, mîndră, rîușorul, 

                Care dorul 

        Și-l confie cîmpului, 

        Ti-aș spăla c-o sărutare, 

                Murmurare, 

        Crinii albi ai sînului!“




Din străinătate


Când tot se-nveselește, când toți aci se-ncântă, 

Când toți își au plăcerea și zile fără nori, 

Un suflet numai plânge, în doru-i se avântă 

L-a patriei dulci plaiuri, la cîmpii-i râzători. 



Și inima aceea, ce geme de durere, 

Și sufletul acela, ce cântă amorțit, 

E inima mea tristă, ce n-are mângîiere, 

E sufletu-mi, ce arde de dor nemărginit. 



Aș vrea să văd acuma natala mea vâlcioară 

Scăldată în cristalul pârăului de-argint, 

Să văd ce eu atâta iubeam odinioară 

A codrului tenebră, poetic labirint; 



Să mai salut o dată colibele din vale, 

Dorminde cu un aer de pace, liniștiri, 

Ce respirau în taină plăceri mai naturale, 

Visări misterioase, poetice șoptiri. 



Aș vrea să am o casă tăcută, mitutică, 

În valea mea natală, ce undula în flori, 

Să tot privesc la munte în sus cum se ridică, 

Pierzându-și a sa frunte în negură și nori. 



Să mai privese o dată câmpia-nfloritoare, 

Ce zilele-mi copile și albe le-a țesut, 

Ce auzi odată copila-mi murmurare, 

Ce jocurile-mi june, zburdarea mi-a văzut. 



Melodica șoptire a râului, ce geme, 

Concertul, ce-l întoană al păsărilor cor, 

Cântarea în cadență a frunzelor, ce freme, 

Născur-acolo-n mine șoptiri de-un gingaș dor. 



Da! Da! Aș fi ferice de-aș fi încă o dată 

În patria-mi iubită, în locul meu natal, 

Să pot a binezice cu mintea-nflăcărată 

Visările juniei, visări de-un ideal. 



Chiar moartea, ce răspânde teroare-n omenire, 

Prin vinele vibrânde ghețoasele-i fiori, 

Acolo m-ar adoarme în dulce liniștire, 

În visuri fericite m-ar duce către nori.




La Bucovina


N-oi uita vreodată, dulce Bucovină, 

Geniu-ți romantic, munții în lumină, 

        Văile în flori, 

Rîuri resăltînde printre stînce nante, 

Apele lucinde-n dalbe diamante 

        Peste cîmpii-n zori. 



Ale sorții mele plîngeri și surîse, 

Îngînate-n cînturi, îngînate-n vise 

        Tainic și ușor, 

Toate-mi trec prin gîndu-mi, trec pe dinainte, 

Inima mi-o fură și cu dulci cuvinte 

        Îmi șoptesc de dor. 



Numai lîngă sînu-ți geniile rele, 

Care îmi descîntă firul vieții mele, 

        Parcă dormita; 

Mă lăsară-n pace, ca să cînt în lume, 

Să-mi visez o soartă mîndră de-al meu nume 

        Și de steaua mea. 



Cînd pe bolta brună tremură Selene, 

Cu un pas melodic, cu un pas alene 

        Lin în calea sa, 

Eol pe-a sa arpă blînd răsunătoare 

Cînt-a nopții dulce, mistică cîntare, 

        Cînt din Valhala. 



Atunci ca și silful, ce n-adoarme-n pace, 

Inima îmi bate, bate, și nu tace, 

        Tremură ușor, 

În fantazii mîndre ea își face cale, 

Peste munți cu codri, peste deal și vale 

        Mînă al ei dor. 



Mînă doru-i tainic colo, înspre tine, 

Ochiul îmi sclipește, genele-mi sunt pline, 

        Inima mi-e grea; 

Astfel, totdeauna cînd gîndesc la tine, 

Sufletul mi-apasă nouri de suspine, 

        Bucovina mea!




Speranța


Cum mîngîie dulce, alină ușor 

Speranța pe toți muritorii! 

Tristeță, durere și lacrimi, amor 

Azilul își află în sînu-i de dor 

Și pier, cum de boare pier norii. 



Precum călătorul, prin munți rătăcind, 

Prin umbra pădurii cei dese, 

La slaba lumină ce-o vede lucind 

Aleargă purtat ca de vînt 

Din noaptea pădurii de iese: 



Așa și speranța — c-un licur ușor, 

Cu slaba-i lumină pălindă — 

Animă-ne-o dată tremîndul picior, 

De uită de sarcini, de uită de nori, 

Și unde o vede s-avîntă. 



La cel ce în carcere plînge amar 

Și blestemă cerul și soartea, 

La neagra-i durere îi pune hotar, 

Făcînd să-i apară în negru talar 

A lumii paranimfă — moartea. 



Și maicii ce strînge pruncuțu-i la sîn, 

Privirea de lacrime plină, 

Văzînd cum geniile morții se-nclin 

Pe fruntea-i copilă cu spasmuri și chin, 

Speranța durerea i-alină. 



Căci vede surîsu-i de grație plin 

Și uită pericolul mare, 

L-apleacă mai dulce la sînu-i de crin 

Și fața-i umbrește cu păr ebenin, 

La pieptu-i îl strînge mai tare. 



Așa marinarii, pe mare îmblînd, 

Izbiți de talazuri, furtune, 

Izbiți de orcanul ghețos și urlînd, 

Speranța îi face de uită de vînt, 

Și speră la timpuri mai bune. 



Așa virtuoșii murind nu desper, 

Speranța-a lor frunte-nsenină, 

Speranța cea dulce de plată în cer, 

Și face de uită de-a morții dureri, 

Ploapele-n pace le-nchină. 



Cum mîngîie dulce, alină ușor 

Speranța pe toți muritorii! 

Tristeță, durere și lacrimi, amor 

Azilul își află în sînu-i de dor 

Și pier, cum de boare pier norii.




Asta vreu, dragul meu


­ Iubești scumpa mea frumoasă

Ghirlăndioara de-albe flori,

Ce-ncunună grațioasă

Buclele-mi ce-n vânturi zbor?



­ Nu, nu! Nu, nu!



­ Ce vrei dară, dragă, tu?

Poate roza cea tăcută

Care dulce se sărută

Cu fluturii râzători?



­ Ba nu, nu: cununa-n laur,

Cinsă-n aur, aur, aur,

Atunci este un tezaur:



Asta vreu,

Dragul meu!



­ Iubești, dulce drăgulină,

Doina mea de tainic dor

Ca pe lira mea suspină

Dulce, blând, încetișor?



­ Nu, nu! Nu, nu!



­ Ce vrei dară, dragă, tu?

Poate cântul de-armonie

Care Eol îl adie

Printre frunze, printre flori?



­ Ah! Când aurul suspină

În punguța plină, plină,

C-o cântare metalină!



Asta vreu,

Dragul meu!



­ Iubești poate pe Selene,

Ca o candelă lucind,

Când cu pasu-i lin, alene

Se preumblă surâzând?



­ Nu, nu! Nu, nu!



­ Ce vrei dară, dragă, tu?

Iubești poate alba zare

Ce-o săgeată mândrul soare

Peste câmpul înflorind?



­ Ah! Când aurul dulce sună

În punguța mea nebună

Nu-mi mai trebe alba lună!



Asta vreu,

Dragul meu!



­ Iubești patria-ți măreață

Ce de glorii duce dor,

Când în palida ei față

Se deseamnă-un viitor?



­Nu, nu! Nu, nu!



Ce vrei dară, dragă, tu?

Poate visul mare, mare

De mărire, răzbunare,

Ce-l visează-a ei popor?



Când în loc de glorii, laur,

Mi-ar da aur, aur, aur,

Atunci fi-mi-ar un tezaur!



Asta vreu,

Dragul meu!




	(Umoristul, 29 septembrie/11 octombrie 1866)


Misterele nopții


Cînd din stele auroase 

Noaptea vine-ncetișor, 

Cu-a ei umbre suspinînde, 

Cu-a ei silfe șopotinde, 

Cu-a ei vise de amor; 



Cîte inimi în plăcere 

Îi resaltă ușurel! 

Dar pe cîte dureroase 

Cîntu-i mistic le apasă, 

Cîntu-i blînd, încetinel. 



Două umbre, albicioase 

Ca și fulgii de ninsori, 

Razele din alba lună 

Mi le torc, mi le-mpreună 

Pentru-ntregul viitor; 



Iar doi îngeri cîntă-n plîngeri, 

Plîng în noapte dureros, 

Și se sting ca două stele, 

Care-n nuntă, ușurele, 

Se cunun căzînde jos. 



Într-un cuib de turturele 

Ca și fluturii de-ușor 

Saltă Eros nebunește, 

Îl desmiardă, l-încălzește 

Cu un vis de tainic dor; 



Iar în norul de profume 

Două suflete de flori 

Le desparte-al nopții mire 

Cu fantastica-i șoptire, 

Le resfiră, pînă mor. 



Cînd pe stele aurie 

Noaptea doarme ușurel, 

Cîte inime rîzînde, 

Dar pe cîte suspinînde 

Le delasă-ncetinel! 



Dar așa ne e destinul, 

Vitreg prea adeseori, 

Unui lumea i-acordează, 

Iar pe altul îl botează 

Cu-a lui rouă de plînsori.




Frumoasă-i


În lacul cel verde și lin

Răsfrânge-se cerul senin,

Cu norii cei albi de argint,

Cu soarele nori sfâșiind.

Dumbrava cea verde pe mal

S-oglindă în umedul val,

O stâncă stârpită de ger

Înalț-a ei frunte spre cer.



Pe stânca sfărmată mă sui,

Gândirilor aripi le pui;

De-acolo cu ochiul uimit

Eu caut colo-n răsărit

Și caut cu sufletul dus

La cerul pierdut în apus.

Cobor apoi stânca în jos,

Mă culc între flori cu miros,

Ascult la a valului cânt,

La geamătul dulce din vânt.

Natura, de jur împrejur,

Pe sus e o boltă de-azur,

Pe jos e un verde covor,

Țesut cu mii tinere flori.

Văd apa ce tremură lin

Cum vântul o-ncruntă-n suspin,

Simt zefiri cu-aripi de fiori

Muiate în miros de flori,

Văd lebede, barcă de vânt,

Prin unde din aripe dând,

Văd fluturi albaștri, ușori,

Roind și bând miere din flori.



De ce nu am aripi să zbor!

M-aș face un flutur ușor,

Un flutur ușor și gentil

Cu suflet voios de copil,

M-aș pune pe-o floare de crin,

Să-i beau suflețelul din sân,

Căci am eu pe-o floare necaz:

Frumoasă-i ca ziua de azi!




Lida


Marea-i tristă-n vântul serei.

Pe ruini ce se deșir

Lida vede-icoana mării

Și pe față-i plâng gândiri.



Blonda Lid-amor gândește.

Marea vede chipu-i pal

Și-n adâncu-i zugrăvește

Prin ruini un ideal.



Un pescar pe țărmuri trece

Și din placa de argint

Vede zâna tristă, rece

Prin risipe rătăcind.



Peste-un an în nopți de vară

Vezi pe luciul vagabond

Cu pescaru-n luntre zboară

Al ruinei geniu blond.




	1867


1867
Ce-ți doresc eu ție, dulce Românie


Ce-ți doresc eu ție, dulce Românie, 

Țara mea de glorii, țara mea de dor, 

Brațele nervoase, arma de tărie, 

La trecutu-ți mare, mare viitor! 

Fiarbă vinu-n cupe, spumege pocalul, 

Dacă fiii-ți mândri aste le nutresc; 

Căci rămâne stânca, deși moare valul, 

Dulce Românie, asta ți-o doresc. 



Vis de răzbunare negru ca mormântul 

Spada ta de sânge dușman fumegând, 

Și deasupra idrei fluture cu vântul 

Visul tău de glorii falnic triumfând, 

Spună lumii large steaguri tricoloare, 

Spună ce-i poporul mare, românesc, 

Când s-aprinde sacru candida-i vâlvoare, 

Dulce Românie, asta ți-o doresc. 



Îngerul iubirii, îngerul de pace, 

Pe altarul Vestei tainic surâzând, 

Ce pe Marte-n glorii să orbească-l face, 

Când cu lampa-i zboară lumea luminând, 

El pe sânu-ți vergin încă să coboare, 

Guste fericirea raiului ceresc, 

Tu îl strânge-n brațe, tu îi fă altare, 

Dulce Românie, asta ți-o doresc. 



Ce-ți doresc eu ție, dulce Românie!

Tânără mireasă, mamă cu amor! 

Fiii tăi trăiască numai în frăție 

Ca a nopții stele, ca a zilei zori, 

Viață în vecie, glorii, bucurie, 

Arme cu tărie, suflet românesc, 

Vis de vitejie, fală și mândrie, 

Dulce Românie, asta ți-o doresc!




La Heliade


De mi-ar permite-Apolon s-aleg dintre cunune, 

Ghirlanda n-aș alege-o de flori plăpînde, june, 

Ci falnica cunună a bardului bătrîn; 

Eu n-aș alege lira vibrîndă de iubire, 

Ci ceea care falnic îmi cîntă de mărire, 

Cu focul albei Veste aprinde al meu sîn. 



Ghirlanda ce se-nsoară cu silfele ușoare, 

Pe fruntea inspirată, pe fruntea-nspirătoare, 

De bucle-ncungiurată, blondine, undoind, 

Plăcută-i a ghirlandă — sublimă însă este 

Cununa cea de laur, ce sîntă se-mpletește 

Pe fruntea cea umbrită de bucle de argint. 



Ca visul e cîntarea ce-o-ntoană Eol dulce, 

Cînd silfele vin jalnic prin lilii să se culce, 

Să doarmă somn de îngeri pe sînul alb de flori, 

Sublim însă e cîntul cînd țipă și ia-n goană 

Talazurile negre ce turbă, se răstoarnă, 

Și spumegă ca furii și urlă-ngrozitor. 



Astfel îți e cîntarea, bătrîne Heliade, 

Cum curge profeția unei Ieremiade, 

Cum se răzbun-un vifor zburînd din nor in nor. 

Ruga-m-aș la Erato să cînt ca Tine, barde, 

De nu în viața-mi toată, dar cîntecu-mi de moarte 

Să fie ca „Blestemu“-Ți… să-l cînt, apoi să mor.




Horia


Să priveasc-Ardealul lunei i-e rușine

Că-a robit copiii-i pe sub mâni străine.



Ci-ntr-un nor de abur, într-un văl de ceață,

Își ascunde tristă galbena ei față.



Horia pe-un munte falnic stă călare:

O coroană sură munților se pare,



Iar Carpații țepeni îngropați în nori

Își vuiau prin tunet gândurile lor.



­ Eu am ­ zise-un tunet ­ suflet mare, greu,

Dar mai mare suflet bate-n pieptul său;



Fruntea-mi este albă ca de ani o mie,

Dară a lui nume mai mult o să ție.



­ Nalți suntem noi munții ­ zise-un vechi Carpat ­

Dar el e mai mare, că ni-i împărat.



Atunci luna iese norilor regină,

Fruntea lui cea pală roșu o-nsenină,



Galbenele-i raze încing fruntea-i rece,

Că părea din munte diadem de rege.



Și un stol de vulturi muntele-ncongior,

Cugetând că-i Joe, dumnezeul lor,



Când în miezul nopții, cununat cu nymb,

Fulgere aruncă sus de pe Olymp.




Nu e steluță


Nu e steluță tremurătoare

Să nu gândească în drum de nor

La altă steauă strălucitoare,

La alt amor.



Numai o viață pe gând de moarte,

Numai o frunte ce-a-ngălbenit,

Numai un atom fără de soarte

Nu e iubit.



Galbena steauă fără lumină

­ Altar să n-aibă un dumnezeu ­

Este-al meu suflet care declină,

Sufletul meu!




Din lyra spartă...


Din lira spartă a mea cântare

Zboar-amorțită, un glas de vânt,

Să se oprească tânguitoare

Pe un mormânt!



Oare femeia, pe care mie

Dumnezeu sântul o-a destinat,

În patu-acela de cununie

S-a-nfășurat?



O caut, gându-mi și-o-nchipuiește,

Dar n-am văzut-o de când eu sunt...

Oare amorul ce îmi zâmbește

E în mormânt?




Care-o fi în lume...


­ Care-o fi în lume și al meu amor?

Sufletul întreabă inima cu dor.



Va fi mănăstirea cu zidiri cernite,

Cu icoane sânte și îngălbenite,



Va fi vitezia cu coif de aramă

L-ale cărei flamuri patria te cheamă,



Ori va fi o dulce inimă de înger

Să mângâie blândă ale mele plângeri?



L-am cătat în lume. Unde o să fie

Îngerul cu râsul de-albă veselie?



Unde o să-l caut, mare Dumnezeu...

Poate-i vo fantasm-a sufletului meu?



Ba nu, nu! Oglinda sufletului meu

Îmi arat-adesea dulce chipul său,



Căci oglinda-i rece îmi arat-o zeie

Cu suflet de înger, cu chip de femeie,



Dulce și iubită, sântă și frumoasă,

Vergină curată, steauă radioasă,



Și să mă iubească, s-o iubesc și eu,

Să-i închin viața sufletului meu.



Dar ce râde lumea? Ce râde și spune?

„Femeia nu este ce crezi tu, nebune.



Fața ei e-o mască ce-ascunde-un infern

Și inima-i este blestemul etern,



Buza ei e dulce, însă-i de venin,

Ochiu-i te omoară, când e mai senin.



Și-apoi ce-i amorul? Visu-i și părere,

Haina strălucită pusă pe durere".



Dar dacă e astfel, unde-i a mea zână

Cu chipul de înger muiat în lumină?



­ N-a fost niciodată. De-a fost vrčodată,

Atunci în mormântul cel rece o cată.



De n-a fost ­ imagină-ți singur în tine

Un înger din ceriuri cu aripi senine,



Pe care deodată cu sufletul tău

Pe lume-l trimise de sus Dumnezeu



Și care-nainte de-a-l întâlni tu,

În sufletul morții ființa-și pierdu.



Și cântă pe-ăst înger de dulce amor

Și plânge-l cu jale și plânge-l cu dor;



Din sufletu-ți rece tu fă o grădină

Cu râuri de cânturi, cu flori de lumină;



Colo-n cimitirul cu cruci risipite

Te primblă adese cu gânduri uimite;



Alege-ți o cruce, alege-un mormânt

Și zi: Aici doarme amorul meu sânt;



Și cântă la capu-i și cântă mereu:

Dormi dulce și dusă, tu, sufletul meu!




Phylosophia copilei


Glasul plăcerei dulce iubit

Cheamă gândirea pe a mea frunte,

Ce zboară tainic ca și o luntre

În oceanu-i nemărginit.



Stelele toate angeli îi par,

Angeli cu aripi strălucitoare,

A căror inimi tremurătoare

Candele d-aur nouă mi-apar.



Falnică-i pare legea Creării,

Lumi ce de focuri în lumi înot,

Candeli aprinse lui Zebaot,

Ce ard topirei și renvierei.



Dar mai puternic, mai nalt, mai dulce

Îi pare legea de a iubi,

Fără ea nu e de a trăi,

Fără ea omul ca stins se duce.



De-aceea nu voi ca eu să fiu

Pală idee-a Dumnezeirei,

Șotă copilă a nesimțirei,

Foc mort ce pare a arde viu.



Ci voi să-mi caut pe-ntinsa lume

O frunte albă să o dezmierd

Și-n ea gândirea mea să o pierd,

Cum pierde-un čco pribeagul nume.



Să-ncunun capul unui iubit

Cu vise d-aur în rai țesute,

Până ce ginii necunoscute

Mi-ar rumpe lanțul d-a fi trăit.




Resignațiune


Și eu născui în sânul Arcadiei și mie

Natura mi-a jurat

La leagănu-mi de aur să-mi deie bucurie;

Și eu născui în sânul Arcadiei, dar mie

O scurtă primăvară dureri numai mi-a dat.



O dată numai Maiul vieței înflorește ­

La mine-a desflorit;

Și zeul lin al păcei ­ o, lume, mă jelește! ­

Făclia mi-o apleacă, lumina-i asfințește

Și iasma-i a fugit.



Acuma stau pe podu-ți, vecie-nfricoșată ­

Pe podul tău pustiu:

Primește-mputerirea-mi fortunei adresată,

Ți-o napoiez neatinsă și nedisigilată ­

De fericire-n lume nemica eu nu știu.



Și Tronului în preajmă ridic a mea-acuzare,

O, jude voalat!

Pe steaua-aceea merse senina zicătoare

Că cumpăna dreptății o porți răsplătitoare,

De secoli intronat.



Aci ­ se zice ­ așteaptă pe cei răi spăimântare,

Cei buni sunt fericiți.

A inimei adâncuri vei da la-nfățișare,

Enigmei Providenței vei da o dezlegare,

Vei ține socoteală de cei nenorociți.



Aci espatriatul o patrie găsește,

A suferinței cale spinoasă s-a finit.

Divina fiică, care-Adevărul se numește,

Care puțini o-adoară, mulțimea-o-ocolește,

A vieței mele repezi frâu iute a oprit.



­ Îți răsplătesc, îmi zise, în viața viitoare

O, dă-mi junețea ta!

Nu-ți dau nimic acuma făr d-astă îndreptare.

Luai avizu-acesta pe viața viitoare

Și îi jertfii plăcerea din tinerețea mea.



­ Dă-mi mie-acea femeie scumpă inimei tale ­

Dă-mi mie Laura ta!

De gropi dincolo-amaru-ți luce cu-ncămătare,

Și sângerând, rumpând-o din inima-arzătoare,

Plângeam în hohot, însă am dat-o și pe ea.



­ Această-obligațiune la morți e îndreptată

­ Râzând lumea zicea ­

Căci, nu vezi, mincinoasa de těrani cumpărată

Umbre ți-a dat în loc de ferice-adevărată,

La terminu-ăstui cambiu tu n-ei mai esista.



Isteț glumea o oaste de șerpi derâzătoare:

­ Naintea unui caos de ani zeificat

Tu tremuri. Ce sunt oare zeitățile tale?

Slabului plan al lumei scorniri mântuitoare

Ce-ngeniul umanei nevoi a-mprumutat.



Ce e viitorimea de gropi învăluită?

Vecia ce-i cu care deșert ni te fălești?

Măreață pentru că e cu coji acoperită,

A spaimelor-ne proprii umbră-nurieșită,

Pe-oglinda cea pustie a conștiinței omenești.



Icoană mincinoasă de ființi viețuitoare

­ Mumia timpului ­

De balsamul speranței ținute în răcoarea

A groapei locuință; nu aceștěa oare

Îi zici tu nemurire-n febrea delirului?



Și pe speranți, pe cari le dezminte putrezirea,

Bunuri sigure-ai dat.

De șase mii ani moartea nu-și ține ea tăcerea?

Văzut-a de atuncea vrun mort reînvierea

Să-ți spună că dincolo vei fi recompensat?



Văzui că zboară timpul spre țărmurile tale;

Natura înflorind.

Că rămânea în urmă-i cadavru demn de jale,

Că nici un mort nu iese din umbra groapei sale

Și totuși credeam tare divinul jurământ.



Orice plăcere-n lume ți-am junghiat-o ție ­

Acum m-arunc la tronu-ți acel judecător,

Căci surd desprețuit-am a lumei flecărie,

Numa-n a tale bunuri credeam cu frenezie,

Acum cer recompensa-mi, divin răsplătitor!



­ Eu îmi iubesc copiii cu čgală iubire!

Din sfere nevăzute zise-un geniu divin.

Sunt două flori ­ el zise ­ ascultă, Omenire,

Sunt două flori espuse l-a omului găsire:

Speranța-i una, pe alta Plăcerea o numim.



Și cine-ați frânt în lume numai una din ele,

Cealaltă n-o aveți.

Cine nu poate crede, să guste. E-o părere

Eternă ca și lumea. Renunțe cel ce speră.

A lumei istorie a lumei e județ.



Tu ai sperat ­ răsplata ți-a fost dar acordată ­

Speranța-i bunul care norocu-ți destina.

Putuși să-ntrebi pe-ai voștri filozofi vrčodată:

Ce se refuză unei minte-ntraripată

Nici însuși vecinicia nu mai poate reda.

La o artistă (Ca a nopții poezie)


Ca a nopții poezie,
Cu-ntunericul talar,
Când se-mbină, se-mlădie
C-un glas tainic, lin, amar,
Tu cântare întrupată!
De-al aplauzelor flor,
Apărând divinizată,
Răpiși sufletu-mi în dor.


Ca zefirii ce adie
Cânturi dulci ca un fior,
Când prin flori de iasomie
Își sting sufletele lor.
Astfel notele murinde
Blânde, palide, încet,
Zbor sub mâna-ți tremurânde,
Ca dulci gânduri de poet.


Sau ca lira sfărâmată,
Ce răsgeme-ngrozitor,
Când o mână înghețată
Rumpe coardele-n fior,
Astfel mâna-ți tremurândă
Bate-un cântec mort și viu,
Ca furtuna descrescândă
Care muge a pustiu.


Ești tu nota rătăcită
Din cântarea sferelor,
Ce eternă, nefinită
Îngerii o cântă-n cor?
Ești ființa-armonioasă
Ce-o gândi un serafin,
Când pe lira-i tânguioasă
Mâna cântecul divin?


Ah, ca visul ce se-mbină
Palid, lin. încetișor,
Cu o rază de lumină
Ce-arde geana ochilor;
Tu cântare întrupată!
De-al aplauzelor flor
Dispărând divinizată,
Răpiși sufletu-mi în dor.

Amorul unei marmure


Oștirile-i alungă în spaimă înghețată, 



Cu sufletu-n ruină, un rege-asirian, 

Cum stîncelor aruncă durerea-i înspumată 

        Gemîndul uragan. 

De ce nu sunt un rege să sfarm cu-a mea durere, 

De ce nu sunt Satana, de ce nu-s Dumnezeu, 

Să fac să rump-o lume ce sfîșie-n tăcere 

        Zdrobit sufletul meu. 



Un leu pustiei rage turbarea lui fugindă, 

Un ocean se-mbată pe-al vînturilor joc, 

Și norii-și spun în tunet durerea lor mugindă, 

        Gîndirile de foc. 



Eu singur n-am cui spune cumplita mea durere, 

Eu singur n-am cui spune nebunul meu amor, 

Căci mie mi-a dat soarta amara mîngîiere 

        O piatră să ador. 



Murindului speranța, turbării răzbunarea, 

Profetului blestemul, credinței Dumnezeu, 

La sinucid o umbră ce-i sperie desperarea, 

        Nimic, nimica eu. 



Nimica, doar icoana-ți, care mă învenină, 

Nimic, doar suvenirea surîsului tău lin, 

Nimic decît o rază din fața ta senină, 

        Din ochiul tău senin. 



Și te iubesc, copilă, cum repedea junie 

Iubește-n ochi de flacări al zilelor noroc, 

Iubesc precum iubește pe-o albă vijelie 

        Un ocean de foc. 



Din ochi de-ar soarbe geniu slăbita mea privire, 

De-ar tremura la sînu-mi gingașul tău mijloc, 

Ai pune pe-a mea frunte în vise de mărire 

        Un diadem de foc. 



Și-aș pune soarta lumii pe buza-ți purpurie, 

Aș pune lege lumii rîzîndul tău delir, 

Aș face al tău zîmbet un secol de orgie, 

        Și lacrimile-ți mir. 



Căci te iubesc, copilă, ca zeul nemurirea, 

Ca preotul altarul, ca spaima un azil; 

Ca sceptrul mîna blîndă, ca vulturul mărirea, 

        Ca visul pe-un copil. 



Și pasu-n urma-ți zboară c-o tainică mînie, 

Ca un smintit ce cată cu ochiu-ngălbenit, 

Cu fruntea-nvinețită, cu fața cenușie 

        Icoana ce-a iubit.




Ector și Andromache

	ANDROMACHE


	Vrea Ector în vecie să meargă de la mine,

	Unde Ahil cu-a sale neapropiali mâne

	Aduce lui Patroclu jertfiri pe orice zi?

	Cine-o-nvăța copilu-ți în vremea viitoare

	S-arunce lănci și zeii Olympului s-adoare,

	Când Orcul de-ntuneric în sânu-i te-o-nghiți?


	ECTOR


	Femeie scumpă mie, tu lacrimele seacă!

	După bătaia cruntă dorința mea ea pleacă,

	Aceste brațe apăr Pergamu-amenințat.

	Și-n lupta pentru sânte a zeilor cămine

	Eu cad, mântuitorul al patriei ­ și-n fine

	Cobor la râul stigic de glorie urmat.


	ANDROMACHE


	O, n-o să mai aud eu a armelor vuire

	Și fieru-ți în portale va zace-n lenevire,

	Marea lui Priam viță d-eroi s-o nimici.

	Vei merge unde ziua etern nu mai lumină,

	Cocytul unde-n lungul pustiilor suspină,

	Colo unde amoru-ți în Lethe va muri.


	ECTOR


	Orice dorință-n mine, în mine-orice gândire,

	Le-oi cufunda în Lethe, în râul de-amuțire,

	Dar nu și-al meu amor.

	Auzi-l! cel sălbatec cum lângă muri turbează,

	Încinge-mi a mea spadă și doliul îți lasă!

	Căci nu moare în Lethe amorul lui Hector.


Numai poetul


Lumea toată-i trecătoare.

Oamenii se trec și mor

Ca și miile de unde,

Ce un suflet le pătrunde,

Treierând necontenit

Sânul mării infinit.



Numai poetul,

Ca pasări ce zboară

Deasupra valurilor,

Trece peste nemărginirea timpului :

În ramurile gândului,

În sfintele lunci,

Unde pasări ca el

Se-ntrec în cântări.

1869
Junii corupți


La voi cobor acuma, voi suflete-amăgite, 

Și ca să vă ard fierea, o, spirite-amețite, 

        Blestemul îl invoc; 

Blestemul mizantropic, cu vînăta lui gheară, 

Ca să vă scriu pe frunte, ca vita ce se-nfiară 

        Cu fierul ars în foc. 



Deși știu c-a mea liră d-a surda o să bată 

În preajma minții voastre de patimi îmbătată, 

        De-al patimilor dor; 

În preajma minții voastre ucisă de orgie, 

Și putredă de spasmuri, și arsă de beție, 

        Și seacă de amor. 



O, fiarbă-vă mînia în vinele stocite, 

În ochii stinși de moarte, pe frunți învinețite 

        De sînge putrezit; 

Că-n veci nu se va teme Profetul vre odată 

De brațele slăbite, puterea leșinată 

        A junelui cănit. 



Ce am de-alege oare în seaca-vă ființă? 

Ce foc făr-a se stinge, ce drept fără să-mi mință, 

        O, oameni morți de vii! 

Să vă admir curajul în vinure vărsate, 

În sticle sfărîmate, hurii nerușinate 

        Ce chiuie-n orgii? 



Vă văd lungiți pe patul juneții ce-ați spurcat-o, 

Suflînd din gură boala vieții ce-ați urmat-o, 

        Și arși pîn-în rărunchi; 

Sau bestiilor care pe azi îl țin în fiară, 

Cum lingușiți privirea cea stearpă și amară, 

        Cum cădeți în genunchi! 



Sculați-vă!… căci anii trecutului se-nșiră, 

În șiruri triumfale stindardul îl resfiră, 

        Căci Roma a-nviat; 

Din nou prin glorii calcă, cu fața înzeită, 

Cu faclele nestinse, puterea-i împietrită, 

        Poporul împărat. 



Sculați-vă!… căci tromba de moarte purtătoare 

Cu glasul ei lugubru răcnește la popoare 

        Ca leul speriat; 

Tot ce respiră-i liber, a tuturor e lumea, 

Dreptatea, libertatea nu sunt numai un nume, 

        Ci-aievea s-a serbat. 



Încingeți-vă spada la danțul cel de moarte, 

Aci vă poarte vîntul, cum știe să vă poarte 

        A țopăi în joc! 

Aci vă duceți valuri în mii batalioane, 

Cum în păduri aprinse, mînat în uragane, 

        Diluviul de foc. 



Vedeți cum urna crapă, cenușa reînvie, 

Cum murmură trecutul cu glas de bătălie 

        Poporului roman; 

Cum umbrele se-mbracă în zale ferecate, 

Și frunțile cărunte le nalță de departe 

        Un Cezar, un Traian. 



Cad putredele tronuri în marea de urgie, 

Se sfarmă de odată cu lanțul de sclavie 

        Și sceptrele de fier; 

În două părți infernul portalele-și deschide, 

Spre-a încăpea cu mia răsufletele hîde 

        Tiranilor ce pier! 



În darn răsună vocea-mi de eco repețită, 

Vă zguduie arama urechea amorțită 

        Și simtul leșinat; 

Virtutea despletită și patria-ne zeie 

Nu pot ca să aprinză o singură scînteie 

        În sufletu-nghețat. 



Și singur stau și caut, ca uliul care cată 

În inima junimii de viața-i dezbrăcată 

        Un stîrv spre-a-l sfîșia; 

Ca pasărea de zboru-i din ceruri dizmețită, 

Ca muntele ce-n frunte-i de nouri încrețită 

        Un trăsnet ar purta. 



Dar cel puțin nu spuneți că aveți simțiminte, 

Că-n veci nu se îmbracă în veștede veștminte 

        Misteriul cel sînt; 

Căci vorba voastră sună ca plîns la cununie, 

Ca cobea ce îngînă un cînt de veselie, 

        Ca rîsul la mormînt.




Amicului F. I.


Visuri trecute, uscate flori

Ce-ați fost viața vieții mele,

Când vă urmam eu, căzânde stele.

Cum ochiul urmă un meteor,



V-ați dus cu anii, ducu-vă dorul.

Precum cu toamna frunzele trec;

Buza mi-e rece, sufletul sec,

Viața mea curge uitând izvorul.



Candela ștersei d-argint icoane

A lui Apolon, crezului meu,

Mă topesc tainic, însă mereu

De ale patimilor orcane.



Sau ca un nour gonit de vânt,

Alerg pe calea vieții mele,

O buhă care, țipând a jele,

Bântuie urma unui mormânt.



Viața-mi se scurge ca și murmura

Ce-o suflă-un crivăț printre pustii,

Mă usc ca crucea pusă-n câmpii

Și de blesteme mi-e neagră gura.



Îmi târăsc soarta ca un vultur

Ce își târăște aripa frântă,

Viscolul iernii moarte îi cântă,

Moarte, îi râde tot de-mprejur.



Am uitat mamă, am uitat tată,

Am uitat lege, am uitat tot;

Mintea mi-e seacă, gândul netot.

Pustiul arde-n inima-mi beată.



Numai prin caos tu îmi apari,

Cum printre valuri a navei velă,

Cum printre nouri galbena stelă,

Prin neagra noapte cum un fanar.



Te văd adesea frunte senină

Ca și gândirea lui Dumnezeu,

Sufletu-ți arde-n sufletul meu

C-o flamă dulce, tainică, lină.



Gândind la tine nu voi să mor,

Îmi blastăm însuși eu mântuirea,

Orb, nebun, care blastămă firea,

Ce-ar vrea din frunte-i să sting-un nor.



Dar dacă gândul zilelor mele

Se stinse-n mintea lui Dumnezeu,

Și dacă pentru sufletul meu

Nu-i loc aicea, ci numa-n stele:



Voi, când mi-or duce îngerii săi

Palida-mi umbră în albul munte,

Să-mi pui cununa pe a mea frunte

Și să-mi pui lira de căpătâi.




	(Familia, V, 13, 30 martie/11 aprilie 1869)


La moartea principelui Știrbey


Turnurile mișcă-n doliu a lor inimi de aramă 

Și un înger cu-aripi negre, cu diademă de spini, 

Cu cîntarea-i plîngătoare lumea mișcă, lumea cheamă, 

Precum mișcă vîntu-n cîntec fața mării de senin. 



Și cu ochiul plin de lacrimi națiunea cea română, 

Care are-n mii de inimi sufletul ei tremurînd, 

Vede cum prin nori se stinge stea cu flacără divină 

Și aude-n cer un tunet și un gemet pe pămînt...



A-ntristării neagră-aripă peste lume se întinde, 

Totul tace, căci durerea este mută ca un gînd, 

Lumea azi nimic nu vede, ochiu-i nimic nu cuprinde, 

Decît cursu-acelui astru ce se sparge p-un mormînt. 



Cine-i acvila ce cade? Cine-i stînca ce se sfarmă? 

Cine-i leul ce închide cu durere ochii săi? 

Cine-i tunetul ce moare umplînd lumea de alarmă?... 

— Este domnul României: Barbu Dimitrie Știrbey!...




Când...


Când luna prin nouri pe lume veghează,

Când fiece undă se-mbracă c-o rază,

Când cântă ai somnului ginii nătângi ­

         Tu tremuri și plângi.



Când luna aruncă o pală lumină

Prin merii în floare-nșirați în grădină,

La trunchiul unuia pe tine te-aștept ­

        Visând de deștept.



Când soarele arde și ceru-i văpaie,

Pe-a lacului valuri profunde bălaie,

Pe-o barcă împinsă de valuri ce merg ­

        La tine alerg.



Când vântul e-o taină, când frunza e mută,

Misterul surâde prin lumea tăcută,

Culeg pe-a ta frunte sublime visări ­

        Pe ochi sărutări.



Amorul își moaie aripele-i stinse,

Tu-nchizi surâzândă lungi genele-ți plânse,

Și fruntea mea pală pe pieptu-ți așezi, ­

        Surâzi și veghezi.



Nebună copilă, ce-amesteci plăcerea

Cu lacrimi pe care le naște durerea,

Nebună copilă cu-amorul ceresc, ­

        O, cât te iubesc!




Când marea...


Când marea turbează de valuri împinsă

Și-și scutură coama de spume și vânt,

Când nori-alung ziua din lumea cea plânsă,

       Când tunete cânt;



Atunci printre nouri, prin vânt și prin unde

O rază de aur se toarce ușor

Și-n fundul sălbatec al mărei pătrunde

       Prin vânt și prin nor.



Ce caută raza din ceruri venită,

Din galbena steauă ce-aleargă prin cer,

Ce caută-n mare, în noaptea-i cernită

       Und-razele pier?



În fundul cel umed al mărei turbate,

În lumea-i noptoasă, în sânu-i de-amar,

Lucește o steauă în piatră schimbată,

       În mărgăritar.



E-amantul a stelei ce palidă trece

Și-aruncă prin nori a ei rază de nea,

E-amantul căzut dintre stele, ce rece

       În mare murea.




Când privești oglinda mărei


Când privești oglinda mărei,

       Vezi în ea

Țărmuri verzi și cerul sărei,

       Nor și stea.

Unda-n plesnetul ei geme

       Și Eol

Sună-n papura ce freme

       Barcarol.



Un minut dacă te-i pierde,

       Tu, măcar,

Sub noianul mării verde

       Și amar,

Colo-n umeda-i pustie,

       Ca-n sicriu,

Te-ai simți pe vecinicie

       Mort de viu.



Vezi pe buza mea pălită

       Un surâs,

Vezi pe fruntea-mi liniștită

       Dulce vis,

Și al luncei vânt de vară

       Călduros

Cântă-n lira mea amară

       Lănguros.



De-ai pătrunde c-o privire

       Al meu sân,

Să vezi marea-i de mâhnire

       Și venin,

Ai cunoaște-atuncea bine

       Traiul meu:

Suflet mort, zâmbiri senine ­

       Iată eu.




Cine-i?


Norul țipă, dunii latră,

Marea se zvârcole-n veci,

Prin scheletele de piatră,

Ce-n natura cea maratră,

Stau bătrâne, slabe, seci.



În castelul trist și mare,

Ce se nalță rece, sur,

Cu fantasticul lui mur,

Printre stânci cu poala-n mare

Și cu fruntea-n cer de-azur;



În castel izbind de nouri,

Stă-n fereastra ca un arc,

Într-a mărei lungi ecouri,

Fața-n văl de gând și nouri ­

Al serafilor monarc.



Un monarc cu fața pală

Și cu păr de-un aur blond,

Iar în ochiu-i, vagabund,

Vezi lumina matinală ­

Stele-albastre fără fund.



Cine-i îngerul pe maluri,

Ce visează în castel,

Când al mărei vis rebel

Sfarmă lumile-i de valuri

De pământul eternel?



Cine-i zâna fără nume

Ce privește tot în veci,

Printre stânci de pietre seci,

Cum se scutură de spume

Ale mărei unde reci?



Ea privește ca o lună

Dintr-un nor de piatră, sur,

Ce-o întunecă-mprejur

Cerul norii își adună

Și castelul l-înconjur.




Unda spumă


Unda spumă, vântul trece

       Cu suflarea-i rece

Peste marea ce suspină

       Tristă, dar senină.



Cum nu-s vântul ce aleargă

       Pe oglinda largă,

Luciul apei de-l încruntă

       Cu undă măruntă?



Căci aș trece suvenire

       Blândă de iubire,

Peste-o mare de misteruri

       Ce coprinde ceruri,



Printre visele amare

       A copilei care

O ador, o cânt cum cântă

       Harfa pe o sântă.




Prin nopți tăcute


Prin nopți tăcute,

Prin lunce mute,

Prin vântul iute,

Aud un glas;

Din nor ce trece,

Din luna rece

Din visuri sece,

Văd un obraz.



Lumea senină,

Luna cea plină

Și marea lină

Icoană-i sunt;

Ochiu-mi o cată

În lumea lată,

Cu mintea beată

Eu plâng și cânt.




(1869)


Viața mea fu ziuă


Viața mea fu ziuă și ceru-mi un senin,

Speranța, steaua de-aur mie-mi lucea în sân

Până ce-ntr-al meu suflet deodat-ai apărut ­

       O, îngere căzut!



Și două stele negre luciră-n negru foc

Pe cerul vieței mele; ­ iar geniul-noroc

Mă lasă-n lume singur, dispare în abis

       De nour și de vis.



O rază din privire-ți viața mi-a-nnegrit,

Din sânul meu speranța divină a fugit;

Norocul și-a stins steaua... De m-ai iubi măcar ­

       O, înger de amar!



Dar nu!... Din lumea-mi neagră tu zbori în calea ta;

Sub pasul tău pe-arenă de aur vei călca

Când eu pierdut în noapte-mi nimic nu mai sperez,

       Ci vecinic te visez.




Ondina


L-al orelor zilei șirag râzător

Se-nșir cele negre și mute

Ce poartă în suflet mistere de-amor

Pălite, sublime, tăcute

       Și noaptea din nori

       Pe-aripi de fiori

Atinge ușoară, cu gândul,

       Pământul.



Pe-un cal care soarbe prin nările-i foc,

Din ceață pustie și rece,

Un june pe vânturi, cu capul în joc,

Cu clipa gândirei se-ntrece

       Și calu-i turbat

       Zbura necurmat

Mânat ca de-a spaimelor zână

       Bătrână.



Pe aripi de munte și stânci de asfalt

Castelul se nalță, se-ncruntă

Și creștetu-i negru și creștetu-i nalt

De nouri și ani se-ncăruntă,

       Dar astăzi e viu

       Și-n ton auriu

Răsună din umbra cea mare

       Cântare.



În mii de lumine ferestrele ard,

Prin care se văd trecătoare,

Prin tactul cântărei sublime de bard,

Cum danță la umbre ușoare,

       Cum danță ușor

       Dulci vise de-amor,

Palatul părea în magie

       Aurie.



Ca cerbul ce s-alță în creștet de stânci,

Urmat de săgeat-arzătoare,

E calul ce sare prăpastii adânci

În zboru-i puternic și mare,

       Cu nara arzând,

       Cu coama pe vânt,

O dată-ncă pinten l-împunge

       Și-ajunge.



Iar junele sare ușor de pe el

Sub mantă-i purtând mandolină,

Cu inima plină de-amoru-i fidel,

Cu mintea de visure plină,

       De grile de fier

       Al meu cavaler

S-avântă cătând pe fereastă

       Și-adastă:



Ca gânduri palide din ore dalbe

Zboară danțândele ființe albe,

Par aromatele suflete line

Duse de zefirii de prin grădine,

În coruri nimfele cântă la hore

Și gem în lirele blânde, sonore,

Ascunse gândure de dor de ducă

Triste și palide ca o nălucă,

Apoi în citere ele-ncordară

Și plin și limpede încet cântară

Glas a trecutului ce însenină

Mintea cea turbure de gânduri plină.



Pe râul dorului, mânat de vânture,

       Veni odat'

Pe-un vas cu vâslele muiate-n cânture,

       Lin-împărat.



Venit-a regele să calce văile

       Cătând o sor',

Eroi se-ninimă și plâng femeile

       De-a lui amor.



El fură munților ecouri tinere,

       Cântul la dor,

Răpește buzelor naivei Vinere

       Vorba d-amor.



Pe munți în negură, pe stânci de cremene,

       El a cătat

O albă vergină, să-i fie gemene

       Și te-a aflat.



Tu ești cântărilor sororă gemene,

       Sufletul lor,

Regele inimei trebui să-ți semene

       Ca vis cu dor.



În tine vede-se că e în ceriure

       Un dumnezeu,

Purtând simetria și-a ei misterure

       În gândul său.



Mână dar coardele unele-ntr-altele,

       Mână-le lin.

Căci ca în sufletu-ți n-a găsit altele

       Regele Lin.



Cântă cu doliul, ce-l varsă belele

       Când plâng de-amor,

Să creadă lumile, să creadă stelele

       Că-i tactul lor.



Cum zboară îngerii din stele-n stele,

Barzii zbor, flutură printr-a lor bele;



   Din lungul horelor amestecate

   Barzii ridic a lor glasuri bărbate.

   Arpele-n cântece par că se sfarmă

   Când gem cu sufletul, când zic de-alarmă.

   Muzica sferelor: Serafi adoară

   Inima lumilor ce-o încongioară,

   Dictând în cântece de fericire

   Stelelor tactul lor să le inspire.

   Și cum colorile ce se îmbină

   Naște a soarelui albă lumină,

   Astfel prin vocile răsunătoare

   Curge-astă mistică, dulce cântare:



       Ondină,

       Cu ochi de dulce lumină,

       Cu bucle ce-nvăluie-n aur

       Tezaur!



       Idee,

       Pierdută-ntr-o palidă fee

       Din planul Genezei, ce-aleargă

       Nentreagă!



       Să-nvii vii

       Și stânca de care râd timpii

       Și tot ce mai e-n nesimțire

       În fire?



       Vin' dară,

       Căci ochiu-ți e viață și pară,

       Și sufletu-ți, blândă magie

       Ce-nvie.



       Să cânte

       Ce secoli tăcu înainte,

       Și-a munților creștete-nalte

       Să salte.



Și din amestecul de vise dalbe,

Dintre danțândele ființe albe,

Iese cum cântecul dintre suspine

Regina albelor nopții regine.

Păru-i ca aurul fața-ncadrează,

Cunună-n undele-i se furișează.

Pe-o liră gingașă și argintie

Mânuța-i coardele le-ncurcă vie

Și cum din zilele poetici, june,

A idealului iese minune,

Astfel prin notele lirei de-amor

Glasul ei tremură, dulce ușor:



Liră spartă-n stânca lume,

Suflet stins, muiat în nor,

Plâns amar luat de glume,

Adevărul vrăjitor,



   E ființa-mi tremurândă

   Care trece-n infinit,

   Ca un fulger fără țintă,

   Ca un cap fără zenit.



   Și din chinuri ce mă-neacă,

   Eu sorb mirul cel curat,

   Cum o lebădă se pleacă

   Bând din lacul înghețat.



   Și cu moartea cea adâncă

   Am schimbat al vieței gând,

   Am fost vultur pe o stâncă,

   Sunt o cruce pe-un mormânt.



   Care-i scopul vieții mele,

   Întreb sufletu-mpietrit?

   Ochiu-i stins, buzele mele

   De dureri a-nvinețit.



   Crucea-mi pare gânditoare,

   Parcă arde-a vieții-mi tort

   Și prin neguri mormântare

   Privesc fața mea de mort.



   Dar atunci când albe zâne

   S-or privi-n sufletul meu,

   A! Gândiți, gândiți la mine

   Că am fost în lume eu.



Un murmur feeric dezmiardă doios

A salei tăcere senină,

Prin bolta ferestrei, arcată pompos,

S-aude vibrând mandolină,

       Ș-un eco ușor,

       Setos de amor,

Se-neacă-ntr-a mandolei strune

       Nebune.



Și toată viața lui, tot ce-a cules

Din unde, din munte, din vale,

Tot sufletu-i june, tot scumpu-i eres

Îl pierde în coardele sale.

       Vărsându-l cu dor,

       Plângând râzător,

El cântă cu buze de miere

       Durere:



„De ce nu-s o floare uscată de vânt

Și pală ca fruntea pe moarte,

Ce mila o pierde prin cruci de mormânt

Cu miros strivit, fără soarte,

       C-atunci m-ai lua,

       La mine-ai căta

Gândindă, cum e trecătoare

       O floare.



Dar eu nu-s, copilă, decât un amor

Ce arde-n o inimă jună,

Un glas de pe buze aprinse de dor,

O minte pustie, nebună

       Și dulce descânt

       Pe coarde de-argint,

Când palida mea nebunie

       Învie.



Dar am o câmpie ce undoie-n flori,

Câmpia speranțelor mele.

Acolo te-așteaptă râzândele zori,

Pletindu-ți coroană de stele.

       S-aduci prin amor

       De viață fior,

În câmpul speranțelor vină,

       Ondină!"




La o artistă (Credeam ieri că steaua-ți...)


Aspect 2


I


Credeam ieri că steaua-ți e-un suflet de înger
Ce tremură-n ceruri, un cuget de aur
Ce-arunc-a lui raze-n o luncă de laur
  Cu-al cântului dar,


Iar tu, interpretă-a cereștilor plângeri,
Credeam că ești chipul ce palida stelă
Aruncă pe-o frunte de undă rebelă,
  Pe valul amar.


Dar astăzi poetul cu inima-n ceruri,
Răpit d-a ta voce în rai de misteruri,
Ș-aduce aminte că-n cerul deschis
Văzut-a un geniu cântând Reveria,
Pe-o arpă de aur, c-un Ave Maria ­
Și-n tine revede sublimul său vis.




II


Cum lebăda viața ei toată visează un cântec divin,
Nu cântecul undei murinde pe luciul mărei senin,


Cum galbena luncă visează o iarnă întreagă de-un cânt,
Nu cântecul iernei cel aspru, nu arpa lui Eol în vânt,


Ci lebăda cântecul morții, al morții cu chipul ei drag,
Iar lunca visează de doina voinicului celui pribeag:


Astfel România, uitată-n Carpatul cel ars și bătrân,
Visat-a de glasul tău dulce, de cântu-ți de dorure plin.


Cum lebăda știe că glasul ce iese din luciul adânc
Sunt inimi de lebede stinse ce-n valuri eterne se plâng,


Astfel România, ea știe că glasul tău dulce divin
Italia, sora ei numai, putut-a să-l aibe în sân.


Ea dară acum te salută, ea-n visul ei te-a presupus ­
Tu vii ca un cântec de soră la sora ce-n lume s-a dus.










Această lucrare se află în domeniul public în întreaga lume, deoarece autorul a decedat acum cel puțin 100 de ani.

De ce să mori tu?


Tu nu ești frumoasă, Marta, însă capul tău cel blond

Când se lasă cu dulceață peste pieptu-ți ce suspină,

Tu îmi pari a fi un înger ce se plânge pe-o ruină.

Ori o lună gânditoare pe un nour vagabond.



Astfel treci și tu prin lume... ca un basmu de proroc!

Ești săracă dar bogată, ești mâhnită dar senină!

Ce să plângi? De ce să mori tu? Ce poți oare fi de vină

Dacă fața ți-e urâtă, pe când anii-ți sunt de foc.



Când ai ști tu cât simțirea-ți și privirea-nduioșată

Cât te face de plăcută și de demnă de iubit,

Tu ai râde printre lacrimi și-ai ascunde negreșit

În cosița ta de aur fața-ți dulce și șireată.



Altele sunt mai frumoase, mult mai mândre, mai bogate,

Dar ca marmura cea rece nu au inimă defel.

Pe când tu!... ești numai suflet. Ești ca îngerul fidel

Ce pe cel care iubește ar veghea-n eternitate.



Șterge-ți ochii, blondă Marta... ochii-ți negri... două stele

Mari, profunzi ca vecinicia și ca sufletu-ți senin.

O, nu știi cât e de dulce, de duios și de divin

De-a te pierde-n ochii-aceștia străluciți în lacrimi grele.



O, surâzi, surâzi odată! Să te pot vedea... o sântă,

O martiră ce surâde printr-a lumei dor și chin,

Pe când ochiul ei cel dulce și de lacrimi încă plin

Se ridică pentr-o rugă cătră bolta înstelată.



Ai surâs?!... O! ești frumoasă... înger ești din paradis

Și mă tem privind la tine... căci ți-o jur: nu m-aș mira

Dac-ai prinde aripi albe și la ceriuri ai zbura,

Privind lumea cea profană cum se pierde în abis.




De-aș muri ori de-ai muri


C-o bucurie tristă te țin acum în brațe.

Privire în privire și sân la sân trăim,

Și gura ta-mi surâde, și ochii tăi mă-nvață

Când ținem fericirea pe sân cum s-o iubim.



Dar de-oi muri vreodată, copilă gânditoare,

Crezi c-o să-ncet din stele mai mult a te iubi

Și-o să petrec în pace prin lumile de soare,

       În care-oi dăinui?



Nu, nu, copilă scumpă!... De-i auzi în noapte,

Când vei veghea în rugă la candela de-argint,

De-i auzi cum tristă aripa unei șoapte

       Te-atinge aiurind,



De-i auzi vreo arpă sfărmată, plângătoare,

Vuind ca jalea neagră ce geme prin ruini,

Să știi că prin a nopții de întuneric mare,

       La tine, înger, vin!



Și să-mi deschizi fereastra, să trec o boare sântă

Prin oalele uitate de veștejite flori,

Să mângâi cu suflarea-mi a ta față pălindă,

       Ochii tăi gânditori.



Dar de-i muri tu, înger de palidă lumină,

O, ce m-aș face-atuncea, mărite Dumnezeu?

O să te plâng cu vântul ce fluieră-n ruină

       În rece zborul său?



Înger venit din ceriuri, oi plânge al tău nume,

L-oi sămăna-n flori palizi și-n stelele de foc,

Cânta-te-aș ca și râul cel scuturat de spume

       În nopți ce stau pe loc.



Și aș primbla durerea-mi pe mări necunoscute,

Prin stânci ce stau în aer, prin munți cu cap de fier,

Prin selbele bătrâne și prin pustii tăcute ­

       Prin nourii din cer.



Pân-ce bătrân și palid, cu cap pleșuv ca stânca,

Aș rumpe de pe liră-mi coarde ce nu mai sun'

Și aș culca în piatră inima mea adâncă,

       Cu dorul ei nebun.




Locul aripelor


Strecor degetele mele printre buclele-ți de aur,

Raze cari cad în valuri pe un sân ce n-am văzut,

Căci corsetul ce le-ascunde e o strajă la tezaur,

Iară ochii-ți, gardianii, mă opresc și mă sumut.



Ochii tăi, înșelătorii! A ghici nu-i pot vreodată,

Căci cu două înțelesuri mă atrag și mă resping ­

Mă atrag când stau ca gheața cu privirea desperată,

Mă resping când plin de flăcări eu de sânul tău m-ating.



O, atunci mâna ta-i tare și respinge cu putere

Mâna mea, care profană ar intra în santuar

Să se-ascundă-n sânii-ți tineri, pe când eu plin de plăcere

Să uit lumea-n sărutarea-ți și în ochii tăi de jar.



Astăzi însă nu-s ca flama cea profană și avară,

Inima mi-e sântă astăzi, cald și dulce-i pieptul meu,

Azi sunt cast ca rugăciunea și timid ca primăvara,

Azi iubesc a ta ființă cum iubesc pe Dumnezeu.



Tu surâzi cu nencrezare?... Cât de rea ești tu, copilă!

Lasă ca sub gazul roșu eu la sânii-ți să pătrunz,

Să deschei corsetul ista... Tu roșind să râzi gentilă,

Eu s-apăs fruntea-mi arzândă între piepții albi, rotunzi



Și să strecor a mea mână după gâtu-ți de zăpadă!

Tu roșești... tu nu vrei, Marta?... O, de-ai ști ce caut eu...

Ai surâde și-al tău umăr ai lăsa ca să se vadă,

Să-ți privesc în ochi cu capul rezemat pe pieptul tău.



Cungiurând c-un braț molatec gâtul tău cel alb ca zarea,

Apăsând fața-ți roșită pe-al meu piept bătând mereu,

Eu cu ceealaltă mână pe-ai tăi umeri de ninsoare:

Locul aripelor albe le-aș căta-n delirul meu!



Locul ciunt unde aripa se-nalță albă c-argintul

Când tu înger încă-n ceruri pluteai dulce, fericit,

Locul de-unde-apoi căzură când tu, vizitând pământul

Te-ai uitat... și-n lumea asta ca copilă te-ai trezit.




Lebăda


Când printre valuri ce saltă

       Pe baltă 

       În ritm ușor,

Lebăda albă cu-aripele-n vânturi

       În cânturi

       Se leagănă-n dor ;



Aripele-i albe în apa cea caldă

       Le scaldă,

       Din ele bătând,

Și-apoi pe luciu, pe unda d-oglinde

       Le-ntinde :

       O barcă de vânt.




Întunericul și poetul


ÎNTUNERICUL



Tu care treci prin lume străin și efemer,

Cu sufletu-n lumină, cu gândurile-n cer,

Poet gonit de râsuri și înghețat de vânt

Ce cânți ca o stafie ieșită din mormânt,

Sfarmă-n stânca rece a ta nebună liră,

Căci lumea este piatră și ea nu te admiră,

Ci tu, nebun și palid, la poalele ei plângi

Ca valul care cântă trecutul unei stânci,

Ce veștedă, bătrână se leagănă prin nori,

Când stânca e eternă și valu-i trecător.



POETUL



Și tu crezi, geniu negru, că fără scop și țintă

A lumei und-amară mă-neacă, mă frământă ?

Tu crezi că eu degeaba m-am scoborât din stele,

Purtând pe frunte-mi raza a națiunii mele ?

Voi să ridic palatul la două dulci sorori,

La Muzică și Dramă... în dalbe sărbători

Voi să le-ngân viața și-n cupa lor aurie

Să torn zi și-ntuneric, dureri și bucurie,

Să văd trecutu-n viață, să văd româna dramă,

Cum din mormânt eroii istoriei îi cheamă,

Și muzica română chemând din munții-n nouri,

Din stelele căzânde, din văile-n ecouri,

Din brazii ce suspină l-a iernei vijelie,

Din fluierul cel jalnic, din buciumu-n câmpie,

Chemând doina română, a inimelor plângeri,

A sufletului noapte, a dorurilor stângeri.



Românu-n trecut mare, e mare-n viitor !

Și tu vrei ca poetul să fie trecător,

Pe-a țărei sale țărmuri să n-aibă ce să cânte ?

Dar nu-s colori destule în lume să-nveșmânte

A munților Carpatici sublime idealuri,

Ce-noată-n a lui suflet cum noată-n mare valuri,

Și-n creierii-i aleargă de gânduri vijelii,

Cum ginii se sfaramă-n ruinele pustii.




Pintre stânci de piatră seacă


Pintre stânci de piatră seacă,

Auzi plâns de cucuvai,

Țipând noaptea tristu-i vai!

Când în nouri se îneacă

Chipul lunii cel bălai.



Vraja trece peste lume,

Vraja... cântec amorțit,

Ca un vis îngălbenit,

Pe-a ei buze vineți spume,

Capu-i alb e amețit.



Fuge, trece, fuge, zboară,

Buza-i tremură spumând,

Ochii-i joacă schinteind,

Sub nebuna ei cântare

Lumea doarme în descânt.



Este daďna cea nebună,

Care cântă noaptea-n crâng,

Pe când stelele se sting,

Pe când frunzele-abia sună,

Pe când apele-abia plâng.



Vezi cum luna înghețată,

Dintr-al nourilor hău,

Trece ca și visul greu ­

Sună-n noaptea descântată

Cântul trist din ceasul rău.



Și bătrâna moarte toarce

Gândul ei în nefinit:

Zilele din vine-ți stoarce

Și când capu-ți se întoarce,

Bagi de seamă c-ai trăit.




O stea pin ceruri


O stea pin ceruri o văd că trece

Și eu un nume i-am pus din zbor,

Numele unei inime rece,

       Fără fior.



Ea nevăzută acum se stinge,

Nimeni în zboru-i n-o-a urmărit;

Numai un ochi singur umed o plânge

       Căci o-a iubit.



Știți de ce stelei i-am dat un nume,

Numele unui suflet răcit,

Ce-acuma palid, uitat de lume,

       A-mbătrânit?



Pentru că ochiul ce lăcrimează

După-acea steauă care s-a stins

Este-al meu suflet ce meditează,

       E-ochiul meu plâns.




1870
Venere și Madonă


Ideal pierdut în noaptea unei lumi ce nu mai este,

Lume ce gândea în basme și vorbea în poezii,

O! te văd, te-aud, te cuget, tânără și dulce veste

Dintr-un cer cu alte stele, cu-alte raiuri, cu alți zei.



Venere, marmură caldă, ochi de piatră ce scânteie,

Braț molatic ca gândirea unui împărat poet,

Tu ai fost divinizarea frumuseții de femeie,

A femeiei, ce și astăzi tot frumoasă o revăd.



Rafael, pierdut în visuri ca-ntr-o noapte înstelată,

Sufletu-mbătat de raze și d-eterne primăveri,

Te-a văzut și-a visat raiul cu grădini îmbălsămate,

Te-a văzut plutind regină printre îngerii din cer



Și-a creat pe pânza goală pe Madona Dumnezeie,

Cu diademă de stele, cu surâsul blând, vergin,

Fața pală-n raze blonde, chip de înger, dar femeie,

Căci femeia-i prototipul îngerilor din senin.



Astfel eu, pierdut în noaptea unei vieți de poezie,

Te-am văzut, femeie stearpă, fără suflet, fără foc,

Și-am făcut din tine-un înger, blând ca ziua de magie,

Când în viața pustiită râde-o rază de noroc.



Am văzut fața ta pală de o bolnavă beție,

Buza ta învinețită de-al corupției mușcat,

Ș-am zvârlit asupră-ți, crudo, vălul alb de poezie

Și paloarei tale raza inocenței eu i-am dat.



Ți-am dat palidele raze ce-nconjoară cu magie

Fruntea îngerului-geniu, îngerului-ideal,

Din demon făcui o sântă, dintr-un chicot, simfonie,

Din ochirile-ți murdare, ochiu-aurorei matinal.



Dar azi vălul cade, crudo! dismețit din visuri sece,

Fruntea mea este trezită de al buzei tale-ngheț.

Și privesc la tine, demon, și amoru-mi stins și rece

Mă învață cum asupră-ți eu să caut cu dispreț!



Tu îmi pari ca o bacantă, ce-a luat cu-nșelăciune

De pe-o frunte de fecioară mirtul verde de martir,

O fecioar-a cărei suflet era sânt ca rugăciunea,

Pe când inima bacantei e spasmodic, lung delir.



O, cum Rafael creat-a pe Madona Dumnezeie,

Cu diadema-i de stele, cu surâsul blând, vergin,

Eu făcut-am zeitate dintr-o palidă femeie,

Cu inima stearpă, rece și cu suflet de venin!



                                 *  *  *



Plângi, copilă? - C-o privire umedă și rugătoare

Poți din nou zdrobi și frânge apostat-inima mea?

La picioare-ți cad și-ți caut în ochi negri-adânci ca marea,

Și sărut a tale mâne, și-i întreb de poți ierta.



Șterge-ți ochii, nu mai plânge!... A fost crudă-nvinuirea,

A fost crudă și nedreaptă, fără razim, fără fond.

Suflete! de-ai fi chiar demon, tu ești sântă prin iubire,

Și ador pe acest demon cu ochi mari, cu părul blond.

Epigonii


Când privesc zilele de-aur a scripturelor române,

Mă cufund ca într-o mare de visări dulci și senine

Și în jur parcă-mi colindă dulci și mândre primăveri,

Sau văd nopți ce-ntind deasupră-mi oceanele de stele,

Zile cu trei sori în frunte, verzi dumbrăvi cu filomele,

Cu izvoare-ale gândirii și cu râuri de cântări.



Văd poeți ce-au scris o limbă, ca un fagure de miere

Cichindeal gură de aur, Mumulean glas cu durere,

Prale firea cea întoarsă, Daniil cel trist și mic,

Văcărescu cântând dulce a iubirii primăvară,

Cantemir croind la planuri din cuțite și pahară,

Beldiman vestind în stihuri pe războiul inimic.



Liră de argint, Sihleanu - Donici cuib de-nțelepciune,

Care, cum rar se întâmplă, ca să mediteze pune

Urechile ce-s prea lunge ori coarnele de la cerb;

Unde-i boul lui cuminte, unde-i vulpea diplomată?

S-au dus toți, s-au dus cu toate pe o cale nenturnată.

S-au dus Pann, fiul Pepelei, cel isteț ca un proverb.



Eliad zidea din visuri și din basme seculare

Delta biblicelor sfânte, profețiilor amare,

Adevăr scăldat în mite, sfinx pătrunsă de-nțeles;

Munte cu capul de piatră de furtune deturnată,

Stă și azi în fața lumii o enigmă nesplicată

Și vegheaz-o stâncă arsă dintre nouri de eres.



Bolliac cânta iubagul ș-a lui lanțuri de aramă;

L-ale țării flamuri negre Cârlova oștirea cheamă,

În prezent vrăjește umbre dintr-al secolilor plan;

Și ca Byron, treaz de vântul cel sălbatic al durerii,

Palid stinge- Alexandrescu sânta candel-a sperării,

Descifrând eternitatea din ruina unui an.



Pe-un pat alb ca un lințoliu zace lebăda murindă,

Zace palida vergină cu lungi gene, voce blândă -

Viața-i fu o primăvară, moartea-o părere de rău;

Iar poetul ei cel tânăr o privea cu îmbătare,

Și din liră curgeau note și din ochi lacrimi amare

Și astfel Bolintineanu începu cântecul său.



Mureșan scutură lanțul cu-a lui voce ruginită,

Rumpe coarde de aramă cu o mână amorțită,

Cheamă piatra să învie ca și miticul poet,

Smulge munților durerea, brazilor destinul spune,

Și bogat în sărăcia-i ca un astru el apune,

Preot deșteptării noastre, semnelor vremii profet.



Iar Negruzzi șterge colbul de pe cronice bătrâne,

Căci pe mucedele pagini stau domniilor române,

Scrise de mâna cea veche a-nvățaților mireni;

Moaie pana în coloarea unor vremi de mult trecute,

Zugrăvește din nou iarăși pânzele posomorâte,

Ce-arătau faptele crunte unor domni tirani, vicleni.



Ș-acel rege-al poeziei, vecinic tânăr și ferice,

Ce din frunze îți doinește, ce cu fluierul îți zice,

Ce cu basmul povestește - veselul Alecsandri, 

Ce-nșirând mărgăritare pe a stelei blondă rază,

Acum seculii străbate, o minune luminoasă,

Acum râde printre lacrimi când o cântă pe Dridri. 



Sau visând o umbră dulce cu de-argint aripe albe,

Cu doi ochi ca două basme mistice, adânce, dalbe,

Cu zâmbirea de vergină, cu glas blând, duios, încet,

El îi pune pe-a ei frunte mândru diadem de stele,

O așează-n tron de aur, să domnească lumi rebele

Și iubind-o fără margini, scrie: "visul de poet". 



Sau visând cu doina tristă a voinicului de munte,

Visul apelor adânce și a stâncelor cărunte,

Visul selbelor bătrâne de pe umerii de deal,

El deșteaptă-n sânul nostru dorul țării cei străbune,

El revoacă-n dulci icoane a istoriei minune,

Vremea lui Ștefan cel Mare, zimbrul sobru și regal.



............................................



Iară noi? noi, epigonii?... Simțiri reci, harfe zdrobite,

Mici de zile, mari de patimi, inimi bătrâne, urâte,

Măști râzânde, puse bine pe-un caracter inimic;

Dumnezeul nostru: umbră, patria noastră: o frază;

În noi totul e spoială, totu-i lustru fără bază;

Voi credeați în scrisul vostru, noi nu credem în nimic! 



Și de-aceea spusa voastră era sântă și frumoasă,

Căci de minți era gândită, căci din inimă era scoasă,

Inimi mari, tinere încă, deși voi sunteți bătrâni.

S-a întors mașina lumii, cu voi viitorul trece;

Noi sântem iarăși trecutul, fără inimi, trist și rece;

Noi în noi n-avem nimica, totu-i calp, totu-i străin!



Voi, pierduți în gânduri sânte, convorbeați cu idealuri;

Noi cârpim cerul cu stele, noi mânjim marea cu valuri,

Căci al nostru-i sur și rece - marea noastră-i de îngheț.

Voi urmați cu răpejune cugetările regine,

Când, plutind pe aripi sânte, printre stelele senine,

Pe-a lor urme luminoase voi asemenea mergeți.



Cu-a ei candelă de aur palida înțelepciune,

Cu zâmbirea ei regală, ca o stea ce nu apune,

Lumina a vieții voastre drum de roze semănat.

Sufletul vostru: un înger, inima voastră: o liră,

Ce la vântul cald ce-o mișcă, cântări molcome respiră;

Ochiul vostru vedea-n lume de icoane un palat.



Noi? Privirea scrutătoare ce nimica nu visează,

Ce tablourile minte, ce simțirea simulează,

Privim reci la lumea asta - vă numim vizionari.

O convenție e totul; ce-i azi drept, mâne-i minciună;

Ați luptat luptă deșartă, ați vânat țintă nebună,

Ați visat zile de aur pe-astă lume de amar.



"Moartea succede vieții, viața succede la moarte",

Alt sens n-are lumea asta, n-are alt scop, altă soarte;

Oamenii din toate cele fac icoane și simbol;

Numesc sânt, frumos și bine ce nimic nu însemnează,

Împărțesc a lor gândire pe sisteme numeroase

Și pun haine de imagini pe cadavrul trist și gol.



Ce e cugetarea sacră? Combinare măiestrită

Unor lucruri nexistente; carte tristă și-ncâlcită,

Ce mai mult o încifrează cel ce vrea a descifra.

Ce e poezia? Înger palid cu priviri curate,

Voluptos joc de icoane și cu glasuri tremurate,

Strai de purpură și aur peste țărâna cea grea.



Rămâneți dară cu bine, sânte firi vizionare,

Ce făceați valul să cânte, ce puneați steaua să zboare,

Ce creați o altă lume pe-astă lume de noroi;

Noi reducem tot la pravul azi în noi, mâni în ruină,

Proști și genii, mic și mare, sunet, sufletul, lumină -

Toate-s praf... Lumea-i cum este ... și ca dânsa suntem noi.







	▲ Începutul paginii.









La moartea lui Neamțu


Lăsați clopotul să plângă cu-a lui voce de aramă,

Lăsați turnul ca să miște a lui inimă de fier,

Căci de stele mai aproape el le dă acuma samă

Că un suflet bun și nobil se îndreaptă cătră cer.



Clopote, tu simți durerea și urmezi cu-a ta cântare,

Când din stea în stea se suie sufletul într-un avânt,

Pe când noi urmăm cu pasul cel rărit de întristare

Lutul palid, fără suflet, să-l depunem în pământ.



Ochii? Câte dulci imagini au sorbit a lor lumine!

Capul? O, de câte gânduri el a fost împopulat!

Inima? Câtă simțire frământat-a ea în sine?

Sufletul? Câte speranțe, câte visuri a păstrat?



Ș-azi nimic. Lumea gândirei e o lume sfărâmată

De lemnoasa mân-a morții inima e stoars-acum,

Și imaginele-s șterse, ce prin el treceau odată,

Sufletul (dacă esistă) printre nori își face drum.



Ai știut tu, scumpe frate, că pământu-i o ruină?

Că-i o sarcină viața? Că-i martiriu să trăiești?

Ai știut tu cum că moartea e un caos de lumină,

Că la finea veciniciei te-aștept stelele cerești?



De-a vieții grea enigmă ție-acuma nu-ți mai pasă,

Căci problema ei cea mare la nimic o ai redus.

Pe când nouă-ncă viața e o cifră nențeleasă

Și-n zădar cătăm răspunsul la-ntrebarea ce ne-am pus.



În zădar ne batem capul, triste firi vizionare,

Să citim din cartea lumei semne ce noi nu le-am scris.

Potrivim șirul de gânduri pe-o sistemă oarecare,

Măsurăm mașina lumei cu acea măsurătoare

Și gândirile-s fantome, și viața este vis.




Îngere palid...


Îngere palid, îți e mister

Cum că a lumei valuri și șoapte

Este durere și neagră noapte

       Pe lângă cer?



Nu știi tu, înger, oare să zbori,

Să lași pământul, trista ruină?

De-ți place cerul, a lui lumină,

       De ce nu mori?



O, dar pământul încă te ține

În niște lanțuri țesute-n rai.

Demult zburai tu în lumi senine ­

       De nu iubeai.




Sus în curtea cea domnească


Sus în curtea cea domnească,

La domnia din Bârlad,

Șade tânăr domnul Vlad ­

Sub căciula-i țărănească

Pe-a lui umeri plete cad.



Astfel șade trist și rece

La ospățul luminat

Din domnescul lui palat,

Cu priviri crunte și rece,

Cu-ochiul negru înfundat.



Fața palidă și tristă,

Manta-i neagră pe-umeri tari,

Fața spână, ochii mari ­

Astfel trece în revistă

Pe boierii lui cei mari.



Ici bătrâni ca iarna albă,

Munți cu fruntea de arginți,

Șoptesc dulce și cuminți ­

Colo tinerețea dalbă

Cu râs mult și fără minți.



Femei palide, frumoase,

Fețe blânde, ochi de foc,

Ce în gene li se joc

Și-a lor raze luminoase

Printre cale-și cată loc.



Sala-i mare, strălucită,

Masa-i albă, oaspeți mulți,

Vorbe dulci să tot asculți,

Chiar lumina-i îndrăgită

De ochi lucii, de ochi mulți.




Sala-i mare, strălucită


Sala-i mare, strălucită,

Masa-i albă, oaspeți mulți,

Vorbe dulci să tot asculți ­

Și lumina-i îndrăgită

De ochi lucii, de ochi mulți.



Icia unii stau alene

Și visează și gândesc,

Colo alții chiuiesc,

Iar femei cu lunge gene

Râd în taină și privesc.



Una face că nu vede

Și cu capul stă plecat,

Pe când ochii,-namorat,

A lor raze își repede

La străinul întristat.



La străin cu fruntea pală

Și cu părul ca de corb ­

Buzele ei roșii sorb

Când în brațe și pe poală

Doarme dus amorul orb.




Dați-mi arpă de aramă


Dați-mi arpă de aramă

Dar cu strunele de fier

Căci să cânt acuma cer

Ca un vânt ce se sfaramă

Printre stânci de-ngheț și ger.



Dați-mi arpă de aramă

Pe-a mea frunte crengi de brad

Voi să cânt ca largul vad

Sau c-a lumei sântă dramă

Sau ca răcnetul din iad.



Dați-mi cupa cea de piatră

Dar umpleți cu sânge roși

Din dușmanii fioroși



.................................

.................................



Voi să cânt în poezie

De-acei timpi urâți păgâni

Când strămoșii cei bătrâni

Se luptau cu bărbăție

Și-i dau nume „La români!"

La români! Popor de fală

Cap de geniu, piept de foc

Cu județiul de proroc

Dar cu inimă regală

Și cu flamuri de noroc.



Câți maghiari cu cap de câne,

Câți tatari cu ochii mici,

Câte limburi de peltici

S-au zdrobit de stânci bătrâne

Ce veghează înc-aici.

Câte ginți cu limba slavă

Au venit și-au revenit

Dar cu toți s-au nimicit,

O câmpie de otavă

Sub al coastei fier negrit.



Dați-mi arpa în rugină

Să mai cânt zguduitor

De-al românilor popor

Și-de-al țărei cei române,



Și de-al secolilor dor!

Ce să cânt, fii de-armonie,

Ce să cânt ca să vă-ntrec

Și-n durere să mă-nec

Căci cântarea mi-e stafie

Pieptu-i rece, capul sec!



Să cânt nației ce vie

Poartă jugul cel de lemn

Sub al barbarilor semn,

Multe semne de sclavie

Și de viață nici un semn.



Să cânt țărei...

Legei făr' de Dumnezeu!

Să cânt frunții de ateu

Ce reneagă tată, mamă

Și-i ca dușmanul mai rău?




La Quadrat


Înger în patru colțuri, o stea cu barbă lungă,

Cine-a știut vrodată că tot ce eu iubeam

E-un dramaturg puternic, dar fără bani în pungă,

       Un paralelogram?



E-un om a cărui visuri la bere tot țintează,

Ce se consumă-n asuri și joacă la hazard,

Un om, dorința cărui e pe biliard să șază,

       Să doarmă pe biliard.



Adeseori în noapte văd umbra lui fatală,

În mână cu o halbă, în gură c-un cârnat,

În buzunări cu chifle și subsuori o oală

       Și râde... până-i beat.



Visarea sa un șnițel, gândirea sa o bere,

Să bea etern, acesta e visul său ciudat ­

Și-odată auzi-vom că-n cruda sa durere

       În bere s-a-necat.




Romancero español

Copii de pe natură


	Furtișagurile litterarii ale lui Cocovei Moretto sau vicleniile lui Scapin traduse-n spaniolește de Signorul Don Lopez de Poeticales


	Motto: Es muss auch solche Käutze geben. Istorie ciudată! Timpii se iau de păr și se trag îndărăt! Trecutul e viitor și viitorul e trecut. ­ Anul 15... a furat pe anul 1870 într-un mod oribil și cu precauțiunea viclenește zâmbitoare cum că n-are să fie recunoscut. Odată... în timpi mai... în anul 1870 trăia în România un scriitor care se ocupa din principiu și meserie cu chir Cocoveiu, întunecoasă bufniță ce cutreiera tribunalele României, care-n loc de cocoveau! îngâna încet și printre dinți vorba: Considerând!... Acest autor de caraghioslâcuri, moldovenește de mascarade, s-apucă-ntr-o bună dimineață sau într-o bună seară sau într-una din zile (căci două nu i-ar fi trebuit genialei Lopăți) să scrie-n românește o comedie: Viclenie și amor, în trei acte, cu boschet și cu ascunzători secrete și tainice totodată, și în versuri neversificate. În anul 15... post Christum natum trăiește și un autor spaniol, Moretto, și scrie și acela o comedie cu titlul Dona Diana, adică... lotrul de el! schimba pe Elena lui  chir Cocoveiu în Diana ­ și din România transpune scena tumna-n Spania. Ei, drăcia dracului! ­ Ș-apoi neci nu spune chir Moretto c-a tradus-o de pe moldovenie pe spaniolie. I-am trimis lui Moretto o depeșăîn regiunile cerești, ca altă dată de va îndrăzni să copieze în anul... o comedie scrisă românește în anul 1870, să aibă cel puțin precauțiunea ca să puie pe doșcă: tălmăcită de pe moldovenie în anul cutare ­ da' nu așa!...


Romancero español



A.­ De ce pângi, o, dona Diana,

De ce ochiu-ți lăcrimează?

Nu ești sântă și frumoasă

Ca o dramă spaniolă?

Știi: don Manuel, perfidul,

Inconstant iubește-o altă,



Alta brună, dulce, pală,

Ca o noapte-a primăverei.

D. ­ Nu-i aceea ce mă doare,

De ce inima mi-e-amară,

Căci don Manuel ș-acuma

E fidel ca totdeuna;

Dar aceea ce mă doare

Și-ochii mei îi fac să plângă

Este că Negruzzi Iacob

M-a tradus în românește.

A. ­ Și de ce tu să te superi,

Ideal al lui Moretto,

Au în limba cea germană

N-au tradus ei comedia,

Ei, străinii! Îns-Espańa

Te adoră, o, Madona,



Cum mi te-a creat Moretto.



D. ­ Neci n-aș plânge, caro mio,

De ar fi traducțiune;

Rea or bună, ea nu schimbă

Din valoarea mea internă.

Dar Negruzzi, mio caro,

El a scris o comedie,

Comedie-originală:

Viclenie și amor.

Acolo mă văd pe mine,

Figurând sub nume ­ Elena,

Iar pe Manuel, il caro,

Văd că mi-l numesc Costică.

Dară cum c-a imitat-o

Neci n-o spune, neci n-o scrie,

Ci pe mine mă silește

Să recit la versuri rele

Care sună ca drimbala

A ursarilor gitani.

A. ­ De-a făcut asta Negruzzi

Cu Madona lui Moretto,

Atunci ești nenorocită

Dona Diana, dona Diana!




1871
Mortua est!


Făclie de veghe pe umezi morminte,

Un sunet de clopot în orele sfinte,

Un vis ce își moaie aripa'n amar,

Astfel ai trecut de al lumii otar.



Trecut-ai când ceru-i câmpie senină,

Cu râuri de lapte și flori de lumină,

Când norii cei negri par sombre palate

De luna regină pe rând vizitate.



Te văd ca o umbră de-argint strălucită,

Cu-aripi ridicate la ceruri pornită,

Suind, palid suflet, a norilor schele,

Prin ploaia de raze, ninsoare de stele.



O rază te'nalță, un cântec te duce

Cu brațele albe pe piept puse cruce,

Când torsul s-aude l-al vrăjilor caier

Argint e pe ape și aur în aer.



Văd sufletu-ți candid prin spațiu cum trece;

Privesc apoi lutul rămas... alb și rece,

Cu haina lui lungă culcat în sicriu,

Privesc la surâsu-ți rămas încă viu -



Și'ntreb al meu suflet rănit de'ndoială,

De ce-ai murit, înger cu fața cea pală,

Au nu ai fost jună, n-ai fost tu frumoasă?

Te-ai dus spre a stinge o stea radioasă?



Dar poate acolo să fie castele

Cu arcuri de aur zidite din stele,

Cu râuri de foc și cu poduri de-argint,

Cu țărmuri de smirnă, cu flori care cânt;



Să treci tu prin ele, o sfântă regină,

Cu păr lung de raze, cu ochi de lumină,

În haină albastră stropită cu aur,

Pe fruntea ta pală cunună de laur.



O, moartea e-un chaos, o mare de stele,

Când vieața-i o baltă de vise rebele;

O, moartea-i un secol cu sori înflorit,

Când vieața-i un basmu pustiu și urât. -



Dar poate... o ! capu-mi pustiu cu furtune,

Gândirile-mi rele sugrum cele bune...

Când sorii se sting și când stelele pică,

Îmi vine a crede că toate-s nimică .



Se poate ca bolta de sus să se spargă,

Să cadă nimicul cu noaptea lui largă,

Să văd cerul negru că lumile-și cerne

Ca prăzi trecătoare a morții eterne ...



Ș'atunci de-ai fi astfel... atunci în vecie

Suflarea ta caldă ea n'o să învie,

Atunci graiu-ți dulce în veci este mut...

Atunci acest înger n'a fost decât lut.



Și totuși, țărână frumoasă și moartă,

De racla ta razim eu harfa mea spartă

Și moartea ta n'o plâng, ci mai fericesc

O rază fugită din chaos lumesc.



Ș-apoi... cine știe de este mai bine

A fi sau a nu fi... dar știe oricine

Că ceea ce nu e, nu simte dureri,

Și multe dureri-s, puține plăceri.



A fi? Nebunie și tristă și goală;

Urechea te minte și ochiul te'nșală ;

Ce-un secol ne zice, ceilalți o deszic.

Decât un vis sarbăd, mai bine nimic. 



Văd vise' ntrupate gonind după vise,

Pân' dau în morminte ce-așteaptă deschise,

Și nu știu gândirea-mi în ce să o stâng:  

Să râd ca nebunii? Să-i blestem? Să-i plâng?



La ce?... Oare totul nu e nebunie?

Au moartea ta, înger, de ce fu să fie?

Au e sens în lume? Tu chip zâmbitor,

Trăit-ai anume ca astfel să mori?

De e sens într' asta, e' ntors și ateu,

Pe palida-ți frunte nu-i scris Dumnezeu.










Înger de pază


Când sufletu-mi noaptea veghea în estaze, 

Vedeam ca în vis pe-al meu înger de pază, 

Încins cu o haină de umbre și raze, 

C-asupră-mi c-un zâmbet aripile-a-ntins; 

Dar cum te văzui într-o palidă haină, 

Copilă cuprinsă de dor și de taină, 

Fugi acel înger de ochiu-ți învins. 



Ești demon, copilă, că numai c-o zare 

Din genele-ți lunge, din ochiul tău mare 

Făcuși pe-al meu înger cu spaimă să zboare, 

El, veghea mea sfântă, amicul fidel? 

Ori poate!... O,-nchide lungi genele tale, 

Să pot recunoaște trăsurile-ți pale, 

Căci tu - tu ești el.










Noaptea...


Noaptea potolit și vânăt arde focul în cămin;

Dintr-un colț pe-o sofă roșă eu în fața lui privesc,

Pân' ce mintea îmi adoarme, pân' ce genele-mi clipesc;

Lumânarea-i stinsă-n casă... somnu-i cald, molatic, lin.



Atunci tu prin întuneric te apropii surânzândă,

Albă ca zăpada iernii, dulce ca o zi de vară;

Pe genunchi îmi șezi, iubito, brațele-ți îmi înconjoară

Gâtul... iar tu cu iubire privești fața mea pălindă.



Cu-ale tale brațe albe, moi, rătunde, parfumate,

Tu grumazul îmi înlănțui, pe-al meu piept capul ți-l culci;

Ș-apoi ca din vis trezită, cu mânuțe albe, dulci,

De pe fruntea mea cea tristă tu dai vițele-ntr-o parte.



Netezești încet și leneș fruntea mea cea liniștită

Și gândind că dorm, șireato, apeși gura ta de foc

Pe-ai mei ochi închiși ca somnul și pe frunte-mi în mijloc

Și surâzi, cum râde visul într-o inimă-ndrăgită.



O! desmiardă, pân' ce fruntea-mi este netedă și lină,

O! desmiardă, pân-ești jună ca lumina cea din soare,

Pân-ești clară ca o rouă, pân-ești dulce ca o floare,

Pân' nu-i fața mea zbârcită, pân' nu-i inima bătrână.










Steaua vieții


Când norii, palate fantastice negre,

Cu geamuri prin cari se vede zafir,

Ascult-ale mărei lungi cântece-alegre,

       Când stele se mir,



Atunci printr-o geană de nouri, deschisă,

Din ochiu-i albastru se vede o stea,

Ce-mi miruie fruntea c-o rază de vise,

       C-o rază de nea.



O, steauă iubită ce-abia stai prin stele,

Un sfânt ochi de aur ce tremuri în nori,

Ai milă și stinge lungi zilele mele ­

       Cobori, o, cobori!




Replici


POETUL



Tu ești o undă, eu sunt o zare,

Eu sunt un țărmur, tu ești o mare,

Tu ești o noapte, eu sunt o stea ­

       Iubita mea.



IUBITA



Tu ești o ziuă, eu sunt un soare,

Eu sunt un flutur, tu ești o floare,

Eu sunt un templu, tu ești un zeu ­

       Iubitul meu.



Tu ești un rege, eu sunt regină,

Eu sunt un caos, tu o lumină,

Eu sunt o arpă muiată-n vânt ­

       Tu ești un cânt.



POETUL



Tu ești o frunte, eu sunt o stemă,

Eu sunt un geniu, tu o problemă,

Privesc în ochii-ți să te ghicesc ­

       Și te iubesc!



IUBITA



Îți par o noapte, îți par o taină

Muiată-n pala a umbrei haină,

Îți par un cântec sublim încet ­

       Iubit poet?



O, tot ce-i mistic, iubite barde,

În acest suflet ce ție-ți arde,

Nimica nu e, nimic al meu ­

       E tot al tău.




Basmul ce i l-aș spune ei

O, dă-mi arpa de aramă
Și mi-o pune-n brațul stâng,
Ochii tăi se plec cu teamă,
Tu roșești ­— glasu-mi te cheamă,
Coardele încet te plâng!
Vino dar, palidă zână,
Pune fața pe-al meu piept,
Gâtul tău pe brațu-mi drept,
Tu, a ochilor lumină,
Mă iubești, tu? Spune drept!


Mă iubești! Surâzi șireată
Și îți pleci ochii în jos!
O, lumină prea curată,
De-ai cunoaște vreodată
Sufletul meu dureros;
De ai ști, palide înger,
Cât de mult te iubesc eu,
Câte nopți de-amor și rău
Am vegheat zdrobit de plângeri,
Scumpa mea, odorul meu!


O, atunci mi-ai cere seama
Ca să-ți spun câte-am visat,
M-ai fixa fără de teamă,
Ai da-ncet neagra maramă
De pe păru-ți blond, curat;
Netezind cu mâna-ți albă
Tâmpla ta — tu m-ai privi,
Cu durere mi-ai zâmbi,
Eu, jucându-mă cu salba
De pe sânii-ți, aș vorbi.


Și ți-aș spune, a mea iubită,
Că de mult eu te-am cătat;
În cărarea tăinuită,
Prin dumbrava înverzită,
Ori prin codrii cei de brad,
Lângă cântul de izvoare,
Printre stâncile de fier
Ce străbat norii din cer,
Într-a peșterii răcoare,
Într-a nopților mister.


Te vedeam cu a mea minte;
Și acum când te-am găsit
Pare-mi că-mi aduc aminte
Cum că-n vremi de mai nainte
Te-am văzut și te-am iubit ­—
Să-ți spun unde... într-o seară
Am visat un vis frumos...
Pe un nour luminos
Am văzut la cer o scară
Ridicându-se de jos.


Într-a cerului mărire
Scara de-aur se pierdea,
Iar pe-un tron de nemurire,
Tron de-argint și strălucire,
Maica Domnului zâmbea;
Iar pe schițele de scară
Îngeri stau treptat... treptat,
Cu chip blând și luminat
Și pe lire sunătoare,
Cântau dulce și curat.


La picioarele Mariei
Genuncheat pe-un nor de-argint,
Alb ca lebeda pustiei,
Blând ca glasul poeziei,
Sta un înger cugetând;
Și-a luat arpa-i de-aur
Și trecând mâna pe ea
A-nceput a răsuna
Raiul... luncile-i de laur
De-un blând Ave Maria.


Acel înger!... Fața pală,
Ochiul negru, păr bălai,
L-am văzut ­— o stea regală,
O lumină triumfală ­
Și de-atunci îl iubesc, vai!...
L-am cătat în astă lume
Pân-ce viața-mi se pierdu,
Sufletu-mi se abătu...
Ș-atunci te-am văzut: minune!
Acel înger ai fost tu.


Când ai lăsat cerul, dragă?
De ce-n lume ai venit?
Ai știut că viața-ntreagă
Trista-mi inimă pribeagă
Tot pe tine te-a iubit?
Ai știut cine te-așteaptă
Și-ai venit să răsplătești
Lungi durerile-mi lumești,
Cu zâmbirea-ți înțeleaptă
Și cu ochii tăi cerești.




Andrei Mureșanu (Tablou dramatic într-un act)

	Persoane:

	MUREȘANU, MORS, GENIUL LUMINEI


	(Scena înfățișează un peisagiu de-o romanticitate sălbatecă în munți. Pe de o parte stânci crăpate ­ unele țepene, altele răsturnate­ de alta brazi acățați de vârfuri de stânci, unii frânți și răsturnați de vijelii și torente. În fund se văd ruinele încă fumegânde a unui sat de colibe ­ risipite ca cuiburi mari în dosul stâncelor. Mai în avanscenă, turnul vechi și negru a bisericei satului. Biserica de lemn, cu ferestre mari cu zăbrele, cu muri parte risipiți, cu acoperământ de șindrile negre și mucezite. Asupra întregului plan se revarsă o galbenă lumină de lună. Avanscena o cuprinde de-a curmezișul un trunchi răsturnat, putred, pe care Mureșanu șade visător. De tot în fund, codri și munți. Clopotul sună dogit 12 ore. Miezul nopții. În vremea asta se scoală Mureșanu.)



Tresare miazănoaptea în inima de-aramă

A turnului de piatră. Lin stelele se-nhamă

La carul lunei blonde. Prin vămile veciei

Nici vremea nu le trece cu visele mândriei,

Nici suflete nu intră, nici suflete nu ies.

Prin aerul de noapte, puternic, rece, des,

A lunei adormite pătrund razele rare

În temnița din pieptu-mi trezind gândiri amare.

Când somnul, frate-al morții, pe lume falnic zace

Cu genele-i închise, cu visele-i de pace,

Când palida gândire prin țara morții trece,

Și moaie-n visuri de-aur aripa ei cea rece

Cu-aghiazima cea dulce a lumii frunte-atinge,

Păcatele-i i-adoarme, invidia i-o stinge ­

Ce ochi veghează umed? Ce suflet se frământă,

Ce suflet țipă-n doliu, ce liră jalnic cântă?...

Sunt eu!... Privesc trecutul, și-icoana lui barbară

E zugrăvită aspru d-ursita-ne amară.

Și gândul meu nu poate să rup-acea perdea,

Ce-ascunde viitorul teribil după ea.

Cântarea? Cea mai naltă și cea mai îndrăzneață

Nu e decât răsunet la vocea cea măreață

A undelor teribili, înalte, zgomotoase

A unui râu, ce nu-l vezi. ­ Sunt undele de timp

Ce viitoru-aduce, spre-a le mâna-n trecut.

Deși privesc nainte-mi noaptea bătrână suptă,

Și văd c-o lume nouă dintr-însa se ridică,

Dar pârghia aceea, ce desfăcând tenebre,

Ridică viitorul ­ puterea care toarce

Al vremii fir ­ aceea îmi e necunoscută.

Vai! cele întâmplate istoria le spune

Și cele viitoare și-aruncă umbra lor

În atmosfera groasă a zilei cei de azi.

De ce se-ntâmplă toate așa cum se întâmplă,

Cine mi-a spune-o oare? E plan, precugetare,

În șirul orb al vremei și-a lucrurilor lumei?

Sau oarba întâmplare fără-nțeles și țintă

E călăuza vremei? Putut-a ca să fie

Și altfel de cum este tot ceea ce esistă,

Sau e un trebui rece și neînlăturat?

Și dacă trebui toate să fie-așa cum sunt,

Ce legi urmează vremea? Cu ce drept ea apasă

O ginte ca pe samă-i o alta să ridice;

E vo dreptate-ntr-asta, sau oarbă-mparte bobii

Soarta fără-de-lege? Și dacă n-ai temeiuri

Decât acele spuse de cărțile bătrâne,

Și-aceste-s dovedite că nu dau dezlegare ­

Cine-mi va spune mie ­ dacă a ginței mele

Viață viitoare va fi mai fericită

Decât al ei trecut?

De-ar fi fost rău adesea și bine num-o dată,

Aș crede că-ntâmplarea oarbă, nevinovată

A grămădit în mersu-i, dar fără ca s-o știe,

Atâta neferice pe țara mea pustie. ­

Dar nu! e-atâta minte ­ atâta plan de rele

S-a grămădit puternic în viața ginții mele,

Încât îmi vine-a crede că sâmburele lumei

E răul. Cartea lumii d-eternă răutate

E scrisă și-i menită.



       De vei avea puterea,

Voința ca să sfarămi pe cel mai slab ca tine,

Bravură se numește. De ești închipuit,

Nesuferind ca alții de-acea închipuire

Cu vorba să se-atingă: onoare se numește;

De vrei să-ntreci pe alții și lumei să-i impui

Persoana ta infamă: dorință-i de mărire,

La fapte mândre stimul. De ești atât de van

Să crezi că pân-și cerul ascultă a ta vorbă,

Că-i pasă dacă corpul ți-l chinuiești și mintea

Ți-o stupifici ­ îți zice că ești evlavios,

Ba chiar și sfânt. ­ Și nu sunt numai oameni

Ce îți admiră fapta, gândirea-nchipuită,

Ci te admir popoare...



       Ce proastă e mulțimea,

Ea crede cum că duce a lumii soartă-n mână,

Și singură e dusă de-o mână de șireți.



De te-a-nzestrat natura

Cu-atâta minte numai, să poți vedea prostia

Și cruda răutate ce masa o domină,

Nedând nimic pe ele, să faci din ele scară

Spre-a te urca pe dânsa l-avere și mărire,

Prefă-te numai cum că tu prețuieși acele

Mari calități și-alese (numește-le cum vrei),

C-o frază lingușește deșertăciunea lor

Și pe-umeri te vor duce, sacrificând averea,

Viața pentru tine. Dar spune-li-adevărul,

Te-or răstigni pe cruce, te-or huidui cu pietre

Și te vei stinge mizer de nimenea jălit.



       Se vede

Că nu puteau șireții ca să găsească-n viață

Alt preț decât acela să-și împlinească pofte

Pe seama altor... Apoi este și drept, cuminte,

Ca proști să ducă greul, astuții să domnească...

La ce-ar fi-atuncea lumea în două împărțită?

La ce-ar esista proștii ­ și iar la ce șireții?

Nu merită nătângii să fie stăpâniți?

Nu vezi că stăpânindu-i le împlinești dorința?

Mai de dorit ce soartă pot ca să aibă-n lume



Decât să-i ducă-n turme sunetul unui nume?

Ei nici nu-s pentru alta decât ca să trăiască,

Să moară-ntru-mplinirea unei deșertăciuni.

Și-apoi nu vedeți voi

Că ei admiră toate ce le-aduce pieire?

Omoară fericirea unui popor întreg,

Liniștea unui secol și ești numit erou.

Beată de bucurie mulțimea te primește,

Cu lauri te-ncunună... O gintă ce se-nalță

Pe spatele altora e mare ­ și cu cât

Mai mult se ține-n locu-i prin rău și prin asprime,

Cu-atâta e mai mare. Dreptate-universală

E-aceea ce-o urăște puterea brută. Peste

Tărie nu decide nimic. La bine ne-i putea

S-aduci doi oameni; răul l-urmeaz-întregi popoare;

Căci răul este colțul vieții. Vecinic răul

Întâiul rol îl joacă ­ e colț în orice cuget,

În oricare voință, în orice faptă mare.

Invidia de pildă e mam-egalității,

Și îngrădirea contra răutății reciproce

Dreptate se numește. Cu cât mai răi sunt civii

Cu-atât e mai perfectă dreptatea.

Fiți răi și veți străbate

La țintă-oricât de mare, numai prin răutate!

Fiți răi! și-urmați principiul ce lumea o domină ­

Lăsați să creadă alții mai proști ca voi în bine.

De ce n-aveți voi minte? Deschideți ochii voști,

Vedeți că sfânt și bine sunt numai pentru proști?

De când sunteți în lume, a esistat dreptate

Și pentru voi? Dar greul voi numai îl purtarăți,

Voi v-ați hrănit dușmanii, i-ați apărat cu sânge,

În loc de-a sparge capul năpârcei sub picior,

Voi ați crescut-o mare și astăzi vă zugrumă.

Spun popii de-o vecie unde oricare vină

Găsește-a ei osândă și binele răsplata ­

Și mii timizi de frică și de-o speranță vană

Trec înșelați pe lângă izvoarele vieții.

Iar dacă nu, lințoliu, piroane de sicriu,



Răsplată sunt virtuții?

Răbdarea cine-o are târască-se-nsetat.

Voi soarbeți picătura de timp ce o aveți,

Aici fiți mari, puternici, aci fiți fericiți ­

Aici spirit, curagiul și pumnii au valoare.

În mână de vei prinde-a istoriei carte

Și dacă tu de frică sau poate de rușine

În faptele ei rele nu vei încifra bine,

Vedea-vei cum sub ochii-ți în plin se desfășoară

Răul și iarăși răul ­ că vremea se măsoară

După a răutății pășire. Rău și ură

Dacă nu sunt, nu este istorie. Sperjură,

Invidios-avară, de sânge însetată

E omenirea-ntreagă ­ o rasă blestemată,

Făcută numai bine spre-a domina pământul,

Căci răutății numai îi datorește-avântul

Ce l-a luat pe scara ființelor naturii.

Cine-a văzut vrodată popor de oameni buni

Să fie mare? Dacă e rău, e egoist,

Vrea toate pentru sine, nimica pentru alții;

Dacă trăiește bine, dar fără ca să lase

Ca și-alții să trăiască ­ e mare. Când un popol

Începe a fi nobil și generos în cuget,

Atunci a lui cădere și moarte sunt aproape,

Căci numai răul are puterea de-a trăi.

Chiar fapta cea mai bună duce la rău. Ea este

Pământ care hrănește sămânța celor rele.

Ai milă

De unul și cu mâna în care i-ai pus pâne

Mâni va ridica piatra, ca el întâi s-arunce

În tine. Dă-i unuia onoare și mărire,

Și va fi cel din urmă spre-a se uita la tine

De-i fi căzut. ­ Ce plan adânc-șiret!

Cum în sămânța dulce a răului s-a pus

Puterea de viață!

Și mai credeți în bine, în basme de copii!

O, ridicați în suflet gigantici vijelii

Și sfărâmați c-o mândră strigare triumfală



Ordinea cea nedreaptă, șireată, infernală,

Ce proștii și șireții, unii-nșelați, iar alții

Înșelători susțin că de Dumnezeu e pusă

În lume.



O, Satan! geniu al desperării!

Acum pricep eu gându-ți, căci zvârcolirea mării

Trăiește-acum în mine. Pricep gândiri rebele

Când ai smucit infernul ca să-l arunci în stele,

Dezrădăcinași marea ca s-o împroști în soare,

Ai vrut s-arunci în caos sistemele solare. ­

Da! ai știut că-n ceruri, răul, nedreptul, tronă,

Că secole nătânge l-adoră, l-încoronă,

Știai c-așa cum este nu poate a fi bine!

Că nu poate nedreptul etern ca să domine.

O! de-aș vedea furtuna că stelele desprinde,

Pe cer talazuri mândre înalță și întinde,

Și nourii ca sloiuri de gheață aruncate,

Sfărmându-se de-a sferei castele înstelate ­

Cerul din rădăcină nălțându-se decade,

Târând cu sine timpul cu miile-i decade,

Se-nmormântează-n caos întins fără de fine,

Zburând negre și stinse surpatele lumine.

Văd caosul că este al lumilor săcrii,

Că sori mai pâlpâi roșii, gigantice făclii,

Și-apoi se sting. ­ Nimicul, lințoliu se întinde

Pe spațiuri deșerte, pe lumile murinde!

Văzând risipa, Satan, voi crede c-ai învins!

Căci dacă ești arhanghel al morții cei bătrâne,

Atunci ești drept ­ căci numai ea este dreaptă-n lume,

Și cei ce o servesc ­ căci contra orice-n lume

Învinge răutatea ­ dar contra morții nu.

Fiindcă tina lumii e rea, fiindcă tină

Și praf e universul întreg ­ fără de vină

Ai căzut, geniu mândru, plin de-ndărătnicie

În spații făr-de margini, în evi de vecinicie!

Vai, soarte blestemată, ce oarbă arunci bobii,

La oricine în lume dai ceea ce nu-i trebui,



Te rog, soarte, mă scapă, de alții nu ­ de mine.

Atât venin în suflet, și-atât amar în gând,

Încât dac-aș putea-o ca să răsuflu-adânc

Și bine ­ aș învenina vremea-n care-s osândit

De a trăi.



       O, geniu ce pătrunzi

Nemărginirea ­ iartă c-amărăciunea mea

M-a-nvins! Tu știi să judeci și știi că nefericea

Ades scrintește șirul gândirii și o face

Să meargă tocmai contra la calea ceea care

Ar trebui s-urmeze.

Un orologiu care în loc de-a-mbla-nainte

S-ar târâi-ndărăt. O, nu esistă crime,

Căci toate, toate-s fapte unei gândiri pe dos,

Unei simțiri perverse, amare...

Taci, taci, suflete mândre, nu răscoli cu-atâta

Grozavă ușurință titanica turbare

Ce-n așchii sclipitoare gândirea mi-o sfaramă

Stinge, puternic Doamne, cuvântul nimicirii

Adânc, demonic, rece, ce-n sufletu-mi trăiește

Coboară-te în mine, mă fă să recunosc

C-a ta făptură slabă-s. Nu mă lăsa să sper

Că liber, mare, mândru prin condamnarea ta

N-oi coborî în iaduri de demoni salutat,

Ca unul ce menitu-i de a le fi stăpân ­

Stăpân geniilor pieirii! Ce gând superb! O,-nceată,

Inima mea cea stoarsă de-o cugetare beată.

Nu răscoli-n bătaie-ți ruinile sfărmate

A lumii-mi dinăuntru.

Văd cerul, lan albastru sădit cu grâu de stele,

El ni arată planul adâncei întocmele

Cu care-și mișcă sorii. ­ În sâmburul de ghindă

E un stejar. ­ Cum dânsul din proprii rădăcine,

Din planul vieții sale ascuns în colțu-obscur

Își crește trunchiul aspru ­ așa, poporul meu,

În tine e puterea-ți, nălțarea-ți și pieirea-ți.

Eu cred că tot ce este menit de a fi mare



Să-și înnăsprească trebui superba rădăcină

Prin viscole turbate, prin arșiță și-ngheț.

Mai tare e-acea stâncă ce a trecut martiră

Prin vijelii mai multe. Popoarele barbare

Ce-au cotropit românii sunt vijelii mărețe,

Turbate, mândre, aspre ca orice vijelie,

Dară și trecătoare ca ele. Iar stejarul

Poporului meu tare ridică ș-azi în vânturi

Întunecata-i frunte și proaspăta lui frunză.

În lume văd popoare cuminți și fericite,

Și mă întreb ce soarte să doresc la al meu?

Și-un gând îmi vine aspru, adânc, fără de milă

Și sfărmător de lume. ­ Nu, nu! N-aș vrea ca alte

Popoare să mai fie c-al meu ­ nu merit ele

Să-i semene. Poporu-mi menitu-i ca să fie

Altfel de cumu-s alte. Eu nu cer fericire

Pentru a lui viață. ­ O, nație iubită!

Vei înțelege doru-mi, vei ști să-l prețuiești?

Voi să te văd, iubito! nu fericită ­ mare!

Decât o viață moartă, un negru vis de jele,

Mai bine stinge, Doamne, viața ginții mele,

Decât o soartă aspră din chin în chin s-o poarte,

Mai bine-atingă-i fruntea suflarea mării moarte!




Frumoasă și jună


Frumoasă și jună, oh, dragă-mi mai ești!

Eu caut și caut în ochii-ți cerești,

Și-n veci nu mă satur și-n veci aș căta,

Iubită, dorită, o gură ­ așa!



Tu tremuri, tu cauți, tu murmuri, tu râzi,

Cu glasul tău dulce tu raiu-mi deschizi,

Cu părul tău moale tu viața mi-o legi­

O știi și te faci că nu o-nțelegi!



Șireată și dulce ­ copil vinovat ­

De ce nu mă-mbii cu al tău sărutat,

De ce-aștepți să-l fur de pe ochii-ți profunzi

Și-n blondele plete tu capul ți-ascunzi!



Cu mâna ți-acoperi tu ochii tăi dragi,

Prin degete cauți, nu râde, ci taci;

Pedeapsa ce meriți, columbă a mea,

O gură-i. Oh, dă-mi-o mi-ai dat-o așa!




Iubită dulce, o, mă lasă...


Iubită dulce, o, mă lasă

Să privesc fața-ți, ochiul tău ceresc,

Să mângâi păru-ți d-auree mătase,

Privindu-te, de-amor să nebunesc!

Ah, brațul tău rotund e alb ­ se lasă

Cu grație pe umerii-mi ­ privesc

În ochii tăi, în fața ta ­ în gura jună

S-ascult uimit la vorba ta nebună!



Nebună, că nu are șir și minte,

Ci grație ș-amor copilăros,

La gura ta, care zâmbind îmi minte

Spre-a coperi misterul cel duios,

Ce-mi spune nu ­ când da ochiu-ți fierbinte

Din genele-i îmi spune voluptos ­

Ah, tot amorul meu, copil în raze,

E concentrat în ființa-ți luminoasă!



Surâsul tău o rază e de soare,

Și ochii tăi sunt stele-n noaptea mea,

Și sânul tău de vergină, ninsoare,

Ce lin l-acoperi tu cu mâna ta,

Când tremurând privești și zâmbitoare

La-a lui dulci flori ce cresc alăturea ­

Și sărutarea ta ­ oh, spune, spune

Cu ce s-aseamăn dulcea-acea minune!



De n-ai fi tu, ce-ar folosi viața,

Speranțele-i, și binele-i, și tot!

Un vis ar fi amestecat cu ceața,

Un chin ar fi ­ ce l-aș sfârși să pot;

Pe când astfel o noapte e măreață,

Pierdută-n stele ce în ceri înot,

Prin ele trece melancolic luna ­

O gură dă-mi, iubito ­ și-ncă una!



Spre sărutare gura-ți se încreață

Și ochii tăi privesc întunecat

Și visători. ­ Iubito, tu, glumeață,

Nu știi c-a săruta e un păcat

Și că-n întunecata lor dulceață

Nu s-uită ochii de copii vodat' ­

Fără să plângă-n urmă-a lor langoare

Și voluptoasa lor întunecare!



Căci ce ai zice dacă eu acuma

Aș uita toate... tu mă înțelegi ­

E drept că ție-o vorbă-ți trebui numa

Ca toată firea mea în lanț s-o legi ­

Dar vorba aceea serie-ori de glumă,

Cu care pasiunea-mi s-o diregi

Vei spune tu? ­ O, taci - o, taci, n-o spune ­

Ai spus-o? -S mânios, tu, -nțelepciune!



În van vorba ta blând povățuiește ­

La seriozitatea ta surâd;

Spre sărutare gura-ți se-ncrețește;

Spre sărutare ochii tăi se-nchid;

Șireată ești! sub geana ce umbrește

Ochii-ți sclipesc, și-mi pare că ei râd;

Cu brațul ți-i acoperi?... Supărată?

Ce te prefaci, iubita mea șireată?




Iubitei


O, îndulcește-ți ochii tăi, iubită,

O, însenină fața ta de nea.

Nu știi că-n piept inima mea rănită

Tresare-adânc la întristarea ta?

Tresare-adânc, tresare-adânc, iubită ­

Oh, în zadar mi-ncreți tu fruntea ta.

Durerea chiar de-o simulezi ­ eu simt

Fiori adânci în pieptul meu trezind.



Ah! cât ești tu de mândră și frumoasă

Când râzi, când plângi, când mă săruți, când ­ ah!

Cuprind în mâni eu capul tău ­ geloasă!

Și sărut ochii-ți plini de lacrimi, ah!

Ei strălucesc ca stelele focoase

Ce-ntr-a junie-mi noapte lumina!

Și te iubesc, și te sărut, te-ador,

Amorul meu, nespusul meu amor!



O, nu-mi muri, o, nu-mi muri, iubită,

C-atunci în veci prin noapte-aș rătăci ­

Mi-aș sfărma viața-n jalea cea cumplită

Și de durere n-aș putea muri.

Aș purta-n timp inima-ncremenită,

Cu ochii stinși, și gura-ar amuți.

Durerea ta m-ar face să trăiesc,

Ca să trăiesc, ca să înnebunesc.



Așteaptă dar cu moartea ta, iubită,

Pân-ce de fericire-oi muri eu.

Cu roze să-ncununi fruntea-mi pălită,

Zâmbind să mă săruți, amorul meu;

De-oi învia, să știi, dumnezeită,

Că-un somn a fost angelic, deși greu.

De nu mă voi trezi, să știi, să știi ­

Că-n veci visez la ochii tăi cei vii.



Cum va fi acel vis eu nu-ți pot spune ­

Eu numai îl gândesc când mă cufund

În ochii tăi. ­ Neclare sunt, nebune,

Acele-nchipuiri ce mă pătrund.

Privește tu în ochii mei și-mi spune

Ce vezi în ei, în dorul lor profund.

Tot ce-ai văzut eu n-am văzut n-al tău ­

Nici în mormânt nu pot ca să-i uit eu.



Ei sunt minuni ce-a muri nu mă lasă,

În somnul morții m-or neliniști,

Pătrunde-vor cu raza lor focoasă

Chiar în sicriul unde voi dormi.

Ei au pătruns prin pături neguroase,

Ce viața mi-a urzit până aci ­

De-ați putut sparge negurile-acele,

Veți lumina în veci, iubite stele!



Oh, nu-mi muri, te rog! Căci tot ce-n lume

Eu am iubit murit-au prea curând ­

Orice amor ce n-a luat drept glume

Al meu amor e astăzi în mormânt. ­

Dar astăzi văd c-am pierdut num-un nume:

Căci ea ești tu ­ tu ea ­ într-un cuvânt

Tu mi-ai murit o dată. ­ Să nu-mi mori

De-a doua oară, înger de amor.



Căci de-ai muri ce-aș face eu în lume ­

N-aș regăsi în veci chipu-ți ușor

Și osândit aș fi să stau în lume ­

De jalea ta eu n-aș putea să mor.

Acum ­ acum n-aș plânge al tău nume

Ci chiar pe tine, vecinice amor:

Mort, aș trăi eu; viu, eu aș fi mort.

Trăiește-mi dar ­ c-adânc în piept te port!




Cântecul lăutarului


Ca povestea cea sărmană

Care nimeni n-o-a-nțeles,

Trec prin vremea tristă, vană,

Cum prin secoli un eres.



Sunt ca lira spartă-n stâncă,

Sunt ca glasul din pustii,

Sunt ca marea cea adâncă,

Sunt ca moartea între vii.



Dintre chinuri ce mă-neacă

Eu sorbeam mirul curat,

Cum o lebădă se pleacă

Bând din lacul înghețat.



Dar cu moartea cea adâncă

Azi eu schimb al vieții-mi gând,

Am fost vultur pe o stâncă,

Fire-aș cruce pe-un mormânt!



Care-i scopul vieții mele,

De ce gându-mi e proroc,

De ce știu ce-i scris în stele,

Când în van lumea o-nvoc.



Crucea-mi pară gânditoare,

Parca arz-a vieții-mi tort,

Căci prin neguri mormântare

Voi să văd fața-mi de mort.



Doar atunci când prin lumine

M-oi sui la Dumnezeu,

Veți gândi și voi la mine

Cum am fost în lume eu.




Copii eram noi amândoi...


Copii eram noi amândoi,

Frate-meu și cu mine.

Din coji de nucă car cu boi

Făceam și înhămam la el

Culbeci bătrâni cu coarne.



Și el citea pe Robinson,

Mi-l povestea și mie;

Eu zideam Turnul Vavilon

Din cărți de joc și mai spuneam

Și eu câte-o prostie.



Adesea la scăldat mergeam

În ochiul de pădure,

La balta mare ajungeam

Și l-al ei mijloc înotam

La insula cea verde.



Din lut acolo am zidit,

Din stuful des și mare,

Cetate mândră la privit,

Cu turnuri mari de tinichea,

Cu zid împresurată.



Și frate-meu ca împărat

Mi-a dat mie solie,

Să merg la broaște neapărat,

Să-i chem la bătălie ­

Să vedem cine-i mai tare.



Și împăratul broaștelor,

C-un oacaca de fală,

Primi ­ poruncě oștilor.

Ca balta s-o răscoale.

Și am pornit război.



Vai! multe broaște noi am prins

­ Îmi pare chiar pe rege ­

Și-n turnul negru le-am închis,

Din insula cea verde.

Spre sar-am făcut pace



Și drumul broaștelor le-am dat,

Săltau cu bucurie,

În balt-adânc s-au cufundat

Ca să nu mai revie.

Noi am pornit spre casă.



Atunci răsplata am cerut

Pentru a mele fapte ­

Și frate-meu m-a desemnat

De rege-n miazănoapte

Peste popoare-ndiane.



Motanul alb era vistier,

Mârzac cel chior ministru ­

Când de la el eu leafa-mi cer,

El miaună sinistru.

Cordial i-am strâns eu laba.



Și împăratul milostiv

Mi-a dat și de soție

Pe fiica lui cu râs lasciv

Și țapănă, nurlie,

Pe Tlantaqu-caputli.



Am mulțămit cu-n umil semn,

Drept mantie o-prostire ­

M-am dus l-amanta mea de lemn,

În sfânta mănăstire,

Într-un cotlon de sobă.



Și ah! și dragă-mi mai era!

Vorbeam blând cu dânsa,

Dară ea nu-mi răspundea

Și de ciudă eu atunci

Am aruncat-o-n foc.



Și pe șură ne primblam

Peste stuf și paie

Și pe munți ne-nchipuiam.

Cu fiece bătaie

Mărșileam alături.



Și pe cap mi se îmfla

Casca de hârtie.

O batistă într-un băț,

Steag de bătălie.

Cântam: Trararah!



Ah! v-ați dus visuri, v-ați dus!

Mort e al meu frate.

Nimeni ochii-i n-a închis

În străinătate ­

Poate-s deschiși și-n groapă!



Dar ades într-al meu vis

Ochii mari albaștri

Luminează ­ un surâs

Din doi vineți aștri

Sufletu-mi trezește.



Eu? Mai este inima-mi

Din copilărie?



....................................



Ah! îmi îmblă ades prin gând

O cântare veche.

Parcă-mi țiuie-aiurind

Dulce în ureche:

Lume, lume și iar lume!




Aveam o muză


Aveam o muză, ea era frumoasă,

Cum numa-n vis o dată-n viața ta

Poți ca să vezi icoana radioasă,

În strai de-argint a unui elf de nea!

Păr blond deschis, de aur și mătasă,

Grumazii albi și umeri coperea,

Un strai de-argint strâns de-un colan auros

Strângea mijlocul ei cel mlădios!



Și talia-i ca-n marmură săpată

Strălucea albă-n transparentul strai,

Sâni dulci și albi ca neaua cea curată,

Rotunzi ca mere dintr-un pom de rai;

Abia se ține haina cea bogată

Prinsă ușor cu un colan de pai,

Astfel adesea mă găsea veghind

Nori străbătea o umbră de argint.



Crinul luminei strălucea în mână

Reflectând dulce mândrul ei obraz,

Razele dulci loveau fața-i senină,

Rotunzii umeri și-albul ei grumaz;

Părul lucea ca auru-n lumină,

Straiul cădea de pe-umeri de atlaz,

Ochi mari albaștri-n gene lungi de aur

Și fruntea-i albă-ntunecată-n laur!



O dată-n viața-i muritorul vede

În visul său un chip așa d-ales!

Eu... fericit c-amantul blondei Lede,

Nebun de-amor, eu o vedeam ades,

Venea-n singurătatea mea pe îndelete,

Rătăceam mâna-n păru-i blond și des,

De pe-umeri haina-i luneca ușor ­

Vedeai rotundul braț pân-subsuori.



Părea c-așteaptă de a fi cuprinsă,

De-a-și simți inima bătând cu dor,

Ca buza ei de-a mea să fie-atinsă,

Ca graiul ei să tremure ușor,

Să văd privirea veselă și plânsă,

Să aud glasu-ntunecat de-amor

Și la ureche dulce să-i repet

Cântul, ce-n gândul meu se mișcă-ncet.



O, îmi șoptește numa-n dulci cuvinte

Neînțelese, pline de-nțeles,

O, îmi surâzi cu gura ta fierbinte,

Tu, înger blând cu ochii plini d-eres,

Căci al tău zâmbet îmi aduce-aminte

C-un înger ești ce fu din cer trimes,

Ca să mângâi junia mea bogată

Cu-a ta zâmbire dulce și curată.



S-apropia, în aer suspendată,

Și brațul ei grumazu-mi cuprindea,

Priveam în sus la fața-i luminată,

La gura-i mică care surâdea ­

Din ochi albaștri raza-ntunecată,

Plină de-amor în ochiul meu cădea,

Talia ei subțire-n colan strânsă

Tremura scump de brațul meu cuprinsă.



Ea a murit. ­ Am îngropat-o-n zare.

Sufletul ei de lume este plâns. ­

Am sfărmat arfa ­ și a mea cântare

S-a înăsprit, s-a adâncit ­ s-a stins.

Îmi plac a nopții turburate oare,

Îmi place de dureri să fiu învins;

O, de-aș orbi, de-aș amuți odată,

Că-n lume nu văd lumea căutată!



Eu nu văd munții înecați de nouri,

De care gându-mi vultur s-acăța;

N-aud a mării înmiite-ecouri,

Ce-n glasul meu măreț s-amesteca;

În codri-antici n-aud muget de bouri,

Trezind zilele vechi în mintea mea,

Codrul din munți, râul din vale-mi tace ­

De ce nu pot în praf a mă preface!




1872
Egipetul


Nilul mișcă valuri blonde pe câmpii cuprinși de maur,

Peste el cerul d-Egipet, desfăcut în foc și aur;

Pe-a lui maluri gălbii, șese, stuful crește din adânc,

Flori juvaeruri în aer, sclipesc tainice în soare,

Unele-albe, nalte, fragezi, ca argintul de ninsoare,

Alte roșii ca jeratec, alte-albastre, ochi ce plâng.



Și prin tufele de mături, ce cresc verzi, adânce, dese,

Păsări, îmblânzite-n cuiburi, distind penele alese,

Ciripind cu ciocu-n soare, gugiulindu-se cu-amor.

Înecat de vecinici visuri, răsărit din sfinte-isvoară,

Nilul mișc-a lui legendă și oglinda-i galben-clară

Cătră marea liniștită, ce înecă a lui dor.



De-a lui maluri sunt unite câmpii verzi și țări ferice;

Memphis colo-n depărtare, cu zidirile-i antice,

Mur pe mur, stâncă pe stâncă - o cetate de giganți -

Sunt gândiri arhitectonici de-o grozavă măreție!

Au zidit munte pe munte în antica lor trufie,

I-a-mbrăcat cu-argint ca-n soare să lucească într-un lanț



Și să pară răsărită din visările pustiei,

Din năsipuri argintoase în mișcarea vijeliei,

Ca un gând al mării sfinte, reflectat de cerul cald

Ș-aruncat în depărtare... Colo se ridic trufașe

Și eterne ca și moartea piramidele-uriașe,

Racle ce încap în ele epopeea unui scald.



Se-nserează... Nilul doarme și ies stelele din strungă,

Luna-n mare își aruncă chipul și prin nori le-alungă.

Cine-a deschis piramida și înăuntru a intrat?

Este regele: în haină de-aur roș și pietre scumpe

El intră să vad-acolo tot trecutul. - I se rumpe

A lui suflet când privește peste-a vremurilor vad.



În zadar guvernă regii lumea cu înțelepciune.

Se-nmulțesc semnele rele, se-mpuțin faptele bune;

În zădar caut-al vieții înțeles nedezlegat.

Iese-n noapte... ș-a lui umbră lungă-ntins se desfășoară...

Pe-ale Nilului lungi valuri. - Astfel pe-unde de popoară

Umbra gândurilor regii se aruncă-ntunecat...



Ale piramidei visuri, ale Nilului reci unde,

Ale trestiilor sunet ce sub luna ce pătrunde

Par a fi snopuri gigantici de lungi sulițe de-argint,

Toat-a apei, a pustiei și a nopții măreție

Se unesc să-mbrace mândru veche-acea împărăție,

Să învie în deșerturi șir de visuri ce te mint.



Râul sfânt ne povestește cu-ale undelor lui gure

De-a isvorului său taină, despre vremi apuse, sure,

Sufletul se-mbată-n visuri, care-alunecă în zbor.

Palmii risipiți în crânguri, auriți de-a lunei rază,

Nalță zveltele lor trunchiuri. - Noaptea-i clară, luminoasă,

Undele visează spume, cerurile-nșiră nori.



Și în templele mărețe - colonade-n marmuri albe,

Noaptea zeii se preîmblă în vestmintele lor dalbe,

Și al preoților cântec sună-n harfe de argint;

Și la vântul din pustie, la răcoarea nopții brună,

Piramidele, din creștet, aiurind și jalnic sună;

Și sălbatec se plâng regii în giganticul mormânt.



În zidirea cea antică, sus în frunte-i turnul maur.

Magul priivea pe gânduri în oglinda lui de aur,

Unde-a ceriului mii stele ca-ntr-un centru se adun.

El în mic privește-acolo căile lor tăinuite

Și cu varga zugrăvește drumurile lor găsite

Au aflat sâmburul lumii, tot ce-i drept, frumos și bun.



Și se poate că spre răul unei ginți efeminate,

Regilor pătați de crime, preoțimei desfrânate,

Magul, paza răzbunării, a citit semnul întors;

Ș-atunci vântul ridicat-a tot nisipul din pustiuri,

Astupând cu el orașe, ca gigantice sicriuri

Unei ginți, ce fără viață-ngreuia pământul stors.



Uraganu-acum aleargă pân' ce caii lui îi crapă;

Și în Nil numai deșertul nisipișul și-l adapă,

Așternându-l peste câmpii cei odată înfloriți.

Memphis, Teba, țara-ntreagă coperită-i de ruine,

Prin deșert străbat sălbatec mari familii beduine,

Sorind viața lor de basme prin câmpie nisipiți.



Dar ș-acum, turburând stele pe-ale Nilului lungi unde,

Noaptea flamingo cel roșu, apa-ncet, încet pătrunde,

Ș-acum luna argintește tot Egipetul antic;

Ș-atunci sufletul visează toat-istoria străveche,

Glasuri din trecut străbate l-a prezentului ureche,

Din a valurilor sfadă prorociri se aridic.



Ș-atunci Memphis se înalță, argintos gând al pustiei,

Închegare măiestrită din suflarea vijeliei...

Beduini ce stau în lună, o minune o privesc,

Povestindu-și basme mândre îmbrăcate-n flori și stele

De orașul care iese din pustiile de jele;

Din pământ și de sub mare, s-aud sunete ce cresc.



Marea-n fund clopote are care sună-n orice noapte;

Nilu-n fund grădine are, pomi cu mere de-aur coapte;

Sub nisipul din pustie cufundat e un popor,

Ce cu-orașele-i deodată se trezește și se duce

Sus în curțile din Memphis, unde-n săli lumină luce;

Ei petrec în vin și-n chiot orice noapte pân-în zori.










Cugetările sărmanului Dionis


Ah! garafa pîntecoasă doar de sfeșnic mai e bună! 

Și mucoasa lumînare sfîrîind săul și-l arde, 

Și-n această sărăcie, te inspiră, cîntă barde — 

Bani n-am mai văzut de-un secol, vin n-am mai băut de-o lună. 



Un regat pentr-o țigară, s-împlu norii de zăpadă 

Cu himere!… Dar de unde? Scîrțîie de vînt fereasta, 

În pod miaună motanii — la curcani vînătă-i creasta 

Și cu pasuri melancolici meditînd umblă-n ogradă. 



Uh! ce frig… îmi văd suflarea, — și căciula cea de oaie 

Pe urechi am tras-o zdravăn — iar de coate nici că-mi pasă, 

Ca țiganul, care bagă degetul prin rara plasă 

De năvod — cu-a mele coate eu cerc vremea de se-nmoaie. 



Cum nu sunt un șoarec, Doamne — măcar totuși are blană, 

Mi-aș mînca cărțile mele — nici că mi-ar păsa de ger… 

Mi-ar părea superbă, dulce o bucată din Homer, 

Un palat, borta-n părete și nevasta — o icoană. 



Pe păreți cu colb, pe podul cu lungi pînze de painjen 

Roiesc ploșnițele roșii, de ți-i drag să te-uiți la ele! 

Greu li-i de mindir de paie, și apoi din biata-mi piele 

Nici că au ce sa mai sugă. — Într-un roi mai de un stînjen 



Au ieșit la promenadă — ce petrecere gentilă! 

Ploșnița ceea-i bătrînă, cuvios în mers pășește; 

Cela-i cavaler… e iute… oare știe franțuzește? 

Cea ce-ncunjură mulțimea i-o romantică copilă. 



Bruh! mi-i frig — Iată pe mînă cum codește-un negru purec; 

Să-mi moi degetul în gură — am să-l prind — ba las’, săracul! 

Pripășit la vreo femeie, știu că ar vedea pe dracul, 

Dară eu — ce-mi pasă mie — bietul „îns!“ la ce să-l purec? 



Și motanul toarce-n sobă de blazat ce-i. — Măi motane, 

Vino-ncoa să stăm de vorbă, unice amic și ornic. 

De-ar fi-n lume-un sat de mîțe, zău! că-n el te-aș pune vornic, 

Ca să știi și tu odată, boieria ce-i, sărmane! 



Oare ce gîndește hîtrul de stă ghem și toarce-ntr-una? 

Ce idei se-nșiră dulce în mîțeasca-i fantazie? 

Vreo cucoană cu-albă blană cu amoru-i îl îmbie, 

Rendez-vous i-a dat în șură, ori în pod, în găvăună? 



De-ar fi-n lume numai mîțe — tot poet aș fi? Totuna: 

Mieunînd în ode nalte, tragic miorlăind — un Garrick, 

Ziua tologit în soare, pîndind cozile de șoaric, 

Noaptea-n pod, cerdac și ștreșini heinizînd duios la lună. 



Filosof de-aș fi — simțirea-mi ar fi vecinic la aman! 

În prelegeri populare idealele le apăr 

Și junimei generoase, domnișoarelor ce scapăr, 

Le arăt că lumea vis e — un vis sarbăd — de motan. 



Sau ca popă colo-n templul, închinat ființei, care 

După chip ș-asemănare a creat mîțescul neam, 

Aș striga: o, motănime! motănime! Vai… Haram 

De-al tău suflet, motănime, nepostind postul cel mare. 



Ah! Sunt printre voi de-aceia care nu cred tabla legii, 

Firea mai presus de fire, mintea mai presus de minte, 

Ce destinul motănimei îl desfășură nainte! 

Ah! atei, nu tem ei iadul ș-a lui Duhuri — liliecii? 



Anathema sit! — Să-l scuipe oricare motan de treabă, 

Nu vedeți ce-nțelepciune e-n făptura voastră chiară? 

O, motani fără de suflet! — La zgîriet el v-a dat gheară 

Și la tors v-a dat mustețe — vreți să-l pipăiți cu laba? 



Ii! că în clondir se stinge căpețelul de lumină! 

Moșule, mergi de te culcă, nu vezi că s-a-ntunecat? 

Să visăm favori și aur, tu-n cotlon și eu în pat 

De-aș putea să dorm încaltea. — Somn, a gîndului odină, 



O, acopere ființa-mi cu-a ta mută armonie, 

Vino somn — ori vîno moarte. Pentru mine e totuna: 

De-oi petrece-ncă cu mîțe și cu pureci și cu luna, 

Or de nu — cui ce-i aduce? — Poezie — sărăcie!




Doi aștri...


Am văzut doi aștri,

Strălucind albaștri

Sub o frunte-n vis;

M-a-necat seninul

Când privii divinul,

Blândul lor surâs.



Și mi-am zis în mine:

Înger cu lumine

De-un adânc noroc...

Din a vieții tale

Înflorită cale

Cum nu stai în loc?




Când crivățul cu iarna...


Când crivățul cu iarna din nord vine în spate

Și mătură cu-aripa-i câmpii întinse late,

Când lanuri de-argint luciu pe țară se aștern,

Vânturi scutur aripe, zăpadă norii cern...



Îmi place-atuncea-n scaun să stau în drept de vatră,

S-aud cânii sub garduri că scheaună și latră,

Jăraticul să-l potol, să-l sfarm cu lunge clești,

Să cuget basme mândre, poetice povești.



Pe jos să șadă fete pe țolul așternut,

Să scarmene cu mâna lâna, cu gura glume,

Iar eu s-ascult pe gânduri și să mă uit de lume,

Cu mintea s-umblu drumul poveștilor ce-aud.



Orlogiul să sune ­ un greier amorțit ­

Și cald să treacă focul prin vinele-mi distinse,

Să văd roze de aur și sărutări aprinse

În vreascuri, ce-n foc puse trăsnesc des risipit,

Ca vorba unei babe măruntă, țănduroasă.

Atuncea focu-mi spune povestea-a mai frumoasă.

Din el o aud astfel cum voi să o aud

Ș-amestec celelalte cu glasu-i pâlpâit.

Și mândru-acest amestec gândirea-mi o descoasă,

O-nșiră apoi iarăși cum dânsa a voit.



Astfel gândirea-nșiră o mie de mărgele ­

Un șir întins și luciu dar fără de sfârșit;

Somnul m-apucă-n brațe prin gândurile mele

Și-n somn mă mai urmează a lor blând glas uimit.

Prin șirul lor ce sună, orlogiul cu jele

L-aud sunând ca greier bătrân și răgușit;

În urmă tace chiar și a mamei rugăciune ­

La gânduri sclipitoare un capăt ea le pune.



Ajung la ea și noaptea umbririle-i și-ntinse,

Pe fruntea ei cea dulce culeg blânde visări,

Amorul lin își moaie aripele lui stinse,

Pe ochii ei eu caut profunde sărutări ­

Ea-nchide surâzândă lungi genele ei plânse

Și glasul ei e cântec în line tremurări,

Pe sâni rotunzi, albi, netezi, ea fruntea mea așează ­

Adorm și ea la capu-mi surâde și veghează.




II



Dar toate-acele basme în somnu-mi mă urmează,

Se-mbină, se-nfășoară, se luptă, se desfac,

Copilele din basmu, cu ochii cu dulci raze,

Cu părul negru coade, cu chipul dulce drag,

Și feți-frumoși cu plete în haine luminoase,

Cu ochi căprii, nalți, mândri ca arborii de fag ­

În visele din somnu-mi s-adun și se îmbină,

Fac nunți de patru zile și de patru nopți pline.



Îmi-pare atunci că mândră Ileană Cosânzeană,

Cu ochi, albastre stele, blondă, un spic de grâu,

În mine se-ndrăgește și-ușoară-aeriană

S-așază pe genunchii-mi, cunjură gâtul meu,

Eu netezesc cu mâna arcata ei sprânceană,

Ea ochii și-i închide, zâmbind în visul său ­

Ochii i-s plini de lacrimi ce nu le înțelege,

Cu buze-abia deschise îmi spune blânde șege.



Îmi pare că e vară, că noaptea-i dulce brună,

Că lanuri undoiază, că apele lin plâng,

Că nourii îi sparge-o armonioasă lună,

Că stelele din ceruri se scutură și ning ­

Prin lanuri înflorite noi mergem împreună

Și mândre flori câmpene eu pentru dânsa strâng

Și ea la îngrijirea-mi cea dulce îmi zâmbește,

Iar sufletul îmi râde, și inima îmi crește.



Luna prin nouri înger pe lume blând veghează.

Somnul aduce-n lume copiii lui nătângi.

Pe râu fiece undă se-mbracă cu o rază,

Copacii se cutremur în frunțile de stânci,

Lumina se-mprăștie în pânză luminoasă

Pe merii plini cu floare-n grădinele adânci ­

Și eu, la trunchiul unui, visez la ea deștept,

În ploaia de flori roze pe dânsa o aștept.



Ea vine și pe sânu-mi când dulce ea se lasă

În pletele-mi și-ncurcă micuță mâna ei,

Și umeda-i suflare, pură, copilăroasă,

Adie blând pe frunte-mi și peste ochii mei,

Apoi fața-i uimită de pieptu-mi ea apasă

Și lacrimi de iubire i-nundă ochii săi,

Iar eu pe mâni, pe gură, pe ochi, pe albu-i gât

Încet, beat de iubire, o mângâi, o sărut.



Și sărutări o mie trezesc în ea mii vise

Și fruntea-i turburată s-apleacă ca un crin;

În ochii ei cei limpezi, sub genele-i închise,

O lume e de visuri, o lume de senin;

Ea fără șir vorbește, și dulcile-i surâse

Cu lacrimi se amestec, și buzele-i suspin ­

Ea doarme astfel trează, din somn când se trezește

Cu buzele mă cată, cu ochii îmi zâmbește.



În vis mă arde soare și cerul e văpaie,

Pe lac barca e-mpinsă de valuri care merg,

Iar undele-i uimite, profunde și bălaie

Reflectă-n ele țărmii ­ se-ntunecă, se șterg...

În barcă șed ș-ascult eu a inimii-mi bătaie

Căci eu ca rândunica la dânsa iar alerg ­

Pe-a malurilor arbori și frunza este mută ­

Misterul lin surâde pe lumea cea tăcută.




O, te-nsenină, întuneric rece...


O, te-nsenină, întuneric rece

Al vremei. Înflorește-n neagra-ți

Speluncă umedă ca ebenul cel topit,

Fă ca să strălucească pe-acea cale

Ce duce-n vecinicie toate-acele

Ființe nevăzute, cari sunt,

Deși trec nesimțite, ca și vremea

Ce vremuiește-adânc în tot ce e.

Să văd trecând în haină cuvenite

Acele gânduri, ce-atunci când apar

Nemuritoare par, pentru c-apoi

Nici să nu știi cum de au dispărut.

Din mintea secolilor lungi, greoi ­

Ca și când n-ar fi fost. Câte ființe

Ar trebui să treacă pe-a ta cale:

Unele mândre, țanțoșe, regale,

Cu-ncoronată frunte ­ îmbrăcate

În purpură; altele dulci, cu ochii

Moi, mari, albaștri... albe ca și crinul,

Mișcând a lor corp voluptos, ce-nvită

Mai aruncând priviri de muritoare,

Mai căutând iubire, ca sirene;

Unele-nchipuite, alte tâmpe,

Unele aspre, altele duioase,

Toate cerând brevet la nemurire

Și toate strecurându-se cu toate astea

Pe calea care duce la orașul

Uitării, îngropat de vecinicie.

Dar deasupra-astei mulțimi pestrițe

De gânduri trecătoare, vezi departe

Munții de vecinici gânduri ridicând

A lor trufașă frunte către cer:

Cu nepăsare ei privesc la toate

Efemeridele ce trec în vale

Cântând, vuind, certându-se și toate

Aspirând la un lucru care-n veci

Nu poate fi a lor ­ eternitatea



.

Demonism


O raclă mare-i lumea. Stelele-s cuie

Bătute-n ea și soarele-i fereasta

La temnița vieții. Prin el trece

Lumina frântă numai dintr-o lume

Unde-n loc de aer e un aur,

Topit și transparent, mirositor

Și cald. Câmpii albastre se întind,

A cerurilor câmpuri potolind

Vânăta lor dulceață sub suflarea

Acelui aer aurit.

Acolo stă la masa lungă, albă,

Bătrânul zeu cu barba de ninsoare

Și din păhare nalte bea auroră

Cu spume de nori albi. Și îngeri dulci

În haine de argint, frunți ca ninsoarea,

Cu ochi albaștri cari lin lucesc

Și-ntunecat în lumea cea solară,

Cu sânuri dulci, ca marmura de netezi,

Îi mângâi barba lungă, ­și razim capul

De umerii bătrâni cuprinși de plete.

Și colțuroasa-i roșie coroană,

De fulger împietrit, lucește-n aer

Sălbatec. Iar un înger ... cel mai blând,

Îngenuncheat l-a lui picioare cântă

Pe arfa sa și aerul roșește

De voluptatea cântecului său...

Nu credeți cum că luna-i lună. Este

Fereastra cărei ziua-i zicem soare.

Când îngeri cântă de asupra raclei

În lumea cerurilor - ele-albesc.

Și nu mai pătrund raze aurite

Prin vechi oblon ­- ci raze de argint

Și pe pământ ajung țăndări duioase

Din cântecul frumos ­- dar numai țăndări...

Ici în sicriu, sub cel capac albastru

Și țintuit și ferecat cu stele,

Noi viermuim în mase în cadavrul

Cel negru de vechime și uscat

Al vechiului pământ care ne naște ­

Certându-ne-ntre noi, ființi ciudate,

Grețoase în deșertăciunea lor.

Este un ce măreț în firea noastră,

Dar acel ceva nu din noi răsare,

O moștenim de la Titanul mort,

De la pământ, în care ne nutrim.

În moartea lui e ceva sfânt și mare,

E o gândire-adâncă și-ndrăzneață

Pentru ce el fu condamnat la moarte.

Viața noastră e o ironie,

Minciuna-i rădăcina ei. Dorința

De-a fi și de-a-avea singur tot ce este

Principiul e de înflorire a ei.

În van pământul mort ne-nspiră câteodată

Din sântul suc al stinsei sale viețe

Gândiri de-o nobilă, naltă răscoală:

Întoarcerea la fire și dreptate.

Noi nu-l pricepem... o-ncercăm adese

Dar n-o putem. Făcuți suntem

După asemănarea-acelui mare

Puternic egoist, carele singur

Îmbrăcat în mărirea-i solitară

Ridică-n cer înnourata-i frunte.

În van voim a reintra-n natură,

În van voim a scutura din suflet

Dorința de mărire și putere,

Dorința de a fi ca el în lume:

Unici. Și această dorință,

Temei la state, națiuni și cauza

Războaielor cumplite care sunt

Pașii istoriei, acest e... răul.

Să nu ne înșelăm. Impulsul prim

La orice gând, la orișice voință,

La orice faptă-i răul. Însă

Atuncea când ne naștem, răsăriți

Abia din carnea vechiului Titan,

Noi suntem buni ­- până suntem copii.

O binefacere ne dă pământul,

Neprețuită-n duioșia ei,

El ne permite ca să ne întoarcem

Dup-o viață vană, zgomotoasă,

În sânul lui ­- în sânul lui și-al păcii.

El ne-a și pus, bătrân-duiosul tată,

Adânc în suflet o dorință dulce

Și de-ntrebăm aceast-enigmă scumpă

Ce însemnează și dacă voim

A o pricepe, ea răspunde: pace.

Da! pace căutăm fără s-o știm.

Ce n-o luăm de la-nceput? De ce

O căutăm în luptă? Căci în lupte

Nu e decât victorie pe de o parte,

Cădere pe de alta -­ nedreptate.

Și din viața noastră, întemeiată

Pe rău și pe nedrept și pe minciună,

Și din știința morții ­- a renturnării

În corpul mort, din care am ieșit,

Se naște veșnica nefericire.



Suntem copii ­ etern nefericiți.

Dar în zădar, căci suntem după chipul

Și-asămănarea lui. Noi suntem răi

Fără de-a-avea puterea lui. Răi putem fi

Mai ca și el ­ dară din neputință

Se naște ironia vieții noastre.

În van Titanul mort, ce ne-a născut

Binele ni-l voiește; în zădar

Cearcă-a vorbi cu noi în cugetări

Strălucitoare, varii, -mbălsămate,

În flori, în râuri, în glasul naturii

Ce-i glasul lui, consilii vrea a da.

În van. Viața, sufletul, rațiunea

­ Scânteia care o numim divină ­

Ne face a ne înșăla asupra firii

Și-a n-o-nțelege...

O, demon, demon,! Abia-acum pricep

De ce-ai urcat adâncurile tale

Contra nălțimilor cerești;

El a fost rău și fiindcă răul

Puterea are de-a învinge...-nvinse.

Tu ai fost drept, de-aceea ai căzut.

Tu ai voit s-aduci dreptate-n lume:

El e monarc și nu vrea  a cunoaște

Decât voința-și proprie și-aceea

E rea. Tu ai crezut, o, demon,

Că în dreptate e putere. ­ Nu,

Dreptatea nu-i nimic făr-de putere.

Cătat-ai aliați între titanii

Ce brăzdau caosu-n a lor răscoală,

Ai înzestrat pământul cu gândiri,

L-ai înarmat cu argumente mari

Contra lui Ormuz.

Și el ca tine a devenit rebel,

Se zvârcoli spre ceruri spre-a le sparge,

Mișcând aripile-i de munți de piatră,

Puterea sa cumplită ­ contra Lui.

Dar deturnat el recăzu în caos ­

Cadavru viu, l-învăli într-o raclă

Albastră.

Titan bătrân, cu aspru păr de codri,

Plânge în veci pe creții feții sale

Fluvii de lacrimi. De-aceea-i ca mort;

Uscat... stors de dureri este adâncu-i ­

Și de dureri a devenit granit.

A lui gândiri încremeniră reci

În fruntea sa de stânci și deveniră:

Rozele dulci rubine; foile,

Smaralde, iară crinii,

Diamante. Sângele său

Se prefăcu în aur, iară mușchii

Se prefăcură în argint și fier.

Din carnea-i putrezită, din noroi

S-au născut viermii negrului cadavru:

Oamenii.

Spre a-l batjocori până și-n moarte

Ne-am născut noi, după ordin divin,

Făcuți ca să-și petreacă Dumnezeul

Bătrân cu comica-ne neputință,

Să râdă-n tunet de deșertăciunea

Viermilor cruzi, ce s-asamăn cu el,

Să poată zice-n cruntă ironie:

Pământ rebel, iată copiii tăi!




Miradoniz


Miradoniz avea palat de stânci.

Drept streșină era un codru vechi

Și colonadele erau de munți în șir,

Ce negri de bazalt se înșirau,

Pe când deasupra, streșina antică,

Codrul cel vechi fremea îmflat de vânt.

O vale-adâncă ce-ngropa în codri,

Vechi ca pământul jumeta din munte,

Mâncând cu trunchii rupți scările negre

De stânci, care duceau sus în palat ­

O vale-adâncă și întinsă, lungă,

Tăiată de un fluviu adânc bătrân,

Ce pe-a lui spate văluroase pare

A duce insulele ce le are-n el ­

O vale cât o țară e grădina

Castelului Miradoniz.

Iar în castel de treci prin colonade

Dai de înalte hale cu plafondul

Lor negru strălucit și cu păduri

De flori. Păduri cărora florile

Ca arborii-s de mari. Roze ca sorii,

Și crini, ca urnele antice de argint,

Se leagănă pe lugerii cei nalți,

Iar aerul văratic, dulce, moale.

Ca stelele sunt musculițele prin frunze

Și împlu aerul cel cald cu o lumină

Verzuie, clară, aromată. Fluturi ­

Cu părul de-aur și cu aripioare

De curcubău ­ în haine de argint

Din floare-n floare fâlfâiesc și-și moaie

Gurițele-umede și roșii în potirul

Mirositor și plin de miere-al florilor.

Tufe de roze sunt dumbrăvi umbroase

Și verzi-întunecoase, presărate

Cu sori dulci înfoiați, mirositori ­

E-o florărie de giganți. Într-un loc

Crăpată-i bolta de granit, de cauți

Prin streșina de codru până sus,

Unde în ceruri lin plutește luna.

Ea-i o regină tânără și blondă

În mantia-i albastră constelată,

Cu mâinile unite pe-al ei piept

De neauă... Trece luminând cu ochii

Albaștri, mari, prin straturi înflorite

De nori, ce înfoiate îi oferă

Roze de purpur, crinii de argint;

Din când în când cu mâna-i argintoasă

Ea rupe câte-o floare și-o aruncă

Jos pe pământ ca pe-o gândire de-aur;

Colo un nor se nalță sfânt și sur,

Se-ncheagă, se formează ­ ncremenește,

Devine-un templu grec și plin de umbra

Columnelor ce-l înconjor ­ și prin columne

Trece-argintoasă câte-o rază-a lunei.

Ea drumul ia spre-acel castel. Diadema-i

De diamante-n stele contopite

Brilează-n noapte ­ tăriile negre

A domei se-nsenină ­ și ea intră

În el. ­ Columnele-ard sub clara ei lumină

Și aruncă umbra una-ntr-alta.

Ea intră-n domă... stelele-o urmează.

Și noaptea sântă plină-i de-ntuneric

Pe râul sânt ce curge-n valea mare

Care-i grădina cea din codri vechi

A lui Miradoniz. ­ Insule sfinte

Se nalță-n el ca scorburi de tămâie.

Copile sunt cu ochi rotunzi și negri,

Cu flori de aur, de smarald ­ cu stânce

De smirnă risipită și sfărmată

În bulgări mari. Pe mândrele cărări,

Ce trec prin verzile și mândre plaiuri,

E pulbere de-argint. Pe drumuri

Cireși în floare scutură zăpada

Trandafirie a-nfloririi lor,

Vântul le mână, văluros le nalță,

De flori troiene în loc de omăt

Și sălcii sfinte mișcă a lor frunză

De-argint deasupra apei și se oglindează

În fundul ei ­ astfel încât se pare

Că din aceași rădăcină crește

O insulă în sus și una-n jos.

Și nu-i nimica în aceste ramuri:

Dintr-un copac într-altul numai țes

Painjini de smarald painjinișul

Cel rar de diamant ­ și greieri cântă,

Ca orologii aruncate-n iarbă.

Și peste râul mare, de pe-un vârf

De arbore antic țesut-au ei

Un pod din pânza lor diamantoasă,

Legându-l dincolo de alți copaci.

Prin podul străveziu și clar străbate

A lunei rază și-nverzește râul

Cu miile lui unde, ca-ntr-o mândră

Nemaivăzută feerie. ­ Iară peste pod

Trece albă, dulce, mlădioasă, jună,

Albă, ca neaua noaptea, păru-i de aur

Lin împletind în crinii mânilor,

Ivind prin haina albă membri-angelici,

Abia călcând podul cel lung cu-a ei

Picioare de omăt, zâna Miradoniz.

Ea-ajunge în grădina ei de codri

Și rătăcește, ­ o umbră argintie

Și luminoasă-n umbra lor cea neagră;

Ici se pleacă spre a culege o floare,

Spre-a arunca în fluviul bătrân,

Colo aleargă dup-un flutur,

Îl prinde ­ îi sărută ochii și-i dă drumul;

Apoi ea prinde-o pasăre măiastră

De aur, se așază-ntr-a ei aripi

Și zboară-n noapte printre stele de-aur.




Ecò


Cu-ncetu-nserează și stele izvorăsc

Pe-a cerului arcuri mărețe.

În umede lanuri de-albastru ceresc,

Merg norii cu hainele crețe

       Și stâncile rar

       Ca stâlpii răsar,

Negriți și-ndoiți de furtună

       În lună.



Diamant e în aer, în codri ­ miros

Și umbră adânc viorie;

Și luna-i a cerului scurt argintos

Și stele păzesc în tărie

       Și văile sunt

       În aburi de-argint

Pierdute-ntr-al doinelor șuier

       Din fluier.



Pe-un cal care soarbe prin nările-i foc,

Din ceața pustie și rece,

Un tânăr, pe vânturi, cu capul în joc,

Cu clipa gândirei se-ntrece

       Și calu-i turbat

       Zbura necurmat,

Mânat ca de-a spaimelor zână

       Bătrână.



Pe umeri de munte, din stânci de bazalt

Castelul de nalță, se-ncruntă,

Și-a murilor muche și creștetu-i nalt

De nouri și ani se-ncăruntă,

       Dar astăzi e viu

       Și-n glas auriu

Răsună din umbra cea mare

       Cântare.



În mii de lumine ferestrele-i ard,

Prin cari se văd trecătoare,

Prin tactul cântării pierdute de bard,

Ivindu-se umbre ușoare;

       Trec albe ca-n vânt

       Dulci neguri de-argint,

Palatul plutea în magie

       Aurie.



Ca cerbul uimit ce prin creștet de stânci

E-urmat de săgeat-arzătoare,

Din căi năruite, din gârle adânci,

Fugarul în tropot răsare

       Cu nara arzând

       Cu coama pe vânt,

O dată-ncă pinten l-împunge

       Și-ajunge.



Iar tânărul sare ușor de pe el

Și prundul sub pasu-i răsună.

Frumos ca din basme și tras prin inel

Și nalt ca și bradul din lună,

       C-un salt a suit

       Al bolții granit.

Urcat într-un arc de fereastă

       Adastă.



Mantaua lui neagră în lună s-a-ntins

De pare-o perdea în fereastră

Și gratii de fier a lui mână-a cuprins

Uitându-se-n sala cea vastă.

       Pe stânci de bazalt

       Stă calu-i înalt

Și coama-i i-o îmflă în lună

       Furtună.



Sala-i ca aerul scăldat în soare,

Muiat de-a florilor suflet răcoare.

În ea frumoasele ființe albe

Par gânduri palide din visuri dalbe.

De-umărul junilor de razim, zboară,

De raze umede ochii-s izvoare,

Ca-n vânt se leagănă zveltele poze

Prin păr ce flutură cununi de roze...

Și beți de muzică plutesc ca vântul,

Jocul e repede, încet e cântul

Și pe când sufletul stă de beție

Plutesc ființele... o vijelie...

Până ce aria dispare, trece...

O rază timidă în ziua rece.

Apoi perechile stând risipite

S-adun în grupele orânduite

Și din amestecul de vise dalbe,

Din trecătoarele ființe albe,



Iese ca aria dintre suspine

Regina albelor nopții regine,

Sau cum din zilele poetic june

A idealului iese minune.

Păru-i ca aurul fața-ncadrează,

Cunună-n undele-i se furișează,

Se-ndoaie talia-i în albă haină

Parcă-i o těmidă a nopții taină.

Pe-o liră gingașă și argintie

Mânuța-i coardele le-ncurcă vie,

Prin blânde notele lirei de-amor

Glasul ei tremură dulce ușor:



Prin bolta ferestei înguste

Mă uit într-al văilor rai,

Cum codrii în cale-i supune

Furtuna, copila de crai.



Prin păru-i de aur, coroană

Cu colțuri în fulger și jar,

Ea apele-n cale-i aplană

Și-ndoaie bătrânul stejar.



Prin poarta îngustă din murii

Grădinei, cetății-mi din stânci,

Cobor în adâncul pădurii

Unde-izvoarele murmur adânci.



Prin nourii rupți trece luna

Și-n sufletu-mi dor a pătruns.

Și părul mi-l îmflă furtuna

Și ochii-mi se-neacă de plâns.



Doresc doar ca în fundul mării

Să mă ia cu sine-n sarai,

În nalte albastrele sale,

Furtuna, copila de crai.



Doresc ca să intru cu luna

În dome de nouri, ce pier ­

Doresc cu popoare de stele

Să merg drumul mare din cer.



Ce caut eu nu vă știu spune,

Eu singură nu știu ce vreu,

Atât e de tainic ascunsă

Dorința în sufletul meu.



Mi-e ciudă pe frunza cuminte,

Pe vorbarețe valuri de râu,

Ele-mi spun ce dorește-al meu suflet,

Ce singură eu nu știu.



Și flori și crenge și stele

În ciuda mea taine îmi spun ­

Ah! cum le-aș smulge pe toate

Să fac din ele cununi.



În codru o creangă se-ndoaie,

O poartă prin frunze, și-n prag

Un chip cu ochi mari se ivește ­

Ah! cum mi-ar putea fi de drag.



Un murmur feeric dezmiardă voios

A salei tăcere senină.

Din bolta ferestei arcată pompos

S-aude vibrând mandolină

       Și-un eco ușor

       Petrece cu-amor,

Cu dulcea vibrare de strune,

       Ce spune.



Și toată viața lui, tot ce-a cules

Din unde, din munte, din vale,

Tot sufletu-i june, tot scumpu-i eres

Alunecă-n cântecu-i moale

       Ș-al coardelor grai,

       Frumos ca din rai,

Amestecă-n vorbe de miere

       Durere:



Sara pe deal buciumul sună cu jale,

Turmele-l urc ­ stele li scapără-n cale,

Apele plâng clar izvorând în fântâne ­

Sub un salcâm, dragă, m-aștepți tu pe mine.



Luna pe cer trece-așa sfântă și clară,

Ochii tăi mari caută-n frunza cea rară,

Umezi se nasc stele pe bolta senină ­

Pieptul de dor, fruntea de gânduri ți-e plină.



Nourii curg, raze-a lor șiruri despică,

Streșine vechi, casele-n lună ridică,

Scârție-n vânt cumpăna de la fântână,

Valea-i în fum, fluiere murmură-n stână.



Și osteniți oameni cu coasa-n spinare

Vin de la câmp, toaca răsună mai tare ­

Clopotul vechi împle cu glasul lui sara,

Sufletul meu arde d-iubire ca para.



Ah! în curând valea și satu-amuțește,

Ah ­ în curând pasu-mi spre tine grăbește,

Lângă salcâm sta-vom noi noaptea întreagă,

Ore întregi spune-ți-oi cum îmi ești dragă!



Te-i rezima, dulce copil, de-al meu umăr ­

Și fir cu fir păru-ți aurit am să-l număr,

Ap-am să beau din a ta gură frumsețe,

Dulci sărutări din ai tăi ochi de blândețe.



Îmbrățișați noi vom ședea la tulpină,

Fruntea-mi în foc pe-ai tăi sâni se înclină,

Ce-alături cresc dulci și rotunzi ca și rodii ­

Stelele-n cer mișcă-auritele zodii.



Ne-om rezima capetele-unul de altul

Și surâzând vom adormi sub înaltul,

Vechiul salcâm ­ astfel de noapte bogată

Cine pe ea n-ar da viața lui toată?



...................................................



Pe vârful de munte, în codri-mbrăcat,

De nouri grămezi se adună

Și unul pe altul, măiestru urcat,

Ei par o cetate în lună.

       Și bolțile-n muri

       Și stâlpii sunt suri,

Lumina prin arc de fereastră

       E-albastră.



În halele-albastre ­ ănstelatele bolți ­

Te uiți prin coloane de nouri

Și luna ieșind dintr-a stâncilor colți

Le împle cu mii de tablouri.

       Lumina-i de-argint

       În nouri s-a frânt

Și se-ncheagă prin naltele dome

       Fantome.



În hainele albe de neguri de-argint

Și creții de roze purpure,

Și părul pe frunte cu stele e prins,

Ca îngerii albe și pure ­

       Prin gene de nor,

       Ca visuri strecor,

Ducând înstelata lor viață

       Prin ceață.



Un șuier în noapte, prin codri, un vânt,

Un freamăt ­ și totul dispare...

Și nori se-ncrețesc risipiți și s-avânt.

În lună stau stâncile rare ­

       Iar junele-iubit

       E-un brad putrezit

Pe trunchi de granit, pe ruine

       Bătrâne.




Tăceți! Cearta amuțească...


Tăceți! Cearta amuțească ­ E-o oră grea și mare,

Aripele ei negre în ceruri se întind,

Astfel lumea-amuțește la-ntunecări solare,

Astfel marea-amuțește, vulcane când s-aprind;

Când prin a vieții visuri ­ oștiri de nori ­ apare

A morții umbră slabă cu coasa de argint

Tăceți! Cum tace-n spaimă a Nordului popor

Când evul asfințește și dumnezeii mor.



Aduceți-vă aminte de-acele nalte poze

De frunțile-n lumină a vechilor profeți;

Pe un pustiu de piatră, pe cer d-azur și roze

Trecu un stâlp de flacări ce lumina măreț

Și-n fruntea unui popol ­ pierdut în chin ­ e Mose,

Și sufletul lui mare, adânc și îndrăzneț,

Prevede că în sânul pierdutului popor

E viitorul lumei ș-al ei mântuitor.



El n-a văzut pământul promisiei divine,

Viața lui se stinse în munții slabi și suri,

Corpul i-l poartă-ntregul pustiu fără de fine,

O ginte-ntreagă poartă a lui învățături.

Ca-nmormântată-n secoli, cenușa lui rămâne,

Dar spiritu-i sfăramă înalții, vechii muri

De Iericho ­ și-n gându-i și-n biblia lui scrisă

Viața-ntreagă mare unui popor e-nchisă.



Astfel în noaptea noastră pierdută și amară,

Un glas de deșteptare adânc a răsunat,

O stea a rupt puternic eclipsa cea solară,

Un stâlp pin chinuire un drum ne-a arătat,

O arpă de aramă cu coarda temerară

Trezi-n sufletul nostru simțire de bărbat:

Ca glasul Providenței din stinsele decade,

Astfel s-auzi glasu-ți, bătrâne Eliade!



O, limba lui! Îmi pare c-aud cum ea răsună

În aspra ei mânie, zidind nor peste nor,

Din ștearsa, nențeleasa a istoriei rună

A descifrat al ginții puternic viitor.

El trece peste timpuri pe valuri cum furtuna,

Valuri cari în ceartă se scutură și mor.

Os magna sonaturum! Idei c-ale lui Crist

În limba inspirată unui evanghelist.



Inima lui cea mare menită fu de soartă

Să nască-ntr-un timp rece, căzut, degenerat,

Dacă în fundul negru, adânc din marea moartă,

Cu-ape de plumb, cu valuri greoaie-n a ei pat,

Vulcan puternic, care cutremur în el poartă,

Cu razele-i de flacări ar fi acufundat,

Pân-ce deodată mândre, gândirile-i irump

Pin undele greoaie, pin apele de plumb.




Odin și poetul


Ei cer să cânt... durerea mea adâncă

S-o lustruiesc în rime și cadențe

Dulci ca lumina lunei primăvara

Într-o grădină din Italia.

Să fac cu poezia mea cea dulce

Damele să suspine, ce frumoase

Pot fi pentru oricine. Pentru mine

Nu. Și juni nătângi cu țigarete-n gură,

Frizați, cu sticla-n ochi, cu cioc sub dinți,

Să reciteze versuri de-ale mele

Spre-a coperi cu-espresia adâncă

Unei simțiri adevărate ­ niște mofturi.



Mai bine-aș smulge sufletul din mine,

Aș stoarce cu o mână crudă, rece

Tot focul sânt din el, ca în scânteie

Să se risipe, pân-se va-njosi

Să animeze pe deșerți și răi.

O, și de-ați plânge chiar, dacă durerea

Adevărată și neprefăcută

V-ar topi ochii și a mea cântare

V-ar arde sufletul din voi... Atuncea

E și mai rău ­ și-atunci și mai puțin

Va gândi cineva pe un moment

L-acel nefericit ce le-a avut.

Voi le citiți ca să puteți a plânge

­ Căci prin izvor de lacrimi mor dureri ­

Voi știți c-o mână ­ oricare-ar fi ­ v-atinge

Fruntea cea plină de sudori, și dulce

Va răcori bolnava fierbințeală

Și stavilă la lacrime va pune

C-o sărutare... La mine,

Ce singur stau cu fruntea-ntunecată,

Ce nu pot plânge pentru că durerea

Ochii-mi a stors și sufletul meu aspru

L-a împietrit... la mine

Nimeni nu va gândi, nici a gândit.

La ce? Au nu știu ei cu toții

Că dacă vor seca a mea durere

Cu mângâieri ­ atuncea și izvorul

De cânturi va seca... Nebuni! vă iert...

O, mare, mare înghețată, cum nu sunt

De tine-aproape să mă-nec în tine!

Tu mi-ai deschide-a tale porți albastre,

Ai răcori durerea-mi înfocată

Cu iarna ta eternă. Mi-ai deschide

A tale-albastre hale și mărețe;

Pe scări valuri coborând în ele,

Aș saluta cu aspra mea cântare

Pe zeii vechi și mândri ai Valhalei.

­ „Bine-ai venit, tânăr cu ochi din ceriuri",



Râzând Odin și ridicându-și cupa

M-ar saluta. ­ Și haina ceea lungă

Și albă creții ar arunca de neauă

Și părul lung mi s-ar îmfla de vânt.

­ „Un scaun pentru bard" ­ și-n scaunul nalt

De piatră, cu sprijoanele lui nalte,

Eu m-aș simți că-s uriaș.

Și zeii mângâind lungele barbe,

Nălțând privirea-n bolțile antice

Spre a-și aminti dulci suveniri,

M-ar asculta spunându-le de lumea

Cea de pitici, ce virmuiește astăzi

Pe țărâna ce-au locuit-o ei.

­ „Lasă-i pustiei, cine-ar fi crezut

C-atât de mizerabilă a deveni.

Semința cea din zei născută".

Dar un bătrân ce sta-ntr-un colț de masă

Ridică cupa lui cu mied: ­ „Ascultă,

Nu mi-i ști spune ce mai face țara

Ce Dacia se numea ­ regatul meu?

Mai stă-nrădăcinată-n munți de piatră,

Cu murii de granit, cu turnuri gote,

Cetatea-mi veche Sarmisegetuza?"

­ „Nicicum, o, Decebal. O văd

Pentru întâia dată acum înălțată

Prin părul tău ca o coroană mândră,

Lucrată-n pietre scumpe ca-n granit."

­ „Dară urmașii acelor romani?"

­ „Ce să vorbesc de ei? Toți oamenii

Pigmei sunt azi pe vechiul glob... dar ei

Între pigmeii toți sunt cei mai mici ­

Mai slabi, mai fără suflet, mai mișei.

Romani sau daci, daci sau romani, nimic

N-aduce aminte de-a voastră mărire.

Orice popor, oricât de prăpădit

O piatră va găsi, sau o bucată

De fier ori de aramă, ca să sape

Cu ea urmele-adânci ce le-ați lăsat ­



Voi oameni mari, ce stați acum cu zeii

Și ospătați cu ei ­ în colbul negru

Uitat ș-ușor al vechiului pământ.

Dar ei... De-ar merge-n sud și nord ­ nimica.

Sunt ca o laie de nomazi și de lăieți

Ce stau deocamdată numai pre pământul

Ce l-au cuprins, spre a fi alungați

De alt popor mai tare, iubitor

De cele ce-au trecut, ce-s rădăcina

Și gloria celor ce sunt."

­ „Ah! ce-am dori în ora morții mele,

Roma să guste pân-în fund păharul

Mizeriei și-a decăderii, într-atât

Încât să se desprețuiască ei pe sine ­

Asta s-a împlinit... Romanii vechi și mândri,

Învingătorii lumii, au devenit

Romunculi... Dar cu ce s-ocupă ei?

Or fi crescând căței, or fi-nvățând

Să strige ca cucoșii... un popor

Ce se desprețuiește pe el însuși trebui

S-ajungă la d-acestea."

­ „Nu, vorbesc franțuzește și fac politică."



­ „E tot atâta."



­ „De unde vii?" întreabă Odin blând.

­ „Am răsărit din fundul Mărei Negre,

Ca un luceafăr am trecut prin lume,

În ceruri am privit și pe pământ

Și-am coborât la tine, mândre zeu,

Și la consorții tăi cei plini de glorii.

De cântec este sufletul meu plin.

De vrei s-auzi al iernii glas vuind

Și lunecând prin strunele-mi de fier,

De vrei s-auzi cum viscolește-n arfa-mi

Un cânt bătrân și răscolind din fundu-i

Sunete-adânci și nemaiauzite,

Ordonă numai ­ sau de vrei ca fluviul

De foc al gândurilor mele mari



Să curgă-n volbură de aur pe picioare

De stânci bătrâne, într-o limbă aspră

Și veche ­ însă clară și înaltă

Ca bolțile cerului tău, o, Odin,

Spune-mi atunci, să-nstrun ale ei coarde

Ca să-mi câștig cununa mea de laur.

Poate-ar fi vrut ei să mi-o deie... Dară

De la pitici eu nu primesc nimica."

­ „Sărman copil ­ zice bătrânul zeu ­

De ce răscolești tu toată durerea

Ce sufletul tău tânăr a cuprins?

Nu crede că-n furtună, în durere,

În arderea unei păduri bătrâne,

În arderea și-amestecul hidos

Al gândurilor unui neferice

E frumusețea. Nu ­ în seninul,

În liniștea adâncă sufletească,

Acolo vei găsi adevărata,

Unica frumusețe...

       (Fruntea-i înaltă,

De neauă coperită, și coroana-i

De stele-albastre strălucea în hală,

Și vorba lui blândă era duioasă.)

... Din cupa mea de aur bea auroră

S-între seninul blândei diminețe

În pieptul tău. Și ți-oi deschide-atunci

Portalele nalte de la hale

Cu lungi coloane de zăpadă, cu-arcuri

De neauă albă, ca argint din Ophir,

Cu bolți mai nalte decât însuși cerul.

Acolo printr-acele lungi coloane

Suspendă lampe mari ca niște albe lune

Ce împlu lumea visurilor mele

Cu o lumină dulce, albă, caldă.

Stâlpii sclipesc, bolțile-s strălucite,

Cărările-s de pulbere mai albă

Ca-argintul cel de viu. ­ Un aer

Blând argintiu îți va îmfla tot părul,



Vei răsufla miroase dulci de crin,

Talarul tău va lumina în noapte ­

Prin hale vei zări blândele-mi zâne,

Și-atunci să cânți. Vei ști ce e frumos."

O vorbă zice ­ murii cei albaștri

Ai mării, desfăcuți în două, -mi lasă

Privirea într-un labirint de neauă:

Coloane nalte, bolți arcate splendid,

Pe ele lune lin ardeau... și-n umbra

Cea clar-oscură-a stâlpilor de neauă

Văzut-am o copilă dulce-înaltă,

Subțire ca-ntruparea unui crin.

Frumosu-i păr de aur desfăcut

Cădea pân-la călcâie, haina-i albă

Udă părea de moale ­ strălucită

Cuprindea membrii ei dulci și zvelți,

Mânile-i mici, ca doi crini albi, încearcă

În van a împleti părul de aur,

Gura-i o roză surâzând deschisă,

Ochii-i albaștri luminau ca stele,

Iar pe-a ei umeri albi abia se ține

Haina cea lungă și bogată. ­ „Vino,

Odin îi zice, blând copil al mării.

Un bard sătul de-a lumii lungi mizerii

S-au coborât în noaptea noastră clară ­

Să cânte roagă-l." Ca o umbră

Strălucind argintiu în clară noapte

S-apropie... ­ „O, nu te teme, -mi zice,

Tu, ce nu temi furtuna și durerea,

De ce să tremuri la a mea privire?"

Lin tremură glasul ei blând în noapte.

­ „O, zână, nu de frică, de plăcere

Tremură-n mine sufletul meu bolnav.

Să cânt? Dar oare la a ta privire

Nu amuțește cântul de-admirare ­

Nu ești un cântec însăși ­ cel mai dulce,

Cel mai frumos, ce a fugit vodată

Din arfa unui bard? O, fecioară,



Vin-lângă mine, să mă uit în ochii-ți,

Să uit de lume, ah! să pot uita

Fierea cu care ei m-au adăpat

În lume. Cine-ar fi știut

Că-n fundul mării tu trăiești, copilă,

Ca un mărgăritar, topit din visul

Mării întregi,

Și nu te temi că aurul din plete-ți

Se va topi în stele ­ și că păru-ți

Amestecat cu ele-ar străluci

În noapte-albastră a acestei lumi;

Și nu te temi că glasul tău

Va-ndulci vecinicia cea amară

A mării!" ­ Măgulitor, ea zice,

Ș-o roză ea lasă pe a mea gură,

Cu tânăr miros ­ roza gurei sale.

­ Frumoasă ești, ca să găsesc cuvinte

Spre-a îndulci ochii tăi mari albaștri,

Sufletul tău cel blând, nevinovat,

Aș sfărma soarele în țăndări de-aur,

L-aș presăra-n cărarea ca de neauă:

O închinare l-a tale picioare

Mici, dulci și albe. O, Odin,

Pune-i un sceptru-n mână, sceptrul mării,

Pe fruntea ei coroană pune, mare,

De diamante, umede, topite

În strălucirea lor cea înfocată,

Căci ea-i regina frumuseții ­ a lumii.

Ea capu-și rezemă de ai mei umeri

Și glasul ei îmi șopti în ureche:

­ Voi îndulci tot chinul, tot amarul

Cu care-n lume ei te-au adăpat ­

Căci te iubesc, sărmanul meu copil.



Și Odin își deschise ochii albaștri

Și mari, râzând cu ei ­ iar zeii

Lin șoșoteau între ei bătrânește

Și surâzând își aduceau aminte

De-a tinereții zile dulci a lor, ascunse

În negura secolilor trecuți.




Memento mori


1. Turma visurilor mele eu le pasc ca oi de aur,

Când a nopții întunerec ­ înstelatul rege maur ­

Lasă norii lui molateci înfoiați în pat ceresc,

Iară luna argintie, ca un palid dulce soare,

Vrăji aduce peste lume printr-a stelelor ninsoare,

Când în straturi luminoase basmele copile cresc.



2. Mergi, tu, luntre-a vieții mele, pe-a visării lucii valuri,

Până unde-n ape sfinte se ridică mândre maluri,

Cu dumbrăvi de laur verde și cu lunci de chiparos,

Unde-n ramurile negre o cântare-n veci suspină,

Unde sfinții se preîmblă în lungi haine de lumină,

Unde-i moartea cu-aripi negre și cu chipul ei frumos.



3. Una-i lumea-nchipuirii cu-a ei visuri fericite,

Alta-i lumea cea aievea, unde cu sudori muncite

Te încerci a scoate lapte din a stâncei coaste seci;

Una-i lumea-nchipuirii cu-a ei mândre flori de aur,

Alta unde cerci viața s-o-ntocmești, precum un faur

Cearc-a da fierului aspru forma cugetării reci.



4. Las-să dorm... să nu știu lumea ce dureri îmi mai păstrează.

Îmbătat de-un cântec vecinic, îndrăgit de-o sfântă rază,

Eu să văd numai dulceață unde alții văd necaz,

Căci ș-așa ar fi degeaba ca să văd cu ochiul bine;

De văd răul sau de nu-l văd, el pe lume tot rămâne

Și nimic nu-mi folosește de-oi cerca să rămân treaz.



5. N-au mai spus și alții lumii de-a ei rele să se lase?

Cine-a vrut s-asculte vorba? Cine-aude? Cui îi pasă?

Toate au trecut pe lume numai răul a rămas.

O, acele uriașe, însă mute piramide

Cari stau ca veacuri negre în pustiuri împietrite

Câte-au mai văzut și ele ­ ce-ar vorbi de-ar avea glas.



6. Când posomorâtul basmu ­ vechea secolilor strajă ­

Îmi deschide cu chei de-aur și cu-a vorbelor lui vrajă

Poarta naltă de la templul unde secolii se torc ­

Eu sub arcurile negre, cu stâlpi nalți suiți în stele,

Ascultând cu adâncime glasul gândurilor mele,

Uriașa roat-a vremei înapoi eu o întorc



7. Și privesc... Codrii de secoli, oceane de popoare

Se întorc cu repejune ca gândirile ce zboară

Și icoanele-s în luptă ­ eu privesc și tot privesc

La vo piatră ce însamnă a istoriei hotară,

Unde lumea în căi nouă, după nou cântar măsoară

Acolo îmi place roata câte-o clipă s-o opresc!





*



8. Colo stau sălbateci negri cu topoarele de piatră.

În pustiu aleargă vecinic, fără casă, fără vatră,

Cap de lup e-a lor căciulă, pe-a lor umeri, piei de urs;

Colo-nchină idolatrul nențelesul foc de lemne,

Colo magul lui îi scrie pe o piatră strâmbe semne

Să nu poat-a le-nțelege lungul secolilor curs.



9. Babilon, cetate mândră cât o țară, o cetate

Cu muri lungi cât patru zile, cu o mare de palate

Și pe ziduri uriașe mari grădini suite-n nori;

Când poporul gemea-n piețe l-a grădinei lungă poală

Cum o mare se frământă, pe când vânturi o răscoală,

Cugeta Semiramide prin dumbrăvile răcori.



10. Acel rege ­ o lume-n mâna-i ­ schimbătoarea lui gândire

La o lume dă viață, la un secol fericire ­

Din portalele-i de aur ca un soare răsărea,

Dar puternica lui ură era secol de urgie;

Ce-i lipsea lui oare-n lume chiar ca Dumnezeu să fie?

Ar fi fost Dumnezeu însuși, dacă ­ dacă nu murea.



11. Asia-n plăceri molateci e-mbătată, somnoroasă,

Bolțile-s ținute-n aer de columne luminoase

Și la mese-n veci întinse e culcat Sardanapal;

Și sub degete măiestre arfele cugetă mite,

După plac și-mpart mesenii a cântării flori uimite,

Vinuri dulci, mirositoare și femei cu chipul pal.



12. Azi? Vei rătăci degeaba în câmpia nisipoasă:

Numai aerul se-ncheagă în tablouri mincinoase,

Numai munții, garzi de piatră stau și azi în a lor post;

Ca o umbră asiatul prin pustiu calu-și alungă,

De-l întrebi: unde-i Ninive? el ridică mâna-i lungă,

­ Unde este? nu știu, zice, mai nu știu nici unde-a fost.





*



13. Nilul mișcă valuri blonde pe câmpii cuprinși de maur ­

Peste el cerul d-Egipet, disfăcut în foc și aur,

Pe-a lui maluri gălbui, șese, stuful crește din adânc;

Flori, giuvaeruri în aer, sclipesc tainice în soare,

Unele-albe, nalte, fragezi, ca argintul de ninsoare,

Alte roșii ca jăratic, alte-albastre, ochi ce plâng.



14. Și prin tufele de mături, ce cresc verzi, adânce, dese,

Păsări îmblânzite-n cuiburi, distind penele alese,

Ciripind cu ciocu-n soare, gugiulindu-se cu-amor;

Înecat în vecinici visuri, răsărit din sfinte-izvoară,

Nilul mișc-a lui legendă și oglinda-i galben-clară

Cătră marea liniștită, ce îneacă a lui dor.



15. De-a lui maluri sunt unite câmpii verzi și țări ferice ­

Memfis, colo, -n depărtare, cu zidirile-i antice,

Mur pe mur, stâncă pe stâncă ­ o cetate de giganți ­

Sunt gândiri arhitectonici de-o grozavă măreție,

Au zidit munte pe munte în antica lui trufie,

Le-a-mbrăcat cu-argint ca-n soare să lucească într-un lanț



16. Și să pară răsărită din visările pustiei,

Din nisipuri argintoase în mișcarea vijeliei,

Ca un vis al mării sfinte, reflectat de cerul cald

Ș-aruncat în depărtare... Colo se ridic trufașe

Și eterne ca și moartea piramidele-uriașe,

Racle ce încap în ele fantazia unui Scald.



17. Se-nserează. Nilul doarme și ies stelele din strungă,

Luna-n mare își aruncă chipul și prin nori le-alungă ­

Cine-a deschis piramida și-năuntru a intrat?

Este regele. În haină de-aur roș și pietre scumpe,

El intră să vad-acolo tot trecutul. ­ I se rumpe

A lui suflet când privește peste-al vremurilor vad.



18. În zădar guvernă regii lumea cu înțelepciune ­

Se-nmulțesc semnele rele, se-mpuțin faptele bune ­

În zădar caut-al vieței înțeles nedezlegat.

Iese-n noapte și-a lui umbră lung-întins se desfășoară

Pe-ale Nilului mari valuri, ­ astfel pe-unde de popoară

Umbra gândurilor regii se aruncă-ntunecat.



19. Ale piramidei visuri, ale Nilului reci unde,

Ale trestiilor sunet, ce sub luna ce pătrunde

Par a fi snopuri giganteci de lungi sulițe de-argint ­

Toat-a apei ș-a pustiei și a nopții măreție

Se unesc să-mbrace mândru vechea-acea împărăție,

Să învie în deșerturi șir de visuri ce te mint.



20. Râul sânt ni povestește cu-ale undelor lui gure

De-a izvorului său taină, despre vremi apuse, sure;

Sufletul se-mbată-n visuri, cari-alunecă în zbor,

Palmii risipiți în crânguri, auriți de-a lunei raze,

Nalță zveltele lor trunchiuri. ­ Noaptea-i clară, luminoasă,

Undele visează spume, cerurile-nșiră nori.



21. Și în templele mărețe ­ colonade-n marmuri albe ­

Noaptea zeii se preîmblă în vestmintele lor dalbe

Ș-ale preoților cântec sună-n arfe de argint ­

Și la vântul din pustie, la răcoarea nopții brună,

Piramidele, din creștet, aiurind și jalnic sună;

Și sălbatic se plâng regii în giganticul mormânt.



22. În zidirea cea antică sus în frunte-i turnul maur.

Magul priivea pe gânduri în oglinda lui de aur,

Unde-a cerului mii stele ca-ntr-un centru se adun.

El în mic privește-acolo căile lor tăinuite

Și c-un ac el zugrăvește cărărușile găsite ­

A aflat sâmburul lumii, tot ce-i drept, frumos și bun.



23. Și se poate ca spre răul unei ginți efeminate,

Regilor pătați de crime, preoțimei desfrânate,

Magul, gard al răzbunării, a citit semnul întors.

Ș-atunci vântul ridicat-a tot nisipul din pustiuri,

Astupând cu dânsu-orașe, ca gigantice sicriuri

Unei ginți, ce fără viață-ngreuia pământul stors.



23. Uraganu-acum aleargă pân-ce caii lui îi crapă ­

Și în Nil numai pustiul nisipișul și-l adapă,

Așternându-l peste câmpii cei odată înfloriți;

Memfis, Theba, țara-ntreagă coperită-i de ruine,

Prin pustiu străbat sălbatec mari familii beduine,

Sorind viața lor de basme prin câmpie nisipiți.



24. Dar și-acum, turburând stele pe-ale Nilului lungi unde,

Noaptea, flamingo cel roșu, apa-ncet, încet pătrunde

Și-acum luna argintește tot Egipetul antic;

Ș-atunci sufletul visează toat-istoria străveche,

Glasuri din trecut străbate l-a prezentului ureche ­

Din a valurilor sfadă prorociri se aridic.



25. Și-atunci Memfis se ridică, argintos gând al pustiei,

Închegare măiestrită din suflarea vijeliei ­

Beduini ce stau în lună, o minune o privesc,

Povestindu-și basme mândre mestecate numa-n stele

Despre-orașul care iese din pustiile de jele.

Din pământ și de sub mare, s-aud sunete ce cresc.



26. Marea-n fund clopote are, care sună-n orice noapte,

Nilu-n fund grădine are, pomi cu mere d-aur coapte ­

Sub nisipul din pustie cufundat e un popor,

Ce cu-orașele-i deodată se trezește și se duce

Sus, în curțile din Memfis, unde-n săli lumină luce. ­

Ei petrec în vin și-n chiot orice noapte pân-în zori.





*



27. Vezi Iordanul care udă câmpii verzii Palestine:

Dintre vii cu struguri de-aur se ridic mândre coline,

Pe Sion, templul Iehovei, o minune îl privim;

Codrii de maslin s-amestec printre lunci de dafin verde,

Chidron scaldă-n unda-i clară ierburi mari ­ ș-apoi se pierde

În cetatea ce-n văi doarme ­ miticul Ierusalim.



28. Și în Libanon văzut-am rătăcite căprioare

Și pe lanuri secerate am văzut mândre fecioare

Purtând pe-umerele albe auritul snop de grâu.

Alte vrând să treacă apa cu picioarele lor goale

Ridicară rușinoase și zâmbind albele poale,

Turburând cu pulpe netezi fața limpedelui râu.



29. Am văzut regii Iudeei în biserica măreață,

Unde marmura în arcuri se ridică îndrăzneață

Și columnele înalte cătră cer pare c-arat;

Văzui pe David în lacrimi rupând haina lui bogată

Zdrobind arfa-i sunătoare de o marmură curată,

Genunchind să-i ierte Domnul osânditul lui păcat.



30. Solomon, poetul-rege, tocmind glasul unei lire

Și făcând-o să răsune o psalmodică gândire,

Moaie-n sunetele sfinte degetele-i de profet;

El cânta pe împăratul în hlamidă de lumină,

Soarele stătea pe ceruri auzind cântarea-i lină,

Lumea asculta uimită glasu-i dulce și încet.



31. Dar ieșind din templul sacru lasă gândul lui să cadă,

Căci amorul îl așteaptă cu-a lui umeri de zăpadă,

Raze moi în ochii negri ­ el dă lirei alt acord:

Căci femeile-l așteaptă cu șireata lor zâmbire,

Brune unele ca gânduri din poveștile asire,

Alte blonde cu păr de-aur ­ vise tainice de Nord.



32. Dar venit-a judecata, și de sălcii plângătoare

Cântărețul își anină arfa lui tremurătoare;

În zădar rugați pieirea ­ muri se năruie și cad!

Cad și scări, ș-aurite arcuri, grinzi de cedru, porți de-aramă

Soarele privește galben peste-a morții lungă dramă

Și s-ascunde în nori roșii, de spectacol speriat.



33. Și popor și regi și preoți îngropați-s sub ruine.

Pe Sion templul se sparge ­ nici un arc nu se mai ține,

Azi grămezi mai sunt de piatră din cetatea cea de ieri .

Cedri cad din vârf de munte și Livanul pustiește,

Jidovimea risipită printre secoli rătăcește ­

În pustiu se-nalță-n soare desfrunziții palmieri...





*



34. O, lăsați să moi în ape oceanici a mea liră!

Să-mbrac sunetele-i dalbe cu a undelor zâmbire,

Cu-ale stelelor icoane, cu a cerului azur;

Să înalț munții Greciei, scânteind muiați de soare,

Cu dumbrave prăvălite peste coaste râzătoare

Și cu stânci încremenite printre nouri de purpur.



35. Peste văile adânce repezite-n regioane

Nourate, stau ținute templele multicoloane

Parcă munții-n braț de piatră le ridică și le-arat

Zeilor din ceriuri. Vulturi peste văi înnegurate,

Grei atârnă cu întinse aripi și priviri țintate

Supra lumei ce sub dânșii stă adânc, împrăștiat.



36. Astfel Grecia se naște din întunecata mare.

Poartă-n ceruri a ei temple ș-a ei sarcini de ninsoare,

Cer frumos, adânc-albastru, străveziu, nemărginit;

Din coloanele de dealuri se întind văile pline

De dumbrave, de izvoare și de râuri cristaline,

Cari lunec zdrumicate pe-a lor bulgări de granit.



37. Și din turmele de stânce, risipite cu splendoare

Pe-ntinsori de codri negri rupți de râuri sclipitoare,

Vezi oraș cu dome albe strălucind în verde crâng.

Marea lin cutremurându-și fața, scutur-a ei spume,

Repezind pe-alunecușul undelor de raze-o lume,

Jos la poarta urbei mândre a ei sunete se frâng.



38. Mai albastră decât cerul, purtând soarele pe față,

Ea reflectă-n lumea-i clară toată Grecia măreață.

Câteodată se-ncrețește și-și întunec-al ei vis ­

Nimfe albe ca zăpada scutur ap-albastră, caldă,

Se împroașcă-n joacă dulce, mlădiindu-se se scaldă,

Scuturându-și părul negru, înecându-se de râs.



39. Și pe valuri luminoase oceanul lin le saltă,

Orice undă lingușește arătarea lor cea naltă,

Pe nisipul cald le-aruncă marea-n jocu-i luminos;

Oceanicele corpuri, ca statuie de ninsoare,

Strălucesc în părul negru, ce și-l uscă ele-n soare

Pe-a lor perini nisipoase lenevite lănguros.



40. Apoi fug să-mpopuleze verdea noapte dumbrăvană

Și vorbind mărgăritare culeg flori în a lor goană.

Dintr-o tuf-ivește Satyr capu-i chel, barba-i de țap,

Lungi urechi și gura-i strâmbă, cârnu-i nas. ­ De sus își stoarce

Lacom poama neagră-n gură ­ pituliș prin tufe-o-ntoarce,

Se strâmbă de râs și-n fugă se dă vesel peste cap.



41. Albe trec în bolta neagră prin a trestiei verdeață.

De o cracă pe-ape-ntinsă una-și spânzur-a ei brațe,

Mișcă-n aer peste unde fructul mării de omăt;

Altele pe spate-ntinse cu o mână-noată numa,

Cu cealaltă rupând nuferi, plini de-o luminoasă spumă.

Pun în păr și ca-necate liniștit plutesc și-ncet.



42. Crenge lin îndoaie Eros ­ schimă face, ce văzând-o

Ele-urmează în tăcere abia apa sfâșiind-o...

Într-o tufă, sub un brustur doarme Satyr, beat de must...

Chicotind, a lui ureche cu flori roșii o-ncoroană.

Lunca râde de răsună verdea noapte dumbrăvană ­

Ele pier prin bolți de frunze, pe-un drum verde și îngust...



43. Înserează și apune greul soare-n văi de mite.

Cu un roș fir de jeratic culmi de munte sunt tivite,

Lunga lor fulgerătură în senin a-ncremenit.

Marea aerului caldă, stelele ce-ntârzii line,

Limba râurilor blândă, ale codrilor suspine,

Glasul lumei, glasul mărei se-mpreună-n infinit.



44. Codrii aiurează negri sub a stelelor povară.

Râuri calde ca și sara apa-n arcuri o coboară,

Prăvălind-o purpurie peste scările de stânci;

În albastru-adânc, în marea cerului cea liniștită,

Răpăd munții cu tărie fruntea lor încremenită

Și în valuri verzi de grâne îmblă văile adânci.



45. Printre cremenea crăpată, din bazaltul rupt de ploaie,

Ridica copaci monastici trunchii ce de vânt se-ndoaie,

Scoțând veche rădăcină din pietrișul sfărâmat;

Un vultur s-agață mândru de un pisc cu fruntea ninsă,

Nouri lunecă pe ceruri flota lor de vânt împinsă

Și răsună-n noaptea lumei cântul mării blând și mat.



46. Și atuncea peste ape fața sfânt-a lunei pline

Își ridică discul splendid în imperiul de lumine,

Mării mândre poleindu-i pânzăriile-i de-azur.

Ea doarme-ale ei spume, ca mărgăritarul, sure,

Nisipișul strălucește, râuri scapără-n pădure ­

În oraș, lumini ca stele presărate-n mii de muri.



47. Și-n poiana ce ridică nalții trunchi cu frunze rare,

Raza lunei alb pătează umbra verde din cărare,

Filomela împle codrii cu suspine de-amoroși.

Joe preschimbat în tânăr, cu imobili ochi sub gene,

Pândea umbra mlădioasă unei fete pământene ­

Ei se văd, ca să se mire cum de sunt așa frumoși.



48. A fi râu e-o fericire, căci în nopțile-argintie

Câte grații tăinuite se descopăr, i se-mbie

Și ascultă cu iubire tot ce valurile-i mint.

Lui i se descopăr nimfe de-o marmoree zăpadă,

Ce în apa lui cea clară cursului se lasă pradă,

Duse de obraznici unde cu glăscioare de argint!



49. Și cuminți frunzele toate își comunică misteruri.

Surâzând, clipind ascultă ochii de-aur de pe ceruri,

Crenge rele imitează pân-și zgomotul de guri

A cărărilor pierdute de pe valea cu izvoare.

De s-ar ști... câte mâni albe rupe-ar flori mirositoare,

Câte buze ar închide gândul sântelor păduri!



50. Cine are-urechi s-audă ce murmůr gurile rele

Și vorbarețele valuri și prorocitoare stele

De-ale grațiilor amoruri, de-ale nimfelor iubit;

Cine-ascultă și nu-nstrună arfa-i de cântări bogată,

Căci comori de taine-ascunde orice râu... Lunca ingrată

De-ar șopti, viața-i toată n-ar sfârși de povestit.

.....................................................................



51. Dar în camera îngustă lângă lampa cea cu oliu

Palid stă cugetătorul, căci gândirea-i e în doliu:

În zădar el grămădește lumea într-un singur semn;

Acel semn ce îl propagă el în taină nu îl crede,

Adâncit vorbește noaptea cu-a lui umbră din părete ­

Umbra-și râde, noaptea tace, mută-i masa cea de lemn.



52. Orbul sculptor în chilie pipăie marmura clară.

Dalta-i tremură... înmoaie cu gândirea-i temerară

Piatra rece. Neted iese de sub mână-i un întreg,

Ce la lume își arată palida-i, eterna-i fire,

Stabilă-n a ei mișcare, mută-n cruda ei simțire ­

O durere-ncremenită printre secolii ce trec.



53. Iar pe piatra prăvălită, lângă marea-ntunecată

Stă Orfeu ­ cotul în razim pe-a lui arfă sfărâmată...

Ochiu-ntunecos și-ntoarce și-l aruncă aiurind

Când la stelele eterne, când la jocul blând al mării.

Glasu-i, ce-nviase stânca, stins de-aripa disperărei,

Asculta cum vântu-nșală și cum undele îl mint.



54. De-ar fi aruncat în haos arfa-i de cântări îmflată,

Toată lumea după dânsa, de-al ei sunet atârnată,

Ar fi curs în văi eterne, lin și-ncet ar fi căzut...

Caravane de sori regii, cârduri lungi de blonde lune

Și popoarele de stele, universu-n rugăciune,

În migrație eternă de demult s-ar fi pierdut.



55. Și în urmă-le-o vecie din nălțimi abia-văzute

Și din sure văi de haos colonii de lumi pierdute

Ar fi izvorât în râuri într-un spaț despopulat;

Dar și ele-atrase tainic  ca de-o magică durere

Cu-a lor roiuri luminoase dup-o lume în cădere

S-ar fi dus. Nimic în urmă ­ nici un atom luminat.



56. Dar el o zvârli în mare... Și d-eterna-i murmuire

O urmă ademenită toat-a Greciei gândire,

Împlând halele oceanici cu cântările-i de amar.

De-atunci marea-nfiorată de sublima ei durere,

În imagini de talazuri, cânt-a Greciei cădere

Și cu-albastrele ei brațe țărmii-i mângâie-n zădar...



57. Dar mai știi?... N-auzim noaptea armonia din pleiade?

Știm de nu trăim pe-o lume, ce pe nesimțite cade?

Oceanele-nfinirei o cântare-mi par c-ascult.

Nu simțim lumea pătrunsă de-o durere lungă, vană?

Poate-urmează-a arfe'-antice suspinare-aeriană,

Poate că în văi de haos ne-am pierdut demult... demult.





*



58. Sau ghicit-ați vreodată ce socoate-un mândru soare

Când c-o rază de gândire ține lumi ca să nu zboare,

Să nu piard-a lor cărare, să nu cadă-n infinit?

Zvârcolindu-se aleargă turburate și rebele

Și să frâng-ar vrea puterea ce le farmăcă pre ele

Și s-alerge-ar vrea în caos de-unde turburi au ieșit.



59. Vecinicia cea bătrână, ea la lumi privea uimită.

Mii de ani cugetă-n mite la enigma încâlcită

Care spațiul i-o prezintă cu-a lui lumi și cu-a lui legi;

Și din secoli ce trecură ea s-apucă să adune

Toată viața și puterea, sucul tot de-nțelepciune

Și se pune să zideasc-un uriaș popor de regi.



60. Și atunci apare Roma în uimita omenire.

Gânduri mari ca sori în caos e puternica-i gândire

Și ce zice-i zis pe veacuri, e etern, nemuritor;

Iar popoarele-și îndreaptă a lor suflete mărețe,

A lor fapte seculare, uriașele lor viețe,

După căi prescrise-odată pe gândirea-ăstui popor.



61. Auzit-ați de-mpărații stând pe tron cu trepte multe?

Fruntea-ncinsă în luceferi făcea lumea să-i asculte,

Vorba lor era o rază în viața lumii-ntregi,

Țări bogate și-nflorite, mări vuinde-n adormire,

Cetăți vechi, popoare mândre stau sub falnica-i domnire

Și cezarii-mpart pământul în Senatul cel de regi.



62. Pe sub arcuri triumfale trece mândru-nvingătorul

Și-amețit abia aude cum vuiește surd poporul,

Cum a mărei glasuri multe se repetă, gem și fug;

Iar la carul lui de aur, cu coroane pe-a lor frunte

Și înfrânți de umilire, cu priviri stinse și crunte,

Regii țărilor învinse gem cu greu trăgând în jug.



63. Roma arde și furtuna chiuind în ea se scaldă

Și frământă-n valuri roșii marea turbure și caldă

Și aruncă-n loc de spume nori de fum, scântei și vânt;

Și în nunta ei grozavă turnuri negre ea aprinde

Și făcliile-uriașe cătră stele le întinde...

Evul arde ­ Roma este oceanicu-i mormânt.



64. Norii sunt o spuză-n ceruri și prin ei topite stele.

Și ca oceanul negru răscolit de visuri grele,

Urbea își frământă falnic valuri mari de fum și jar;

Din diluviul de flacări, lung întins ca o genune

Vezi neatins cu arcuri de-aur un palat ca o minune

Și din frunte-i cântă Neron... cântul Troiei funerar.





*



65. Lângă râuri argintoase, care mișcă-n mii de valuri

A lor glasuri înmiite, printre codri, printre dealuri,

Printre bolți săpate-n munte, lunecând întunecos,

Acolo-s dumbrăvi de aur cu poiene constelate,

Codrii de argint ce mișcă a lor ramuri luminate

Și păduri de-aramă roșă răsunând armonios.



66. Munți se-nalță, văi coboară, râuri limpezesc sub soare,

Purtând pe-albia lor albă insule fermecătoare,

Ce par straturi uriașe cu copacii înfloriți ­

Acolo Dochia are un palat din stânce sure,

A lui stâlpi-s munți de piatră, a lui streșin-o pădure,

A cărei copaci se mișcă între nouri adânciți.



67. Iar o vale nesfârșită ca pustiile Saharei,

Cu de flori straturi înalte ca oaze zâmbitoare,

Cu un fluviu care poartă a lui insule pe el,

E grădina luminată a palatului în munte ­

A lui scări de stânci înalte sunt crăpate și cărunte,

Iar în halele lui negre strălucind ca și oțel



68. Sunt păduri de flori, căci mari-s florile ca sălci pletoase,

Tufele cele de roze sunt dumbrave-ntunecoase,

Presărate ca cu lune înfoiete ce s-aprind:

Viorelele-s ca stele vinete de dimineață,

Ale rozelor lumină împle stânca cu roșeață,

Ale crinilor potire sunt ca urne de argint.



69. Printre luncile de roze și de flori mândre dumbrave

Zbor gândaci ca pietre scumpe, zboară fluturi ca și nave,

Zidite din nălucire, din colori și din miros,

Curcubău sunt a lor aripi și oglindă diamantină,

Ce reflectă-n ele lumea înflorită din grădină,

A lor murmur împle lumea de-un cutremur voluptos.



70. Într-un loc crăpată-i bolta, cu-a ei streșin-arboroasă

Și printr-însa-n cer vezi luna trecând albă și frumoasă,

O regină, jună, blondă și cu brațe de argint,

Ce unesc încrucișate a ei mantie-nstelată

Și albastră peste pieptu-i alb, ca virgină zăpadă.

Ochii ei cei mari albaștri peste nori aruncă blând,



71. Cari se-ntind albi ca zăpăda și ca straturi argintoase,

Oferindu-i flori de aur și viole-ntunecoase;

Ea din când în când plivește câte una, aruncând

Flori de neauă peste ape ce alerg fulgerătoare,

Raze albe peste lumea văilor celor în floare,

Dungi de-argint în verzii codri, duioșie pe pământ,



72. Dar un nor pe ceruri negru se înalță și se-ncheagă,

Se formează,-ncremenește și devine-o domă-ntreagă,

Plin de umbra de columne ce-l înconjură-mprejur;

Prin columnele-i mărețe trece câte-o rază mată,

A lui cůpolă boltită e cu-argint înconjurată,

Pe arcatele-i ferestre sunt perdele de azur.



73. Luna înspre ea îndreaptă pasuri luminoase,-ncete,

Diadem de topiți aștri arde-n blondele ei plete,

Încălzind aerul serei, strălucindu-i fruntea ei;

Ale domei scări negrite se-nsenin ­ ca neaua sara ­

Intră-n domă. Ard columne sub lumina ei cea clară

Și-și aruncă unu-ntr-altul umbra neagră dintre ei.



74. Stelele în cârduri blonde pe regină o urmează,

Aerul, în unde-albastre, pe-a lor cale scânteiază

Și rămân întunecate nalte-a cerurilor bolți;

Doma strălucește-n noapte ca din marmură zidită,

Prin o mreajă argintoasă ca prin vis o vezi ivită,

A ei scări ajung din ceriuri a stâncimei negri colți.



75. Iară fluviul care taie infinit-acea grădină

Desfășoară-n largi oglinde a lui apă cristalină,

Insulele, ce le poartă, în adâncu-i nasc și pier;

Pe oglinzile-i mărețe, ale stelelor icoane

Umede se nasc în fundu-i printre ape diafane,

Cât uitându-te în fluviu pari a te uita în ceri.



76. Și cu scorburi de tămâie și cu prund de ambră de-aur,

Insulele se înalță cu dumbrăvile de laur,

Zugrăvindu-se în fundul râului celui profund,

Cât se pare că din una și aceeași rădăcină

Un rai dulce se înalță, sub a stelelor lumină,

Alt rai s-adâncește mândru într-al fluviului fund.



77. Pulbere de-argint pe drumuri, pe-a lor plaiuri verzi ­ o ploaie ­

Snopi de flori cireșii poartă pe-a lor ramuri ce se-ndoaie

Și de vânt scutură grele omătul trandafiriu

A-nfloririi lor bogate, ce mânat se grămădește

În troiene de ninsoare, care roză strălucește,

Pe când sălcii argintoase tremur sânte peste râu.



78. Aeru-i văratic, moale, stele izvorăsc pe ceruri,

Florile-izvorăsc pe plaiuri a lor viață de misteruri,

Vântu-ngreunând cu miros, cu lumini aerul cald;

Dintr-un arbore într-altul mreje lungi diamantine

Vioriu sclipesc suspinse într-a lunei dulci lumine,

Rar și diafan țesute de painjeni de smarald.



79. Pe când greieri, ca orlogii, răgușit prin iarbă sună,

De pe-un vârf de arbor mândru țes în nopțile cu lună

Pod de pânză diamantină peste argintosul râu,

Și cât ține podul mândru, printre pânza-i diafană,

Luna râul îl ajunge și oglinda lui cea plană

Ca-ntr-o mândră feerie strălucește vioriu.



80. Peste podul cel ușure, zâna Dochia frumoasă

Trece împletindu-și părul cel de-auree mătasă,

Albă-i ca zăpadă noaptea, corpu-i nalt e mlădiet,

Aurul pletelor strecoară prin mânuțele-i de ceară

Și prin haine argintoase  străbat membrele-i ușoare,

Abia podul îl atinge mici picioarele-i de-omăt.



81. Trece râul și ușoară nalte scări de stânci ea suie;

La ivirea-i zi se face în spelunci de cetățuie,

Ca o zi ea intră mândră în palatul ei de stânci;

Luna e plină de raze ­ sub căldura-i ­ argintoase,

Orice stea e-o piatră scumpă ­ iară florile focoase,

Giuvaeruri umezite cu luminile adânci.



82. Umede tremur lumine pe boltirea cea albastră.

Zâna Dochia cu glasu-i cheam-o pasăre, măiastră,

Ce zburând prin aer vine cu-a ei pene de păun;

Când acea pasăre cântă, lumea râde-n bucurie,

Pe-umărul cel alb o-așează și coboară-n văi aurie,

Unde-a râului lungi unde printre papură răsun.



83. Într-o luntre ­ lemn de cedru ­ ce ușor juca pe valuri,

Zâna Dochia se suie dezlegând-o de la maluri

Și pe-a fluviului spate ea la vale îi dă drum;

Repede luntrea aleargă spintecând argintul apei,

Culcată pe jumătate, Dochia visa, frumoasă.

Și la luntrea ei bogată lebede se-nham-acum.



84. Dar din ce în ce coboară râul lat, el se-adâncește

În păduri întunecate, unde apa-abia sclipește,

Mai agiunsă de a lunei raze doar din când în când;

Tot mai nalți trunchii pădurii ca stâlpi mari și suri se urcă,

Pân-ajunge de-a lor ramuri în bolți mândre se încurcă,

Pân-acopăr cu-aste arcuri fluviul lat și profund.



85. Ca prin bolțile crăpate unei gotice ruine,

Mai străbat prin bolți de frunze razele lunei senine,

Împlând p-ici, pe colo râul cu fulgerătoare dungi;

Pe-umărul Dochiei mândre cântă pasărea măiastră,

Valuri râd și-ntunecoasă mână lumea lor albastră,

Repezind luntrea bogată pe șiroiurile lungi.



86. Prin pădurile de basme trece fluviul cântării.

Câteodată între codri el s-adună, ca a mărei

Mare-oglindă, de stânci negre și de munți împiedecat

Ș-un gigantic lac formează, într-a cărui sân din soare

Curge aurul tot al zilei și îl împle de splendoare,

De poți număra în fundu-i tot argintul adunat.



87. Apoi iar se pierde-n codrii cu trunchi groși, cu frunza deasă,

Unde-n arborul din mijloc e vrăjita-mpărăteasă,

Unde-n sălcii mlădioase sunt copile de-mpărat;

Codrul ­ înaintea vrajei ­ o cetate fu frumoasă.

A ei arcuri azi îs ramuri, a ei stâlpi sunt trunchiuri groase,

A ei bolți streșini de frunze arcuite-ntunecat.



88. Sara sună glas de bucium și cerboaice albe-n turme

Prin cărările de codru, pe de frunze-uscate urme,

Vin rupând verzile crenge cu talangele de gât,

Și în mijlocul pădurii ocolesc stejarul mare

Pân-din el o-mpărăteasă iese albă, zâmbitoare,

Pe-umăr gol doniță albă ­ stemă-n părul aurit.



89. Din copaci ies zâne mândre, de-mpărat frumoase fete,

Ținând donițe pe umeri, gingașe, nalt-mlădiete,

Albe trec prin umbra verde, la cerboaice se înclin,

Ce sub dulcile lor mâne își oferă răbdătoare

Ugerele lor împlute, și în doniți sunătoare

Laptele-n cadență curge, codru-mplând c-un murmur lin.



90. Luntrea cea de lebezi trasă mai departe, mai departe

Fuge pe-albele oglinde ale apei ce se-mparte

Sub a luntrei plisc de cedru în lungi brazde de argint ­

Și din ce în ce mai mândre, mai înalte, mai frumoase

Sunt pădurile antice ­ ele-ngroapă-ntunecoase

Cu-a lor vârfuri munții mândri, stâncile ce-n cer se-ntind.



91. Cât de lat să miște-un fluviu ale apei lui revolte,

Arbori de pe mal deasupră-i se ajung în mândre bolte,

Ramurile se-ntrețese, crengile se împletesc,

Frunza deasă smălțuiește nalta, verdea boltitură,

Râu-n vecinica lui umbră în adânc suspină, cură...

Pe-a lui maluri înflorite cai în umbră rătăcesc.



92. Soarele trecând pe codri a lui roată de-aur moale,

Vârfurile verzi de codri le îndoaie-n a lui cale,

Și sosind la vreo luncă însuși el vede mirat

Ce departe e pământul și ce nalți trunchii pădurii,

Și deși călătorește pe a lor vârfuri, totuși murii ­

Bolțile groase de frunze ­ a lui raze nu străbat.



93. Lâng-izvoarele-nflorite pasc cai albi c-a mării spume ­

Zi ori noapte nu văzură de când sunt pe-această lume,

Luna sântă, stele de-aur soare alb și zâmbitor,

Pentru ei necunoscute-s. Umbra verde claroscură

Și mirositorul aer, fluvii ce sclipinde cură

În adâncile dumbrave printre țărmii plini de flori ­



94. Astea numai le cunosc ei. ­ Coamele flutur c-argintul,

Ca la lebede se-ndoaie gâtul lor, iară pământul

Abia-atins e de picioare potcovite cu-aur roș;

Colo-n umbra îndulcită de miroase-mbătătoare,

Capul mic ei și-l ridică, nări îmflând spre depărtare

Și urechea ascuțind-o glas de-aud prin arbori groși.



95. Luntrea cea de lebezi trasă, mai departe, mai departe

Fuge pe-albele oglinde ale apei și se-mparte

Sub a luntrei plisc de cedru în lungi brazde de argint:

Și deodată zi se face ­ un ocean de lumină ­

Fluviul a ieșit din codri în câmpii fără de fine,

Cari verzi și înflorite, mândre-n soare se întind.



96. Dar cât ține răsăritul se-nalț-un munte mare ­

El de două ori mai nalt e decât depărtarea-n soare ­

Stâncă urcată pe stâncă, pas cu pas în infinit

Pare-a se urca ­ iar fruntea-i, cufundată-n înălțime,

Abia marginile-arată în albastra-ntunecime:

Munte jumătate-n lume ­ jumătate-n infinit.



97. Iar în pieptu-acestui munte se arat-o poartă mare ­

Ea: înalt este boltită și-ntr-adânc în piatra tare,

Iar de pragu-i sunt unite nalte scări de negre stânci,

Cari duc adânc în valea cea de-acol-abia văzută

Și-n pădurile umbroase cu-adâncimi necunoscute

Și-n câmpii unde mii râuri s-argintesc plane ș-adânci.



98. Pe acea poartă din munte iese zori în coruri dalbe,

Ridicându-se în cerul dimineții dulci, rozalbe,

Pe-acolo soarele-și mână car cu caii arzători,

Pe-acolo noaptea răsare blonda lună argintoasă

Și popoarele de stele iese-n roiuri luminoase,

Și pe cer se împrăștie ca de aur sfinte flori.



99. Zeii Daciei acolo locuiau ­ poarta solară

În a oamenilor lume scările de stânci coboară ­

Și în verdea-ntunecime a pădurilor s-adun;

Și pe negre stânci trunchiate stau ca-n tron în verdea lume

Și din cupe beau auroră cu de neguri albe spume,

Pe când mii de fluvii albe nasc în umbră și răsun.



100. Câteodată-un corn de aur ei răsună-n depărtare,

Trezind sufletul pădurii, codrilor adânci cântare,

Cheamă caii lor ce-aleargă cu-a lor coame-mflate-n vânt:

Vin în herghelii de neauă, pe cărări demult bătute

Și pe ei zeii încalic străbătând pe întrecute

Codrilor nalt întuneric, făr-de capăt pe pământ.



101. Dar adesea pe când caii dorm în neagră depărtare,

Luna, zâna Daciei, vine la a zeilor serbare:

Soarele, copil de aur al albastrei sfintei mări,

Vine ostenit de drumuri și la masă se așează,

Aerul se aurește de-a lui față luminoasă,

Sala verde din pădure strălucește în cântări.



102. Și ca zugrăviți stau zeii în lumina cea de soare.

Părul lor cel alb lucește, barba-n brâu li curge mare,

Creții buzei lor să numeri poți în aerul cel clar;

Hainele întunecate albe par în strălucire

Și ei râd cu veselie l-a păharelor ciocnire,

Iară luna rușinoasă pe sub gene s-uită rar.



103. Haina lungă și albastră e cusută numa-n stele.

Iară albii sâni de neauă, strălucesc, cu de mărgele

Și mărgăritare salbă, pe un fir de aur prins;

Păru-i lung de aur galbăn e-mpletit în cozi pe spate,

Ochii ei căprii se uită la cerescu-i mândru frate

Și de melancolici gânduri al ei suflet e cuprins.



104. Înainte de plecare ­ ea, doinind din frunză, cheamă

Zimbrii codrilor cei vecinici, li dezmiardă sura coamă,

Li îndoaie a lor coarne, pe grumaz îi bate lin

Și pe frunți ea îi sărută, de rămân steme pe ele,

Apoi urcă negrul munte, pe șivoaiele de stele,

Lin alunecă ș-alene drumul cerului senin.



105. Îndărătu-acelui munte, infinita întinsoare

E frumoasa-mpărăție mândră a sântului soare

Și pe coaste sunt palate, ce din verzile grădini

Strălucesc marmora albă și senină ca zăpada,

Cu intrări în veci deschise, cu scări netezi, colonade

Lungi de marmure ca ceara în lungi bolte se îmbin.



106. Pe-a ferestrelor mari laturi sunt lăsate largi perdele,

Mreje lungi de aur rumăn ­ au țesut ani mulți la ele

Mânile surorei albe. Aeru-i de diamant,

El plutește-n unde grele de miroase-mbătătoare

Peste văile ca râuri desfășurate sub soare,

Pe dumbrăvi cu rodii de-aur, peste fluvii de briliant.



107. Și oștiri de flori pe straturi par a fi stele topite,

Fluturi ard, sclipesc în soare, orbind ochii ce îi vede,

Ca idei scăldate-n aur și-n colori de curcubău;

Pe grădinile-nflorite, peste mândrele dumbrave

Norii mișcă sus în ceruri înfoiatele lor nave ­

Rostre de jeratec ș-aur, vele lungi de curcubău.



108. A-mpăratului de soare bolți albastre și cu stele

Se ridică-n caturi nalte tot castele pe castele.

Cu ferești de aur d-Ofir, cu oglinzi de diamant,

Cu scosůri de albe marmuri, cu covoare de purpură;

Printre mândrele coloane o cântare blând murmură ­

E un vânt cu suflet dulce într-un aer de briliant.



109. Și nici umbra nu se prinde d-atmosfera radioasă.

Ca prin apă cristalină trec cu frunțile frumoase,

Trec a soarelui copile printre aerul cel cald;

A lor păr e ca și ambra, ca și crinul a lor față,

Abia-atinse-s a lor umbre de o tainică roșață ­

Auroră trandafirie prin ferestre de smarald.



110. Într-o lume fără umbră e a soarelui cetate,

Totul e lumină clară, radioasă voluptate,

Florile stau ca topite, râurile limpezi sunt;

Numai colo în departe și-n albastră depărtare

Ale zorilor grădine clar se văd strălucitoare,

Cu boschetele de roze și cu crinii de argint.



111. Acolo sunt lacuri limpezi, rumene în a lor fire,

De-a grădinilor de roze tăinuită oglindire,

Și din curtea argintie zorile râzânde ies;

Haine verzi și transparente coprind membrele rozalbe

Și în lac ele aruncă roze cu mânuțe albe,

Netezind a lor sprâncene, dând din frunte părul des.



112. Într-o dulce și umbroasă, viorie atmosferă,

Se ridică dintre lunce, cu-a ei cůpole de ceară

Închegate ca din umbră verde și argint topit,

Transparând prin diamantoasă fină de paingăn pânză,

Monastirea alb-a lunei ce prin lumi va să s-ascunză,

Cu coloane-nconjurate de a viței-ncolăciri.



113. Ai grădinei arbori mândri cu întunecatul verde

Conjurați ș-acoperiți-s cu-iederă ce-n vârf se pierde

Mișcând florile ei albe ­ flamuri cu-nfloriții creți ­

Și în muri de frunzi lucinde, și în scări de flori pendente

Și în poduri legănate de zefire somnolente ­

Dintr-un arbore într-altul iedera trece măreț.



114. Spânzură din ramuri nalte vițele cele de vie,

Struguri vineți și cu brumă poamă albă aurie,

Și albine roitoare luminoasă miere sug;

Caii lunei albi ca neaua storc cu gura must din struguri

Și la vinul ce-i îmbată pasc mirositorii ruguri

Și în sara cea eternă veseli nechezând ei fug.



115. Și în monastirea lunei cu-argintoasă colonadă,

Vezi cum trece ea frumoasă ­ corpu-i dulce de zăpadă,

Umerii, cu-a lor lumine, par de aur moale blond,

Abia corpul coperit e de-un gaz moale ce transpare ­

Astfel trece ea frumoasă, cu-a ei brațe sclipitoare,

Reflectată-n mii oglinde de pe muri și din plafond.



116. Și-n odăile înalte din frumoasa monastire

Sunt pe muri tablouri mândre, nimerită zugrăvire

Ale miturilor dace, a credinței din bătrâni;

Prin grădini cu albe-izvoare sunt a lunei dulci amoruri,

Sau palate argintoase unde zori trăiesc în coruri,

Sau pădurea cea vrăjită cu frumoasele-i regini.



117. Ăsta-i raiul Daciei veche-a zeilor împărăție;

Într-un loc e zi eternă ­ sara-n altu-n vecinicie,

Iar în altul, zori eterne cu-aer răcoros de mai;

Sufletele mari viteze ale-eroilor Daciei

După moarte vin în șiruri luminoase ce învie ­

Vin prin poarta răsăririi care-i poarta de la rai.





*



118. Colo Dunărea bătrână, liberă-ndrăzneață, mare,

C-un murmur rostogolește a ei valuri gânditoare

Ce mișcându-se-adormite merg în marea de amar;

Astfel miile de secoli cu vieți, gândiri o mie,

Adormite și bătrâne s-adâncesc în vecinicie

Și în urmă din izvoare timpi răcori și clari răsar.



119. Dar pe-arcade negre-nalte, ce molatec se-nmormântă

În a Dunării dulci valuri ce vuiesc și se frământă,

Trece-un pod, un gând de piatră repezit din arc în arc;

Valurile-nfuriate ridic frunțile răstite,

Și izbind cu repejune arcurile neclintite,

Gem, picioarele le scaldă la stâncosul lor monarc.



120. Peste pod cu mii de coifuri trece-a Romei grea mărire.

Soarele orbește-n ceruri de a armelor lucire,

Scuturi ard, carăle treier și vuiesc asurzitor;

Iar Saturn, cu fruntea ninsă stând pe steaua-i alburie

Și-aruncând ochii lui turburi peste-a vremii-mpărăție,

Aiurind întreabă lumea: ­ Și aceia-s muritori?



121. Colo unde stau Carpații cu de stânci înalte coaste,

Unde paltinii pe dealuri se înșir ca mândră oaste,

Munții țeapăna lor frunte o suiau-n-albastre bolți;

Stau tăcuți ostașii Romei, ridicând fruntea lor lată,

Strălucitele lor coifuri, la stâncimea detunată,

Unde ultima cetate ridica-n nori a ei colți.



122. Nori ca de bazalt de aspri se zidesc pe-albastra boltă,

Parc-auzi a Mării Negre și a Dunării revoltă

Și a lumii-ncheieture parcă le auzi trăsnind;

Răsculatu-s-a-Universul contra globului din aer?

Stelele-n oștiri se mișcă? Împărații sori se-ncaier?

Moare lumea? Cade Roma? Surpă cerul pe pământ?



123. Nu. Din fundul Mării Negre, din înalte-adânce hale,

Dintre stânce arcuite în gigantice portale

Oastea zeilor Daciei în lungi șiruri au ieșit ­

Și Zamolx, cu uraganul cel bătrân, prin drum de nouri,

Mișcă caii lui de fulger și-a lui car. Călări pe bouri,

A lui oaste luminoasă îl urma din răsărit.



124. Ca o negur-argintie barba lui flutură-n soare,

Pletele-n furtună-nflate albe ard ca o ninsoare,

Colțuroasa lui coroană e ca fulger împietrit,

Împletit cu stele-albastre. Răsturnat în car cu rune,

Cu-a lui mân-arată drumul la oștirile-i bătrâne

Și de dor de bătălie crunt e ochiul strălucit.



125. Astfel arcul nalt din ceruri el îl urcă cu grandoare.

Munții lungi își clatin codrii cei antici, și-n răsunare

Prăvălesc de stânci căciule, salutând întunecat;



126. Iar hlamida lui cea albă zvârle falduri de zăpadă,

Când el brațul își ridică strigând stâncelor să cadă,

Mișcând codrii de răsună în imperiul lor urcat.



127. Și-n zenit opri oștirea-i peste armia romană.

­ Decebal! el strigă-n nouri ­ îi detun, îi iau în goană

Și Danubiul o să beie a lor sacre legiuni.

Decebal s-arată palid în fereasta naltă-ngustă

Și coroana și-o ridică cătr-imaginea augustă

Și se uită cu durere la divinii săi străbuni.



128. Iar pe plaiuri verzi de munte oștile-urbei risipite

Privesc cerul, zeii dacici, armiile lor pornite ­

Rupt e șirul lor pe-alocuri de al soarelui foc roș.

Pe un trunchi înalt de stâncă chiar cezarul stă-n uimire:

­ Ridicați semnale urbei înspre-a cerului oștire

Și strigați: Cu noi e Roma! ­ Codri-adânci și-ntunecoși



129. Clocotesc de lungul freamăt și de-a armelor sunare.

Armia: „Cu noi e Roma! " Acvilele-i ard în soare

Van din Sarmisegetuza vin săgeți în roșii ploi,

Scuturi se îndrept spre dânsa, oprind grindina de-aramă,

Zeii urlă ­ stânci se clatin, norii-n fâșii se distramă

Și pe fulgeri lungi șiroaie curg în munții rupți și goi.



130. Din apus vin zeii Romei. Pe o stea de vulturi trasă,

Zeus de nori-adunătorul urcă bolta maiestoasă,

Mart încoardă arcul falnic spre Zamolxe ațintit;

Ca să scape neamul nobil răsărit din a lui coaste,

Însuși el a urbei semne le ridică înspre oaste,

Și de-antica lui turbare tremur norii de granit.



131. Lumea pare răsculată din caotic-adâncime.

Nori se suie-n stâlpi și-n globuri. Din eternă-ntunecime

Ca să lupte-acuma Joe pe titani i-a liberat;

Și tunând ei urcă cerul, surpând scările de nouri,

De sub scuturi de fier negru arcurile-ntind în bouri,

De se năruie văzduhul de-al săgeților vărsat.



132. Negurile-n stâlpi se-ncheagă, suind vârful lor în soare ­

Par un codru sur și vecinic. Lunci albastre lucitoare

Se deschid ca loc de luptă în păduri de nori ș-argint;

Printre stâlpii suri s-arată coifuri mândru așezate

Pe pletoase frunți divine ­ pavezi de-aur ridicate,

Lănci ce fulgeră în soare, arcuri ce se-ntind în vânt.



133. Joe-ncruntă-a lui sprincenă și ca un copil tresare

Vechiul glob ­ munții se clatin, ceruri tremur, marea moare.

E semnalul cel de luptă între-armiile de zei;

Și Zamolx frânele lasă cailor lui de jeratic,

Coama lor se îmflă-n limbe de-aur ­ tremur nebunatec,

Bouri daci răstindu-și fruntea surpă norii toți cu ei.



134. Lupta-i crudă, lungă, aspră. Lumin pavezele dave,

Sori și lune repezite printr-a norilor dumbrave

Ard albastrele armure ale zeilor romani;

Pașii lor amestec cerul ­ caii tropotă, iar bouri

Ca de tunete un secol împlu halele de nouri

Și se frâng crâșnind în scuturi spadele-albe-a lui Vulcan.



135. În zădar, căci neînvinse șiruri lungi de bătălie

Își zdrobesc armele-n scuturi pe a cerului câmpie:

Neînvinși ș-unii și alții ­ ș-unii ș-alți nemuritori.

În zădar Marte s-aruncă spre a sparge șiruri dace

Și în van fulgeră Joe supra coifelor audace,

Neclintiți stau ș-unii ș-alții în măreață lupta lor.



136. Pe un arc de cer albastru în senină depărtare,

Rezimați pe lănci și scuturi, zeii nordici stau în soare,

O eternă auroră răcorește lumea lor;

Iar în fruntea-acelei bolte, pe un tron cu spata mare,

Odin adâncit în gânduri vede-a luptei lungi grandoare

Și coroana-i de-aur luce pe-a lui frunte arzător.



137. Pletele-albe cad c-argintul pe-umere-n fir îmbrăcate.

Lin își netezește barba și priviri întunecate

Ochii lui cei mari albaștri spre luptași au îndreptat;

Freea albă ca zăpada, zveltă, în albastră haină,

Capul ei muiat în aurul pletelor, c-o dulce taină,

Razimă de-umerii asprii l-al Valhalei împărat.



138. Cântăreț e uraganul pentru lupta care arde,

Bolta lirei lui e cerul, stâlpi de nori sunt a lui coarde.

Vânturând stelele roșii prin argintul neguros,

Ele lunecă frumoase prin îmflarea sântă-a strunii,

Gânduri d-aur presărate în cântările furtunii,

Codri-antici de vânt se-ndoaie și răspund întunecos.



139. Joe vulturilor lasă frânele. Cu-a lor aripe

Lungi și negre ei întunec soarele. Iară în râpe

Goale și adânci de nouri e Zamolxe-n a lui car ­

El văzu capul lui Joe, cum l-apus de soare-n vale

Vezi un vârf de munte negru scris cu raze triumfale,

Pe când el cu întuneric peste văi stă temerar.



140. Ochii-olimpicului negri ațintesc cadrul. Cu frică,

Spre-a opri acea privire, dacul manta și-o ridică.

Caii speriați nechează, tremurând ei se înalță;

C-o strigare rece Joe fulgerul i-nfige-n coaste

Și a zeilor Daciei cruntă și măreață oaste

Orbită aude glasul părintelui lor rănit



141. Și-o întorc la fugă; caii, carul rupt în nori răstoarnă,

Din titanicele arcuri ploaie de săgeți se toarnă,

Nimerind în spate goale pe fugarii cei divini;

Și răniți, urlând ei bolta o coboară, ș-o coloră

Cu-a lor sânge care-n râuri ude, roșii, de-auroră,

Împle-a norilor spărture cu mari lacuri de rubin.



142. Norii fug și se desfășur ­ bolta limpede se-ndoaie.

În zenit stau zeii Romei în auritele lor straie,

Lăncile  și-ncrucișează privind armia din văi;

A lor chipuri luminoase strălucesc frumoase-n soare,

Ei și-ntorc caii cei falnici și-auritele lor care

Spre apus ­ iar roșul soare îi urmează-ncet pe ei.



143. Zeii daci ajung la marea, ce deschide-a ei portale,

Se reped pe trepte nalte și cobor în sure hale.

Cu lumina, ei îngroapă a lor trai întunecos;

Dară ea, înfiorată de adânca ei durere,

În imagini de talazuri cânt-a Daciei cădere

Și cu-albastrele ei brațe țărmii-i mângâie duios.



144. Se constelă sara. Ziua a fugit în lumea mării

Și pe culmile de munte focuri au aprins străjerii

Ca și pete mari de aur n-umbra văilor adânci,

Ele par suspinse-n nouri. Lângă foc străjerii-aruncă

Pe pereții suri de piatră umbra lor fantastic-lungă.

Armia doarme pe pajiști ridicate și sub stânci.



145. Sub o stâncă lângă focul ce pereții îi afumă,

Cezaru-i culcat pe paie, singur, cu-a lui grije numa;

Sub el, văile adânce pline de neguri și somn.

El privea la focuri roșii și la stânci de umbră pline;

Ca un clopot clar albastru și stropit cu mii lumine

Cerul lumea o cuprinde cu sinistru-i mândru domn.



146. Amorțit el mișcă limba lui de tunet printre nouri,

Trezea, scăpărând printr-înșii, ale văilor ecouri,

Iar în cârduri cuvioase stelele se mișcă-ncet,

Intră-n domele de neguri argintii, multicoloane;

De-a lor rugă plină-i noaptea. A lor dulci și moi icoane

Împlu văile de lacrimi, de-un sclipit împrăștiet.



147. Ale focurilor raze cearcă neguri să străbată

Și de dunge de lumină umbra văii e tăiată,

Cari trec prin întuneric râuri și izvoare-albind;

Luminând în ochi de codri, scăpărând pe repezi unde,

Vântul c-o suflare plânsă codrii negri îi pătrunde

Și vrăjește lin din frunze, și vorbește aiurind.



148. Pe un vârf de munte negru rari în lună stau stejarii,

Iar Traian pare că vede răsărind prin ei cezarii,

Salutând a Romei semne cu-a lor mort, adânc surâs;

Și încet ei trec prin aer, privind lung cetatea dacă,

Binecuvântând oștirea spre apus ei iarăși pleacă,

A lor șiruri luminoase împlu aerul de vis.



149. Înrădăcinată-n munte cu trunchi lungi de neagră stâncă,

Răpezită nalt în aer din prăpastia adâncă,

Sarmisegetuza-ajunge norii cu-a murilor colți;

Și prin arcurile-nguste, făclii roșii de rășină

Negrul nopții îl pătează cu bolnava lor lumină,

Rănind asprul întuneric din a halelor lungi bolți.



150. Și prin arcuri îndoite la lumini de roșii torții,

Adunați văzu cezarul la cumplita mas-a morții:

Ducii daci. Făclii de smoală sunt înfipte-n stâlpi și-n muri,

Luminând halele negre, armuri albe și curate,

Atârnate de columne, lănci și arcuri răzimate

De păreți ­ pavezi albastre strălucind pe stâlpii suri.



151. Ducii-s nalți ca brazi de munte, tari ca și săpați din stâncă.

Crunt e ochiul lor cel mare, tristă-i raza lor adâncă,

Pe-a lor umeri spânzur roșii piei de tigru și de leu,

Tari la braț și drepți la suflet și pieptoși, cu spete late,

Coifuri ca granit de negre au pe frunte așezate

Și-a lor plete lungi și negre pe-umeri cad de semizeu.



152. Cupele ­ țeste de dușman ­ albe, netede, uscate,

În argint, cu toate de-aur prea maestru cizelate ­

Și cu ele-n mână-nconjur lunga masă de granit;

Vor mai bine-o moarte crudă decât o viață sclavă

Toarnă-n țestele mărețe vin și peste el otravă,

Și-n tăcerea sânt-a nopții ei ciocnesc, vorbesc și râd.



153. Râd și râsul însenină adâncita lor paloare.

Se sting una câte una faclele mirositoare,

Se sting una câte una viețile ducilor daci;

De pe scaune cad pe piatra rece, sură, ce podește

Sala. ­ Toți, toți pân-la unul. Unul încă tot trăiește,

Arde sânta lui coroană, fulger ochii lui audaci.



154. Luna-n ocean albastru scaldă corpul ei de aur

Luminând culmile sure și adâncul colcântaur,

Dintru care-ieșit se vâră-n nouri anticul castel;

Decebal (palid ca murul văruit în nopți cu lună)

Se arată în fereastă și-și întinde alba mână

Moartă din flamida neagră ce-l acopere pe el.



155. El vorbește. Și profetic glasu-i secolii pătrunde:

Sufletu-i naintea morții lumineaz-a vremii unde;

Gândul lui ­ o prorocie, vorba lui ­ mărgăritar;

Și l-aude valea-adâncă și l-aud stelele multe.

De pe stânca lui cezarul stă-n uimire să-l asculte,

Vorbele-una câte una lunecă-n ureche-i clar:



­156.  Vai vouă, romani puternici! Umbră, pulbere și spuză

Din mărirea-vă s-alege! Limba va muri pe buză,

Vremi veni-vor când nepoții n-or pricepe pe părinți ­

Cât de naltă vi-i mărirea tot așa de-adânc- căderea.

Pic cu pic secând păharul cu a degradărei fiere,

Îmbăta-se-vor nebunii ­ despera-vor cei cuminți.



157. Pe-a istoriei mari pânze, umbre-a sclavelor popoare

Prizărite, tremurânde trec ­ o lungă acuzare ­

Târând sufletul lor veșted pe-al corupției noroi.

Voi nu i-ați lăsat în voia sorții lor. Cu putrezirea

Sufletului vostru propriu ați împlut juna lor fire,

Soarta lor vă e pe suflet ­ ce-ați făcut cu ele? Voi!



158. Nu vedeți că în furtune vă blăstamă oceane?

Prin a craterelor gure răzbunare strig vulcane,

Lava de evi grămădită o reped adânc în cer,

Prin a evului nori negri ­ de jeratic cruntă rugă

Către zei ­ ca neamul vostru cel căzut, ei să-l distrugă ­

Moartea voastră: firea-ntreagă și popoarele o cer.



159. Va veni. Stârniți din pace de-a prorocilor cântare.

Din păduri eterne, hale verzi, vor curge mari popoare

Și gândiri de predomnire vor purta pe fruntea lor;



160. Constelații sângeroase ale boltelor albastre

Zugrăvi-vor a lor cale  spre imperiile voastre,

Fluvii cu de pavezi valuri înspre Roma curgători.



161. De pe Alpi ce stau deasupra norilor cu fruntea ninsă,

De prin bolți de codru verde, de prin stâncile suspinse,

Pe a pavezelor sănii coborâ-vor în șivoi;

Cu cenușa pocăinței și-a împlea pământul fruntea,

Cu cenușa Romei voastre ­ moarte legioane ­ punte.

Peste râuri. Și nimica nu se v-alege din voi.



162. Veți ajunge ca-n tâmpire, în sclavie, degradare.

Pas cu pas cade-n rușine neamul vostru sânt și mare:

Că-n iloți se va preface gintea de-nțelepți și crai,

Când barbarii vor aduce delta sântelor lor vise,

Îmbrâncind în întunerec toate cele de voi zise.

Vai vouă, romani puternici, vai vouă, de trei ori vai!



163. Astfel zise. În blăstămu-i mâna-i albă și uscată

El o scoate pe fereastă și coroana-ntunecată

De pe frunte o aruncă în abisul văii-adânci;

Palid, adâncit ca moartea, ca o umbră stă în lună,

Părul lui de vânt se îmflă, iară vorbele-i răsună

Și blestemu-i se repetă repezit din stânci în stânci!



164. Și uimit stătea Cezarul... Cugeți tu, pământ? ­ el zise ­

Avem noi în mâni a lumei soarte sau cortegi de vise?

Hotărâți de-a ta gândire urmăm azi ziua de ieri?...

Și în ordinele-eterne mișc-asupra-i universul

Oceanele-i de stele. Ce ironic li e mersul!

Cezare! cât pai de mare ­ și ce mic în adevăr!



165. Sâmburele crud al morții e-n viață... Și-n mărire

Afli germenii căderei. Astfel toate sunt în fire,

Astfel au căzut romanii, mari în bine, mari în rău.

Da-i cumplit să vezi un popol osândit să fie mare

Chiar în rău, că mereu crește rușinoasa-i degradare

Și nici moartea nu-i trimite nenduratul Dumnezeu.



166. Căci a morții braț puternic, când stă viața s-o despartă,

Nu se-ndură să ridice sângeroasa-i lungă bardă,

Cum călăul greu se-ndeamnă la un cap d-imperator:

Zeii pregetă să-și deie-a lor sentință... Și-n uimire

Cugetă ­ de au fost popol destinat spre nemurire,

Au fost ei ­ și dacă mor ei ­ suntem noi nemuritori?...



167. Strănepoții?... Rupți din trunchiul ce ni da viață fertilă,

Pe noi singuri ne uitarăm printre secoli făr- de milă.

Ei purtau coroane de-aur, noi duceam juguri de lemn...

Exilați în stânci bătrâne au umplut ei cu noi lumea,

Am uitat mărirea veche, cu rușine chiar de nume,

Multe semne de pieire și de viață nici un semn.



168. Au fost vremi când pe pământul lor n-aveau loc să-nmormânte

Morții lor... P-inimi regale și pe membrele lor sfinte

Spânzura zdrențe umilice de sclavi, de cerșitori ­

Căci simțiră-n ei scânteia care secolii aprinde.

Întronați au fost în tronuri arse-n foc... Și pe-a lor frunte

Pusu-ș-au de fier coroane arse-n foc sfășiitor.



169. Și deși-n inima noastră sunt semințe de mărire,

Noi nu vrem a le cunoaște; căci străina-ne gândire

Au zdrobit a vieții veche uriaș, puternic lanț;

Secoli lungi ce-au rămas văduvi de a Romei spirit mare

L-au creat... în noi el este; noi îl stingem. Dacă moare,

Noi murim... ramul din urmă din trupina de giganți.



170. Când îi cugeți, cugetarea sufletu-ți divinizează.

În trecut mergem, cum zeii trec în cer pe căi de raze.

Peste adâncimi de secoli ne ridică curcubei;

Un popor de zei le trecem, căci prin evi de vecinicie

Auzim cetatea sfântă cu-nmiita-i armonie...

Și ne simțim mari, puternici, numai de-i gândim pe ei...





*



171. Miazănoaptea-n visuri d-iarnă își petrece a ei viață.

Doarme-n valurile-i sfinte și-n ruinele-i de gheață,

Însoțită de-ani o mie cu bătrânul rege Nord,

Ce, superb în haina-i albă, barba-n vânturi, fruntea ninsă,

Rece suflă,-n nori aruncă vocea-i turbure și plânsă,

Îmbătat de mândre stele și cântat de-al mării-acord.



172. Reci și triști petreceau soții; iarna-n zilele-i eterne

Văl de-argint peste pustiuri ca lințoliu îl așterne.

Vânturi reci îs respirarea undelor ce-au amorțit;

Arfa lui prin nouri strigă ­ inima-i e ger și gheață ­

Marea, ca să delireze, vânturi să mugească-nvață ­

Stelele s-oglindă-n neauă pe pustiul nesfârșit.



173. Dar atuncea când sosește blânda miezenopții oră,

Ceru-albastru ca safirul mândre raze îl coloră

Și din a Nordului frunte plin se nalță-astrul polar ­

Atunci marea nu răsare printre stânci de vânt gonită,

Vântul pe-aripi nu mai duce pulberea iernei-aurită,

Toate tac când raza-i albă cade-n marea de amar.



174. Și când steaua se înalță de pe fruntea lui de rege,

Nordu-atunci cu visuri mândre noaptea lungă și-o petrece.

De pe stânca-n care tronă, el picioare de granit

Le întinde-n fundul mării cel amar și fără fine.

Păru-i alb flutură-n vânturi, stuf de raze lungi, senine,

Umerii, dealuri de neauă se înalță-n infinit.



175. Iară fruntea lui uscată stă prin viscole rebele,

Surpând nourii cei aspri și amestecați cu stele ­

Jos e-nmormântat de mare, sus e-ncununat de cer;

Atunci luciul mării turburi se aplană, se-nsenină

Și din fundul ei sălbatec auzi cântec, vezi lumină ­

Visul unei nopți de vară s-a amestecat în ger.



176. Și în fundul mării aspre, de safir mândre palate

Ridic bolțile lor splendizi, ș-a lor hale luminate,

Stele de-aur ard în facle, pomi în floare se înșir;

Și prin aerul cel moale, cald și clar, prin dulci lumine

Vezi plutind copile albe ca și florile vergine,

Îmbrăcate-n haine-albastre, blonde ca-auritul fir.



177. Albe sunt ca neaua noaptea, fața înecată-n raze ­

Priivește însuși cerul dintre nouri să le vază:

Despletit flutură pe-umeri, moale, dulce, părul blond.

Noaptea-n nori visează stele și se uită-n fund de mare,

Luna lin roșește-n față de amor și de mirare,

Se aplană de uimire valu-albastru vagabond.



178. Dară una-i fiica mării ca o lacrimă de aur.

Păru-i curge la călcâie ca un lung și scump tezaur:

E a stelelor regină, e al nopții meteor.

Ades albă dintre valuri de-a înot marea despică

Și albastrul blând al mării albul sânilor ridică,

Valurile-n cânt salută sântul apelor odor.



179. Acolo în fundul mării, în înalte-albastre hale,

Șed la mese lungi de piatră zeii falnicei Valhale;

Odin stă-n frunte ­ cu părul de ninsoare încărcat;

Acolo decid ei moartea Romei și o scriu în rune,

Presun de argint și zale pun pe caii ca furtune ­

Astfel se gătesc de ducă pentru drumu-ndelungat.



180. Și atunci furtuna mândră dezrădăcinat-a marea.

Ea zvârlea frunți de talazuri către stelele-arzătoare.

Ridica sloiuri de gheață, le-arunca în șanț de nori,

Vrând să spargă cu ei cerul. ­ Într-un colț de cer e vară

Și pe scările de-ivoriu unii dintre zei coboară ­

Strălucea-n noaptea bătrână fețele ca palizi sori.



181. Prin a valurilor vaiet, prin a norilor strigare,

Deschidea portale-albastre mândra și bătrâna mare.

Desfăcu apele-n două dumnezeilor călări

Și la țărm cu stânce rupte de a undelor bătaie

S-adun toți. Aurul din plete lucea-n luna cea bălaie,

Coifuri străluceau albastre ca lumina sfintei mări.



182. Și pornesc. Odin ș-aruncă sulița prin nori de-aramă,

Care trece-un ac de aur într-a cerului maramă,

Arătând pe neauă drumul l-al Italiei pământ.

Ei se duc, se duc prin câmpii așternuți cu-albă ninsoare,

Strălucea albastru-oțelul de pe membrele barbare,

Pletele le-îmfla furtuna, bărbile sclipeau în vânt.



183. Ei apar pe-un dâmb al Romei ­ ea dormea sfântă ș-antică.

Peste lumea-i adormită câte-o stea din ceruri pică,

Secoli grămădiți într-însa dorm ca și când n-ar fi fost.

Cugetat-ați vreodată noaptea ce-i lumea întinsă?

Visurile Omenirei, dorurile ei nenvinse

Dorm... dacă ar dormi vecinic ­ cine-ar ști că ele-au fost?



184. Țara pare-a fi a lunei mândră, veselă grădină.

Lumina un gând de aur, sus prin nori, luna cea plină,

Roma-n stele strălucește pe-a ei dâmburi, lângă râu;

Ei privesc urbea eternă, ce pe dealuri lin străluce,

Sulița pe loc s-oprește, se preface-n d-aur cruce.

Odin moare ­ Tibrul este a Credinței lui sicriu.





*



185. Cum sub stânci, în întuneric, măruntăile de-aramă

A pământului, în lanțuri țin legat și fără teamă

Sufletul muiat în flăcări a vulcanului grozav.

Astfel secoli de-ntuneric țin în lanțuri d-umilire

Spiritul, ce-adânc se zbate într-a populilor fire,

Spiritul, ce-a vremei fapte, de-ar ieși, le-ar face prav.



186. Dar de secoli fierbe lumea din adâncuri să se scoale.

Cum vulcanul, ce irumpe, printre nori își face cale

Și îngroapă sub cenușă creațiunea unei țări,

Astfel fiii tari și tineri unor secole bătrâne

Lumea din încheieture vor s-o scoață, din țâțâne

Să o smulgă, s-o arunce în zbucnirea noii eri.



187. Tricolorul plin de sânge e-mplântat în baricade,

Clopotele url-alarmă pe Bastilia ce cade

Și poporul muge falnic, ca un ocean trezit;

Sfarmă tot și pe-a lui valuri, ce le urcă cu mândrie,

El înalță firi cumplite, cari-l duc, o vijelie,

Să îngroape sub ruine, ce-n picioare a strivit.



188. Și prin negrele icoane unor zile fără frâuri,

Unde viața e-o scânteie, unde sânge curge-n râuri,

Palid, adâncit, sinistru, trece tigrul Robespierre;

Și privirea-i sângeroasă s-alintează ca spre pândă:

Căci ce scrie e-o sentință, ce gândește e-o osândă ­

Într-un cran săpat ca-n piatră fierb gândirile-i de fier.



189. Dar el cade ­ și s-așază ale mării nalte unde.

A dreptății aspră rază în popor adânc pătrunde,

Zilele de îngrozire s-a contras într-un fantom;

Dar puteri neliniștite, ce trăiesc în adâncime,

Ar vrea țărmul să-l evadă, să înece cu mărime

Lumea. Ele se concentră în suflarea unui om,



190. Mare, că-i purtat pe umeri de adânci și mândre vremuri:

Căci gândiri, cari ieșise dintr-a lumii lung cutremur,

El le poart-unite-n frunte și le scrie pe stindard;

Când în lumea subjugată pentru drepturi ridic-arma,

Arătarea-i salutată de popoare... regi se sfarmă

Și a gloriei mândre stele într-a lumei noapte ard.



191. Și de-aceea a lui flamuri le-nsoțesc cu-nsuflețire.

El îi duce la învingeri, el îi duce la pieire.

Cine moare ­ moare-n cuget c-a rămas trăind în el;

Tot ce-i nobil și puternic în ăst secol de mândrie

Îl urmează... Căci prin noaptea unei lumi în bătălie

Lin lucește-eterna pace, luminos și mândru țel.



192. Cătră țelul care-n noapte le lucește ca un soare

Ei se duc prin zeci de lupte, urmărindu-l cu ardoare,

Zeci de mii cad, pe-a lor urme răsar alte zeci de mii,

Steaua-i duce, ei urmează printre veri și printre ierne,

Până unde-eterna iarnă munți de neauă-n câmpi așterne,

Unde crivățul visează uriașe vijelii.



193. Ș-atunci Nordul se stârnește din ruinele-i de gheață,

Munții plutitori și-i sfarmă și pe-a câmpurilor față

El ridică visuri nalte... volburi mari de frig se văd

Și trecând peste oștire o îngroapă... Și cu fală

El ridică drept făclie aurora-i boreală

Peste-oștirea-ntroienită în pustiul... de omăt.



194. Nordul m-a învins ­ ideea m-a lăsat. Și ca un soare

Vezi că-ncepe a apune într-a secolilor mare,

Aruncând ultima-i rază peste domul d-invalizi.

La apus privește lumea în duioasa ei uimire.

N-a fost om acel ce cade, ci a veacului gândire

A trăit în el... Cu dânsul cartea lumii iar s-a-nchis.



195. Exilat în stânce sure și-n titanica-i gândire,

Ca Prometeu ce-a-adus lumei a luminei fericire,

De pe-o piatră el privește lingușirea mării-adânci;

Acolo, gonit de soarte și de gânduri el adoarme,

Cu durere adâncă marea vrea pământul să-l răstoarne

Și izbea mugind de doliu în mormântul lui de stânci.



196. Sori se sting și cad în caos mari sisteme planetare,

Dar a omului gândire să le măsure e-n stare...

Cine-mi măsur-adâncimea ­ dintr-un om?... nu ­ dintr-un gând

Neaprofundabil. Vană e-a-nvățăților ghicire.

Cum în fire-s numai margini, e în om nemărginire.

Cât geniu, câtă putere ­ într-o mână de pământ.



197. Într-un cran uscat și palid ce-l acoperi cu o mână,

Evi întregi de cugetare trăiesc pacinic împreună,

Univers, râuri de stele ­ fluvii cu mase de sori;

Viața turbure și mare a popoarelor trecute,

A veciei văi deschise-s cu-adâncimi necunoscute,

Vezi icoana unui secol lângă chipul unei flori!



198. Tu, ce în câmpii de caos semeni stele ­ sfânt și mare,

Din ruinele gândirii-mi, o, răsai, clar ca un soare,

Rupe vălurle d-imagini, ce te-ascund ca pe-un fantom;

Tu, ce scrii mai dinainte a istoriei gândire,

Ce ții bolțile tăriei să nu cadă-n risipire,

Cine ești?... Să pot pricepe și icoana ta... pe om.



199. Fulgeră-n norii de secoli unde-ngropi a ta mărime,

Printre bolțile surpate să mă uit în adâncime:

De-oi vedea a ta comoară, nu regret chiar de-oi muri.

Oare viața omenirei nu te caută pe tine?

Eu un om de te-aș cunoaște, chiar să mor mi-ar părea bine,

Dar să știu ­ semeni furnicei ce cuteaz-a te gândi?



200. Cine-a pus aste semințe, ce-arunc ramure de raze,

Într-a caosului câmpuri, printre veacuri numeroase,

Ramuri ce purced cu toate dintr-o inimă de om?

A pus gânduri uriașe într-o țeastă de furnică,

O voință-atât de mare-ntr-o putere-atât de mică,

Grămădind nemărginirea în sclipitu-unui atom.



201. Vai! în van se luptă firea-mi să-nțeleagă a ta fire!

Tu cuprinzi întregul spațiu cu a lui nemărginire

Și icoana-ți n-o inventă omul mic și-n margini strâns.

Jucăria sclipitoare de gândiri și de sentințe,

Încurcatele sofisme nu explic a ta ființă

Și asupra cugetării-ți pe mulți moartea i-a surprins.



202. Oamenii au făcut chipuri ce ziceau că-ți seamăn ție,

Te-au săpat în munți de piatră, te-au sculptat într-o cutie,

Ici erai zidit din stânce, colo-n așchii de lemn sfânt;

Ș-apoi vrură ca din chipu-ți să explice toate. Mută

La rugare și la hulă idola de ei făcută

Rămânea!... Un gând puternic, dar nimic ­ decât un gând.



203. În zădar trimit prin secoli de-ntrebări o vijelie,

Să te cate-n hieroglife din Arabia pustie,

Unde Samum își zidește vise-n aer, din nisip.

Ele trec pustiul mândru ș-apoi se coboară-n mare,

Unde mitele cu-albastre valuri lungi, strălucitoare,

Înecând a mele gânduri de lungi maluri le risip.



204. Prefăcute-n vulturi ageri cu aripi fulgerătoare,

C-ochi adânci și plini de mite, i-au trimis în cer să zboare,

Dar orbite, cu-aripi arse pe pământ cad îndărăt;

Prefăcute-n stele de-aur merg pân- l-a veciei ușă,

Dară arse cad din ceriuri și-mi ning capul cu cenușă

Și când cred s-aflu-adevărul mă trezesc ­ c-am fost poet.



205. Ca s-explic a ta ființă, de gândiri am pus popoare,

Ca idee pe idee să clădească pân-în soare,

Cum popoarele antice în al Asiei pământ

Au unit stâncă pe stâncă, mur pe mur s-ajungă-n ceruri.

Un grăunte de-ndoială mestecat în adevăruri

Și popoarele-mi de gânduri risipescu-se în vânt.



206. Cum ești tu nimeni n-o știe. Întrebările de tine,

Pe-a istoriei lungi unde, se ridică ca ruine

Și prin valuri de gândire mitici stânce se sulev;

Nici un chip pe care lumea ți-l atribuiește ție

Nu-i etern, ci cu mari cete d-îngeri, de ființi o mie,

C-un cer încărcat de mite asfințești din ev în ev.



207. Timp, căci din izvoru-ți curge a istoriei gândire,

Poți răspunde la-ntrebarea ce pătrunde-a noastră fire,

La enigmele din cari ne simțim a fi compuși?

Nu!... Tu măsuri intervalul de la leagăn pân- la groapă

În ăst spaț nu-i adevărul. Orologiul ești ce sapă...

Tu nedând vo dezlegare, duci l-a dezlegărei uși.



208. Ș-astăzi punctul de solstițiu a sosit în omenire.

Din mărire la cădere, din cădere la mărire

Astfel vezi roata istoriei întorcând schițele ei;

În zădar palizi, siniștri, o privesc cugetătorii

Și vor cursul să-l abată... Combinații iluzorii ­

E apus de Zeitate ș-asfințire de idei.



209. Nimeni soarele n-oprește să apuie-n murgul serei,

Nimeni Dumnezeu s-apuie de pe cerul cugetării,

Nimeni noaptea să se-ntindă pe-a istoriei mormânt;

Mulți copii bătrâni crezut-au cum că ei guvernă lume,

Nesimțind că-s duși ei singuri de un val fără de nume.

Că planetul ce îi poartă cugetă adânc și sfânt.



210. Se-nmulțesc semnele vremei, iară cerul de-nserare

Roșu-i de războaie crunte, de-arderi mari, de disperare

Și idei a zeci de secoli sunt reduse la nimic;

Soarele divin ce-apune varsă ultimile-i raze

Pe-a istoriei câmpie mult iubită și se lasă

În oceanul de-ntuneric, ce s-arată inamic.



211. Spune-o veste cum că-n țara unde fug a lumii zile

Să trăiască mai departe, strălucite și copile,

Într-a nopților grădine stele cresc în loc de flori;

Unde-n codrii de aramă cântă-n crengi arfe-atârnate,

Zmeii-și fac din câte-un munte uriașele palate ­

E un lac cu apă vie într-un șes încântător.



212. Cine bea din el nu moare... O, aș bea, să văd anume

C-a venit domnia morții, sfărâmând bătrâna lume ­

Stele cad și în cădere alte lumi rup cu lovire;

Într-a cerurilor domă tunetele să vuiască

Ca mari clopote de jale, fulgere să strălucească

Ca făclii curate, sfinte pe pământu-nmormântat.



213. Marea valurle să-și miște și să tremure murindă,

Norii, vulturii mariůmbrii, a lor aripi să-și aprindă,

Fulgeri rătăciți s-alerge spintecând aerul mort;

În catapeteasma lumii soarele să-ngălbenească,

Ai pieirii palizi îngeri dintre flacăre să crească

Și să rupă pânz-albastră pe-a cerimei întins cort.



214. Fulgerele să înghețe sus în nori. Să amorțească

Tunetul și-adânc să tacă. Soarele să pâlpâiască,

Să se stingă... Stele-n ceruri tremurând să cadă jos:

Râur'le să se-nfioare și-n pământ să se ascunză

Și să sece-a lumei față, să se facă neagră. Frunze

Galbene, uscate, cerul lumile să-și cearnă jos.



215. Moartea-ntindă peste lume uriașele-i aripe:

Întunericul e haina îngropatelor risipe.

Câte-o stea întârziată stinge izvorul ei mic.

Timpul mort și-ntinde membrii și devine veșnicie.

Când nimic se întâmpla-va pe întinderea pustie

Am să-ntreb: Ce-a rămas, oame, din puterea ta? ­ Nimic!!



216. Dar la ce să beau din lacul ce dă viață nesfârșită,

Ca să văd istoria lumii dinainte-mi repețită,

Cu aceleași lungi mizerii s-obosesc, sufletu-mi mut?

Și să văd cum nasc popoare, cum trăiesc, cum mor. Și toate

Cu virtuți, vicii aceleași, cu mizerii repetate...

Vrei viitorul a-l cunoaște, te întoarce spre trecut.



217. Din agheazima din lacul, ce te-nchină nemurirei,

E o picătură-n vinul poeziei ș-a gândirei,

Dar o picătură numai. Decât altele, ce mor,

Ele țin mai mult. Umane, vor pieri și ele toate.

În zădar le scrii în piatră și le crezi eternizate,

Căci eternă-i numai moartea, ce-i viață-i trecător.



218. Și de-aceea beau păharul poeziei înfocate.

Nu-mi mai chinui cugetarea cu-ntrebări nedezlegate

Să citesc din cartea lumii semne, ce noi nu le-am scris.

La nimic reduce moartea cifra vieții cea obscură ­

În zădar o măsurăm noi cu-a gândirilor măsură,

Căci gândirile-s fantome, când viața este vis.







	▲ Începutul paginii.




În vremi demult trecute...

I



În vremi demult trecute, când stelele din ceriuri

Erau copile albe cu părul blond și des

Și coborând pe rază țara lor de misteruri

În marea cea albastră se cufundau ades;

Când basmele iubite erau înc-adevăruri,

Când gândul era pază de vis și de eres,

Era pe lumea asta o mândră-mpărăție

Ce-avea popoare mândre, mândre cetăți o mie.



Domnea în ea atuncea un împărat prea mare,

Bătrân, cu ani o sută pe fruntea lui de nea,

Și mâna lui zbârcită, uscată însă tare,

A țărilor lungi frâuri puternic le ținea.

Și țările-nflorite și-ntunecata mare

La glasul lui puternic gigantic se mișca.

Dar nu se miră lumea de brațu-i ce supune,

Ci de a lui adâncă și dreaptă-nțelepciune.



În sala cu muri netezi de-o marmoră de ceară,

Pe jos covoare mândre, cu stâlpi de aur blond,

Cu arcuri ce-și ridică boltirea temerară,

Cu stele, ca flori roșii pe-albastrul ei plafond,

Cu arbori ce din iarnă fac blândă primăvară

Și-ntind umbre cu miros  pe-a salei întins rond,

Acolo sta-mpăratul... ­ boierii lui de sfat ­

Pe tronu-i de-aur roșu sta mut și nemișcat.



Ca aripe de lebezi mari, albe, undoioase,

Pletele argintoase pe umerii-cădea

Și barba lui cea lungă pe piept îi cădea deasă,

Dar ochii, stele negre, întunecați sclipea;

Sprincenele-i bătrâne se-ntunecau stufoase,

În mână sceptru de-aur, povara lui cea grea,

Pe fruntea lui cea ninsă de aur diadem ­

Părea c-așteaptă-a morții întunecos problem.



Boierii dimprejuru-i pe scaune de-onoare,

Păreau că-s zile stinse pierdute în trecut,

Cu fețele lor palizi ca raza cea de soare,

Cărunți, cu barbe albe pe pieptul cel tăcut;

Pe frunți ce grămădise a anilor ninsoare,

Pe umerii lor vremea cu pași mari a trecut.

Ca zilele alb stinse, ei din trecutul lor

Priveau la acel soare ce le-a lucit cu dor.



Deodată împăratul din tronul lui se scoală

Ca regele pustiei din stânca de granit;

În curte oastea sună cântarea triumfală.

Poporul o aude mișcându-se-miit.

Din muri, din stâlpii netezi, stindardele de fală

Desfășurate tremur la zgomotul ivit.

Lui glasul îi tremură... dar răspicat și blând

Vorbe mărgăritare le-nșiră tremurând.



­ Vremea pe ai mei umeri s-a grămădit bătrână.

Din oase și din vine a stors a vieții suc

Și slabă și uscată e-mpărăteasca-mi mână.

Brad învechit prin stânce pe tronu-mi mă usuc,

Curând va-ntinde moartea mantaua ei cea brună

Pe mine... Și suflarea-mi aripile-i o duc.

Cu rece-agheazmă moartea fruntea mea o sfințește

Și inima-mi bătrână bătăile-și rărește.



Și sufletu-mi pân-n-a-ntins îmflatele-i aripe

Spre-a stelelor imperiu întins ca și un cort,

Nainte până corpu-mi să cadă în risipe,

Nainte de-a se rupe a vieții mele tort,

Rog cerul să-nmulțească hotarnicele clipe,

S-urnesc pe umeri tineri imperiul ce-l port ­

Pe-a fiului meu umeri voi pune pân- trăiesc

Imperiul gigantic, purpuru-mpărătesc.



Dar viața are multe alunecușuri rele,

Prea-mbie pe oricine cu chipul ei cel drag

Și frâurile lumii să i se pară grele,

Din mâni el să le scape la al domniei prag;

Căci zilele-unui rege primejdii au în ele ­

El poate să aleagă-a plăcerilor șirag

Ș-atunci devine umbră ­ pe mână de mișei

Cad frâiele și dânșii duc lumea cum vor ei.



Nainte de a pune pe brunele lui plete

Coroana mea de aur ­ eu voi ca să-l încerc.

Nu voi ca să se lase plăcerilor șirete

Ce strâng în lanț de roze a cugetărei cerc;

Nu voi ca lumea asta cu visuri să-l îmbete,

Căci cei mai mulți din oameni după nimic alerg ­

Să vadă-n cartea lumii un înțeles deschis,

Căci altfel viața-i umbră și zilele sunt vis.



De-aceea înainte de-a morții-mi sântă oră

V-am adunat, pe-al vieții-mi mintos areopag.

De-acolo de-unde râuri spumoase se coboară

În umbra-ntunecoasă a codrilor de fag,

Pe muntele gigantic ce fruntea și-o strecoară

Prin nori până la soare ­ trăiește-un bătrân mag.

Când încă eram tânăr, el tot bătrân era:

Al vremilor curs vecinic nu-l poate turbura.



În fruntea lui e strânsă un ev de-nțelepciune.

Viața lumii toate în minte-i a-ncăput.

Trecutul... viitorul el poate-a ți le spune;

Bătrânu-i ca și vremea cea fără de-nceput

Și soarele din ceruri la glasu-i se supune,

Al aștrilor mers vecinic urmează ochiu-i mut.

De-aceea voi ca dânsul pe fiul meu să-nvețe

Cari cărări a vieții-s deșarte, cari mărețe.



Dar el din a lui munte în veci nu se coboară,

Căci nu vrea ca să piardă din ochi a lumei căi.

Ca nu cumva măsura, cu care el măsoară,

În lipsa-i să se schimbe... și el, întors din văi,

Silit ca să înceapă din începutu-i iară,

Să nu poată s-oprească gândirea celor răi.

Și cine-enigma vieții voiește s-o descuie,

Acela acel munte pe jos trebui să-l suie.



Cu buclele lui negre, ce mândre strălucite!

Cu fața lui cea trasă, ce dureros de pal!

Cu ochii mari ce-și primblă privirile-i unite,

C-o frunte-n bucle-și pierde puternicu-i oval ­

Astfel feciorul tânăr pe cugetu-i țintit el.

Stă rezemat de pragul auritului portal:

A tatălui său vorbă aude și se-nchină ­

Un semn că se supune măsurei ce-o destină.



S-apropie cu pasuri modeste, line, rare

Și ůmil îngenunche pe treapta de la tron:

­ Pe mâne, pe când noaptea v-aprinde blându-i soare,

Când clopotul va plânge cu-al serei dulce ton,

Atunci eu mă voi duce, pe calul pag călare,

M-oi duce pân- la poala a muntelui Pion

Ș-apoi pe jos de-acolo eu muntele-am să sui,

Ca gândurilor mele aripe să le pui.



Aripe, ca să știe ce e deșertăciunea:

Să treacă ale lumii curs mizer și meschin,

Ca pasul vieții-mi toate să-l ducă-nțelepciunea,

Ca sigur să calc calea vieții cea de spini,

Ca tot ce eu voi face să fie fapte bune,

Să n-ascult decât glasu-adevărului senin;

Și sarcina vieții-mi să fie cât de grea,

Voi ști s-urmez, părinte, cu râvnă calea ta.



Retras în sală mare de marmură trandafirie,

Încins în strălucitul și negrul lui talar,

Privirea lui o-nalță pe-a cerului câmpie

Și cugetul lui zboară în lumi fără hotar.

Și gând cu gând se-mbină în lungă reverie,

Și buzele-i se mișcă c-un zâmbet blând, amar,

Și sufletul îl împlu dorinți nemărginite,

Ca marea de adânce cu valur'le uimite.



Ce sufletu-i dorește se-ntreabă și nu știe,

Se uită-n stele,-n lună, ce ca un vis de-argint

Cu fața ei cea blondă lungi nourii sfâșie

Și visuri lungi gândirea i-o-mbată și i-o mint.

Aripa unui înger el simte că-l mângâie

Și neteda lui frunte o-atinge tremurând ­

Și gâtul ăstui înger ar vrea ca să-l cuprinză,

Cu el să zboare-n țara steloasă și întinsă.



„Spun mite ­ zice singur ­ că orice om în lume

Pe-a cerului nemargini el are-o blândă stea,

Ce-n cartea veciniciei e-unită cu-a lui nume,

Că pentru el s-aprinde lumina ei de nea;

De-aceea-ntreb gândirea-mi ca să-mi răspund-anume

Din marea cea albastră, care e steaua mea?

E-acel trandafir roșu, ce mut-duios-uimit

Lucește-un gând de aur deasupra-mi în zenit?



Un om se naște ­ un înger o stea din cer aprinde

Și pe pământ coboară în corpul lui de lut,

A gândurilor aripi în om el le întinde

Și pune graiul dulce în pieptul lui cel mut.

O candelă a vieții, de cer steaua depinde

Și îmblă scriind soartea a omului născut.

Când moare a lui suflet,aripele și-a-ntins

Și renturnând în ceruri pe drum steaua a stins.



Dar ce e acea steauă? E-o candelă aprinsă,

De-a cerului mari valuri e dusă pe-al ei drum?

E-o pară aurită de-a firii pom suspinsă

Ce cade scuturată de-a morții lung samum?

Și dacă e o lume puternică, întinsă,

De viața mea-i legată viața unei lumi?

Pe capul meu și-ntoarce destinurile sale,

Când mor ea cade stinsă-ntr-a caosului vale?



De ce de-a mea viață o lume e legată,

De ce un înger palid din cer s-a coborât,

Ca trupul meu să-nvie cu flacăra-i curată,

De ce-un geniu coboară în corpul cel urât,

De ce orice ființă din cer e condamnată

O viață să petreacă în scutece vârât?

Cine prescrie legea la orice înger blând

Ca-n viața-i să coboare o dată pe pământ?"



Și murii netezi, roșii, de marmură curată

Lumina lunii blânde în sală o răsfrâng,

Și aeru-mprejuru-i, lumina-i colorată,

Căci razele se-mbină, se turbură, se frâng,

Și-n dulcea atmosferă uimită, purpurată

S-aud glasuri ușoare ca arfe care plâng.

Dar nu-i sunet aievea... ci-a gândurilor sale

Glas tremurat și dulce îi răspundea cu jale:



„Când Dumnezeu creează de geniuri o ceată

Să cerce vrea p-oricare de-i rău ori de e bun,

Căci nu vrea să mai vadă cum a văzut odată

Că cete rele d-îngeri la glas nu se supun,

Că cerul îl răscoală cu mintea turburată

Pân- ce trăsniți se prăvăl în caosul străbun;

De-aceea-în om ce naște, din îngeri orișicare

O dată-n vecinicia-i coboară spre cercare.



Când sună-n viața lumii a miezenopții oră,

Atunci prin ceruri îmblă zâmbind amorul orb,

De îngeri suflete-albe văzându-l se coloră

Și ochii lor albaștri privirea lui o sorb;

Plecând spre pământ ochii ei timizi se-namoră

În pământești ființe cu fragedul lor corp,

Și prin a lumii vamă cobor bolnavi de-amor

În corpurile de-oameni ce-aștept venirea lor.



Dar pân- ce corpu-n lume un înger îl cuprinde,

Deasupra vămii lumii pe luminoase căi

Imperiul lui cel mare o stea în cer aprinde ­

Acolo el domnește, lăsând a lumii văi.

Dar de viața-i lumească domnia-n cer depinde:

De-i rău, steaua s-aruncă în noaptea celor răi

Și lumile nestinse pe-a cerului cununi

Imperii sunt întinse a îngerilor buni.



Abia părăsesc unii a domei mari pilaștri,

Abia părăsesc cerul și înfloritu-i cort,

Abia au vreme-a pierde puternicii lor aștri.

Coboară-n lume, află amorul lor că-i mort.

Atunci îl iau în brațe și luminând albaștri

În lumea lor bogată cu lacrimi ei îl port ­

Sunt îngeri blânzi și timizi, așa nevinovați

Încât în astă lume nu trebuiesc cercați.



A unui înger palid ursita pământească

Legată e de soarta corpului ce-l aleg.

Atârnă de viață domnia lor cerească:

Ce samănă în lume, în stele ei culeg;

Nefericiți adesea, ce-o soarte-mpărătească

Un om ce-i născut mare în lume își aleg;

Un împărat puternic dar înfocat când moare;

O stea urieșască în caos se coboară.



Dar în acest cer mare ce-n mii de lumi lucește

Tu nu ai nici un înger, tu nu ai nici o stea.

Când cartea lumii mare Dumnezeu o citește

Se-mpiedică la cifra vieții-ți făr- să vrea.

În planu-eternității viața-ți greșală este,

De zilele-ți nu este legat-o lume-a ta.

Genii beau vinu-uitării, când se cobor din ceruri:

Deschise-ți-s, nebându-l, a lumilor misteruri.



Greșeli, de astea-n lume se-ntâmplă-adesea multe

Și-ncurcă-a veciniciei mult înțeleptul plan.

Găsești în lume oameni cu mințile oculte

Cari cunosc a lumii gândire de titan;

Să știi însă că oamenii în veci nu vor s-asculte

Și-n basme au un nume: li zice năzdrăvan.

La gânduri uriașe a lor minte asudă.

Da oamenii-i înconjor și nu vor să-i audă.



Deși rari și puțini-s, lumea nu va să-i vază.

Viața lor e luptă, când mor se duc neplânși.

Ei n-au avut la leagăn un blând înger de pază

Și-a lor ochi de durere sunt turbure, și stinși;

Dară deși blânzi îngeri nu-și varsă a lor raze

În sufletul lor, totuși ei mari îs și distinși,

Căci Dumnezeu în lume le ține loc de tată

Și pune pe-a lor frunte gândirea lui bogată.



Dar e un înger palid cu lungi aripi și negre,

În aste firi mărețe în veci e-namorat.

Păcat numai c-amoru-i stinge sisteme-ntrege,

Întorsu lui omoară p-oricine l-a-ascultat,

Seducător trimite plăcerile alegre

Și de asculți cântarea-i geniu-ți e sfărâmat.

A celor trecătoare în mâna lui e soarte,

Frumosu-i ca nealții și numele-i e: Moarte!



De-aceea să n-asculți tu sublima lui cântare,

Căci morți-s pe vecie acei ce o ascult,

În fiecare secol un alt amant el are

Și cel care-l iubește rămâne-n veci ocult.

Ascultă glasu-mi rece: eu sunt un seraf mare.

De Domnul eu trimesu-s, căci te iubește mult,

Să scap a ta ființă de caosu-i imens ­

Eu în glasul gândirii-ți am pus acesta sens.



Că dincolo de groapă imperiu n-ai o lume,

De asta ție n-are de ce să-ți pară rău;

A geniului imperiu: gândirea lui ­ anume;

A sufletului spațiu e însuși el. Ca grâu

Vei semăna în ceruri a gândurilor sume

Și-atunci realizate vor fi, vor sta mereu.

Că-n lumea dinafară tu nu ai moștenire,

A pus în tine Domnul nemargini de gândire.



În aste mari nemargini unde gândiri ca stele

Lin înfloresc, miriade s-amestecă, contrag;

Zidite-n dome mândre, de cugetări castele

Se darmă la suflarea-ți și-n taină se desfac

Sau la dorința-ți numai se mișcă ca mărgele

Și sun cântări, ce vibră ­ se-ntunecă și tac;

Astă nemărginire de gând ce-i pusă-n tine

O lume e în lume și în vecie ține.



Când mintea va cuprinde viața ta lumească,

Când corpul tău cădea-va de vreme risipit,

Vei coborî tu singur în viața-ți sufletească

Și vei dura în spațiu-i stelos nemărginit:

Cum Dumnezeu cuprinde cu viața lui cerească

Lumi, stele, timp și spațiu ș-atomul nezărit,

Cum toate-s el și dânsul în toate e cuprins,

Astfel tu vei fi mare ca gândul tău întins.



De-astă viață mândră de vrei să ai o știre,

Gândește num-atuncea la visuri și la somn,

Ca mort e corpul rece în noapte, nesimțire,

Pe creațiuni bogate sufletul este domn;

În ocean de stele, prin sori, nemărginire,

El îmblă, risipește gândirile prin somn;

Deși nu sunt aievea aceste lumi solare,

El tot le vede, simte, le-aude și le are.



Când omul risipitu-i, un lut fără suflare,

Sufletul în afară rămâne surd și orb:

Un cântec fără arpă, o rază fără soare,

Un murmur fără ape, e suflet fără corp,

Dar înăuntru-i este o lume-ntinsă mare,

Aievea-i pentru dânsul. Cum picături ce sorb

Toate razele lumii într-un grăunte-uimit,

În el îs toate, dânsul e-n toate ce-a gândit.



Seraful își sfârșise vibrata-cugetare,

Gândirea tace-asemeni în fiul de-mpărat,

Și galbenă ca gheața ruptă din nori răsare

Luna și trece moartă pe cortu-nnourat

Și cerul nori gândește, nori mari de răzbunare.

Ce vor să biciuiască pământul răsculat

Și noaptea-înșiră ceasuri pe firu-i incolor.

Ca râul care-și mână trecutu-n viitor.




II



În munți ce puternici din codri s-ardică,

Giganți cu picioare de stânci de granit,

Cu fruntea trăsnită ei norii despică

Și vulturii-n creieri palate-și ridică

Ș-uimiți stau în soare privindu-l țintit.



Acolo prin ruini, prin stânci grămădite

E peștera neagră zăhastrului mag;

Stejari prăvăliți peste râuri cumplite

Și stancuri bătrâne cu mușchi coperite

Încet se cutremur copacii de fag.



Vuind furtunoasa-i și strașnică arpă

Trec vânturi și clatin pădurea de brad,

Prăval pietre mari din culmea cea stearpă

Aruncă bucăți cu pomi și cu iarbă,

Ce-n urlet în râuri se năruie, cad.



Furtuna la caru-i lungi fulgere-nhamă

Și-i mână cu glasul de tunet adânc,

Vuiește a vântului arfă de-aramă

Și vulturu-n doliu copiii și-i cheamă,

Prin nouri cad stele și-n aběs se sting.



Și grindini cu gheața cu ghemuri ca rodii

Se sparg de a stâncelor coaste de fier

Și-n ceruri se-ncurcă auritele zodii

Și dracii la râuri adun licapodii

Și iarna mugește călare pe ger.



Deasupra-ăstui munte cu fruntea stârpită,

Deasupra de lume, deasupra de nori,

Stă magul; privește furtuna pornită:

Deasupra lui, soare cu rază iubită,

Desubt, iarnă, ploaie, zăpadă, fiori.



El cartea-și deschide, la ceruri privește

Și zodii descurcă în lungul lor mers.

E-o carte ce nimeni în veci n-o citește,

Cu semnele strâmbe întoarse-arabește:

Sunt legile-n semne din ăst univers.



Cu barba lui albă de vânt răscolită,

Aruncă pe lume el ochii lui suri

Și chiuie vântul cu-aripa zburlită,

Adună și sparge o turmă cumplită

De nori ce aleargă trăsnind în păduri.



Prin noaptea bătrână, ursuză, voinică,

Prin nori ce se clatin, se luptă, se sparg,

Feciorul de rege trecea fără frică ­

Pe munte lucește o flacără mică

Cu raze ce taie-ntunerecul larg.



În van la picioare-i fug râuri spumate

Și stâncele rupte în cale-i s-ațin,

Nimic nu-i în stare s-oprească vodată;

Cu pasul lui sigur prin râuri înoată,

Se-ndreaptă spre țelul cel mic și senin.



Stejarii cei rupți sunt podețe pe râuri,

Lumine de fulger cărări îi arat,

Deși cerul lasă a vântului frâuri

S-azvârle toți norii de-a muntelui brâuri,

El trece la astrul ce luce curat.



Deodată vede că nori se despică

În două și cale îi fac printre ei.

Ajunsu-i în culme, sub dânsul o clică

De vânturi s-alungă prin nouri și-și strică

Aripa de stânce, se clatin în văi.



Sub el vijelia cea neagră, turbată,

Cu caii de fulger cutreier nebuni

Și bate în vânturi, pe nori răsturnată,

Ea stâncile-ndoaie și grindină fată,

Amestecă lumea, frământă furtuni.



Deasupra-i pe bolta albastră, senină,

Cald soare lucește și îmblă cu drag.

Pe-a muntelui streșnă de stânci în ruină,

Pe-o stea prăvălită cu cartea în mână,

Adânc se gândește puternicul mag.



­ Părinte ­ el zice ­ și adânc i se-nchină,

Bătrânul meu tată aici m-a trimis.

­ Venit-ai? ­ bătrânul răspunde ­ suspină,

Pe fața lui trece zâmbire senină,

C-o mână el cartea cea veche a-nchis. ­



Văzut-am din carte-mi că viața bătrână

Curând se sfârșește ­ ș-asupra-ăstui gând

Uitat-am eu lumea ­ durere străină

În suflet pătrunse, cu-aripi de lumină ­

Și pân- mă uitam scăpă din pământ



Furtuna turbată... Din mii de furtune

Ce-asupra pământului îmblă zburând,

Sunt câteva cari de mult îs nebune,

De-aceea legate de pietre bătrâne

Le țin încuiate-ntr-a muntelui fund.



Și pân- m-apucase de tatăl tău jele,

Bag seama că una din ele-a scăpat,

A rupt cu aripa vo câteva stele,

Trântitu-le-a-n nouri și-n vânturi rebele

Și codrii mei vecinici i-a mai măturat.



Așteaptă, copile, să caut o vrajă

În carte... Să chem eu giganticul vânt,

Pe aripi să-i puie o mie de maje,

S-o lege de stânce, să-i steie de strajă

În neagra-nchisoare în fund de pământ...



Șoptește; vânt falnic furtuna o-nhață,

Aripele-i leagă ­ o bagă în stânci,

Acolo cu lanțuri o leagă de brațe:

Cu-ncetul a cerului nori se desfață,

Încet se-ncrețesc peste văile-adânci.



­ Copile, acuma pericol nu este ­

Urmează-mi în munte, în salele-mi mari,

Acolo-mi vei spune de tatăl tău veste.

În viața-ne fost-am Pilad și Oreste ­

El moare ­ și-n lume rămân singur iar.



Nainte de moarte trimis-a pe tine,

Ca vieții-ți să dau eu bătrânul meu sfat

Și asta desigur făcut-a el bine:

Primejdii te-așteaptă și, fără de mine,

Se poate de ele că n-ai fi scăpat.



De-ai fi ca alți oameni, atuncea se poate

Ca soartea ta-n bine din rău aș schimba,

Dar semnul tău nu stă în cartea mea toată.

A sorților stele de mine-s purtate,

Da- tu în tot cerul nu ai nici o stea.



De-aceea eu nu pot nimic pentru tine.

Scrisoarea-ți menită eu nu pot s-o schimb.

Ce e pot preface... Ce-n stele senine

Nu-i scris ­ eu nu pot ști. Sunt scrieri străine

Gândite de Domnu-ntr-a sorilor nimb.



Dar pot să-ți arăt a pierzărilor cale,

Ca-n ea să n-aluneci, ca neademenit

De-un înger c-ochi verzi cu trăsurile pale,

Ce lumii aduce durere și jale

De moarte, de care adânc ești iubit.



El zice ș-alene coboară la vale,

La porți uriașe ce duc în spelunci.

De stânci prăbușite gigantici portale.

Descuie și intră în mândrele hale

De marmură neagră, întinse și lungi.



Pilastri de aur pe muri se coboară

Pe jos sunt covoare țesute-n flori vii

Și stele în candeli dulci raze presară

Și aeru-i dulce ca-n noaptea de vară

Și razele-s calde și trandafirii.



Prin hala cea mare cu pasure line

Ei trec și prin bolte săpate-n granit

Ei intră-ntr-o sală cu miroase plină;

A murilor marmuri lucind ebenine

Ca negre oglinde de tuci lustruit.



Bătrânul în urmă-i el, poarta o-nchide.

Adânc întuneric i-nconjur-atunci ­

Pe masa cea mare încet el aprinde

Potirul albastru viorelei cei blânde,

Ea-aruncă-n negru-aer raze, vinete dungi.



Pe-un tron, împăratul, de roșă mătasă

S-așază, se uită-n marmoreii muri,

Bătrânul alături pe-un scaun se lasă

Și flori răspândesc adormite miroase

Ca mirosul proaspăt a verzii păduri.



Și razele-albastre prin sală aleargă,

Fantastic bătrânul s-ardică și blând

În aer înalță puternica-i vargă.

Pe-oglinda cea neagră, profundă și largă

Încet-încet pare o umbră de-argint.



E vânăt la față ca mărgăritarul,

Pe albii lui umeri aripi se desfac

Și luciu c-argintul îi este talarul;

În mâna lui mică el ține păharul

Somniei... Pe frunte-i flori roșii de mac.



Cad pletele, blonde și lungi spice de-aur,

Închisă-n lungi gene privirea lui stă;

O cupă cu versuri, cu cifre de maur

Ia-n mână bătrânul ­ ca sânge de taur,

Un vin roșu toarnă și regelui dă.



Văzând umbra albă pe negrul părete,

Din tron împăratul genunchie uimit,

În vis umbra râde ­ și lungile-i plete

Ca aurul blonde se las răschiete

Pe netezii umeri, pe albul ei gât.



­ E somnul ­ bătrânu-n ureche îi spune ­

O vorbă să nu spui căci dacă nu taci,

Ca visul ei piere ­ cu greu se supune

La magica-mi vorbă ­ las stele să sune,

Ca-n tabla cea neagră să-l prind. ­ Tu să faci



Ce-oi spune. O cupă pe margini cu aur

El ia și-n ea varsă cristalicul vin.

Stau în jurul cupei cu cifre de maur

Obscunse vrăji scrise... Ca sânge de taur

E vinul și totuși e clar ca rubin.



­ Bea ­ zice ­ atunci somnul din muri se coboară

Și ochii-ți sărută cu dulce surâs;

Atunci tu grumazu-i cu brațu-nconjoară,

El aripa lui și-o ridică și zboară,

Te duce cu dânsul în lumea de vis.



Și junele bea și adoarme. Deodată,

Pe ochi buze calde și moi a simțit.

El brațul și-ntinde și-nlățuie-ndată

A umbrei dulci umeri și netezi... Umflată

El simte aripa că-n sus a pornit.



Pe umerii umbrei el fruntea și-o lasă

Și-aude suflarea-i cea caldă bătând

Și dus el se simte în lumi luminoase,

În corure sfinte, prin stele-auroase

Aude cum sună aripa de-argint.



El ochii-și deschide, deasupra lui vede

Doi ochi mari albaștri, adânci visători.

A lui fericire el mai că n-o crede,

El gura și-apasă pe blondele-i plete

Și fața cea pală i-o mângâie-n dor.



E beat de a visului lungă magie,

În brațe-i pe înger mai tare-a cuprins

Și umbra surâde, cu-aripa-l mângâie

Și gura-și apleacă în dulce beție,

I-apasă pe buze-i sărutu-i aprins.



­ Vezi tu ­ zice umbra ­ pe-a hăului vale:

Pământul cu munții-i ce fumegă stins,

Cu mări adormite ce murmură-n jale;

Dorm populii, țări și cetățile sale.

Deasupră-ți, oceanul de stele întins.



Pământul departe-ntr-un punct s-a contrage,

Căci lumi de departe în puncte se schimb,

Dispar a pământului viziune vage,

A stelelor țară curată se trage,

Aleargă, trăiește a aștrilor timp.



O stea, un imperiu întins e și mare,

Cu sute de țări și cu mii de ființi.

Cetățile mari răspândite-s în soare,

Palate de-argint se ridic gânditoare

Și regii sunt îngeri cu aripi de-arginți.



Și sufletul liber privirea-i sânțită

O nalță pe stelnicul, marele plai:

O patrie nouă sublimă, iubită,

De cântece plină din veacuri fugite ­

Aici lumea-antică urmează-a ei trai.



Vezi steaua că munții și-ntoarse și marea

Îmblând neclintită în vecinicu-i mers.

A anilor spaț le destină un soare:

La una-i mai mic și la alta mai mare

Căci sorii scriu timpu-n acest univers.



Curând vom ajunge pe steaua senină,

Pe care în ceriuri numesc-o a mea.

De visuri, de umbre, de cântec e plină.

Curând vom intra în câmpia ei lină

Și-n urmă-ți pământul rămâne ­ o stea



.

III



Magul rămas în munte, din el ieși afară,

Pe-o piatră detunată el șede peste văi,

Privește. ­ Codrii mângâi cu vânt de primăvară

A lui frunte uscată, adâncii ochi ai săi.



Se suie-n vârf de munte, o stea din cer coboară ­

O stea, vultur de aur, cu-aripele de foc,

Pe ea șezând călare, în infinit el zboară,

Stelele sclipeau sfinte și-n cale-i făceau loc.



Și răsfirați în spațiu îngeri duceau în poale

A lumilor adânce și blânde rugăciuni

Și întinzând în vânturi aripele regale

L-a lumii trepte-albastre le duc și le depun.



Pe magul cel puternic ei îl salută-n cale,

El trece dus de steaua ce zboară ca un gând

Și când veni, sânt, mare, pe-a caosului vale

Dă drumul stelei, s-aruncă în hăul fără fund.



Deasupra vedea stele și dedesubtu-i stele,

El zboară fără preget ca tunetul rănit;

În sus, în dreapta,-n stânga lanurile de stele

Dispar. ­ El cade,-un astru în caos azvârlit.



Căci la un punct albastru privirea-i ațintită;

L-a caosului margini un astru blând ușor;

Cale de mii de zile el cade-ntr-o clipită,

Zboară ca gândul care l-aruncă-în viitor.



Din ce în ce s-apropie de lumea depărtată,

O zi mai are încă ș-ajunge-n luna lui.

Acolo el răsuflă de calea-i depărtată ­

De pe-un munte al lunei aruncă ochii lui.



Cu ochii plini de lacrimi la acea stea privește,

Ce lumina albastră mergându-și drumul său:

­ Ce liniștită-i dânsa, în pace ea pășește,

O, cum iubesc eu steaua, unde m-am născut eu.



Mai e-n tot universul o stea plină de pace,

Neturburată vecinic de ură, de război;

În toate Creațiunea gura ei vecinic tace,

N-o bântuie griji rele, n-o bântuie nevoi.



E-un om, care pe dânsa nefericit se ține,

Dar nu-i nefericirea în stea, ci e în el,

Dar soartea lui schimba-voi, din rău oi face bine ­

Cobor acum în astru-mi să-l mângâi și pe el.



Din vârf de munte-n lună în spațiu iar s-aruncă,

În clipă-ajunge-n norii ai astrului natal,

Cu-amor el îl privește, cu o privire lungă,

În funii lungi el rupe al nourilor voal.



L-întinde, l-împletește, din el își face scară,

O-aruncă-în zarea lungă de flutură în vânt,

Apoi pe ea cu-ncetul bătrânul se coboară

Pe mare, care-și mișcă mii valuri tremurând.



Din norii cei mai deși el luase o bucată,

Își face din ea luntre, ce lunecă pe val,

A mărei unde-albastre alunecă-nspumate

Și-l duc în leagăn dulce, prin cânturi de pe mal.



Din insule bogate cu mari grădini de laur,

Lebede argintoase aripele-ntinzând

Veneau sfâșiind apa la luntrea lui de aur

Și se-nhămau la dânsa și o trăgeau cântând.



Bătrânu-n manta-i albă înfășurat visează

Iar lebede-argintoase luntrea bogată trag,

Al valurilor cântec pe el îl salutează ­

Pe fruntea-i împletită e-o ramură de fag.



Plutind cu repejune sub palida lumină

A lunei, ți se pare al mării Dumnezeu,

Cântat de înmiirea valurilor senină

Și îngânat de lebezi în dulce visul său.



Luntrea, un vis de aur, pânza albastră-a mării

O sfâșie ­ și-aproape ea vine-acum de mal,

Un mal de pietre suie, de stânci frânte rebele,

Ce stau lovind cu poala în înspumatul val.



Acolo printre stânce bătrâne și schelete,

Un templu în ruină, de apă înecat,

Pe jumătate murii și stâlpii și-i înclină

Și stă-n curând să cadă de vreme sfărâmat.



În scorburi de părete trăiește-un biet călugăr

Tânăr, frumos ­ dar însă ca umbra el e slab.

Din stânce năruite, din pietre și din bulgări

Făcu cărări spre fundul al templului arab.



Acolo prigonit stă de visuri și de gânduri.

Ce vrea nici el nu știe, se chinuie-n zădar,

Doarme pe-un pat de trențe ce-i pus pe două scânduri,

Nu bea apă d-izvoare, ci valul mărei-amar.



Astfel el vrea viața s-o sfarme, s-o scurteze,

De ce? și pentru cine, el singur n-a știut.

Astfel se chinuiește în rugăciuni asceze

În câte-o biată arfă din arcul sfărâmat.



O arfă de aramă cu coarde ruginite,

El zbârnăie pe dânsa un cântec dezolat.

Strune-amorțite tremur de mâna lui trezite...

El cheamă cu cântarea-i o umbră ce-a visat.



Ș-acum el sta în lună pe-o piatră risipită

Și cântecu-i în noapte zbura mult dureros.

Părea c-așteaptă-n aer pe umbra lui iubită

S-o vadă, astfel ochiu-i țintea întunecos.



Magul pe-o piatră seacă din luntre se coboară,

Pe-a valurilor fugă el drumu-apoi îi dă ­

Pe-o stâncă-apoi se suie ­ pe-ascetul îl măsoară

Cu ochiul. Ca geniul văzduhului el stă.



Călugărul îl vede, arfa scapă din mână,

Pe buze-i trece-un zâmbet ascet, slăbit, amar.

El stânca lui o lasă, la mag încet el vine

Și mâna lui o prinde și-ntreabă cu glas rar:



­ Ce-ai mai făcut, părinte... iar ai venit la mine,

Crezi tu c-o să mă mângâi pe mine? nu, în veci

Surd este al meu suflet l-a tale vorbe line

Cum stâncele la glasu-mi surde rămân și reci.



O, vino colo-n scorburi ca să-ți arăt fereasta

Pe care umbra blândă ieri noaptea a venit

Prin stâlpii-n prăbușeală... prin arcuri sparte... Asta...

Pe-aici pe-o scară de-aur ea blândă a intrat.



­ De-aceea te-ai retras tu, îi zice magu-atuncea,

Să trăiești în asceze gândind la Dumnezeu,

Bând apa mării amară în negrele spelunce ­

Ca să domini în tine ispita, geniul rău!...



­ Ispită neagră dânsa? un geniu rău, o, nu e!

Răspunde trist și dulce fantasticul ascet.

De-ar veni ceriul însuși aceasta să mi-o spuie,

De-ar spune-o dânsa însăși ­ eu totuși nu o cred.



Aș crede mult mai iute că vrea să mă înșele,

Că vrea să-mi cerce-amorul adânc însă fatal,

De-aș spune numai chipul cum privirilor mele

S-arată ­ n-ai mai crede că-i geniu infernal.



Când ca un vis argenteu, plutește blonda lună

Prin marea-albastră-n ceruri, prin somnoroșii nori,

Când noaptea-i o regină lunatecă și brună,

Când valuri lovesc țărmii cu spumele răcori,



Eu de pe stâlpul negru iau arfa de aramă,

Arfa a cărei sunet e turbur, tremurat,

Arfa care din pietre durerile le cheamă,

Din stâncile stârpite, din valu-nfuriat...



Și cânt... Din valuri iese câte o rază frântă

Și pietrele din țărmuri îmi par a suspina.

Din nori străbate-o rază molatecă și blândă,

O rază diamantă cu-albeața ei de nea.



Și raza mă iubește, mângâie a mea frunte

Cu-a ei lumină blândă ­ o muzică de vis

Din aer și din mare cântului meu răspunde,

Cântec născut din ceruri și-al mării crunt abis.



La mijlocul de aer, în sfera de lumină,

Din frunte-mi se retrage raza cea de cristal,

Ea prinde chip și formă, o formă diafanină,

Înger cu aripi albe, ca marmura de pal.



Și se coboară palid pe drumul razei sale

Și se coboară-alene, cu cântecu-mi l-invoc

Și haine argintie coprind membrele sale,

Prin păru-i flori albastre, pe frunte-o stea de foc.



Eu stau uimit și palid... mâna-mi involuntară

Se mișcă tremurândă pe coardele de fier,

Ce caută-al meu suflet în acea sfântă oară

De la turburii creieri în van eu samă cer.



Cine-ar fi oare umbra aceea argintie

Ce vine la cântarea-mi când cu o rugă-o-nvoc,

Când provocați de arfă-mi răspund valuri o mie,

În nopți când pricep scrisul al stelelor de foc?



Cântând pe a mea arfă sălbatecă, vibrândă,

Am pus în ea o parte a sufletului meu.

E partea cea mai bună, mai pură și mai sfântă

Ce într-o noapte albă, pe-o rază tremurândă

Părăsi lemnul putred, zburând la Dumnezeu.



Când noaptea însă-i caldă, molatecă și brună,

Atunci o chem din mare, atunci o chem din lună

Pe-acea parte iubită a sufletului meu.

Și ea venind prin noapte ca o rază de soare

Coboară pe-a mea frunte nebună visătoare,

Pân- se preface-n chipul ce l-am visat mereu.



Nu e vreo fantasmă nebună și deșartă,

E o făptur-aievea, cu gând din gândul meu,

Dintr-un noian de raze am întrupat-o eu

Și inima-mi o cheamă, gândirea-mi o dezmiardă

Și sufletul din mine e și sufletul său.



Tot ce-am gândit mai tânăr, tot ce-am cântat mai dulce,

Tot ce a fost în cântu-mi mai pur și mai copil

S-a-mpreunat în marea aerului steril

Cu razele a lunei ce-n nori stă să se culce

Și a format un înger frumos și juvenil.



­ Nebun ori ești lunatec ­ bătrânul murmurează...

E visul tinereții, e sete de amor.

Îngerul tău e-o rază și trupul ei un nor...

La cântecul tău eco răspunde plângător

Și tu-mpopulezi marea cu suflete de raze

Și stelele de cântec le împli visător.



Ia una câte una icoanele pălite,

Ia una câte una o und-, o stea de foc

Și toate sunt nimica... când toate la un loc

Pot în tine visarea și cântul să-l escite,

Mintea să-ți strice poate al razelor blând joc,



Ce se-mpreună-n aer, care se sparg în nori,

Care răsfrâng în valuri spumânzi și gemători.



­ Și dac-ar fi, ce-mi pasă? Chiar pala nebunie

Se poate că trezită a-nfipt ochii cumpliți

În fruntea-mi veștezită, în creieri rătăciți

Și-n jurul ochilor mei gravă ca la stafie

Afunde și teribili, lungi cearcăne de plumb ­

Fie așa ­ eu nu zic... Și totuși, nebunia

Cum e, cu chipul dulce, cu care m-a coprins

Îmi place ­ cum îmi place visul de raze nins,

Îmi place cum îmi place o umbră argintie

Tu cugeți. Cugetarea cu raze reci pătrunde,

Lovește chipul dulce creat de fantazie

Și acest chip devine palid ca o stafie

Și-ndată ce-l privești tu el stă să se confunde

Cu locul de-unde vine, cu norii ori cu unde.

Dar eu ... eu nu sunt astfel... Mie-mi place visarea.

Fie ea chiar un basmu, numai fie frumos,

Înger c-ochi mari albaștri, cu chipul luminos...

Și iert că el se stinge, cum aprind lumânarea.

Căci n-o aprind... din contră... Ca cel ce-i place-un vis

Și chiar trezit de friguri el ține ochiu-nchis,

Ca mai departe visul frumos să îl viseze,

Asemenea uit lumea și eu... sunt bucuros

De pot prelungi încă visul meu radios.

De n-ar fugi-nfidelul... O, de ar sta mereu

Să oglindez într-însul adânc sufletul meu,

Cu cântecu-mi ferice simțirea să-i dezmierd

Și-n ochii mari și bolnavi ființa să mi-o pierd...

De n-ar fugi!... dar fuge... fuge cum luna plină

Încearcă după codri greu capul de-l înclină

Și fuge și se duce pe-o rază iar în sus,

Se pierde în ruina castelului zdrobit...

E sufletul meu palid, e sufletul meu dus

Ce părăsește lumea de cer ademenit.



.........................................................



O, de-aș muri odată... Cu corpul meu de plumb

Să simt cum morții aspre molatec eu sucumb,

Iar sufletul... O parte ce-n mine-a mai rămas

Să zboare-unde-l așteaptă amorul în estas,

Să zboare unde partea-i cea jună, dulce, pală

Plutește printre stele... iar stelele-i esală

Un corp de raze blonde... Căci am pluti-mpreună

Prin norii cei lunateci, prin stelele ce sună.

Și ne-am dori cum raza dorește-o altă rază,

Una în brațul altei lumină fac frumoasă.

Dar nu se poate încă... căci corpul meu de lut

Un sclav greoi și rece ­ e sclav ­ dar e astut.

Mă ține-n pieptul bolnav... și-n brațul încă tare,

Când sufletul meu liber vrea să s-arunce-n mare

Să scapă d-el odată...

În astfel de momente mă speriu eu de mine.

O, de ar fi o moarte, fără ca eu să mor,

Eu aș cuprinde-o-n brațe și aș strânge-o cu dor.



Magul adânc gândește și-n minte-și desfășoară

Soartea omului care l-avea-naintea sa.

Sărac, uimit fusese în lume-odinioară,

Dar gândul lui puternic viața-i apăsa.



Acest cap trist și palid coroana vrea să poarte

Și azi pe el se vede un negru comanac.

Acești umeri voit-au să duc-a lumei soarte

Și azi acopăr trențe și rasa de șiac

Și capu-acest ce-n perini de tron ar fi dictat moarte

Azi doarme-n pat de trențe, drept perină un sac,

Picioarelor rănite-n sandale li-era dor

De salele de marmuri, de-a tronului covor.

Desculț îmbla pe uliți, de visuri mintea plină

Și-n lungele-i mizerii, ca-n mare cufundat,

Visa că-ntreaga lume la dânsul o să vină,

Că el de lumea-ntreagă va fi încoronat.

Coroane el împarte la regi. ­ Și la regine,

Iubindu-le,-ngenunche. Palate-a ridicat



Femeilor ce viața și-o-nchină la plăceri,

Ce trupul de zăpadă și-l scaldă-n negru păr.



Dar foaia se întoarse... Cu greață și scârbire

Îi păru-atunci că lumea e toată joc de cărți.

Atunci el se retrase în muri de mănăstire

Și capul și-l cufundă-ntr-a lumei sfinte cărți.

Pe murii în risipă o candelă subțire

Chilia înnegrită lumină. Și prin părți

Necunoscute-a lumii gândirea lui pribeagă

Străbate cu-aripi mândre nemărginirea-ntreagă.

În van pune pe suflet greoile cătușe

De gânduri uriașe, de-nalte rugăciuni.

În van în a lui urmă a-nchis a lumei ușă

La visele ei turburi, cu mari deșertăciuni;

Pe focul cugetărei a presurat cenușă,

Ci sub cenuș-ard încă consumători cărbuni.

Atunci visul mărirei s-a șterge-n a lui gând

Când peste spuza sură se va turna pământ.



Atunci claustrul îl fuge ­ și-n țărmuri sterpi de mare

Se trage să găsească liniștea-i ce s-a dus,

Dar vai! ș-acolo-l urmă visările-i amare,

Căci lumea cu-a ei visuri gândirea i-au supus.

Aici însă visarea-i e-adânc-omorâtoare,

Căci în chip de femeie s-arată-n aer sus.

Lumești gânduri într-alt chip împleau sufletul său,

El cugeta la toate, ci nu ­ la Dumnezeu.



Pe noaptea-i sufletească, tainică, rece, stinsă,

Căzu ploaie de raze cu cer senin și dalb

Și sufletu-i se împle iar cu icoane-aprinse,

O auroră-l împle cu aeru-i rozalb.

Din cer cade alene o dulce stea desprinsă

Și se preface-n înger, plâns de iubire, alb,

Și-n inimă-i aude un dulce glas de-argint

Ca sunetu-unui clopot prin noapte aiurind.



Magul își răzgândește-a călugărului soarte!

„E-aievea acea ființă, visele-ți nu te mint,

Dar nu-i aci în lume... E sufletu-unei moarte,

Pe care-nsă eu însumi pot ca să-l reaprind.

Pot s-o topesc în forma de lut care s-o poarte

Și idealu-eteric în lut eu pot să-l prind,

Dar nu aici. ­ Aicea de viață n-are parte;

Vom merge-n lumea unde trăiește mai departe."




O, de-ai ști cum șoapta ta divină

O, de ai ști cum șoapta ta divină
Deschide-al visurilor labirint,
Că ce văd eu în privirea-ți senină
N-a văzut nimeni, nimeni pe pământ.
E-atâta scris ș-atât nu-i scris în sine,
Încât ar trebui un traiu de sfânt
Ca să-nțeleagă șoapta ta surprinsă,
Privirea ta cea dulce și aprinsă.


Și de-ar pricepe-o… știi tu ce ar zice
Acel fără de seamăn muritoriu?
Ți-ar împleti cununi de aurite spice?
Ghirlănzi de stele mestecate-n flori?
Ar tremura de vorba ce i-ai zice,
S-ar bucura de-amor și iar de-amor?…
Ce-ar zice el… o știu —­ și eu ți-o zic:
Privind în ochii-ți n-ar zice nimic.


Căci ce-i de zis, văzându-te pe tine,
Ce e de zis la frumusețea ta!
Să-și smulgă părul când gândește-n sine
Că nu-i pe lume față ca a ta,
Priviri c-a tale-albastre și senine,
Sân ca al tău de alb —­ o caldă nea —­
Umeri c-ai tăi de vergină zăpadă,
De aur bucle-așa frumos să șadă.


O, lasă-mă să mângâi a ta frunte,
Să plec pe sânu-ți capu-mi obosit.




Palida Madonă


Înconjoară cu-a lui braț

Mijlocu-i subțire

Și sărută nebunit

Sânii de zăpadă.



Este ea... amanta lui,

Dulce, blândă, pală,

El se uită-atunci la cer,

Ca un leu se scoală.



Când dușmanii sfarmă-n porți

Și pe muri se suie,

El respinge-nvingător

Neagra lor urdie.



Dar lovit în luptă grea

La pământ s-oboară;

Mai murmură încă lin

Numele-i și moare.



Și orașu-eliberat

De-namice săbii

Slobozě oceanului

Cârduri de corăbii.



Pintre crenge strălucesc

Pete de lumină,

Peste vârfuri cari cresc

Trece luna plină.



Și sub arborul cel gros

Și în umbra deasă

La mormântul marmoros

Doamna cea frumoasă,



Ți se pare cum că vezi

Pe o veche-iconă

Îmbrăcată prea frumos ­

Palida madonă.




1873
Înger și demon


Noaptea-n Doma întristată, prin lumini îngălbenite

A făcliilor de ceară care ard lângă altare -

Pe când bolta-n fundul Domei stă întunecoasă, mare,

Nepătrunsă de-ochii roșii de pe mucuri ostenite,



În biserica pustie, lângă arcul în părete,

Genuncheată stă pe trepte o copilă ca un înger;

Pe-a altarului icoană în de raze roșii frângeri,

Palidă și mohorâtă Maica Domnului se vede.



O făclie e înfiptă într-un stâlp de piatră sură;

Lucii picături de smoală la pământ cad sfârâind

Și cununi de flori uscate fâșâiesc amirosind

Ș-a copilei rugăciune tainic șopotit murmură.



Cufundat în întuneric, lâng-o cruce mărmurită,

Într-o umbră neagră, deasă, ca un demon El veghează,

Coatele pe brațul crucii le destinde și le-așază,

Ochii cufundați în capu-i, fruntea tristă și-ncrețită.



Și bărbia lui s-apasă de al pietrei umăr rece,

Părul său negru ca noaptea peste-al marmurei braț alb;

Abia candela cea tristă cu reflectul ei roz-alb

Blând o rază mai aruncă ce peste-a lui față trece.



Ea un înger ce se roagă - El un demon ce visează;

Ea o inimă de aur - El un suflet apostat;

El , în umbra lui fatală, stă-ndărătnic răzemat -

La picioarele Madonei, tristă, sfântă, Ea veghează.



Pe un mur înalt și rece de o marmură curată,

Albă ca zăpada iernei, lucie ca apa lină,

Se răsfrânge ca-n oglindă a copilei umbră plină -

Umbra ei, ce ca și dânsa stă în rugă-ngenuncheată.



Ce-ți lipsește oare ție, blond copil cu-a ta mărire,

Cu de marmur-albă față și cu mânile de ceară,

Văl - o negură diafană mestecată-n stele; - clară

E privirea-ți inocentă sub a genelor umbrire;



Ce-ți lipsește să fii înger - aripi lungi și constelate.

Dar ce văd: Pe-a umbrei tale umeri vii ce se întinde?

Două umbre de aripe ce se mișcă tremurânde,

Două aripe de umbră cătră ceruri ridicate.



O, nu-i umbra ei aceea - este îngeru-i de pază;

Lângă marmura cea albă văd ființa-i aeriană.

Peste viața-i inocentă, viața lui cea sântă plană,

Lângă dânsa el se roagă, lângă ea îngenunchează.



Dar de-i umbra ei aceea - atunci Ea un înger este,

Însă aripile-i albe lumea-a le vedea nu poate;

Muri sfințiți de-a omenirii rugăciuni îndelungate

Văd aripile-i diafane și de dânsele dau veste.



Te iubesc! - era să strige demonul în a lui noapte,

Dară umbra-naripată a lui buze le înmoaie;

Nu spre-amor - spre-nchinăciune el genunchii-și încovoaie

Și ascultă dus din lume a ei dulci și timizi șoapte.



.......................................................................



Ea? - O fiică e de rege, blondă-n diadem de stele,

Trece-n lume fericită, înger, rege și femeie;

El? - răscoală în popoare a distrugerii scânteie

Și în inimi pustiite samănă gândiri rebele.



Despărțiți de-a vieții valuri, între el și între dânsa

Veacuri sunt de cugetare, o istorie,-un popor,

Câteodat' - deși arare - se-ntâlnesc, și ochii lor

Se privesc, par a se soarbe în dorința lor aprinsă.



Ochii ei cei mari, albaștri, de blândețe dulci și moi,

Ce adânc pătrund în ochii lui cei negri furtunoși!

Și pe fața lui cea slabă trece-ușor un nour roș -

Se iubesc... Și ce departe sunt deolaltă amândoi!



A venit un rege palid, și coroana sa antică,

Grea de glorii și putere, l-a ei poale-ar fi depus,

Pe-ale tronului covoare ea piciorul de-ar fi pus

Și în mâna-i însceptrată, mâna ei îngustă, mică.



Dară nu - mute rămas-au buzele-i abia deschise,

Mută inima în pieptu-i, mâna ei trasă-ndărăt.

În a sufletului taină, ea iubea. Clar și încet

Se ivea fața de demon fecioreștile ei vise.



Ea-l vedea mișcând poporul cu idei reci, îndrăznețe;

Ce puternic e - gândi ea, cu-amoroasă dulce spaimă;

El prezentul îl răscoală cu-a gândirilor lui faimă

Contra tot ce grămădiră veacuri lungi și frunți mărețe.



El ades suit pe-o piatră cu turbare se-nfășoară

În stindardul roș și fruntea-i aspră-adâncă, încrețită,

Părea ca o noapte neagră de furtune-acoperită,

Ochii fulgerau și vorba-i trezea furia vulgară.



.........................................................



Pe-un pat sărac asudă într-o lungă agonie

Tânărul. O lampă-ntinde limb-avară și subțire,

Sfârâind în aer bolnav. - Nimeni nu-i știe de știre,

Nimeni soartea-i n-o-mblânzește, nimeni fruntea nu-i mângâie.



Ah! acele gânduri toate îndreptate contra lumei,

Contra legilor ce-s scrise, contra ordinii-mbrăcate

Cu-a lui Dumnezeu numire - astăzi toate-s îndreptate

Contra inimii murinde, sufletul vor să-i sugrume!



A muri fără speranță! Cine știe-amărăciunea

Ce-i ascunsă-n aste vorbe? - Să te simți neliber, mic,

Să vezi marile-aspirații că-s reduse la nimic,

Că domnesc în lume rele căror nu te poți opune,



C-opunându-te la ele, tu viața-ți risipești -

Și când mori să vezi că-n lume viețuit-ai în zadar: 

O astfel de moarte-i iadul. Alte lacrimi, alt amar

Mai crud nici e cu putință. Simți că nimica nu ești 



Și acele gânduri negre mai nici a muri nu-l lasă.

Cum a intrat el în viață! Cât amor de drept și bine,

Câtă sinceră frăție adusese el cu sine!

Și răsplata? - Amărârea, care sufletu-i apasă.



Dar prin negurile negre, care ochii îi acopăr,

Se apropie-argintoasă umbra nalt-a unui înger,

Se așază lin pe patu-i; ochii lui orbiți de plângeri

Ea-i sarută. - De pe dânșii negurile se descopăr...



Este Ea . C-o mulțămire adâncă, nemaisimțită,

El în ochii ei se uită. - Mândră-i de înduioșere;

Ceasul ultim îi împacă toată viața-i de durere;

Ah! șoptește el pe moarte - cine ești ghicesc, iubită.



Am urmat pământul ista, vremea mea, viața, poporul

Cu gândirile-mi rebele contra cerului deschis;

El n-a vrut ca să condamne pe demon, ci a trimis

Pre un înger să mă-mpace, și-mpăcarea-i... e amorul.









Floare albastră



- «Iar te-ai cufundat în stele

Și în nori și-n ceruri nalte?

De nu m-ai uita încalte,

Sufletul vieții mele.



În zadar râuri de soare

Grămădești-n a ta gândire

Și câmpiile Asire

Și întunecata mare;



Piramidele-nvechite

Urcă-n cer vârful lor mare -

Nu căta în depărtare

Fericirea ta, iubite»!



Astfel zise mititica,

Dulce netezindu-mi părul.

Ah! ea spuse adevărul;

Eu am râs, n-am zis nimica.



- «Hai în codrul cu verdeață,

Und-izvoare plâng în vale,

Stânca stă să se prăvale

În prăpastia măreață.



Acolo-n ochi de pădure,

Lângă balta cea senină

Și sub trestia cea lină

Vom ședea în foi de mure.



Și mi-i spune-atunci povești

Și minciuni cu-a ta guriță,

Eu pe-un fir de romaniță

Voi cerca de mă iubești.



Și de-a soarelui căldură

Voi fi roșie ca mărul,

Mi-oi desface de-aur părul,

Să-ți astup cu dânsul gura.



De mi-i da o sărutare,

Nime-n lume n-a s-o știe,

Căci va fi sub pălărie -

Ș-apoi cine treabă are!



Când prin crengi s-a fi ivit

Luna-n noaptea cea de vară,

Mi-i ținea de subsuoară,

Te-oi ținea de după gât.



Pe cărare-n bolți de frunze,

Apucând spre sat în vale,

Ne-om da sărutări pe cale,

Dulci ca florile ascunse.



Și sosind l-al porții prag,

Vom vorbi-n întunecime:

Grija noastră n-aib-o nime,

Cui ce-i pasă că-mi ești drag»?



Înc-o gură și dispare...

Ca un stâlp eu stam în lună!

Ce frumoasă, ce nebună

E albastra-mi, dulce floare!



. . . . . . . . . . . . . .



Și te-ai dus, dulce minune,

Ș-a murit iubirea noastră -

Floare-albastră! floare-albastră!...

Totuși este trist în lume!





(1873, 1 aprilie)









Dacă treci râul Selenei...


Dacă treci râul Selenei se face pare că sara

Deși-ntr-a soarelui lume eternă noapte nu ține.

E-o sară frumoasă ­ adormită deși este ziuă.

Aerul e vioriu, miroasele florilor mândre;

Adormitor se ridică din oștile florilor mândre;

Într-un codru măreț, unde arbor legat e de arbor,

De liane ce spânzură-n aer snopii de flori,

Unde prin vechii copaci-și fac albinele stupii sălbateci,

Plini de faguri de miere, ce curge ca auru-n soare,

Cu de ghirlănzi uriașe copaci, din a lor rădăcine

Până la vârfii din nori cu liane încolăciți-s,

Cari cu snopi de flori i-nconjoară, mărirea le-ngroapă.

Dacă prin codri pătrunzi dai de-o vale frumoasă și verde

Pe-al căreia deal se întinde o mândră grădină.

Mari cireși cu boabele negre, cu frunza lor verde,

Crengile-ndoaie de greul dulcilor, negrelor boabe,

Meri, cu merele roșii ca fața cea dulce a-Aurorei,

Mișcă în vânt frumoasele, mari, odorantele roade;

Iară pe marginea mândrei grădini înălțată-i în huciuri

Vița de vie cu frunza întoarsă ce umbră dorește

Și cu strugurii vineți și galbeni ce îmflați stau în soare.

Vineți cu brumă sunt unii, iar alții cu boabele galbene c-aurul,

Fluturii le-nconjoară ca dulci corăbioare de colori și lumini.

Iară albine din bobițe crăpate sorb lamura mierei;

Iar în mijloc de grădine, într-o luncă de verzi portocale

Nalță-se ca într-un flor învălit palatul Selenei.

Mare-i, cu zece intrări, la care duc scări înălțate

Și cerdacuri în aer ­ ținut de-argintoase columne

Și în trei caturi se-nalță palatul cu mii de ferestre

Mari și boltite prin care pătrunde-o lumină albastră;

Și prin bolți de ferestre se văd argintoase coloane,

Muri cu oglinzi de diamant, ce lucesc mai clare ca ziua,

Mândre icoane cu fete de crai îmbrăcate-n albastru,

Codri de basme cu arbori vrăjiți și cu albe cerboaice,

Iar prin coloane pare că vezi trecând o minune:

Luna cu părul ei blond desfăcut, care curge în valuri

Pe umeri în jos, îmflat cu dulce de miroase și cântec,

Care tremură-n veci în aerul fin al serei.

D-umerii goi abia se ține o mantie albastră,

Mânile albe de ceară se joacă cu cozile blonde

Și cu mărgeanul ce cade pe sâni și cu creții de mantă.




Adânca mare...


Adânca mare sub a lunei față,

Înseninată de-a ei blondă rază,

O lume-ntreagă-n fundul ei visează

Și stele poartă pe oglinda-i creață.



Dar mâni — ea falnică, cumplit turbează

Și mișcă lumea ei negru-măreață,

Pe-ale ei mii și mii de nalte brațe

Ducând pieire — țări înmormântează.



Azi un diluviu, mâne-o murmuire,

O armonie, care capăt n-are —

Astfel e-a ei întunecată fire.



Astfel e sufletu-n antica mare.

Ce-i pasă — ce simțiri o să ni-nspire —

Indiferentă, solitară — mare!




Cum oceanu-ntărâtat...


Cum oceanu-ntărâtat turbatu-i!

Răcnind înalță brațele-i spumate,

De nori s-acață, -n bolta lumei bate,

Până furtuna-l reîmpinge-n patu-i.



Sălbatecul! Van fulgeri fricoșate

Apără cerul... El încredințatu-i

Că bolta cea albastră e palatu-i;

Cu-asalt s-o ia el vrea ­ ca pe-o cetate.



Rănit de fulgere, el se înmoaie

Și c-o poveste îl adoarme-o boare

Și-n vis ­ un cer în fundu-i se îndoaie.



Tot ce-a dorit în visul lui el are:

Tărie, stele, luna cea bălaie...

Dormind murmură ­ murmurând tresare



.

Ah, mierea buzei tale


Ah, mierea buzei tale am gustat-o,

A buzei tale coapte, amorul meu;

Zăpada sânului eu am furat-o,

De ea mi-am răcorit suflarea eu;

Ah, unde ești, demonico, curato,

Ah, unde ești să mor la sânul tău!



Ce sunt eu azi? ­ o frunză, o nimică.

Și-mi pare că am fost un împărat;

Simțirea care sufletu-mi despică

E ca și când o lume mi-a furat;

Ah, mierea buzei tale, păsărică,

Am nebunit de când o am gustat!



Ah, cum nu ești, să-ți mistuiesc viața,

Să-ți beau tot sufletul din gura ta,

Să-ți sorb lumina pân- ce-or fi de gheață

Frumoșii-ți ochi ­ să-ți devastez așa

Tot ce tu ai frumos... o, mă învață

Să te ucid cu respirarea mea!



Să murim amândoi... La ce trăiesc eu,

La ce trăiești tu pe a lumii spume?

Sărmane inimi închegate-n vreme,

Sărmane patimi aruncate-n lume;

Ah, să murim, nu plânge, nu te teme.

Că undeva s-afla al nostru nume!



Încet, încet ... să ne culcăm în raclă,

Încet de pe pământ ne-om furișa.

O, stinge a privirei tale faclă,

Închide ochii tăi... așa, așa;

Ce bine e să dormi adânc în raclă,

Să dormi adânc, să nu mai știi ceva.



Iubito, vremea-n loc să steie,

Să stingă universu-ntreg în noi:

O rază încă, încă o scânteie,

Ș-apoi dispare tot... ș-apoi, ș-apoi

Simt încă gândul tău iubit, femeie,

Ș-apoi nu vom mai fi nimic... noi doi.




Ghazel


Tu, cu cruzime m-ai respins, când am voit, copilă,

Să devastez frumsețea ta cea dulce, făr- de milă ­

Și totuși corpul tău e plin de-o coaptă tinereță,

Tu, al amorului duios demonică prăsilă!

Eu am plecat purtând în piept durerea-mi toată scrisă,

Precum al primăverei vânt duce-n văzduh o filă;

Dar noaptea când am adormit, atunci durerea-mi toată

Se ghemuiește-n inima-mi, o arde ș-o împilă;

Părea din somn că m-am trezit și te-am văzut pe patu-mi,

Boțind cerșaful meu cel alb cu mâna ta gentilă;

Abia al hainei tale gaz de umăru-ți se ține

Și sânii tăi s-au liberat de-a hainei crudă silă

Și proaspeți, albi, rotunzi și tari ei se ridic, se lasă

Și ochii tăi în lacrimi ard, în lacrimi dulci de milă.

La răsuflarea cald-a ta se coace-uscata gură,

Se văd frumoși mărgăritari ce-ntredeschiși defilă.

Cu brațul meu eu șelele ți le-ncleștai sălbatec

Și-am vrut să-ți mușc gurița ta de tremurai febrilă,

Și tu te aperi surâzând, c-o mân-acoperi sânii,

Privirea ta înoată ud, când blândă, când ostilă,

De bunăvoie, lângezind, te lași de șold răpită,

Dar retrezită din amor tu te desfaci cu silă,

Și de turbare s-a-ncleștat, s-a strâns gurița-ți creață;

Tu de pe frunte păru-ți dai, plângi tremurând, copilă,

În șolduri boiul ți-l îndoi ș-ai vrea să-mi scapi din mână,

Precum se-ndoaie, vrând s-o rupi, în degete-o zambilă.

Dar sângele tău dulce-acum ca mierea cea de struguri

În vine-ți fierbe nebunit, și mintea o exilă.

Atunci căzuși pe pieptul meu o sarcină în friguri,

Un fruct răscopt de-amorului căldură fără milă,

Ai mai gemut o dată clar ca omul care moare,

Apoi te lăsași patimei ce te ardea, Sibyllă,

Și-n lupta noastră te-am adus sub greul vieții mele,

Pecete-am rupt, ce pân-acum junețea ți-o sigilă ­

Un corp am fost îngemănat trăind o viaț-obscură,

Demonic-dulce, amoros, spasmotică, febrilă,

Și sufletele noastre-atunci pe buze atârnate

S-au contopit în sărutări, în dezmierdări, în milă,

Parc-am trecut noi amândoi în noaptea neființei,

Ne-am zugrumat în sărutări, ne-am omorât, copilă!




O arfă pe-un mormânt


Prin gândurile-mi triste și negre treci frumoasă,

Ca marmura de albă, în haine de argint,

Cu ochii mari albaștri în bolți întunecoase

Și desfăcut ți-e părul în valuri de-aur moale...

Deasupra frunței tale e-un mândru cerc de stele ­

Astfel treci tu, copilă, făptura minții mele,

Minune-a Creațiunei, ș-o singură gândire

Te face ca să tremuri: o arfă pe-un mormânt.



Da, da! În viața-mi tristă tu treci cu-a tale stele

Albastre și în zboru-ți tu murmuri surâzând...

E-amor? copilărie?... Sunt versurile mele

Ce-ocupă a ta minte de murmurezi visând?

Surâzi!... Nu plânge numai la finele poemei

       C-o arfă pe-un mormânt.



Ah! de-aș muri... tu, înger, fără să știi vodată

Că te-a iubit acela, ce zace în pământ,

C-un rai întreg de visuri, cerimea înstelată

De cugetări înalte cu dânsu-i îngropată,

Că acea lume-ntreagă ție-a fost închinată ­

Tu inocentă, albă, ai trece surâzând...

Doar luna-n cer atuncea s-ar îndoi în liră

Ș-ar suspina în noapte: o arfă pe-un mormânt!




Care-i amorul meu în astă lume


Care-i amorul meu în astă lume:

Este-al bravurei coiful de aramă,

Sau al mărirei aspru rece nume?



Sau este claustrul cernit, ce cheamă

Cu-a lui icoane sânte-ngălbenite,

Cu clopotu-i vestind a morții dramă?



Sau este chipul blând unei iubite,

Ce, dulce, pură, sântă și frumoasă,

Să-mi facă zile albe, - ore-aurite?



O văd adesa steauă radioasă

'N-oglinda sufletului meu ­ o zeie ­

Ș-a ei privire-asupra mea se lasă:



De înger suflet, chipul de femeie;

În visul vieții ei ea sfânt surâde

Și mă-namor de-oricare-a ei idee,



Când lumea-amar de visu-acesta râde:

Nu e femeia ce crezi tu, nebune,

Și chipul care inima-ți l-închide



Nu este-n lume. Cine-atunci mi-a spune

Unde e îngerul cu-aripi senine,

A sufletului meu scumpă minune?



Ea n-a fost niciodată... doar în tine

De-a fost vrodată ea, de mult e moartă,

Astfel de chip o dată-n lume vine.



Dar de nu e, mângâie-ți a ta soartă ­

Crede: că ea dodată cu-a ta fire

Trecut-a-n lume-a ceriurilor poartă,



Dar înainte de-a-i-ntâlni privirea,

Ea a murit și-a ei ființă bună

E colb în lume, umbră în gândire!



De-aceea-n înstelate nopți cu lună,

Pasu-ți îndreaptă, cată cimitirul

Și un mormânt ți-alege, ți-ncunună,



Încoardă-ți lira scumpă, iară mirul

Al vorbelor iubirei tu îl varsă

Pe-acel mormânt ce-l înverzește pirul



Și zi: Dormi dusă, inima mea arsă.




Dumnezeu și om


Cărții vechi, roase de molii, cu păreții afumați,

I-am deschis unsele pagini, cu-a lor litere bătrâne.

Strâmbe ca gândirea oarbă unor secole străine.

Triste ca aerul bolnav de sub murii afundați.



Dar pe pagina din urmă, în trăsuri greoaie, seci,

Te-am văzut născut în paie, fața mică și urâtă,

Tu, Christoase, -o ieroglifă stai cu fruntea amărâtă,

Tu, Mario, stai tăcută, țeapănă, cu ochii reci!



Era vremi acelea, Doamne, când gravura grosolană

Ajuta numai al minții zbor de foc cutezător...

Pe când mâna-ncă copilă pe-ochiul sânt și arzător

Nu putea să-l înțeleagă, să-l imite în icoană.



Însă sufletul cel vergin te gândea în nopți senine,

Te vedea râzând prin lacrimi, cu zâmbirea ta de înger.

Lângă tine-ngenuncheată, muma ta stătea-n uimire,

Ridicând frumoasă, sântă, cătră cer a sale mâne.



În pădurile antice ale Indiei cea mare,

Printre care, ca oaze, sunt imperii fără fine,

Regii duc în pace-eternă a popoarelor destine

Închinând înțelepciunei viața lor cea trecătoare.



Dar un mag bătrân ca lumea îi adună și le spune

C-un nou gând se naște-n oameni, mai puternic și mai mare

Decât toate pân-acuma. Și o stea strălucitoare

Arde-n cer arătând calea la a evului minune.



Fi-va oare dezlegarea celora nedezlegate?

Fi-va visul omenirei grămădit într-o ființă?

Fi-va brațul care șterge-a omenimei neputință

Ori izvorul cel de taină a luminii-adevărate?



Va putea să risipească cea neliniște eternă,

Cea durere ce-i născută din puterea mărginită

Și dorința făr- de margini?... Lăsați vorba-vă pripită,

Mergeți regi spre închinare la născutul în tavernă.



În tavernă?... -n umilință s-a născut dar adevărul?

Și în fașe d-înjosire e-nfășat eternul rege?

Din durerea unui secol, din martiriul lumii-ntrege

Răsări o stea de pace, luminând lumea și cerul...



Sarcini de-aur și de smirnă ei încarcă pe cămile

Și pornesc în caravană după steaua plutitoare,

Ce în aerul cel umed, pare-o așchie din soare,

Lunecând pe bolta-albastră la culcușu-eternei mile.



Ș-atunci inima creștină ea vedea pustia-ntinsă

Și pin ea plutind ca umbre împărați din răsărit,

Umbre regii și tăcute ce-urmau astrul fericit...

Strălucea pustia albă de a lunei raze ninsă,



Iar pe muntele cu dafini, cu dumbrave de măslin

Povestind povești bătrâne, au văzut păstorii steaua

Cu zâmbirea ei ferice și cu razele de neauă

Ș-au urmat sfințita-i cale către staulul divin.



.....................................................................



Azi artistul te concepe ca pe-un rege-n tronul său,

Dară inima-i deșartă mâna-i fină n-o urmează...

De a veacului suflare a lui inimă e trează

Și în ochiul lui cuminte tu ești om ­ nu Dumnezeu.



Azi gândirea se aprinde ca și focul cel de paie ­

Ieri ai fost credința simplă ­ însă sinceră, adâncă,

Împărat fuși Omenirei, crezu-n tine era stâncă...

Azi pe pânză te aruncă, ori în marmură te taie.




Stam în fereasta susă


Stam în fereasta susă

Și izvoreau în taină,

Cu-a lor de aur haină,

A nopții stele mari.



Se îmflă dinainte-mi

De vânt deschisa carte

Și literele-i moarte

În lună joacă clar.



Un râu, vezi, mișcă unda-i

Cea visător-bolnavă,

Un cântec în dumbravă,

O floare văd pe lan.



O stea în cer albastru,

Ce-aruncă-a ei icoană

Pe-oglinda albă, plană,

A lacului Meran.



Și sună-n noaptea tristă

Un cântec de copilă

Și vântu-ntoarce-o filă

Din cartea ce-am deschis.



De ce mi-a-ntors el foaia

Unde-nvățatul zice

Că-n lume nu-i ferice,

Că viața este vis?




Privesc orașul furnicar


Privesc orașul furnicar ­

Cu oameni mulți și muri bizari,

Pe strade largi cu multe bolți,

Cu câte-un chip la a stradei colț.

Și trec foind, râzând, vorbind,

Mulțime de-oameni pași grăbind

Dar numai p-ici și pe colea

Merge unul de-a-nletelea,

Cu ochii-n cer, pe șuierate,

Țiindu-și mânile la spate.

S-aude clopot răsunând,

Cu prapuri, cruci, icoani, viind,

Preoții lin și în veștminte

Cântând a cărților cuvinte.

În urmă vin ca-ntr-un prohod;

Tineri, femei, copii, norod;

Dar nu-i prohod ­ sfințire de-apă,

Pe uliți lumea să nu-ncapă;

Se scurg încet ­ tarra bumbum ­

Ostașii vin în marș acum,

Naintea lor tambur-major,

Voinic el calcă din picior

Și tobe tare-n tact ei bat

Și pașii sună apăsat;

Lucesc și armele în șir,

Frumos stindarde se deșir;

Ei trec mereu ­ tarra bumbum ­

Și dup-un colț dispar acum...

O fată trece c-un profil

Rotund și dulce de copil,

Un câne fuge spăriet,

Șuier-un lotru de băiet,

Într-o răspântie uzată

Și-ntinde-un orb mâna uscată,

Hamalul trece încărcat,

Și orologiile bat ­

Dar nimeni mai nu le ascultă

De vorbă multă, lume multă.




Murmură glasul mării


Murmură glasul mării stins și molcom,

Înconjurând a Italiei insulă mândră ­

O, luminați, a cerului stele albe,

       Câmpilor noștri.



Vă vărsați icoanele voastre în Tibur,

Nori, zugrăviți pe câmpie umbre fuginde,

Tu, măreție a nopții, a mării, a lumei,

       Împle Italia.



Mare, poartă pe undele tale corăbii,

Unele grele ni-aducă aur din Ofir,

Altele înfoiate de roze d-Egipet,

       Vinuri și smirnă.



Ah, trimiteți popoare vulturii voștri

Cei de lemn să zboare pe marea măreață,

Căci a Romei eterne picioare marmorei

       Daruri așteaptă.



Numai singur asupra lumei în pace

Nepăsător tămâii și laudei voastre,

Învăluit în maiestatea  tăcerei

       Stă-mperatorul.



Vezi-l atins de umbra gândirilor regii!

Vorba-i va să fie o rază-n lume;

Orele lui sunt izvoare la anii istoriei,

       Salve-Imperator!




Mitologicale


Da! din porțile mândre de munte, din stânci arcuite,

Iese-uraganul bătrân, mânând pe lungi umeri de nouri

Caii fulgerători și carul ce-n fuga lui tună.

Barba lui flutură-n vânturi ca negura cea argintie,

Părul îmflat e de vânt, și prin el colțuroasa coroană,

Împletită din fulgerul roș și din vinete stele

Hohot-adânc bătrânul când vede că munții își clatin

Și-și prăvălesc căciule de stânci când vor să-l salute...

Codrii bătrâni râd și ei din adânc și vuind îl salută

Paltenii nalți și bătrânii stejari și brazii cei vecinici.

Numai marea-albastră murmură-n contra orgiei,

Care bătrânul rege-o făcea: -n beția lui oarbă,

El mân-oștiri de nori contra mării... ș-armia-i neagră,

Ruptă pe-ici, pe colea de-a soarelui roșă lumină

Șiruri lungi fug repede grei pe cerul cel verde.

Și netezindu-și barba, trece prin ei uraganul

Dus de fulgerătorii cai în bătrâna căruță,

Care scârție hodorogind, de-ai crede că lumea

Stă să-și iasă din vechile-i vecinice încheieture.

­ Groaznic s-a îmbătat bătrânul ­ soarele zice;

Nu-i minune ­ a băut jumătate d-Oceanul Pacific.

Rău îi mai îmblă prin pântece-acum băutura amară.

Însă-s eu de vină... c-umplut-am de nouri păhare

Cu apele mării adânci, boite cu roșă lumină ­

Cine dracul știa acum că de cap o să-și facă!

Ah! moșneagul bețiv e-n stare-ntr-o zi să ruine

Toate societățile de-asigurare din țară.

Soarele-și bagă capul prin nori  și limba și-o scoate

Și c-o rază gâdilă barba bătrânului rege.

­ Hehe! zice bătrânul, râzând, ce faci tu, Pepeleo?

Tânăr, hai? De mii de ani tot tânăr te văd eu,

Pare-mi că dai pe obraz cu roș după moda de astăzi,

Altfel nu-nțeleg cum tânăr de-o mie de evi ești.

­ Taci, moșnege făr- de obraz, te du, te trezește...

Vezi în ce stare te afli, coroana îți stă pe-o ureche

Și cu veselia ta proastă lumea ruini tu!

Însă-a popoarelor blonde de stele guverne-îndărătnici,

Vai! nu făcuse șosea cumsecade pe câmpii albaștri

Și se răstoarnă carul și rău se-nglodează bătrânul.

Mai că era să-i rămâie ciubotele-n glodul de nouri.

Hei, ce-i pasă! El norii frământă jucând mocăneasca

Și pe-un vânt l-apucă de cap, făcându-i morișcă.

Se tăvălea peste cap și, pișcat de-un purec de fulger,

Se scărpina de-un șir de păduri ca de-un gard de răchită.

Norii roșesc de rușine și fug iar vântul se culcă

Între codri și munți... Uraganul mahmur poticnește

Spre castelul de stânci, ce-și deschide uriașa lui poartă,

Spre-a-l primi pe bolnavul bătrân în surele hale.

El își ia coroana din cap și în cui o atârnă,

De sclipește-n noapte frumoasă și roșă ­ un fulger

Încremenit în nouri. Cojocul l-anină

El de cuptor... ciubote descalță și negrele-obiele

Cât două lanuri arate le-ntinde la focul Gheenei

Să se usuce... Chimirul descinge și varsă dintr-însul

Galbeni aprinși într-un vechi căuș afumat de pe vatră,

Mare cât o pivniță... -N patu-i de pâclă-nfoiată,

Regele-ntinde bătrânele-i membre și horăiește.

Până-n fundul pământului urlă: peștere negre

Și rădăcinile munților mari se cutremură falnic

De horăitul bătrânului crai. Iară-afară

Vezi un ger bătrân și avar cu fața mâhnită,

Cărăbănind al zorilor aur în saci de-ntuneric

Ca să-l usuce-n rubine. Cu-ncetul, cu-ncetu-nserează...

Soarele, ca să împace marea, la ea se apleacă,

Lin netezește-a ei față albastră și-adânc se uită

În luminoasele valuri a ei și sânu-i dezmiardă

Cu tot aurul razelor lui. La pământ se mai uită...

Florile toate ridică la el cochetele capuri

Copilăroase și ochii lor plini de zădarnice lacrimi...

Pe grădini se mai uită, pe-alei de vișini în floare

Și de cireși încărcați, de salcâmi cu mirosul dulce.

Pe-acolo se primblă o fată-n albastru-mbrăcată,

Părul cel blond împletit într-o coadă îi cade pe spate...

Ca Margareta din Faust ea ia o floare în mână

Și șoptea: mă iubește... nu mă iube... mă iubește!

Ah! boboc... amabilă ești... frumoasă și ­ proastă,

Când aștepți pe amant, scriitor la subprefectură,

Tânăr plin de speranțe, venind cu luleaua în gură...

Soarele-a apus, iar luna, o cloșcă rotundă și grasă,

Merge pe-a cerului aer moale ș-albastru și lasă

Urmele de-aur a labelor ei strălucinde ca stele.

Iar de a doua zi se scoală bătrânul și urcă Rarăul

Numai în cămeșoi, desculț și fără căciulă

Și se scarpină-n cap ­ somnoros ­ uitându-se-n soare.




Un roman


În van oglinzi frumoase și florile-împlu sala

C-un aer plin de miros, molatec, de argint

În sufletu-unui tânăr e noapte și răceală

Lumini până în gându-i cel negru nu se-ntind.



În van tineri d-o vârstă ciocnesc vesel păhare

Și l-ale lor petreceri pre dânsul îl invit

Ei nu vor să-nțeleagă zimbirile-i amare.

Dup-o perdea s-ascunde în versuri adâncit.



Unde petrece-n gându-i?... În valea lui natală

În codrii plini de umbră, pin râpe ce s-afund

Unde izvoarele-albe murmure dulci esală

Și scapăr argintoase lovindu-se de prund.



Ar vrea ca să revadă colibele de paie

Dormind cuiburi de vultur pe stânci, ce se prăval

Când luna pintre nouri, regina cea bălaie,

Se ridica pin codrii din fruntea unui deal ­



Să aib-ar vrea colibă de trestii mititică

În ea un pat de scânduri, mușchi verde drept covor

Din pragu-i să se uite la munte cum s-ardică

Cu fruntea lui cea stearpă vârându-se în nori.



Ar vrea să rătăcească câmpii înfloritoare

Unde ale lui zile din raze le-a țesut.

Unde-nvăța din râuri murmurul de-ncântare

Și pricepea din codri misterul lor tăcut.



O babă, ce atâtea povești, pe câte fuse

De lână ce torsese, știa ­ l-a învățat

Să tâlcuiască graiul ș-a păsărilor spuse

Și murmura cuminte a râului curat.



În curgerea de ape, pe-a frunzelor sunare

În dulcile-nmiitul al păsărilor grai

În murmurul de viespii, ce-n mii de chilioare

Își zidesc monâstire de ceară pentru trai.



De spânzură pin ramuri de sălcii argintoase

O-mpărăție-ntreagă-ntr-un cuib legănător ­

A firii dulce limbă, de el era-nțeleasă

Și îl umplea de cântec, cum îl umplea de dor.



Visa copilul... Fruntea-i de-o stâncă rezimată

Privea uimit în râul ce spumega amar

Și asvârlea vo piatră în apa-nvolburată

Râdea, cânta degeaba ­ plângea chiar în zădar.



Vedea în zarea văii nuci mari cu frunza lată

Ș-o lume de flori albe pe șiruri de cireși

Și iarba de pe pajiști e moale-amestecată

Cu flori glabene ș-albe, p-ici colo de măcieși.



Pelinii suri c-argintul cu dulcile miroase

Împlu adormitoare tot aerul cel cald

Vișini-s cu crengi grele de boabe-ntunecoase

Lanul călătorește cu valuri de smarald.



A ierburilor spice stau sure-verzi în soare,

Crescute-ajung la brâul unei copile. Lin

Pin iarba mare trece, ș-aminte luătoare

Plivește flori de aur și fire de pelin.



Cunună-și împletește și-o-ncaieră sălbatec

În pletele îmflate, în părul încâlcit

Și ochi-i râd în capu-i, și fața-i jăratec ­

A lanurilor zână cu chip frumos, răstit.



Ș-apoi în codru trece și cântă doina dragă

Sălbatec este glasu-i, răstit, copilăros,

El sună-n codrul verde, în lumea lui întreagă

Albele ei picioare îndoaie flori pe jos.



Ah! de aș fi ­ ea strigă ­ o pasăre măiastră

Cu penele de aur, ca păsările-n rai

La sânta Joi m-aș duce ș-aș bate în fereastră

Cu ciocul ­ și i-aș zice cu rugătorul grai



Să-mi deie un măr, în care închis să fie-o lume

Palat de-argint în lunci și-n codrii înfundat

Ș-un făt-frumos de mire, înalt cu dulce nume

Din sânge și din lapte ­ ficior de împărat.



Ea cântă și pocnește în crengi c-o vargă lungă ­

O ploaie de flori albe se scutură pe ea

Un flutur roș și vânăt se-nalță, ea-l alungă

De pasu-i crengi se-ndoaie și glasu-i răsuna...



Apoi și-aduse aminte ­ era o zi frumoasă,

El s-a trezit în luncă sub ochii ei de foc,

Ea păru-și dă-ntr-o parte din fața rușinoasă

Își pleca ochii timizi, și el a stat pe loc.



Ce s-a-ntâmplat de-atuncea nu vrea să ție minte.

Destul că nu mai este ­ și chipul ei cel blând,

Surisul ei cel timid și ochiul ei cuminte

Sunt duse fără urmă de pe acest pământ.



S-a stins. De-aceea însă el ar vrea înc-odată

Să vadă lunca verde, valea pierdută-n flori

Unde ades de brațu-i în noaptea înstelată

Ședea pe stânca stearpă spuindu-i ghicitori.



Da, ghicitori... enigme. Ah! ce știa pe-atunce

De-a vieții grea enigmă, de anii furtunoși?

În lacu-adânc și neted din mijlocu-unei lunce

El vedea zine albe cu părul de-aur roș.



Și trestia cea naltă de vuia-n vânt mai tare

El asculta la glasu-i ca niște basme dulci

Când rațele sălbatice încrețeau apa clară

Scăldându-se pin papuri cu ciucalăi de fulgi.



.........................................................



Trecură ani. E noapte. În camera bogată

Pe-un pat alb ca zăpada un înger sta măreț

O candelă de aur c-un punct de foc arată

Pin luminoasa umbră tablouri pe păreți.



Culcată jumătate copila cu tristeță

Suride. Plete lunge și blonde-cenușii

Cad moale pe-albe perini. Iar buzele ei crețe

Surid..........trădând dinți arginții



Ochi suri și mari iar fața-i de-acea albeață sură

Umedă ca surfața unui mărgăritar...

Pe brațe de zapadă, pe sini-i albi se fură

Câte o rază slabă din punctul cel avar.



Picioarele ei mice ating covorul moale

Chinuind papucei de-atlas cari stau jos...

L-a patului ei mărgini, cu fruntea n-a  ei poale

E în genunche dânsul... Amar și-ntunecos.



Sub umeri-unei-fețe, ca marmura de pală

Sunt umbrele-ntristării vinete și adânci,

În ochii mari și negri profunda-le-ndoială

Abia pot s-o ascundă sub genele lor lungi.



Și mâna-i tremurândă boțește învoluntară

Gazu-argintos din haina, din creți ce se deșir

În jurul gurei sale e o trăsură-amară

Și o zimbire crudă pe buzele-i subțiri.



Nu te iubesc? zici crudo ­ ce zici îți pare-o șagă...

Nu te iubesc atâta cât știu ca să iubesc,

Să răscolesc cu brațul oceanele ce-aleargă,

Să storc avar din ele amărăciunea-ntreagă

Și într-o picătură s-o beau... să nebunesc?



O vrei?... Spre-a crea unul din visurile tale

Aș trebui să fiu eu de trei ori Dumnezeu,

Aș trebui să turbur a firei lungă cale,

Și-n clipa mea ­ ce secoli ai veciniciei sale

Abia putur-a face, aceea să fac eu.



Nisipul din pustie pot să-l arunc c-o mână

În cer ­ și dânsul negru deșert să fie iar?

Ca sus pământ să fie întins fără lumină

Și negru fără stele, ca globu-ne de tină

Și ale lui întinderi, cu gându-mi să le ar.



Iar jos să cobor mândra a cerului grădină

Cu sori nălțați pe lugeri, cu lune-n crenge verzi

Iar tu să treci, un înger... încinsă cu lumină

Și în a ta privire eu mințile să-mi pierz.



Putere-aș eu cu gându-mi s-ardic insule-n floare

A căror stânci să cânte plecându-se pe val

Din vânturi să fac nimfe cu sufletele clare

Ce-n aer legănate, albastre și ușoare

Să treacă zimbitoare cu arfe de cristal.



Și tu când apărea-vei ziua să pară noapte

Astfel de strălucită să fie fața ta

Încet numai pâraie să se uimească-n șoapte

Din crengi de arbori mândri să cadă rodii coapte

Și pasul tău să calce pe un covor de nea,



Și orce dulce idee ar trece-n fruntea-ți albă

Aievea să se facă cu ochii chiar văzând

De ai dori de stele albastre tu o salbă

A dimineții stele sub mâna ta cea albă

Să se înșire tainic și ziua înviorând.



De ai dori în gându-ți tu un palat de gheață...

Să se coboare Nordul cu munți-i plutitori

Și vânturi uriașe cu lungile lor brațe

Să suie stânci pe stânce... ș-un munte să înhațe

Cu codri-i să-l așeze drept cupolă din nori.



De-ai vrea ca mări să sece, pustii să inundeze

Oceane să devie lungi și-nstelate văi

Cu șir de stânci, cu codri, cu înflorite lese

Dumbrave și grădine cu poamele alese

Și-n locuri tăinuite cu calde și dulci băi.



Și de-ai muri, iubito, căci contra morții n-are

Nici Dumnezeu putere... atuncea cu amar

Aș stinge c-o gândire sistemele solare

Aș grămădi din ele o piramidă mare

Puind în ea a vieți-mi frumos mărgăritar :



Figura ta de marmur ­. Și-n noaptea cea pustie

În caos fără stele, în vecinicul nimic

M-aș arunca în doliu să cad o vecinicie

Îu viața mea sfărmată de-o lungă nebunie

Etern, etern cu doru-mi deșertul să-l despic.



Și dacă vreodată lumea dezlănțuită

Ar reintra în viață și-n vechile ei legi

Ființele ei nouă cu mintea lor uimită

Cometul urmărească în calea lui greșită

Neliniștind în zboru-i evii vecii-ntregi.



Ș-acel comet puternic cu coama lui zburlită,

Ce exilat din ceruri e prin blestemul său

Etern-anomalie în lumea liniștită

Zburând cu-a lui durere, adâncă-neghicită

       Acela să fiu eu!



Nu-i asta... zise dânsa ­ nu mă-nțelegi, iubite.

Prin pletele lui negre ea-și strecură adânc

Mânuțele-i de ceară ­ Sunt taine neghicite

Ce nu le pot pricepe, deși le simt ­ și plâng!



Nu este-așa că-n ochi-ți trăiește o veche vină

Că e-o durere veche în vorbele-ți ce-ascult?

În inima-ți e-o parte cu totului străină,

Este ceva în tine ­ ce-i mort demult, demult



.

Surori


O gingaș copil de rege când în haina-ți înfoiată

Treci în faetonu-ți mândru... se mlădie nalta-ți poză

Cum din frunzele-nfoiate râde un boboc de roză

Ce frumoasă treci prin lume de-arătarea-ți luminată.



Ochii tăi cei mari și negri strălucesc de-o jună viață

Fața-ți marmură lovită de răsfrângerea-aurorei,

Părul tău negru și luciu lin în respirarea borii

În cununa lui de roze albe s-îmflă și se-ncreață.



Șase cai l-a ta trăsură zbor pin vuietul mulțimei

Cari cu căciule-n mână și cu gurile căscate

Salutează-n a ei cale pământească zeitate.

Tu surâzi. Te simți născută spre fericea omenimei.



Toți o știu asta, căci bună zic că ești dulce copilă,

Că un ochi nu s-urcă-n lacrimi înspre tine în zădar

Și ades când noaptea pune ochiol lumei otar,

Neștiută cauți praguri, scunde, vrednice de milă.



Dar deodată în mulțime, tu oprești ochiul tău mare

De-o idee dureroasă al tău suflet e cuprins...

Spune înger, ce durere al tău suflet a atins

De s-a-ntunecat deodat-a ta privire râzătoare.



O femeie din mulțime a-nălțat cu nepăsare

Ochiul ei cel trist și rece, fața-i jun-adânc pălită,

Una din acele ființe, cu adânc dispreț privită

Din pierzarea ei ș-aruncă ochiul bolnav, negru, mare.



Fără de nici o speranță curge viața-i otrăvită

De eternă remușcare, de dispreț, de sărăcie,

Nici o rază de iubire în viața ei pustie

Pur ce e, nu se atinge de-a ei frunte umilită.



Pata ei i-nchide pragul milei și a îndurărei

Chiar compătimirea goală, ce nimica nu pretinde,

Se întoarce de la dânsa ­ de la cea care se vinde,

Înainte-i și-ndărătu-i mute-s ușile sperării.



Tu? Unde te-apropii, codrul se preface în grădină,

Întristarea -n bucurie, bucuria-n fericire,

Secolii coroanei tale cu regala strălucire

Pot s-ardice grâu din piatră și palate din ruină.



Ea? Născută în cămara unei sărăcii obscure

Și obscene; niciodată glasul blând al rugăciunei,

Mila mamei, voia tatei n-a-ndrumat sufletu-i june.

Pe-a pierzării căi ei înșii o-ndreptară ș-o vândură.



În inima ei de mică semănat-a fost icoana

A corupției adânce... nici o rază de virtute,

Nici un sâmbure d-iubire. Lăcomiei cei astute

Unei mame desfrânate victimă căzu... Sărmana!



Da, da! De trei ori sărmana, căci cu toat-a ei cădere

Fără de măsură-n lume... și cu toată desperarea

Fără de măsură-n suflet... ea e bună... ochiu-i are

Pentru orice neferice lacrimi, milă și durere.



Ea de toți disprețuită, e în stare să se-nchine

La vederea-unei copile, ce-n biserică se duce

Ar ruga ca să n-o uite-n închinarea ei cea dulce

Și ar vrea ca să-i sărute pentru-o vorbă-ale ei mâne.



Cu o față aspră, rece, mulțumita ea respinge

A sărmanului ce-ajută. Al ei ochi, pare că-ntreabă:

Merit și eu mulțămire?... Și-ntinzându-i mâna slabă

Ea îi dă tot, tot ce are, ­ și el râde când îl plânge.



În biserică de intră candelele aurie

Pentru ea-s nepăsătoare... Albă ca păretele la ele

Ea se uită... Numa apasă bătaia inimei grele

Ar plânge?... ah lumea-ar zice cum că este fățărie.



De aceea doar cu mâna a ei inimă ș-apasă

Cum o doare... Și nimica... nici un mod nu-i de scăpare

Îndărătu-i desperare și-nainte-i desperare,

Nici un ochi nu se abate l-a ei viață-ntunecoasă.



O Doamne!gândește-n sine, cei ce-azvârl cu pietre-n mine

Cum că drept și bun veghezi tu zic asupra tuturor...

Vars-o rază, numai una din eternul tău amor

Într-a sufletului noapte și în inima-mi de tină!



Pulbere-s făr- de voință, inima mea pustiită

Ah! nimic nu e de vină la cumplita mea viață

Nici nu o simțeam în mine, când am fost dusă de brață

Pe acea cale pierdută, ne-nturnată, pângărită.



Un pictor cu fruntea mare, ce un univers ascunde

Cărui de model servește ea de-o Venere antică,

La privirea ei măreață, lui din mâni penelu-i pică:

Unde-am mai văzut ­ el zise ­ chipul tău Madona, unde?



Doar în fruntea mea?... Frumoasă ea era și cu uimire

S-apropie el de dânsa... un copil. Cu dinadinsul

El i-oferă-a lui iubire... Rece ea privi la dânsul

Deși se topea-n dorirea-i sufletul de fericire.



Sunt căzută... gândi dânsa... nimeni nu s-uită la mine

Ș-aș avea dreptate-acuma în prăpastia-mi de-a trage

Pe orce om...Pe cei ce urăsc, da!...Dar ăst cap cu visuri drage

Cu gândirile-i mărețe...? Ah! lasă să mor mai bine,



Înviind pânza cea goală c-umbra gândurilor sale

Va uita curând pe-acea ce cu-amoru-i o îmbie

Merit să-i leg viața sfântă de-un moment de nerozie...

Binecuvântată fie dulcea ochiului tău jale!



Astfel este ea... ca tine! Totuși când tu treci cu fală

Împrejur, nainte-n urmă-ți urări lungi, fețe senine...

Ea? șuieru-unui nemernic, râsul fetelor bătrâne...

Arătând nepăsătoare... dar fiind atât de pală.



De-ai muri ­ ucisă doară de a florilor miroase

Ca de marmură un înger, în mijlocul domei nalte,

Pe un catafalc depusă, un popor ar plânge-ncalte

După sufletu-unui înger, după sfânta cea frumoasă.



Ea? de se va surpa moartă într-o noapte de beție

Prin ciocnirea de păhare și prin danțuri desfrânate,

Care par atât de veseli ­ și-s atât de desperate!

De-a muri, nici chiar în moarte liniște nu va să-i fie.



Nu ­ nici maiestatea morții nu sfințește pe sărac.

Poate că scheletul, care a purtat astă-avuție

De frumseță și durere... preparat d-anatomie

Va face-un pedant dintr-însul. Și în urmă într-un sac



Va fi aruncat în groapa cea comună. O scânteie,

De a căreia viață n-a întrebat în lume nime!...

Și sunt milioane de-oameni, cari-n trista omenime

Au mai tot aceeași soarte. Ce de plâns, ce trist-idee!



Sămănați cu toate astea... e aceeași față blândă,

Ochii negri sunt aceeași, părul, brațul și statura...

E un joc, o ironie, ce-ntâmplarea și natura

A creat... sau este o noimă în ăst doliu, mai profundă ?



Cine știi de nu ți-i soră... Dacă-n nopți de rătăcire

Însuși tatăl tău călcat-a peste pragul depravării

Și-un moment obscur născut-a astă fiică a durerii

Ce răspundere-are-n lume-așa numita fericire.



Poate că prin sânge este mai aproape de-al tău sânge

Decât orice om în lume... Și când cugeți că-ntâmplarea

Lesne-ar fi putut pe tine să te nască-n depravare

Și pe ea-n leagăn de aur... sufletu-n tine se strânge.




Cum universu-n stele...


Cum universu-n stele iubește noaptea clară,

Cu toate-a mele gânduri astfel eu te-am iubit,

Când am plecat eu fruntea cu-a gândului povară

Pe sânu-ți să se-nchidă de lume ostenit.



Simții atunci puternic cum lumea toată-n mine

Se mișcă, cum se-ndoaie a mării ape-ntregi

Și-n fruntea mea oglindă a lumilor senine,

Aveam gândiri de preot și-aveam puteri de regi.



Dar ca pe-un măr cu vierme mi-ai omorât simțirea

În goana lumei oarbe, pe strada în noroi.

De-atunci mă-ntreb cum oare de m-a-nșelat privirea,

Cum s-a putut ca-n lumea asta să ne iubim... noi?



Astăzi inima-mi este o rădăcin-uscată,

Gândirea mea o toamnă ca gândul unui mort,

Sunt ca un imperator cu fruntea devastată:

Demult nu știu nimic de imperiul ce-l port.




Am pus sofa la fereastă...


Am pus sofa la fereastă ­

Luna trece blondă-tristă,

Stele curg strălucitoare ­

Mândra capu-n mâni și-ascunde.



Și-apoi și-l ascunde-n perini,

Într-un colț al sofei roșii;

Aurul moale se desface,

Curge pe grumazul alb.



Și de ce-și ascunde fața

Dulce, jună, fericită, ­

Oh, ar vrea să râdă de bucurie

Fără ca s-o văd și eu.



Luna-n patul ei de nouri

Albi, s-ascunde să se culce,

Păru-n cap eu i-l încaier

Și-i sărut mânuța dulce.



Stele curg încet la vale,

Aerul moale scânteiază

Și ea ochii plini de lacrimi

Și-i închide și visează.



De-umăr alb îmi razim fruntea,

Zic puțin și mult privesc,

Inima în mine crește

De un dor supraceresc.



Tremură talia dulce

Strâns de brațul meu cuprinsă,

Ea se apără,-mi cuprinde

Gâtul ­ mă sărută, râde.



Și nimica nu mai zice.

E atât de fericită ­

Sunt atât de fericit!

Luna trece liniștită.




Cereți cânturi de iubire


Cereți cânturi de iubire:

Niciodată n-am iubit ­-

Vesel cânt de fericire?

Fost-am eu doar fericit?



Nu, de când eu sunt în lume

Nimeni, nimeni pe pământ

N-a zâmbit l-a mele glume,

N- ascultat al meu cuvânt.



Nu, de când eu sunt pe lume,

Fericirea n-am băut;

De râdeam cu veselie,

Eu în veci m-am prefăcut...



Am întors apoi cojocul

Când iubirii-mi s-ofereau;

Le-am fugit ­- și râsul, jocul,

Cu mândrie le-am respins.



Plin de nevinovăție

În aceia tineri ani,

Eu primeam cu bucurie

Tot ce s-ar fi oferit.



Astăzi ea mă înconjoară,

Astăzi eu blestăm și fug.

A mea inimă fecioară

N-a primit. -­ Azi nu voi jug.





	





Ah, odat orice femeie

Mie-un înger se părea,

Pe-orișicare-aș fi iubit-o,

Ce primea iubirea mea.



Dar vai! cine-o să se uite

La copilul cel ciudat

Cu-a lui plete lungi zburlite

Și cu ochiul turburat?



Aveam spirit, dar prea fine

Păreau glumele-mi la proști.

Cei bătrâni credeau că anii

Le da drept să nu m-asculte.



Astăzi, voi, femei, iubire

Mi-oferiți ­- azi n-o voi eu.

Azi bătrâni cer aprobarea-mi,

Vor s-asculte sfatul meu.



Dară astăzi cu mândrie

Eu nu voi să le răspund.

Ah! vor ști ei vreodată

Câte lacrimi eu am plâns?




Într-o lume de neguri...


Într-o lume de neguri

Trăiește luminoasa umbră.

Mai întâi scăldată

În ceți eterne și sure,

Însă, încet-încet,

Razele mari a gândirii

Negurile albe pătrund

Și formează un arc albastru,

Clar senin în jurul lui,

Ce-a lui margini își găsește

Într-a negurilor creți

Și-nainte, înainte

Zboară geniul de lumină.

Îndărătu-i pintre neguri

A rămas un fluviu clar

De albastru senin aer.

În dungi supte, în cordele

De argint, ele suspendă

Fluturări și creți în calea

Râului de-aer albastru,

Ce de cale îi servește

Mândrului geniu și nalt

Al luminei.




Din Berlin la Potsdam


Din Berlin la Potsdam merge

Drum de fier, precum se știe.

Dară nu se știe încă

C-am luat bilet de-a trie,



C-am plecat de dimineață

Cu un taler și doi groși...

Și de gât cu blonda Milly,

C-ochi albaștri, buze roși.



Zice Brahma, tata Brahma,

Cum că lumea asta nu e

Decât arderea-unei jertfe

Într-o vecinică cățuie.



Am aprins și eu luleaua

Și jertfesc lui tata Brahma,

Lângă mine-un șip cu Kümmel!

Ș-o bucată de păstramă.



Zice Darwin, tata Darwin,

Cum că omul e-o maimuță ­

Am picior de maimuțoi,

Milly-nsă de pisicuță.



Și mă urc în tren cu grabă

Cu o foame de balaur,

Între dinți o pipă lungă,

Subsuori pe Schopenhauer.



Ș-acum șuieră mașina.

Fumul pipei lin miroasă,

Sticla Kümmel mă invită,

Milly-mi râde. ­ Ce-mi mai pasă!




Îmbătrânit e sufletul din mine


Îmbătrânit e sufletul din mine

Ca un bordei pustiu în iarnă grea.

Unde te-ai dus, pe cari căi străine

O, tinereță, tinereța mea!

Suspine n-am ­ ah, de-aș avea suspine,

De-aș avea lacrimi, plânge de-aș putea!

Durerea cea mai crudă, cea mai mare,

Aflând o formă, află ușurare.



Nimic, nimic! Cântarea spăimântată,

Popoare ce-o ridic la Dumnezeu.

Imnuri de glorii pe mărimi ce-mbată,

Amorul blând și dulce glasul său,

Ah! toată lumea este fermecată

De umbra unui dor... și numai eu

Mă furișez o umbră și nu pot

Să scap de ea... de mine... și de tot!



Oricine-a plâns și spune că ferice

În lume nu-i, acela e-un nebun.

Ce știe el ce sunt dureri când zice

Că-ntr-al lui suflet armonii răsun ­

Căci armonie-i orice plâns aice,

E-o împăcare plânsul... e un bun.

Cel ce nu poate plânge, acela știe

Ce-i viața moartă, ce e moartea vie?



Acela are-ntr-însul grămădită

Vecia-ntreagă de dureri și chin,

A ei mărime; ochiul nu s-a stins,

În lacrimi s-o traduci și în venin.

Icoane nu-s și vorbe nu-s; n-apară

Măcar aproape ce înseamnă...

O, fericiți acei ce pot de formă...



V-aduceți oare de-acei regi aminte,

Ce-n piramide, alții în pustiu,

Morminte mari, urieșești morminte,

Un munte-ntreg le fu a lor sicriu?

Durerea care nu găsea cuvinte

Aflat-a semne mari, care o știu.

­ Tu, taină mută, de zidiri mărime ­

Vorbesc dureri, ce nu pot să suspine.



Ah, ce-i cuvântul, ce-i coloare, sunet,

Marmura ce-i, pentru ce noi simțim?

O coardă-adâncă imiteze-un tunet,

Un ah ! să spuie cum ne chinuim.

Nu, nu... Și fie forma cât de nudă,

N-ajunge-n veci durerea noastră crudă.

De bate-o inimă sub alba haină,

Abia se mișcă creții de omăt.



Un semn că sub ea se petrece-o taină,

C-un suflet e de groază sfâșiet.

Un semn abia ce poate, ce distaină

Din chinul nostru vorbe ce arăt?

Neputincioase sunt semnele-orcare ...

Ce-arată fața mărei ce-i în mare?

O foaie scrisă  ***  se cade

C-un ocean se mișcă, c-un imperiu arde.



Un cerc ce-i desemnat pe o hârtie

S-arate ceea ce se mișcă-n cer,

Încunjurând cu moartea ei pustie,

Pământul greu cu a lui hemisfer,

Care vuind se mișcă-n vecinicie

În jur de soare,-n ocean d-eter ­

Și toate astea într-un cerc pe-o coală:

Mărimea lumei și a firei fală.



Pe ce domnim?... pe cifre și pe semne...




De ce n-aflăm în împlinirea...


De ce n-aflăm în împlinirea dorințelor din astă lume,

Acea sublimă fericire ce înainte-i am visat,

De ce în cruda voluptate, de ce într-un strălucit nume

N-afli nimic ­ nimic din ceea ce-n astă lume-ai căutat.



Bacanta-ți dă corpul de neauă, ochirea desperată, clară.

Ce pătrunzând nervii din tine, de voluptate tremuri tu;

Sărutul ei poate fi dulce, cu toate-asta, gura-i e-amară,

Nu-i dulce gura ce la mie nainte-ți li se prea dădu!



Și gloria te chinuiește ­ e un supliciu ce apasă,

Mărirea e apăsătoare, insomnia e plata ta;

Și vinu-n loc să lumineze a ta privire-ntunecoasă

Mai mult te face să vezi răul, micimile din lumea ta.



Nu împlinirea cea aievea a celor ce dorești în lume,

Numai dorința după ceva e tot ce-i dulce pe pământ;

Dorința, iubirea de fală, ambiția după un nume,

Îmbletul după mărire: te fac numai mai fericit.




Cântec de nuntă

Hochzeitlied de Goethe



Povestim și cântăm de-acel conte cu drag

Ce-odat locuit-a castelul,

Azi când un nepot al fericelui moșneag

Îl face pe însurățelul.

Fusese acela în sfântul război,

C-onoare luptase pin multe nevoi;

De pe cal când se dete întors înapoi

Găsi cetățuia lui susă ­

Dar slugile, averile dusă.



Acum, conțișorule, acasă că-mi ești...

Dar afli mai rău cele toate,

Căci vânturile trec neoprit prin ferești

Și vin prin odăile toate.

În noaptea de toamnă ce-ar fi de făcut?

Ah! multe de-aceste mai rău le-am trecut.

Vede-se-va mâne ce-ar mai fi de făcut.

Deci iute, în luna bălaie,

În vechiul crevat și în paie.



Și cum el de voie-i așa ațipea,

Sub pat se mișca ceva pare.

Guzanul foșnească oricât și va vrea...

De-ar avea vo fărmioară, cum n-are!

Dar iute!-un pitic se arată deodat

C-a lampei lumină el e spițelat.

Cu mutra lui gravă de-orator încercat

La picioarele contelui vine,

Ce nu doarme, să doarmă voire-ar!



Permisu-ne-am noi sărbători aici sus

De când părăsiși aste sale.

Și când te credeam îndeparte-ncă dus,

Gândeam să petrecem încale,

Și dacă dai voie și nu te înfrici

Petrece-or în gură-îndemână, pitici,

N-onoarea miresei bogate și mici.

Iar contele-n visu-i răspunde

Serviți-vă numai orunde.



Și ies trei călări ce se mișcă ușor,

Ei stătuse sub pat pân-aice,

Le-urmează un cor cântător-sunător

De chipuri posace și mice.

Și car după car ce-s cu toate de rând

De-ți trece vederea ș-auzul văzând,

Cum este-n castelele regilor rând.

În căruța aurită în fine

Mireasa cu oaspeții vine.



Ș-aleargă cu toții acuma-n galop

Să-și aleagă în sală locșorul.

La-nvârtit și la valț și la veselul hop

Își alege oricare odorul.

Ș-acum țiuie, scripcăie, sun zurăind,

Se rotesc și foșnesc, șușăiesc șfârâind,

Țistăiesc, poșpăiesc, șopotesc, zbârâind.

Conțișorul privește și sigur

El crede că zace în friguri.



Ș-acum clappai și dappai și rappai, așea

De laiți, scaune, mese.

La masa cea mare oricare ar vrea

Să stea lângă puicele-alese.

Ș-aduc cârnăciorii, jamboanele mici

Și păsări și pești și fripture pitici

Și vinul înconjură mesele mici,

Și vuiesc, gălăgesc pân- dispare

Întreag-arătare-n cântare.



Vreți ce s-a-ntâmplat mai departe să zic.

Să tacă-atunci zvon și cântare

Ce-atât de gentil el văzuse în mic

I s-a dat ș-a gustat el în mare.

Și trâmbițe, sunet, cântări, tărăboi

Și căruți, călăreți, de mireasă convoi,

Ei vin și s-arăt și se pleacă la noi

Oameni mulți și-n voia lor bună ­

Așa fu și va fi totdeună.




A fost odat-un cântăreț


A fost odat-un cântăreț,

Frumos și simțitor.

Cântat-a-ntr-un castel măreț

La masa regelui.



Frumoasă fată el avea,

Cum nu s-a pomenit,

Cu ochi albaștri râzători,

Cu părul aurit.



Și cântărețul o iubi

Și sara prin grădini

Când luna tainic străluci

I-o spuse tremurând.



Ea-l ascultă și-i zise-atunci

Cu glasul apăsat:

­ În veci nu pot să fiu a ta,

De n-ăi fi împărat.



Și el s-a dus ș-a răscolit

Popoare, țări întregi,

Sfărmat-a antice cetăți,

Zdrobit-au mândri regi



Și i-au supus și i-au silit

Să-l aibă împărat.

Unii d-iubire-l ascultau,

Alții de frică iar.



Atunci s-a dus colo, colo,

La cel castel măreț,

Unde ca luna-i străluci

Amoru-adânc și drag.



Dar vai! când intră-n salele

Mărețe, nalte, reci,

Pe-un sarcofag întins văzu

Copila ce-a iubit.



Ca ceara palidă era

Și, moale, părul blond

Sta resfirat, amestecat

Cu aurul vergin.



Și preoți tainic murmurau

Adânce rugăciuni

Și clopote se auzeau

Vuind încet și lin.



„Atât de mult am suferit

Dureri, mărirea gré

Și astfel toate s-a sfârșit

Și-ntreb: de ce? de ce?"



Ea auzise cum că el

Murise-n bătălii

Și de durere ea s-a stins

Ca floarea-n vijelii.

Împărat și proletar


Pe bănci de lemn, în scunda tavernă mohorâtă, 

Unde pătrunde ziua printre ferești murdare, 

Pe lângă mese lunge, stătea posomorâtă, 

Cu fețe-ntunecoase, o ceată pribegită, 

Copii săraci și sceptici ai plebei proletare. 



Ah! ― zise unul ― spuneți că-i omul o lumină 

Pe lumea asta plină de-amaruri și de chin? 

Nici o scânteie-ntr-însul nu-i candidă și plină, 

Murdară este raza-i ca globul cel de tină, 

Asupra cărui dânsul domnește pe deplin. 



Spuneți-mi ce-i dreptatea? ― Cei tari se îngrădiră 

Cu-averea și mărirea în cercul lor de legi; 

Prin bunuri ce furară, în veci vezi cum conspiră 

Contra celor ce dânșii la lucru-i osândiră 

Și le subjugă munca vieții lor întregi. 



Unii plini de plăcere petrec a lor viață, 

Trec zilele voioase și orele surâd. 

În cupe vin de ambră ― iarna grădini, verdeață, 

Vara petreceri, Alpii cu frunțile de gheață ― 

Ei fac din noapte ziuă ș-a zilei ochi închid. 



Virtutea pentru dânșii ea nu există. Însă 

V-o predică, căci trebuie să fie brațe tari, 

A statelor greoaie cară trebuie-mpinse 

Și trebuiesc luptate războaiele aprinse, 

Căci voi murind în sânge, ei pot să fie mari. 



Și flotele puternice ș-armatele făloase, 

Coroanele ce regii le pun pe fruntea lor, 

Ș-acele milioane, ce în grămezi luxoase 

Sunt strânse la bogatul, pe cel sărac apasă, 

Și-s supte din sudoarea prostitului popor. 



Religia ― o frază de dânșii inventată 

Ca cu a ei putere să vă aplece-n jug, 

Căci de-ar lipsi din inimi speranța de răsplată, 

După ce-amar muncirăți mizeri viața toată, 

Ați mai purta osânda ca vita de la plug? 



Cu umbre, care nu sunt, v-a-ntunecat vederea 

Și v-a făcut să credeți că veți fi răsplătiți... 

Nu! moartea cu viața a stins toată plăcerea ― 

Cel ce în astă lume a dus numai durerea 

Nimic n-are dincolo, căci morți sunt cei muriți. 



Minciuni și fraze-i totul ce statele susține, 

Nu-i ordinea firească ce ei a fi susțin; 

Averea să le aperi, mărirea ș-a lor bine, 

Ei brațul tău înarmă ca să lovești în tine, 

Și pe voi contra voastră la luptă ei vă mân’. 



De ce să fiți voi sclavii milioanelor nefaste, 

Voi, ce din munca voastră abia puteți trăi? 

De ce boala și moartea să fie partea voastră, 

Când ei în bogăția cea splendidă și vastă 

Petrec ca și în ceruri, n-au timp nici de-a muri? 



De ce uitați că-n voi e și număr și putere? 

Când vreți, puteți prea lesne pământul să-mpărțiți. 

Nu le mai faceți ziduri unde să-nchid-avere, 

Pe voi unde să-nchidă, când împinși de durere 

Veți crede c-aveți dreptul și voi ca să trăiți. 



Ei îngrădiți de lege, plăcerilor se lasă, 

Și sucul cel mai dulce pământului i-l sug; 

Ei cheamă-n voluptatea orgiei zgomotoase 

De instrumente oarbe a voastre fiici frumoase: 

Frumsețile-ne tineri bătrânii lor distrug. 



Și de-ntrebați atuncea, vouă ce vă rămâne? 

Munca, din care dânșii se-mbată în plăceri, 

Robia viața toată, lacrimi pe-o neagră pâne, 

Copilelor pătate mizeria-n rușine... 

Ei tot și voi nimica; ei cerul, voi dureri! 



De lege n-au nevoie ― virtutea e ușoară 

Când ai ce-ți trebuiește... Iar legi sunt pentru voi, 

Vouă vă pune lege, pedepse vă măsoară 

Când mâna v-o întindeți la bunuri zâmbitoare, 

Căci nu-i iertat nici brațul teribilei nevoi. 



Zdrobiți orânduiala cea crudă și nedreaptă, 

Ce lumea o împarte în mizeri și bogați! 

Atunci când după moarte răsplată nu v-așteaptă, 

Faceți ca-n astă lume să aibă parte dreaptă, 

Egală fiecare, și să trăim ca frați! 



Sfărmați statuia goală a Venerei antice, 

Ardeți acele pânze cu corpuri de ninsori; 

Ele stârnesc în suflet ideea neferice 

A perfecției umane și ele fac să pice 

În ghearele uzurei copile din popor! 



Sfărmați tot ce ațâță inima lor bolnavă, 

Sfărmați palate, temple, ce crimele ascund, 

Zvârliți statui de tirani în foc, să curgă lavă, 

Să spele de pe pietre până și urma sclavă 

Celor ce le urmează pân’ la al lumii fund! 



Sfărmați tot ce arată mândrie și avere, 

O! dezbrăcați viața de haina-i de granit, 

De purpură, de aur, de lacrimi, de urât ― 

Să fie un vis numai, să fie o părere, 

Ce făr' de patimi trece în timpul nesfârșit. 



Zidiți din dărmăture gigantici piramide 

Ca un memento mori pe al istoriei plan; 

Aceasta este arta ce sufletu-ți deschide 

Naintea veciniciei, nu corpul gol ce râde 

Cu mutra de vândută, cu ochi vil și viclean. 



O! aduceți potopul, destul voi așteptarăți 

Ca să vedeți ce bine prin bine o să ias’; 

Nimic... Locul hienei îl luă cel vorbareț, 

Locul cruzimii vechie, cel lins și pizmătareț. 

Formele se schimbară, dar răul a rămas. 



Atunci vă veți întoarce la vremile-aurite, 

Ce mitele albastre ni le șoptesc ades, 

Plăcerile egale, egal vor fi-mpărțite, 

Chiar moartea când va stinge lampa vieții finite 

Vi s-a părea un înger cu părul blond și des. 



Atunci veți muri lesne fără de-amar și grijă, 

Feciorii-or trăi-n lume cum voi ați viețuit, 

Chiar clopotul n-a plânge cu limba lui de spijă 

Pentru acel de care norocul avu grijă; 

Nimeni de-a plânge n-are, el traiul și-a trăit. 



Și boale ce mizeria ș-averea nefirească 

Le nasc în oameni, toate cu-ncetul s-or topi; 

Va crește tot ce-n lume este menit să crească, 

Va bea pân-în fund cupa, pân’ va vrea s-o zdrobească, 

Căci va muri când nu va avea la ce trăi. 



............................................ 



Pe malurile Seinei, în faeton de gală, 

Cezarul trece palid, în gânduri adâncit; 

Al undelor greu vuiet, vuirea în granit 

A sute d-echipajuri, gândirea-i n-o înșală; 

Poporul loc îi face tăcut și umilit. 



Zâmbirea lui deșteaptă, adâncă și tăcută, 

Privirea-i ce citește în suflete-omenești, 

Și mâna-i care poartă destinele lumești, 

Cea grupă zdrențuită în cale-i o salută. 

Mărirea-i e în taină legată de acești. 



Convins ca voi el este-n nălțimea-i solitară 

Lipsită de iubire, cum că principiul rău, 

Nedreptul și minciuna al lumii duce frâu; 

Istoria umană în veci se desfășoară, 

Povestea-i a ciocanului ce cade pe ilău. 



Și el ― el vârful mândru al celor ce apasă ― 

Salută-n a lui cale pe-apărătorul mut. 

De ați lipsi din lume, voi cauza-ntunecoasă 

De răsturnări mărețe, mărirea-i radioasă, 

Cezarul, chiar Cezarul de mult ar fi căzut. 



Cu ale voastre umbre nimica crezătoare, 

Cu zâmbetu-vă rece, de milă părăsit, 

Cu mintea de dreptate și bine râzătoare, 

Cu umbra voastră numai, puteri îngrozitoare, 

La jugu-i el silește pe cei ce l-au urât. 



...................................... 



Parisul arde-n valuri, furtuna-n el se scaldă, 

Turnuri ca facle negre trăsnesc arzând în vânt ― 

Prin limbile de flacări, ce-n valuri se frământ, 

Răcnete, vuiet de-arme pătrund marea cea caldă, 

Evul e un cadavru ― Paris al lui mormânt. 



Pe stradele-ncrușite de flacări orbitoare, 

Suiți pe baricade de bulgări de granit, 

Se mișc batalioane a plebei proletare, 

Cu cușme frigiene și arme lucitoare, 

Și clopote de-alarmă răsună răgușit. 



Ca marmura de albe, ca ea nepăsătoare, 

Prin aerul cel roșu, femei trec cu-arme-n braț, 

Cu păr bogat și negru ce pe-umeri se coboară 

Și sânii lor acopăr ― e ură și turbare 

În ochii lor cei negri, adânci și desperați. 



O! luptă-te-nvălită în pletele-ți bogate, 

Eroic este astăzi copilul cel pierdut! 

Căci flamura cea roșă cu umbra-i de dreptate 

Sfințește-a ta viață de tină și păcate; 

Nu! nu ești tu de vină, ci cei ce te-au vândut! 



....................................... 



Scânteie marea lină, și placele ei sure 

Se mișc-una pe alta ca pături de cristal 

Prin lunce prăvălite; din tainica pădure 

Apare luna mare câmpiilor azure, 

Împlându-le cu ochiul ei mândru, triumfal. 



Pe undele încete își mișcă legănate 

Corăbii învechite scheletele de lemn; 

Trecând încet ca umbre ― țin pânzele umflate 

În fața lunei care prin ele-atunci străbate, 

Și-n roată de foc galben stă fața-i ca un semn. 



Pe maluri zdrumicate de aiurirea mării 

Cezaru-ncă veghează la trunchiul cel plecat 

Al salciei pletoase ― și-ntinse-a apei arii 

În cercuri fulgerânde se pleacă lin suflării 

A zefirului nopții și sună cadențat. 



Îi pare că prin aer în noapte înstelată, 

Călcând pe vârf de codri, pe-a apelor măriri, 

Trecea cu barba albă - pe fruntea-ntunecată 

Cununa cea de paie îi atârna uscată ― 

Moșneagul rege Lear. 



Uimit privea cezarul la umbra cea din nouri, 

Prin creți ai cărei stele lin tremurând transpar, 

I se deschide-n minte tot sensul din tablouri 

A vieții sclipitoare... A popoarelor ecouri 

Par glasuri ce îmbracă o lume de amar: 



„În orice om o lume își face încercarea, 

Bătrânul Demiurgos se opintește-n van; 

În orice minte lumea își pune întrebarea 

Din nou: de unde vine și unde merge floarea 

Dorințelor obscure sădite în noian. 



Al lumii-ntregul sâmbur, dorința-i și mărirea, 

În inima oricărui i-ascuns și trăitor, 

Zvârlire hazardată, cum pomu-n înflorire 

În orice floare-ncearcă întreagă a sa fire, 

Ci-n calea de-a da roade cele mai multe mor. 



Astfel umana roadă în calea ei îngheață, 

Se petrifică unul în sclav, altu-mpărat, 

Acoperind cu noime sărmana lui viață 

Și arătând la soare-a mizeriei lui față ― 

Fața ― căci înțelesul e-același la toți dat. 



În veci aceleași doruri mascate cu-altă haină, 

Și-n toată omenirea în veci același om ― 

În multe forme-apare a vieții crudă taină, 

Pe toți ea îi înșală, la nime se distaină, 

Dorinți nemărginite plăntând într-un atom. 



Când știi că visu-acesta cu moartea se sfârșește, 

Că-n urmă-ți rămân toate astfel cum sunt, de dregi 

Oricât ai drege-n lume ― atunci te obosește 

Eterna alergare... ș-un gând te-ademenește: 

Că vis al morții-eterne e viața lumii-ntregi.”











	▲ Începutul paginii.

Pustnicul


Sala-mbrăcată cu-atlas alb ca neaua,

Cusut cu foi și roze vișinii,

Și ceruită strălucea podeaua

Ca și-aurită sub lumine vii ­

Lumini de-o ceară ca zăharu ­ o steauă,

Diamant topit pe-oricare din făclii.

Argint e-n sală și de raze nins

E aerul pătruns de mari oglinzi.



Copile dulci ca îngerii ­ virgine ­

Prin sală trec purtând cununi de flori;

Ah! vorba înger scapă pe oricine

De lungi descrieri, dulce cititori ­

Astfel acum ea mă scăpă pe mine

Să zugrăvesc terestrele comori,

Acele dulci, frumoase, june-scule

Cu minți deșerte și cu inimi nule.



La ce-aș descrie gingașa cochetă,

Ce-abia trecută de-optsprezece ani,

Priviri trimite, timide, șirete,

Când unui tont, ce o privea avan,

Când unui ghiuj, cu mintea căpietă,

Urât ș-avar, sinistru și pleșcan,

Sau unui general cu talia naltă,

Strigău și prost ca și un bou de baltă?



Să cânt cum samănă de rău, impulsul

În corp de înger, sufletul diform?

Ironiei lui Byron să-i simt pulsul,

Ori autorului ce-a scris Marion de Lorme?

Să descriu nopți romantice? ­ Avulsul

Ce apele plângând le-aruncă ­ adorm

Chiar îngerii ­ și în azur muiete

Curg stele de-aur dulci și-mprăștiete?



Și să discos dar inima femeii

Suspinsă-n nopți albastre, plin- de-amor?

Ah, a ei patimi au firea scânteii:

În clipa ce le naște ele mor;

Închideți ochii, căci păzească zeii

L-a lor lucire să te uiți cu dor:

Abisuri sunt în suflet. Pe o clipă

Pasiunea li lumin-a lor risipă.



La ce escursiuni? ­ Ce nu sunt oare

Unde v-au dus, în sala cea de bal,

Pe înflorite, dulci și moi covoare,

Unde mii flori mirosul lor esal;

Sub a perdelei umbră scutitoare,

Ce de trădarea mândrului cristal

Al marilor oglinzi te scapă sigur,

Când vrei s-observi cum grupe se configur.



Deci după o perdea! Pe-o moale sofă

Alene șade-un înger de copil.

În păru-i negru-o roșie garofă,

În ochi albaștri plutitori ș-agil

Și haina de-albă, strălucită stofă

Cuprinde-un mijloc mlădiet-gentil,

Ce lin se-ndoaie parc-ar sta să culce

Sub evantaliu-i ce plutește dulce.



Un înger, da! aripa doar se cade

Pe a ei umeri albi ca neaua, goi,

Spre-a fi un îngeraș precum se cade.

Ș-apoi ce bine-i ca s-o credeți voi!

Cine-ar ghici vodată cum că șade

Un demon crud în suflet de noroi?

Cu vorba înger însă eu săracul

Mă voi scuti de a descri ­ pe dracul.




Epigrame


LA UN NOU NĂSCUT

(Arab)



Plângând tu ai venit pe-acest pământ;

Amic, ce te-așteptau, te-au salutat zâmbind;

Dar să trăiești astfel, încât când te vei stinge

Să părăsești zâmbind amicii, ce te-or plânge.



IMITATORII

(Pfeffel)



Și prefăcut în lebădă la Leda Zeus pornește;

Ar vrea să fac-asemenea un tânăr, ce iubește.

Amicul nostru cel posac



Se duce ­ ca gânsac.



AUTOR ȘI EDITOR

(Pfeffel)



E.

De ce așa de trist, obscur?

A.

Ah! un nemernic mi-a furat

Poemul meu neimprimat!

E. Sărmanul fur!



LEOAICA ȘI SCROAFA

(Pfeffel)



­ Ca mine-n toată lumea nu-i

O mamă, care s-aib-atâți copii.

Scroafa se lăuda unei leoaice.

­ Ai mulți ­ răspunse asta ­ unul eu,

       Dar este leu.




Cum negustorii din Constantinopol


Cum negustorii din Constantinopol

Întind în piață diferite mărfuri,

Să ieie ochii la efenzi și popol,



Astfel la clăi de vorbe eu fac vârfuri

De rime splendizi, să le dau de trampe,

Sumut o lume ș-astfel ochii lor fur.



Dactilu-i cit, troheele sunt stambe,

Și-i diamant peonul, îndrăznețul.

Dar astăzi, cititori, eu vă vând iambe,



Și mare n-o să vi se pară prețul:

Nu bani vă cer, ci vremea și auzul.

Aprinde-ți pipa și așază-ți jețul



La gura sobei, cum o cere uzul;

Citește cartea ce îți cade-n mână

Și vezi de nu-i mărgăritar hurmuzul,



Ce-n mână-l ai de-acum o săptămână.




În căutarea Șeherazadei


În mări de nord, în hale lungi și sure

M-am coborât și am ciocnit cu zeii,

Atârnând arfa-n vecinica pădure.



M-am îndulcit cu patima femeii,

În stele i-am topit aurul din plete,

În poale-am scuturat piatra cameii,



Din ochi i-am sărutat priviri șirete,

De umeri rezemat am râs cu dânsa

Ș-am potolit din gură-i lunga sete



De-amor. Apoi m-am dus ­ ea plâns-a.

Mi-a deschis marea porțile-i albastre

Și Nordul frig durerea-mi caldă stins-a.



M-am dus spre Sud ­ und-insule ca glastre

Gigantici se ridic din sfânta mare,

C-oștiri de flori, semănături de astre.



Și și-a îmflat eterna mea cântare

Aripele de pară-n cer pornite,

Pân-am pierdut pământu-n depărtare,



De unde-albastre scândure-s urnite.

De gânduri negre-i grea antica-mi navă:

Nu știu pe vane căi-s ori menite?



Viața mea-i ca lanul de otavă:

E șeasă făr-adânc și înălțime.

Vulcanul mort și-a stins eterna lavă.



Dar ah, ce văd? E vis? O-ntunecime

Ridică colți înalți din frânta mare.

Cine îmi spune ce minune-i? Nime?



Din ce în ce un rai în depărtare

Se desfășoară dintre stânci trunchiete,

Plesnite lin de undele amare.



Munții înalți la cer străbat, se vede;

Văi cu izvoare s-adâncesc sub soare

Și dealuri mari păduri înalță-n spete:



E Orientul. Codrii cu grandoare,

Cu vârfii nalți vor norii să-i disfețe.

Cetăți prin ei își pierd a lor splendoare.



Prin codrii lui, prin șesurile crețe,

De-a vântului suflare-mbălsămată,

Din munții-n nori și prin pustii mărețe,



Urbile-antice strălucind s-arată

Și albe par și mitice ­ cu basme

Urieșești e țara presărată.



Și norii spânzură pe cer, fantasme

De foc și aur ce-n oștiri se-nșiră,

Codrii se plâng și marea doarme-n spasme.



Ajung la țărm ­ se-ndoaie ca o liră

Cu valuri înstrunită-n lunge rânduri,

Un mic liman, ce raze blând respiră.



Corabiei apusene grea de gânduri

Sinistre ­ eu pe valuri îi dau drumul,

Frântă de stânci se risipește-n scânduri.



Ce întâlnesc întâi pe țărm e-un tůmul,

Proroc prea sigur al vieței umane,

Tu ești cenușa iară viața-i fumul.



Nu crede însă că în doruri vane

Caut norocul spre-a te-afla pe tine,

Noroc lumesc ­ zâmbiri aeriane!



Las pe-alții să zidească din ruine

Zidiri de-o zi pe răbdătoarea spată

A vechiului pământ, ce nu-i de mine.



În furnicarii din Apus ei toată

Viața-și fac doruri nebune,

Nu știu că-n lume nu-i ceea ce cată.



Ei caut-adevăr ­ găsesc minciune.

Neam vine și neam trece ­ toți se-nșală.

Eu adevăr nu cat ­ ci-nțelepciune.



Căci mintea cea de-nțelepciune goală,

Oricât de multe adevăruri știre-ar,

Izvor de amărâre-i și de boală.



În ladă aur oricât grămădire-ar,

Cu aur nu se stinge-n veci amarul

Și Pace numa-n inimă-i găsire-ar.



Ușor trage prezentul la cântarul

Înțelepciunii... Și ea-i fericirea.

Cu-a răsăritului averi samarul



Eu mi-l încarc, cu-a lui gândiri ­ gândirea.

Eu pasu-ndrept, colo înspre cărunții,

Gigantici muri ce-n câmpi îi sădi firea.



Din codri-adânci, ce înmormântă munții,

Ce-abia și-arăt al lor cap în ninsoare,

Urcând în negre stânci diadema frunții,



Prin șir de codri, palmi nălțați în soare,

Prin lunci de dafin, pe-unde cresc măslinii,

Smochini s-ațin pe verzi cărări în floare.



Din prund înalță trunchii lor arinii

În lume risipiți, sub stânci ce pică

Izvoare sar prin mușchii rădăcinii.



Prin mândrele grădini în cer ridică

Saraiuri albe cůpole de aur.

Cu sori pare plouată urbea-antică



Și risipite prin dumbrăvi de laur

Stau casele-albe, azile liniștite.

Pe porți sunt stihuri scrise-n limbi de maur



Iar căile-s cu marmură podite

Și fără porți sunt sfintele dumbrave.

Pe scări înalte flori de foc sădite.



Pe scări culcate fete albe, suave,

Părul cel negru-l piaptănă în soare,

Ori visătoare stau de-amor bolnave.



Ah, e cetatea cea strălucitoare

Unde-mpăratul Indiei reșade:

Un soare însuși este el sub soare.



Nevasta lui e-acea Șeherezade,

De-nțelepciune plină și de frumusețe:

Ș-a o privi doar soarelui se cade.





*



Într-un sarai cu cůpola rotundă,

Pe scări de marmură îmi urc piciorul,

Pe stâlpi înalți las umbra să pătrundă,



Sub bolta porții calc de flori covorul,

Cărare-i el prin de-aur nalte glastre:

În ele crinii mari întrec ivorul.



Pe murii albi marmorei s-urc pilastre,

Ce netezi, roși, oglinde de purpură,

Reflectă frunze verzi și flori albastre.



Un miros răcoros simțirea-mi fură.

Deschisă lin e ușa unei sale

Și noi minuni uimiții ochi văzură.



Cu umbre moi a gândurilor sale

Un pictor a-nflorit plafondul, murii,

Cu chipuri zvelte, basme-orientale.



Pe perini lungi culcate-s hurii

Și din cățui de-argint copăr miroase

Cu fum albastru formele picturii.



De roșă catifea cu fir pe margini trase

Se-nalță într-un baldachin perdele,

Umbrind un pat cu perini de mătase.



Pe acel pat, un tron cusut cu stele,

Stă înșirând mărgăritare-n poale

Regina cea-nțeleaptă. ­ Dintre ele



Picioare de zăpadă, mici și goale,

Ea-ntinde surâzând ca-n vis pe-un scaun

De vișinie catifea și moale.



Dureri și ani, și toate îmi disdaun

Aceste vise-aievea la vedere:

Mă mir cum în Olimp se mir-un faun.



Frumoasă e în visu-i de plăcere,

Cu fața albă ea lumină sala

Și ochii ei izvoară de mistere,



Mari și adânci tăiați-s ca migdala

Și-n păru-i negru corpu-i de zăpadă

E cufundat ­ o virgină Itală.



Cine-ar vedea făr- în genunchi să cadă?

Am genuncheat. ­ Eu am știut, străine,

Că ai să vii ­ a dorurilor pradă ­



Ca să m-asculți și să duci de la mine

A-nțelepciunii ș-a frumseții floare,

Să luminezi gândirile din tine.



Eu am știut ­ profetă vrăjitoare ­

S-atrag cu-a tainelor și-a basmei rază

Poeți cu inimi ceruri-doritoare.



Ridică-te și vino de te-așază

Ici, lângă mine, sui pe perna asta...

Cu brațu-i gol și alb ea o-nfoiază.



Am ascultat... M-am răzimat cu coasta

De dulci gătite perini ­ iar genunchiul

Plecat... c-adoratori din vremea foastă.




Preot și filozof


Căci n-avem sfinții voștri, voi ne mustrați, preoți,

Deși de-a voastră tagmă suntem și noi cu toți...

Și nouă vânătoarea de aur și mărire

Ne-nsamnă-n astă lume a Răului domnire.

Și nouă-nghesuirea pe drumul spre plăcere

În suflet naște scârbă și inimei durere.

Și noi simțim că suntem copii nimicniciei,

Nefericiri zvârlite în brazdele veciei...

Și sufletu-ne-n tremur ca marea se așterne,

Tăiat fiind de nava durerilor eterne;

Ca unde trecătoare a mării cei albastre,

Dorința noastră, spuma nimicniciei noastre.

Și noi avem o lege ­ deși nu Dumnezeu ­



Simțim că Universu-l purtăm și prea ni-i greu:

Știm a fi strănepoții acelui vechi păcat,

Ce seminția Cain în lume-o a creat.

De n-o-mbrăcăm în pilde, e semn c-am înțeles,

Că-n noi este credință, ce-n alții e eres.

Căci eretic tiranul, ce Crucii se închină

Când oardele barbare duc moarte și ruină.

În van cu mâni uscate se roagă, țiind strana,

Deasupra lui cu aripi întinse stă Satana.

Degeaba lângă patu-i alături stă sicriul

Când gloatele-i pe lume au tot întins pustiul.

Ce Dumnezeu e-acela care-ar putea să-l ierte

Că țări întregi schimbat-au în întinsori deșerte?

Și eretic e-acela ce rasa v-o sărută

Când ura-n a lui suflet, de veche, e stătută?

În van cercați a-i drege căci răi rămân de-a valma

Și trebuie ca soarta să-i spulbere cu palma,

Din visul să-i trezească, cu care-i înconjoară

Demonul lumii-acestei ­ comedia-i bizară.



Nu ne mustrați! Noi suntem de cei cu-auzul fin

Și pricepurăm șoapta misterului divin.

Urmați în calea voastră mulțimii de absurzi

Și compuneți simfonii și imnuri pentru surzi,

Ascundeți adevărul în idoli, pietre, lemn,

Căci doar astfel pricepe tot neamul cel nedemn

Al oamenilor zilei sublimul adevăr ­

Ce voi spuneți în pilde, iar noi l-avem din cer.




O, adevăr sublime...


O, adevăr sublime ­ o, tinichea și paie!

O, poezie mândră ­ o, buiguit nerod!

Istorie spirată ­ minciună și bătaie,

Amor ceresc și dulce ­ a můcoșilor plod.



O, om, oglind-a lumei cu capul șui și sec,

Cu creierul ca ceața, cu coaste de berbec,

Stăpân pe-a ta gândire ­ cum ești p-instinct stăpân ­

Se vede când femeia golește al ei sân.



Când poala și-o ardică, de pulpa-i vezi, stăpâne,

Tu nu surâzi cu râsul cel lacom și murdar,

Tu nu ești ca un taur și nu ești ca un câne,

Ce umil dă din coadă cățelei lui cu har.



Nu ești gelos ­ ferit-a... cucoșii doar și vierii

Au numai obiceiul de-a se lupta-n duel.

Tu nu ai patimi scumpe și lacrima muierii

Nu mișcă al tău suflet, nu-ntunecă defel.



Ești bun cu ai tăi semeni, nu c-alte animale.

Tu îi iubești atâta încât îi strângi de gât...

Și-i faci s-admire geniul ­ sunarea unei oale ­

Și limba ta de flacări și plină de urât.



Istoria omenirei cu regi de poezie,

Cu regii de războaie e ca și un poem;

Dar totuși rog divina ca depărcior rămâie

De corpul meu nevrednic ­ nu-mi vine la cherem.



Cugetători ai lumei! o, împuțiți eterul

Cu sisteme înalte, puneți-l în săltar.

O ladă este lumea cu vechi buclucuri ­ ceriul

De stele și comedii vă este un hămbar.



Preoți cu crucea-n frunte, visternici de mistere,

Voi sunteți sarea lumei, formați inima ei.

E rău numai că ziua stați pe mâncat și bere

Și sara pe minciune și noaptea pe femei.



O, drăngăniți pe gânduri voi, muzici; voi, sculptor,

Îmi pipăiți cu mâna un corp tremurător;

Și, voi, artiști dramatici, strâmbați-vă la lună,

Pictori, eternitatea v-așteaptă c-o cunună.



Tu, timp, nu poți cununa în degete s-o sfermi,

Căci zugrăvir-atâta de bine saci de viermi.

O, regi, ce puși pe tronuri de Dumnezeu sunteți,

Să plătiți balerine și țiitori s-aveți,



O, diplomați cu graiul politicos și sec,

Lumea cea pingelită o duceți de urechi.

Îmi place axiomul cel tacit, ființi spurcate:

Popoarele există spre a fi înșelate.




Menire


De-mi vorbiți mă fac că n-aud,

Nu zic ba și nu mă laud,

Dănțuiți precum vă vine,

Nici vă șuier, nici v-aplaud

Dară nime nu m-a face

Ca să joc dup-a lui flaut

Căci menirea vieții mele

E pe mine să mă caut.



Bismarqueuri de falsă marcă,

Mie-mi pare cum că, parcă

De iubirea nemțărimei

Nici un rău nu vă înțarcă.

În zădar Alsasul, Posen,

Cu-a lor stare vă încarcă

Ochii voștri, să pricepeți

Unde duce-a țării barcă

Și ce rău ne prorocește

A cobirei neagră țarcă.

Voi ne duceți spre pieire,

Bismarqueuri de falsă marcă.

Escelența, bezedeaua

Cu mândrie poartă steaua

Ce cu stimă i-a fost dată

C-a putut a fi licheaua

Ce la rus ș-aplecat capul

Și la turc a-aprins luleaua

Ci în loc de ștreangul care

Se cădea, i-au dat cordeaua

Căci nevasta-i pentru-o târlă

De cătane fu cățeaua;

În zădar cu-a lor mândrie

Tu îngreuni canapeaua,

Crezi că lumea te admiră

Când colinzi în lung șoseaua;

În zădar mai taie mutre

Serioase mascaraua,

Cu blazoane-nchipuite

Ș-a împodobit cupeaua.

Știm ce-aramă este-ntr-însul

Și-i cunoaștem noi turaua.

'N-alte țări e-onoare mare

Decorația și steaua,

Dar ce merite-are dânsul

Escelența, bezedeaua?

E o carte măsluită

Toată viața lui, licheaua,

Și noi știm ce însemnează

De pe pieptu-i tinicheaua.




Aducând cântări mulțime


Aducând cântări mulțime

Și mai bune și mai rele,

Mă întreb cu îndoială

Cine caută la ele?



Cată cei ce noaptea, ziua

Își muncesc sărmana minte ­

Plebea multe știutoare

Pentru pâne, pentru linte?



Sau cei ce păzesc cântarul

A dreptății, dragă Doamne,

Ce la domni sărută mâna

Ș-altceva încă la doamne?



Sau acei care-și pun osul

Carul statului de-l mișcă?

Ah, prea știi mai dinainte

Tot ce-i doare și ce-i pișcă.



Eu nu pot să le dau lefuri,

Nici onori, nici pensiune.

Nu-s în stare nici să judec

Merite pentru națiune.



Toți acei ce-n astă lume

Vor ceva... mă lese-n pace,

Eu nu voi nimic, nimica,

Decât pace, pace, pace.



Și de-or trece pe-aste șiruri

Ochii cei cuminți de fată

Sau a junelui privire

De visare ingreoată,



De vor trece într-o viață

Doruri multe-ndefinite:

Or privi sub flori albastre

Aste pagine citite



Și dureri scânteietoare

Și tablouri înfocate

Vor pătrunde tremurânde

Aste suflete curate.



Da, la voi se-ndreaptă cartea-mi,

La voi inimi cu arěpe.

Ah! lăsați ca să vă ducă

Pe-altă lume-n două clipe.




Confesiune


Aciea este lumea... de-o sfarăm ­ e sfărmată.

De sfărăm pe vecie acest idol de lut

Eterna pace-ntinde imperiul ei mut

Și soarele pe ceruri se-nchide ca o rană

Ce arde-n universul bolnav de viață vană.

Și marea tace-nceată; cântau strigoi; mișcare;

O noapte condensată, în veci nepieritoare,

Ca noaptea din sicriuri, din groapă, din caverne ­

Povestea liniștită a morții cei eterne...

Nu vezi că deși chipu-mi arat-a fi de gheață,

Un vis al meu căldura-i, lumina și viața?

V-am înșelat, nemernici, v-am închegat în vreme,

V-am aruncat în viață plecați sub anateme

Să vă urâți din leagăn, să v-omorâți în vain,

V-am semănat în spațiu pe voi sămânța Cain,

Să curăț am vrut sânu-mi de tot ce-i crud, spurcat

Și pentru voi anume creai al vieții iad.

Și să vă-nșele vecinic l-am îmbrăcat frumos

Cu nopți senine-n stele, cu soare auros.

În sâmburii durerii eu pus-am fericire,

În vicii am pus miere și în păcat zâmbire.

Tot ce-aspirați în lume, toate-au același fine.

În mantie de rege m-am îmbrăcat pe mine

Și de vă-ntindeți mâna dup-a mea umbra-avară,

Las mantia să-mi cadă și mă revedeți iară.

Coroană, aur, glorii, cântare și comori,

Istorie și nume, iubire și onori

Sunt basmele ce-nconjur, râzânde, chipul meu:

Atingeți-le numai și veți vedea că-s... eu.

Din frazele istoriei mirosul meu v-atinge...

Am zugrăvit în ochii-ți semănături de stele.

Moarte și nemurire sunt numai umbre a mele.



Ca să vă-nșel privirea am născocit eu timpul.

El vă arată iadul, imperiul, Olimpul

Și cu mândrie poartă a veciniciei mască

Când mama lui e-o clipă, care când stă să-l nască

Îl și ucide. Totuși, în clipa suspendată,

Dacă din noapte-eternă o ființă se arată,

El vede cer și stele, oceanul, universul;



El nu-mi zărește ochii, el nu-mi aude mersul

Ce-l sperie ­ trecutul ­ gigant cu visuri sumbre.

Viitorul gol, nimica și umbra unei umbre.

A clipelor cadavre din cărți el stă s-adune,

În petice de vreme cătând înțelepciune.

Ce înțeles au ele... ce este a lor fire?

Nimicnicie, umbră, mizerie, pieire.



Nu vrei s-asculți de mine. ­ Nu știi s-asculți. ­ Mi-e milă.

Nu este dat ca omul cel muritor, în silă

Să poarte-n a lui suflet confesia-mi cumplită,

Să ducă-n piept durerea ­ aceea ce menită

A fost ca să o poarte o omenire toată,

Prea grea pentru un om e... ea trebuie sfărmată

În mii bucăți, ca astfel să o puteți purta.

Nefericite iată confesiunea mea.




Patria vieții e numai prezentul


Patria vieții e numai prezentul.

Clipa de față numa-n ea suntem,

Suntem în adevăr. ­ Iară trecutul

Și viitorul numai o gândire-s.

În van împingeți ce vi-i dinainte,

În van doriți acelea ce-or veni.

Întoarceți-vă-n voi și veți cunoaște

Că toate-n lume, toate-s în prezent.

Tot ce au fost și tot ce-a fi vreodată

Au fost, va fi numai pentru că e.

Nu știi că atingând pe-un singur om

I-atingi pe toți? Mulțimea e părere.

Spune la mii de inși aceeași vorbă

Și-n mii ea atunci va trezi

Icoană-aceeași și același simț.

Un semn că toți e-n unul, unu-n toți.




Epigramatice


În somn nici Crösus nu-i bogat cu tot tronu-i regal.

Și jumeta din viața lui cu Lazăr e egal.





*



Lungești prânzu-ți până-n noapte, tot mănânci, mănânci de-a rândul,

Cin te vede poate zice că cu dinții-ți sapi mormântul.





*



Vrei să fii Pallas Athena!

O, fetiță, fii cuminte...

Tu ai pierde din frumsețe

Dar n-ai câștiga la minte.





*



E vinul de-azi mai rău ca cel de ieri, amicii mei ­

Mai bun ca orice vin băut e cel pe care-l bei.




Când se juca Elisa Müller...


Pe genunchii-mi te-am purtat.

Ți-am privit în față,

Ochii-mi ochii-ți a cătat,

Gura-mi, buza-ți creață ­

Și m-am pus pe sărutat.

Cine mă învață?



Ca o mamă blând și lin

Ce-un copil răsfață,

Mângâiat-ai fruntea mea

Și m-ai strâns în brață.

Ah, cât te iubesc de mult!

Cine mă învață?



Eu mă duc, te părăsesc ­

Nu mă privi șuler,

La spectacol mă pornesc,

Stăi să-mi văd de guler.

În teatru românesc

Azi e Elisa Müler.



Un copil netrebnic sunt ­

Spune-mi-o apăsată.

Mi-ai legat acest cuvânt

De viața-mi toată,

Mi l-ai dat roșind, plângând

Când ai fost ­ ciudată.



Ah, surâde-mi înc-un pic

Și nu-mi fi ursuză.

Căci cu degetul cel mic

Te ating pe buză.

Și șoptește-mi un nimic

Nimeni să n-auză.



Astăzi e duminecă.

Pac! și una bună.

Eu te las și bine că

Mi te las nebună...

Trage-te de mânecă...

Ce știi de-i minciună.



Nici nu știi, o, turturea,

Ce-mi auz de-a bine.

Tu gândești cine știi ce

Și te uiți la mine.

Ah, iubită mititea,

Cum te-ador pe tine!



Un nimic, un cuvințel,

Spus după perdeauă,

E o piatră de inel,

E a nopții neauă,

Arde-atât, încât cu el

Aș aprinde-o steauă.



Ș-apoi taci ca nu cumva

Să audă-o floare

C-ai șoptit așa ceva:

Din ascunzătoare

S-ar roși ­ mai, mai așa

Cum o oarecare.



Cum te uiți așa, năuc,

Și-n gândiri te-nsinguri,

Ești tu ziua lângă nuc,

Ești tu noaptea-n crânguri,

Să te iau și să te duc,

Să fim numai singuri.



Ș-atunci n-om vorbi defel:

Vorba este pleavă.

Când se iubesc doi astfel

­ Inimă bolnavă ­

Atunci tac, tac cumințel,

Noaptea în dumbravă.




De-a născoci noi ipoteze...


De-a născoci noi ipoteze doi filozofi s-au dus

Ca să găsească ce cătau în aer gol ­ în sus.

Ast-o făcuse ei ades și fără de balon,

Acuma însă depărtați de-a lumii mare zvon

Pământu-ntreg li se părea un plan pestriț departe.

Și fericit unul din ei exclamă: ­ Frate, frate,

Mă simt acuma desfăcut, deasupra noastră nime.

Celalt se uită supărat la goala adâncime:

­ Eu, zău că nu ­ zise apoi ­

Nu văd pe nime nici sub noi.




Scrisori din Cordun


Sună pietricică-n vale,

Cine-a pus țara la cale

Și acum la bătrânețe

S-a întins pe criticale?



Ți-am citit cu indulgență

Și cu-amor eu criticaua,

O hazlie-impertinență,

Bat-o poarca, mânce-o caua.



Zice Darwin după tine

Cum că omul e-o maimuță ­

Simt humorul de gorile

Când dezmiard-o pisicuță.



Pisicuță criticoasă,

Ce îți speli curata labă

Și-ți întorci dulce mustața,

Fii de treabă, fii de treabă!



Nu se scuipă-așa în oameni,

Nu se mâncă astfel linte.

Fă politică, iubito,

Fii cuminte, fii cuminte!



Acolo vei putea spune

Tot ce vrei ­ căci ș-așa nime

Nici te-aude, nici te crede,

O sublime, o sublime.



Nu se trec la noi potcoave

De la iepe demult moarte ­

Pune-te de-nvață, dragă:

Nu știi carte, nu știi carte.




Luna iese dintre codri


Luna iese dintre codri.

Noaptea toată stă s-o vadă.

Zugrăvește umbre negre

Pe lințolii de zăpadă.



Și mereu ea le lungește

Și suind în cer le mută,

Parcă fața-i cuvioasă

E cu ceară învăscută.



Ce gândește? ­ numai norii

Lin se-mbină, se dezbină

Ca fășii de gaz albastru,

Ca și aburi cu lumină.



Lin pin iarbă scotocește

Apa-n prund și-n pietricele.

Florile surâd în taină,

Oare ce-or surâde ele?



Și-s cu neguri îmbrăcate

Lac, dumbravă și pădure.

Stele palid tremurânde

Ard pin negurile sure.



Lumea-n rouă e scăldată,

Lucioli pe lacuri zboară.

Luna umbrei, umbra lunei

Se amestec, se-nfășoară.



Lunecând pe ceruri, norii

Negri-acopăr tot seninul.

Se sting una după alta

Și icoana și suspinul.



Înfășat în întuneric,

Eu nu văd, nu aud șoapte.

Ah, mă simt atât de singur!

Este noapte, noapte, noapte.




Traduceri și adaptări


Dulce cu corp de omăt înecat în păru-i de aur,

Venera zace murind ­ cine o va moșteni?

Ah, în două părți dopotrivă-mpărți bogăția-i ­

Ție: frumsețe ș-amor; mie: durere și dor.





*



Ce cumplit este amorul, deși dulce aparent.

Un tiran, care nu varsă decât sânge inocent.





*



Pallas ­ în Lacedemon ­ văzu pe Venera armată:

­ Aide acum să luptăm, judice Paride-acum.

Venera însă răspunse: ­ Armată mă-nfrunți temerară?

Eu, pe când te-am învins, știi cum că goală eram.





*



­ Cum poți s-omori un colibri, diamant frumos de aer?

Nu e frumos și strălucit, n-ai milă de-a lui vaier?

­ De ce mai flutură și el sclipind o aripă luxoasă?

Natura mea, amicul meu, e ternă, serioasă.





*



Anii fug ­ cu ei viața ­ cu ea totul.

Azi suntem, iară mâne cinis et umbra;

Să-ncununăm a plăcerilor dulci trecătoare

       Cupă de aur.





*



Cine-a făcut din trestii mai întâi și-ntâi un fluier

Și a săpat întâiul verset într-o coajă de copac,

De pe umbră pe părete zugrăvi întâia oară

O icoană. Nu; amorul nu mai e atât de grabnic.

Iară mintea e înceată.




1875
Făt-Frumos din tei


- "Blanca, află că din leagăn

Domnul este al tău mire,

Căci născută ești, copilă,

Din nevrednică iubire.



Mâni în schit la sfânta Ana

Vei găsi la cel din stele

Mângâierea vieții tale,

Mântuirea feței mele."



– „Nu voi, tată, să usuce

Al meu suflet tânăr, vesel:

Eu iubesc vânatul, jocul;

Traiul lumii alții lese-l.



Nu voi părul să mi-l taie,

Ce-mi ajunge la călcâie,

Să orbesc cetind pe carte

În fum vânăt de tămâie."



– „Știu mai bine ce-ți priește,

Las' de-a lumei orice gând,

Mâni în zori de zi pleca-vom

Cătră schitul vechi și sfânt."



Ea aude - plânge. - Parcă

Îi venea să plece-n lume,

Dusă de pustie gânduri

Și de-un dor fără de nume.



Și plângând înfrână calul,

Calul ei cel alb ca neaua,

Îi netează mândra coamă

Și plângând îi pune șeaua.



S-avântă pe el și pleacă

Păru-n vânturi, capu-n piept,

Nu se uită înainte-i,

Nu privește îndărăpt.



Pe cărări pierdute-n vale

Merge-n codri făr' de capăt,

Când a serei raze roșii

Asfințind din ceruri scapăt.



Umbra-n codri ici și colo

Fulgerează de lumine...

Ea trecea prin frunza-n freamăt

Și prin murmur de albine;



În mijloc de codru-ajunse

Lângă teiul nalt și vechi,

Unde-isvorul cel în vrajă

Sună dulce în urechi.



De murmur duios de ape

Ea trezit-atunci tresare,

Vede-un tânăr, ce alături

Pe-un cal negru stă călare.



Cu ochi mari la ea se uită,

Plini de vis, duioși plutind,

Flori de tei în păru-i negru

Și la șold un corn de-argint.



Și-ncepu încet să sune,

Fermecat și dureros -

Inima-i creștea de dorul

Al străinului frumos.



Părul lui i-atinge părul

Și atunci c-obrazul roș

Ea apleacă gene lunge

Peste ochii cuvioși.



Iar pe buze-i trece-un zâmbet

Înecat, fermecător,

Care gur-abia-i deschide,

Cea uscată de amor.



Când cu totului răpită

Se-ndoi spre el din șele,

El înceată din cântare

Și-i grăi cu grai de jele,



Ș-o cuprinde de călare -

Ea se apără c-o mână,

Însă totuși lui se lasă,

Simte inima că-i plină.



Și pe umărul lui cade

Al ei cap cu fața-n sus;

Pe când caii pasc alături,

Ea-l privea cu suflet dus.



Numai murmurul cel dulce

Din izvorul fermecat

Asurzește melancolic

A lor suflet îmbătat.



Lun-atunci din codri iese,

Noaptea toată stă s-o vadă,

Zugrăvește umbre negre

Pe câmp alb ca de zăpadă.



Și mereu ea le lungește,

Și urcând pe cer le mută,

Dar ei trec, se pierd în codri

Cu viața lor pierdută.



La castel în poartă calul

Stă a doua zi în spume,

Dar frumoasa lui stăpână

A rămas pierdută-n lume.










Antropomorfism


În poiata tăinuită ca-n umbroasă zăhăstrie,

Trăia puica cea moțată cu penetul de omăt;

Nu-i cucoș în toat-ograda, ce de-iubire căpiat

S-urmărească insolenter inocenta ei junie.



Ce cochetă e copila, cu ce grație ea îmblă?

Și ce stele zugrăvește în nisip cu dulcea-i labă ­

O găină virtuoasă, o găină prea de treabă,

Cu evlavie ea cată fire de-orz și coji de jimblă.



Dară cine să admire a ei nuri și tinereță?

Boul chior, ce vede numai jumeta din a lui paie?

Ah! în inima-i fecioară simte-o tainică văpaie

Pentru cucurigul dulce din cântări de dimineață.



Pierde gustul de mâncare, scormolește, de ți-i milă,

În pământ ca să găsească chipul cel dorit într-una,

Sau se primblă visătoare, noaptea căutând în lună

A lui umbră luminoasă ­ melancolica copilă!



O găină-mbătrânită, venerabilă matroană,

Ce demult e schivnicită de lumești deșertăciuni,

Ea îi spune-ale ei taine, ca la raza-nțelepciunei

Să găsească mângâiere pentru-a gândurilor goană.



Iar călugărița veche, ce demult era iertată,

Ce demult se dizvățase de plăcerile d-iubire,

Ea cu limba ascuțită clevetește-ntreaga fire ­

Contra demoralizărei propovăduie-nfocată.



­ Ah ­ îi zise mititica ­ nu privești la rândunele,

Cum din cuib scot puii capul, se cutează pe ulucuri

Și apoi la miezul nopții îi aud făcând buclucuri,

Sărutându-se cu ciocul, drăgostindu-se-ntre ele.



­ Soarte-avem nefericită ­ îi răspunse-atunci bătrâna:

Nu-i găină rândunica, rândunoiul nu-i cucoș.

Necredința lor știută-i; aspri, răi, tiranicoși,

Ei trezesc vďața-n inimi și apoi o învenină.



Numai flori-s fericite, căci pe aceeași trupină

E pistilul feciorelnic și staminul bărbătesc;

Sub perdele verzi de frunze, se-mpreun și se iubesc,

Chipul junelui din floare c-odoranta lui virgină.



Dar cucoșul ­ ce netrebnic! nestatornic! ­ este drept:

Când el sulița iubirei în adâncu-ți suflet bagă,

Te simți dusă chiar în ceruri ­ uiți pe-o clipă lumea-ntreagă,

Dar pe urmă gelozia sfarmă inima-ți din piept.



Căci pe urmă el te lasă, tristă, slabă, văduvită.

Cu aripele-ostenite ziua, noaptea stai pe ouă;

Mori de sete și de foame, nici un sâmbure de rouă,

Nici priviri de-amor n-aruncă la sărmana eremită.



Ci mai bine nu mai intre în gândirea ta virgină

Visele înșelătoare de iubire și plăcere ­

Vin- să-nveți înțelepciunea, a naturii-adânci mistere

Și a stelelor mari drumuri, ce viitorul îl lumină.



Cum vorbeau înțelepțește, ce s-audă și să vadă?

După gard străin cucoșul se preîmblă-ncet turcește.

Puicei-i trece-ndată pofta de-a vorbi filozofește,

Ea ascultă cu iubire cucoșeasca serenadă.



Ah, amorul îi pătrunde prin ureche;-n van bătrâna

O ciupește-n cap cu ciudă, vrea s-o ție de aripă;

Ea se smulge și aleargă tremurândă într-o clipă,

Printre gard privește dulce l-arătarea lui păgână.



Iar bătrâna cruce-și face cu-a ei labă și gândește:

„Tinereță, tinereță!" și oftând intră-n poiată;

Apărată de-ntuneric ipocrita cea șirată

Pe un pui nevrâsnic încă alterată-l pricăjește.



Unde este învățatul cu talent fonognomonic

Să compuie un compendiu despre blândele impresii,

Ce un sunet numa-l naște în simțirile miresei,

Cum un cucurigu poate fi adânc, duios, demonic?!



Ce simțiri eroici, mândre, reprezintă cucurigul,

Cât curagi ­ ce osebire de-al găinei cotcodac;

Ce frumos îi șade creasta ca un roșu comanac.

De dorință se-nfierbântă, de amor o trece frigul!



Și maximele bătrânei pe-o ureche toate-i iese,

Cum intrară pe cealaltă. Sfătuiri contra iubirei

O-nvățară ce-i iubirea. Știe-atât că c-o privire

Galișă poate să prindă pe pașaua ce-și alese.



Ș-astfel ea făcând la planuri se-nvârtește prin ogradă

Și trezește-n bucuria-i, din gândire somnoroasă,

Pe-un clapon, mâhnit călugăr, cu-arătare pântecoasă,

Fără creasta de mândrie, fără glas și fără coadă.



Și făcând un paa! angelic, îl întreabă de nu-i frate,

De nu-i văr cu Don Juanul ce cânta de gard dincolo.

Dar monahul cel sinistru zise tragic: ­ „O! Apollo

Mă ferească să fiu rudă cu-aste firi întunecate.



Nu! pe mine preuteasa zeității pământene

Lângă focul cel de jertfă, pe altar de cărămidă,

M-a lipsit de demnitatea de cucoș ­ ca să-mi surâdă

În a mea lipsă de patimi a lui Plato fenomene.



Cu privirea mea cea castă, de-nteres ne-nfluințată,

Văd în lume și în lucruri numai sâmburul ș-ideea;

Prototipu-l văd în toate, și cu-a geniului scânteie

Văd cucoșul lui Mohamet cu-arătare luminată.



În sublime revelații a misterului etern,

Mulțămesc vestalei groase ce-mi creă această soartă;

Dumnezei or s-ospăteze umbra mea când va fi moartă,

Închin viața-mi cugetărei ­ un Pitagoras modern!"



El reintră în chilie, iar puicuța stă pe gânduri,

Și mereu prin minte-i îmblă demnitatea de cucoș:

„Ce-i lipsește lui Chirilă, ce au verii lui fieroși

Și el n-are?" Astfel dânsa meditând îmblă pe scânduri.



Dar îi bate inimioara. Ea la gard se duce iarăși,

Să privească iar la idol, cu-a lui pas de maiestate,

Creasta roșă, pieptu-n care inima bărbată bate.

Cum ar vrea ea ca să-l aibă de-al juniei ei tovarăș!



Cum se teme ea acuma!... El o vede ș-o salută.

Ochii-i ard și el îi spune măguliri cavalerești

„Nu! ­ el zice în ton liric ­ pentru flacăre cerești

Nu există îngrădire, cât de naltă e trecută".



Vrea să zboare; dar Sibylla cu a măturei magie,

Ea, ce poartă grija scumpă pe-al vestalelor palat,

Îl lovește și alungă cavaleru-naripat...

Și în urma lui puicuța se uita cu nebunie.



Suferințele lui Werther se urmează-n pieptu-i toate,

Deși nu ca el eroic vrea cucoșul să s-ucidă;

El iubește ­ ea socoate cum portița să-i deschidă,

Dar rușinea-i virginală de la scopu-i o abate.



„Nu, nu! Ca din întâmplare, ca dincolo rătăcită,

Să mă afle cumva noaptea și să-mi caute chichiță."

Și când luna împle noaptea, trist, ea urcă o căpiță,

Sare gardul și timidă lin pășește îndrăgită...



Rămâneți cu bine toate a copilăriei soațe,

Căci instincte tăinuite au învins în ea fecioara.

„Ce-am să pierd?, gândește dânsa, tot îmi spun de o comoară

De păzit grea, ce odată trebuie s-o pierzi în viață."



Dar deodată el s-arată ­ rușinoasă vrea să zboare,

El aleargă după dânsa ­ cum ar vrea și cum n-ar vrea;

Cum îi place să se lase prinsă. Sub aripa-i grea,

Ea se simte fericită, deși-afectă supărare.



­ Vrei să fugi?, suspină dânsul, mă urăști atât de tare?

­ Te urăsc! surâde dânsa cu-inocentă șireție,

Cum să nu te-urăsc, tirane, când tu vrei să-mi faci rău mie?

El jură că nu și cere botișor de împăcare.



Cum să nu-i dea? Poate dânsa să refuze-o rugăciune,

Spusă cu delicateță și poetic-formulată?

S-ar cădea ca să reziste? șade bine? înfocată,

Fericită e că pierde ce-ndoiește prețu-iubirei.



Ceru-ntinde sus senina-i pânzărie de azur,

Ca cusută e cu stele tremurând de-aurul lor grele.

Când o-acopăr a lui aripi, când îl simte pe-a ei șele,

Inocența-i sângerează, i se-ntunecă-mprejur.



Ține mult această dulce, amoroasă nerozie.

Al ei suflet se topește de-ntunericul molatec,

Simte pare c-o pătrunde un piron roș de jeratec,

Ce-o omoară ș-o turbează, o-ndeliră ș-o sfâșie.



Ochișorii și-i închise, ca topită stă acuma,

Și în vocea ei muiată pipăiește nențeles.

El o mângâie, o-ncredință, că de cer a fost trimes

Și menit ca s-o iubească și să-i joace dulcea glumă.



­ Tu! ­ ea zise ­ ce frumos ești, rege-al lumei de găine.

Eu te iert! amoru-ți dulce ca și miros de garofă.

Și ca-n vechile tragedii el răspunde-n antistrofă:

­ Tu ești Venus în poiată, ochii tăi cerești lumine.



Din istoria puicuței asta-i partea cea întâie,

Asta e icoana scump-a săptămânelor de miere;

„Poezia-i intervalu-ntre plăcere și plăcere" ­

Optimist filozofează cu cucoșul ce-o tămâie.



Dar curând al ei caracter și simțirea ei naivă

Se schimbă-n cochetărie. Cucoșeii cei mai tineri

Împlu curtea strălucită a moțatei noastre Vineri

Și la glasul lor subțire ea s-arată milostivă.



Al găinăriei-Adonis, cu privirile-ndrăznețe,

Petit-crevé blazat, ironic, cu pasiuni titanomahe,

Obiectiv cronicei zilei a găinelor monahe,

Pe tipic îi face curte ­ Lovelace de la cotețe.



Cu plăcere ea admite curtea junelui șagalnic.

Orice-obrăznicie, rugă, ea îi trece cu vedere,

Ca-n sultanul vechi să-escite gelozie și durere ­

Vai ! de unde poate crede un sfârșit atât de jalnic!



Căci sultanul, care-o crede cum că e necredincioasă,

Tânărului Cicisbeo el acum căta pricină.

Cu curagi el se ridică, creasta-i roșă se-nvenină

Și lugubru el îi zice: ­ „Fugi sau mori tu, ticăloase!"



Făt-Frumos gâtu-și îndoaie îndărăt și îi răspunde:

­ Nu m-atinge-a ta insultă, tu, de-origină plebeu ­

Diferența prea e mare, cine ești? și cine-s eu?

Eu petrec și eu fac curte cui voiesc și orișiunde.



­Te-oi sili să lupți cu mine! iritat strigă sultanul.

Își zburli penele-n ceafă și cu furie s-aruncă.

Luptă crunt, pe când deoparte stă nefericita pruncă,

Urzitoarea Iliadei, ce își plânge Don Juanul.



Se trântesc, se rup cu ciocul și mănâncă tăvăleală ­

Obosesc. Se naște-acuma pe-o minută armistiț.

Dar curând se-ncaier iarăși. Don Juanul cel pestriț

Cade-n sânge și sultanul trâmbiță pe el cu fală.



Iară dońa nu trădează ce-n simțire-i se petrece,

Nu trădează de-i durere, voioșie, nepăsare ­

Poate vru să deie prețul părții cei învingătoare

Și de-aceea rămăsese ca și marmura de rece.



Ci profetic se arată preoteasa culinară ­

Ia pe mort în poala-i sacră, de-a lui haină îl despoaie;

Ea îl spală-n apă sfântă, și în scumpe măruntaie

Pun miresme felurite pentru jertfa mortuară.



'N-învârtiri misterioase peste focul vetrei sfinte,

Ea-l întoarce, curățindu-l de lumeștile-i păcate.

Palamarul ce slujește pământească zeitate

În Olymp îl ia și-l duce, jertfa zeilor fierbinte.



Și în râsuri nesfârșite, artificiă de glume,

În vorbiri spirituale, observații învățate,

Despre-a artei culinare mari mistere-ntunecate,

În divină nepăsare, ei stau jertfa s-o consume.



Vai! de ce nu ține nimeni o orație funebră

Și nu-ntoană-un De profundis pentru soarta-i mucenică!

Peste-a raclei porțelane nici o lacrimă nu pică.

Inima zeilor lumei, de ingrată, e celebră.



Ori n-au fost eroi în lume, înțelepți și virtuoși ­

Unii-n lupte pentru bine a lor sânge și-l vărsară,

Ceilalți lângă lampa albă sânta viață-și consumară

Să-i lumine ­ ca să aibă soarta bietului cucoș?



Oare el nu are asemeni soarta oricărei ființe?

Suferințele unůia bucurii li sunt altora;

Viața multora se stinge spre-a hrăni viața multora

Și mâncarea reciprocă e-a istoriei ființă.



Bietul rac! De viu l-aruncă ca să fiarbă-n vinul cald.

Câte sufere? ­ ce-i pasă celui care nu e rac!

Ce îi pasă păsăruicei ce muncește pe-un gândac

Sau paingenul, ce suge capul muștei de smarald.



Păsăruica ia în sine simțul, gândul dintr-un greier

Ce ucide. Al lui suflet pe-al ei suflet -navuțește...

Și cucoșul care moare naște-n cel ce-l mistuiește,

Cine știi ce simț în suflet, cine știi ce gând în creier.



Dar sultanul spre durerea puiculiței lui naive,

Ce-omorî-n duel pe-un tânăr de-o speranță-atât de mare,

La răcoare-i pus sărmanul, ca să cugete-n mustrare

L-ale codicei penale paragrafe respective.



Deci puicuța văduvită singuric-acum rămâne.

'N-început își plânge soarta și părea nemângâiată;

Dar curând cucoși mai tineri împlu partea neocupată

A duioasei inimioare de amor și jale pline.



Ea învață ca să uite. Ca marchiza de Châtelet,

Care pe Voltaire bătrânu-nlocui cu Saint-Lambert.

Pentru inima-i vicleană cucoșeii nu se cert,

Căci din tânăr în mai tânăr ăn-academia-i îi ié.



În curând ea pierde-n curte tot al noutății farmec.

Nu-i cucoș ce nu-i luase tot ce-o puică poate da,

În curând alte găine al ei nimb l-întuneca,

Cum odată-l întrecuse, pe Harun, vizirul Barmeg.



În zădar li imputează a lor gânduri senzuale.

„De ­ răspunde cu-ironie unul din amanții foști ­

Inima-mi întreag-a ta e ­ dar ce vrei ­ noi suntem proști,

Simțul îmblă dup-o carne mai tânără și mai moale."



În curând cade pe gânduri, deveni curând bigotă;

Cum se-ntâmlpă, din Phrinee deveni călugăriță.

Limba-i îmblă, ascuțită ca la vechea-i protectriță ­

Poiata afurisește și ograda poliglotă.



Și atunci găinăreasa de căderea-i se îndură:

Despărți găinărimea cu viață imorală

De chilia solitară a puicuței, ce își spală

A trecutului păcate prin asceza cea obscură.



Ea căta societatea părințelului Chirilă,

A claponului lugubru cu humorul lui de bute;

El iubește-n ea ideea frumuseței cei trecute,

În matroana desflorită vede încă pe copilă.



Ea vedea în înțeleptul cu-arătare reverendă

Prototipul cucoșimei, pe-al cucoșilor cucoș,

Când cu flori de-oratorie și cu ochi bisericoși,

Adâncit platonizează în tiradă somnolentă.



Astfel dar fini și dânsa drumul sorții pământene:

Arde lumânarea vieții până la un căpițel.

Și acum la bătrânețe, să-l uzeze și pe el,

Ea drept candelă l-aprinde ființei suprapământene.



Untdelemnu-n sânt-pretinsa vatră a bigoteriei

E același ce-n amoruri pământene-a licurit;

Duhul sfânt în chip de porumb nu din cer s-a pogorât

Ci mai jos de brâu l-avuse Iosif și l-a dat Mariei.



Iară voi, ce-n nopți când luna peste vârfuri de copaci

Ca un scut de-argint răsare, împlând lungile alee

C-umbre negre și dungi albe ­ urmăriți pe vreo femeie,

Supusând sub a ei poale mult mai mult decât doi craci;



Voi, ce-uniți tot universul în zâmbirea minții scurte,

Ce cătați gândiri de înger -n-ochii mari, cari vă par

Două nopți însprâncenate, ­ vie-vă-n minte măcar

Cum că demonul din ochii-i e același de sub burtă.



Ah, gândiți o clipă numai la sulița cu vârf roș

Și la rana ce o face, sângele-inocent ce-l varsă ­

Ca să vezi câte iluzii minte inima cea arsă,

Pe când dońa e-o găină și seniorul un cucoș.



Deci dară, boieri de cinste ­ că-mi făcui tot boierescu

Mai cu rime, mai cu vorbe, când de samă, când de clacă;

Am ajuns la deci ­ mă scarpin ­ închid cartea mea posacă

Și cu multă plecăciune vi se-nchină



      ­ Minunescu.




Călin Nebunul
Prin „Călin Nebunul” v-ați putea referi la:

	Călin Nebunul, poem original de Mihai Eminescu inspirat din folclor, prima dată publicat în 1902 de Ilarie Chendi

	Călin Nebunul, basm în proză cules de Mihai Eminescu


Fata-n grădina de aur


A fost odat-un împărat ­ el fu-ncă

În vremi de aur, ce nu pot să-ntorn,

Când în păduri, în lacuri, lanuri, luncă,

Vorbeai cu zeii, de sunai din corn.

Avea o fată dulce, mândră, pruncă,

Cu cari basme vremile ș-adorn,

Când trece ea, frumoase flori se pleacă-n

Ușorii pași, în valea c-un mesteacăn.



În van i-o cer. Bătrânul se gândește,

Prea e frumoasă, prea nu e de lume ­

Mă mir cum cerul nu s-ademenește

Să scrie-n stele dulcele ei nume;

E rău poetul care n-o numește,

Barbară țara unde-al ei renume

Încă n-a-ajuns, și chipu-i răpitori

Nu-i de privirea celor muritori.



În vale stearpă, unde stânci de pază

Înconjurau măreață adâncime,

Clădi palat din pietre luminoase,

Grădini de aur, flori de-ntunecime;

Iar drumul văii pline de miroase

Afar de el nu-l știe-n lume nime ­

Acolo ș-a închis frumoasa fată,

Ca nici o rază-a lumei să n-o bată.



Sale-mbrăcate în atlaz, ca neaua.

Cusut în foi și roze vișinii,

În mozaicuri strălucea podeaua,

Din muri înalți priveau icoane vii;

Fereasta-i oarbă, deși stă perdeaua,

De-aceea-n sale ard lumini, făclii,

Și aerul, pătruns de mari oglinzi,

E răcoros și de miroase nins.



O noapte-eternă prefăcută-n ziuă,

Grădină de-aur, flori de pietre scumpe,

Zefir trecea ca o suflare viuă,

Și-n calea lui el crenge grele rumpe.

Cu-aripi de-azur, în noaptea cea târziuă,

Copii frumoși ai albei veri se pun pe

Boboci de flori, când ape lin se vaer

Zbor fluturi sclipitori, ca flori de aer.



Acolo-nchisă cu mai multe soațe,

Ca ea copile și soții de joacă,

În lumea ei sălbatic se răsfață,

În străluciri viața ș-o îmbracă.

A ei priviri sunt tinere și hoațe,

Zâmbirea-i caldă buza-i stă s-o coacă,

Și-n acest rai, în astă lume suavă

De mulțămire se simțea bolnavă.



Dar de a ei frumseță fără seamăn

Auzi feciorul de-mpărat Florin,

Norocul lui cu-al ei îi pare geamăn,

De-atunci un foc îl mistuie în sin.

„În van stau locului, stau să mă-ndeamăn

Cu munca mea, cu dorul, cu-al meu chin."

Pătruns de dorul neștiutei verguri,

S-au dus să ceară sfat la sânta Miercuri.



­ Alai, convoi, îi zise atuncea sfânta,

Napoi trimite, nu lua nimica,

Și singurel te du de-ți cată ținta,

Căci strimt e drumul și e grea potica.

Ia calul meu cel alb; el se avântă,

Ca gândul zboară-n lume fără frică,

Dar dacă vrei s-o afli, ține minte:

Nu sta în valea-aducerei aminte.



Porni în lume, singurel, în toiu-i.

Îl duce calu-i frățior cu vântul ­

De aur păru-i și frumos e boiu-i,

Fecior de-a drag, cum n-a văzut pământul,

O stea el pare-n neamu-i și în soiu-i ­

Cu bine meargă-mi și să-l ție sfântul.

Ajunse-o vale mândră și frumoasă ­

Părea că-i chiar grădina lor de-acasă.



Și sub un tei el de pe cal se dete,

Se-ntinse leneș jos, pe iarba moale ­

Din tei se scutur flori în a lui plete

Și mai că-i vine să nu se mai scoale.

Și calu-i paște flori, purtând în spete

Presunul lui și șeaua cu paftale,

În valea de miros, de râuri plină,

În umbra dulce bine-i de odină.



De-a lui bătrân el își aduse-aminte,

Cum îl lăsă și cum porni în lume,

Dorind cu o iubire-așa fierbinte:

O umbr,-un sunet, un nimic, un nume.

L-apuc-un dor de țară și părinte,

Tot ce-a dorit ți pare-atunci că-s spume,

Și când pe calul lui el iar se simte,

Napoi apucă, peste drumuri strimte.



Dar îndărăt ajuns, l-apucă dorul

Din nou, ­ neliniște, iubire-adâncă ­

S-aruncă iar pe cal, urmând amorul

Ce-n al lui suflet neclintită-i stâncă.

În van l-oprește regele, poporul,

E dus de-o stea ce arde-n minte-i încă,

Dorit de raza unor doi ochi tineri ­

S-a dus să ceară sfat la sfânta Vineri.



­ Voinicul meu, îi zise-atuncea sfânta,

De ce-ai stătut în valea amintirei?

Pentru oricare e frumoasă, blândă,

Cu curte-oricărui seamănă. Ceirii

Din acea vale inima-ți frământă.

Nu sta în ea. De te-nchinași iubirei,

Te du de-o cată, și-n a ei fereastă,

De-o vezi deschisă, zvârle floarea astă.



Dar să nu stai în valea desperării,

Ce-n a ta cale tu vei trece-o sigur.

El iar porni în lumea întâmplărei,

Bolnav de dor și de-a iubirei friguri.

Dădu de-o vale-n asfințitul serei,

Prin crenge negre umbre se configur.

Întunecoasă-i, cum o simt doar orbii,

Și fâlfâiesc prin aer rece corbii.



El de pe cal se dete. în pădure

Șoptește frunza, ramuri stau de sfaturi

Și somnul nu voiește ca să-l fure,

Căci umedă e frunza lui de paturi,

Urechea-i trează a dumbravei gure

Le asculta șoptind din mii de laturi,

Și corbii croncănesc și zboară-n fală

În aer clar ca pete de cerneală.



Atunci o frică inima-i pătrunde,

Pe cal se pune și fugi din vale,

Și-n loc s-urmeze drumu-acolo unde

Voia să meargă, s-a întors din cale.

Sosește iar în țară-i, de-l pătrunde

Din nou un dor, o amărâre,-o jale.

Atunci din nou el o luă pe mâneci

Să ceară sfat acum sântei Dumineci.



­ Ai stat în valea desperărei iară,

Îi zise sfânta, ci din nou pornește!

Îți dau o pasăre cu tine ­ zboară

Cu calul tău, unde norocu-ți crește.

Când ai vedea frumoasa ta fecioară

Că plânge,-atunci dă drumul pasărei iește.

Tu dorul ți-l ajungi, deși te ticăi.

Ea-ți fie tot, ce-ai suferit nimică-i.



Trecând prin valea desperării,-astupă

A lui urechi, să n-o audă-n șopot;

În van se-ncearcă calea-i s-o-ntrerupă

Vuiri, murmure, s-o oprească n-o pot.

O umbră zboară, pân- se vede după

Atâta mers c-aude zvon de clopot;

Atunci văzu în zarea lui palatul

În care-nchise fata-i împăratul.



În ziduri de oțel lucea castelu-i

Cu streșini de-aur și cu turnuri nalte

Și scris pe muri-i, minunat în felu-i,

Făptură grea a meșterelor dalte.

În mari grădine i se arătă lui

Izvorul viu, ce cade, vrând să salte.

El se mira cum toate-astfel a fi pot:

Grădine, rediuri, lacuri, ziduri, șipot.



Dar un balaur tologit în poartă

Sorea cu lene pielea lui pestriță,

Cu ochi-nchiși pe jumătate, poartă

Privirea jucătoare să-l înghiță,

Iară Florin ­ inima-n el e moartă ­

Când vede solzii, dinții cei de criță,

Sărind la el și-nfipse a lui spadă

Și de pământ îl țintui de coadă.



Apoi din munte stanuri el răstoarnă,

Le grămădește crunt peste balaur;

Acesta iar se zbate, se întoarnă

Și în durerea-i muge ca un taur,

Dar el mereu pe dânsul pietre toarnă

Pân- nădușit plesni acel centaur.

Trecu-nainte ­ două lancii scurte ­

Pân- ce dădu de strălucita  curte.



Un an de când copila petrecuse

Urzind gândirea-i și visând ursitul,

Un an întreg prea fericită fuse,

Dar dup-un an mi-a fost-o-ajuns urâtul.

Își amintea viața ce-o avuse

Și peste pieptu-i își îndoaie gâtul,

Și trist privea un punct cu ochii țintă,

Și se usca ca și la umbr-o plântă.



­ Eu mor de n-oi vedea seninul, cerul,

De n-oi privi nemărginirea vastă,

Răceala umbrei m-a pătruns cu gerul

Și nu mai duc ­ nu pot ­ viața asta.

Ah! Ce ferice-aș fi să văd eterul

Și să văd lumea, codrii din fereastă,

Și de voiți cu viață să mai suflu,

Deschideți uși, fereste, să răsuflu.



Astfel o mistuia neastâmpăratul

De viață dor și dorul cel de soare ­

Deși le poruncise împăratul

Să nu care cumva să-și amăsoare

Ca să deschidă ușile, palatul ­

Dar totuși, când văzură că ea moare,

Nu știu ce or să facă, să se poată, ­

De l-ar urma, el ar găsi-o moartă.



Văzând cu ochii, piere de-a-n picioare

Din zi în zi ­ atunci ele-au deschis

Ferești înalte și, la mândrul soare,

Din boal-adâncă fata a învis

Și se făcu și mai fărmăcătoare,

Astfel cum nu îți trece nici prin vis ­

Se rumeni în fața ei ca mărul,

A-ntinerit-o aerul și cerul.



Un zmău o vede, când s-a pus să steie

N-a ei fereastă-n asfințit de sări;

Zburând la cer, din ochi-i o scânteie

Cuprinse-a ei mândrețe, fermăcări;

Și-n trecătoarea tânără femeie

Se-namoră copilul sfintei mări ­

Născut din soare, din văzduh, din neauă,

De-amorul ei se prefăcu în steauă.



Căzu din cer în tinda ei măreață,

Se prefăcu în tânăr luminos,

Și corpul lui sub haina ce se-ncreață

S-arată nalt, subțire, mlădios.

Păr negru-n vițe lungi ridică fața,

Și ochi-albaștri-nchis, întunecos,

Iar fața-i albă, slabă, zâmbitoare ­

Părea un demon rătăcit din soare.



­ Ah! te iubesc, îi zise el, copilă,

La glasul tău simt sufletu-mi rănit,

Din stea născut, plec fruntea mea umilă,

Cu ochii mei prind chipul tău slăvit.

Nu vezi cum tremur de amor? ai milă!

În nemurirea mea de-aș fi iubit ­

Iubit de tine ­ te-aș purta: o floare

În dulci grădini, aproape lângă soare.



N-ai vede iarnă, toamnă nu, nici vară,

Eternă primăvar,-etern amor...

De ți-aș închide zarea ta cea clară

Cu-al meu sărut, o, scumpul meu odor,

Pân- ce să mângâi inima-mi amară

Culca-mi-aș capul la al tău picior

Și te-aș privi etern ca pe o steauă

Frumos copil, cu umerii de neauă.



­ O, geniu mândru, tu nu ești de mine,

De-a ta privire ochii mei mă dor,

Sângele meu s-ar stoarce chiar din vine,

Căci m-ar usca teribilu-ți amor!

Curând s-ar stinge viața mea, străine,

Când tu m-ai duce-n ceruri lângă sori,

Frumos ești tu, dar a ta nemurire

Ființei trecătoare e pieire.



El o privi atunci cu ochii țintă:

În fața-i slabă ­ zâmbet dureros;

Se face stea și iarăși se avântă

În cerul nalt, în roiul luminos.

Acolo toată noaptea stă de pândă,

Și prin fereastă el privea duios,

Cu o lumină dulce, tristă-clară,

Să vadă umbra-i albă și ușoară.



A doua zi el se făcu o ploaie,

În tact căzândă, aromată lin,

Și din ferești perdelele le-ndoaie,

Burând prin țesăturile de in,

Pătrunde iarăși în a ei odaie,

Preface-n tânăr sufletu-i divin:

El stă frumos sub bolțile ferestii,

Purtând în păr cununa lui de trestii.



Blond e-azi și părul lui de aur moale

Pe umeri cade îndoios, îmflat;

Ca ceara-i palid... buza lui cu jale

Purta un zâmbet trist, nemângâiat.

El o privește... sufletu-i s-adună.

În ochiul lui albastru, blând și mat...

Ș-astfel cum sta mut înger din tării

Părea un mort frumos cu ochii vii.



­ O, vin cu mine, scumpă,-n fundul mări.

Și în palate splendizi de cristal,

Când vântu-a trece peste-a apei ării

Tu-i auzi cântarea lui pe val;

Ți-i închina viața ta visării,

Vei fi oceanului monarcul pal...

Ți-oi da palate de mărgean și profir,

Cu bolți lucrate numa-n aur d-Ofir.



­ Ca să-mi ajungi nevrednica-mi iubire

Ai părăsit al cerurilor cort,

Dar nu e chipul tău cel peste fire

Ce-n fundul sufletului meu îl port.

O, geniul meu, mi-e frig l-a ta privire,

Eu palpit de viață ­ tu ești mort.

Cu nemurirea ta tu nu mă-nveți,

Acum mă arzi, acuma mă îngheți.



Nu... om să fii, om trecător ca mine,

Cu slăbiciunea sufletului nost,

Să-ți înțeleg tot sufletul din tine

Și brațul tău, de mi-a fi adăpost,

Să-l știu că-i slab, iubirea că-l susține,

La om e-un merit, ce la zei n-a fost.

De mă iubești, să-mi fii de sama mea,

Fă-mi dar de nuntă nemurirea ta.



Întunecos și fără de speranță,

La ea privește geniul în nimb ­

Își simte inima legată-n lanțe,

În lanțul lumei cei cu-o mie limbi.

­ Chiar nemurirea mea, chiar abondanța,

Puterii mele tu o cei în schimb.

Ei bine, da! Eu m-oi sui la cer,

Ca de la Domnul moartea mea s-o cer.



Da, moartea! Pentr-o clipă de iubire

D-eternitatea mea să mă dizlege,

Să văd în juru-mi anii în pieire,

Să am în inima mea moartea rece,

Să fiu ca spuma mării în sclipire,

Să văd cum trec cu vremea, care trece...

O, mult ceruși, prea mult, ­ și totuși ție

Ți-nchin splendori, putere, vecinicie.



La cer se-nalță el pe bolta mare,

Cu-aripe lunge curățind seninul

Privește-n jos castelul în splendoare,

L-apucă dorul inimei, suspinul.

­ Ah! ce-ai cerut, femeie trecătoare,

Femeie scumpă, ca să-mi mângâi chinul!

Deasupra lumei risipite-n șoapte

El se-nălța ­ un curcubeu de noapte.



Precum o floare ar ieși din surii

Și morții munți, din piatra lor uscată,

Astfel copila-nvioșează murii,

Pe când în bolta geamului s-arată

Copil al apei, cerului, pădurii,

A lumii-ntregi mai drăgălașă fată.

Ea asculta pe-al primăverii oaspăt

În dimineața ce-i zâmbește proaspăt.



Împrăștiată fulgerează roua

În viorii, strălucitoare boabe,

Țărâna-nvie-n primăvara nouă,

Răcoare-i vântul ca miros de ape;

Părea c-ar fi plouat, deși nu plouă

Decât lumină, ce nu mai încape.

Cu gura, fața, ochii ei, ea râde

Privind în soare, îi clipea, i-nchide.



În dimineața clară ca oglinda

La porți s-arată tânărul Florin,

În jur de ziduri calul și-l colindă,

Își simte inima înflată-n sân;

Dar poarta-nchisă brațu-i să-l tot prindă,

Ea nu se mișcă-n negrele-i țâțâni;

Ci el fereasta cum văzu crăpată,

Aruncă-n ea cu floarea fermecată.



Pe-atunci copila împletea cunună

Din flori de aur și de diamante;

Din cărți o soață-a ei îi sta să-i spună

C-al ei noroc purtatu-i de un fante.

Când floarea-i căzu-n poală ­ ea nebună

O sărută, zvârlind pe celelante,

Și-o mirosi cu gur-abia deschisă,

Și ochii ei pluteau în mii de vise.



Ea alergă cu grabă la fereastă,

Să vadă dacă vântul nu-i aduce

Și alte flori, așa frumoase c-asta,

Dar de-ngăimare ochiul ei străluce

Și surâzând ea rumenește, castă,

Când vede-un tânăr lângă poarta-n cruce,

Și el o vede și cu mândru glasu-i

El îi vorbi, oprindu-și calu-n pasu-i:



­ Ah! te-am văzut, mi te-am văzut în fine,

Copil cu ochi de-albastră-ntunecime,

Cu-a tale gene de-aur dulci și fine,

Cu-al tău surâs de gingașă cruzime.

Ah, aș muri de-atât noroc și bine,

Căci te-am văzut cum nu te-a văzut nime.

Nu știi ce-am suferit pân-a te-ajunge,

Copil frumos ca luna nopții lunge.



Ah, vin cu mine, vin-în a mea țară,

Casteluri am, grădini adânc-frumoase,

Sub pasul tău coroana-mi seculară

Mi-o pun ­ mă plec, sunt sclavul tău, frumoasă.

Am pietre scumpe în a mea comoară,

Mai multe decât tatu-ți are aur,

Ș-aur mai mult de cum argint el are,

Ș-a tale-s toate, scumpă, mândră floare!



Ea îl privea cu ochiul plin de milă, ­

I-ar fi sorbit cuvântul de pe gură,

În fața lui ea nu-și mai face silă,

Un léșin parcă inima i-o fură ­

Și trist privește tânăra copilă

Cumpliții muri și porți... Din ochiu-i cură

Un fir senin de lacrimi; ea își strânge

Cu-a ei mânuțe inima și plânge.



El, cum o vede astfel în fereastră,

Ș-aruncă ochiu-adânc și nobil-mare

Și drum el dă la pasărea măiastră ­

Aripile-și întinde, vrând să zboare,

Din ce în ce ș-întinde-aripa-albastră,

Din ce în ce se face tot mai mare,

Încât doar din mărimea unei vrăbii

Ea semăna acum unei corăbii.



­ Copila mea, îi zise, nu te teme,

Pe mulți am dus cu inimi doritoare,

Ca vântu-n fugă cu bătrâna vreme

Prin țări o mie peste sfânta mare ­

Nu vezi, Florin nici ști cum să te cheme,

Atât de mult iubirea lui îl doare,

De-aceea zvârle-n laturi ac și caer

Și să te-ncrezi corăbiei de aer.



Ea se sui pe-aripă,-ntinzând mâna,

Ca și când ar fi vrut ca să se ție,

Și-ncet coboară pasărea străină

Pe-a lui Florin amabilă soție;

Pe cal ridică sarcina lui lină,

La pieptul lui ar vrea în veci s-o ție,



Se uită-n ochi-i, dând la calu-i pinten,

Ș-acesta vântului s-așterne sprinten.



În vremea asta zmeul se suise

La cer, cu aripile lungi întinse,

Culege-n cale-i blândele surâse

A mii de stele, ce zburau ca ninse;

La tronul cel etern pe scări deschise

Stau mândre genii cu lumină-ncinse;

L-a Lui picioare în genunchi s-așterne

Și-ndreaptă ruga-i milei cei eterne.



­ O, Adonai! al cărui gând e lumea

Și pentru care toate sunt de față,

Ascultă-mi ruga, șterge al meu nume

Din a veciei carte mult măreață;

Deși te-adoră stele, mări în spume,

Un univers cu vocea îndrăzneață,

Toate ce-au fost, ce sunt, ce-ți nasc în cale

N-ajung nici umbra măreției tale.



Ce-ți pasă ție dac-a fi cu unul

În lume mai puțin spre lauda ta,

Ascultă-mi ruga, tu, Eternul, Bunul,

Și sfarmă-n așchii veșnicia mea!

Pe-o muritoare eu iubesc, nebunul,

Și muritor voiesc a fi ca ea,

Ș-atâta dor, durere simt în mine,

Încât nu pot s-o port și mor mai bine.



­ Tu-i pizmuiești... și pizmuiești aceea

Ce ei în lume numesc fericire.

Au nu ți-i milă când privești scânteea

Cum că la soare e a ei pornire?

Astfel și ei își aruncar-ideea,

Dorința, păsul în nemărginire,

Dar cum scântei se sting, în drum, spre soare,

Astfel și omu-aspiră, dară moare.



Ca ei să fii? Să vezi că sub blesteme

De ură e-nfierat umanul nume,

Să ai de semenul tău a te teme,

Să fii ca spuma, fuga unei spume,

Sărmane inimi închegate-n vreme,

Sărmane patimi aruncate-n lume

Și să mă blestemi, să mă-ntrebi: ce drept

Avui să-ți pun o inimă în piept?



Pe-o clipă-n mijlocul eternității

Să deschizi ochii tăi măreți și clari,

Să măsuri toate visele vieții,

Simțind încet cum iarăși redispari,

Să pari un fir de colb în raza vieții,

Și în părerea-i pe-un moment să pari,

Să fii ca și când n-ai fi... între ieri

Și mâni, o clipă... Oare știi ce-mi ceri?



Ce-i omul de a căruia iubire

Atârni lumina vieții tale-eterne?

O undă e, având a undei fire,

Și în nimicuri zilele-și dișterne.

Pământul dă tărie nălucirei,

Și umbra-i drumul gliei ce s-așterne

Sub pasul lui... Căci lutul în el crește,

Lutul îl naște, lutul îl primește.



Și acest drum al pulberei, pieirei,

Ce ca pe-un plan l-am zugrăvit cu mâna,

Nimic fiind, l-am închinat murirei ­

În van s-acopără oprind ruina,

Nimic etern în tremurul sclipirei;

În van adun și-și grămădesc lumina

În cărți și scrisuri, și în van ș-acață

De vis etern sărmana lor viață...



Și tu ca ei voiești a fi, demone,

Tu, care nici nu ești a mea făptură;

Tu, ce sfințești a cerului colone

Cu glasul mândru de eternă gură...

Cuvânt curat ce-ai existat, Eone,

Când Universul era ceață sură...?

Să-ți numeri anii după mersul lunei

Pentr-o femeie? Vezi iubirea unei:



Într-adevăr, n-adânca depărtare

Văzu călări pe fată cu Florin.

Odată-n evii ochiul lui cel mare,

Și sfânt, ș-adânc de lacrimi este plin,

Ce cad tăind nemărginirea-n mare,

Mărgăritari frumoși și mari devin.

Încet bătând din aripi, maiestos,

Geniul mândru se pornește-n jos.



Cu fața tristă le privi în urmă

Și-ntinde mâna ca dup-orce-i dus.

În fundul lumei, unde apa scurmă

Al mărei sân ­ acolo-o ar fi dus

Dacă-l iubea... Acuma plânsu-și curmă:

„Fiți fericiți ­ cu glasu-i stins a spus ­

Atât de fericiți cât viața toată

Un chin s-aveți: de-a nu muri deodată."




Miron și frumoasa fără corp


Ce lumină-i și ce vorbe

Jos sub grinzile colibii?

Marta mânuie cociorbe,

Iar Maria toacă hribii,

Iar ciobanu-și pune gluga,

Mai îndrugă câte-ndrugă,

Iese-n noaptea cu scântei

Ș-o tuli urât de fugă,

Parcă-i dracul în călcăi.



Iar la colțul marei vetre

Stau pe laiți, lângă spuze,

Un moșneag și trei cumetre, ­

Povestesc mișcând din buze.

Tinerica puica nașa

Prejmuiește tot pe moașa,

Pe când spală la un blid,

Iar bătrâna gată fașa

Și cumetrele se râd.



­ Măi ciobane ortomane,

Unde-mi mergi așa pe frig?

­ Da la râșniță la Dane

Și la borș la Pipirig;

Ce era să spun? Iac-asta,

Mi-a făcut băiet nevasta,

Nu vă fie cu bănat.

Să-mi veniți și dumneavoastră

Că ș-așa-mi sunteți din sat.



L-a spălatu-l, pieptănatu-l,

La botez l-a dus pe micul,

La icoane l-a-nchinatu-l,

Un diac citi tipicul;

Când pe el veni botezul

Îi trecu auzul, văzul,

Nici că-i pasă lui săracul,

Că nanașa spune crezul

Și se leapădă de dracul.



Că el strigă și se strâmbă

Parc-ar fi pe o frigare.

Duhul sfânt în chip de limbă

I-a ieșit pe gur-afară.

Unii află cum că nasu

E cam strâmb, ca și la tat-so,

Și că-și samănă cu soiul.

Dar pe când cu toți au ras-o

Se-mprăștie tărăboiul.



Nins lucește câmpul, teiul,

Și trosnește cărărușa,

Când se-ntorc și văd bordeiul

Și deschide Mușa ușa.

Când își pun copilu-n leagăn,

C-un picior încet îl leagăn

La lumina din surcică

Și o vorbă de-alta leagă-n

Planuri mari pe gâza mică.



Dar deodată din părete

Ies ursite ca pe-o poartă,

Flori albastre au în plete,

Câte-o stea în frunte poartă.

Și de-o tainică lumină

Toată casa este plină

Ce din ochii lor porni.

Peste leagănu-i se-nclină

Și-ncepură a-l meni:



­ Ca și leii să fii tare

Și frumos ca primăvara,

Să fii gingaș ca o floare,

Luminos ca luna sara;

Și iubit să fii de lume,

S-ai averi și mare nume,

Să te faci chiar împărat

Și să-ți meargă astfel cum e

La ficiori din basme dat.



Zise-atunci duioasa mamă:

­ Mulțămesc de câte-ascult,

Dară mulți i-or fi de samă

Ș-or avea atât de mult.

Lui să-i dați ce din mulțime

N-a putut să aibă nime,

Și nespus și fără rost ­

Ș-atunci zâne din nălțime

Vă sărut piciorul vost.



Zise-atunci, din ele una:

­ De-a dorești cu dinadinsul,

Fie-i dat cu totdeuna

El să simt-adânc într-însul

Dorul după ce-i mai mare

N-astă lume trecătoare,

După ce-i desăvârșit

Și să-și vadă la picioare

Acest dar neprețuit.



Ele pier. Iară băietul

A crescut cum l-a menitu-l,

Se făcu frumos cu-ncetul,

Cine-l vede l-a-ndrăgitu-l.

Și deși ca leul tare,

Era gingaș ca o floare

Și isteț era cu duhul,

Cum a toate-s știutoare

Doară luna și văzduhul.



Într-o zi văzu pe-o rablă

Un tobaș ce lumea cheamă,

Cu musteața ca o greablă

Și c-o trâmbiță de-alamă:

­ Împăratul preanălțatul

M-a trimis s-adun tot satul,

Să dau știre tuturor

Că el caută în latul

Lumii-aceștei pe-un ficior,



Ce din toți va fi mai tare,

Mai frumos și mai cuminte.

Deci vă strângeți mic și mare

Și să țineți bine minte...

Căci se poate, cine știe,

Ca la voi prin sat să fie

Voinicel a-i fi pe plac,

Să-i dea fata de soție.

Cât v-am spus-o, iaca tac.



Abia el sfârși s-audă,

De la sat ia ziua bună,

Nu-i păsa de drum și trudă,

Căci mereu părea că-i sună

Vestea mândră în ureche,

Ca și o poveste veche.

Ș-a pornit în toiul lui,

Năzdrăvan într-o ureche

Ca feciorul nimărui.



Și la curtea-mpărătească

A ajuns într-un târziu

Ș-apăsă pe frunte casca,

Șterge păru-i auriu,

Intră-n curte. Sumedenii

De voinici, boieri, rudenii

Se-nchinau fetei bălane,

Precum oamenii la denii

Bat metănii la icoane.



Ea se uită tot în laturi,

Se închină și suspină

Când cu zâmbet, când cu sfaturi,

Când cu-a ochilor lumină;

Cum prin șiruri ea colindă

Se uita într-o oglindă

Cu un aer curios,

Ce-i menită ca să prindă

Chipul celui mai frumos.



Din oglindă ea nu vede

Decât vecinic chipul ei,

Dar deodată, mai nu crede,

Ce văzură ochii săi?

În oglinda fermecată,

Dintr-o negură s-arată,

Ca-ntr-un vis frumos în somn,

O figură minunată

Într-o mantie de domn.



Ea mai face-o dat-ocolul

Adunării...-i pare cum că

Într-un colț ea vede solul

Frumuseței, ce-și aruncă

Ochii triști, numai văpaie.

­ Nu știu cum o să vă paie,

Zise ea, zâmbind voios,

Roșă-n fața ei bălaie,

Dar acela-i mai frumos.



Când cu degetul l-arată,

Toți la el și-ndreaptă, ochii,

Și mulți pinteni zurăiră

Și foșniră multe rochii ­

Și din bolta de fereastră,

În armura lui albastră,

El apare lin din unghi

Și la fata cea măiastră

El își pleacă un genunchi.



­ Nici nu ai de ce să stărui,

Zise ea cu ochi-n vis,

Bucuros mâna ți-o dărui,

Căci în suflet te-am închis,

Și-a ei mână preafrumoasă,

Fină, dulce, ea și-o lasă

Pe-a lui creștet adorat,

El la gură-i o apasă

Ș-o sărută înfocat.



Iată, vine și-mpăratu-i,

Ce zâmbea cu mutră hâtră,

El la mers cam legănatu-i

Și pe capu-i poartă mitră,

Poart-un schiptru ș-alt nimică,

Ca și craiul cel de pică,

Ș-aurit veșmântul său;

Cine-l vede stă să-i zică

Că-i vlădica din Hârlău.



­ Am avut un om al casei,

Zise dânsul, un ciocoi,

A murit, și anul azi-i

S-a făcut din el moroi.

De-unde-mi aprindea ciubucul,

Se apucă, bată-l cucul,

Ca să-mi strice-mpărăția ­

Și nu pot ca să-l apucu-l,

Ori să-i stric fărmăcăria.



Fierul, aurul, tombacul,

Ardă-l focul să mi-l ardă,

L-a strâns tot și, știe dracul,

A făcut din ele-o bardă;

Iar din codri, huci, poiene

Și din alte buruiene

A făcut num-un copac.

Cin se simte mai cu vene

Să li vie-ăstor de hac?



Și cu toți se duc de-a valma,

Văd, se miră, nici se-ncearcă,

Dar Miron ia barda-n palmă

Și copaciul mi-l încarcă,

Pân- ce vede că se-nclină,

Scârțâind din rădăcină ­

Ș-a cioplit din el țăruș,

Pe-a moroiului țărână

El l-a-nfipt adânc acuși.



De-atunci farmecu-ncetează.

Codri cresc și fierul iar e.

Împăratul cuvântează:

­ Ăst voinic e cel mai tare.

Un bătrân răspunse: ­ Bine,

Spune-mi, tinere, pe cine

Fata are-acum în minte?

­ Ea gândește-acum la mine.

­ Ha! acesta-i mai cuminte!



Și să cânte strana prinde:

­ Este tare, este tare,

Și cuminte, și cuminte,

Ș-arătos la arătare.

Scărpinându-se la ceafă,

Împăratul c-o garafă

A venit și c-un sângeap

Și, împlându-l, zice: ­ Ia fă

De mi-l toarnă peste cap!



Și acu să-mi faci hatârul

Să-mi iei fata-n însoțire;

Știu că ai să fii catârul

Peste nazuri, fasolire,

Ba să poate să te-adoarne

Cu frumos proțap de coarne

Și să-ți puie și urechi.

Cine poate s-o întoarne

Când așa-i menit din vechi?



Că, să vezi, și-mpărăteasa...

De... atâta-ți spun acuma,

Taci, da ochi-ți ai de pază,

Că ce-i fata, ce-i și muma!

E și-un alt metod, ți-l sfătui,

Să taci molcom, să îngădui,

Fă-te că nici știi... n-ai treabă,

Tu să-i faci frumos tabietu-i

Și-ncolo să-ți vezi de treabă.



Deci Miron o ia de mână

Ș-o arată pe la oaspeți,

Cu-a ei ochi numai lumină,

Cu obrajii fragii proaspeți.

Ș-au pornit frumoasă nuntă

De sărea până și ciunta,

Și ologi-și făceau grabă,

Și moșneag juca mărunta,

Curtenind pe lângă babă.



Dar deși ferice încă,

Totuși el în pieptul lui

O dorință are-adâncă,

Neștiută decât lui,

Dorul după ce-i mai mare

N-astă lume trecătoare,

După ce-i desăvârșit,

Și tot sufletul îl doare

După cum a fost menit.



Și pe toți el îi întreabă

Dacă știu cumva în lume

Astă tainică podoabă,

Ăst odor fără de nume.

Dar pe cine-ntreabă tace,

Cui prin minte-i poate trece?

Numai cântărețul orb

Spune-n treacăt cum că asta

E frumoasa fără corp.



El i-a spus că-n vremi denante

Auzi duioasă veste,

Că-n castel de diamante

Cea mai mândră fată este;

Ochi de-albastru întuneric,

Ce lucesc adânc, himeric,

Ca d-iubire două basme;

Dară corpul ei eteric,

Nesimțit, ca de fantasme.



„De vei merge în ajunul

Mult senin din Anul nou,

Pe când cerul se deschide

La a lumilor ecou,

Atunci ea vine asemeni

Printre stâncele de cremeni,

Lângă lacul de smarald,

Ca să-și scalde sânii gemeni

Unde zânele se scald!"



El plecă atunci în lume

Și nevasta-n lacrimi lasă,

Cu un dor fără de nume

Uită țară, rude, casă.

Cum trecu numai Crăciunul,

El pe cal a pus presunul

Și s-a dus la lacu-n vrajă,

Unde așteptând ajunul

De-Anul nou el sta de strajă.



Și din trestia plecată

El privea la apa fină,

Cu oglinda-i nemișcată

Strălucind sub luna plină.

Deși știi că apa-i moale,

Totuși, placa-i de cristale

Parc-ar fi încremenit.

Nencrețite, plane, pale,

Viorii au adormit.



Rădăcinile în pături

Sub pământ s-a-ntrețesut

Și pornesc în mii de lături

Flori frumoase la văzut.

Colo-n snopi, colo câte-una,

Colo-n fire se-mpreună,

Îndoite într-un trunchi;

Ici o pajiște într-una,

Iar dincolo un mănunchi.



Roși și vineți, albi-s snopii

Cei de flori strălucitoare,

Picurați, își scutur stropii,

Ce lucesc mărgăritare.

Pe cărarea-abia îmblată

Pintre iarba înfoiată,

Trece-un mândru chip de zână,

Cu-arătare fermecată

Și privire bândă, lină.



Și pe ea o haină fină,

Țesătură străvezie,

Ca o brumă diamantină,

Ce în crețuri se-mprăștie.

Se lipește sclipitoare

De duioasa-i arătare,

Ce-n mișcările-i o tradă,

Se strevăd a ei picioare,

Sâni și umeri de zăpadă.



Inocentă-i e zâmbirea-i,

Îngerească, tristă, lină,

Diamante în privirea-i

Ș-au topit a lor lumină.

Peste-a apei dalbă placă

Ea acum zâmbind se pleacă,

S-uită-n fundu-i luminos

Și în lună își dizbracă

Corpul ei așa frumos.



Luna parcă se roșește

De amor și de mirare,

Numai lacul o privește,

Rămâind în nemișcare.

Este albă ca zăpada,

Iară păru-i stă să cadă

La călcâiu-i rotunzit,

Cine oare-ar fi s-o vadă,

Să nu moară de-ndrăgit?



Dar deși pe noaptea toată

Peste lanuri luna tace,

Arătarea-i luminată

Nici o umbră ea nu face,

Cu-ntuneric nu încarcă;

Întinzând piciorul, parcă

Lacul cel de farmec prins

Cu-a lui vârf întâi îl cearcă,

Pân- se lasă dinadins



Și încet pășește-n apă.

Ochiul ei s-aprinde, cere,

Iară buzele-i se crapă

De o stranie plăcere;

Totuși, valul nu se taie

Cercuind apa bălaie

Ci-o încunjură frumoasă

Ș-o îmbracă cu văpaie

În lucire scânteioasă.



Și deși în lac înoată,

El nu mișcă, nici se-ncreață,

Ca o floare-i aninată

De oglinda cea măreață.

El din trestii o privește,

Nici se mișcă,...-ncremenește

L-arătarea ei cea crudă.

Și când lacul părăsește

Pe-al ei corp ea tot nu-i udă.



Ea s-a dus. Dar el rămas-a

În adânc rănit de dânsa,

Uită lumea, uită casa,

Îmblă drumurile-ntinsă.

Ea îi pare că-i mai mare

N-astă lume trecătoare,

Că-i ceva desăvârșit

Și să vadă la picioare

Acest dar neprețuit.



Toamna vine și prin lunce

Frunza cade rânduri, rânduri,

Adâncit îmbla atunce

El în grijă și pe gânduri;

El purta în gându-i nurii,

Ochii mari, zâmbirea gurei,

Și îmblând prin codrii mari,

El văzu Mama-pădurei

Rătăcind pintre stejari.



El durerea lui ș-o spune

Și că trebuie să moară

De n-a prinde-acea minune,

Acea tainică fecioară.

­ Ea, îi zise-atunci bătrâna,

Locuiește ca o zână

În palat de diamante,

Mai frumoasă, mai senină

Dintre toate celelante.



Tu palatu-i vei ajunge

De vei merge, fără însă

Să gândești la alta-n lume

Cât la dânsa,-n veci la dânsa;

De-o ajungi fără de veste,

Ea atunce astfel este

Ca și când ar fi a ta;

Căci ea face tot ce peste

Dânsa ca să treacă-ai vrea.



El a mers, a mers într-una,

Făr- de drum, de-orice să-i pese,

Când pe vârfuri trece luna

El văzu prin lunci alese

Un palat lucind departe,

Ce lucește parc-ar arde.

El intră pe scări de-oglindă

Și prin salele deșarte

Pe covoarăle din tindă.



Și-n lumina blândei lune

El văzu frumoasa fată,

Dulce, mândră, o minune,

De fereastă rezimată.

El la ea genunchi-și pleacă:

­ Ca amorul meu să-ți placă,

Părăsii părinți și țară.

Ea tăcea... privirea-i sacă,

Fața rece, ca de ceară.



„Ah, gândi el, cum nu-i bună,

Cum nu zici: Bine-ai venit!"

Atunci ea zâmbi în lună

Și șopti: ­ Bine-ai venit!

Și-n palat atunci s-aprinse

Mii lumini sclipind ca ninse;

Ea-l luă de braț și-l duse

Pintre salele întinse

Și la mândre mese puse.



Ei cinară-n mândre muzici,

Cu de aur vase, linguri,

Beat de-amor el spuse: ­ Nu zici,

Scumpo, să ne lase singuri?

Și lumini se sting de sine,

A cântărilor suspine

Dispărură rânduri-rânduri,

Ei rămân cu dulce bine

Și înșiră mândre gânduri...



­ Ah, iubito, zise dânsul,

Cum nu simți focul ce-l simt?

Și pe ea o-apucă plânsul,

Parcă pieptu-i este strimt

De-a ei patimă-nfocată.

Ea plângea, râdea deodată,

Cu-a ei buze dulci și coapte

N-întuneric parcă-l cată,

Îmbătat de-amor și noapte.



­ Ah, îi zice el cu dorul,

Lasă-ți haina ta regală, ­

Gol în ochi-ți văd amorul,

Ah, arată-mi-te goală.

Atunci ea roșind se pleacă

Și sta piepții să-și disfacă

Și din sponci desprinde haina

Și în lună se dezbracă,

Dezvelind taină cu taină.



Ce frumoasă-i... Umed-albă,

Neted-dulce zugrăvit,

De pe sâni rotunzi o salbă

Ea în urmă a zvârlit,

Și se plimbă pe covoare

Moi cu micele-i picioare,

Păru-i curge la călcâie,

Iară luna zâmbitoare,

Poleind-o, o mângâie.



La picioare-i el s-aruncă,

Lângă el să vie-o roagă,

Ea s-așează dulce, pruncă,

Lângă el în mândră șagă,

Și el brațele și-ntinde,

Rumenește și s-aprinde,

Pe când ochii lui o sorb,

Dar nimic în braț nu prinde ­

Căci frumoasa-i fără corp.



„Ah, gândi el cu turbare,

Tremurând învăpăiet,

Dulce zână, cum nu are

Corp frumos, precum o văd!"

­ Asta n-o pot, că ce pipăi,

Numărul vieții o pripă-i,

Trecător, de unde-un șopot

Și ființa lor o clipă-i,

Eu eternă sunt și n-o pot!



El își scurge toată viața

Într-un chin, în nedormire,

Vecinic o avea în față

Blândă, dulce, în zâmbire,

Vecinic tinde a lui mână

Dup-imaginea-i divină,

Vrea s-o strângă, s-o omoare,

Dar deși de nuri e plină,

Totuși umbră-i ca din soare.



De dorința lui aprinsă,

Ce-a rămas neîmplinită,

El un an trăi la dânsa

Cu viața-i mistuită;

Dar pierind chiar din picioare,

Pierzând mintea care-l doare,

Dup-un an se-ntoarce iară

L-a lui casă râzătoare

Și la dulcea-i nevestioară.



Dară vai! cum îi părură

De urâte toate cele.

Nimic ochiul nu-i mai fură,

Nici simțirea lui în jele,

Toate-i par urâte, sure,

Într-un chip, într-o măsură,

Închircite și de rând,

Și nimic nu-i de măsura

Celor ce avea în gând.



Trist, retras, rănit de moarte,

S-ar fi-ntors l-acea frumseță,

Dar știa ce crudă soarte

Are-eterna-i tinereță.

Lângezind în gând și-n fire,

În muri triști de mânăstire

Ș-a închis chipu-i pierit,

Ș-adâncit în amintire

Și-n amor, el a murit.




1876
Melancolie


Părea că printre nouri s-a fost deschis o poartă,

Prin care trece albă regina nopții moartă. -

O, dormi, o, dormi în pace printre făclii o mie

Și în mormânt albastru și-n pânze argintie,

În mausoleu-ți mândru, al cerurilor arc,

Tu adorat și dulce al nopților monarc!

Bogată în întinderi stă lumea-n promoroacă,

Ce sate și câmpie c-un luciu văl îmbracă;

Văzduhul scânteiază și ca unse cu var

Lucesc zidiri, ruine pe câmpul solitar.

Și țintirimul singur cu strâmbe cruci veghează,

O cucuvaie sură pe una se așează,

Clopotnița trosnește, în stâlpi izbește toaca,

Și străveziul demon prin aer când să treacă,

Atinge-ncet arama cu zimții-aripei sale

De-auzi din ea un vaier, un aiurit de jale.

                              Biserica-n ruină

Stă cuvioasă, tristă, pustie și bătrână,

Și prin fereste sparte, prin uși țiuie vântul -

Se pare că vrăjește și că-i auzi cuvântul -

Năuntrul ei pe stâlpii-i, păreți, iconostas,

Abia conture triste și umbre au rămas;

Drept preot toarce-un greier un gând fin și obscur,

Drept dascăl toacă cariul sub învechitul mur.

.......................................................................

Credința zugrăvește icoanele-n biserici -

Și-n sufletu-mi pusese poveștile-i feerici,

Dar de-ale vieții valuri, de al furtunii pas

Abia conture triste și umbre-au mai rămas.

În van mai caut lumea-mi în obositul creier,

Căci răgușit, tomnatec, vrăjește trist un greier;

Pe inima-mi pustie zadarnic mâna-mi țiu,

Ea bate ca și cariul încet într-un sicriu.

Și când gândesc la viața-mi, îmi pare că ea cură

Încet repovestită de o străină gură,

Ca și când n-ar fi viața-mi, ca și când n-aș fi fost.

Cine-i acel ce-mi spune povestea pe de rost

De-mi țin la el urechea - și râd de câte-ascult

Ca de dureri străine?... Parc-am murit de mult.

Crăiasa din povești


Neguri albe, strălucite

Naște luna argintie,

Ea le scoate peste ape,

Le întinde pe câmpie;



S-adun flori în șezătoare

De painjen tort să rumpă,

Și anină-n haina nopții

Boabe mari de piatră scumpă.



Lângă lac, pe care norii

Au urzit o umbră fină,

Ruptă de mișcări de valuri

Ca de bulgări de lumină,



Dându-și trestia-ntr-o parte,

Stă copila lin plecată,

Trandafiri aruncă roșii

Peste unda fermecată.



Ca să vad-un chip, se uită

Cum aleargă apa-n cercuri,

Căci vrăjit de mult e lacul

De-un cuvânt al Sfintei Miercuri;



Ca să iasă chipu-n față,

Trandafiri aruncă tineri,

Căci vrăjiți sunt trandafirii

De-un cuvânt al Sfintei Vineri.



Ea se uită... Păru-i galben,

Fața ei lucesc în lună,

Iar în ochii ei albaștri

Toate basmele s-adună.










Lacul


Lacul codrilor albastru

Nuferi galbeni îl încarcă;

Tresărind în cercuri albe

El cutremură o barcă.



Și eu trec de-a lung de maluri,

Parc-ascult și parc-aștept

Ea din trestii să răsară

Și să-mi cadă lin pe piept;



Să sărim în luntrea mică,

Îngânați de glas de ape,

Și să scap din mână cârma,

Și lopețile să-mi scape;



Să plutim cuprinși de farmec

Sub lumina blândei lune -

Vântu-n trestii lin foșnească,

Undoioasa apă sune!



Dar nu vine... Singuratic

În zadar suspin și sufăr

Lângă lacul cel albastru

Încărcat cu flori de nufăr.









Dorința


Vino-n codru la izvorul,

Care tremură pe prund,

Unde prispa cea de brazde

Crengi plecate o ascund.



Și în brațele-mi întinse

Să alergi, pe piept să-mi cazi,

Să-ți desprind din creștet vălul,

Să-l ridic de pe obraz...



Pe genunchii mei ședea-vei,

Vom fi singuri-singurei,

Iar în păr, înfiorate,

Or să-ți cadă flori de tei.



Fruntea albă-n părul galben

Pe-al meu braț încet s-o culci,

Lăsând pradă gurii mele

Ale tale buze dulci...



Vom visa un vis ferice,

Îngâna-ne-vor c-un cânt

Singuratice izvoare,

Blânda batere de vânt;



Adormind de armonia

Codrului bătut de gânduri,

Flori de tei deasupra noastră

Or să cadă rânduri-rânduri.

Călin (file din poveste)


Motto: Gazel



Toamna frunzele-mi colindă, 

Sun-un grier sub o grindă, 



Vântul jalnic bate-n geamuri 

Cu o mână tremurândă, 



Iară tu la gura sobei 

Stai ca somnul să te prindă. 



Ce tresari din vis deodată? 

Tu auzi pășind în tindă - 



E iubitul care vine 

De mijloc să te cuprindă 



Și în fața ta frumoasă 

O să ție o oglindă, 



Să te vezi pe tine însăți 

Visătoare, surâzândă. 




I



Pe un deal răsare luna, ca o vatră de jăratic,

Rumenind străvechii codri și castelul singuratic

Ș-ale râurilor ape, ce sclipesc fugind în ropot;

De departe-n văi coboară tânguiosul glas de clopot.

Pe deasupra de prăpăstii sunt zidiri de cetățuie.

Acățat de pietre sure un voinic cu greu le suie;

Așezând genunchiu și mână când pe-un colț când pe alt colț

Au ajuns să rupă gratii ruginite-a unei bolți

Și pe-a degetelor vârfuri în ietacul tăinuit

Intră , unde zidul negru într-un arc a-ncremenit.

Ci prin flori întrețesute, printre gratii luna moale,

Sfiicioasă și smerită și-au vărsat razele sale;

Unde-ajung par văruite zid, podele, ca de cridă,

Pe-unde nu -- părea că umbra cu cărbune-i zugrăvită.

Iar de sus pân-în podele un painjăn prins de vrajă,

A țesut subțire pânză străvezie ca o mreajă;

Tremurând ea licurește și se pare a se rumpe,

Încărcată de o bură, de un colb de pietre scumpe.

După pânza de painjăn doarme fata de-mpărat;

Înecată de lumină e întinsă în crivat.

Al ei chip se zugrăveste plin și alb: cu ochiu-l măsuri

Prin ușoara-nvinețire a subțirilor mătăsuri;

Ici și colo a ei haină s-a desprins din sponci ș-arată

Trupul alb în goliciunea-i, curăția ei de fată.

Răsfiratul păr de aur peste perini se-mprăștie,

Tâmpla bate liniștită ca o umbră viorie,

Și sprâncenele arcate fruntea albă i-o încheie,

Cu o singură trăsură măiestrit le încondeie;

Sub pleoapele închise globii ochilor se bat,

Brațul ei atârnă leneș peste marginea de pat;

De a vârstii ei căldură fragii sânului se coc,

A ei gură-i descleștată de-a suflării sale foc,

Ea zâmbind își mișcă dulce a ei buze mici, subțiri;

Iar pe patu-i și la capu-i presurați-s trandafiri.

Iar voinicul s-apropie și cu mâna sa el rumpe

Pânza cea acoperită de un colb de petre scumpe;

A frumseții haruri goale ce simțirile-i adapă,

Încăperile gândirii mai nu pot să le încapă.

El în brațe prinde fata, peste față i se-nclină,

Pune gura lui fierbinte pe-a ei buze ce suspină,

Și inelul scump i-l scoate de pe degetul cel mic —



Ș-apoi pleacă iar în lume năzdrăvanul cel voinic.




II



Ea a doua zi se miră cum de firele sunt rupte, 

Și-n oglind-ale ei buze vede vinete și supte - 

Ea zâmbind și trist se uită și șopotește blând din gură: 

– „Zburător cu negre plete, vin' la noapte de mă fură.”




III



Fiecine cum i-e vrerea, despre fete samă deie-și - 

Dar ea seamănă celora îndrăgiți de singuri ei-și. 

Și Narcis văzându-și fața în oglinda sa, izvorul, 

Singur fuse îndrăgitul, singur el îndrăgitorul. 

Și de s-ar putea pe dânsa cineva ca sa o prindă, 

Când cu ochii mari, sălbatici se privește în oglindă, 

Subțiindu-și gura mică și chemându-se pe nume 

Și fiindu-și șie dragă cum nu-i este nime-n lume, 

Atunci el cu o privire nălucirea i-ar discoasă 

Cum că ea - frumoasa fată - a ghicit că e frumoasă. 

Idol tu! răpire minții! cu ochi mari și părul des, 

Pentr-o inimă fecioară mândru idol ți-ai ales! 

Ce șoptește ea în taină, când privește cu mirare 

Al ei chip gingaș și tânăr, de la cap pân' la picioare? 

„Vis frumos avut-am noaptea. A venit un zburător 

Și strângându-l tare-n brațe, era mai ca să-l omor... 

Și de-aceea când mă caut în păretele de-oglinzi, 

Singurică-n cămăruță brațe albe eu întinz 

Și mă-mbrac în părul galben, ca în strai ușor țesut, 

Și zărind rotundu-mi umăr mai că-mi vine să-l sărut. 

Și atunci de sfiiciune mi-iese sângele-n obraz - 

Cum nu vine zburătorul, ca la pieptul lui să caz? 

Dacă boiul mi-l înmlădiiu, dacă ochii mei îmi plac, 

E temeiul că acestea fericit pe el îl fac. 

Și mi-s dragă mie însămi, pentru că-i sunt dragă lui - 

Gură tu! învață minte, nu mă spune nimănui, 

Nici chiar lui, când vine noaptea lângă patul meu tiptil, 

Doritor ca o femeie și viclean ca un copil!”




IV



Astfel vine-n toată noaptea zburător la al ei pat. 

Se trezi din somn deodată de sărutu-i fermecat; 

Și atuncea când spre ușă el se-ntoarce ca să fugă, 

Ea-l oprește-n loc cu ochii și c-o mult smerită rugă: 

– „O, rămâi, rămâi la mine, tu cu viers duios de foc, 

Zburător cu plete negre, umbră fără de noroc 

Și nu crede că în lume, singurel și rătăcit, 

Nu-i găsi un suflet tânăr ce de tine-i îndrăgit. 

O, tu umbră pieritoare, cu adâncii, triștii ochi, 

Dulci-s ochii umbrei tale - nu le fie de diochi!” 

El s-așază lângă dânsa și o prinde de mijloc, 

Ea șoptește vorbe arse de al buzelor ei foc: 

– „O, șoptește-mi - zice dânsul - tu cu ochii plini d-eres 

Dulci cuvinte nențelese, însă pline de-nțeles. 

Al vieții vis de aur ca un fulger, ca o clipă-i, 

Și-l visez, când cu-a mea mână al tău braț rotund îl pipăi, 

Când pui capul tu pe pieptu-mi și bătăile îi numeri, 

Când sărut cu-mpătimire ai tăi albi și netezi umeri 

Și când sorb al tău răsuflet în suflarea vieții mele 

Și când inima ne crește de un dor, de-o dulce jele; 

Când pierdută razimi fruntea de-arzătorul meu obraz, 

Părul tău bălai și moale de mi-l legi după grumaz, 

Ochii tăi pe jumătate de-i închizi, mi-ntinzi o gură, 

Fericit mă simt atuncea cu asupra de măsură. 

Tu!!... nu vezi... nu-ți aflu nume... Limba-n gură mi se leagă 

Și nu pot să-ți spun odată, cât - ah! cât îmi ești de dragă!” 

Ei șoptesc, multe și-ar spune și nu știu de-unde să-nceapă, 

Căci pe rând și-astupă gura, când cu gura se adapă; 

Unu-n brațele altuia, tremurând ei se sărută, 

Numai ochiul e vorbareț, iară limba lor e mută, 

Ea-și acopere cu mâna fața roșă de sfială, 

Ochii-n lacrimi și-i ascunde într-un păr ca de peteală.




V



S-au făcut ca ceara albă fața roșă ca un măr 

Și atâta de subțire, să o tai c-un fir de păr. 

Și cosița ta bălaie o aduni la ochi plângând, 

Inimă făr' de nădejde, suflete bătut de gând. 

Toată ziua la fereastră, suspinând, nu spui nimic, 

Ridicând a tale gene, al tău suflet se ridică; 

Urmărind pe ceruri limpezi cum plutește-o ciocârlie, 

Tu ai vrea să spui să ducă cătră dânsul o solie, 

Dar ea zboară... tu cu ochiul plutitor și-ntunecos 

Stai cu buze discleștate de un tremur dureros. 

Nu-ți mai scurge ochii tineri, dulcii cerului fiaștri, 

Nu uita că-n lacrimi este taina ochilor albaștri. 

Stele rare din tărie cad ca picuri de argint, 

Și seninul cer albastru mândru lacrimile-l prind; 

Dar dacă ar cădea toate, el rămâne trist și gol, 

N-ai putea sa faci cu ochii înălțimilor ocol - 

Noaptea stelelor, a lunei, a oglinzilor de râu 

Nu-i ca noaptea cea mocnită și pustie din sicriu; 

Și din când în când vărsate, mândru lacrimele-ți șed, 

Dar de seci întreg isvorul, atunci cum o să te văd? 

Prin ei curge rumenirea, mândră ca de trandafiri, 

Și zăpada viorie din obrajii tăi subțiri - 

Apoi noaptea lor albastră, a lor dulce vecinicie, 

Ce ușor se mistuiește prin plânsorile pustie... 

Cine e nerod să ardă în cărbuni smarandul rar 

Ș-a lui vecinică lucire s-o strivească în zadar? 

Tu-ți arzi ochii și frumseța... Dulce noaptea lor se stânge, 

Și nici știi ce pierde lumea. Nu mai plânge, nu mai plânge!




VI



O, tu crai cu barba-n noduri ca și câlții când nu-i perii, 

Tu în cap nu ai grăunțe, numai pleavă și puzderii. 

Bine-ți pare să fii singur, crai bătrân fără de minți, 

Să oftezi dup-a ta fată, cu ciubucul între dinți? 

Să te plimbli și să numeri scânduri albe în cerdac? 

Mult bogat ai fost odată, mult rămas-ai tu sărac! 

Alungat-o ai pe dânsa, ca departe de părinți 

În coliba împistrită ea să nasc-un pui de prinț. 

În zadar ca s-o mai cate, tu trimiți în lume crainic, 

Nimeni n-a afla locașul, unde ea s-ascunde tainic.




VII



Sură-i sara cea de toamnă; de pe lacuri apa sură 

Înfunda mișcarea-i creață între stuf la iezătură; 

Iar pădurea lin suspină și prin frunzele uscate 

Rânduri, rânduri trece-un freamăt, ce le scutură pe toate. 

De când codrul, dragul codru, troienindu-și frunza toată, 

Își deschide-a lui adâncuri, fața lunei să le bată, 

Tristă-i firea, iară vântul sperios vo creangă farmă - 

Singuratece isvoare fac cu valurile larmă. 

Pe potica dinspre codri, cine oare se coboară? 

Un voinic cu ochi de vultur lunga vale o măsoară. 

Șapte ani de când plecat-ai, zburător cu negre plete, 

Ș-ai uitat de soarta mândrei, iubitoarei tale fete! 

Și pe câmpul gol el vede un copil umblând desculț 

Și cercând ca să adune într-un cârd bobocii mulți. 

– „Bună vreme, măi băiete!” - „Mulțămim, voinic străin!” 

– „Cum te cheamă, măi copile?” - „Ca pe tata-meu - Călin; 

Mama-mi spune câteodată, de-o întreb: a cui-s, mamă?” 

– „Zburătoru-ți este tată și pe el Călin îl cheamă.” 

Când l-aude, numai dânsul își știa inima lui, 

Căci copilul cu bobocii era chiar copilul lui. 

Atunci intră în colibă și pe capătu-unei laiți, 

Lumina cu mucul negru într-un hârb un roș opaiț; 

Se coceau pe vatra sură două turte în cenușă, 

Un papuc e sub o grindă, iară altul după ușă; 

Hârâită, noduroasă, stă în colb râșnița veche, 

În cotlon torcea motanul, pieptănându-și o ureche; 

Sub icoana afumată unui sfânt cu comănac 

Arde-n candel-o lumină cât un sâmbure de mac; 

Pe-a icoanei policioară, busuioc și mint-uscată 

Împlu casa-ntunecoasă de-o mireasmă pipărată; 

Pe cuptiorul uns cu humă și pe coșcovii păreți 

Zugrăvit-au c-un cărbune copilașul cel isteț 

Purceluși cu coada sfredel și cu bețe-n loc de labă, 

Cum mai bine i se șede unui purceluș de treabă. 

O beșică-n loc de sticlă e întinsă-n ferăstruie 

Printre care trece-o dungă mohorâtă și gălbuie. 

Pe un pat de scânduri goale doarme tânăra nevastă 

În mocnitul întuneric și cu fața spre fereastră. 

El s-așază lângă dânsa fruntea ei o netezește, 

O desmiardă cu durere, suspinând o drăgostește. 

Pleacă gura la ureche-i, blând pe nume el o cheamă, 

Ea ridică somnoroasă lunga genelor maramă, 

Spăriet la el se uită... i se pare că visează, 

Ar zâmbi și nu se-ncrede, ar răcni și nu cutează. 

El din patu-i o ridică și pe pieptul lui și-o pune, 

Inima-i zvâcnește tare, viața-i parcă se răpune. 

Ea se uită, se tot uită, un cuvânt măcar nu spune, 

Râde doar cu ochii-n lacrimi, spăriată de-o minune, 

Ș-apoi îi sucește părul pe-al ei deget alb, subțire, 

Își ascunde fața roșă l-a lui piept duios de mire. 

El ștergarul i-l desprinde și-l împinge lin la vale, 

Drept în creștet o sărută pe-al ei păr de aur moale 

Și bărbia i-o ridică, s-uită-n ochii plini de apă, 

Și pe rând și-astupă gura, când cu gura se adapă.




VIII



De treci codrii de aramă, de departe vezi albind

Ș-auzi mândra glăsuire a pădurii de argint. 

Acolo, lângă isvoară, iarba pare de omăt, 

Flori albastre tremur ude în văzduhul tămâiet; 

Pare-că și trunchii vecinici poartă suflete sub coajă, 

Ce suspină printre ramuri cu a glasului lor vrajă. 

Iar prin mândrul întuneric al pădurii de argint 

Vezi isvoare zdrumicate peste pietre licurind; 

Ele trec cu harnici unde și suspină-n flori molatic, 

Când coboară-n ropot dulce din tăpșanul prăvălatic, 

Ele sar în bulgări fluizi peste prundul din răstoace, 

În cuibar rotind de ape, peste care luna zace. 

Mii de fluturi mici albaștri, mii de roiuri de albine 

Curg în râuri sclipitoare peste flori de miere pline, 

Împlu aerul văratic de mireasmă și răcoare 

A popoarelor de muște sărbători murmuritoare. 

Lângă lacul care-n tremur somnoros și lin se bate, 

Vezi o masă mare-ntinsă cu făclii prea luminate, 

Căci din patru părți a lumii împărați și-mpărătese, 

Au venit ca să serbeze nunta gingașei mirese; 

Feți-frumoși cu păr de aur, zmei cu solzii de oțele, 

Cititorii cei de zodii și șăgalnicul Pepele. 

Iată craiul, socru-mare, rezemat în jilț cu spată, 

El pe capu-i portă mitră și-i cu barba pieptănată; 

Țapăn, drept, cu schiptru-n mână, șede-n perine de puf 

Și cu crengi îl apăr pagii de muscuțe și zăduf... 

Acum iată că din codru și Călin mirele iese, 

Care ține-n a lui mână, mâna gingașei mirese. 

Îi foșnea uscat pe frunze poala lung-a albei rochii, 

Fața-i roșie ca mărul, de noroc i-s umezi ochii; 

La pământ mai că ajunge al ei păr de aur moale, 

Care-i cade peste brațe, peste umerele goale. 

Astfel vine mlădioasă, trupul ei frumos îl poartă, 

Flori albastre are-n păru-i și o stea în frunte poartă. 

Socrul roagă-n capul mesei să poftească să se pună 

Nunul mare, mândrul soare, și pe nună, mândra lună. 

Și s-așază toți la masă, cum li-s anii, cum li-i rangul, 

Lin vioarele răsună, iară cobza ține hangul. - 

Dar ce zgomot se aude? Bâzâit ca de albine? 

Toți se uită cu mirare și nu știu de unde vine, 

Până văd păinjenișul între tufe ca un pod, 

Peste care trece-n zgomot o mulțime de norod. 

Trec furnici ducând în gură de făină marii saci, 

Ca să coacă pentru nuntă și plăcinte și colaci; 

Și albinele-aduc miere, aduc colb mărunt de aur, 

Ca cercei din el să facă cariul, care-i meșter faur. 

Iată vine nunta-ntreagă - vornicel e-un grierel, 

Îi sar purici înainte cu potcoave de oțel; 

În veșmânt de catifele, un bondar rotund în pântec 

Somnoros pe nas ca popii glăsuiește-ncet un cântec; 

O cojiță de alună trag locuste, podu-l scutur, 

Cu musteața răsucită șede-n ea un mire flutur; 

Fluturi mulți, de multe neamuri, vin în urma lui un lanț, 

Toți cu inime ușoare, toți șăgalnici și berbanți. 

Vin țânțarii lăutarii, gândăceii, cărăbușii, 

Iar mireasa viorică i-aștepta-ndărătul ușii. 

Și pe masa-mpărătească sare-un greier, crainic sprinten, 

Ridicat în două labe, s-a-nchinat bătând din pinten; 

El tușește, își încheie haina plină de șireturi: 

– „Să iertați, boieri, ca nunta s-o pornim și noi alături.”










Strigoii

I



... că trece aceasta ca fumul de pre pământ. 

Ca floarea au înflorit, ca iarba s-au tăiat, 

cu pânză se înfășură, cu pământ se acopere. 



Sub bolta cea înaltă a unei vechi biserici, 

Între făclii de ceară, arzând în sfeșnici mari, 

E-ntinsă-n haine albe, cu fața spre altar, 

Logodnica lui Arald, stăpân peste avari; 

Încet, adânc răsună cântările de clerici. 



Pe pieptul moartei luce de pietre scumpe salbă 

Și păru-i de-aur curge din raclă la pământ, 

Căzuți în cap sunt ochii. C-un zâmbet trist și sfânt 

Pe buzele-i lipite, ce vinete îi sunt, 

Iar fața ei frumoasă ca varul este albă. 



Și lângă ea-n genunche e Arald, mândrul rege, 

Scânteie desperarea în ochii crunți de sânge, 

Și încâlcit e părul lui negru... gura-și strânge; 

El ar răcni ca leii, dar vai! nu poate plânge. 

De zile trei își spune povestea vieții-ntrege. 



"Eram un copilandru. Din codri vechi de brad 

Flămânzii ochi rotindu-i, eu mistuiam pământul, 

Eu răzvrăteam imperii, popoarele cu gândul... 

Visând că toată lumea îmi asculta cuvântul, 

În valurile Volgăi cercam cu spada vad. 



Domnind semeț și tânăr pe roinicele stoluri, 

Căror a mea ființă un semizeu părea, 

Simțeam că universul la pasu-mi tresărea, 

Și nații călătoare, împinse de a mea, 

Umplut-au sperioase pustiul pân' la poluri. 



Căci Odin părăsise de gheață nalta-i domă, 

Pe zodii sângeroase porneau a lui popoară; 

Cu creștetele albe, preoți cu pleata rară 

Trezeau din codrii vecinici, din pace seculară, 

Mii roiuri vorbitoare, curgând spre vechea Romă. 



Pe Nistru tăbărâsem poporul tău să-mpil; 

Cu sfetnici vechi de zile mă-ntâmpinași în cale, 

Ca marmura de albă, cu păr de aur moale; 

În jos plecat-am ochii-naintea feței tale, 

Stătând un îndărătnic... un sfiicios copil. 



La blânda ta mustrare simt glasul cum îmi seacă... 

Eu caut a răspunde, nu știu ce să răspund; 

Mi-ar fi părut mai bine-n pământ să mă cufund, 

Cu mânele-amândouă eu fața îmi ascund 

Și-ntâia dată-n viață un plâns amar mă-neacă. 



Zâmbiră între dânșii bătrânii tăi prieteni 

Și singuri ne lăsară... Te-ntreb într-un târziu, 

Uitându-mă la tine, privind fără să știu: 

La ce-ai venit, regină, aicea în pustiu? 

Ce cauți la barbarul sub streașina-i de cetini? 



Cu glasul plin de lacrimi, de-nduioșare cald, 

Privindu-mă cu ochii, în care-aveai un cer, 

Mi-ai zis: "Aștept din parte-ți, o, rege cavaler, 

Că-mi vei da prins pe-acela ce umilit ți-l cer... 

Eu vreau să-mi dai copilul zburdalnic - pe Arald." 



Și, întorcându-mi fața, eu spada ți-am întins. 

Pe plaiuri dunărene poporu-și opri mersul, 

Arald, copilul rege, uitat-a Universul. 

Urechea-i fu menită ca să-ți asculte viersul, 

De-atunci, învingătoareo, iubit-ai pe învins. 



De-atunci, fecioară blondă ca spicul cel de grâu, 

Veneai la mine noaptea ca nimeni să te vadă 

Și-nlănțuindu-mi gâtul cu brațe de zăpadă, 

Îmi întindeai o gură deschisă pentru sfadă: 

"Eu vin la tine, rege, să cer pe-Arald al meu." 



De-ai fi cerut pământul cu Roma lui antică, 

Coroanele ce regii pe frunte le așază 

Și stelele ce vecinic pe ceruri colindează, 

Cu toate la picioare-ți eu le puneam în vază, 

Dar nu-l mai vrei pe Arald, căci nu mai vrei nimică. 



Ah! unde-i vremea ceea când eu cercam un vad 

Să ies la lumea largă... și fost-ar fi mai bine 

Ca niciodată-n viață să nu te văd pe tine - 

Să fumege nainte-mi orașele-n ruine, 

Să se-mplinească visu-mi din codrii cei de brad!" 



Făcliile ridică - se mișc-în line pasuri, 

Ducând la groapă trupul reginei dunărene, 

Monahi, cunoscătorii vieții pământene, 

Cu barbele lor albe, cu ochii stinși sub gene, 

Preoți bătrâni ca iarna, cu gângavele glasuri. 



O duc cântând prin tainiți și pe sub negre bolți, 

A misticei religii întunecoase cete, 

Pe funii lungi coboară sicriul sub părete, 

Pe piatra prăvălită pun crucea drept pecete 

Sub candela ce arde în umbra unui colț.




II



În numele sfântului 

Taci, s-auzi cum latră 

Cățelul pământului 

Sub crucea de piatră. 



Arald pe un cal negru zbura, și dealuri, vale 

În juru-i fug ca visuri - prin nouri joacă lună - 

La pieptu-i manta neagră în falduri și-o adună, 

Movili de frunze-n drumu-i le spulberă de sună, 

Iar steaua cea polară i-arată a lui cale. 



Ajuns-a el la poala de codru-n munții vechi, 

Isvoară vii murmură și saltă de sub piatră, 

Colo cenușa sură în părăsita vatră, 

În codri-adânci cățelul pământului tot latră, 

Lătrat cu glas de zimbru răsună în urechi. 



Pe-un jilț tăiat în stâncă stă țapăn, palid, drept, 

Cu cârja lui în mână, preotul cel păgân; 

De-un veac el șede astfel - de moarte-uitat, bătrân, 

În plete-i crește mușchiul, și mușchi pe a lui sân, 

Barba-n pământ i-ajunge și genele la piept... 



Așa fel zi și noapte de veacuri el stă orb, 

Picioarele lui vechie cu piatra-mpreunate, 

El numără în gându-i zile nenumărate, 

Și fâlfâie deasupra-i, gonindu-se în roate, 

Cu-aripile-ostenite un alb ș-un negru corb. 



Arald atunci coboară de pe-a lui cal. C-o mână 

El scutură din visu-i moșneagu-ncremenit: 

– „O, mag, de zile vecinic, la tine am venit, 

Dă-mi înapoi pe-aceea ce moartea mi-a răpit, 

Și de-astăzi a mea viață la zeii tăi se-nchină." 



Bătrânul cu-a lui cârjă sus genele-și ridică, 

Se uită lung la dânsul, dar gura-nchisă-i tace; 

Cu greu a lui picioare din piatră le desface, 

Din tronu-i se coboară, cu mâna semn îi face 

Ca-n sus să îl urmeze pe-a codrilor potică. 



În poarta prăbușită ce duce-n fund de munte, 

Cu cârja lui cea vechie el bate de trei ori, 

Cu zgomot sare poarta din vechii ei ușori, 

Bătrânul se închină... pe rege-l prind fiori, 

Un stol de gânduri aspre trecu peste-a lui frunte. 



În dom de marmur negru ei intră liniștiți 

Și porțile în urmă în vechi țâțâni s-aruncă. 

O candelă bătrânul aprinde - para lungă 

Se nalță-n sus albastră, de flacăre o dungă, 

Lucesc în juru-i ziduri ca tuciul lustruiți. 



Și în tăcere crudă ei nu știu ce aștept... 

Cu mâna-ntinsă magul îi face semn să șadă, 

Arald cu moartea-n suflet, a gândurilor pradă, 

Pe jeț tăcut se lasă, cu dreapta pe-a lui spadă, 

În zid de marmur negru se uită crunt și drept. 



Fantastic pare-a crește bătrânul alb și blând; 

În aer își ridică a farmecelor vargă 

Și o suflare rece prin dom atunci aleargă 

Și mii de glasuri slabe înce sub bolta largă 

Un cânt frumos și dulce - adormitor sunând. 



Din ce în ce cântarea în valuri ea tot crește, 

Se pare că furtuna ridică al ei glas, 

Că vântul trece-n spaimă pe-al mărilor talaz, 

Că-n sufletu-i pământul se zbate cu necaz - 

Că orice-i viu în lume acum încremenește. 



Se zguduie tot domul, de pare-a fi de scânduri, 

Și stânci în temelie clătindu-se vedem, 

Plânsori sfâșietoare împinse de blestem, 

Se urmăresc prin bolte, se cheamă, fulger, gem 

Și cresc tumultuoase în valuri, rânduri, rânduri... 



– „Din inimă-i pământul la morți să deie viață, 

În ochii-i să se scurgă scântei din steaua lină, 

A părului lucire s-o deie luna plină, 

Iar duh dă-i tu, Zamolxe, sămânță de lumină, 

Din duhul gurii tale ce arde și îngheață. 



Stihii a lumei patru, supuse lui Arald, 

Străbateți voi pământul și a lui măruntaie, 

Faceți din piatră aur și din îngheț văpaie, 

Să-nchege apa-n sânge, din pietre foc să saie, 

Dar inima-i fecioară hrăniți cu sânge cald." 



Atuncea dinaintea lui Arald zidul piere; 

El vede toată firea amestecat-afară - 

Ninsoare, fulger, gheață, vânt arzător de vară - 

Departe vede-orașul pe sub arc de pară, 

Și lumea nebunise gemând din răsputere; 



Biserica creștină, a ei catapeteasmă 

De-un fulger drept în două e ruptă și tresare; 

Din tainiță mormântul atuncea îi apare, 

Și piatra de pe groapă crăpând în două sare; 

Încet plutind se-nalță mireasa-i, o fantasmă... 



O dulce întrupare de-omăt. Pe pieptu-i salbă 

De pietre scumpe... părul i-ajunge la călcâie, 

Ochii căzuți în capu-i și buze viorie; 

Cu mânele-i de ceară ea tâmpla și-o mângâie - 

Dar fața ei frumoasă ca varul este albă. 



Prin vânt, prin neguri vine - și nourii s-aștern 

Fug fulgerele-n lături, lăsând-o ca să treacă, 

Și luna înnegrește și ceru-ncet se pleacă 

Și apele cu spaimă fug în pământ și seacă - 

Părea că-n somn un înger ar trece prin infern. 



Priveliștea se stinge. în negrul zid s-arată, 

Venind ca-n somn lunatic, în pasuri line, ea ; 

Arald nebun se uită - cu ochii o-nghițea, 

Puternicele brațe spre dânsa întindea 

Și-n nesimțire cade pe-a jilțului său spată. 



Își simte gâtu-atuncea cuprins de brațe reci, 

Pe pieptul gol el simte un lung sărut de gheață, 

Părea un junghi că-i curmă suflare și viață... 

Din ce în ce mai vie o simte-n a lui brațe 

Și știe că de-acuma a lui rămâne-n veci. 



Și sufletul ei dulce din ce în ce-i mai cald... 

Pe ea o ține-acuma, ce fu a morții pradă? 

Ea-nlănțuiește gâtu-i cu brațe de zăpadă, 

Întinde a ei gură, deschisă pentru sfadă: 

– „Rege,-a venit Maria și-ți cere pe Arald!" 



– „Arald, nu vrei tu fruntea pe sânul meu s-o culci? 

Tu zeu cu ochii negri... o, ce frumoși ochi ai! 

Las' să-ți înlănțui gâtul cu părul meu bălai, 

Viața, tinerețea mi-ai prefăcut-o-n rai, 

Las' să mă uit în ochii-ți ucizător de dulci." 



Și blânde, triste glasuri din vuiet se desfac, 

Acușa la ureche-i un cântec vechi străbate, 

Ca murmur de izvoare prin frunzele uscate, 

Acuș o armonie de-amor și voluptate 

Ca molcoma cadență a undelor pe lac.




III



"... cum de multe ori când mori oamenii, 

mulți de într-acei morți zic se scoală de 

se fac strigoi..." 

Îndereptarea legii, 1652



În salele pustie lumine roși de torții 

Rănesc întunecimea ca pete de jeratic; 

Arald se primblă singur, râzând, vorbind sălbatic 

Arald, tânărul rege, e-un rege singuratic - 

Palatu-i parc-așteaptă în veci să-i vie morții. 



Pe-oglinzi de marmuri negre un negru nimitez, 

A faclelor lucire răzbind prin pânza fină 

Răsfrâng o dureroasă lumină din lumină; 

Zidirea cea pustie de jale pare plină 

Și chipul morții pare că-n orice colț îl vezi. 



De când căzu un trăsnet în dom... de-atunci în somn 

Ca plumbul surd și rece el doarme ziua toată, 

Pe inimă-i de-atuncea s-a pus o neagră pată - 

Dar noaptea se trezește și ține judecată 

Și-n negru-mbracă toate al nopții palid domn. 



Un obrăzar de ceară părea că poartă el, 

Atât de albă fața-i ș-atât de nemișcată, 

Dar ochii-i ard în friguri și buza-i sângerată, 

Pe inima sa poartă de-atunci o neagră pată, 

Iară pe frunte poartă coroană de oțel. 



De-atunci în haina morții el și-a-mbrăcat viața, 

Îi plac adânce cânturi, ca glasuri de furtună; 

Ades călare pleacă în mândre nopți cu lună, 

Și când se-ntoarce, ochii lucesc de voie bună, 

Pân' ce-un fior de moarte îl prinde dimineața. 



Arald, ce însemnează pe tine negrul port 

Și fața ta cea albă ca ceara, neschimbată? 

Ce ai, de când pe sânu-ți tu porți o neagră pată, 

De-ți plac făclii de moarte, cântare-ntunecată? 

Arald! de nu mă-nșală privirea, tu ești mort! 



Și azi el se avântă pe calul său arab, 

Și drumul, ca săgeții, îi dă peste pustie, 

Care sub luna plină lucește argintie - 

El vede de departe pe mândra lui Marie, 

Și vântu-n codri sună cu glas duios și slab. 



În părul ei de aur, rubine-nflăcărate, 

Și-n ochii ei s-adună lumina sfintei mări - 

S-ajung curând în cale, s-alătură călări, 

Și unul înspre altul se pleacă-n desmierdări - 

Dar buzele ei roșii păreau că-s sângerate. 



Ei trec ca vijelia cu aripi fără număr, 

Căci caii lor aleargă alăturea-nspumați, 

Vorbind de-a lor iubire - iubire fără saț - 

Ea se lăsase dulce și greu pe a lui braț 

Și-și răzimase capul bălai de a lui umăr. 



– „Arald, nu vrei pe sânu-mi tu fruntea ta s-o culci? 

Tu zeu cu ochii negri... O! ce frumoși ochi ai... 

Las' să-ți înlănțui gâtul cu părul meu bălai... 

Viața, tinerețea mi-ai prefăcut-o-n rai - 

Las' să mă uit în ochii-ți ucizători de dulci!" 



Miroase-adormitoare văzduhul îl îngreun, 

Căci vântul adunat-a de flori de tei troiene, 

Și le așterne-n cale reginei dunărene. - 

Prin frunze aiurează șoptirile-i alene. 

Când gurile-nsetate în sărutări se-mpreun. 



Cum ei mergând ca vântul se ceartă și se-ntreabă, 

Nu văd în fundul nopții o umbră de roșeață, 

Dar simt că-n a lor suflet trecu fior de gheață, 

De-a morții gălbeneală pieriți ei sunt la față... 

Ei simt c-a lor vorbire-i mai slabă, tot mai slabă. 



– „Arald! strigă crăiasa - las' fața să-mi ascund, 

N-auzi tu de departe cucoșul răgușit? 

O zare de lumină s-arată-n răsărit, 

Viața trecătoare din pieptu-mi a rănit... 

A zilei raze roșii în inimă-mi pătrund." 



Arald încremenise pe calu-i - un stejar, 

Păinjenit e ochiu-i de-al morții glas etern, 

Fug caii duși de spaimă și vântului s-aștern, 

Ca umbre străvezie ieșite din infern 

Ei zboară... Vântul geme prin codri cu amar. 



Ei zboar-o vijelie, trec ape făr' de vad, 

Naintea lor se nalță puternic vechii munți, 

Ei trec în răpejune prin râuri fără punți, 

Coroanele în fugă le fulgeră pe frunți, 

Naintea lor se mișcă pădurile de brad. 



Din tronul lui de piatră bătrânul preot vede 

Și-n vânturi el ridică adâncul glas de-aramă, 

Pe soare să-l oprească el noaptea o recheamă, 

Furtunelor dă zborul, pământul de-l distramă... 

Târziu! căci faptul zilei în slavă se răpede! 



Pornește vijelia adâncu-i cânt de jale, 

Când ei soseau alături pe cai încremeniți, 

Cu genele lăsate pe ochi păinjeniți - 

Frumoși erau și astfel de moarte logodiți - 

Și-n două laturi templul deschise-a lui portale. 



Călări ei intră-nuntru și porțile recad; 

Pe veci pieriră-n noaptea mărețului mormânt. 

În sunete din urmă pătrunde-n fire cânt, 

Jelind-o pe crăiasa cu chip frumos și sfânt, 

Pe-Arald, copilul rege al codrilor de brad. 



Bătrânu-și pleacă geana și iar rămâne orb, 

Picioarele lui vechie cu piatra se-mpreună, 

El numără în gându-i și anii îi adună, 

Ca o poveste-uitată Arald în minte-i sună, 

Și peste capu-i zboară un alb ș-un negru corb. 



Pe jilțul lui de piatră înțepenește drept 

Cu cârja lui cea veche preotul cel păgân, 

Și veacuri înainte el șede-uitat, bătrân, 

În plete-i crește mușchiul și mușchi pe a lui sân, 

Barba-n pământ i-ajunge și genele în piept.









Rime alegorice


Corabia vieții-mi, grea de gânduri,

De stânca morții risipită-n scânduri,

A vremei valuri o lovesc și-o sfarmă

Și se izbesc într-însa rânduri-rânduri.



Iar eu pe-un țărm pustiu murii în pace.

Deasupra frunții-mi luna-n nouri zace,

Trecând încet pustiile Saharei

Și luminând o lume care tace.



La miezul nopții vezi pustia plană

Născând de suptu-i mândră caravană

De morți în văluri lungi și, trează,

Mergând încet spre-un vis: Fata-morgana.



Într-adevăr: adânca depărtare

Arată un palat numai splendoare.

Printre ferești pătrunde o lumină;

Perdelele-i păreau muiate-n soare.



De prin deșerturi lungi și depărtate,

În șiruri vin scheletele uscate.

Pustiu-atunci, cu caravane-sate,

Dormea ca mort sub luna care bate.



O caravană lângă mine trece,

Naintea ei vine-o suflare rece.

În șiruri lungi se strecur și se strecur:

Eu număr unul, număr doisprezece.



Un chip atuncea de pe cal coboară.

La mine-ndreaptă-a lui privire-amară

Și fața slabă, tristă, adâncită

Ș-osoasa mână o întinde-avară.



Dar să mă mișc nu am nicicum putere,

Căci țapăn mort eram și fără vrere.

Pleoapele-mi pe ochi erau lăsate,

Deși prin ele eu aveam vedere.



Iar umbra-n vălu-i de mătase sură

D-urechea mea și-apropie-a ei gură

Și-mi spune lin și-ncet povestea mare,

Ce ca un râu etern în minte-mi cură:



„Colo-n palat rezidă-o vrăjitoare

Și om cu ochii vii de-o vede moare;

Iar celor morți, lumina lor adâncă,

Li dă vďața nopții trecătoare.



Deci vin și tu pe un schelet să-ncalici,

Să vezi palatu-i în lumini opalici;

De șirul nostru să te ții în urmă

Pân- la grădina ei cu flori italici.



Și iată vălul meu ți-l dau ­ pe față

Să-l pui, s-acoperi ochii tăi de gheață,

Ca nu cumva să se topească iute

De a privirei ei tiranică dulceață."



Mă sui și plec... o umbră sunt din basme

Și o fantasmă sunt între fantasme,

Prin mâna mea de o ridic se vede

Ca și prin corpul străveziei iasme.



Din ce în ce cu toții se apropii.

Grădini lucesc și flori creșteau cu snopii,

Iar roua curge în briliante umezi ­

Din crengi de arbori luminează stropii.



Pe scări de marmur ne suim cu toții

Și morți-și caut prin coloane soții:

Sunt tineri unii ca iubirea moartă,

Iar alți au barbe albe ca preoții.



Dar toți cu toții sunt de om ruine

Și risipiți din cârduri beduine

Au fost găsit amara, cruda moarte

Într-un pustiu arzând și fără fine.



Vorbesc încet... ca-n somn... și vorba sună

Ca frunze-uscate cari vântu-adună,

Sau ca murmurul cel vrăjit de ape

Când peste codri-apare blonda lună.



Deodată-n două șirul se desface.

În fund apare-un mândru chip ce tace;

Cu roșii flori de mac în păru-i negru,

Cu ochii-nchiși un semn cu mâna-mi face.



Eu o urmez prin galerii înalte.

Izvoare vii din vase stau să salte

Și lângă ele nimfele de marmur,

Făpturi cerești unor măiestre dalte.



Pe lucii muri auritele pilastre.

În jurul lor sunt așezate glastre,

Din care cresc bogate-ntunecoase

Ici roze negre, colo flori albastre



Și pe ferești perdele de purpură.

Un miros răcoros simțirea-mi fură;

Deschisă lin e ușa unei sale

Și noi minuni uimiții ochi văzură.



Un pictor a-nflorit plafonul, murii,

Cu basme mândre, cu frumoase hurii

Și din cățui de-argint, copăr miroase

Cu fum albastru formele picturii.



Iar pe-un divan, ascuns între perdele

Albastre, înfoiate și cu stele,

Ședea regina basmelor măiastră ­

Lumină lumea gândurilor mele.



Ea înșira mărgăritare-n poale

Și pe-un covor persan, frumos și moale,

Ea-ntinde surânzând ca-n vis și leneș

A ei picioare de zăpadă ­ goale.



Ochii adânci ca două basme-arabe

Samăn cu-aceia ai reinei Sabbe,

Cum împăratul Solomon îi scrie,

Cu-a lor priviri de-ntunecime slabe.



Cu ochi pe jumătate-nchiși surâde:

­ Deși privirea-mi pe cei vii ucide,

Te uită lung la mine, tu, ce mort ești,

Pân-al tău suflet ochii va deschide.



L-al tău mormânt tu ești în pragul porții,

Dar să te stingi nu este voia sorții,

Ci-n fața mea să lași încet să-ți cadă

De pe-ai tăi ochi de gheață vălul morții.



Îngenunchind atunci am zis în sine-mi:

„O, dulce chip, cu mâna fruntea ține-mi

Și de pe ochi ia-mi vălul trist și rece,

Căci simt bătaia renviatei inimi."



Și de pe ochii-mi cade ceața sură

Și noi minuni uimiții ochi văzură,

Căci înaintea mea stai vrăjitoare

Și basmu-asculți cu zâmbetul pe gură.




*
	Ș-atuncea pier anticele portale.

	În jurul meu iluminate sale

	Și-n loc de morți ființe vii, ce vesel,

	Cu hohot râd ­ serbează bacanale.


	Unde-s acum fantasticele șeme

	Prin care luna străbătea-ntr-o vreme?

	Acele mii risipuri din pustie

	Trăiesc... nici unul moartea nu și-o teme.


	Când ar avea moarte o vecinicie

	De-amor, de viață și de nebunie,

	Ei nu s-ar veseli atât de tare

	Precum o fac în astă moarte vie.


	Ici vezi femeia plină și bălaie

	Ce lasă-ncet să cadă a ei straie;

	Zâmbind rămâne-n mijlocul mulțimei

	Precum ar fi ieșit din caldă baie.


	Ici una oacheșă se-ntinde-alene

	În brațu-unui bărbat ce, de sub gene,

	Ș-aruncă ochi-ntunecoși sălbateci,

	Setoși de patimi c-ale unei hiene.


	Iar una stă cu ochii ei să soarbă

	Pe-un vechi ostaș cu-ntunecime oarbă

	Și degețele fine ca de ceară

	Și-mpleticește-n a lui neagră barbă.


	Un râs, un chiot, o vuire multă ­

	Cu toții strigă, nimeni nu ascultă;

	Ocări frenetici sunt o dezmierdare

	Și dezmierdarea deveni insultă.


	Toți se iubesc ­ ș-o spun în gura mare.

	Toți au făcut din viață sărbătoare:

	De măști râzânde lumea este plină,

	De comedianți și de femei ușoare.


	Murmure doar s-aud de prin unghere,

	Unde cu glasul blând amantul cere,

	Pe când iubita gura ei, uscată

	De sărutări, deschide la plăcere.


	Ce-i lumea asta mă întreb acuma:

	Au nebunit-au, sau domnește ciuma?

	De-acopăr moartea, ranele hidoase

	Cu râs, cu-amorul, cu beții, cu gluma?


	„Ba nu ­ răspunse-atunci Șeherezade ­

	Nu, nu îi vezi așa precum se cade;

	Vďața lor un vis al morții este,

	Azi pradă ei, iar mâni ea o să-i prade.


	Ce afli-n lume? mii de generații.

	Popoare mândre sau obscure nații

	Demult pieriră și pe-a lor cenușă

	Trăiește... cine?... ei! înmormântații.


	Moarte și viață, foaie-n două fețe:

	Căci moartea e izvorul de viețe,

	Iar viața este râul ce se-nfundă

	În regiunea nepătrunsei cețe.


	Femeia goală, cufundată-n perne,

	Frumsețea ei privirilor așterne;

	Nu crede, tu, că moare vreodată,

	Căci e ca umbra unei vieți eterne.


	Iubirea ta-i viață ­ a ei iubire

	E viață iar și iar de omenire.

	Voința ei ș-a ta de se-mpreună

	Atunci e suflet în întreaga fire."


Eu număr, ah, plângând


Eu număr, ah!, plângând:

­ Al nopții miez sună ­

Al despărțirii ceas

       Adânc vibră.



Adio! scump-acum.

Al lunii disc senin

Din crengi de arbori mari

       S-arată plin.



Abia din braț te las ­

De trist abia mă duc,

Nainte-mi vecinic treci

       Un blând năluc.



Și zi și noapte treci ­

La tine-n veci gândesc,

Copil frumos și blond,

       Ce mult iubesc!



Auzi: din codri cum

Izvoare prund răstorn

Și melancolic blând

       Un glas de corn.




Ea-și urma cărarea-n codru


Ea-și urma cărarea-n codru.

Eu mă iau pe a ei urmă,

Când ajung cu ea alături

Răsuflarea-mi mi se curmă.



Mai răsuflu înc-o dată,

Zic o vorbă, ea tresare

Și se uită-n altă parte

Și răspuns de loc nu are.



Dar mereu de ea m-apropiu

Și vorbesc și îi dau sfaturi;

Ea se apără c-o mână

Și se uită tot în laturi.



Când pe talie-i pun brațul,

Ea se frânge, va să scape,

Dar o trag mereu spre mine,

Mai aproape, mai aproape.



Mai nu vrea și mai se lasă.

Capul ei mi-l pun pe umăr,

Pun pe ochii-nchiși, pe gură,

Sărutări fără de număr.



Și la piept o strâng mai tare.

Răsuflarea-mi se sfărșește;

O întreb de ce-i mâhnită,

O întreb de mă iubește.



Iar ea ochii și-i deschide

Mari, puternici, plutitori:

­ Îmi ești drag din cale-afară,

Dar obraznic uneori.




De ce mă-ndrept ș-acum...


De ce mă-ndrept ș-acum la tine iarăși?

Căci făr- de tine n-am de spus nimică...

Și azi nu-mi pasă lumea ce-o să zică

De-acest poem, în contră-mi, spre ocară-și.



De grija ei un fir de păr nu-mi pică...

Să ieie dar copiii mei în gheară-și;

Părerea ta, iubit și blond tovarăș,

De ea mă bucur și de ea mi-e frică.



Amor și moarte sunt în dușmănie:

Amic acestei des am căutat-o,

Ci-n drumul ei m-am dat, copilo, ție...



Viața mea din nou ai câștigat-o

Și orice road-a ei și armonie

A ta-i cu drept: deci și pe-aceasta iat-o!




Gândind la tine


Gândind la tine fruntea-acum mă doare.

Nu știu ce rost mai are-a mea viață

Când n-am avut o clipă de dulceață:

Amar etern și visuri pieritoare!



De ce în noapte glasul tău îngheață!

Vedea-vor ochii-mi înc-o dată oare

Frumosul trup, ­ femeie zâmbitoare! ­

Ce mi-a fost dat să-l strâng o clipă-n brață?



Tu, blond noroc al unui vis deșert,

Tu, visul blond unui noroc ce nu e,

De-i mai veni, să știi că nu te iert.



Căci dorul meu mustrări o să-ți tot spuie

Și sărutându-te am să te cert

Cu dezmierdări cum n-am spus nimăruie.




Cărțile


Shakespeare! adesea te gândesc cu jale,

Prieten blând al sufletului meu;

Izvorul plin al cânturilor tale

Îmi sare-n gând și le repet mereu.

Atât de crud ești tu, ș-atât de moale,

Furtună-i azi și linu-i glasul tău;

Ca Dumnezeu te-arăți în mii de fețe

Și-nveți ce-un ev nu poate să te-nvețe.



De-aș fi trăit când tu trăiai, pe tine

Te-aș fi iubit atât ­- cât te iubesc?

Căci tot ce simt, de este rău sau bine,

­- Destul că simt - tot ție-ți mulțumesc.

Tu mi-ai deschis a ochilor lumine,

M-ai învățat ca lumea s-o citesc,

Greșind cu tine chiar, iubesc greșala:

S-aduc cu tine mi-este toată fala.



Cu tine da... Căci eu am trei izvoară

Din care toată mintea mi-o culeg:

Cu-a ta zâmbire, dulce, lină, clară

A lumii visuri eu ca flori le leg;

Mai am pe-un înțelept... cu-acela iară

Problema morții lumii o dezleg;

Ș-apoi mai am cu totul pentru mine

Un alt maestru, care viu mă ține...



Dar despre-acela, ah, nici vorbă nu e.

El e modest și totuși foarte mare.

Să tacă el, să doarmă ori să-mi spuie

La nebunii ­- tot înțelept îmi pare.

Și vezi, pe-acesta nu-l spun nimănuie.

Nici el nu vrea să-l știe orișicare,

Căci el vrea numai să-mi adoarmă-n brață

Și decât tine mult mai mult mă-nvață!




Pe gânduri ziua...


Pe gânduri ziua, noaptea în veghere,

Astfel viața-mi tot în chinuri trece ­

Va vrea natura oare să se plece

La ruga mea ­ să-mi deie ce i-oi cere?



Nimic nu-i cer decât mormântul rece,

Repaos lung la lunga mea durere ­

Decât să port iubirea-mi în tăcere,

Mai bine ochiu-mi moartea să mi-l sece.



Căci lumea e locașul pătimirei:

Un chin e valu-i, iară gândul spuma,

Dureri ascunse farmecele firei.



O dată te-am văzut ­ o clipă numa ­

Și am simțit amarul omenirei...

Ce-am folosit că-l știu și eu acuma?




Tu cei o curtenire...


Tu cei o curtenire

În glumă ­ și dorești

Să-ți spun a mea iubire

În versuri franțuzești.



Dar eu sunt melancolic

Și nu știu să răspund.

Nu pot să-mbrac în glume

O taină ce ascund.



Tu râzi și-ți razemi capul

De umăru-mi încet,

Și-n ochii mei îmi cauți,

Vicleano, așa cochet.



Tu vezi că în iubire

Nu știu ca să glumesc;

Nu-ți pare oare bine

C-atâta te iubesc?




Dormi!


De ce te temi? au nu ești tu cu mine?

Las- ploaia doar să bată în ferești ­

Las- vântul trist prin arbori să suspine,

Fii liniștită tu! Cu mine ești.



Ce te-ai sculat și te uiți în podele?

Uimită pari și pari a aștepta.

Nu poți vedea cu ochii printre ele ­

Vrei să-ți aduci aminte de ceva?



Lasă-te-n perini ­ eu îți voi da pace.

Dormi tu ­ și lasă să rămân deștept.

Pe când citesc, întotdeuna-mi place,

Din când în când să cat la tine drept,



Să văd cum dormi... să te admir cu drag...

Cu gura-abia deschisă-ncet respiri,

De pe condei eu mân-atunci retrag.

Pătrunde pacea tristele-mi gândiri.



Frumoasă ești... o prea frumoasă fată.

Ca marmura de albă-i a ta față.

Îmi vine să alerg la tine-ndată

Ș-astfel cum dormi să te cuprind în brață.



Dar te-ai trezit... păcat! și nu mă-ndur.

Dormi liniștit c-un braț pe după cap.

Din când în când cu ochiul eu te fur,

Din când în când din mână cartea scap.



Și-s fericit... Pulsează lunga vreme

În orologi cu pașii uniformi...

De ce te temi? Cu mine nu te teme!

De nu te culci, te culc cu sila... Dormi!




În fereastra despre mare


În fereastra despre mare

Stă copila cea de crai ­

Fundul mării, fundul mării

Fură chipul ei bălai.



Iar pescarul trece-n luntre

Și în ape vecinic cată ­

Fundul mării, fundul mării,

Ah! demult un chip i-arată.



„Spre castel vrodată ochii

N-am întors și totuși plâng ­

Fundul mării, fundul mării

Mă atrage în adânc."




Izvor și râu


Născute-abia izvoare stau de sfadă

Deprind copile oceanica lor limbă

Și trec spărgându-și albia lor strâmbă

Prin lunci mulțime și prin stânci grămadă.



Din munte-aleargă și la șes se plimbă

Colo-n cuibar de ape fug să cadă,

Colo cu șir de valuri fac paradă,

Aceleași sunt deși mereu se schimbă.



Cu adâncimea apei s-adâncește

Din glasul lor a sunetului scară

Devine tristă, rânduri-rânduri crește.



Pân- ce urnindu-se în marea-amară

Un fluviu mândru ce-ostenit mugește

Trecutul glas cu totul și-l uitară.




Coborârea apelor


Din munți bătrâni și din păduri mărețe

Se nasc izvoare, ropotind se plimbă,

Deprind pe rând oceanica lor limbă

Și sunt în codri pustnici cântărețe.



Spărgând prin stânce albia lor strâmbă,

Se legăn line și fac valuri crețe.

În drumul lor ia firea mii de fețe ­

Aceleași sunt, deși mereu se schimbă.



Dar cu adâncul apei s-adâncește

În glasul lor a sunetului scară.

Devine tristă ­ rânduri-rânduri crește,



Pân- ce urnindu-se în marea-amară

­ Ca fluviu mândru, ce-ostenit mugește ­

Al tinereței dulce glas demult uitară.




Maria Tudor


De ce cu ochii-ncremeniți sub bolte

De marmur ­ tu-l privești cu spaimă crudă?

Pândești ca leii, fruntea ta asudă

Și pumnu-ți vra mânia-i s-o dezvolte.



Secerătorul tău l-ai pus la trudă

Și snopi de viețe sunt a lui recolte;

Pentru-al lui cap ai înfruntat revolte

Și astăzi simți că strângi la piept pe-o Iudă.



Te-nalță-n cer invidia vulgară

Căci știi din lorzii junghiați a face

Lui Fabiano a mărirei scară.



Tu ești regină și astfel îți place.

Cine te vede, slab obraz de ceară,

Știind furtuna vieții tale tace.




De vorbiți mă fac că n-aud...


De vorbiți mă fac că n-aud,

Nu zic ba și nu vă laud:

Dănțuiți precum vă vine,

Nici vă șuier, nici v-aplaud;

Dară nime nu m-a face

Să mă ieu dup-a lui flaut;

E menirea-mi: adevărul

Numa-n inima-mi să-l caut.




E împărțită omenirea...


E împărțită omenirea

În cei ce vor și cei ce știu.

În cei dentâi trăiește firea,

Ceilalți o cumpănesc ș-o scriu.

Când unii țese haina vremei,

Ceilalți a vremii coji adun:

Viață unii dau problemei,

Ceilalți gândirei o supun.



Dar pace este între dânșii:

Ce unii fac iau alți-aminte.

Căci până azi domnește-ntr-înșii

A cărții tale graiuri sfinte.

N-a intrat viermele-ndoielii,

Copil e ochiul lor când vede,

Căința văd urmând greșelii,

Căci omul tot în tine crede.



Al răului geniu arate-mi

Un om din viță pământească,

Ce-ar fi-ncercat ale lui patemi

Naintea ta să-ndreptățească;

Căci buni și răi trăiesc în tine,

Cuvântul tău e calea lor ­

De-a lor abateri li-i rușine,

Căci tu ești ținta tuturor.



Virtutea nu mai e un merit,

Căci merit nu-i când nu e luptă.

Asupra ta ei nu se-ntărât

Cu viața-n joc, cu mintea ruptă;

Mânând cu anii colbul școlii,

Ei cred făr-a fi înțeles,

Din cărți străvechi roase de molii

Își împlu mintea cu eres.



Ei nu pătrund a ta mărire ­

Minune-i pentru dânșii tot.

Necercetând nimic în fire,

Nimic nu știu, nimic nu pot;

Căci nu-i supusă lămuririi

Gândirea-n capul înțelept ­

La toate farmecele firii

Se bat cu mânile pe piept.



Urmând a cărților străveche

Statornic, nemișcat învăț,

E surdă azi a lor ureche

Privindu-ți firea cu dispreț;

Legată-n lanț e a lor minte

Și rodul minții e sălbatec,

Se plac în mistice cuvinte

Și-esplică totul enigmatic.




Ureche


Pișcată-ți este mâna ta de streche

De miști în veci condeiul pe hârtie

Compune-un șir sau fabrică o mie

Că ești un cap de prost e veste veche.



Dac-ai avea de spus ceva ai scrie:

Nimic nu poți tu să ne zici, Ureche ­

Cu Pantazi rămâi în veci păreche,

Tu izvodești, cel mult, ce dânsul știe.



Ți-asamăn capul unei vii paragini

Și vânt și pleavă sunt a tale scrieri

De zei lipsite sunt a tale pagini.



Zadarnic paiul sec al minții trieri

Drapându-i nula ei cu mult-imagini

Nimic nu iese dintr-un dram de crieri.




Sonet satiric


Pișcată-ți este mâna ta de streche,

De miști în veci condeiul pe hârtie ­

Durează-un șir sau fabrică o mie:

Cuvinte-nouă-or fi, dar blaga veche.



Ce are-n gând un om, aceea scrie,

Nimica nou tu n-ai de spus, Ureche,

Cu Pantazi fiind pe veci păreche,

Tu izvodești, cel mult, ce dânsul știe.



Ți-asamăn fruntea unei vii paragini

Și vânt și pleavă sunt a tale scrieri,

De zei lipsite, vai! a tale pagini.



Zadarnic paiul sec al minții-l trieri,

Drapându-i golul ei cu reci imagini:

Nimic nu iese dintr-un dram de crieri.




Ai noștri tineri...


Ai noștri tineri la Paris învață 

La gât cravatei cum se leagă, nodul, 

Ș-apoi ni vin de fericesc norodul 

Cu chipul lor isteț de oaie creață. 



La ei își cască ochii săi nerodul 

Că-i vede-n birje, răsucind mustață, 

Ducând în dinți țigara lungăreață

Ei toată ziua bat de-a lungul Podul. 



Vorbesc pe nas, ca saltimbanci se strâmbă,

Stâlpi de bordel, de crâșme, cafenele 

Și viața lor nu și-o muncesc — și-o plimbă. 



Ș-aceste mărfuri fade, ușurele, 

Ce au uitat pân’ și a noastră limbă 

Pretind a fi pe cerul țării: stele.




În liră-mi geme și suspin-un cânt


În liră-mi geme și suspin-un cânt,

Căci eu îmi vărs acum veninu-n vânt.

Prin minte-un stol de negre gânduri trec:

Spre casa cea din patru scânduri plec,

Gemând, plângând eu fruntea pun pe mâni,

Se rumpe suflet, mi se rupe sân,

Scăpare caut în zădar de chin...

Să stângi un dor ce-n sânu-mi arde ­ vin!



Când te doresc eu cânt încet-încet:

Plec capul la pământ încet-încet

Și glasul meu răsună tânguios

Ca tristul glas de vânt încet-încet.

Și orice vis, orice dorinț-a mea

Eu singur le-am înfrânt încet-încet.

Săgeata doar a crudului amor

În suflet mi-o împlânt încet-încet

Și simt veninul pătrunzând adânc...

Cu sângele-l frământ încet-încet

Și nu-mi rămâne decât să pornesc

Spre al meu trist mormânt încet-încet.




Ah, cerut-am de la zodii


Ah, cerut-am de la zodii,

De l-al sorții mele faur,

Dulcii sânului tău rodii

Ș-al tău cap scăldat în aur.



Ș-ale tale mâni de ceară,

Fruntea-mi rece să dezmierzi,

Fața albă-n părul galbăn

Și îndărătnici ochii verzi.



Ș-astăzi tu de bunăvoie

Fericită-n brațe cazi-mi;

Capul tău scăldat în aur

De-al meu umăr tu îl razimi.



Astăzi tu de bună voie

Îmi întinzi dulcea ta gură:

Soartea mi le-a dat pe toate

Cu asupra de măsură.




Azi e zi întâi de mai


Azi e zi întâi de mai,

Azi e ziua de Armindeni:

Eu te cat, drăguța mea,

Eu te caut pretutindeni.



Eu te cer de la izvor,

De la codrul cel de brazi,

De la vântul ce lovi

Bălsămind al meu obraz.



Întreb munții cei înalți,

De la râuri eu te cer:

De-au văzut cumva ascuns

Al vieții-mi giuvaer.



Cu-al tău zâmbet răsfățat

Și cu dulcile cusururi,

Te-am iubit, copil drăguț,

Te-oi iubi de-acum și pururi.



Te iubesc făr- de-mputări,

Fără urmă de căire ­

Dară, vai, nu te găsesc

Nicăire, nicăire.




Ce șoptești atât de tainic...


Ce șoptești atât de tainic,

Tu, izvor de cânturi dulci?

Repezind bălaia undă,

Floarea țărmului o smulgi.



Și o duci, o duci cu tine,

Vâjâind încet pe prund;

Ale tale unde floarea

Cine știi unde-o ascund?



Astfel trece și viața-mi,

Dar o floare-n valuri nu e,

Nici nu spun ca tine doru-mi

Nimăruie, nimăruie.



Ci eu trec tăcut ca moartea,

Nu mă uit la vechii munți;

Scrisă-i soarta mea în creții

Întristatei mele frunți.



Numai colo, unde teiul

Lasă floarea-i la pământ,

Eu încep să mișc din buze

Și trimit cuvinte-n vânt.



Vis nebun, deșarte vorbe!

Floarea cade, rece cântu-i

Și eu știu numai atâta

C-aș dori odat- să mântui!




Femeia?... măr de ceartă


Femeia? Ce mai este și acest măr de ceartă,

Cu masca ei de ceară și mintea ei deșartă,

Cu-nfricoșate patimi în fire de copilă,

Cu fapta fără noimă, când crudă, când cu milă,

A visurilor proprii eternă jucărie?

Un vis tu ești în minte-i ­ și astăzi te mângâie,

Iar mâne te ucide. Cu același râs pe buză

Ea azi ascultă șoapta-ți de-amor să o auză,

Iar mâni cu mii propuneri te chinuie și știe

Că orice nerv în tine îl rumpe și-l sfâșie.

Comediantă veche ca lumea ­ comedie

Ea joacă azi ­ juca-va de astăzi ani o mie,

Cu-aceeași mască mândră, netedă, mișcătoare ­

Și cel iubit de dânsa azi râde, mâne moare.

Și astă nerozie, cruzime întrupată,

În lumea cea de chinuri ea oare ce mai cată ­

Ea, cea ce nu gândește, gândind doară cu gura?

Căci sărutări și vorbe de-amor i-a dat natura,

Și râsul cel mai vesel, zâmbirea-mbătătoare,

Atâta-nțelepciune e-n gura ei de floare,

Atâta-nțelepciune pari a vedea, ș-atâta

Plăcere pare-a duce în inima-amărâta,

Când capul c-oboseală pe umăru-i ți-l culci

Sau când te uiți în ochii-i ucizători de dulci,

Încât chiar mântuirea cea vecinică ți-o sfermi

Și redevii un Sizif ­ sacrifici pentru viermi:



Să le compui în lume o haină-n generații ­

Sacrifici și mândrie, și minte, ș-aspirații.

O, moarte, dulce-amică ­ sub mantia ta largă

Acoperi fericiții ­ și magica ta vargă

Atinge câte-o frunte de om, ce te dorește:

Îl face ca titanii, de tot desprețuiește,

Desprețuiește lumea, pe sine ­ și-n sfârșit ­

Desprețuie gândirea că e desprețuit.

Privește astă viață ca pas spre mântuire,

Ocazie durerei, o lungă adormire

În inimi spăimântate ­ un chin și o povară,

Ce veacuri ce trecură pe umeri i-ncărcară.

A vieții comedie mișcată e de aur ­

Când scena astei viețe e-al mântuirei faur.

Ironică e ziua ce vesel te privește

Pe când în fire-o ființă pe alta prigonește,

Ironică-i mișcarea a florilor în vânt

Când sug cu rădăcina viața din pământ;

Ironic e pământul ­ visternic de viețe

Când sânul lui ascunde semințe mii, răzlețe,

Cari ieșind odată l-a soarelui lumină,

Cu capul se salută, se sug cu rădăcină.

O luptă e viața și toată firea-i luptă,

Milioane de ființe cu ziua întreruptă

Susțin prin a lor moarte, hrănesc prin putrezire,

Acea frumoasă haină ce-acopere pe fire.

În van creați la vorbe și le-azvârliți în vânt:

Plodirea este rodul femeii pe pământ.

Priviți acele râsuri, zâmbiri, visări, suspine,

Dorința de plodire o samănă în tine.

Ce vă certați cu noaptea și buiguiți cu luna?

De-ți face-o, de nu-ți face-o... tot una e, tot una.

De nu-ți fi voi în lume din nou să prăsiți neamul

Oricare vită șuie, oricare tont e-Adamul

Vieței viitoare... și fie-un par de gard,

Femei rămâie-n lume, de doru-i toate ard.



O, moarte! ­ nu aceea ce-omori spre-a naște iară.

Ce umbră ești vieții, o umbră de ocară ­

Ci moartea cea eternă în care toate-s una,

În care tot s-afundă, și soarele și luna,

Tu, care ești enigma obscurei conștiinți,

Cuprins-abia de-o minte, din miile de minți,

Tu, stingere! Tu, haos ­ tu, lipsă de viață,

Tu, ce pân- și la geniu spui numai ce-i în cărți;

O, slabă fulgerare... cea, cărui nu te teme,

Îngheți nervul vieții din fugătoarea vreme,

Când alții cu-a lor gânduri mereu în lume sapă,

­ Istorie e viața ce scrisă e pe apă ­;

Pe tine, dulce-amică, pe tine, întuneric,

Tu, care c-o suflare stingi jocul cel feeric

Al lumei sclipitoare ­ pe tine, gând de noapte,

Te stinge o femeie cu tainicele-i șoapte.

Nimic nu e în șoapta-i ­ știi tu ce ea șoptește?

Ea nu mă vrea pe mine ­ pe tine te urăște

Când îmi zâmbește mie, ea-atunci s-a pus la pândă:

Tu ești jertfa la care țintește-a ei izbândă,

Ea n-a știut vodată, că ce voiește-i alta ­

Că tu ești inamicu-i și că eu sunt unealta.

Unealtă chinuită! unealtă de ocară,

Când eu cunosc prea bine iubirea că-i amară,

Mă mint pe mine însumi, doresc și cred c-amorul

Folos mi-aduce mie...




Când te-am văzut, Verena...


Când te-am văzut, Verena, atunci am zis în sine-mi

Zăvor voi pune minții-mi, simțirei mele lacăt,

Să nu pătrundă dulce zâmbirea ta din treacăt

Prin ușile gândirei, cămara tristei inemi.



Căci nu voiam să ardă pe-al patimilor rug

Al gândurilor sânge și sufletu-n cântare-mi;

Și nu voiam a vieții iluzie s-o sfaremi

Cu ochii tăi de-un dulce, puternic vicleșug.



Te miri atunci, crăiasă, când tu zâmbești, că tac:

Eu idolului mândru scot ochii blânzi de șerpe,

La rodul gurii tale gândirile-mi sunt sterpe,

De cărnurile albe eu fălcile-ți dizbrac.



Și pielea de deasupra și buzele le tai.

Hidoasa căpățină de păru-i despoiată,

Din sânge și din flegmă scârbos e închegată.

O, ce rămase-atuncea naintea minții-mi? Vai!



Nu-mi mrejuiai gândirea cu perii tăi cei deși,

Nu-mi pătrundeai, tu idol, în gând vrodinioară;

Pentru că porți pe oase un obrăzar de ceară,

Păreai a fi-nceputul frumos al unui leș.



Oricât fii mlădioasă, oricum fie-al tău port,

Și blândă ca un înger de-ai fi cântat în psalme,

Sau dacă o heteră jucând băteai din palme,

Priveam deopotrivă c-un rece ochi de mort.



De dulcea iscodire eu mă feream în laturi.

În veci cătam în suflet mânia s-o întărt,

Ca lumea ș-a ei chipuri să-mi pară vis deșert

De muierești cuvinte și lunecoase sfaturi.



Ușor te biruiește poftirea frumuseții,

Ziceam ­ și o privire din arcul cel cu gene

Te-nvață crud durerea ființei pământene

Și-n inimă îți bagă el viermele vieții.



Venin e sărutarea păgânei zâne Vineri,

Care aruncă-n inimi săgețile-ndulcirii,

Dizbărbătează mintea cu vălul amăgirii ­

Deci în zădar ți-i gura frumoasă, ochii tineri.



Decât să-ntind privirea-mi, ca mâni fără de trup,

Să caut cu ei dulcea a ochilor tăi vrajă,

În porțile acestea mi-oi pune mâna strajă,

De nu atunci din frunte-mi mai bine să mi-i rup.




Pierdut în suferința...


Pierdut în suferința nimicniciei mele,

Ca frunza de pe apă, ca fulgerul în caos,

M-am închinat ca magul la soare și la stele

Să-ngăduie intrarea-mi în vecinicul repaos;

Nimic să nu s-audă de umbra vieții mele,

Să trec ca o suflare, un sunet, o scânteie,

Ca lacrima ce-o varsă zădarnic o femeie...

Zădarnica mea minte de visuri e o schele.



Căci ce-i poetu-n lume și astăzi ce-i poetul?

La glasu-i singuratec s-asculte cine vra.

Necunoscut strecoară prin lume cu încetul

Și nimene nu-ntreabă ce este sau era...

O boabă e de spumă, un creț de val, un nume,

Ce timid se cutează în veacul cel de fier.

Mai bine niciodată el n-ar fi fost pe lume

Și-n loc să moară astăzi, mai bine murea ieri.




M-ai chinuit atâta cu vorbe de iubire


M-ai chinuit atâta cu vorbe de iubire,

Cu sărutări aprinse și cu îmbrățoșări!

Știai c-o măiestrie ce nu am cunoscut-o

Ca nervul cel din urmă în mine să-l trezești.

Demonic-dureroasă era acea simțire ­

Dureri iar nu plăcere a tale sărutări...

Și pân-acum îmi pare că tu ești un băiat

Ce-n haine de femeie șiret s-a îmbrăcat.



Și Dumnezeu te știe... Tu ai un sân frumos,

Tu ai o gură plină și roșă voluptoasă;

Și părul tău cel negru în unde de-abanos

Ajunge pân- la șale în unde luminoase;

Și vorba ta e vie și ochiul lănguros

Și mâna ta cea fină e dulce, mângâioasă;

Și totuși mi se pare că-n fire-ți e-o greșală

De împli al meu suflet c-o boare de răceală.



Și știi, nefericito, că ochiul tău m-atrage

Ca un magnet ­ și totuși în taină îl respinge.

Credeam întâia dată că te iubesc ­și-n urmă totuși simt

Că sângele meu este dușman la al tău sânge.

Ah! cine m-a pus oare să-ți spun într-un ceas rău

Că te iubesc... Iubirea de suflet nu te stinge

Cum stinge-astă simțire ­ ca și o piază rea ­

Suflarea, mintea, pieptul, singurătatea mea.

Dar am lăsat eu iute al ființei tale cerc.

Ca dintr-un somn magnetic eu m-am trezit îndată...

Prezența ta vrodată în viața-mi n-am să cerc ­

Căci de o dureroasă beție mă îmbată.

Nu știu nici ce gândiri am, nu știu nici unde merg

Și simt că toată firea îmi e întunecată...

Ai fi ucis și capul și inima din mine

Dacă-n a tale lațuri eu m-aș fi prins mai bine.



Cuvântu-mi pentru tine nu avea înțeles,

Cuvântul tău pe mine mă înciuda adânc.

Cu cât-amărăciune îți răspundeam ades,

Cum îmi plăcea în suflet ca să te fac să plângi

Și printr-o nedreptate părea că mă răzbun

Dacă din a mea cauză plângeai tu vreodată.

Ah! sufletele noastre nu sunt de fel armonici

Și sunt ca două note cu totul discordante...



Cu tine numa-n lume putere-aș fără milă

Să fiu... Căci tu pe mine m-ai făcut slab și moale,

Cu-a tale vorbe vane pierdut-am seri ori zile...

M-ai speriat adesea cu-a tale gânduri goale...

Dar nici nu ești femeie... Un demon tu îmi pari,

Ce-ascunde foc din Tartar și-o cůmplită receală.

Făr- nici o armonie e toată viața ta;

Tu ești cumplit de bună, cum ești cumplit de rea.



Cum mulțămesc eu soartei că am scăpat de tine,

Făr-a comite, doamnă, păcatul moștenit.

Azi iarăși mă văd singur și fericit și bine!

Azi muza mea mă cată cu ochiul liniștit.

Acele nopți turbate de doruri și suspine

S-au dus ca un vis negru, sălbatec și urât!

Azi iarăși capu-n visuri eu îl cufund prin cărți

Și în tăcere îmblu prin norii cei deșerți.



Și în fereastră vântul cu degetele pare

Că bate lin și dulce și vâjâie încet;

Urechea iar îmi sună în liniște și iară

Simt inima că-mi bate de-un dor învăpăiet!

În minte mi se-adună mii visuri zâmbitoare,

Căci nu te văd pe tine, ce crud le-ai spăriet

Din tainica lor umbră... și sufletu-ți fierbinte

Abia-mi mai e o slabă aducere aminte...




Pentru păzirea auzului


Dacă auzi în aer cântare dulce, veche,

O taie chiar cu sila de la a ta ureche ­

Căci cântecele-acestea te-nchină dezmierdării

Și-ți leagănă simțirea pe undele uitării;

Se varsă înlăuntru-ți a aerului miere

Slăbănogindu-ți mintea și mândra ei putere

Și acea socoteală măreață-mbărbătată

A sufletului mândru o-ntunecă îndată.

Prea dulce adormire în aer curge miere

Și inima-ți bărbată devine de muiere,

Iar mintea ta cu partea ei cea nălucitoare

Nu încetează-n forme a plămădi, ușoare,

Acele chipuri mândre în cântec înțelese:

Cu chipuri pătimașe se umple ea adese.

Când cântăreții nu-i vezi ș-a fi muieri se-ntâmplă,

Atunci se bate-n tremur sângele tău sub tâmplă

Și-n primitorii creieri îndată el încheagă

Poftite chipuri albe ­ femei cu firea dragă.

Nu fluierați de-aceea urechea-n versul iambic:

Picioru-ușor se mișcă în saltul ditirambic,

Fără de rânduială, și dulce și molatec,

Ca ceara ea îți face sufletul muieratec.

De vrei să scapi de ele, de-urmarea lor amară,

Astup-a ta ureche tu singur chiar ­ cu ceară.

Nu spune-un basmu numai poetul cel vorbareț

De eroul Odisseu cel mult meșteșugareț:

Și-au astupat cu ceară urechea, să se culce,

La glasul de sirenă adormitor de dulce,

Ș-astfel putut-a numai corabia-i s-o poarte

Pe lângă a lor ostrov aducător de moarte,

Dorě pază și șie, urechei, înțeleptul,

Cu gândul să-și ferească și inima și pieptul.

Căci făr- de rânduială e al femeiei vers,

Ca de pe-o tablă gândul din minte ți l-a șters:

Te farmecă, urechei neavând învălitoare,

Sirena dezmierdării de moarte purtătoare.



Cu drept cuvânt de-aceea se prihănesc de carte

Asirienii antici din Asia departe,

Ce nu se-mbată însă nicicând cu dulce vin

Ci cu cântări molateci, cu-al glasului suspin.

Ei schilozesc băieții ca glasul să-l subție,

Ca gura lor ca gura muierilor să fie.

Păreau c-a lor ființe sunt cu muierea gemeni,

Cântau cu glasul dulce și rugător asemeni.

La cânturi desfrânate ei ascultau cu haz,

Se îmbătau de patimi, se îmbrăcau cu-atlaz

Și numai în odihnă și-n desfătări de rând,

Culcați pe sub umbrare, trăiau ei putrezind

În dulce lenevire și nu erau destoinici

S-asculte glasul aspru al trâmbiței războinici:

Hrănindu-și nălucirea cu gânduri moi, băieții,

Să pară cântărețe ­ că li sunt cântăreții.



Cu cele-ndulcitoare a oamenilor glasuri,

Cu zicături s-asamăn și glasul cel de pasări.



Ba-mpătimit se poate să fie omul oare

Pentru jivine-adesea și necuvântătoare.

Onorie-mpăratul mai mult iubea acușa

Decât cetatea Roma ­ pe Roma cățelușa.

Mai mult decât pe oameni, inimi împătimite

Iubesc flori, iubesc pasări cu penele-mpistrite.

Sunt oameni cari vecinic cu oameni nu se-mpac.

Și Xerxes se-ndrăgește mai iute de-un copac:

Platanu-mpodobește el ca pre o mireasă

Și spânzură în crenge gherdamuri mult frumoasă;

De ramuri el atârnă cercei și cu inele

Și rădăcina vezi-o înfrumsețând brățele.

Și vârfu-ncununează surguci împărătești

Să semene cu-o mândră crăiasă din povești;

Ș-astfel împodobindu-l, el rădăcina-adapă

Cu o mult prețioasă, mirositoare apă.

Spre a-și păzi mireasa de orice ochi obraznic,

Străjeri el pune-n poartă, epitrop pune paznic.

Iar despre-un alt se spune că mult au îndrăgit

P-un chip pe care singur cu mâna-i la cioplit:

Sărută,-mbrățișază el propria făptură

Și l-ale ei genunche-și dă sufletul pe gură.

El singur se jertfește.




Pierdută pentru mine, zâmbind prin lume treci!


Pierdută pentru mine, zâmbind prin lume treci!

Și eu să-mi știu osânda... să te iubesc în veci,

În veci dup-a ta umbră eu brațele să-ntind,

De-a genelor mișcare nădejdea să mi-o prind,

Zâmbirea gurei crude să-mi fie al meu crez ­

Purtând în suflet moarte, tu vesel să mă vezi.



Fii binecuvântată și fericită tu,

Copil cu păr de aur, ce mintea mi-o pierdu.

Veninu-amărăciunei și ani-mi pustiiți

În cumpănă ușori-s pe lâng-al tău capriț;

Și-n a mea socotință mă simt atât de mic ­

Tu ești odorul lumii și eu mă simt nimic.



Da, da... numai natura dreptate are-n veci,

Copil cu gură caldă, cu mici picioare reci,

Căci ea-n înțelepciune-i creează-astfel de chip

Pe lângă care toate sunt pleavă și nisip.

Ironic pare-a zice: nemernici râmători,

Visat-ați vreodată asemenea comori?



Pe tine-apoi te-arată în drepata ei mândrie:

Turbând de-mpătimire, murind de gelozie,

Te văd cum al tău zâmbet voioasă multor dărui,

Că veselă și dulce vorbești apoi oricărui

Și rișipești privirea-ți ­ când eu pentr-un cuvânt

Din gura ta cea dulce, m-aș duce în mormânt.



Atâta de frumoasă... și tot numai femeie?

Ah, am crezut o clipă că ești poate o zeie,

Ca marmura de rece că treci pe lângă oameni,

Din ființe muritoare nici uneia nu-i sameni,

Ș-atuncea, ca în ceruri o steauă, să te-ador ­

O, dulce chip de înger și totuși muritor!



Da, muritor... blestemul al lumei acesteia:

Crezi că te-nchini la soare ș-ai adorat scânteia ­

Eu caut pe-nțeleptul cel mai nebun ­ arate-mi

O singură femeie lipsită ce-i de patemi

Și eu... eu îl voi crede, în stare tot să cred:

­ Numai a ei făptură de înger dac-o văd ­



Că niciodată buza n-atinse-o altă buză,

Că niciodată-urechea de-amor nu vru s-auză,

Că niciodată ochii-i n-opri c-un blând repaos

Pe-o față bărbătească... că ea nu s-a adaos

În gându-i sau cu fapta în rândul altei vieți...

Le cred, le cred pe toate... de ce nu mi-o spuneți?



Spuneți că-i ca omătul din proaspăt abia nins,

Colanu-i nici o mână, ca noi, i l-a descins,

Că gura i-i fecioară, că ochiu-i e virgin

Și mâna asta dulce, ca floarea cea de crin,

Că nu a strâns-o nimeni, că n-a răspuns cu strâns ­

Că setea de iubire pe ea n-o au atins.



Dar vai, e prea frumoasă! Putut-a sta-mprotivă

­ Plăcerea-ademenește, dorința-i guralivă ­

Acelor vorbe calde, șoptite cu durere,

Ce aerul îl umplu și inima de miere?

Putut-a împotriva atâtora să steie

Când e așa frumoasă, când nu-i decât femeie?



Ca toți să fiu? ca dânșii să fiu viclean fățarnic?

Să cumpăr cu un zâmbet, un zâmbet iar zădarnic;

Viața adoratei și gingașei copile

Să o pătez cu umbra plăcerei unei zile

Și să iubesc ca dânșii... când partea cea mai bună

Din inima-mi și minte i-a ei pe totdeuna?



O, tu! tu dumnezeul și viața vieții mele,

Privește-amărăciunea-mi și spune, nu ți-i jele?

Nici astăzi al tău suflet de mine nu se-ndură?

Viața-mi se nutrește din acea dulce gură,

De-un zâmbet, de o vorbă ce mi-o arunci de milă ­

Să te iubesc atâta, nu e păcat, copilă?



Pe maică-mea sărmana atâta n-am iubit-o,

Și totuși când pe dânsa cu țărnă-a coperit-o,

Părea că lumea-i neagră, că inima îmi crapă

Și aș fi vrut cu dânsa ca să mă puie-n groapă...

Când clopotul sunat-au, plângea a lui aramă

Și rătăcit la minte strigam: unde ești, mamă?



Priveam în fundul gropii și lacrimi curgeau râu

Din ochii mei nevrednici pe negrul ei sicriu;

Nu știam ce-i de mine și cum pot să rămân

În lume-atât de singur și-atâta de străin,

Și inima-mi se strânse și viața-mi sta în gât ­

Dar ca de-a ta iubire tot nu am plâns atât.



O, demone! viața-mi și sufletu-mi de vrei,

De ce mai stai pe gânduri, de ce nu mi le cei?

De ce mă-nșală ochiu-ți cu zarea-i, cu seninu-i,

De ce cu ușurință, atât, atât mă chinui?

Ajungă-ți... mă omoară mai bine... și destul.

De vorbe și de zâmbet să nu mai fiu sătul?



A mamei amintire eu unu-n stare-am fost

Să ți-o sacrific ție și sunt atât de prost

Încât tot numai ție viața-ți mulțămesc,

În dar parcă mi-ai da-o... și parcă o primesc

Ca orbul, ca un câne, căci vezi în stare sunt

Pe praful urmei tale cu fruntea la pământ.



Și tu? îmi zâmbești mie, cum altora zâmbești,

Cum poate-ai spus-o altor tu-mi spui că mă iubești ­

Și eu? eu sunt ca alții? Și tu vezi și în mine

Pe-amantul unei zile, pe-un Don Juan, pe-un câne

Ce-i dai și cu piciorul și după ce-l dezmierzi?

O, râde-mă, o , cască în față-mi... tu mă pierzi!



Cochetă, lunecoasă, lingușitoare, rece ­

Cu viața-mi sfărâmată urâtul tău petrece;

Și să te vezi privită cu patimă, cu jind,

Să vezi că cel mai tare se face om de rând,

Cu gura numai spumă se pleacă în genunchi,

­ Priveliștea aceasta te bucură-n rărunchi ­



Să-l vezi că la picioare-ți se târâie un vierme

Și recea-ți ironie mai mult încă să-l sferme.

O, cât de bine știi tu natura ce a vrut

Când a făcut zăpadă și diamant din lut,

Știi ce voiește dânsa cu ochi-ți străluciți ­

Ea vrea prin o zâmbire să fim nefericiți.



Să văd a ta făptură să nu mai fi ajuns!

Ce demon oare-n cale-ți m-a pus ca să pătrunz ­

Și de sub frunte ochii mai bine i-aș fi rupt

Decât că sorb din ochi-ți veninul ce l-am supt,

Decât să fiu un preot la un astfel de cult,

Mai bine-mi rupeam capul ș-aș fi pierit demult!



Și totuși, totuși, scumpo... de nu te-aș fi văzut,

Au astă bogăție de-amor aș fi avut?

Durerea-mi este dragă, căci de la tine-mi vine

Și îmi iubesc turbarea, căci te iubesc pe tine;

Urăște-mă, privește la mine cu dispreț,

Să te iubesc prin astea tu mai mult mă înveți.



Spune-mi cum că fața o mască e de ceară

Și mai mult o să crească iubirea mea amară!

Că-n lupanar văzut-o-ați jucând, bătând din palme,

Și o să-mi par-un înger, în gândul lui cu psalme!

Spuneți de ea tot răul de vreți să-nnebunesc:

Că-i heteră, un monstru, că-i Satan­ o iubesc!




O, dulce înger blând...


O, dulce înger blând,

Cu ochi uimiți de mari,

La ce mai reapari

Să-ngreui al meu gând?

Părea că te-am uitat,

Că n-oi mai auzi

Că-mi amintești vo zi

Din viața mea de sat!



Mai poți să-ți amintești

Cum noi îmblam desculți

Și tu steteai s-asculți

Duioasele-mi povești?

Spuneam cum au îmblat



Frumos fecior de crai

În lume nouă ai

Iubita de-au aflat!



Ca și când te-ai mira,

Tu ochii mari făceai,

Deși mă pricepeai

C-o spun în pilda ta;

Ș-apoi când te rugam

Să-mi spui de mă iubești

Prindeai ca să șoptești

Cu buzele abia!



Și-mi răspundeai cu dor:

„Tu nu mă vei căta,

În veci rămân a ta

Căci drag îmi ești de mor..."

Uitași al tău cuvânt:

Nu m-ai chemat să viu

Alăturea-n sicriu,

La stânga ta-n mormânt!



Dar azi, când se părea

Că-n veci eu te-am uitat,

Tu iar te-ai arătat

Ca-n tinerețea mea;

Suflarea ta ușor

Zburat-au răcorind

Și reîntinerind

Întâiul meu amor.



Mai tare să-mi vorbești:

­ De mine ce te temi? ­

S-aud cum lin mă chemi

Acolo unde ești!

Curând, curând și eu

Îmi pare c-oi pleca

Pe dulce urma ta,

Iubit copilul meu!




Iar fața ta e străvezie


Iar fața ta e străvezie

Ca suprafața albei ceri

Și numai ochii mari sunt turburi

De umbra negrelor dureri.



Tu, chip chinuitor de dulce,

Tu, ideal în ochii mei,

Tu, ce femeie între flori ești

Ș-o dulce floare-ntre femei.



De-ai rămânea pe veci frumoasă,

Precum te simt, precum te văz,

Ca-n părul tău cel lung și galben

Eu flori de-a verii să așez!



Dar în curând și nici o umbră

Din frumusețea ta n-ai fi ­

Trei zile numai vei fi astfel

Apoi... apoi vei putrezi.



Pământ nesimțitor și rece,

De ce iluziile sfermi?

De ce ne-arăți că adorarăm

Un vas de lut, un sac de viermi?




Zadarnic șterge vremea...


Zadarnic șterge vremea a gândurilor urme!

În minte-mi ești săpată ca-n marmura cea rece,

Uitarea mână-n noapte a visurilor turme

Și toate trec ca vântul ­ dar chipul tău nu trece.



În veci noaptea și ziua șoptesc în gând un nume,

În veci la pieptul bolnav eu brațele îmi strâng,

Te caut pretutindeni și nu te aflu-n lume,

Tu, chip frumos cu capul întors spre umăr stâng.



Astfel în veci în minte-mi încremeniși frumoasă

Și văd în veci aievea divinul tău profil.

O, cum nu pot în brațe să te omor plângând,

Tu, blond al vieții mele ș-al dragostei copil!



Zadarnic cat repaos pe perina cea moale,

Îmi pare c-a mea tâmplă pe piatră o am pus

Și noaptea-ntreagă ochi-mi în lacrimi se îneacă

Și mintea mea în noaptea de veci va fi apus.



Pe cât mai am în pieptu-mi un pic măcar de sânge,

În inimă cât fibra din urmă va trăi,

Avare, ele-n sine icoana ta vor strânge,

Cu dânsa împreună și ele vor muri!



O, rai al tinereți-mi, din care stau gonit!

Privesc cu jind la tine, asemeni lui Adam,

Eu nu gândesc c-o clipă am fost și fericit,

Ci mor, mor de durerea că-n brațe nu te am.




O dată te văzusem


O dată te văzusem ­

Ș-am stat înmărmurit

Și crud-a fost durerea

Cu care te-am iubit.



Te văd de-a doua oară

Și glasul tău l-ascult ­

Și știu numai atâta

Că am trăit prea mult.



Al anilor iubirei

­ Înveninat necaz ­

E numai o părere

Pe lângă cel de azi.




Să țin încă o dată...


Să țin încă o dată

Mânuța ta la piept

Și-n ochii tăi să caut

Întrebător și drept.



O strâns-îmbrățișare

­ Vis dureros de foc ­

Ș-apoi să plec în lume,

Copil făr- de noroc.



Să nu se mai aleagă

De viața mea nimic,

Să mor uitat de oameni ­

E soarta ce-mi prezic.




Venin și farmec...


Venin și farmec port în suflet,

Cu al tău zâmbet trist mă pierzi,

Căci fărmecat sunt de zâmbirea-ți

Și-nveninat de ochii verzi.



Și nu-nțelegi că-n al meu suflet

Dureri de moarte tu ai pus ­

Cât de frumoasă ești pot spune,

Cât te iubesc nu e de spus!




Cu penetul ca sideful


Cu penetul ca sideful 

Strălucește-o porumbiță, 

Cu căpșorul sub aripă 

Adormită sub o viță.



Și tăcere e afară. 

Luminează aer, stele. 

Mută-i noaptea — numai râul 

Se frământă 'n pietricele.




O stradă prea îngustă


O stradă prea îngustă

Părea că se făcea ­

Și case lungi și negre

Pe două părți era.



Pe dânsa nu lucește

Un singur felinar ­

Eu trec încet și fluier

În suflet cu amar.



Deodată simt în urma-mi

Venind, tiptil-tiptil,

Pas sfiicios de fată,

Ușor ca de copil.



Și simt cum că de brațu-mi

Un braț ușor s-anină ­

Și simt că mâna-mi strânge

O mână dulce, fină.



Răsună miazănoaptea

Din turla neagră, veche ­

Suntem atât de singuri

Și suntem o păreche.



Căci tu ești, tu iubită!

Și am dorit, ah, cât!

Să fim odată singuri

Și iată-ne-n sfârșit!



Nici știi, copilă dulce,

Câte pe suflet am!

De când te întâlniră

Ochii mei, te iubeam;



Mi-erai atât de dragă ­

Mi-era atât de dor ­

Încât credeam adesea

Că trebuie să mor!



O, în sfârșit!... Copilă,

Și ai venit ­ chiar tu!

Am așteptat norocul ­

Norocu-acesta nu.



Cum dete preste mine?

Cum de-ai gândit să vii,

Să simt suflarea-ți caldă

D-urechea-mi c-apropii?




Tu mă privești cu marii ochi...


Tu mă privești cu marii ochi, cuminte;

Te văd mișcând încet a tale buze,

Șoptind ca-n vis la triste, dulci cuvinte.



Urechea mea pândește să le-auză

­ Abia-nțelese, pline de-nțeles ­

Cum ascultau poeții vechi de muză.



În ochii tăi citeam atât eres,

Atâta dulce-a patimei durere,

Că-n suflet toată, toat-o am cules.



Vorbirea ta mi-i lamura de miere,

În ochii tăi de visuri e un caos,

Și-atât amor c-auzi pân- și-n tăcere.



Frumosul chip în voluptos repaos

Pătruns-au trist și dulce în cântare-mi.

Ființa ta gândiri-mi am adaos.



Căci numai tu trăiești în cugetare-mi.

A ta-i viața mea, al tău poemul,

Cum le inspiri tu poți să le și sfaremi.



Nu crede tu că eu sunt cuiva emul

Când cântul meu se-mbracă fel de fel:

Ici în terține suspinând, vedemu-l,



Dincolo el oftează în gazel,

Același e, deși mereu se schimbă,

De tine-i plin, de tine-mi zice el...



Alege forme dulci din orice limbă:

Acuma-l vezi îmblând cărare dreaptă,

Acum pe-a lui Firdusi cale strâmbă.



Dar orișicând el alta nu așteaptă

Decât ca ție, suflete, să-ți placă,

Tu să-l aprobi cu gura înțeleaptă.



În mii costume astfel se îmbracă,

Și ca s-atragă dulcea ta zâmbire

Minuni, de vrei, sărmanul o să facă...



Ș-acuma-l vezi, cu-a lor ademenire

L-au dus pe-alături dulcile terține,

Uitând ce-a vrut să-ți spuie-n aste șire.



Au vrut să-ți spuie că e plin de tine,

Că de-al tău farmec ritmul său foiește,

C-a sale gânduri de zâmbiri sunt pline.



Ș-astfel pe mine el mă stăpânește...

Adună-n versuri ale mele zile

Și-n strofe le-a legat grădinărește.



În poala ta zvârlind aceste file.




Terține


Tinzându-ți mâna o priveai cuminte,

Mișcai zâmbind a tale roșii buze,

Șoptind încet, ca-n vis, la dulci cuvinte.



Urechea mea pândea să le auză

­ Abia-nțelese, pline de-nțeles ­

Cum ascultau poeții vechi de muză.



Și-n ochii tăi citeam atât eres,

Atâta dulce-a patimei durere,

Că-n al meu suflet toat-o am cules.



A vorbei tale lamură de miere,

Al gândurilor visătorul haos,

Al tău surâs precum ș-a ta tăcere



Și chipul tău în voluptos repaos.

Pătruns-au toate limpede-n cântare-mi,

Când al tău suflet mie l-ai adaos.



Stăpână ești pe gându-mi și suflare-mi

Și acest cânt, ce gat-acum, vedemu-l,

Tu poți să-l ții și numai tu să-l sfaremi.



De-ngădui tu ca eu să-nchin poemul,

Precum viața mea ți-am închinat-o,

Disprețui hula orișicărui emul:



Primește-l dar c-un zâmbet adorato!




Icoană și privaz


De vrei ca toată lumea nebună să o faci,

În catifea, copilă, în negru să te-mbraci ­

Ca marmura de albă cu fața ta răsari,

În bolțile sub frunte lumină ochii mari

Și părul blond în caier și umeri de zăpadă ­

În negru, gură-dulce, frumos o să-ți mai șadă!

       De vrei să-mi placi tu mie, auzi? și numai mie,

Atuncea tu îmbracă mătasă viorie.

Ea-nvinețește dulce, o umbr-abia ușor,

Un sân curat ca ceara, obrazul zâmbitor

Și-ți dă un aer timid, suferitor, plăpând,

Nemărginit de gingaș, nemărginit de blând.

       Când îmbli, a ta haină de tine se lipește,

Ci gingaș-mlădioasă tu râzi copilărește.

De șezi cu capul mândru pe spate lin lăsat,

Tu pari sau fericită, sau parc-ai triumfat...

Ciudat... Stau melancolic, greoi ca și un trunchi,

Când veselă ți-ai pune chiar talpa pe genunchi.

Căci mă cunosc prea bine și nu-mi vine să cred

Că mă iubești pe mine tu, tu! ce eu te văd

Atâta de frumoasă, atât de răpitoare,

Atât ­ cum nu mai este o alta pe sub soare;

Îți bați tu joc de mine, cu ochii mă provoci

Și vrei cu al meu suflet tu numai să te joci...



Ș-apoi... Merit eu oare mai mult de la un înger

Decât de-a lui privire eu sufletu-mi să-mi sânger?

O, bate-ți joc, copilă, ucide-mă de vrei,

Zâmbirea gurei tale, un vis din ochii tăi

Mai mult e pentru lume decât un trai deșert...

Și încheierea vieții-mi: pe tine să te iert.

Ce sunt? Un suflet moale unit c-o minte slabă,

De care nime-n lume, ah, nimeni nu întreabă.

Și am visat odată să fiu poet... Un vis

Deșert și fără noimă ce merit-un surâs

De crudă ironie... Și ce-am mai vrut să fiu?



Voit-am a mea limbă să fie ca un râu

D-eternă mângâiere... și blând să fie cântu-i.

Acum... acuma visul văd bine că mi-l mântui.

Căci toată poezia și tot ce știu, ce pot,

Nu poate să descrie nici zâmbetu-ți în tot.

Te-am îngropat în suflet și totuși slabii crieri

Nu pot să te ajungă în versuri și descrieri.

Frumseța ta divină, nemaigândită, sfântă

Ar fi cerut o arfă puternică, ce-ncântă;

Cu flori stereotipe, cu raze, diamante,

Nu pot să scriu frumseța cea vrednică de Dante.

O, bate-ți joc de mine, pigmeu deșert, nedemn,

Ce am crezut o clipă de tine că sunt demn.

O, marmură curată, o, înger, o, femeie,

Eu să te-ating pe tine cu-a patimei scânteie,

Eu, eu să fiu în stare o clipă să-mi închipui

C-al meu e trupul dulce? c-a mele: fața-i, chipu-i...?

Nebun ce sunt... Nu râzi tu? O, râzi de mine... Râzi.

Plângând cu-amărăciune, eu ochii să-mi închiz,

Să nu mai văd nainte-mi acea frumoasă zeie,

Cu capul ei de marmur pe umeri de femeie...

Astfel îmi trece viața, astfel etern mă chinui

Și niciodată, Ana, nu m-a lăsat la sânu-i,

Căci ea nu vrea iubire... vrea numai adorare...

Tâmpit să-mi plec eu fruntea ca sclavul la picioare

Și ea să-mi spuie rece: „Monsieur, ce ai mai scris?"

La glasu-i chiar ironic, să fiu în paradis,

Să fiu prea, prea ferice, de-a vrea să cate numa

Pe acest mizerabil, ce o privește-acuma.

Da, da! să fiu ferice de-un zâmbet, de-un cuvânt,

Căci zâmbetul mai mult e ca viața-mi pe pământ.

Să simți cum că natura își bate joc de noi:

Ici-colo câte-un geniu ­ și preste tot gunoi.

Și eu simt acest farmec și-n sufletu-mi admir

Cum admira cu ochii cei mari odat- Shakespeare.

Și eu, eu sunt copilul nefericitei secte

Cuprins de-adânca sete a formelor perfecte;

Dar unde este dânsul cu geniu-i de foc

Și eu, fire hibridă ­ copil făr- de noroc!

Făr- de noroc? De ce dar? Au nu sunt fericit

Că-n calea mea o umbră frumoasă s-au ivit?

Nu mi-e destul-avere un zâmbet trecător,

O vorbă aruncată ironic ­ de amor?

Comoară nu-i destulă privirea, un cuvânt,

Ce viața-mi însoți-va de-acum pân-în mormânt?

Sunt vrednic eu a cere ­ sunt demn să am mai mult?

A lumei hulă oare în juru-mi n-o ascult?

Putut-am eu cu lira străbate sau trezi

Nu secolul, ca alții ­ un ceas măcar, o zi?

Cuvinte prea frumoase le-am rânduit șirag

Și-am spus și eu la lume ce-mi este scump sau drag...

Aceasta e menirea unui poet în lume?

Pe valurile vremei, ca boabele de spume

Să-nșire-ale lui vorbe, să spuie verzi ș-uscate

Cum luna se ivește, cum vântu-n codru bate?

Dar oricâte ar scrie și oricâte ar spune...

Câmpii, pădure, lanuri fac asta de minune,

O fac cu mult mai bine de cum o spui în vers.

Natura-alăturată cu-acel desemn prea șters

Din lirica modernă ­ e mult, mult mai presus.

O, tristă meserie, să n-ai nimic de spus

Decât povești pe care Homer și alți autori

Le spuseră mai bine de zeci de mii de ori.

Da, soarele bătrânu-i, bătrân pământu-acuma:

Pe gândurile noastre, pe suflet s-a aprins bruma

Și tineri numa-n sânuri vedem, frumsețea vie,

Dar gândul nostru-n ceață n-o pune pe hârtie...

Suntem ca flori pripite, citim în colbul școlii

Pe cărți cu file unse, ce roase sunt de molii.

Astfel cu meșteșuguri din minte-ne ­ un pir ­

Am vrea să iasă rodii sau flori de trandafir.

În capetele noastre de semne-s multe sume,

Din mii de mii de vorbe consist-a noastră lume,

Aceeași lume strâmbă, urâtă, într-un chip

Cu fraze-mpestrițată, suflată din nisip.

Nu-i acea altă lume, a geniului rod,

Căreia lumea noastră e numai un izvod...

Frumoasă, ea cuprinde pământ, ocean, cer

În ochi la Calidasa, pe buza lui Omer?

O, salahori ai penei, cu rime și descrieri

Noi abuzăm sărmanii de mâna-ne de crieri...

Căci plumbu-n veci nu-i aur... și-n noi se simte izul

Acelei meserie ce-o-nlocuim cu scrisul...

În loc să mânui plugul, sau teasla și ciocanul,

Cu aurul fals al vorbii spoiesc zădarnic banul

Cel rău al minții mele... și vremea este vama

Unde a mea viață și-a arăta arama.



„Să reproduci frumosul în forme" ne înveți:

De-aceea poezia-mi mă împle de dispreț...

Dator e-omul să fie a veacului copil,

Altfel ca la nevolnici el merit-un azil

Într-un spital... Acolo cârpească cu minuni

Păreții de chilie și spună la minciuni...

Da! ticălos e omul născut în alte vremi...

Sincer, îți vine soartea s-o sudui, s-o blestemi:

Blăstămurile însăși poet te-arată iarăși,

Al veacului de mijloc blestemul e tovarăș.

Între-un poet nemernic, ce vorbele înnoadă

Ca în cadență rară să sune trist din coadă

Și-ntre-ofițerul cu spada subsuoară

Alegere nu este, alegerea-i ușoară.

Pocnind în a lui haine, el place la neveste,

Fecioara-nfiorată își zice: acesta este...

Acesta da... Simțire tu ai și este dreaptă.

Nebuni suntem cu toții, natura-i înțeleaptă ­

Un corp frumos și neted te face să iubești,

În brațul lui puternic tu simți că-ntinerești.



       Doar nu ești tu nebună

S-alegi în locu-i, fată, pe un împușcă-n lună,

Pe-un om care stă noaptea ș-a minții adâncime

În strofe o disface și o așază-n rime...

Soldatul spune glume ușoare ­ tu petreci...

Pe când poetul gingaș, cu mersul de culbeci,



E timid, abia ochii la tine și-i ridică.

El vorbe cumpănește, nu știe ce să-ți zică,

Privindu-te cu jale, oftează ­ un năuc...

Și zile-ntregi stau astfel în jilț, ș-apoi mă duc

Și ani întregi putea-voi tot astfel ca să șez

Și-n inima copilei defel nu-naintez.



Copil, copilul nu e? voiește să petreacă.

Ce caut eu cu ochi-mi, cu-a lor privire seacă?

Ce-i zic dumnezeire, și înger, stea și zeie,

Când ea este femeie, și vrea a fi femeie?

Și totuși... Ah, odată, mi-a spus cu vorbe dulci:

„Aș vrea pe braț, aicea, tu capul tău să-l culci,

Să mângâi a ta frunte, nefericit copil!"

Acest cuvânt, divino, mai zi-l o dată, zi-l.

Vezi tu, închipuirea în veci îmi e tovarăș.

Un vis, ca o poveste, în veci revine iarăș:

S-ajung o zi în care, în strâmta mea chilie,

Tu să domnești ca fiică, stăpână și soție

Și-n ore de durere, când gândul mi-a fi veșted

Să simt cum dulcea-ți mână se lasă pe-al meu creștet,

Ș-atunci ridicând capul, dând ochii-mi peste spate,

Să văd, ah, pământeasca-mi, duioasa-mi zeitate...

Fugi, fugi! Ce te așteaptă cu mine într-un veac,

În care poezie și visuri sunt un fleac:

Nu te îndemn eu însuși ca să-mi urmezi în cale,

Să fiu nemernic martor nefericirii tale.

Decât să scriu la versuri, mai bine-aș bate toba:

Cu rime și cu strofe nu se-ncălzește soba.

Chiar inima-mi de-aș da-o să bei dintr-însa sânge:

Nevoia este gheața ce-amoru-n grabă-l stinge.

.........................................................

Visând astfel ia sama cu mine că petreci,

Copil cu gură caldă, cu piciorușe reci.

Te-apropii, mă-ntrebi dulce: cum nu te curtenesc?

O vorbă-ai vrea în fine s-auzi cum o rostesc...

De-un ceas tu caști în fața-mi ­ acum-nsă dorești,

Drept preț, să-ți spun amoru-mi în versuri franțuzești.



Idee! Și de brațu-mi atârni dulcele-ți braț.

Întorc spre tine capul, privesc fără de saț,

Cu gura de-al tău umăr încet și trist șoptesc:

­ Ești prea frumoasă, Doamnă, și prea mult te iubesc!




Cu gândiri și cu imagini


Cu gândiri și cu imagini

Înnegrit-am multe pagini:

Ș-ale cărții, ș-ale vieții,

Chiar din zorii tinereții.



Nu urmați gândirei mele:

Căci noianu-i de greșele,

Urmărind prin întuneric

Visul vieții-mi cel himeric.



Neavând învăț și normă,

Fantezia fără formă

Rătăcit-a, vai! cu mersul:

Negru-i gândul, șchiop e viersul.



Și idei, ce altfel împle,

Ard în frunte, bat sub tâmple:

Eu le-am dat îmbrăcăminte

Prea bogată, fără minte.



Ele samănă, hibride,

Egiptenei piramide:

Un mormânt de piatr-în munte

Cu icoanele cărunte,



Și de sfinxuri lungi alee,

Monoliți și propilee,

Fac să crezi că după poartă

Zace-o-ntreagă țară moartă.



Intri nuntru, sui pe treaptă,

Nici nu știi ce te așteaptă.

Când acolo! sub o faclă

Doarme-un singur rege-n raclă.




Vis


Ce vis ciudat avui, dar visuri

Sunt ale somnului făpturi:

A nopții minte le scornește,

Le spun a nopții negre guri.



Pluteam pe un râu. Sclipiri bolnave

Fantastic trec din val în val,

În urmă-mi noaptea de dumbrave,

Nainte-mi domul cel regal.



Căci pe o insulă în farmec

Se nalță negre, sfinte bolți,

Și luna murii lungi albește,

Cu umbră împle orice colț.



Mă urc pe scări, intru-nlăuntru,

Tăcere-adâncă l-al meu pas.

Prin întuneric văd înalte

Chipuri de sfinți p-iconostas.



Sub bolta mare doar străluce

Un singur sâmbure de foc;

În dreptul lui s-arat-o cruce

Și-ntunecime-n orice loc.



Acum de sus din cor apasă

Un cântec trist pe murii reci

Ca o cerșire tânguioasă

Pentru repaosul de veci.



Prin tristul zgomot se arată,

Încet, sub văl, un chip ca-n somn,

Cu o făclie-n mâna-i slabă ­

În albă mantie de domn.



Și ochii mei în cap îngheață

Și spaima-mi sacă glasul meu.

Eu îi rup vălul de pe față...

Tresar ­- încremenesc ­- sunt eu.

.........................................................................

De-atunci, ca-n somn eu îmblu ziua

Și uit ce spun adeseori;

Șoptesc cuvinte nențelese

Și parc-aștept ceva - să mor



..

..

..


Eu nu cred nici în Iehova


Eu nu cred nici în Iehova,

Nici în Buddha­-Sakya-Muni,

Nici în viață, nici în moarte,

Nici în stingere ca unii.



Visuri sunt și unul ș-altul,

Și tot una mi-este mie

De-oi trăi în veci pe lume,

De-oi muri în vecinicie.



Toate-aceste taine sfinte

—­ Pentru om frânturi de limbă ­—

În zădar gândești, căci gândul,

Zău, nimic în lume schimbă.



Și fiindcă în nimica

Eu nu cred ­— o, dați-mi pace!

Fac astfel cum mie-mi pare

Și faceți precum vă place.



Nu mă-ncântați nici cu clasici,

Nici cu stil curat și antic ­—

Toate-mi sunt de o potrivă,

Eu rămân ce-am fost: — romantic

.

MUREȘANU



În turnul vechi de piatră cu inima de-aramă

Se zbate miazănoaptea... iar prin a lumei vamă

Nici suflete nu intră, nici suflete nu ies ­

Și somnul, frate-al morții, cu ochii plini d-eres,

Prin regia gândirei nenființate trece

Și moaie-n lac de visuri aripa lui cea rece;

Cu gând făr- de ființă a lumii frunte-atinge ­

Îi minte fericirea, mizeria i-o stinge.

Când totul doarme-n zvonul izvorului de pace

Un ochi e treaz în noapte, o inimă nu tace.

Și azi îndrept aceleași crude-ntrebări la soarte

Ș-asamăn întreolaltă viață și cu moarte...

Și-n cumpăna gândirii-mi nimica nu se schimbă,

Căci între amândouă stă neclintita limbă.

De mult a lumei vorbe eu nu le mai ascult,

Nimic e pentru mine, ce pentru ea e mult.

Viitorul un trecut mi-i pe care-l văd întors.

Același șir de patimi s-a tors și s-a retors

De mânile uscate a vremi-mbătrânite...

Și clare-s pentru mine enigmele-ncâlcite...

Nu-ntreb de ce în lume nu ni e dat de soarte

Noroc făr- de durere, viață făr- de moarte ­

Am pus de mult deoparte acele roase cărți

Ce spun c-a vieții file au veșnic două părți,

Că făr-de lacrimi nu e nici ochiul cel mai vesel ­

Acest noian gândirea-mi în sama altor lese-l;

Nimic din lumea asta cu ele nu se schimbă ­

Cu dezlegări ciudate și cu frânturi de limbă

Ocupe-se copiii... Eu pun o întrebare

Nu nouă, însă dreaptă, nu liberă, ci mare.

Viața, moartea noastră noi le ținem în mâni,

Pe ele deopotrivă noi ne simțim stăpâni ­

O cupă cu otravă, un glonte, un pumnar

Ne scapă deopotrivă de-al vieții lung amar.

Nu cer de fericire în lume să am parte,

Căci fericir-a lumii, închipuiri deșarte!

Viața noastră însă, oricât de neagră fie,

Ea împlinește oare în lume vo solie?

E scop în viața noastră ­ vun scop al mântuirei?

Ne-njunghiem ființa pe-altarul omenirei?

A gândului lucire, a inimei bătaie

Ridică un grăunte din sarcina greoaie

Mizeriei comune? Trăind cu doru-n sân

Pe altu-n astă lume îl doare mai puțin?

De îți jertfești viața, tu, pentru un popor,

Au sarcina vieții purta-va mai ușor?

A tale lacrimi crude, a tale crude chinuri

Îi schimbă poate-n taină prescrisele destinuri?

Ai tu vro țintă-n lume ­ amara ta suflare

Au face-l-va pe dânsul ­ de nu ferice ­ mare?

O, eu nu cer norocul, dar cer să mă înveți

Ca viața-mi preț să aibă și moartea-mi s-aibă preț.

Să nu zic despre nime ce despre om s-a zis:

Că-i visul unei umbre și umbra unui vis!...

Bolnav în al meu suflet, cu inima bolnavă,

Eu scormolesc în minte-mi a gândurilor lavă,

Închin a mea viață la scârbă și-ntristare

Și-mi târâi printre anii-mi nefasta arătare...

­ Prea bun pentru-a fi mare, prea mândru spre-a fi mic ­

Viața-mi, cum o duce tot omul de nimic,

Supus doar ca nealții la suferințe grele,

Unind cu ele știrea nimicniciei mele.



La ce? Oare un glonte, otrava, un pumnar,

Nu sting deopotrivă o lume de amar?

O, pârghie a lumii, ce torci al vremei fir,

Te chem cu desperare în pieptu-mi ­ cu delir,

Răspunde-mi cine-i suflet al lumei? Dumnezeul?

Orbirea? nepăsarea? E binele ­ e răul?

Tu taci!... și piatra tace... și tu ești piatră... Bine,

Mi-oi chinui dar mintea ­ să răspund pentru tine.



Orbirea? nepăsarea?... Nevinovat-orbire

Cât de frumos și-anume tocmit-a a lui fire!

Creat-a lupul aprig el pentru mielul blând,

Carne cu ochi creat-a el pentru cel flămând,

Natura-i fericire și vecinic e în pace ­

Și leul și cu taurul demult stau să se-mpace ­

Iar omul, ce-i făptură aleasă, are-anume

Un creier și un suflet ­ pentru dureri în lume;

Ce simplă nepăsare, nevinovat-orbire,

Concordie eternă, un rai de fericire ­

Dar nu ­ ce zic? Tu blăstemi, poete... Cată bine,

Căci lumea e creată anume pentru bine.

N-o spun aceasta popii și cărțile lor vechi,

De mii de ani nu sună legenda în urechi?

Nu vezi tu că virtutea găsește-a ei răsplată,

Răsplată ce de oameni și cer e-nvidiată?

Răsplată prea frumoasă: un giulgi și patru scânduri.

Ți-e îndemână-n nuntru, și scapi de multe gânduri,

De gânduri fără noimă... Pentru așa comoară

Treci însetat pe lângă a vieții dulci izvoară...

Și-atunci atuncea popii vorbit-au foarte drept:

Deșertăciuni sunt toate când moartea ți-i în piept.

Dar să vedem acuma în lungi secolii tăi

Ce crudă răsplătire păstrat-ai celor răi?

Omoară fericirea unui popor,... alungă

A veacurilor pace pe vreme îndelungă

Și ești erou... Fii mândru, închipuit, dar cată

Ca nimeni să atingă ființa îngâmfată,

Atunci ai simț de-onoare. Disprețuiește viața,

Înclină-te de sara și până dimineața,



Trufașule obscure ­ te crede sfânt ș-ales,

Un om din altă carne făcut ­ și cu eres,

Poporul se-nchina-va chiar la a tale oase.

Învie, măgulește tu patimi dușmănoase,

Invidia și ura botează-le virtuți,

Numește brav pe gâde, isteți pe cei astuți,

Din patimi a mulțimei fă scară de mărire,

Și te-or urma cu toții în vecinică orbire.

C-o frază lingușește deșertăciunea lor,

Din risipite roiuri atunci faci un popor.

Fii dinainte sigur, la rele el urma-va,

Cu sânge și cenușă pământul presăra-va.

Ferește-te de una... Să te ferească ceriul

Ca-ntr-un moment de-uitare să li spui adevărul...

Te-or răstigni pe cruce, te-or huidui cu pietre,

Vor risipi cenușa iubitei tale vetre,

Și te vei stinge mizer... de nimenea jălit...



Nu vezi ce drept e astfel? Ce bine e-mpărțit



Pământul? ­ Proști de-o parte, de alta cei șireți.

Și patimilor rele aceștiia dau preț...

Nu merită nătângii să fie stăpâniți,

Sau pentru o idee să fie ei jertfiți?

Mai de dorit ce soarte pot ei să aibă-n lume

Decât să-i ducă-n lupte un mare, un sfânt nume?

Un nume! Ce-i mai mare decât un nume oare?

Pentru-un astfel de lucru se junghie popoare.



În mână de vei prinde-a istoriilor carte,



În ea atunci vedea-vei un falnic op de arte,

Vedea-vei cum sub ochi-ți în plin se desfășoară

Tot patime de laudă: că vremea se măsoară

După a răutății pășire... Rău și ură

Dacă nu sunt, nu este istorie. Sperjură,

Invidioasă, crudă, de sânge însetată

E omenirea-ntreagă... o rasă blestemată,

Făcută numai bine spre-a stăpânii pământul...

Căci răutății sale îi datorește-anume

Că-i spită-naltă-n scara ființelor din lume

Aceasta este taina în sufletul făpturei...



Ce plan adânc!... ce minte! ce ochi e colo sus!

Cum în sămânța dulce a patimei a pus

Puterea de viață... Astfel frumosul plan

Un an de îl descarcă, l-încarcă iar alt an

Spre vecinică-mplinire... Și în ureche-mi bate:

Că sâmburele lumii e-eterna răutate!!

Cântați-o dar, popoară! În glasu-adânc al stranei

Voi mesteca legenda cea veche a Satanei.

O, Satan! geniu mândru, etern, al desperării,

Cu gemătul tău aspru ca murmurele mării...

Pricep acum zâmbirea ta tristă, vorb-amară:

„Că tot ce în lume e vrednic ca să piară..."

Tu ai smuncit infernul ca să-l arunci în stele.

Cu cârduri uriașe te-ai înălțat, rebele,

Ai scos din rădăcine marea s-o-mproști în soare,

Ai vrut s-arunci în haos sistemele solare...

Știai că răutatea eternă-n ceruri tronă,

Că secole nătânge cu spaimă o-ncoronă!

O, de-aș vedea furtuna că stelele desprinde,

Că-n cer talazuri nalte de negură întinde,

Că prin acele neguri demonii-n stoluri zboară

Și lumea din adâncuri o scutură ușoară

Ca pleava... Cerul cu sorii lui decade,

Târând cu sine timpul cu miile-i decade,

Se-nmormântează-n haos întins fără de fine,

Căzând negre și stinse surpatele lumine.



Neantul se întinde



Pe spațiuri deșerte, pe lumile murinde.

Văzându-te strigarea-aș de-un dor nebun cuprins:

Mărire ție, Satan, de trei ori, ai învins!

Atuncea mă primește prin îngerii pieirei,

Mă-nvață și pe mine cuvântul nimicirei

Adânc, demonic, rece. Ți-o jur ­ astă știință

Eu aș striga-o-n lume c-o cruntă ușurință...

Atunci negrește, soare... Atunci să tremuri, cer...

Atuncea saluta-voi eternul adevăr...

Și liber, mare, mândru prin condamnarea lui,

A cerurilor scară în zbor am să o sui...



Să strig cu răzbunarea pe buze-n lumi deșarte:

Te blastem, căci în lume de viață avui parte!!



(fulgere)



O, fulgeră-mă numai... o, joacă comedie

Comediant bătrâne cu glas de vijelie!

Nu vezi că nu poți face tu vun mai mare bine

Decât pe vecinicie să mă omori pe mine?

Au vezi tu că eu tremur, dar vezi ­ mai cred în moarte ­

Ai fi prea blând să ai tu în mână-ți astă soarte.

Aș râde-atunci viața, muncind-o cu dispreț.

Aș omorî în mine o sută de vieți.

Muncind în mine însumi al firei orice nerv,

Pieirea cea eternă în pieptu-mi să o serv...

Dar, vai, tu știi prea bine că n-am să mor pe veci ­

Că vis e a ta moarte cu slabe mâni și reci.

La sorți va pune iarăși prin lumile din cer

Durerea mea cumplită ­ un vecinic Ahasver,

Ca cu același suflet din nou să reapară

Migrației eterne unealtă de ocară...

Puternice, bătrâne, gigante ­ un pitic,

Căci tu nu ești în stare să nimicești nimic.

(El cade obosit pe un trunchi vechi și-și acoperă ochii cu mâna.

S-aude o muzică dulce.)



VISURILE



(Sopran)



Somn,



Tu al nopților domn!

Ne dă prin a gândului ceață



Viață.



Vezi,



Noi suntem tot tineri și trezi,

Zidim într-o clipă din spume



O lume.

Lac,



Pe care în cânt se desfac

Cu dulci și armonice glasuri



Talazuri.



Știm,



Pustiul sub ochi să-l lățim,

Mai este vro mână măiastră



C-a noastră?



Vin



Și dă-ni porunca ta lin,

Urma-vom fantastice planuri



Prin ramuri!



SOMNUL



(basso)



Sună vânt prin frunzele uscate,

Lună trece-n vârfuri de copac,



Iar izvoare-ntunecate,



Într-un cântec glasu-ți și-l desfac.



Lună! Soră! pe-a lui frunte

Stai și farmăcă gândirea,

Să trăiască-n vremi cărunte

Și să-și uite toată firea.

Du-l pe țărmul vechi al mării,

Fă-l călugăr trist și slab,

Îl închină lin uitării,

Dă vieții alt prohab,



Du-te! Du-te!



VÂNTUL



(Bariton)



Plâng,

Frâng,



Crengi uscate;



Trec,

Plec,

Ramuri;



Bat în geamuri



Cu-a mea mână fermecată.

Eu mă uit printre ferestre

Cum încunjur oameni masa

Și cu degete măiestre

Eu li spariu toată casa.

Când ca lupul urlu jalnic,

Când ca mâța-ncet eu miaun

Și trezesc din vis motanul

Care toarce sub un scaun,



Sunt

Vânt,

Plâng,

Frâng



Sperios vo creang-uscată



IZVORUL



(tenor)



Izvor,



Din munte cobor,



Când vântul vo ramură farmă



Fac larmă!



(Cerul se coboară. Armonie. Schimbare.)



SCENA I



Sara. Furtună



MUREȘANU



(singur)



Cum norii strigă jalnic și marea sparge piatră

Și tunete bătrâne pe-a ceriurilor vatră

Pocnesc cu-a lor ciocane, moșnegi și falnici fauri,

Ei făuresc furtunei coroana ei de aur...



Se zvârcole în valuri marea cea sură-n veci

Și în de stânci schelete, bătrâne, slabe, seci,

Ea aiurind lovește.



Colo și-nalță sur



Castelul lung și rece fantasticul lui mur.

L-a fulgerelor fugă se văd bolțile sparte,

Iluminate găuri pe generații moarte...

Ah, în fereasta veche apare-ades, ades,

Un înger, o femeie cu chip așa ales!

Dar cine-i ea? Ce vine, ce caută-n castel

Când marea își răstoarnă sufletul ei rebel

Și pintre stânci de piatră se scutură de spume

Și mișcă-nfuriată a valurilor lume...



(Un chip s-arată-n castel.)



Și-n noaptea care urlă cu surda ei ureche,

Privește ca o lună din zidurile veche?

E ca și când răsare în jur întunecată

De-a murilor colosuri, pin care se arată

Zugrăvind dulcea, trista, sura lor măreție.

Coboară din ruine căci mă închin eu, ție!

Din crengi de gânduri negre o floare se desprinde ­

Primește-o: e iubirea-mi, și inima-mi și-o-ntinde.

Cobori din înălțime: te-ador, te rog, te-nvoc

Cu păru-n flori albastre, pe frunte-o stea de foc.

O, stai! o, vino scumpă, ca fruntea să-ți dezmierd

Și-n ochii mari albaștri ființa să mi-o pierd...

Te-ai dus! te-ai dus! o, mare, înghite-mă, mă sfarmă,

Îmi amăgește mintea cu-a valurilor larmă.



(Chipul dispare.)



(El se urcă în luntre și îi dă drumul pe mare.



Se-nsenină. S-aude glas de corn.)



REGELE SOMN



Răsună corn de aur și împle noaptea clară

Cu chipuri rătăcite din lumea solitară

A codrilor... în cârduri veniți, genii șăgalnici,

Ce-acum împleți pământul cu sunetele jalnici,

Acum ascunși în umbră sau tupilați sub foaie,



Pișcați picioarele-albe a fetelor bălaie,

Și zimbrii zânei Dochii, pe frunți cu stemă mare,

Și voi, cai albi ai mării, cu coame de ninsoare...

Învie codru! Duhuri cu suflet de miresme,

Zburați prin crenge negre ca străvezie iesme,

Cu sunetul de pasuri s-aducă pasul numa,

Pe corpuri albe haină de diamantină brumă

Să scănteie în umbră, să spânzure feeric ­

Treceți încet pin aer călcând pe întuneric.



(el se uită pe mare)



Din insule bogate sfâșiind apa, iese

O luntre cu vântrele ce spânzură, sumese.

Se legăn visătorii copaci de chiparos

Cu frunza lor cea neagră uitându-se în jos,

În ape... Iar prin crenge de-un verde-adânc de jale

Se-oglindă-n ap-albastră de aur portocale.

Și parcă glas de clopot înfiorează sara;

Pe-a stâncilor lungi colțuri apusul se coboară;

Stau aurite-n aer... și-a serei rumenire

Se-apleacă și-nroșește a mării încrețire...

Și insulele mândre și de dumbrave pline

Par sarcofage nalte plutind pe-unde senine,

Acoperite numai cu flori și cu poiene

Urieșești... Acuma se-nchid a serei gene,

Apele devin sure... și-n blânda lor cântare

Dispar ca sarcofage insulele în mare.



...................................................



Ce loc! Bătrâne stânce ridic-a lor schelete

De piatră, ce de valuri și vântu-s sfâșiete.

Un templu în ruină de apă înecat

Pe jumătate... Stâlpii și murul fărâmat

Stau în curând să cadă... Și în astă ruină

Pin scorburi de părete, în neagra vizuină,

Trăiește-acest călugăr... Apari, tu, lună-n cer

Și fă din vis viață, din umbre adevăr!



(luna apare)



UNDELE



(cântă)



Noi, undele crețe,



Venim, venim,



În stânci mărețe



Izbim, izbim.



Ș-a noastră suflare



E vânt! e vânt!



Dar naștem pe mare



Un cânt, un cânt.



DELFINUL



(se-arată din apă un tânăr frumos)



Ondină,



Cu ochi de albastră lumină,

Cu părul tău lung, un tezaur



De aur.



Tu, pradă



Cu piepții tăi dulci de zăpadă,

Te-oi prinde pe mare vrodată,



Șirată!



Atunce



Simți-vei duioasele munce,

Cu care-al meu suflet în flamă



Te cheamă.



ONDINA



Delfine,



Tu crainic al mării regine,

De-ai fi credincios, cu iubire,



Un mire;

Voioasă



Urmare-aș privirea-ți frumoasă,

Ți-aș da sânul alb de zăpadă



Ca pradă.



DELFINUL



Ondină,



Tu dulce copilă, o, vină,

Nu vezi că Delfinul tău moare



În mare?



ONDINA



Vedea-vom!



Să cânte Sirena ruga-vom,

De nu vei iubi-o ­ îmi fură



O gură!



Atunce



O undă în brațe-ți m-arunce,

Căci știu a iubi eu prea bine,



Delfine.

Ascultă!



De vreme-ndelungă și multă

În sufletul meu eu te-am strâns ­



M-ai învins.



AMÂNDOI



Tu, ce ești zeilor suroră gemene,



Cu linul pas,



Nu are nimene un cânt să semene



Cu al tău glas.



Spune-ne cântecul ce-n nopți lunatice



Adese-l cânți,



Când luna tremură pin ceți apatece,



Pin codri sfinți.



SIRENA



Vin iubite! Congiura-voi

Cu-al meu braț al tău grumaz

Și lipi-voi a mea față

De-arzătorul tău obraz.



Vin, iubite, multe nume

Mângâioase îți păstrez,

Visul vieții mele este

Tu ferice să te vezi.



De ce-ntorci tu ochi-n laturi

De cuvântul meu gonit?

Nici visezi cât poți în lume

Tu să fii de fericit.



Zi și noapte stă la tine

Al meu gând nemângâiet,

Căci tot sufletu-mi te cere

Și în gând te chem încet.



Vino, vino, mult iubite,

Pe-al meu sân să te dezmierd

Și în ochii tăi cei negri

Eu privirea să mi-o pierd.



Să-mi pun gura la ureche

Și să-ți spun că te iubesc,

Că de drag ce-mi ești, copile,

Eu din ochi te prăpădesc.



(Ondina și-a lăsat visătoare capul pe spate, pe umărul lui Delfin,



care o sărută.)



REGELE SOMN



A mării unde-albastre alunecă-nspumate

Și fulgeră-n cadență... O, dulce voluptate

A nopților... Acuma văd luntrea de departe

Cum cu-al ei plisc în brazde pe unde le împarte.

Călugăru-i... În manta-i înfășurat visează,

Al valurilor zgomot țâșnind îl salutează

Și lebede-argintoase pe planul mării-l trag,

­ Pe frunte-i e-mpletită o ramură de fag.



Plutind cu repejune sub palida lumină

A lunei... pe-nmiirea a undelor senină

Se pare cum că este al mării Dumnezeu,

Blând îngânat de lebezi în mândrul visul său.

Din insulele sfinte străbat cântări ferice,

Noroc și desperare le văd unite-aice...

Acum pe-un stan de piatră din luntre el coboară

Și barba lui cea albă pe piept se desfășoară,

Și-n două despicată de vânt e răscolită...



(S-aude glasul)



CĂLUGĂRULUI



(basso)



Răsai din a ta noapte, copilă mult iubită.



(intră în scenă)



E un străin aice... și ca mărgăritarul

E fața lui cea albă, de-argint îi e talarul,

Pe umerii de marmur aripe se disfac,

Pe fruntea lui, în păru-i, flori roșie de mac...

Cine ești tu, străine, cu negri ochi sub gene?



REGELE SOMN



Eu?... Eu sunt fericirea vieții pământene.



CĂLUGĂRUL



Aicea nu ți-e locul, norocul eu nu-l caut,

A lumii glasuri multe și glasul tău eu n-aud...

Nu vezi tu, barba-mi albă și ochii mei... și gură

Abia urmează încă a gândului măsură.

Eu nu cred în nimica și nu cred blândei gure

Ce-mi minte fericirea... Te du! Te du aiure!



REGELE SOMN



(zâmbind)



Tu spui... Privește-n juru-ți... lumea-i o feerie.



Te duc prin fericire și inima-ți n-o știe,

Dar vezi... nu vezi tu colo... apare-un chip d-omăt...

Cu glasu-i ea te cheamă încet... tot mai încet...

Auzi! Vântu-n ruine și undele se vaier,

De mâne diafane, nu vezi, duse prin aer,

Colo făclii de smoală, lumini de roșii torții

Ce noaptea o pătează în trist lăcașul morții.

Adâncul întuneric îl taie, îl rărește,

Și fulgeră-n columne și bolțile roșește.

Acum, acum ea iarăși pin tremurânde facle

Coboară scări de piatră a uriașei racle...



CĂLUGĂRUL



(în estas)



E albă!-n întuneric văd chipul ei lucind

Ca pe o tablă neagră o umbră de argint.



(Regele Somn dispare.)



Tu, taina nopții mele, tu, blond copil din ceriuri,

Cu glasul tău ca glasul duioaselor misteruri,

Oh, vino, vino iarăși, ca să te strâng la piept,

Copil cu păr de aur, cu ochiul înțelept...

O, tu! Cum ești frumoasă, cum te cobori din stele,

Mizeria-mi s-o cauți și dorul vieții mele,

Un înger ești, un suflet ce-i rătăcit demult,

Al cărui glas de noapte eu noaptea îl ascult!

O, cine ești? Îmi spune, de ce mă prinzi în brațe,

De ce zâmbirea lină e-amor și e dulceață?

De ce cuvântul buzei e lamură de miere?

De ce-mi întinzi tu gura când sufletu-mi te cere?

Și sânul tău de marmur lași pradă gurei mele,

Și buclele-ți în valuri ca să mă joc cu ele?...

O, vin- a mea iubită! eu îngenunchi, mă-nchin,

Eu te ador cu moartea în suflet...



CHIPUL



Vin! eu vin.



Sufletu-mi în vecia-i atras de-a ta chemare,



Din noaptea neființei înfiorat apare...

Acolo el de veacuri, de îngeri salutat

Trecea ­ un basmu palid ­ cu stele coronat.

Dar auzi o rugă, o dulce rug: -a ta!

La al tău glas de jale lumina tremura;

Chiar Dumnezeu ce-adie în ceru-i înflorit

Ascultă blânda rugă, ce trece liniștit

Prin nopțile-nstelate ­ o muzică de vis

Ce-nundă fața-i veche cu-n dureros suris.

Și inima-i bătrână din nou o mai inspiră

De cugetă lumi nouă ­ cum cugetă o liră

Eternele-i armonii... Ș-acele cânturi pline

De-amor, de inspirare, le îndreptai la mine

Și am urmat cântării... ființa mea apare

Ș-aruncă umbra-i tristă pe fruntea ta cea mare.

Gândirile-ți mărețe în gândul meu cuprind,

La sufletu-ți de flacări eu sufletu-mi aprind...

Căci te iubesc... ce vrei tu? și lacrima ta clară

Preface-eterna-mi noapte în dulce zi de vară.

Și glasu-ți ce pătrunde în doliu pân la cer

Îmi dă un trai... în dulcea-i durere, efemer...

O-ndelungește numai amorul tău cel sfânt,

Pe-a tale nopți eu număr zilele-mi pe pământ...

A tale gânduri, visuri, dorinți-s lumea mea,

Sunt umbră a cântării-ți, o slabă umbr-abia,

O, mă iubește numai, te rog, cu ființa-ntreagă,

Precum o stea murindă la univers se roagă.



CĂLUGĂRUL



Când tu zâmbești eu tremur, când tu vorbești eu tac,

Ești glas gândirei mele... gândirile-mi displac

De nu sunt ale tale... și blăstem a mea minte

Că nu e ca și tine, senină și cuminte...

Oh, vino! Vin' ș-acuma... surâde-mi, ah, surâde,

Vorbește-ncet... la vorba-ți eu ochii-mi voi închide,

Căci nu pot deodată cuprinde-a ta frumsețe...

De-aud... nu pot să caut zâmbirea blândei fețe,

De văd a ta cerească, armonic-arătare,



Urechea mea e surdă și gura-mi glas nu are...

O, înger! stea din ceriuri... nemaigândită! scumpă!

O! sufletul din pieptu-mi spre tine să se rumpă

Ar vrea... Dar cine ești tu? o, mișcă a ta buză,

Ești îngeru-mi de pază, ești Dumnezeu, ești muză?



CHIPUL



Nu cerceta zadarnic, nefericite... Taină

E frumusețea vieții-mi și-a sufletului haină.

În taină e amoru-ți... și-n vecinic întuneric

Va rămânea ființa-mi pentru-al tău ochi himeric

Urmează-mă în luntrea ce dusă e de lebezi

Pe undele oceaniei, ce furtunoase, repezi,

Ne-or duce-n depărtare... N-auzi un jalnic țipet?

Răsună lung din noaptea străvechiului Egipet.



(Ei intră-n luntre. Aceasta e trasă de lebede. Călugărul șade țiind de mână Chipul, ce stă în picioare.)



REGELE SOMN



Nu știi cine e dânsa? ­ Un capăt e de ață,

Din sufletul naturii care ni dă viață;

În orice ființă este, deși nu știi, ascete.

Nu poți să ștergi viața cu-al gândului burete...

Reneagă a ta viață, disprețuiește-o-n piept...

Din raze se încheagă și-ți vine înderept.

Renunți la fericire? ­ dar ea-i un vecinic vis.

De fuge ziua ­ vine când ochii ți-ai închis.

Oricât te scuturi, oame, nu-ți poți ieși din piele,

Căci te fac jucăria zburdălniciei mele.

Acopere tu ziua cu-a gândului tău ceață ­

Eu vecinic treaz, din visu-ți voi face o viață.



(Cortina cade. S-aude de departe cântând:)



Ondină



Cu ochii de dulce lumină,

Cu părul tău lung, un tezaur



De aur.




Cântec vechi


Vino, scumpă, de privește

Dorul tău cum mă muncește.

Nici defel cum nu mă lasă

Nici să intru sara-n casă,

Ci din așternut mă scoală,

Ca pe-un pătimaș de boală,

Și mă face de alerg

Neștiind pe unde merg.

Când în zori de dimineață,

Mă visez cu tine-n brață,

Când te strâng să nu te pierd

Și te chem și te dezmierd.

Ars deodată sar din pat,

Singurel m-am deșteptat,

Suspinând și amețit,

Mă simt mai nenorocit.

Sunt de carne, nu-s de fier!

Ce să fac ca să nu pier.

Căci rănit sunt de amor,

De nici trăiesc, nici nu mor:

Somnul meu nu este somn,

Nici pe mine nu sunt domn.

A dormi de sunt pe cale,

Zăresc chipul dumitale:

O icoană zugrăvită

Cu mulți nuri închipuită.




Codrule, Măria-ta


Codrule, Măria-Ta,

Lasă-mă sub poala ta,

Că nimica n-oi strica

Fără num-o rămurea,

Să-mi atârn armele-n ea.

Să le-atârn la capul meu,

Unde mi-oi așterne eu,

Sub cel tei bătut de vânt

Cu floarea pân-în pământ,

Să mă culc cu fața-n sus

Și să dorm, dormire-aș dus;

Dar s-aud și-n visul meu,

Dragă codri, glasul tău,

Din cea rariște de fag,

Doina răsunând cu drag,

Cum jelind se tragănă,

Frunza de mi-o leagănă,

Iară vântul molcomit

De-a vedea c-am adormit,

El pin tei va răscoli

Și cu flori m-a coperi.




Doină, doină greu îmi cazi


Doină, doină, greu îmi cazi

Din pădurea cea de brazi,

Și cu jale îmi răsuni

Din huceagul de aluni,

Și m-adormi, m-adormi cu drag

Pin frunzișul cel de fag.

Cine sună-n cetine,

Doinițe, prietene,

Diu, diu, diu, de-a codrului,

Că doina-i care-o cântai ­

Tragănă-ne, tragănă,

Frunza-n codru leagănă.




A frumseții tale forme...


A frumseții tale forme ca un sculptor când le pipăi

Toată viața mea trecută, toată ființa mea o clipă-i,

Am uitat de toate, toate, și nimic nu-mi vine-n minte;

Decât sufletu-mi s-amestec cu suflarea ta fierbinte;

Gura ta ca focul arde, arde roșia ta față,

Răsuflarea ta e-n stare chiar la morți să dea viață,

Mâna ta, dulcea ta mână, ce o simți atât de mult,

Inima-ți, a cărei tremur, a cărei bătăi ascult;

Tu întreagă, când, răpită de al tău adânc amor,

Te-alipești de pieptu-mi, scumpă, ca copii de mama lor,

Cu-acea mândră, agățată și sălbatecă strânsoare

Când ca iedera tu tremuri ce stejaru-l înconjoară...

Tu nu vezi? Nu-ți aflu nume, un cuvânt în lumea-ntreagă

Să-ți pot spune înc-o dată, suflet! cât îmi ești de dragă,

Cât de dragă-mi ești... Nu întreba ce îmi mai bate

O! viața mea trecută parc-a fost o ciuntitură!

Și ce dulce dezlegare azi mi-a dat frumoasa-ți gură,

Când te mlădii, când te bucuri și când râzi ca visul clar

Urmăresc orice mișcare cu un ochi adânc, avar,

Gândul meu să se-ncrețească pe-ncrețirea hainei tale,

Să rămâie-n a mea minte-adânc săpate, ca-n tipar

Și să împle cu icoane cartea vieții-mi de amar.

Mult am mai gândit odată și nimic nu mai gândesc,

Nu gândesc decât la tine, decât că eu te iubesc

Și nici asta chiar, nici asta nu pot zice că e gând,

Este însăși a mea viață azvârlită pe pământ.

Căci iubirea mea și viața-mi nu sunt lucruri osebite,

Ci ca sângele cu pieptul astfel ele-s înfrățite:

Fără sânge nu-i viață, făr- de-amorul tău nu-s eu ­

Și o clipă fără tine chiar de mine îmi e greu,

Nu mă vreau pe mine însumi, nu vreau lume ­ toate-s pleavă,

De nu ești, lumina lunei s-a-nnegrit și e bolnavă,

Ești al vieți-mi, al vederii, al auzului meu nerv,

Și venin e a ta lipsă, să m-omor de ea mă serv;

De-mi urăsc suflarea-n mine, de doresc ca tot să piară,

De doresc să mor un secol atunci fug de tine-o oară.

Ah! ce e în tine, care-i taina mândri-ți tinereți,

Cum de ai în al tău suflet ca o sută de vieți,

Cum de tu să fii aceea ce-al meu cap în mână-l porți?

De-aș muri înviu sub ochii-ți dintr-o sută de morți,

Sărutarea gurii tale e ca fagurul de miere,

Cu cât gura mea se-nfruptă cu atât mai mult o cere,

Trăiesc leneș ca o plantă și acum mintea mea parcă

De veninoasa beție a gândirii se înțarcă.




Felicitare lui Samson Bodnărescu


N-am știut cum că în ziua

Douăzeci și șapte iuni,

Își serbeaz-aniversarea

Toți voinicii și Sămsunii.



În biserică asemeni

Cât îmblai pe la icoane,

N-am văzut pe sfântul Simson

Prea iubitule Samsoane.



Și aflând de-așa minune

Eu scrisei aceste șire,

Dorind multă sănătate,

Viață lungă și sporire.



Și spre semn caracudistic

Îți trimit această cartă,

Iar tu spune printr-un distic

Cum că cei absenți se iartă.




Un luceafăr...


Un luceafăr, un luceafăr înzestrat cu mii de raze

În viața-mi de-ntuneric a făcut ca să se vază.

Eu privind acea lumină ca din visuri mă deștept

Și cu brațele-amândouă cătră dânsa mă îndrept.

Ca o zână din poveste ea e naltă și ușoară,

E subțire și gingașă și din ochi revarsă pară,

Iar la față e bălaie, părul galben cade-n creț,

Trandafiri pe față are și cu zâmbetul isteț.




Poet


Să tot torni la rime rele

Cu dactile în galopuri,

Cu gândiri nemistuite

Să negrești mai multe topuri;



Și când vezi vreo femeie

Să te-nchini pân- la pământ

Și de-a sta ca să-ți vorbească

Să înghiți orice cuvânt;



Nespălat, neras să umbli,

Și rufos și deșuchiet ­

Toate-acestea împreună

Te arat-a fi poet.




De ce în al meu suflet


De ce în al meu suflet

De ani eu moartea port,

De ce mi-e vorba sacă,

De ce mi-e ochiul mort?



De ce pustiu mi-e capul,

Viața într-un fel?

Și tu... tu ești aceea

Ce mă întrebi astfel?




Cu-amândouă mânile...


Cu-amândouă mânile

Inima o ții

Și îi simți bătăile

Repezi, dulci și vii.



Ochii-n trup se sperie

Și revarsă foc.

Ai visat vrodată tu

Astfel de noroc?



Un noroc asemenea

Blând și dureros!

Tu iubești, copila mea,

Fără chiar să știi.




Și dacă de cu ziuă


Și dacă de cu ziuă se-ntâmplă să te văz

Desigur că la noapte un tei o să visez,

Iar dacă peste ziuă eu întâlnesc un tei

În somnu-mi toată noaptea te uiți în ochii mei.




Lumea îmi părea o cifră...


Lumea îmi părea o cifră, oamenii îmi păreau morți,

Măști, ce râd după comandă, cari ies de după porți

Și dispar ­ păpuși măiestre, ce că sunt nici că nu știu

Și-ntr-o lume de cadavre căutam un suflet viu;

Mă zbăteam dorind viață, cu ce sete eu cătam

Precum cel ce se îneacă se acață de-orice ram.

Dibuit-am în științe, în maxime,-n poezie,

Dară toate îmi părură sură, stearpă teorie.

N-aveam scop în astă lume, nici aveam ce să trăiesc

Până când... blestăm momentul!... pân- ce-a fost să te-ntâlnesc.

Oare sunt eu tot același? Singur nu mai mă-nțeleg:

De clipirea genei tale putui viața să mi-o leg.

Eram mândru ­ înjosirea, ba sclavia mă înveți:

Mă disprețuiesc pe mine... ce mai are astăzi preț?

Îmi părea că împărații sunt pe lume un nimic

Căci ei nu țineau în mână degetul tău dulce, mic,

Începusem s-am în lume ceva ce plătea mai mult

Decât lumea, decât totul ce putusem să ascult;

Mă miram, cum de pierdusem ochii pentru tot ce fu?

Toate existau sub soare, pentru că exiști și tu.




O, chilia mea sărmană...


O, chilia mea sărmană,

Cu negritul, tristul zid,

Dacă n-ați fi voi în lume,

Aș fi stat să mă ucid.



Dar voi, cei ce-ați fost de față

Când vărsam lacrimi fierbinți,

Triști pereți, negriți de vreme,

Voi acuma sunteți sfinți.



Sfinți, căci ce-i mai sfânt în lume

Decât când o dulce gură

Îți șoptește vorba tristă

Că-n sfârșit și ea se-ndură.




Catrene


Când te pierzi în valul vieții

Trist la țărm doar eu rămân:

Brațe fără de nădejde,

Navă fără de stăpân.



*

Cum se turbură izvorul

Când din el drumețul bea,

Astfel mă-nfioară dorul

Când răsari în calea mea.



*

Tu ești aerul, eu harpa

Care tremură în vânt,

Tu te miști, eu mă cutremur

Cu tot sufletul în cânt.



*

Eu sunt trubadurul. Lira

Este sufletul din tine,

Am să cânt din al tău suflet

Să fac lumea să suspine.




1877
Lectură


Stam sara la fereastă,

Iar stelele prin ceață

Cu tainică dulceață

Pe ceruri izvorea.



Citeam pe-o carte veche,

Cu mii de negre gânduri

Și literile-n rânduri

Prinsese a juca.



Jos lacul se-ncrețise

Sub purpură târzie

Și valuri verzi de grâie

Se legăna pe lan.



O stea din cer albastru

Trecu a ei icoană

Din fața apei plană

În fundul diafan...



Și cred pe înțeleptul

Ce-l văd că-n carte zice

Că-n lume nu-i ferice,

Că toate-s năluciri...



Deodată la ureche-mi

Aud șoptind copila...

Iar vântu-ntoarce fila

Cu negrele gândiri.




Codru și salon

I



Zadarnic fete mândre zâmbind cutreier sala

Și muzică-i și visuri și farmec îndelung.

În ochii unui tânăr sădită e răceala

Și note cât de blânde în inimă-i n-ajung.



Amicul cel de-o vrâstă păharul lui îl împle

Și-l cheamă și pe dânsul la masa unde beu;

Pe mânile-amândouă el ține a lui tâmple,

Se uită pe fereastă cum ninge-ncet... mereu.



Se uită cum omătul copaci și case-ncarcă,

Cum vântul farmă ramuri zvârlindu-le-n ferești,

Atunci i se năzare un vis frumos... și parcă

Revede tinerețea-i cu ochii sufletești.



Colo în depărtare e valea lui natală,

Cu codri plini de umbră, cu râpe fără fund,

Unde izvoară albe murmură cu sfială

Și scapăr-argintie lovindu-se de prund.



Ar vrea ca să mai vadă colibele de paie

Prin stânce încuibate, ce mai că se prăval,

Când luna dintre nouri, crăiasa cea bălaie,

Se ridica prin codri din fruntea unui deal.



Să aib-ar vrea colibă de trestii, mititică,

În ea un pat de scânduri, mușchi verde de covor,

Din pragu-i să se uite la munte cum s-ardică

Cu fruntea lui cea stearpă pierzându-se în nor.



Ar vrea să rătăcească câmpia înflorită,

Unde ale lui zile din visuri le-au țesut;

Unde-nvăța din râuri o viață liniștită,

Părând să n-aibă capăt, cum n-are început.



Mama-i știa atâtea povești, pe câte fuse

Torsese în viață... deci ea l-au învățat

Să tâlcuiască semne și-a păsărilor spuse

Și můrmura cuminte a râului curat.



În curgerea de ape, pe-a frunzelor sunare,

În dulcele-nmiitul al paserilor grai,

În murmurul de viespii, ce-n mii de chilioare

Zidesc o mănăstire de ceară pentru trai,



De spânzură prin ramuri de sălcii argintoase

O-ntreagă-mpărăție în cuib legănător,

A firii dulce limbă de el era-nțeleasă

Și îl împlea de cântec, cum îl împlea de dor.



Visa copilul... Fruntea-i de-o stâncă răzimată,

Privea uimit în râul ce spumega amar,

Și arunca vo piatră în apa-nvolburată.

Râdea, cânta degeaba... plângea chiar în zădar.



El vede ierburi nalte în mândră zi cu soare.

Crescute-ajung la brâul unei copile. Lin

Prin iarba mare trece ș-aminte luătoare

Plivește flori albastre și fire de pelin.



Cunună împletește, o-ncaieră sălbatec

În pletele îmflate, în părul încâlcit

Și ochii râd în capu-i și fața-i e jeratec ­

A lanurilor zână, cu chip sumeț, răstit.



Apoi în codru trece și cântă doina dragă.

Sălbatec este glasu-i, vioi, copilăros,

El sună-n codru verde, trezește lumea-ntreagă,

Picioarele-i desculțe îndoaie flori pe jos.



„Ah! cum nu sunt ­ ea strigă ­ o pasăre măiastră

Cu penele de aur ca pasările-n rai;

La Sfânta Joi m-aș duce, aș bate în fereastră

Cu ciocul și i-aș zice cu rugătoriul grai:



Să-mi deie-un măr, în care închisă e o lume,

Palat frumos la munte, în codri înfundat,

Ș-un făt-frumos de mire, înalt, cu dulce nume,

Din sânge și din lapte ­ fecior de împărat!"



Ea cântă și pocnește în crengi c-o vargă lungă.

O ploaie de flori albe se scutură pe ea,

Un flutur se înalță, cu sete ea-l alungă,

Cu mâna crengi îndoaie și glasu-i răsuna.



Apoi și-aduce-aminte... era o zi frumoasă...

El s-a trezit pe-o punte sub ochii ei de foc...

Ea păru-și dă-ntr-o parte din fața rușinoasă,

Își pleacă ochii timizi și el a stat pe loc...



Ce s-a-ntâmplat de-atuncea nu vrea să ție minte.

Destul că nu mai este... și chipul ei cel blând,

Zâmbirea-i sfiicioasă și ochiul ei cuminte

Sunt duse fără urmă de pe acest pământ.



S-a stins. De-aceea însă ar vrea încă o dată

Să vadă lunca verde, departe valea-n flori,

Unde ades pe brațu-i, în noaptea înstelată,

Ședea pe stânca neagră spuindu-i ghicitori.



Da, ghicitori, enigme. Ce știa el pe-atunce

De-a vieții grea enigmă, de anii furtunoși?

În lacu-adânc și neted, în mijlocul de lunce,

Părea că vede zâne cu păr de aur roș.



Și trestia cea naltă vuind de vânt mai tare...

La glasu-i asculta el ca basme triste, dulci,

Când rețele din codru pe creții apei clare,

Scăldându-se prin papuri lăsau pe valuri fulgi.




II



Trecură ani. E noapte. În camera bogată,

Pe-un pat alb ca zăpada, copila sta măreț.

O candelă de aur c-un punct de foc arată

Prin umbra străvezie icoane pe păreți.



Culcată jumătate, copila cu-ntristare

Zâmbește. Plete blonde pe umere cobor

Și cad pe albe perini, iar ochiul ei cel mare

Arată nu amorul ­ ci setea de amor.



Iar fața ei frumoasă-i de-acea albeață sură,

Brumată ca-n lucirea unui mărgăritar;

Pe brațe de zăpadă, pe sânii ei se fură

A candelei lumină mai rar și tot mai rar.



Iar micile-i picioare ating covorul moale

Și chinuie papucii de-atlaz, care stau jos.

L-a patului ei margini cu fruntea-n a ei poale

Sta în genunche dânsul, privind întunecos...



Sub umeri-unei fețe ca marmura de rece

Sunt umbrele-ntristării, ce-adânci l-arată slab;

Prin ochii mari și negri o îndoială trece,

Ce fulgeră în taină, apoi dispare-n grab.



­ Din vorba mea nu poate amor să se aleagă?

Nu te iubesc atâta cât știu să te iubesc?

Ai vrea să storc din mare amărăciunea-ntreagă

Și într-o picătură s-o beau, să-nnebunesc?



Spre-a împlini vounul din dorurile tale,

Au pot să fiu, copilă, de trei ori Dumnezeu,

Și ce-au făcut puternic în veacurile sale,

Aceea într-o clipă să pot a face eu?



O, de-aș putea s-amestec a lumii lucruri toate,

După a mea voință un ceas să te încânt,

Cu susu-n jos ar merge a firii legi bogate,

Pustiu ar fi în ceriuri și ceriul pe pământ.



Și la a ta ivire părere-ar ziua noapte,

Astfel de strălucită ai trece-n lanuri verzi,

Încât numai pâraie ți-ar povesti cu șoapte,

Că în a ta privire eu mințile îmi pierz.



Când ai muri, iubito, căci contra morții n-are

Nici Dumnezeu putere, atuncea cu amar

Aș stinge în grămadă sistemele solare

Și-n ăst mormânt te-aș pune ca pe-un mărăgăritar.



Iar eu, eu, singuratec în lumea cea pustie,

În caos fără stele și fără de nimic,

M-aș arunca ­ un demon ­ să cad o vecinicie,

De-a pururea și singur deșertul să-l despic.



Iar dacă liberate planetele cu-ncetul

Ar reintra în viață în vechile lor legi,

Ființele lor nouă privească-atunci cometul,

Neliniștind cu zboru-i veciile întregi.



Fantasmă nesfârșită și totuși diafană,

Din lume exilată neaflând limanul său,

Demon, gonit de-a pururi de ordinea tirană ­

       Acela să fiu eu.



­ Să faci minuni? Nu-i asta. Nu mă-nțelegi, iubite ­

Pe creștetul lui mândru ea mânile și-a pus.

Sunt taine-n astă lume atât de neghicite,

De-ai spune viața toată, tot n-a sfârși de spus.



Vezi tu, eu te-aș vrea těmid, un blând băiet, să-mi spună

Cu ochii plini de visuri zadarnice povești,

S-adorm plecându-mi tâmpla la tâmpla ta ­ nebună!

Așa cum te visasem ai fost, dar nu mai ești.



Pătate de-ndoiele a vieții tale vise ­

Băiet de-ai fi tu încă, la mine să te-ardic,

Să te privesc cu gene pe jumătate-nchise,

Dar nu mai crezi în visuri, căci nu mai crezi nimic.



Să fii un pagi din basme și eu să fiu regină!

O, cum aș fi de bună și tu ai fi gentil,

Plutire-am lin pe lacul ce doarme în grădină,

Căci eu mă simt copilă, de-ai fi și tu copil!



Nu mintea ta, nu ochii, ce fulgeră-n tăcere,

Nu astea mă îngheață de-mi vine ca să mor.

Mă doare ­ nu știu... glasul amestecat cu fiere,

Căci sufletu-ți e-o rană, suflările-ți mă dor.



Ce vrei? Îmi pare-n ochi-ți că văd o veche vină.

În vorbă amintirea a unei crude munci,

În inimă e-o parte cu totului străină ­

De-ai fost vrodată tânăr, e foarte mult de-atunci!




Diamantul Nordului


În lac se oglindă castelul. A ierbii

Molatece valuri le treieră cerbii.

În vechea zidire tăcerea-i și numa

Perdelele-n geamuri scânteie ca bruma.



Străfulgeră-n umbră-i de valuri bătaie

Ajunse în fugă de-a lunei văpaie,

Ce-n vârfuri de dealuri acum se ivește

Ș-a stâncilor muche pe cer zugrăvește.



Păreau urieși ce în cuib de balaur

Păzea o măreață comoară de aur,

Căci luna, ce roșă prin ele răsare,

Comoară aprinsă prin noapte se pare.



Iar lebede albe din negrele trestii

Apar domnitorii ai apei acestei,

Cu aripi întinse o scutur și-o taie

În cercuri murinde și brazde bălaie.



Uimit, Cavalerul cu pasuri pripite

Îmbla prin umbroase cărări nisipite;

Dumbrava șoptește, izvoarăle sună

Așteaptă-n amestec vibrare de strună.



Văratecul aer te-adoarme cu zvonul...

Cu dor Cavaleriul privește balconul.

Cu frunze-ncărcatu-i și trec prin ostrețe

Liane-nflorite în feluri de fețe.



Iar papura mișcă de-al apei cutreier.

În iarba înaltă suspină un greier ­

Prin vânăta umbră, prin rumăna sară,

În farmecul firei răsună ghitară:



­ Arată-te-n haina de albă mătasă,

Ce pare-ncărcată c-o brum-argintoasă,

Să văd a ta umbră-n lumină-nmuietă,

În părul cel galbăn înalt-mlădietă.



Îndură-te, scumpo! în mine aruncă

Viole albastre și roze de luncă,

Pe coardele-ntinse-a ghitarei să cadă

În noaptea cea ninsă de-a lunei zăpadă.



Iar ochii albaștri, mari lacrimi a mării,

Să-ngăduie-n taină suspinul cântării;

Cobori, adorato! pe inimă cazi-mi,

Bălaia ta frunte de umăr să-mi razimi.



E demna ta frunte să poarte corona,

Robit universul să-i fie ­ Madonna!

Îngăduie celui din urm-al tău sclav

Plângând să-ți sărute al urmelor prav.



Și lasă-mă-n umbra cămări-ți să vin,

Frumos îmbrăcate cu alb muselin,

Iar Cupido pagiul cu palma s-ascundă

A lampei de noapte lucire de nuntă.



Deasupră-și aude uscata foșnire

A poalelor lungi de mătasă subțire;

Prin flori îi apare, se-nclină pe gratii

Duioas-arătare a mult-adoratei.



Ghitara lui tace; cu șopot ea spune:

­ Zadarnică este iubirea ta, june!

De-un farmec legată-i întreaga-mi simțire,

Iubirea-mi asemeni de-a lui împlinire.



Oricât mi-ai fi drag, și-o jur că-mi ești drag,

Un farmec te-oprește, te leagă de prag...

De-aceea de mine să fugi, Cavalere,

Și uită că gânduri și doru-mi te cere.



A Nordului mare o piatră ascunde,

Lucește ca ziua prin negrele-i unde

Și cui o va scoate viața mi-o dărui;

Dar vai! nici s-o vadă nu-i soarta oricărui.



­ O, înger! el zice și glasu-i se-neacă

Și dreapta îi scapă pe-a săbiei teacă:

Sigur de iubire-ți ­ m-aștepte pierzare ­

Tot scoate-voi piatra luminei din mare!

................................................

Din Spania pleacă, cu pașii pribegi,

Prin țări și orașe, castele de regi;

Abia vede-o țară și iarăși o lasă,

Căci piatra luminei gândirea i-apasă.



De ani e pe cale... Se vede în fine

Cuprins de pustiuri, de negură pline,

Încet poticnește al calului pas,

Și-n noapte departe se pierde-al său glas.



El vede munți mândri, asupra cărora

Pădurile negre nu știu aurora

Și toate formează clădire înaltă

De stânci ce grămadă stau una pe altă.



Un munte e poartă și streșini păduri

Și scările-s dealuri... În falnicii muri,

Prin aspru arcate boltiri de fereastră,

Priveai o lumină ca cerul albastră.



Cum marea de valuri nu știe repaos,

Astfel se frământă al norilor caos,

O stea nu lucește pe bolta cea largă ­

Pornit ca de vânturi sirepul aleargă.



Un tunet cutremură lumea-n temei.

Venea parc-o oaste călare de zei...

Cu-a lui erghelie-nspumată de cai,

Vuind vine mândrul al mărilor crai.



Cu gâturi întinse sirepi de omăt

Prin norii cei negri zburau spăriet,

Mânați de gigantul cu barb-argintoasă,

Ce vântul în două despică frumoasă.



Văzându-l pe tânăr înalță toiagul

O aspră privire i-aruncă moșneagul,

Cumplit amenință, în arc se coboară

Și piere în doma-i înalt solitară.



Se-ntunecă iarăși, în fulger năzare

Vedenii uimite palatul cel mare;

Năzare bătrânul în bolta ferestii,

În pletele-i albe cunună de trestii.



Fugea Cavaleriul. Dar codri-n urdie

În urmă-i s-adună și iar se-mprăștie;

Câmpiile șese alunecă iute,

Deasupră-i s-alungă de fulgere sute,



Și luna s-azvârle pe-a norilor vatră,

Pâraiele scapăr, bulboanele latră,

Deasupra lui cerul i-aleargă în urmă

Și stelele-n râuri gonite, o turmă.



Și munții bătrâni îl urmau în galop

Cu stâncele negre, gigantici ciclopi,

Greoaie hurducă pământu-n picior,

Prăval de pe umeri pădurile lor.



Se-ntreabă: Fug eu? sau că lumea întreagă

A rupt-o de fugă nebună, pribeagă?

Sau mări subterane duc munții cu sine,

Purtându-m-o frunză pierdută pe mine?



O dată-ncă pintenu-nfige ­ aleargă!...

Deodată... se schimbă în noaptea cea largă

Privirea... Nainte-i o lume-i deschisă

Cu aer văratec pe lunce de visă...



Pe maluri de râuri ce scapără line,

El vede castele cu arcuri senine

De marmură albă ascunse-n dumbrave.

În cer mișcă norii auritele nave...



O muzică tristă, adânc-voluptoasă,

Pătrunde-acea lume de flori și miroasă;

Și verzile lanuri se leagănă-n lună

Și lacuri cadența cântărilor sună.



Subțirile neguri păreau pânzărie

De brum-argintoasă, lucind viorie;

Și florile toate sub ea-ncremenite

Respiră bogate miroase-adormite.



Pe-al codrilor verde, prin bolțile dese,

Prin mreje de frunze seninul se țese;

Și apele mișcă în păture plane ­

În funduri visează a lumei icoane.



Și unde-n dumbravă-i săpată cărare,

O mândră femeie s-arată călare,

Pe calul ei graur se-nvârtește-n laturi,

De dulcea-i privire nu poți să te saturi.



În părul ei negru lucesc amorțite

Flori roși de jeratic frumos încâlcite,

Rubine, smaranduri, astfel presărate,

Sălbatec-o face la față s-arate...



Și ochi de-un albastru, bogat întuneric,

Ca basme păgâne, de-iubire himeric,

Lucesc sub o frunte curată ca ceara ­

Zâmbirea-i îmbată ca nopțile, vara.



Pe codri-nfioară a ei frumusețe

Și apele fulger cu undele crețe;

Se pare că-nvie a basmelor vremuri,

Căci lumea-i cuprinsă de-un dulce cutremur.



Din nori curge-o bură, un colb de diamante,

Pe văi se așează, pe dealuri înante;

În față li-i luna, prin șuiet de șoapte

S-ardică pe cer curcubeie de noapte...



Ea calu-și alătură. mâna întinde,

Iar părul ei negru încet se desprinde

Și-n valuri de moale mătasă el cade

Pe umere albe... Frumos i se șade!



Și plâns este glasu-i: ­ „Iubit cavalere,

Nu merge la mare, că mor de durere;

Împarte cu mine pământul și raiul."

De dor și de grijă îi tremură graiul.



­ „Iubite dorite, în brațele-mi vino

Și cruda durere din pieptu-mi alin-o!

Să fii al meu mire menitu-i de zodii

Și ție păstrat-am a sânului rodii.



­ În van, e crăiaso! zâmbirea-ți din treacăt,

Căci mintea mea pus-au simțirilor lacăt

Și chipu-ți nu poate pătrunde-n visare-mi.

Cu ochii albaștri amoru-mi nu-l sfaremi.



Păstrează, crăiaso, viclenele sfaturi.

În laturi, frumoasă ispită, în laturi!"

Ea piere... cu dânsa castele, dumbravă...

Și marea-nghețată vuiește grozavă.



Mișcate de mare-n strigare măreață

A Nordului vin caravane de gheață...

Pe ceruri în neguri o stea nu s-arată,

Departe doar luna ­ o galbenă pată.



Cetăți hrentuite pe țări plutitoare,

Cu șiruri de dome, steclind de ninsoare,

Schelete-uriașe purtând cremenite

Coroane în colțuri pe capuri hâite.



Vin regii de Nord cu oștiri să se plimbe,

Cu chipuri ciuntite și umere strâmbe

Și toată strigarea, vuirea, sunarea

E surdă ca ceriul, e moartă ca marea.



În domele largi, prin palate deșarte

Răsună doar vântul... ca glasuri ­ departe.

Și spiritul morții eterne-n ruine

Își mișcă imperiul fără de fine.



Orașul pe ape-i al zeilor nordici,

Cu strade de temple, cu dome și portici;

Dar astăzi sunt frânte boltitele porți,

Pustiu e în dome ­ și zeii sunt morți.



El suie un turn ce se nalță sub lună,

Cu ziduri crăpate de ger și furtună,

Se uită la ceruri, se uită în mare...

Cu capul în jos se aruncă... Dispare.



Și cum amorțește și-ngheață... suspină:

­ O, piatr-a luminei, revarsă-mi lumină!

Prin genele-nchise s-arată, o vede

Și strigă... și mâna pe dânsa repede...



O prinde... prin farmec în jur se-nsenină,

El vede lungi râuri, câmpii în lumină,

Grădina din țara-i, cu lacu-i, castelu-i

Ca-n vis, ca aievea i se arăta lui.



Ce stai cu sfială, ce nu te apropii,

N-auzi cum pe frunze alunecă stropii,

Ș-aleele scutur de rouă o ploaie

Iar soarele nalță în disc de văpaie?



El scările urcă cu piatra în mână.

În prag îl așteaptă frumoasa stăpână.

De gâtu-i s-atârnă, zâmbind ea îi spune:

„Adânca-ți durere pieri prin minune.



Dar piatră mai scumpă și cea-adevărată

Iubirea mea este nestinsă, curată;

Păstrează-mi-o bine... aceasta ți-o dărui..."

El ochii și-i freacă, să vadă,-adevăru-i?



......................................................



Și drept că-n mișcarea molaticei ierbi

Păștea înainte-i o turmă de cerbi.

Dar tot nu-i în ceru-i... Din genele-i bruma

Cu visul deodată ș-o scutur-acuma.



Își scutură haina cea umedă, plină.

Balconu-l privește și tare suspină.

Zădarnic făcut-au ghitara paradă:

Ińez nici visase să vie să-l vadă.



Și ce-i mai rămâne să facă săracul?

În lac să privească cum joacă malacul?

Mai bine prin tufe se fură cu pază...

Ca nimeni s-auză și nimeni să vază.



În urmă-i o ușă-n balcon se deschide...

Prin flori se arată o gură ce râde...

Cu fața ascunsă în păru-i, șirată,

De-amoru-i prostatec așa se disfată.




Sătul de lucru...


Sătul de lucru caut noaptea patul,

Dar al meu suflet un drumeț se face

Și pe când trupul doarme-ntins în pace,

Pe-a tale urme l-au împins păcatul.



E noapte neagră-n ochi-mi, totul tace,

Dar mintea-mi vede ­ genele holbate;

Ca și un orb mă simt în întuneric

Și totuși înainte-mi zi se face.



E chipul tău, lumină necrezută

De frumuseți, de taină, curăție,

Ce nopții reci lucire-i împrumută.



Din cauza ta, bălaia mea soție,

Cât ziulica trupu-odihnă n-are,

Iar noaptea sufletul în cale pleacă.




Albumul


Albumul? Bal mascat cu lume multă,

În care toți pe sus își poartă nasul,

Disimulându-și mutra, gândul, glasul...

Cu toți vorbesc și nimeni nu ascultă.



Și eu intrai. Mă vezi rărindu-mi pasul.

Un vers încerc cu pana mea incultă.

Pe masa ta așez o foaie smultă,

Ce de când e nici n-a visat Parnasul.



Spre-a-ți aminti trecutele petreceri,

Condeiu-n mână tu mi-l pui cu silă.

De la oricine-un snop de paie seceri,



Apoi te uiți râzând la câte-o filă:

Viclean te bucuri de-ale noastre-ntreceri,

Privind în vrav prostia imobilă.




Sauve qui peut


Albumul tău e un salon în care

S-adună fel de fel de lume multă

Și fiecine așaz-o foaie smultă

Din viața sa, în versuri răbdătoare.



Acum dorești cu pana mea incultă

Și eu să trec prin mândra adunare?

Dar ea de-amicii tăi sfială are

Și de-oi vorbi, au cine mă ascultă?



Spre-a-ți aminti trecutele petreceri

Condeiu-n mână tu mi-l pui cu sila.

De la oricare-un snop de fraze seceri,



Apoi le răsfoiești filă cu filă.

Viclean te bucuri de-ale noastre-ntreceri,

Privind în vrav prostia imobilă.




O rămâi, rămâi cu bine...


O, rămâi, rămâi cu bine

Deși-n sufletu-mi te port,

N-avuși sânge tu în vine

Și născut ai fost tu mort.



Da, amor fără de nume

Ce în veci am tăinuit,

Umbră-ai fost în astă lume

Și o umbră ai pierit.



Ce m-apuci de gât, iubită,

De ce plângi și de ce tremuri?

În cenușa părăsită

Nu aprinzi tu alte vremuri.



În zădar mă ții în brațe,

În zădar îmi plângi pe piept,

Pentru-a-ți spune neadevărul

Al meu suflet e prea drept.



Am iubit în tine visul

Tinereței mele scump,

Dar se duse tinerețea-mi

Și din suflet eu te rump.



Astăzi trece tinerețea-mi,

Ea în ochii mei se stinge,

Eu te văd o umbră albă

Un cap alb fără de sânge.



Cu a vieții mele flacări

Au trecut ș-a ta viață

Și asupra ta se lasă

Nendurații-mi ochi de gheață.




E ceasul cel de taină


E ceasul cel de taină, în care-inelul sorții

Unește-al vieții capăt cu începutul morții:

Sub piedica aceasta bătrânii mor în pace

Și se concep copiii acei ce se vor face;

Cei însurați desigur aceia că vor naște;

Pe cel făr- de soție iubirea îl va paște.




Din Iliada


Cântă-ne, zână, a lui Ahil Peleidul mânie,

Care cumplită făcu aheilor jale nespusă,

Suflete mii viteze de fii de eroi în Aii

Au trimis, pe ei înșii de pradă la câni lăsându-i

Și la paseri. Astfel se-mplini a lui Zeus voință

Din acea zi când cearta făcu dezbinare amară

Între mult divinul Achil și fiul lui Atreu,

Agamemnon, al neamului tot și al regilor rege.

Care din zei ațâță al dezbinului foc între dânșii?

Fiul Latonei și al lui Zeus, mânios pe rege,

El a trimis pierzătoare boli și moarte prin gloate,

Pentru că atreidul mustrase pe preotul Chrise

Când acesta veni la Achaici mândre corăbii

Ca să-și răscumpere fiic-aducând prețioasele daruri

Și cu laurul nemuritorului Phoibos Apolon

Încunjură toiagul de aur. Tare rugă el

Și pre ahei, dar mai cu seamă pe cei doi

Frați atrizi, ce erau căpetenii ai limbilor toate.




Din Odiseea


Spune-ne, muză divină, de mult iscusitul bărbat, ce

Lung rătăci după ce-au dărâmat Troada cea sfântă.

Multe cetăți de oameni văzu și datini deprinse,

Multe-n inima lui supărări pe mare avut-au,

Chibzuind pentru sufletul lui, alor săi înturnare.

Dar pe tovarăși el nu mântui cu toat-a lui grijă.

Singuri ei gătiră pieirea prin fărădelege,

Căci, nebuni, ei boii-au tăiet luminosului fiu al

Lui Hyperion, încât le luă a-ntoarcerii ziuă ­

De-aste vorbește-ne asemeni puțin a Cronidului fiică.

Toți ceilalți precât de pieire-au scăpat, pre acasă

Ei erau, mântuiți de războaie și de apele mării.

Numai pre el, doritul de patrie și de soție

Nimfa măreață-l oprea, minunata zână Calipso-n

Peștera cea boltită, râvnind de bărbat ca să-l aibă.

În rotitoarea plinire de vremuri trecut-au un an azi,

De când zeii-ntoarcerea-n țară îi rânduise

În Itaca și tot de nevoie el mântuit nu-i

La iubiții lui. Toți zeii-l plâng. Poseidaon

Singur ține mânie într-una el lui Odisseus,

Celui de-o samă cu zeii, nainte de-a ajunge în țară-i.




Mi-am zidit monument... (Horațiu)


Mi-am zidit monument decât acel de fier

Mult mai trainic și nalt ca piramizi cerești;

Ploaia nu-l va mânca, nici acvilonul slab,

Nici al anilor șir, vremile cari fug.



Nu de tot voi muri, partea mai bună a mea

Va scăpa de mormânt...




1878
Povestea codrului


Împărat slăvit e codrul,

Neamuri mii îi cresc sub poale,

Toate înflorind din mila

Codrului, Măriei-Sale.



Lună, Soare și Luceferi

El le poartă-n a lui herb,

Împrejuru-i are dame

Și curteni din neamul Cerb .



Crainici, iepurii cei repezi

Purtători îi sunt de vești,

Filomele-i țin orchestrul

Și isvoare spun povești.



Peste flori, ce cresc în umbră,

Lângă ape pe potici,

Vezi bejănii de albine,

Armii grele de furnici...



Hai și noi la craiul, dragă,

Și să fim din nou copii,

Ca norocul și iubirea

Să ne pară jucării.



Mi-a părea cum că natura

Toată mintea ei și-a pus,

Decât orișice păpușă

Să te facă mai presus;



Amândoi vom merge-n lume

Rătăciți și singurei,

Ne-om culca lângă isvorul

Ce răsare sub un tei;



Adormi-vom, troieni-va

Teiul floarea-i peste noi,

Și prin somn auzi-vom bucium

De la stânele de oi.



Mai aproape, mai aproape

Noi ne-om strânge piept la piept...

O, auzi cum cheam-acuma

Craiul sfatu-i înțelept!



Peste albele izvoare

Luna bate printre ramuri,

Împrejuru-ne s-adună

Ale Curții mândre neamuri



Caii mării, albi ca spuma,

Bouri nalți cu steme-n frunte,

Cerbi cu coarne rămuroase,

Ciute sprintene de munte -



Și pe teiul nostru-ntreabă

Cine suntem, stau la sfaturi,

Iară gazda noastră zice,

Dându-și ramurile-n laturi



– „O, priviți-i cum visează

Visul codrului de fagi!

Amândoi ca-ntr-o poveste

Ei își sunt așa de dragi!"










Povestea teiului


— Blanca, știi că din iubire 

Făr’ de lege te-ai născut; 

Am jurat de la-nceput 

Pe Hristos să-l iei de mire! 



Îmbrăcîndu-te-n veșmîntu-i, 

Lepădînd viața lumii, 

Vei spăși greșala mumii 

Și de-o crimă tu mă mîntui. 



— Traiul lumii, dragă tată, 

Cine vor, aceia lese-l, 

Dară sufletul mi-e vesel, 

Tinerețea luminată; 



Danțul, muzica, pădurea, 

Pe acestea le-ndrăgii, 

Nu chiliile pustii 

Unde plîngi, gîndind aiurea! 



— Știu mai bine ce-ți priește, 

Cum am spus, așa rămîne; 

Pentru drumul cel de mîne 

De cu azi te pregătește! 



Mîna Ea la ochi și-o ține, 

Toate mințile-și adună, 

Să ia lumea-n cap, nebună, 

Parc-atîta-i mai rămîne. 



Calu-i alb, un bun tovarăș, 

Înseuat așteapt-afară, 

Ea picioru-l pune-n scară 

Și la codru pleacă iarăși. 



Sara vine din ariniști, 

Cu miroase o îmbată, 

Cerul stelele-și arată, 

Solii dulci ai lungii liniști. 



Dar prin codri ea pătrunde 

Lîngă teiul vechi și sfînt, 

Ce cu flori pîn-în pămînt 

Un izvor vrăjit ascunde. 



Îngînat de glas de ape 

Cînt-un corn cu-nduioșare 

Tot mai tare și mai tare, 

Mai aproape, mai aproape; 



Iar izvorul, prins de vrajă, 

Răsărea, sunînd din valuri — 

Sus în codri de pe dealuri 

Luna blîndă ține strajă. — 



Ca din farmec Ea tresare, 

Și privind uimită-n lături, 

Vede-un tînăr chiar alături, 

Pe-un cal negru e călare… 



Oare ochii ei o mint, 

Sau aievea-i, adevăru-i? 

Flori de tei el are-n păru-i 

Și la șold un corn de-argint. 



Ea privi atunci în jos, 

Trece mîna pe la tîmple, 

Iară inima-i se împle 

De un farmec dureros. 



El se da tot mai aproape 

Și cerșea copilărește; 

Al ei suflet se răpește 

De închide-a ei pleoape. 



Cu o mînă îl respinge, 

Dar se simte prinsă-n brațe, 

De-o durere, de-o dulceață 

Pieptul, inima-i se strînge. 



Ar striga… și nu se-ndură, 

Capu-i cade pe-a lui umăr, 

Sărutări fără de număr 

El îi soarbe de pe gură; 



O desmiardă ș-o întreabă, 

Iar ea fața și-o ascunde, 

Și așa de-ncet răspunde 

Cu o voce dulce, slabă. 



Tot alături călăresc, 

Nu au grija nimănuia, 

Și de dragi unul altuia 

Ei din ochi se prăpădesc; 



Se tot duc, se duc mereu, 

Trec în umbră, pier în vale, 

Iară cornul plin de jale 

Sună dulce, sună greu. 



Blîndu-i sunet se împarte 

Peste văi împrăștiet, 

Mai încet, tot mai încet, 

Mai departe… mai departe… 



Sus în brazii de pe dealuri 

Luna-n urmă ține strajă, 

Iar izvorul, prins de vrajă, 

Răsărea sunînd din valuri.




Singurătate


Cu perdelele lăsate,

Șed la masa mea de brad,

Focul pâlpâie în sobă,

Iară eu pe gânduri cad.



Stoluri, stoluri trec prin minte

Dulci iluzii. Amintiri

Țârâiesc încet ca greeri

Pintre negre, vechi zidiri,



Sau cad grele, mângâioase

Și se sfarmă-n suflet trist,

Cum în picuri cade ceara

La picioarele lui Crist.



În odaie prin unghere

S-a țesut păinjeniș

Și prin cărțile în vravuri

Umblă șoarecii furiș.



În această dulce pace

Îmi ridic privirea-n pod

Și ascult cum învelișul

De la cărți ei mi le rod.



Ah! de câte ori voit-am

Ca să spânzur lira-n cui

Și un capăt poeziei

Și pustiului să pui!



Dar atuncea, greeri, șoareci,

Cu ușor-măruntul mers,

Readuc melancolia-mi,

Iară ea se face vers.



Câteodată... prea arare...

A târziu când arde lampa,

Inima din loc îmi sare

Când aud că sună cleampa...



Este Ea.  Deșarta casă

Dintr-o dată-mi pare plină,

În privazul negru-al vieții-mi

E-o icoană de lumină.



Și mi-i ciudă cum de vremea

Să mai treacă se îndură,

Când eu stau șoptind cu draga

Mână-n mână, gură-n gură.




Singurătate de Mihai Eminescu - varianta audio (mp3)






Departe sunt de tine...


Departe sunt de tine și singur lângă foc,

Petrec în minte viața-mi lipsită de noroc,

Optzeci de ani îmi pare în lume c-am trăit,

Că sunt bătrân ca iarna, că tu vei fi murit.

Aducerile-aminte pe suflet cad în picuri,

Redeșteptând în față-mi trecutele nimicuri;

Cu degetele-i vântul lovește în ferești,

Se toarce-n gându-mi firul duioaselor povești,

Ș-atuncea dinainte-mi prin ceață parcă treci,

Cu ochii mari în lacrimi, cu mâni subțiri și reci;

Cu brațele-amândouă de gâtul meu te-anini

Și parc-ai vrea a-mi spune ceva… apoi suspini…

Eu strâng la piept averea-mi de-amor și frumuseți,

În sărutări unim noi sărmanele vieți…

O! glasul amintirii rămâie pururi mut,

Să uit pe veci norocul ce-o clipă l-am avut,

Să uit, cum dup-o clipă din brațele-mi te-ai smult…

Voi fi bătrân și singur, vei fi murit de mult!









Oricare cap îngust


Oricare cap îngust un geniu pară-și,

Cu versuri, goale de cuprins, să placă

Și, cum dorește, zgomot mare facă,

Cununi de lauri de la plebe ceară-și.



Ci muza mea cu sine se împacă.

Eu am un singur, dar iubit tovarăș,

Și lui închin a mele șiruri iarăși,

Cântarea mea, de glorie săracă.



Când dulci-i ochi pe linii or s-alerge,

Va cumpăni în iambi turnata limbă:

Ici va mai pune, dincolo va șterge.



Atuncea ea în lumea mea se plimbă,

Cu-a gândurilor mele navă merge

Și al ei suflet pe al meu și-l schimbă.




Părea c-așteaptă...


Părea c-așteaptă s-o cuprind în brață

Și fața mea cu mânile-i s-o ieie,

Ca să mă pierd în ochi-i de femeie,

Citind în ei întreaga mea viață.



Dar când s-o prind, ea n-a voit să steie

Ci într-o parte-ntoarse dulcea-i față;

Pândind, cu ochii mă-ntreba isteață:

Să-mi dea o gură, ori să nu-mi mai deie?



De-astfel de toane vecinic nu te saturi,

Oricât o rogi, ea tot se dă în laturi

Ș-abia la urmă parcă tot se-ndură.



Împrotiviri duioase-a frumuseții

În lupte dulci disfac urâtul vieții,

Ce n-au amar, fiindcă au măsură.




Ușoare sunt viețele multora...


Ușoare sunt viețele multora.

Ei prind din zbor plăcerea trecătoare,

În orice timp au clipa lor cu soare

Și-n orice zi le-apare aurora...



Dar spune, tu, copilă visătoare,

De-am fost și eu din rândul acelora,

De-mi ești și mie ce le ești altora,

De nu mi-ai fost o stea nemuritoare?



Trăiam pierdut în umbra amorțirii,

Deșarta-mi viață semăna cu spuma

Și orb eram la farmecele firii...



Deodată te văzui... o clipă numa

Simții adânc amarul omenirii...

Și iată că-l cunosc întreg acuma.




Oricâte stele...


Oricâte stele ard în înălțime,

Oricâte unde-aruncă-n față-i marea,

Cu-a lor lumină și cu scânteiarea

Ce-or fi-nsemnând, ce vor nu știe nime.



Deci cum voiești tu poți urma cărarea.

Fii bun și mare, ori pătat de crime,

Același praf, aceeași adâncime,

Iar moștenirea ta și-a tot: uitarea.



Parcă mă văd murind... în umbra porții

Așteaptă cei ce vor să mă îngroape...

Aud cântări și văd lumini de torții.



O, umbră dulce, vino mai aproape

Să simt plutind deasupră-mi geniul morții

Cu aripi negre, umede pleoape.




Petri-notae


Împresurat de creditori, se vede,

Și neputând plăti cu rele rime,

Te-ai strecurat pe la Cordon, sublime,

Să ne-asurzești cu versuri centipede.



Presupuind că nu te știe nime,

Că ești martir ai vrut să faci a crede,

Mai bine masca de paiazzo-ți șede:

Căci ne-am convins demult de-a ta mărime.



Armeano-grec, lingău cu două fețe,

Îți ad-aminte ce aveai în straiți

Când pietre numărai la voi în piețe.



De-aceea taci și încă bine paie-ți

Că nu te regalăm, cum știm, cu bețe:

Făclie nu-i nemțescul tău opaiț.




Pentru tălmăcirea aforismelor lui Schopenhauer


GOETHE



Spun popoară, sclavii, regii

Că din câte-n lume-avem,

Numai personalitatea

Este binele suprem.





*



Nu faci efect; nesimțitori

Rămân cu toții? Fii pe pace:

Când piatra cade-n mlaștină,

Ea nici un cerc nu face.





*



Ca-n ziua care lumii te dete, în tării

Sta soarele în crugu-i spre-a saluta planeții;



Crescuși dup-acea lege, de ea și azi te ții,

Cum o urmași pe-atuncea, pășind în drumul vieții.

Nu scapi de tine însuți, cum ești trebui să fii:

Din vechi ne-o spun aceasta sibile și profeții,

Și nici un timp cu nici o putere laolaltă

Nu frâng tiparul formei, ce vie se dezvoaltă.



LUCREȚIU



Vezi prin oraș frecându-se cela și iar la palatu-i

Vine degrab, deși de urât fugise de dânsul,

Mai îndemână deloc nu se simte aici ori aiurea.

Vezi-l mânând telegarii; la țară aleargă c-o grabă,

Parcă gonește cu zor să stingă vro casă aprinsă,

Dar abia dă de pragul vilei de țară și cască.

Greu se-ntinde pe somn, ori caută alte petreceri,

Ori dorit de oraș, se-ntoarce să-l treiere iarăși.



HORAȚIU



Pietre scumpe, marmură, fildeș, icoane și statui,

Bani, veșminte văpsite-n getulică purpură ­ mulți sunt

Ce nu le au? Iar unii nici grijă nu duc să le aibă.





*



Cerul deasupra-ți schimbi, nu sufletul, marea trecând-o.



GELLERT



Cele mai bune daruri sunt

Cu-admiratori puțini de tot.

Căci cei mai mulți de pre pământ

Ce-i rău drept bine îl socot.



Aceasta orișicând se vede

Și ca o ciumă pare-a fi.

Dar eu mă îndoiesc a crede

De ea că ne vom mântui.



Un singur mijloc am în minte,

Dar greu și nu cred să se poată:



Nătângii toți să prinză minte,

Dar vai! n-or prinde niciodată.



Ei văd cu ochii, nu cu mintea,

Nu știu al lucrurilor preț:

Admiră vecinic cele proaste,

Nicicând nu știu ce este bun.




Auzì prin frunzi uscate


Auzi prin frunzi uscate

Trecând un rece vânt,

El duce viețile toate

În mormânt, în adâncul mormânt.



Auzi sub bolți de piatră

Un trist, un rece cânt,

El duce viețile noastre

În mormânt, în adâncul mormânt.



În gură port un singur

Și dureros cuvânt,

Cu el pe buze m-or duce

În mormânt, în adâncul mormânt.



Deasupra-mi să șoptească

Iubitu-ți nume sfânt,

Când m-or lăsa-n întuneric,

În mormânt, în adâncul mormânt.



Până nu te văzusem

Nici nu simțeam că sunt

Și-acum doresc să dorm somnul

Adâncului mormânt.



Ca frunzele uscate

Căzând de-un rece vânt,

S-au dus nădejdile toate

În mormânt, în adâncul mormânt.



Și parcă sub bolți de piatră

Aud un rece cânt,

Ce-atrage viețile noastre

În mormânt, în rece mormânt.




Ce s-alegea de noi, a mea nebună...


Ce s-alegea de noi, a mea nebună,

De ne-ntâlneam demult cu-așa iubire?

Sau nebuneam mai mult încă-mpreună,

Sau eu muream de-atâta fericire.



Viața mea cea strălucită

De ochii tăi cei de copil

Era cu zgomot și-nflorită

Precum e luna lui april.



Și-n astă înflorire zgomotoasă

Noi ne-am fi fost atât ... atât de dragi...

Cu toane multe, tu, ca o crăiasă,

Iar eu ­ de tine lacom ­ ca un pagi.



Acum ca-n toamna cea târzie

Un istovit și trist izvor,

Asupra-i frunzele pustie

A noastre visuri cad și mor.



Și de nimica astăzi nu-mi mai pasă,

Nu cer nimic din lume, nici aștept.

Mă mir de ce cu strângeri dureroase

Sărmana inimă mai bate-n piept.



În văduvire și eclipsă,

Eu anii mei îi risipesc,

Simțind în suflet pururi lipsă

De chipul tău dumnezeiesc.




Ce s-alegea de doi nebuni, iubito...


Ce s-alegea de doi nebuni, iubito,

De ne-ntâlneam demult și nu pierdeam

O tinereță, care-am risipit-o?



De dragul tău demult înnebuneam,

Sau că muream de-atâta fericire,

Dar numai sara vieții n-ajungeam.



Era de zgomot plină, de-nflorire,

Iar ochii tăi cei tineri de copil

M-ar fi ținut de-a pururea-n uimire.



Iar graiul tău când blând și când ostil

Făcea singurătatea-mi zgomotoasă,

Cum e cu zgomot luna lui april.



Și în necazul tău și mai frumoasă

Te cuprindeam, să nu te mai retragi,

Să-mi plângi la piept la dragoste geloasă.



Și ne-am fi fost atât, atât de dragi...

Ca o crăiasă mi-ai fi fost cu toane,

Eu lacom de-al tău farmec ca un pagi.



Dar azi, loviți de ale sorții goane,

Viața-mi pare-un istovit izvor

Și plină de-ale toamnei reci icoane.



A noastre visuri cad pe rând și mor

Precum în vânt rotiri de frunze-uscate...

Statornic nu-i decât al nostru-amor...



Renunț silit la el, căci nu se poate,

Și lungi iluzii, ca un înțelept,

Naintea mea le văd căzând pe toate.



Nu cer nimic, nimic nu mai aștept,

Și nici întreb la ce o mai simțesc

Sărmana inimă bătând în piept.



La ce? Ca viața mea s-o risipesc

Într-o-ndelungă, tristă văduvire,

Lipsită de-al tău chip dumnezeiesc:



Să-l cat în veci, să nu fii nicăire.




Atât de dulce...


Atât de dulce ești, nebuno,

Că le ești dragă tuturor,

Cunosc femei ce după ochii

Și după zâmbetul tău mor.



Femei frumoase și copile

Te-ar îndrăgi, te-ar săruta.

Tu ai iubirea tuturora ­

Și numai eu iubirea ta.



Un farmec blând de fericire

Tu răspândești oriunde-i sta ­

Ești fericirea tuturora

Și eu sunt fericirea ta.



De râzi, se desprimăvărează,

Învie totul unde-i sta,

Căci tu ești viața tuturora

Și numai eu viața ta.



De dragul tău și flori și oameni

Și stele să trăiască vor.

Pe mine mă iubești tu numai

Și numai eu doresc să mor.




Umbra lui Istrate Dabija-voievod


Cum trece-n lume toată slava

Ca și un vis, ca spuma undei!

Sus, în cetate la Suceava,

Eu zic: Sic transit gloria mundi!

Pe ziduri negre bate lună.

Din vechi icoane numai pete,

Sub mine-aud un glas ce sună,

Un glas adânc zicând: „Mi-e sete".



Și văd ieșind o umbră albă.

Moșneag bătrân, purtând coroană,

Pe pieptul lui o sfântă salbă,

Pe umeri largi o scumpă blană,

Ea mâna-ntinde blând: ­ N-ai grijă,

Ce zic nu trece la izvod.

Eu sunt vestitul domn Dabijă,

Sunt moș Istrate-voievod.



­ Măria Voastră va să-ndemne

Pe neamul nostru în trecut?

Ci el cu mâna face semne

Că nu-nțeleg ce el a vrut.

­ Măria Voastră-nsetoșează

De sânge negru și hain?

El capu-și clatină, oftează:

­ De vin, copilul meu, de vin.



Când eram vodă la Moldova

Hălăduiam pe la Cotnari.

Vierii toți îmi știau slova

Ș-aveam și grivne-n buzunar.

Pe vinul greu ca untdelemnul

Am dat mulți galbeni venetici;

Aici lipsește tot îndemnul.

În lume mult, nimic aici.



La voi în lumea ceealaltă,

Fiind cu milă și dirept,

M-a pus cu sfinții laolaltă

Și-n rai mă duseră de-a drept.

Dar cum mai pune Sfântul Petre

La rău canon pe-un biet creștin!

Când cer să beau, zice: „Cumetre,

Noi n-avem cimpoieri și vin.



Și totuși domn fusesem darnic

Și bun de inimă cu toți.

De câte ori l-al meu păharnic

Umplut-am cupa numai zloți!

Că ce sunt recile mademuri,

Ce aur, pietre și sidef

Pe lângă vinul copt de vremuri,

Pe lâng-un haz, pe lâng-un chef.



Împresurat-am eu și Beciul

Cu oaste bună și strânsuri;

Soroca, Vrancea și Tigheciul

Trimis-au mii viteze guri

Să certe craii cu mânie...

Ce-mi pasă? Mie deie-mi pace

Să-mi duc Moldova-n bătălie

Cu mii de mii de poloboace.



Atunci când turcii, agarenii

Mureau în iuruș cu halai,

Oștirea noastră, moldovenii

Se prăpădeau într-un gulai.

Și zimbrul cel cu trei luceferi

Lucea voios pe orice cort.

Precum ne-am dus, venirăm teferi

Și toți cu chef și nime mort.



Nici vin cu apă n-am să mestec,

Nici dau un ban pe toată fala.

De-aceea n-am nici un amestec

Oriunde nu îmi fierbe oala.

Când calcă țara hantatarii,

Eu bucuros în lupte merg,

Când între ei se bat magarii,

În fundul pivniței alerg.



Se certe ungurii și leșii...

Ce-mi pasă mie? La Cotnari

Eu chefuiam cu cimpoieșii,

Cu măscărici și lăutari:

Și sub umbrarele de cetini

Norodu-ntreg juca și bea,

Iar eu ziceam: să bem, prietini,

Să bem, pân- nu vom mai putea.



Dacă venea să rătăcească

Vun învățat arheolog,

Vorbind în limba păsărească,

Nu m-arătam ca să mă rog.

Dar ție-ți place doina, hora,

Îți place-al viței dulce rod,

Tu povestește tuturora

De moș Istrate-voievod.



Le spune sfatul meu s-asculte,

S-urmeze vechiul obicei,

Să verse dintre cupe multe

Și la pământ vo două-trei.

Căci are-n sân Moldova noastră

Viteze inimi de creștin;

Tineri, în veselia voastră,

Stropiți-le duios cu vin!



Și în Moldova mea cea dulce

Orânduit-am cu prisos:

Ca butea plină să o culce,

Cea goală iar cu gura-n jos.

Și astfel sta-n Moldova toată

Cu susu-n jos ce era treaz,

Odihna multă-i lăudată

La cel chefliu, la cel viteaz.



Când de mănușa lungii sabii

Mă rezimam să nu mă clatin,

Cântau cu toți pe Basarabii,

Pe domnii neamului Mușatin,

Pân- ce-ncheiau în gura mare

Cu Ștefan, Ștefan domnul sfânt,

Ce nici în ceriuri samăn n-are,

Cum n-are samăn pe pământ!



Moldova cu stejari și cetini

Ascunde inimi mari de domn,

Să bem cu toți, să bem, prietini,

Să le vărsăm și lor în somn.

Pân- la al zilei blând luceafăr

Să bem ca buni și vechi tovarăși;

Și toți cu chef, nici unul teafăr,

Și cum sfârșim să-ncepem iarăși.



Răpiți paharele cu palma,

Iar pe pahar să strângă pumn

Și să cântăm cu toți de-a valma

Diac tomnatic și alumn;

Cântăm adânc un: De profundis.

Perennis humus erit rex.

Frumoase vremi! Dar unde-s? unde-s?

S-au dus pe veci! Bibamus Ex.




La arme


Auzi departe strigă slabii

Și asupriții către noi,

E glasul blândei Basarabii

Ajunsă-n ziua de apoi.

Și sora noastră cea mezină

Gemând sub cnutul de calmuc

Legată-n lanțuri a ei mână,

De ștreang târând-o ei o duc.

Murit-au... poate numai doarme

Ș-așteaptă moartea de la câni

La arme,

La arme, dar români!



Pierit-au oare toți vultanii

Și șoimii munților Carpați,

Voi, fii ai vechei Transilvanii

Sunteți cu totul enervați

Și suferiți în înjosire

De la Brașov pân-la Abrud,

Ca să vă ție în robire

Fino-târtanul orb și crud.

Și nimeni lanțul n-o să farme,

N-aveți inime, n-aveți mâni?

La arme, la arme,

La arme, frați români.



Maghiar, tatar cu cap de câne

De noi și azi îți bați tu joc...

Sub pumnul nostru vii tu mâne

Strămutăm falcile din loc,

Și limba ta muiată-n ură

Ți-om smulge-o, câne tu, din gât,

Ți-om băga pumnul nostru-n gură

Căci, câne, te iubim atât.

Și brațul nostru-o să vă farme

Și robi veți fi, măriți stăpâni,

La arme, la arme,

La arme, frați români!



Iar tu, iubită Bucovină

Diamant din steaua lui Ștefan

Ajuns-ai roabă și cadână

Pe mâni murdare de jidan,

Rușinea ta nu are samăn

Pământul sfânt e pângărit...

Mișel, și idiot, și famăn,

Ce ai mai sta la suferit,

De-acuma trâmbiți de alarme,

Nălțați stindardul sfânt în mâni

La arme,

La arme, dar români.



Pierduți sunteți pe Criș și Mureș,

E moarte, e leșin, e somn?

Au Dragoș nu-i din Maramureș,

Au n-a fost la Moldova Domn?

N-ai frânt a dușmanilor nouri,

N-ai frânt pe leși și pe tătari,

Au Dragoș, vânător de bouri,

N-ai să vânezi și pe maghiari?

Rușine pentru cel ce doarme,

Sculați ca să nu muriți mâni

La arme,

La arme, dar români.



Din laur nemuritorii ramuri

O, țară pune-n frunte azi

Și-n tricolorul mândrei flamuri

Să-nfășuri pieptul tău viteaz.

Și smulge spada ta din teacă

Și-ți cheamă toți vitejii tăi.

Și la război ea demnă pleacă

Cu pui de șoimi și fii de zmei

În rânduri, rânduri ea să farme

Calmuci, tătari, dușmani, stăpâni,

La arme, la arme,

La arme, frații mei români.




Fiind băiet păduri cutreieram


Fiind băiet păduri cutreieram

Și mă culcam ades lângă izvor,

Iar brațul drept sub cap eu mi-l puneam.

S-aud cum apa sună-ncetișor:

Un freamăt lin trecea din ram în ram

Și un miros venea adormitor.

Astfel ades eu nopți întregi am mas,

Blând îngânat de-al valurilor glas.



Răsare luna,-mi bate drept în față:

Un rai din basme văd printre pleoape,

Pe câmpi un val de argintie ceață,

Sclipiri pe cer, văpaie peste ape,

Un bucium cântă tainic cu dulceață,

Sunând din ce în ce tot mai aproape...

Pe frunza-uscate sau prin naltul ierbii,

Părea c-aud venind în cete cerbii.



Alături teiul vechi mi se deschide:

Din el ieși o tânără crăiasă,

Pluteau în lacrimi ochii-mi plini de vise,

Cu fruntea ei într-o maramă deasă,

Cu ochii mari, cu gura-abia închisă;

Ca-n somn încet-încet pe frunze pasă,

Călcând pe vârful micului picior,

Veni alături, mă privi cu dor.



Și ah, era atâta de frumoasă,

Cum numa-n vis o dată-n viața ta

Un înger blând cu fața radioasă,

Venind din cer se poate arăta;

Iar păru-i blond și moale ca mătasa

Grumazul alb și umerii-i vădea.

Prin hainele de tort subțire, fin,

Se vede trupul ei cel alb deplin.




Iambul


De mult mă lupt cătând în vers măsura,

Ce plină e ca toamna mierea-n faguri,

Ca s-o aștern frumos în lungi șiraguri,

Ce fără piedeci trec sunând cezura.



Ce aspru mișcă pânza de la steaguri,

Trezind în suflet patima și ura ­

Dar iar cu dulce glas îți umple gura

Atunci când Amor timid trece praguri!



De l-am aflat la noi a spune n-o pot;

De poți s-auzi în el al undei șopot,

De e al lui cu drept acest preambul ­



Aceste toate singur nu le judec...

Dar versul cel mai plin, mai blând și pudic,

Puternic iar de-o vrea e pururi iambul.




Colinde, colinde!


Colinde, colinde!

E vremea colindelor,

Căci gheața se-ntinde

Asemeni oglinzilor

Și tremură brazii

Mișcând rămurelele,

Căci noaptea de azi-i

Când scânteie stelele.



Se bucur' copiii,

Copiii și fetele,

De dragul Mariei

Își piaptănă pletele,

De dragul Mariei

Ș-a Mântuitorului

Lucește pe ceruri

O stea călătorului.




Învierea


Prin ziduri înnegrite, prin izul umezelii,

Al morții rece spirit se strecură-n tăcere;

Un singur glas îngână cuvintele de miere,

Închise în tratajul străvechii evanghelii.



C-un muc în mâni moșneagul cu barba ca zăpada,

Din cărți cu file unse norodul îl învață

Că moartea e în luptă cu vecinica viață,

Că de trei zile-nvinge, cumplit muncindu-și prada.



O muzică adâncă și plină de blândețe

Pătrunde tânguioasă puternicile bolți:

„Pieirea, Doamne sfinte, căzu în orice colț,

Înveninând pre însuși izvorul de viețe.



Nimica înainte-ți e omul ca un fulg,

Ș-acest nimic îți cere o rază mângâioasă,

În pâlcuri sunătoare de plânsete duioase

A noastre rugi, Părinte, organelor se smulg."



Apoi din nou tăcere, cutremur și sfială

Și negrul întuneric se sperie de șoapte...

Douăsprezece pasuri răsună... miez de noapte...

Deodată-n negre ziduri lumina dă năvală.



Un clocot lung de glasuri vui de bucurie...

Colo-n altar se uită și preoți și popor,

Cum din mormânt răsare Christos învingător,

Iar inimile toate s-unesc în armonie:



„Cântări și laude-nălțăm

Noi, Ție Unuia,

Primindu-L cu psalme și ramuri,

Plecați-vă, neamuri,

Cântând Aleluia!



Christos au înviat din morți,

Cu cetele sfinte,

Cu moartea pre moarte călcând-o,

Lumina ducând-o

Celor din morminte!"




Rugăciune


Crăiasă alegându-te

Îngenunchem rugându-te,

Înalță-ne, ne mântuie

Din valul ce ne bântuie:

Fii scut de întărire

Și zid de mântuire,

Privirea-ți adorată

Asupră-ne coboară,

O, maică prea curată,

Și pururea fecioară,

       Marie!



Noi, ce din mila sfântului

Umbră facem pământului,

Rugămu-ne-ndurărilor,

Luceafărului mărilor;

Ascultă-a noastre plângeri,

Regină peste îngeri,

Din neguri te arată,

Lumină dulce clară,

O, maică prea curată

Și pururea fecioară,

       Marie!




Mă-ntrebai dragă-ntr-o zi


Mă-ntrebai, dragă,-ntr-o zi

Cine-n lume s-o găsi

Pe noi a ne despărți.

Iată dealul s-au găsit

Pe noi de ne-au despărțit,

Dealul cel cu râurile,

Cerul lumei plin de stele,

Oamenii cu vorbe rele.

Între mine și-ntre tine

E o țară și mai bine,

Între viața ta ș-a mea

S-au pus oamenii perdea.




Lumineze stelele


Lumineze stelele,

Plângă râurelele,

Nori-n cer călătorească,

Neamurile-mbătrânească

Și pădurile să crească ­

Numai eu voi rămânea,

Gândurile la o stea,

Ce au fost odat-a mea:

Căci a fost și nu mai este.



Dulce gură de poveste

Ziua cine mi-o zâmbi,

Noaptea cine-o povesti?




Germanu-i foarte tacticos

	Neamțul cercetează lucrul tactios, pe dos, pe față.

	La surtuc de are pată el chemia o învață.

	Ani întregi mereu citește spre a ști cum se cuvine,

	Cu ce chip din cit și lână iese petele mai bine.

	Dar când știe toate celea ­ cu ce scop le știe toate? ­

	Când surtucul cu pricina e o zdreanță fără coate!


Vrèo zgâtie de fată


Vrèo zgâtie de fată

Cărei gura nu-i mai tace,

Ca stigleții-ntoarce capul

Când încolo, când încoace.



Sau o alta visătoare

Care lină și măreață

Are-n ochii-i întuneric

Și mândrie are-n față;



Sau mai mici și mai plinuțe,

Sau mai zvelte și mai slabe,

Toate peste-un sfert de secol,

Vai! vor fi aproape babe.



Și zâmbesc atât de dulce

Ca și când ar fi de-a pururi!

Toate grațiile de astăzi

Or să fie atunci cusururi.




În ochii tăi citisem...


În ochii tăi citisem iubire dinadins

Și-n calea vremii steaua mea

       O clipă s-au aprins.



Apoi ca foi uscate, văzduhul coperind,

Văzui nădejdi și fericiri

       Naintea mea pierind.



Dup-acea dulce clipă, ce-atâta mă uimea,

Nainte chiar de-a răsări

       Se stinse steaua mea.




Strigături

I



Eu pe pieptul tău culc capul

Și mă uit la tine-n față,

Ca copilul ce se uită

L-ale maicii sale brațe.





*



Ca miresele să îmble ori să calce ca pe piuă.





*



Chiar sărac, de ai drăguță,

Ai mulțimi de daraveri,

Căci primești și dai simbrie

În necazuri și plăceri.





*



Că amorul e zădarnic

Nu vei ști numaidecât.

Ci atunci numai, copile,

Când de el te-i fi topit.





*



Ce-mi scoți ochii cu mândria

Și-mi vorbești că o să-mi treacă ­

Fie omul cât de mândru

Tot la dragoste se pleacă.





*



Unde dragostea domnește

Ia greșelele-n nimic,

Căci prin certele omenimei

E ca ramul de finic.





*



Știu eu dacă ții la mine,

Dacă tu nu mă înșeli?

Căci pe buze-s scrise numai

A iubirei învoieli.





*



Oricât fii nenorocită

Tot cu dragostea te iei ­

Oricum simtă-o bărbatul,

Îndoită-i la femei.





*



Căci la dragoste de cade

Tare mult s-au îmblânzit.





*



Limba-n gură ți se moaie

Pe când dragostea vorbește.





*



Ah, mai bine să mă-nșele

Chiar de zece ori amorul

Decât nenșelat de dânsul

Nici să-l știu și să-i duc dorul.





*



Mulți scăpare-am cu viața

Din al dragostei război

Cu dulceața-i nesfârșită,

De nu ne-am lupta în noi?





*



Tolba dragoste-i de aur,

Dar săgeata-i otrăvită.




II



Și la poala hainei tale

E adânc de altă floare.





*



Haine noi cari la îmblet

Lin de trupu-ți se lipesc



Și arată cu-a lor cute

Boiul tău împărătesc.





*



Și te mlădii cu mult farmec

Între creții-mbrăcăminții:

Știi că toată ești frumoasă

Și că ești răpirea minții.





*



Haina ta cea minunată

Nu-i în stative țesută,

Căci ușoară-i ca de neguri

Și te miști ca și o ciută.





*



Pedepsit-au mâna inul

Pânză fină ca să țeasă,

Cât tu pari a fi mai goală

Căci ușoară-i ș-arătoasă.





*



Și albastre fine torturi

­ Străveziile mătăsuri ­

Cât cu-a ta privire fină

Umbra tu abia le măsuri.





*



Oh, cum este de ciudată,

Lingușită, dezmierdată!





*



Nici prea mare, nici prea mică,

Dar crescută subțirică,

Nimeni n-ar putea să zică

Că nu-i coz de frumușică.



Are haine-alesățele

Și podoabe de inele,

Multe fie, puțintele,

Tot îi stă bine cu ele.





*



Dulce mângâiere-mi fuse

Dar a rău mă mai aduse.





*



Blestemat să fie locul

Unde mi s-au aprins focul.





*



Căci un cântec cât de mândru

Ce cu glasul se-mpreună ­

El din gură de femeie

Înzecit de dulce sună.





*



Cântec de zori

Deșteptarea plăcerilor,

Cântec de dor

Amorțirea durerilor.





*



Iar cântecul de dor

Ți-aduce somn ușor.





*



Cântecele mai mult aprind

Durerile din dragoste

Când făr- de veste te cuprind.





*



Până ieri cu fetele,

Astăzi cu nevestele.





*



Cel ce cântă se dezmiardă și pe el și pe ceilalți.




1879
Pajul Cupidon...


Pajul Cupidon, vicleanul,

Mult e rău și alintat,

Cu copii se hârjonește,

Iar la dame doarme-n pat.



De lumină ca tâlharii

Se ferește binișor,

Pe ferești se suie noaptea

Dibuind încetișor;



Cordeluțe și nimicuri,

Iată toate-a lui averi...

Darnic când nu vrei nici una

Și zgârcit dacă le ceri.



În volumul ros de molii

Cauți noaptea adevăr

Și-ntâlnești lipită-n file

Vița-i galbănă de păr.



El dă gânduri nențelese

Vrâstei crude și necoapte,

Cu icoane luminoase

O îngână-ntreaga noapte.



Când de-o sete sufletească

E cuprinsă fata mică -

A dormit cu ea alături

Ca doi pui de turturică.



E sfios ca și copiii,

Dar zâmbirea-i e vicleană;

Dară galeși îi sunt ochii

Ca și ochii de vădană.



Gât și umere frumoase,

Sânuri albe și rotunde

El le ține-mbrățișate

Și cu mânile le-ascunde.



De te rogi frumos de dânsul,

Îndestul e de hain

Vălul alb de peste toate

Să-l înlăture puțin.






Pajul Cupidon... de Mihai Eminescu - varianta audio (mp3)

O, rămâi...


"O, rămâi, rămâi la mine –

Te iubesc atât de mult!

Ale tale doruri toate

Numai eu știu să le-ascult;



În al umbrei întuneric

Te asamăn unui prinț,

Ce se uit-adânc în ape

Cu ochi negri și cuminți;



Și prin vuietul de valuri,

Prin mișcarea naltei ierbi,

Eu te fac s-auzi în taină

Mersul cârdului de cerbi;



Eu te văd răpit de farmec

Cum îngâni cu glas domol,

În a apei strălucire

Întinzând piciorul gol.



Și privind în luna plină

La văpaia de pe lacuri,

Anii tăi se par ca clipe,

Clipe dulci se par ca veacuri."



Astfel zise lin pădurea,

Bolți asupră-mi clătinând -

Șuieram l-a ei chemare

Ș-am ieșit în câmp râzând.



Astăzi chiar de m-aș întoarce

A-nțelege n-o mai pot...

Unde ești, copilărie,

Cu pădurea ta cu tot?






O, rămâi... de Mihai Eminescu - varianta audio (mp3)






Pe aceeași ulicioară...


Pe aceeași ulicioară

Bate luna la ferești,

Numai tu de după gratii

Vecinic nu te mai ivești!



Și aceiași pomi în floare

Crengi întind peste zaplaz,

Numai zilele trecute

Nu le fac să fie azi.



Altul este al tău suflet,

Alții ochii tăi acum,

Numai eu, rămas același,

Bat mereu același drum.



Ah, subțire și gingașă

Tu pășeai încet, încet,

Dulce îmi veneai în umbra

Tăinuitului boschet



Și lăsându-te la pieptu-mi,

Nu știam ce-i pe pământ,

Ne spuneam atât de multe

Făr-a zice un cuvânt.



Sărutări erau răspunsul

La-ntrebări îndeosebi,

Și de alte cele-n lume

N-aveai vreme să întrebi.



Și în farmecul vieții-mi

Nu știam că-i tot aceea

De te razimi de o umbră

Sau de crezi ce-a zis femeia.



Vântul tremură-n perdele

Astăzi ca și alte dăți,

Numai tu de după ele

Vecinic nu te mai arăți!






Pe aceeași ulicioară... de Mihai Eminescu





De câte ori, iubito...


De câte ori, iubito, de noi mi-aduc aminte,

Oceanul cel de gheață mi-apare înainte

Pe bolta alburie o stea nu se arată,

Departe doară luna cea galbenă - o pată;

Iar peste mii de sloiuri de valuri repezite

O pasăre plutește cu aripi ostenite,

Pe când a ei pereche nainte tot s-a dus

C-un pâlc întreg de pasări, pierzându-se-n apus.

Aruncă pe-a ei urmă priviri suferitoare,

Nici rău nu-i pare-acuma, nici bine nu... ea moare,

Visându-se-ntr-o clipă cu anii înapoi.

................................................................

Suntem tot mai departe deolaltă amândoi,

Din ce în ce mai singur mă-ntunec și îngheț,

Când tu te pierzi în zarea eternei dimineți.






De câte ori, iubito... de Mihai Eminescu - varianta audio (mp3)






Rugăciunea unui dac


Pe când nu era moarte, nimic nemuritor,

Nici sâmburul luminii de viață dătător,

Nu era azi, nici mâne, nici ieri, nici totdeauna,

Căci unul erau toate și totul era una;

Pe când pământul, cerul, văzduhul, lumea toată

Erau din rândul celor ce n-au fost niciodată,

Pe-atunci erai Tu singur, încât mă-ntreb în sine-mi:

Au cine-i zeul cărui plecăm a noastre inemi?



El singur zeu stătut-au nainte de-a fi zeii

Și din noian de ape puteri au dat scânteii,

El zeilor dă suflet și lumii fericire,

El este-al omenirii izvor de mântuire

Sus inimile voastre! Cântare aduceți-i,

El este moartea morții și învierea vieții!



Și el îmi dete ochii să văd lumina zilei,

Și inima-mi împlut-au cu farmecele milei,

În vuietul de vânturi auzit-am a lui mers

Și-n glas purtat de cântec simții duiosu-i viers,

Și tot pe lâng-acestea cerșesc înc-un adaos

Să-ngăduie intrarea-mi în vecinicul repaos!



Să blesteme pe-oricine de mine-o avea milă,

Să binecuvânteze pe cel ce mă împilă,

S-asculte orice gură, ce-ar vrea ca să mă râdă,

Puteri să puie-n brațul ce-ar sta să mă ucidă,

Ș-acela dintre oameni devină cel întâi

Ce mi-a răpi chiar piatra ce-oiu pune-o căpătâi.



Gonit de toată lumea prin anii mei să trec,

Pân' ce-oi simți că ochiu-mi de lacrime e sec,

Că-n orice om din lume un dușman mi se naște,

C-ajung pe mine însumi a nu mă mai cunoaște,

Că chinul și durerea simțirea-mi a-mpietrit-o,

Că pot să-mi blestem mama, pe care am iubit-o —

Când ura cea mai crudă mi s-a părea amor...

Poate-oi uita durerea-mi și voi putea să mor.



Străin și făr' de lege de voiu muri - atunce

Nevrednicu-mi cadavru în uliță l-arunce,

Ș-aceluia, Părinte, să-i dai coroană scumpă,

Ce-o să amuțe cânii, ca inima-mi s-o rumpă,

Iar celui ce cu pietre mă va izbi în față,

Îndură-te, stăpâne, și dă-i pe veci viață!



Astfel numai, Părinte, eu pot să-ți mulțumesc

Că tu mi-ai dat în lume norocul să trăiesc.

Să cer a tale daruri, genunchi și frunte nu plec,

Spre ură și blestemuri aș vrea să te înduplec,

Să simt că de suflarea-ți suflarea mea se curmă

Și-n stingerea eternă dispar fără de urmă!






Rugăciunea unui dac de Mihai Eminescu - varianta audio (mp3)

Atât de fragedă...


Atât de fragedă, te-asameni 

Cu floarea albă de cireș, 

Și ca un înger dintre oameni 

În calea vieții mele ieși. 



Abia atingi covorul moale, 

Mătasa sună sub picior, 

Și de la creștet pân-în poale 

Plutești ca visul de ușor. 



Din încrețirea lungii rochii 

Răsai ca marmura în loc - 

S-atârnă sufletu-mi de ochii 

Cei plini de lacrimi și noroc. 



O, vis ferice de iubire, 

Mireasă blândă din povești, 

Nu mai zâmbi! A ta zâmbire 

Mi-arată cât de dulce ești, 



Cât poți cu-a farmecului noapte 

Să-ntuneci ochii mei pe veci, 

Cu-a gurii tale calde șoapte, 

Cu-mbrățișări de brațe reci. 



Deodată trece-o cugetare, 

Un văl pe ochii tăi fierbinți: 

E-ntunecoasa renunțare, 

E umbra dulcilor dorinți. 



Te duci, ș-am înțeles prea bine 

Să nu mă țin de pasul tău, 

Pierdută vecinic pentru mine, 

Mireasa sufletului meu! 



Că te-am zărit e a mea vină 

Și vecinic n-o să mi-o mai iert, 

Spăși-voi visul de lumină

Tinzându-mi dreapta în deșert. 



Ș-o să-mi răsai ca o icoană 

A pururi verginei Marii, 

Pe fruntea ta purtând coroană - 

Unde te duci? Când o să vii?










Sonete

I



Afară-i toamnă, frunză-mprăștiată, 

Iar vântul zvârle-n geamuri grele picuri; 

Și tu citești scrisori din roase plicuri 

Și într-un ceas gândești la viața toată. 

 

Pierzându-ți timpul tău cu dulci nimicuri, 

N-ai vrea ca nime-n ușa ta să bată; 

Dar și mai bine-i, când afară-i zloată, 

Să stai visând la foc, de somn să picuri. 

 

Și eu astfel mă uit din jeț pe gânduri, 

Visez la basmul vechi al zânei Dochii; 

În juru-mi ceața crește rânduri-rânduri; 

 

Deodat-aud foșnirea unei rochii, 

Un moale pas abia atins de scânduri… 

Iar mâni subțiri și reci mi-acopăr ochii.




II



Sunt ani la mijloc și-ncă mulți vor trece 

Din ceasul sfânt în care ne-ntâlnirăm, 

Dar tot mereu gândesc cum ne iubirăm, 

Minune cu ochi mari și mână rece. 



O, vino iar! Cuvinte dulci inspiră-mi, 

Privirea ta asupra mea să plece, 

Sub raza ei mă lasă a petrece 

Și cânturi nouă smulge tu din liră-mi. 



Tu nici nu știi a ta apropiere 

Cum inima-mi de-adânc o liniștește, 

Ca răsărirea stelei în tăcere; 



Iar când te văd zâmbind copilărește, 

Se stinge-atunci o viață de durere, 

Privirea-mi arde, sufletul îmi crește.




III



Când însuși glasul gândurilor tace, 

Mă-ngână cântul unei dulci evlavii 

Atunci te chem: chemarea-mi asculta-vei? 

Din neguri reci plutind te vei desface? 



Puterea nopții blând însenina-vei 

Cu ochii mari și purtători de pace? 

Răsai din umbra vremilor încoace, 

Ca să te văd venind ca-n vis, așa vii! 



Cobori încet... aproape, mai aproape, 

Te pleacă iar zâmbind peste-a mea față, 

A ta iubire c-un suspin arat-o, 



Cu geana ta m-atinge pe pleoape, 

Să simt fiorii strângerii în brațe 

Pe veci pierduto, vecinic adorato!



 
Freamăt de codru


Tresărind scânteie lacul

Și se leagănă sub soare;

Eu, privindu-l din pădure,

Las aleanul să mă fure

Și ascult de la răcoare

                       Pitpalacul.



Din isvoare și din gârle

Apa sună somnoroasă;

Unde soarele pătrunde

Pintre ramuri a ei unde,

Ea în valuri sperioase

                       Se azvârle.



Cucul cântă, mierle, presuri -

Cine știe să le-asculte?

Ale pasărilor neamuri

Ciripesc pitite-n ramuri

Și vorbesc cu-atât de multe

                       Înțelesuri.



Cucu-ntreabă: - "Unde-i sora

Viselor noastre de vară?

Mlădioasă și iubită,

Cu privirea ostenită,

Ca o zână să răsară

                       Tuturora."



Teiul vechi un ram întins-a,

Ea să poată să-l îndoaie,

Ramul tânăr vânt să-și deie

Și de brațe-n sus s-o ieie,

Iară florile să ploaie

                       Peste dânsa.



Se întreabă trist isvorul

– „Unde mi-i crăiasa oare?

Părul moale despletindu-și,

Fața-n apa mea privindu-și,

Să m-atingă visătoare

                       Cu piciorul?"



Am răspuns: - "Pădure dragă,

Ea nu vine, nu mai vine!

Singuri, voi, stejari, rămâneți

De visați la ochii vineți,

Ce luciră pentru mine

                       Vara-ntreagă."



Ce frumos era în crânguri,

Când cu ea m-am prins tovarăș!

O poveste încântată

Care azi e-ntunecată...

De-unde ești, revino iarăși,

                       Să fim singuri.










Revedere


­ - Codrule, codruțule,

Ce mai faci, drăguțule,

Că de când nu ne-am văzut

Multă vreme au trecut

Și de când m-am depărtat,

Multă lume am îmblat.



­ - Ia, eu fac ce fac de mult,

Iarna viscolu-l ascult,

Crengile-mi rupându-le,

Apele-astupându-le,

Troienind cărările

Și gonind cântările;

Și mai fac ce fac demult,

Vara doina mi-o ascult

Pe cărarea spre izvor

Ce le-am dat-o tuturor,

Împlându-și cofeile,

Mi-o cântă femeile.



­- Codrule cu râuri line,

Vreme trece, vreme vine,

Tu din tânăr precum ești

Tot mereu întinerești.



­ - Ce mi-i vremea, când de veacuri

Stele-mi scânteie pe lacuri,

Că de-i vremea rea sau bună,

Vântu-mi bate, frunza-mi sună;

Și de-i vremea bună, rea,

Mie-mi curge Dunărea,

Numai omu-i schimbător,

Pe pământ rătăcitor,

Iar noi locului ne ținem,

Cum am fost așa rămânem:

Marea și cu râurile,

Lumea cu pustiurile,

Luna și cu soarele,

Codrul cu izvoarele.




	(Convorbiri Literare, XIII, 7, 1 octombrie 1879)


Foaia veștedă


Vîntu-o foaie vestejită 

Mi-au adus mișcînd fereasta — 

Este moartea ce-mi trimite 

Fără plic scrisoarea-aceasta. 



Voi păstra-o, voi întinde-o 

Între foile acele, 

Ce le am din alte timpuri 

De la mîna dragei mele. 



Cum copacu-și uită foaia 

Ce pe vînt mi-a fost trimisă, 

Astfel ea uitat-au poate 

Aste foi de dînsa scrise. 



Vorbele iubirii moarte 

Vinovate-mi stau în față, 

Dovedite de minciună 

Cer să sting a lor viață. 



Dulcea lor zădărnicie 

Nu mă-ndur s-o pun pe foc, 

Deși-mi stau atît de triste 

Că nu pot muri pe loc. 



Voi păstra întreg amarul 

Și norocul ăstor foi, 

În durerea vechii pierderi 

Recitindu-mă napoi; 



Numai vestea blînd-a morții, 

Foaia tristă le-am adaos: 

Moartea vindec-orice rană, 

Dînd la patime repaos.




Despărțire


Să cer un semn, iubito, spre-a nu te mai uita?

Te-aș cere doar' pe tine, dar nu mai ești a ta;

Nu floarea vestejită din părul tău bălaiu,

Căci singura mea rugă-i uitării să mă dai. 



La ce simțirea crudă a stinsului noroc

Să nu se sting' asemeni, ci 'n veci să stea pe loc?

Tot alte unde-i sună aceluiași pârău:

La ce statornicia părerilor de rău,

Când prin această lume să trecem ne e scris

Ca visul unei umbre și umbra unui vis?

La ce de-acu 'nainte tu grija mea s'o porți?

La ce să măsuri anii ce sboară peste morți?

Tot una-i dacă astăzi sau mâne o să mor,

Când voiu să-mi piară urma în mintea tuturor,

Când voiu să uiți norocul visat de amândoi.

Trezindu-te, iubito, cu anii înapoi,

Să fie neagră umbra în care-oiu fi pierit,

Ca și când niciodată noi nu ne-am fi găsit,

Ca și când anii mândri de dor ar fi deșerți —

Că te-am iubit atâta putea-vei tu să ierți?

Cu fața spre părete mă lasă prin străini,

Să 'nghețe sub pleoape a ochilor lumini,

Și când se va întoarce pământul în pământ,

Au cine o să știe de unde-s, cine sunt?

Cântări tânguitoare prin zidurile reci

Cerși-vor pentru mine repaosul de veci;

Ci eu aș vrea ca unul, venind de mine-aproape,

Să-mi spuie al tău nume pe 'nchisele-mi pleoape,

Apoi — de vor — m'arunce în margine de drum...

Tot îmi va fi mai bine ca 'n ceasul de acum.

Din zare depărtată răsar' un stol de corbi,

Să 'ntunece tot cerul pe ochii mei cei orbi,

Răsar' o vijelie din margini de pământ,

Dând pulberea-mi țărânii și inima-mi la vânt...



Ci tu rămâi în floare ca luna lui April,

Cu ochii mari și umezi, cu zâmbet de copil,

Din cât ești de copilă să 'ntinerești mereu,

Și nu mai ști de mine, că nu m'oiu ști nici eu.






Despărțire de Mihai Eminescu - varianta audio (mp3)





Răsai asupra mea...


Răsai asupra mea, lumină lină,

Ca-n visul meu ceresc d-odinioară;

O, maică sfântă, pururea fecioară,

În noaptea gândurilor mele vină.



Speranța mea tu n-o lăsa să moară

Deși al meu e un noian de vină;

Privirea ta de milă caldă, plină,

Îndurătoare-asupra mea coboară.



Străin de toți, pierdut în suferința

Adâncă a nimicniciei mele,

Eu nu mai cred nimic și n-am tărie.



Dă-mi tinereța mea, redă-mi credința

Și reapari din cerul tău de stele;

Ca să te-ador de-acum pe veci, Marie!




Ta twam asi


Fiică gingașă de rege, când în haina ta bogată

Treci în faeton de gală și te mlădii zâmbitoare,

Cum din frunzele-nfoiate râde proaspătă o floare,

Toată lumea ce te vede e de tine-nseninată.



Zbori cu șase cai ca vântul și răsai ca aurora.

Cu căciulele în mână și cu gurile căscate,

Oamenii salută-n cale pământeasca zeitate.

Tu te-nchini. Te simți născută spre norocul tuturora.



Dar deodată în mulțime tu fixezi ochiul tău mare.

De o umbră-nfiorată e gândirea ta cuprinsă...

O femeie de pe stradă și-a-nălțat privirea-i stinsă

Înspre tine... fără ură, făr-amor, fără păsare.



Tu? Unde te-apropii codrul se preface în grădină,

Întristarea-n bucurie, bucuria-n fericire...

Secolii coroanei tale cu regală strălucire

Pot să scoată grâu din pietre și palate din ruină.



Ea? născută-ntr-o cămară în mizerie obscură,

N-auzi nici glas de mumă, nici a preoților psalme...

S-a trezit cu comedianții cum juca bătând din palme,

Pe-a pierzării căi părinții o-ndreptară ș-o vândură.



Ea? De-o intra în templu, sub negre boltituri

Al morții spirit doară îl simte în tăcere,

Căci nu-nțelege blândul cuvânt de mângâiere

Din paginele unse a sfintelor scripturi.



Ce-nseamn-acele candeli ce ard în orice colț

Sub chipuri mohorâte cu-adânci și slabe fețe?

Ce-nseamn-acea cântare pătrunsă de blândețe,

Ce împle tânguioasă puternicile bolți?



Rugămu-ne-ndurărilor,

Luceafărului mărilor!

Din valul ce ne bântuie

Înalță-ne, ne mântuie!

Privirea adorată

Asupră-ne coboară,



O, maică prea curată

Și pururea fecioară,



Marie!



Răpită de duiosul organelor avânt,

Pe cartea cea de rugă alunec-a ta drepată,

Iar ochii tăi cei umezi la ceruri se îndrepată.

Ea?... cade în mulțime cu fața la pământ.





*



De-ai muri copil de rege de-ale florilor miroasă,

Ca de marmură un înger sub boltirile înalte,

Pe un catafalc depusă ­ un popor ar plânge-ncalte,

După sufletul tău dulce, după sfânta cea frumoasă.



Ea? Dacă va cădea moartă într-o noapte de beție

Prin ciocnire de pahare și prin danțuri desfrânate...

Vreun cioclu de pe uliți va-ncărca-o-atunci-n spate,

Dară nici în moarte însăși liniște nu va să-i fie.



Nu. Nici maiestatea morții nu sfințește pe sărac...

Căci scheletu-acela care a purtat ast-avuție

De amar și de durere, preparat de-anatomie

Va face-un pedant dintr-însul... Iar în urmă, într-un sac,



Va fi aruncat în groapa cea comună. O scânteie

Ce-a pierit fără de urmă. Și cu toate astea-i semeni

Ca și lacrima cu roua. Parc-ați fi surori de gemeni:

Două vieți în două inimi, și o singură femeie.




Viața


Când aud vreodată un rotund egumen,

Cu foalele-ncinse și obrazul rumen,

Povestind că viața e calea durerii

Și că pocăința urmează plăcerii,

Mă întreb: „Acesta poate ca să știe

Cum este viața, cum cată să fie?."



Noaptea scânteiază cu-a ei mii de stele,

Varsă raze slabe pasurilor mele,

Ulicioara-i strâmtă și, din ziduri vechi,

Vorbe, râs și plânset sună în urechi;

Glasuri rătăcite trec prin geamuri sparte

Și prin uși închise, prin zidiri deșarte.



Colo, lângă lampă, într-un mic ietac,

Vezi o fată care pune ață-n ac;

Fața ei e slabă de-o paloare crudă,

Ochii ei sunt turburi, pleoapele asudă,

Degetele repezi poartă acul fin:

Ea își coase ochii într-un tort de in;

Vânătă-i e buza, lipsită de sânge,

Ochiul ei cel turbur nu mai poate plânge.



La ce oare dânsa s-a născut pe lume,

O sărmană frunză pe oceanu-n spume,

O sărmană umbră, orfană și slabă,

De care-n mulțime nimenea nu-ntreabă?

Din zori până-n noaptea neagră și târzie

O vezi printr-o albă perdea străvezie

Cum mereu lucrează... ș-abia pâne goală,

Frig și insomnie, lacrime și boală.

Tot ce-n astă lume mai poate pricepe

E că de-ncetează lucrul... foamea-ncepe.



Negustoru-și pune pânzele-nainte,

Lucrul scump și harnic unor ceasuri sfinte,

El are briliante pe degete groase

Din nopțile celor care pânza-i coase;

Desface ducesei, c-o galantă grabă,

In cusut în lacrimi de o mână slabă:

Pânze moi în care se țesură zile,

Vederea și somnul sărmanei copile,

Albe ca zăpada ce cade în fulgi;

Dar, cum sunt cusute, sunt bune de giulgi.



Când îți trec prin minte acestea, copilă,

Te uiți în oglindă și îți plângi de milă:

Vrei s-o vezi chiar bine, s-o ții bine minte

Pe nefericita, dulce și cuminte,

Fără nici un reazem, care nu așteaptă

Decât moartea care singură e dreaptă...



În această viață de mizerii plină

Singura-i amică este o albină,

Rătăcită ­ ce știi cum ­ în strada veche.

Glasul îi pătrunse la a ei ureche,

Deschizând fereastra, să intre o lasă

Între flori să doarmă și să-i stea în casă.

Se iubiră cele două proletare:

O insectă-umană, una zburătoare.



Fata stând pe gânduri, vesela albină

Cu galanterie de buze-i s-anină,

Ca și când i-ar zice: „Au nu știi tu oare

Cum că a ta gură-i cea mai dulce floare?

Căci tu ești frumoasă, chiar ca și o sfântă,

Ochiul tău cel dulce și umbrit mă-ncântă".





*



Într-o zi, copila moare: se-nțelege,

Moartea numai știe mânile să lege.

În sicriu au pus-o. Fața ei cea trasă

Era adâncită, însă tot frumoasă.

I-au pus flori pe frunte... Corpul ei cel fin

Ce nobil transpare din giulgiul de in!

Fereastra-i deschisă: primăvara plină

Pătrunde printr-însa; dar biata albină

În câmp nu mai fuge, ci-mprejur se poartă,

Încunjură capul și gurița moartă;

Ea zboară aproape și tot mai aproape,

Și vrea cu amica-i deodată s-o-ngroape...



Deci când se întâmplă s-aud vreun egumen,

Cu foalele-nchise și obrazul rumen,

Povestind că viața e calea durerii

Și că pocăința urmează plăcerii,

Mă întreb: „Acesta poate ca să știe

Cum este viața, cum cată să fie?"




Calul troian


Și ascultând așa fel de-al unora îndemn,

Băgară în cetate pe calul cel de lemn

Ș-apoi pe veselie, pe chef se așternură

Pân- ce în miezul nopții pe toții somnu-i fură...

Din calul acel mare elinii se coboară,

Cu pază ei prin uliți în pândă se strecoară;

Cum văd că mic și mare căzuse-n somn ca morți,

Ei gâtuie străjerii, ce stau lungiți la porți

Ș-aprind făclii în noapte pe-a zidurilor creste.

Din Tenedos văzură luminile aceste

Și-mplătoșați cum fură, armați cu lănci și săbii,

S-apropie de țărmuri pe negrele corăbii.

Când peste lumea toată domnea a nopții slavă

Ei prea cu molcomișul și fără de gâlceavă

Intrară în cetate... oricare repezi

Și începur-în toții a da și a snopi.

Tăiau bătrâni și tineri, din mic până la mare,

Ostași în floarea vârstei și tinere fecioare...

Și-s chiote, blesteme din inimă, rărunchi.

Prin porțile cetății curgeau pân-în genunchi

Șiroaiele de sânge... pe pruncii cei de țâță

Îi aruncau în flăcări, să nu rămâie viță

Și urmă de Troada... Și dând în visterie

Grămezile de aur răpeau cu lăcomie.

Trei zile pustiiră cetatea și olatul

Împlând cu jale țara lui Priam-împăratul.

Când oamenii-s grămadă uciși în orice loc,

Elinii atunci dederă cetății mândre foc

De răsărea din ziduri o mare de jeratec

Roșind bolta întreagă și crugul singuratec.



Ard turnurile-n vânturi ­ de vaietele mumii

Nu se vedea de flăcări nici marginile lumii.




Între pasări


Cum nu suntem două pasări,

Sub o streașină de stuf,

Cioc în cioc să stăm alături

Într-un cuib numai de puf!



Nu mi-ai scoate oare ochii

Cu-ascuțitul botișor

Și alăturea de mine

Sta-vei oare binișor?



Parcă mi te văd, drăguță,

Că îmi zbori și că te scap,

Stând pe gard, privind la mine,

Ai tot da cochet din cap.



Iară eu suit pe casă

Și plouat de-atât amor,

M-aș umfla ursuz în pene

Și aș sta într-un picior.




După ce atâta vreme


După ce atâta vreme

Laolaltă n-am vorbit,

Mie-mi pare că uitarăm

Cât de mult ne-am fost iubit.



Dar acum te văd nainte-mi

Dulce, palidă cum șezi ­

Lasă-mă ca altădată

Umilit să-ngenunchez,



Lasă-mă să-ți plâng de milă,

Să-ți sărut a tale mâni...

Mânușițe, ce făcurăți

De atâtea săptămâni?




În van căta-veți...


În van căta-veți ramuri de laur azi,

În van căta-veți mândre simțiri în piept.

       Toate trecură:

Viermele vremilor roade-n noi.



Căci nu-i iubire, ură d-asemeni nu-i

Și ce rămase umbra simțirei e:

       Murmura lumei

Netedă, palidă, ca și ea.



Nu e antica furie-a lui Achile,

Nu este Nestor blândul-cuvântător.

       Aprigul Ajax

Țărână-i azi, și nimic mai mult.



Și unde-i Roma, doamnă a lumii-ntregi,

Și unde-s astăzi vechii și marii Caesari?

       Tibrule galbăn,

Unde e astăzi mărirea ta?



Chiar papii mândri cu trei coroane-n cap,

Păstori de nații cu strâmbă cârjă-n mâni,

       Pulbere-s astăzi.

Pulbere sunt chiar vii fiind.



Căci nu sărută regii piciorul lor,

Căci nu se-nchină lumea la glas de sfânt.

       Semnele tainei

Mute rămân și îi fac de râs.



Chiar tronul papei azi ca o scenă e

Și el își face mutrele lui plângând.

       Hohotul lumei

Lumei întregi îi răspunde-atunci.



Căci nu-i s-ardice bolțile de granit,

Un Michel-Angelo nu-i să facă iar

       Ziua din urmă.

Templele vechie pustie rămân.



Să-nvie pânza, Rafael astăzi nu-i.

Nu-nvie dalta-n mânile cele noi.

       Moartă rămâne

Marmura grea sub ochiul mort.



În van căta-veți ramuri de laur azi,

În van căta-veți mândre simțiri în piept.

       Toate trecură:

Viermele vremilor roade-n noi.




Noi amândoi avem același dascăl


Noi amândoi avem același dascăl,

Școlari suntem aceleiași păreri...

Unitul gând oricine recunoască-l.

Ce știi tu azi, eu am știut de ieri.

De-aceleași lucruri plângem noi și râdem...

Non idem est si duo dicunt idem.



Tu zici că patria e-n decădere,

De râs și de ocară c-au ajuns;

Când cineva opinia mi-ar cere,

El ar primi tot astfel de răspuns,

Ca de rușine ochii să-i închidem:

Non idem est si duo dicunt idem.



Căci din adâncul gândurilor tale

Răsare ură din al meu amor.

Tu ai vrea tot să meargă pe-a sa cale,

Eu celui slab îi sunt în ajutor.

Cu-același gând, noi totuși ne desfidem:

Non idem est si duo dicunt idem.



Pe mine răul, deși râd, mă doare,

Mă ține liniștea vieții-ntregi;

Iar tu uiți tot la raza de splendoare

Ce-o varsă-asupra ta a lumii regi...

Ș-ai vrea cu proprii mâni să ne ucidem:

Non idem est si duo dicunt idem.



E greu a spune ce deosebire

Ne-a despărțit, de nu mergem de-a valma.

Și s-ar vedea atunci fără-ndoială

...................................................



Când noi ne-am scoate sufletele-n palmă,

Ca-ntregul lor cuprins noi să-l deschidem:

Non idem est si duo dicunt idem.




O, -nțelepciune ai aripi de ceară!


Ce mâni subțiri s-apucă de perdele

Și într-o parte timide le trag!

În umbra dulce, după vechi zăbrele

Suspină gură-n gură, drag cu drag.

Lucește luna printre mii de stele,

Suspină vântu-n frunzele de fag,

Se clatin codri mângâiați de vânt ­

Lumini pe ape, neguri pe pământ.



              *



O,-nțelepciune, ai aripi de ceară!

Ne-ai luat tot făr' să ne dai nimic,

Puțin te-nalți și oarbă vii tu iară,

Ce-au zis o vreme, altele deszic,



Ai desfrunzit a visurilor vară

Și totuși eu în ceruri te ridic:

M-ai învățat să nu mă-nchin la soarte,

Căci orice-ar fi ce ne așteaptă ­- moarte!



Tu ai stins ochiul Greciei antice,

Secat-ai brațul sculptorului grec,

Oricât oceanu-ar vrea să se ridice

Cu mii talazuri ce-nspumate trec,

Nimic el nouă nu ne poate zice.

Genunchiul, gândul eu la el nu-mi plec,

Căci glasul tău urechea noastră-o schimbă:

Pierdută-i a naturii sfântă limbă.



În viața mea ­ un rai în asfințire ­

Se scuturau flori albe de migdal;

Un vis purtam în fiece gândire,

Cum lacul poartă-o stea pe orice val;

A zorilor suavă înflorire

Se prelungea până-n amurgul pal,

În văi de vis, în codri plini de cânturi,

Atârnau arfe îngerești pe vânturi.



Și tot ce codrul a gândit cu jale

În umbra sa pătată de lumini,

Ce spun: izvorul lunecând la vale,

Ce spune culmea, lunca de arini,

Ce spune noaptea cerurilor sale,

Ce lunii spun luceferii senini

Se adunau în râsul meu, în plânsu-mi,

De mă uitam răpit pe mine însumi.



În van cat întregimea vieții mele

Și armonia dulcii tinereți;

Cu-a tale lumi, cu mii de mii de stele.

O, cer, tu astăzi cifre mă înveți;

Putere oarbă le-aruncă pe ele,

Lipsește viața acestei vieți;



Ce-a fost frumos e azi numai părere ­

Când nu mai crezi, să cânți mai ai putere?



Și dacă nu-i nimic decât părere

Tot ce suspină inimei amor,

Istoria cu lungile ei ere

Un vis au fost amar ­ amăgitor;

Tot ce-aspirarăm, toată-acea putere

Care-am robit-o falnicului dor

Am cheltuit-o ca niște nebuni

Pe visuri, pe nimicuri, pe minciuni.



Sunt nențelese literele vremii

Oricât ai adânci semnul lor șters?

Suntem plecați sub greul anatemii

De-a nu afla nimic în vecinic mers?

Suntem numai spre-a da viață problemei,

S-o dezlegăm nu-i chip în univers?

Și orice loc și orice timp, oriunde,

Aceleași vecinice-ntrebări ascunde?




Stelele-n cer


Stelele-n cer

Deasupra mărilor

Ard depărtărilor

       Până ce pier.



După un semn

Clătind catargele,

Tremură largele

       Vase de lemn;



Niște cetăți

Plutind pe marile

Și mișcătoarele

       Pustietăți.



Stol de cocori

Apucă-ntinsele

Și necuprinsele

       Drumuri de nori.



Zboară ce pot

Și-a lor întrecere,

Vecinică trecere ­

       Asta e tot...



Floare de crâng,

Astfel viețile

Și tinerețile

       Trec și se stâng.



Orice noroc

Și-ntinde-aripele

Gonit de clipele

       Stării pe loc.



Până nu mor,

Pleacă-te, îngere,

La trista-mi plângere

       Plină de-amor.



Nu e păcat

Ca să se lepede

Clipa cea repede

       Ce ni s-a dat?




Stau în cerdacul tău...


Stau în cerdacul tău... Noaptea-i senină.

Deasupra-mi crengi de arbori se întind,

Crengi mari în flori de umbră mă cuprind

Și vântul mișcă arborii-n grădină.



Dar prin fereastra ta eu stau privind

Cum tu te uiți cu ochii în lumină.

Ai obosit, cu mâna ta cea fină

În val de aur părul despletind.



L-ai aruncat pe umeri de ninsoare,

Desfaci visând pieptarul de la sân,

Încet te-ardici și sufli-n lumânare...



Deasupră-mi stele tremură prin ramuri

În întuneric ochii mei rămân,

Ș-alături luna bate trist în geamuri.




Un om de stat (Wernicke, 1697)


Un om de stat, ce multe îți promite,

Să nu-i arăți că tu nu-i dai credință,

Ci-i mulțămește cu-nchinări smerite.



Ca să nu-și dea prea mult silință,

Te fă că crezi orice el o să-ți zică.

Ajută-l însuți tu, ca să te mință:



Destul folos, dacă măcar nu-ți strică.




Donec eris felix... (Ovidius)


Ovidius, 

Până vei fi fericit număra-vei amici o mulțime,

Cum se vor întuneca vremile singur rămâi!




De pe ochi ridici...


De pe ochi ridici închisă

Languroasa, lungă geană,

Rai de fericiri promise

Și de tainică dojană.



Și-ți pui degetul pe gură,

Sfătuiești și ameninți

Și îmi dai învățătură

Să ne facem mai cuminți.



Atunci brațul meu cuprinde

Mlădiosul tău grumaz:

„Mâni vom fi cum vei pretinde,

Dar cum sunt mă lasă azi."



Astfel lupt cu-a ta mustrare

Ceasuri, zile, săptămâni,

Și mereu a mea-ndreptare

O amân de azi pe mâni.




Și era ploaie cu senin...


Și era ploaie cu senin

       Senin cu ploaie,

Salcâmii ramurile-nclin

       Și le îndoaie.



Acuma toți ei înfloresc

       De primăvară

Ș-un dulce miros răspândesc

       În dalba sară.



Un mândru soare scânteind

       Pe bolta-albastră

El bate ploaia șiroind

       Pe-a ta fereastră.



Și-n haină albă tu apari

       Cu pasuri line

Și numai ochii tăi cei mari

       Privesc la mine.



Atât de dulce și de plin

       C-așa văpaie

Ah, era ploaie cu senin

       Senin cu ploaie.




E trist ca nimeni să te știe


E trist ca nimeni să te știe,

Dar și mai trist să-ți zici mereu

Că te-a pătruns nimicnicie

Deși ai fost ca Dumnezeu.



Unde sunteți, iubiri deșarte,

Ochi mari ce nu-i mai pot uita?

O, fugi departe, fugi departe,

La ce mă-ngâni cu fața ta?



În vița lumii acestie,

Ce-i fără capăt și-nceput,

În toată neagra vecinicie

O clipă numai te-am avut.



De-atunci te chem din întuneric

Și amintirea ta dezmierd

Pân-ce răsai... un vis himeric,

Abia răsai... și iar te pierd.



Ca la un zvon ce lin adie

Urechea țin, mereu ascult...

Tot mai puțină armonie...

Pustiu din ce în ce mai mult.



Și din comoara-mi de suspine,

Cu amintiri, cu dor îmbrac

Acest amor bogat în chinuri

Și-n mângâieri de tot sărac.




Zboar-al nopții negru flutur


Zboar-al nopții negru flutur

Cu-a lui aripi ostenite,

Pe când crengile se scutur

Pe cărări înțelenite.



Iară bolta cea senină

Printre ramuri, printre frunză,

Aruncând dungi de lumină

Cearcă tainic să pătrunză.



Prin a ramurilor mreajă,

Sună jalnic în urechi

Cântec dulce ca de vrajă,

De sub teiul nalt și vechi.



Iară sunetele sfinte

Mișcă jalnic al tău piept:

Nu mai cugeți înainte,

Nici nu cauți îndărăpt,



Ci asculți de păsărele

Ciripind în verde crâng,

Cum de-amoru-ne-ntre ele

Sfătuindu-se ne plâng.




Ca o făclie...


Prin tomuri prăfuite ce mesele-i încarcă,

Edgar trece cu gândul prin veacuri ca-ntr-o barcă.

Nimica nu oprește a gândurilor grabă,

Din când în când în cale-i pe sine se întreabă:

La ce folos că timpul și spațiul străbate

Și ce folos că vecinic râvnind singurătate,

El de nimic în lume viața-i n-o s-o lege,

Că-nțelegând deșertu-i, problema-i n-o-nțelege...



Ce caută talentu-i în șirele s-arate?

Cum luna se ivește sau vântu-n codru bate?

Dar de-o va spune-aceasta sau dacă n-o va spune,

Pădurile și luna vor face-o de minune.

Ba ele vor întrece de-a pururi pe-autori

Ce-au spus aceste lucruri de zeci de mii de ori.

O, capete pripite, în colbul trist al școlii,

Cetiți în foliante ce roase sunt de molii

Și viața, frumuseța, al patimei nesaț

Nu din viața însăși ­ din cărți le învățați.

În capetele voastre, de semne multe sume,

Din mii de mii de vorbe consist-a voastră lume.



Ca o făclie stinsă de ce mereu să fumegi,

De ce mereu aceleași gândiri să le tot rumegi

Și sarcina de gânduri s-o porți ca pe un gheb,

Astfel ades în taina durerii mă întreb...

Nu aflu unde capul în lume să mi-l pun:

Căci n-am avut tăria de-a fi nici rău, nici bun,

Căci n-am avut metalul demonilor în vine,

Nici pacinica răbdare a omului de bine,

Căci n-am iubit nimica cu patimă și jind ­

Am fost un creier bolnav ș-o inimă de rând.



Demult de vorbe goale nici voi să mai ascult.

Nimic e pentru mine ce pentru lume-i mult.

Ce este viitorul? Trecutul cel întors

E șirul cel de patimi cel pururea retors.

Am azvârlit în laturi greoaie, veche cărți,

Cari privesc viața din mii de mii de părți

Și scrise în credința că lumea tot se schimbă

Cu dezlegări ciudate și cu frânturi de limbă.

Nu-i foliant în lume din care să înveți

Ca viața preț să aibă și moartea s-aibă preț...

Și de pe-o zi pe alta o târâi uniform

Și nici să pot de somnul pământului s-adorm.



Pustie, sură, rece și fără înțeles...

Nu apăr adevărul, nu apăr un eres,

Nu sunt la înălțime și nu sunt dedesupt,

Cu mine nu am luptă, cu lumea nu mă lupt

Să-nving eu adevărul sau să-ntăresc minciuna,

În cumpenele vremii sunt amândouă una.

Să țin numai la ceva oricât ar fi de mic...

Dar nu țin la nimica, căci nu mai cred nimic.



În manta nepăsării mă-nfășor dar și tac

Și zilele vieți-mi în șiruri le desfac,

Iar visurilor mele le poruncesc să treacă

Iar ele ochii-albaștri asupra mea și-i pleacă,

Cuprinse de amurgul cel fin al aurorii:

Văpaia-n ochi unită-i cu farmecul palorii.

Trec, pier în adâncimea iubirii ș-a genunii,

Icoanele frumoase și dulci a slăbiciunii

Ca flori cu veștejite și triste frumuseți:

Uitarea le usucă sărmanele vieți...

Ș-apoi!? Ce-mi pasă!? Fost-am în lume poate unic

Ce fără să știu unde pe-a lumii valuri lunec?



Mulțimea nu se naște decât spre a muri...

Rușine-i al ei număr cu unul a spori?

Ferice de aceia ce n-au mai fost să fie,

Din leagănul cărora nu s-a durat sicrie,

Nici în nisip vro urmă lăsar-a lor picioare

Neatinși de păsul lumii trecute, viitoare,

De-a pururi pe atâția câți fură cu putință:

Numele lor e nimeni, nimic a lor ființă.

Ei dorm cum doarme-un haos pătruns de sine însuși,

Ca cel ce-n visu-i plânge, dar nu-și aude plânsu-și

Ș-a doua zi nu știe nimic de acel vis.

Vai de acel ce ochii în lume i-a deschis!

Blestem mișcării prime, al vieții primul colț.

Deasupră-i se-ndoiră a cerurilor bolți,

Iar de atunci prin haos o muzică de sfere,

A cărei haină-i farmec, cuprinsul e durere.



O, genii, ce cu umbra pământul îl sfințiți

Trecând atât de singuri prin secolii robiți,

Sunteți ca acei medici miloși și blânzi în viață

Ce parcă n-au alt bolnav decât pe cel de față.

Oricui sunteți prieteni, dar orișicui îi pare

Că numai pentru dânsul ați fost în lumea mare.

În orice veac trăirăți neîncetățeniți,

Și totuși nici într-unul străini nu o să fiți,

Căci lamura vieții ați strâns-o cu-ngrijire

Și dându-i acea haină de neîmbătrânire,

Oricât se schimbe lumea, de cade ori de crește,

În dreapta-vă oglindă de-a pururi se găsește.

Căci lumea pare numai a curge trecătoare.

Toate sunt coji durerii celei nepieritoare,

Pe când tot ce aleargă și-n șiruri se așterne

Repaosă în raza gândirii cei eterne.

Iar adevărul, ca și păcatul mumii Eve,

De față-i pretutindeni și pururea aieve.




O, stingă-se a vieții...


O, stingă-se a vieții fumegătoare faclă,

Să aflu căpătâiul cel mult dorit în raclă!

N-aflai loc unde capul în lume să mi-l pun,

Căci n-am avut tăria de-a fi nici rău, nici bun,

Căci n-am avut metalul demonilor în vine,

Nici pacinica răbdare a omului de bine,

Căci n-am iubit nimica cu patimă și jind...

Un creier plin de visuri ș-o inimă de rând.



De mult a lumii vorbe eu nu le mai ascult,

Nimic e pentru mine ce pentru ea e mult.

Viitorul un trecut e, pe care-l văd întors...

Același șir de patimi s-a tors și s-a retors

De mânile uscate a vremii-mbătrânite.

Sunt limpezi pentru mine enigmele-ncâlcite:

Nu-ntreb de ce în lume nu ne e dat de soarte

Noroc fără durere, viață fără moarte.

Am pus demult deoparte acele roase cărți

Ce spun c-a vieții file au vecinic două părți...



Cu-a lor înțelepciune nimica nu se schimbă

Cu dezlegări ciudate și cu frânturi de limbă

Ocupe-se copiii... Eu pun o întrebare

Nu nouă, însă dreaptă... nu liberă, dar mare.



Viața, moartea noastră noi le ținem în mâni,

Pe ele deopotrivă noi ne simțim stăpâni.

O cupă cu otravă, un glonte, un pumnar

Ne scapă deopotrivă de-o lume de amar.

De ce țin toți la dânsa, oricât de neagră fie?

Ea împlinește oare în lume vo solie?

E scop în viața noastră ­ vun scop al mântuirii?

Nu junghiem ființa pe-altarul omenirii?

A gândului lucire, a inimei bătaie

Ridică un grăunte din sarcina greoaie

Mizeriei comune? Trăind cu moartea-n sân

Pe altu-n astă lume îl doare mai puțin?

O, eu nu cer norocul, dar cer să mă învăț

Ca viața-mi preț să aibă și moartea s-aibă preț.

Să nu zic despre mine ce omului s-a zis:

Că-i visul unei umbre și umbra unui vis.



O, Demiurg, solie când nu mi-ai scris în stele,

De ce mi-ai dat știința nimicniciei mele?

De ce-n al vieții mijloc, de gânduri negre-un stol

Mă fac să simt în minte și-n inimă un gol?

De ce de pe vedere-mi tu vălul ai rărit,

Să văd cum că în suflet nu am decât urât?

Viața mea comună s-o târâi uniform

Și să nu pot de somnul pământului s-adorm?



Zadarnică, pustie și fără înțeles

Viața-mi nu se leagă de-un rău sau de-un eres.

Eu nu mă simt deasupra și nu sunt dedesupt,

Cu mine nu am luptă, cu lumea nu mă lupt

Pentru-o minciună mare ori mare adevăr.

Totuna mi-ar fi mie, căci alta nu mai cer,

Decât să fiu în dreapta ori stânga hotărât,

S-omor și eu pe altul sau să fiu omorât

Și făr- de nici un titlu în lume să mă-nser...



Căci ce-i la urma urmei minciună, adevăr?...

Să țin numai la ceva... oricât ar fi de mic...

Dar nu țin la nimica, căci nu mai cred nimic.




Urât și sărăcie


Urât și sărăcie sunt acei doi tovarăși,

A căror urme crude le aflu pururi iarăși

Pe orice chip și-n orice-ndrăznii de a iubi...

Iubit-am poate cântul, voit-am a robi

Cu el un suflet dulce, al meu întreg să fie...

Zburat-au chip și cântec ­- urât și sărăcie!

Căci ce nu ai în clipa în care ai dorit

Se schimbă-n rău cu vremea, de farmec sărăcit.

S-arată înainte-ți o schele despoiată

De orice vis cu care o îmbrăcai odată.

Puterea tinereții, a minții vioiciune,

A inimei bătaie, și gingașa minune

Din ochi, când toată viața în ei îți este scrisă

De o citește-oricine scrisoarea ei deschisă,

Dar mai cu seamă aceea ce tu vrei s-o citească...

Cum trec, cum trec cu toate... și făr' să le oprească

Nimic... Astfel te-ntuneci o stea în vecinicie

Și ce-ți rămâne-n urmă? vreme și sărăcie.

Da, vreme! numai vreme să aibi să simți deplin

Ce mult puteai în lume, și cât, cât de puțin

Ți-a fost dat. Dacă nobil ai fost și blând și drept,

Dacă prin a ta minte ai fost un înțelept,

Având darul pe care natura-l poate da,

Frumsețe, minte, ajuns-ai la ceva?

Căci nu caută lumea aceea ce slăvește,

Aceea ce o prinde -­ ci ceea ce-i priește.

Dacă ești rău și-i vine răutatea la-ndemână,

Dacă ești prost, și vasta prostie e stăpână,

Sau de-un deșert atârnă în lume a ta soartă

Și nu știi cum deșerții prin lingușiri se poartă

Sau nu poți ști... Atuncea de ce folos e ție

C-ai avut tot ce firea ți-a dat cu dărnicie,

Că ești podoabă scumpă în lume orișicui,

Podoabă ce nu-i trebuie în lume nimănui?



Virtutea e-o poveste... când gândul ți-l ascuți,

Tu vezi că slăbiciuni sunt vestitele virtuți:

Noblețea-i slăbiciunea acelor ce nu pot

Pe sine să se puie deasupra peste tot,

Să aibă pentru toate adânc și greu dispreț,

Hrănind a lui viață din sute de vieți.

A nu-ți ține cuvântul când nu-ți vine-ndemână

A dezbrăca pe-acela ce ți s-a dat pe mână,

A înșela mulțimea cu mii făgăduinți,

Când ai mințit o dată să te mai pui să minți,

A urgisi pe-acela care ți-a făcut bine,

A împle a lui nume de pete și rușine -­

Aceasta nu e nobil... Dar toți - și-ndeosebi

O fac ușor -­ tu numai stai vecinic să întrebi.

Tu numai îți pui vorba și gândul la cântari,

Tu numai vrei a-ntrece caracterele mari,

Privind peste mulțime cu multă nepăsare...

Ei bine! P-astă dramă și soarta ta cea mare.

Din astă cumpănire de drept și datorie,

Ce ți-a rămas la urmă? Urât și sărăcie.



Iubit-ai?... Ah! un caier de cânepă nu-i moale,

Nu-i blond cum e podoaba cea dulce-a frunții sale!

Cu gura ei subțire și mâni reci ca de ceară,

Iar ochiu-i plin de raze străluce în afară,

Răpindu-ți ție ochii cu a lor strălucire.

Tu n-ai gustat din rodul acel de fericire:

Tu ești onest și plin de respect și generos

Să frângi în zarea vieții un rod așa frumos.

Te-ai dus și te urmară părerile de rău.

În urma ta venit-au un neted nătărău

Ș-acesta... ei... făcut-au ce n-ai vrut să cutezi;

Ce-a mai rămas din dulcea figură, mergi de vezi:

Anii i-au scris cu pana lor neagră pe-a ei frunte.

Și gura cea cu albe mărgăritari, mărunte,



Acuma e zbârcită și ochiul plin de pară,

Ce-și revărsa lumina sa rece în afară

E stins, și nu-i nimica în el, nu-i adâncime;

Tu nu mai vezi într-însul ce nu văzuse nime

Decât tu... Ce ajunse a fi? Cochetă, rece,

Lingușitoare, crudă, din mână-n mână trece

Și caută-n iubire plăcerea numai, care

E-o clipă de beție și-o zi de dezgustare.

Dară acea iubire adâncă și curată,

Care-n viață vine o dată, num-o dată,

Acea eternă sete ce-o au după olaltă

Doi oameni ce-și pierdură privirea una-ntr-altă,

Acel amor atât de nemărginit, de sfânt,

Cum nu mai e nimică în cer și pre pământ,

Acea înamorare de tot ce e al ei,

De-un zâmbet, de un tremur al gingașei femei,

Când pentru o privire dai viață, dai noroc,

Când lumea ți-este neagră de nu ești la un loc

Cu ea... Unde-i norocul ce l-a promis ea ție?

Ce va rămâne vouă? Urât și sărăcie!




Alei mică, alei dragă


Alei mică, alei dragă,

Cine vrea să ne-nțeleagă

Vază frunza cea pribeagă,

Ce-i ca viața noastră-ntreagă.



Alei dragă Veronică

Despărțirea toate strică,

De ne-alegem cu nimică ­

Viața trece, frunza pică.





*



Alei dragă, alei mică,

Viața trece, frunza pică,

Și din ura ce ne strică

Nu ne-alegem cu nimică.



Măcar cine ce grăiește,

Altul alta îndrăgește.

Inima-mi pe cât trăiește

Tot la tine se gândește.



Alei mică, alei dragă,

Ia vezi frunza cea pribeagă ­

Așa trece viața-ntreagă

Și nimic n-o să s-aleagă.




Dragoste adevărată


Dragoste adevărată

De fecioară prea curată;

Tânără-ntineritoare,

Dragoste de fată mare;

Însă plină-i de durere

Dragostea cea de muiere,

De durere și de haz,

De dulceață și necaz;

Îndărătnică și dragă

Cată ceartă ziua-ntreagă,

Iară sara se împacă,

Că tot ție va să-ți placă;

Dragostea de la muieri

E cu sare și piperi,

Nu-i lihnită și dulceagă,

Zi cu zi în foc te bagă,

E războinică, fierbinte

Și cu capul fără minte;

Dragostea de la muiere

E ca fagurul de miere,

Dar un fagur pipărat,

Dulce când e supărat,

Că-i răstită și cu toane,

Nedusă pe la icoane;

Ochii negri amândoi

Îți dau pururea război,

Gura cea cu zâmbetele,

Tare-ți poartă sâmbetele

Ș-acel drac cu mâni subțiri

Cu mânie în priviri

Tot mai scump pe zi ce merge...




Minte și inimă


I



­ Ce privești în jos smerită,

Că te mânii te prefaci,

Când îți zic că el îți place

Și că tu demult îi placi.



Voi jucați în comedie

Rolul vostru de-nțelept,

Dar de ce unul la altul

Vă uitați atât de drept?



De ce, când pe neașteptate

El sosește uneori,

Rumenirea face locul

Unei gingașe palori;



Și privești cu ochi nesiguri,

Sânul crește făr să vrei?

Dar vă stingeți dupăolaltă...

Comedie, dragii mei...



Parcă-l văd cum vine ice,

Șade-n veci pe-același jeț

Și la tine își îndreaptă

Ochii negri și șireți.



Și când credeți cum că nime

Dimprejur nu vă ia sama,

Numa-atunci vă dați în petic

Și vă arătați arama.



Eu vă văd de pe sub gene:

Ochi-n ochi priviți fierbinte

Și de dragi unul altuia

Conversați fără cuvinte.



Cine nu v-ar ști, copilă,

Da, v-ar crede neam de sfinți.

Și să stați numai l-atâta...

Bine? Sunteți voi cuminți?...



­ Taci, mătușă, tu mă superi,

De-i vorbi mai mult eu fug.

Ce se pare că-i iubire

Nu-i decât prieteșug.



­ De prieteni, se-nțelege,

Vă-nșelați cu mult sistem.

Și de dânsul nu pe-atâta,

Dar de tine mai mă tem.



Pân-acum pornirea voastră

Ați știut să o mascați

Și în sufletele voastre

Cu durere vă iubeați.



Promițând unul altuia

Cum că nu veți mai iubi.

Voi gândeați c-o să rămâie

Astfel până veți muri.



Și-n această mângâiere,

De pe-o zi pe alta, voi

Trăgăniți o fericire

Dureroasă, amândoi.



Fiind siguri unul de-altul,

Să promiteți fu ușor

Cum că nu o să mai faceți

Alianțe de amor.



Dară azi pui capăt tragic

Astei stranie povești...

­ Doamne, Doamne, mătușico,

Nu ți-i greu să mai vorbești?



­ Nu mi-i greu, căci ești în stare

Să sfărâmi ca un... copil

Jucăria-ncântătoare

A frumosului idil.



Când vă văd mergând alături,

Vă zâmbiți și vă privesc

Și când credeți câte spuneți,

Eu fac haz și-ntineresc.



Voi, gurmanzi ai drăgostirii,

Cu rețeta cea mai bună

Învăliți amoru-n vorbe,

Clevetindu-l împreună.



Și feriți de ochii lumii,

Între rariștea de brazi,

Voi mergeți când vine sara,

Tu ești rumănă-n obraz.



Și atâta bucurie

Văd în ochii tăi cei mari...

Nu lipsește decât nunta

C-un taraf de lăutari.



În zădar oare Teodor

Scrie-a codrului poveste?

Și atât de rău îi pare

Că băiet el nu mai este?



Că nu vreți a da pe față

Dulcea taină înțeleg,

Căci cu-atâta e mai dulce ­

Dar un capăt nu aleg.



Și ce bine ați petrece

Azi, când viața vă zâmbește,

Cum în vremea mea Konaki

O spunea pe bătrânește:



„Prin pustii și munți sălbateci,

Prin prăpastii, râpi, ponoară,

Unde-n albia de stâncă

Sună blândele izvoară;



Acolo unde natura

Cu puterea ei măreață

Răspândit-au pretutindeni

Bucurie și viață;



Unde brazii cei de fală

Se înalță cu trufie,

Unde zmeura și mura

Au a lor împărăție;



Unde toate împreună

Strigă: «Vino, te oprește!»

Acolo amorul cheamă,

Acolo vin- de iubește.



Acolo ochiul zavistnic

Nu mai are vo putere:

Nu-i jignire în iubire,

Ci noroc și mângâiere."



Ție-ți trebuie vecinul;

Teodor e pentru tine:

Liniștit, cam mizantropic

Ș-apoi îl iubești, știu bine.



Ție-ți place poezia,

El lucrează versuri bune.

Toate versurile sale

Tu pe muzică le-i pune.



De-i cânta veți face duo,

Glasul vostru se combină;

De te-ai pune la piano

Te-a-nsoți din violină.



Ție-ți place moșioara,

Pe a ta vrei s-o lucrezi,

Iar el știe plugăria ­

Gospodar e, precum vezi.



Moșioara lui altdată

Era tot părăduită,

Vezi acuma ce-i aduce,

Cât de bine-i rânduită.



Așadar, nu sta la gânduri,

Prea ușor alegi din două,

Eu îți zic să-ți iei vecinul,

Ie-l cu mânile-amândouă.



­ Toată ziua se închide

Prin autori mâncați de molii

Și îl vezi întotdeuna

Cumu-i plin de colbul școlii.



­ Dar nu vine-n toată sara?

­ Vine. Poate i-i urât.

Ș-apoi nu știi cum că fusta

Femeiască-o au... urât?...



­ Pentru?

­ Știu eu care-i cauza?



­ Pentru că în lumea toată

Numai una-i este dragă.

Vezi așa, așa e, fată.



­ Ș-acea una?

­ Acea una



Stă naintea mea și coase

Și de-i spun că este astfel

Se preface mânioasă.



­ Frumuseți să spariu lumea,

Precum însăși vezi, nu am,

Deci în cumpănă pun toate

Și le măsor dram cu dram.



Ș-am văzut că-i mult mai bine

C-un moșneag să mă cunun

Decât iar să-mi risc eu sama

C-un bărbat ori c-un nebun.



Eu susțin că orice casă

Din convenție se face:

E mai multă fericirea

Căci într-însa este pace.



­ Pace? Da cunoști moșnegii?

Scârțâiesc neîncetat.

Ba-i bolnav, ba n-are vreme

Să te ducă la primblat.



De faci muzică el cască,

Dacă râzi el e ursuz,

Să vorbești de vrei ai voie,

Da nici glasul nu-i auzi.



Când s-apropie, drăguță

Fată! ­ funia de par,

Atunci chin! Moșneagu-ntr-una

Scârțiește ca un car.



Nu doresc, nepoată dragă,

Să ajungi la așa hal...

Știi ce pace e aceea?

E tăcerea din spital.



Alta-i pacea sufletească

Care e rodul iubirii ­

Și acolo e tăcere,

Dar tăcerea fericirii.



Tu lucrezi iar el acasă

Poate sta, poate lucra,

Dar din când în când aruncă

Ochii lui asupra ta.



Și se uită lung la tine.

Doamne! limpede mai știe

Cum că fără tine lumea

I-ar fi chiar ca o pustie.



Vii la spate, vezi ce scrie,

Peste șiruri tu alergi,

Îi iei pana chiar din mână,

Singură vo vorbă ștergi.



Și să crezi că ștears-o lasă

Dacă tu vei zice: nu.

Te aprobă căci în minte-i

Și în inima-i ești tu.




II



Îi zic: mă lese-n pace,

Nu voi să mă cuprindă;

Iar el râzând răspunde:

­ O, uită-te-n oglindă



Și spune-mi dacă omul

Găsind în a lui viață

Odor așa de dulce

Nu l-a cuprinde-n brațe?



Îi zic: mă lese-n pace,

Ce are cu-a mea gură,

Cu ochii mei ce are,

De-a merge nu se-ndură?



Iar el râzând răspunde

Că nu cunoaște mila;

De nu-i voi da de voie

Mi-o ia el cu de-a sila.



Îi zic: mă lese-n pace,

Căci inima mă doare,

Fiorul mă sfârșește

Și cad de pe picioare.



Iar el răspunde... ­ vorba-i

De lacrimi pare plină ­:

­ De vrei un leac, iubită,

La inima-mi tu vină.




III



ANA



Povestește chiar din capăt să te văd dacă o știi...



MUȚI



E! Achil și Agamemnon își spunea grobienii.

Și atunci bătrânul Nestor prinde-a spune la povești,

Pe-amândoi îi probozește cu cuvinte bătrânești.

Împrejur sta toți elinii, steteau preoții și regii

Iară Nestor ține una... știi mata cumu-s moșnegii.

Iar Achil pe Agamemnon suduindu-l zice: „Câne!

Mi-i lua tu pe Brizeis, dar uitată nu-ți rămâne.

Las- tu, lasă, măi jupâne, știu eu bine ce-am să-ți fac,

Să-mi cazi tu odată-n labe, ș-apoi las-, că-ți viu de hac."



ANA



Bun, frumos! Dă-i înainte! suduie ca un muscal.



MUȚI



Singură ai spus, mamaie, că Homer îi natural,

Și ne-ai zis să spunem toate, ia așa cum se grăiește,

Ș-apoi tot eu îs de vină?



ANA



Natural, nu mojicește.



Spune tu, Bibi...



BIBI



Mamaie, eu știu tocmai cum e-n carte.



ANA



Și așa se și cuvine, spune, Bibi, mai departe.



BIBI



Cum Achil și Agamemnon înde ei se tot sfădéu,

Vine Nestor ș-amânduror le ținu apoi de rău:

Pe-Agamemnon îl împacă, pe Achil îl îmblânzește,

Ca acesta pe Brizeis să o dea se învoiește,

Dar îi spune dinainte să nu cerce de cumva

Preste Brizeis, din avere-i să s-atingă de ceva...

Iar Ulis luă pe Chriseis, și-n corabie suind,

Merge la preotul Chrise, fata-n mânile lui dând,

I-a adus tauri de jertfă, și convoi iar la ahei

Cu preotul lui Apolo să-i împace iar pe ei.



ANA



Vezi, măi badeo, cum se spune? Limpede, frumos, cu șir.



MUȚI



Ce mai treabă; a-nvățat-o pe de rost din păr în fir.



ANA



Tu nu știi să-nveți tot astfel... Te oprește cineva!

Dară nu vrea cuconașul, asta-i... Spune, fata mea.



BIBI



Crainicii lui Agamemnon, ei asemeni se luară

Pe Brizeis s-o aducă... dar Achil stătea afară,

Lângă cort, și să i-o ceară frică li-i și nu le vine.

Ci Achil nu-i mai încearcă și cu ea de mână vine.

Și le-o dă în seamă...



MUȚI



Prostul! Numai gura îi de el.

De-o iubește pe Brizeis, de ce-o dă ca un mișel?

I-aș fi dat eu lui mireasă... ­ să fi fost eu acolo ­

Îi umpleam de bodaproste, de nu știau încotro,

Îi făceam pe toți tocană, rupeam gâtu ca la vrăbii

Și-mi duceam apoi acasă mirmidonii pe corăbii.



ANA



Foarte rău și fără cale, dragul meu... Și nu-ți ascunz

Chiar nesuferit ești astăzi, îndărătnic și ­ răspunzi.

Povestești prost... Din franceză mai că n-ai știut nici bechi,

Doamne, cum nu ai un dascăl, să te tragă de urechi.

Mergi, Bibi, la Marioara ca să-ți dea ție plăcinte,

Iară leneșului celui chiar nimic, să ție minte.



MUȚI



Dar de ce-a dat pe Brizeis, spune, mamă, îi cu drept?

Să fi fost a mea, mămuță, eu cu toții dedeam piept.

Ai spus singură că dânsul pe Brizeis o iubea...

Câtu-i lumea și pământul n-o luau din mâna mea.



ANA



Eu ți-am spus-o, și-o spun încă și ți-oi spune vreme multă

Cum că omul cel de treabă urmă mintea ș-o ascultă,

Judecă întotdeuna, nu se îndărătnicește...



MUȚI



Minte, minte! să i-o deie dacă-atâta o iubește...



BIBI



„Judecata totdeuna decât dragostea-i mai sus:"

Ast-ai zis-o mai deunăzi... vezi, țin minte ce mi-ai spus.



ANA



(o sărută)



Draga mamei... Ești de treabă... și înveți așa frumos!

Nu ca cela, ca jupânul îndărătnic și lenos.



MUȚI



Spune, mamă, câte-i spune și eu totuși ți-oi răspunde:

Mintea, nu zic ba, frumoasă-i numai că eu nu știu unde-i.

Dară vezi tu, mămucuță, eu vin iar la vorba mea:

De eram Achil, pe Brizeis nimeni nu mi-o mai lua.



ANA



(amenințând)



Mimi!



MUȚI



Mânie-te, mamă, zi ce-i vrea... zi la femeie



Nu numai plăcinte, dară, nici mâncare să nu-mi deie

Și să mor de foame, totuși, de-ar veni vro unu-aice

Să te ia cu sila... iară mintea ceea de mi-ar zice

Dă-o, dă-o pe mamaia... nu te dau să știu că mor.



ANA



(îl bate pe obraz)



Îndărătnicule!



MUȚI



Vezi tu, pentru tine, un odor,



Dau război cu toată lumea ca Bogdan-vodă cel chior.



ANA



Aide, mergi, iubire chioară, mergi la Maria, dă-mi pace.

Astăzi încă treacă-meargă! Dar alt'dată nu mai face.



MUȚI



Nu mă duc...



ANA



Nu vrei plăcinte?



MUȚI



Nu acum, să-ți spun ceva...



Da' așa-i că nu te superi?... Zi că nu te-i supăra.



ANA



Spune, de!...



MUȚI



Cum aș începe... Doamne? Doamne-ah, mămucuță,

Tare ești tu frumușică, nu știu cum, și ești drăguță

Decât cum nu se mai poate, cum nu e altă mămiță...



ANA



Ce vrei, Mimi, spune-odată...



MUȚI



Să spun? Da? Dă-mi o guriță.



ANA



Atât?



MUȚI



Da. Și încă una, și-ncă una, nu știu cum



Da-mi ești dragă fără samă...



ANA



Haide, Mimi. Pleac-acum,



Dă-ne pace...



MUȚI



Tu nu crede că-s așa de rău copil,



Știu poveste mai frumoasă decât cea a lui Achil,



Eu știu una de la moșu: a pădurilor poveste



Și frumoasă, și frumoasă, cum n-au fost și nu mai este.



ANA



Așadar, moșu Teodor; spune-o, spune, dragul meu.



MUȚI



Ceva nou, n-ai auzit-o pân-acuma, numai eu.



ANA



Aide, Mimi, mergi acuma... să veniți când v-oi chema.



MĂTUȘA



Mie nu-mi dai o guriță?



MUȚI



Nu-mi ești dragă ca mama...




IV



­ Ce copil vioi e Mimi, ce drăguțu-i...



­Mătușică,



E-ndărătnic, fără minte, tocmai d-asta îmi e frică.

­ De n-ar fi ca al tău tată, care ­ Dumnezeu să-l ierte ­

Mi-a făcut viața amară cu-ndărătnicele-i certe...

­ Ce cuminte este Bibi...



­ Da, cuminte! ca și tine.



Ca și tată-său maiorul... Ține minte foarte bine

Tot ce-i spuneți...



­ C-ar aduce așa mult cu dânsul? Nu,



Nu găsesc asemănare așa mare.



­ Da, da! Vezi tu,



Nu îi seamănă-n afară. Înlăuntru. Numai minte-i.

Nu vezi tu cum momițica repetează la cuvinte

Ce le-aude de la dânsul, de la tine: „Mai prejos

E iubirea decât mintea..." Izbutit-ai ca pe dos

Să o crești, nepoată dragă...



­ Iară vii la vorba veche.



­ Și de ce nu? Să știu, dragă, că-i surzi de o ureche,

Totuși cred de datorie, ca să-ți spun a mea părere,

Căci te văd de mult schimbată...



Mai cu samă ­ o plăcere ­



De-o bucat- de vreme-ncoace... de când fuși la București...

Cât erai tu de cuminte, azi pe zece părți tu ești.

Cine știi cu cine-acolo tu te vei fi întâlnit,

Ce desemnuri înțelepte cu-nvățații ai croit,

Mai ales cu al tău frate, prea iubitul meu nepot,

Dar destul că de atunce a pricepe nu te pot.

Și destul că pot prepune, că nepotul meu stricat

În aceste conferențe rolu-ntâi l-a fi jucat...

­ Drept c-așa-i, dar numa-n jocul rezonabil ce-am avut;

Rolu-ntâi îl joacă altul.



­ Altul? Poate c-am știut.



Jocul vostru rezonabil să nu iasă, de, cumva

Joc copilăresc și ție și la altul careva.

­ Bine-mi pare cum că vorba chiar la asta ai adus.

Căci și eu păstrez o taină cam demult și ți-am mai spus

C-atingând pe mai mulți oameni n-am putut-o da pe față.

Dar cum tu ai apucat-o mă scutește de prefață.

­ Un secret? Însă secretul eu demult l-am priceput.

­ Cum? ai observat?



­ Da, doară nu mă crezi că sunt de lut.



Deci te rog, fii așa bună, nu lăsa să mai aștept

Și să văd de au pătruns-o taina ochiu-mi înțelept.

Așadar, fără prefață, spune-mi iute...



­ Mă mărit.



­ Te măriți, mă rog, cu cine, draga mea?



­ Ai auzit,



Cred, de d. Stelineanu?



­ Căpitan d-infanterie...



­ Așa; unchiu-său...



­ Ministrul ! Bine, fată, ce ți-i ție...



Doamne, iartă-mă! Dar bine, serios vorbești tu, fată?

Nu zic... înțeleg prea bine cum îi treaba asta toată.

Ai avut proces la curte, petițiuni ai scris ades



Într-un stil plin de sentențe, prea cuminte și ales

Și bătrâna escelență s-a-ndrăgit de-al tău condei,

Iară frate-tău, ce-n mintea ta a pus atât temei,

I-au și spus desigur cum că tu ești văduvă și bine

Ți-ar părea ca escelența să te ieie chiar pe tine.

­ Până astăzi nu ți-am spus-o, căci i-am fost făgăduit

Și frăține-meu și altui să țin lucrul tăinuit.

­ Și când vine escelența?



­ Astăzi vine, înspre sară.



­ Potrivite sunt acestea? Bine faci tu? Bine dară.

­ Să-ți spun, dragă mătușică. Când întâi m-am măritat,

Am făcut-o din iubire. Bine oare mi-a îmblat?

Și maiorul se-nsurase din iubire-ntâia dată.

Cum i-a mers lui poate bine... așa-i lumea asta toată

Și fiindcă am nevoie de un sprijin, de-un azil

Și fiindcă n-am pe nimeni decât numai pe copil,

Mă mărit, să pot cu tine a trăi în București

Și să-mi cresc copilul bine.



­ Altfel nu-ți închipuiești



Cum că poate fi. Ascultă, dar maiorul ce va zice?

­ El? Dar bine, ce-i cu dânsul? El rămâne tot aice.

Iară vii la vorba veche?



­ Viu și voi veni, vezi bine.



Tu-l iubești, el te iubește, ce-o să facă fără tine?

­ Doamne, Doamne, mătușică, hai să zicem că-l iubesc.

Nu ți-am spus că din iubire nu mă mai căsătoresc?

Judecata, mătușică, judecata este tot.



Hotărât-o-am odată, d-a mă-ntoarce nu mai pot.

Câte-am tras în astă lume nu voiesc să le mai trag,

La iubire nu mai caut, fie-mi orișicât de drag.

Dară nu-l iubesc... În urmă și maioru-i juruit

Cum că de a doua oară nu se-nsoară din iubit.

­ Lasă-mă cu juruință, judecată, hotărâre,

Căci acestea nu-s nimică contra gingașei iubire.

Voi, în crudă tinereță, amândoi nenorociți,

Voi cu inimi simțitoare, ce atât vă potriviți,

Amândoi amici cu codrii nebunii v-ați pus în cap



Încât ochii-a vă deschide eu, mătușa, nu am cap.

Dară fost-au din iubire cea dentâi căsătorie?

Înclinare, simpatie ­ mai știu ce-a vrut să fie? ­

Dar destul c-acea simțire voi amor o botezarăți

Și să vă feriți de dânsul de a pururi vă jurarăți.

Eu am visat, nepoțică, multe și mai multe poate

Decât tine, decât dânsul, dară vezi cu-aceste toate

Eu îți spun că acel tânăr, ce-n junie mi-a jurat

Un amor fără de capăt, jurământul n-au călcat

Și atuncea când bătrânul pe vecie-au adormit,

Eu numai știam în mine cât de mult m-au fost iubit.

­ O escepție, mătușă...



­ O escepție? Dar voi



Poate nu sunteți tot astfel, tot escepții amândoi?

Rațiune întrupată, tu... Ascultă, fată hăi,

Ce sunteți copii... Sau altfel; fiți copii însă nu răi,

Nu copilăroși, nu astfel, urmați inimelor voastre:

Numai inima-i izvorul fericirii vieții noastre.

­ Lasă inima, mătușă... Cum gândești să mă abați

De l-a mea făgăduință?



­ Bine, fată, nu vă dați,



Dar ți-oi spune încă una... Escelența e bătrână

Și e plină de podagră, îmblă tot cu cârja-n mână.




Cristalografie


Când aduce blonda Liză

Socoteala unei vedre,

Universul cristaliză

Hexacontetraedre!




Stai deasupră-mi (N. Lenau)


Stai deasupră-mi, ochi de întuneric,

Cu putere mă pătrunde-acu ­



Serioasă, blândă, visătoare,

Neadâncit de dulce, noapte, tu!



Cu-al întunecimii tale farmec

Risipește ceața lumii reci,

Să te simt plutind deasupra vieții-mi,

Singuratic, tu, în veci de veci.




1880
O, mamă...


O, mamă, dulce mamă, din negură de vremi

Pe freamătul de frunze la tine tu mă chemi;

Deasupra criptei negre a sfântului mormânt

Se scutură salcâmii de toamnă și de vânt,

Se bat încet din ramuri, îngână glasul tău...

Mereu se vor tot bate, tu vei dormi mereu.



Când voi muri, iubito, la creștet să nu-mi plângi;

Din teiul sfânt și dulce o ramură să frângi,

La capul meu cu grijă tu ramura s-o-ngropi,

Asupra ei să cadă a ochilor tăi stropi;

Simți-o-voi o dată umbrind mormântul meu...

Mereu va crește umbra-i, eu voi dormi mereu.



Iar dacă împreună va fi ca să murim,

Să nu ne ducă-n triste zidiri de țintirim,

Mormântul să ni-l sape la margine de râu,

Ne pună-n încăperea aceluiași sicriu;

De-a pururea aproape vei fi de sânul meu...

Mereu va plânge apa, noi vom dormi mereu.










Ce suflet trist...


Ce suflet trist mi-au dăruit

Părinții din părinți,

De-au încăput numai în el

Atâtea suferinți?



Ce suflet trist și făr- de rost

Și din ce lut inert,

Că după-atâtea amăgiri

Mai speră în deșert?



Cum nu se simte blestemat

De-a duce-n veci nevoi?

O, valuri ale sfintei mări,

Luați-mă cu voi!




Dintre sute de catarge


Dintre sute de catarge

       Care lasă malurile,

Câte oare le vor sparge

       Vânturile, valurile?



Dintre pasări călătoare

       Ce străbat pământurile,

Câte-o să le-nece oare

       Valurile, vânturile?



De-i goni fie norocul,

       Fie idealurile,

Te urmează în tot locul

       Vânturile, valurile.



Nențeles rămâne gândul

       Ce-ți străbate cânturile,

Zboară vecinic, îngânându-l,

       Valurile, vânturile.




Cu pânzele-atârnate


Cu pânzele-atârnate

În liniște de vânt,

Corabia străbate

Departe pe pământ.

Iar stolul rândurelelor

Trece-ntre cer și mare...

O, stelelor, stelelor,

Nemuritoare,

De ce și voi nu vă luați

Pe-ale lor urme oare?



De ce mă întristează

Că valurile mor,

Când altele urmează

Rotind în urma lor?

De ce căderea florilor

Ș-a frunzelor ne doare?

O, norilor, norilor,

Ști-veți voi, oare,

De ce rămân atâtea-n veci

Și numai omul moare?



În cer întotdeuna

Urmăm al nostru mers,

Ca soarele și luna

Rotind în univers.

Un crez adânc pătrunde-va

De-a pururi omenirea

Că undeva, undeva

E fericirea:

Și toți aleargă după ea:

N-o află nicăirea.




Din cerurile-albastre


Din cerurile-albastre

Luceferi se desfac,

Zâmbind iubirii noastre

Și undele pe lac.

De glasul păsărelelor

Pe gânduri codru-i pus.

O, stelelor, stelelor,

Unde v-ați dus?



În turme călătoare

Trec nourii pe ceri,

Ce seamăn pieritoare

Duioaselor dureri.

De strălucirea florilor

E câmpul tot răpus.

O, norilor, norilor,

Unde v-ați dus?



Șoptiri aeriane

Pătrund din mal în mal

Ș-a stelelor icoane

Pre fiecare val.

De ochii tăi cei plini de-amor

Aminte mi-am adus.

O, stelelor, stelelor,

Unde v-ați dus?



Cum iedera se leagă

De ramuri de stejar,

Mi-a fost odată dragă

Și dragă-mi este iar.

De brațul tău cuprins cu dor

Aminte mi-am adus.

O, brațelor, brațelor,

Unde v-ați dus?




Către Mercur

Ode, III, 11



O, Mercur, a cărui poveți deprins-au

Amphion, urnind după cântecu-i pietre,

Și tu liră, care-n cald avânt din șapte

                      Coarde suna-vei



Templelor, ospețelor mari amică ­

Nu c-altădată, fără de grai ­ o, spune-mi

Cântul, cărui nenduplecata Lyde-i

                      Plece urechea.



Ea ca mânza tretină-n câmp se joacă,

S-o atingi chiar nengăduind. Nu știe

Rostul nunții; crudă rămâne pentru-a

                      Soțului patemi.



Tigri după tine se iau și codri,

Râul care fuge spumând opri-l-ai,

Alintându-l, fere-ndărăt portarul

                      Orcului groaznic,



Cerber ce cu sute de șerpi în creștet

Ca ș-al furiilor, esalează ciumă

Pe când spume fac și venin tustrele

                      Limbile gurii.



Chiar Ixion, Tytios chiar în silă

Au zâmbit, deșartă rămas-au urna,

A lui Danau fiici auzind cântarea-ți

                      Fermecătoare.



Lyde-ascultă crimele-acelor fiice,

Căci pedeapsa lor e să umple vasul,

Ce de-a pururi fără de fund se scurge ­

                      Soarta-ndelungă



Urmărește crimele mari în iad chiar:

Căci păcat mai nelegiuit putea-s-ar

Decât moarte soților lor cu aspru

                      Fier să le deie?



Una numai, demnă de-a nunții faclă,

Vicleni frumos pe cumplitu-i tată,

Strălucind vestită de-atunci prin secoli,

                      Nobila fiică!



„Scoli ­ ea zise, tânărul soț trezindu-și ­

Scoli să nu-ți dea somnul de veci de unde

N-aștepți. Fugi de socru-tău, de surori ce

                      Fără de lege,



Ca leoaice cari surprind juncanii,

Mirii lor ucid... numai eu mai blândă

Nici în tine dau, nici voi a te ține-n

                      Negrele ziduri...



M-o-ncărca părintele meu cu lanțuri

Pentru că-ndurare avui de un biet om

Sau pe un vas trimite-mă-va departe-n

                      Câmpii numidici.



Fugi oriunde ochii te duc ori vântul

Până-i noapte, până veghează Venus,

Mergi cu bine. Ține-mă minte... sapă-un

                      Vers pe mormântu-mi.”




Către Bullatius

Cum ți se pare, Bullațiu, Chio, falnicul Lesbos,
Samosul cel elegant, Sardes, cetatea lui Cresus?
Smyrna ori Colophon? Mai mari, mai mici decât faima?
Ori sunt nimic alături cu câmpul lui Mart și cu Tibrul?
Au preferi vrun oraș din cele-nchinate prin Attal?
Ori de urâtul mării și-a drumului Lebedu-l lauzi?


„Lebedul? Știi tu ce e”, -mi răspunzi? Mai pustiu decât Gabii,
Mai strimt decât Fidenii; și totuși, aicea viața-mi
Voi s-o petrec, uitat de ai mei, uitându-i pre dânșii,
Dintr-un mal depărtat privind la Neptun turburatul.


Oare acel ce la Roma din Capua pleacă pe ploaie,
Plin de noroi, pentru-asta viața-i în han va petrece-o?
Oare cel degerat lăuda-va cuptorul și baia
Ca pe lucruri ce singure dau fericire vieții?


Pentru că austrul puternic te bântuie, vinde-vei oare
Vasul în care-ai plecat, dincolo de valul Egeic?
Pentr-un om așezat Rhodos, Mitilene frumoasa
Par ca pănura grea în arșiță, par ca și haina
Cea de la câmp în timp vicolos, ori ca baia în Tibru
Iarna, ori ca un foc pe vatră-n luna lui august.
Deci din Roma se cade, soarta fiind cu priință,
Să fericești depărtatele Samos, Chio și Rhodos.
Ia dar mulțumitor în mâni fericitele ore
Cari un zeu ți le dă n-amâna cele bune pe alt an
Și te vei ști trăind fericit oriunde în lume.
Grijile noastre fug de cuvinte și-nțelepciune,
Nu de un loc ce răsare domnind peste apele mării.
Cerul deasupra schimbi, nu sufletul, marea trecând-o.
Oțiul fără de-astâmpăr ne zbuciumă. Duși de corăbii
Și de trăsuri, căutăm bun trai. Ce cauți aici e;
E-n Ulubrae chiar, de păstrezi în inimă cumpăt.




Către sclav

Ode, I, 38



Lux persan urâi, băiete, și nu voi

Cu fășii de tei ca să legi cununa-mi,

Nu căta-n zădar să descoperi unde-i

                       Ultima roză!



Simplul mirt cu flori să nu-l mai adaogi...

Nu te-ar prinde rău pe tine, paharnic,

Și nici mie rău nu-mi șade când beau la

                       Umbra de viță.




Din Halima


Harun-al-Rașid prin Bagdad adese

Tiptil pe uliți cu vizirul iese,

Pe când prin frunza verde de platane

Seninul nopții luminos se țese.



Prin umbra neagră-n strâmte ulicioare

Ei pe ferești se uită, prin pridvoare,

Colo aud râzând cu veselie,

Dincolo suspinând vreun om ce moare.



Și-astfel sultanul singur cercetează

Orașul lui, pe când în somn visează.

Durerea toat, adâncu-ntreg al vieții

Va s-o pătrunz-a minții sale rază.



Giafer vizirul l-asfințitul serii

I-arată ale vieții vii mizerii.

Nu de războaie, chin și crudă moarte ­

De-adâncul gol al inimei te sperii.



Deci într-o seară-ajung mergând departe,

Pe uliți strâmte și prin pieți deșarte,

Sub zidul unei case vechi și negre,

Cu trepte scunde și cu ușe sparte.



Aud din întru țipăt și suspine,

Aud cum unul bate pe-oarecine,

Iar cel bătut țipa strigând mai tare:

„­ Te rog, bătrâne, dă, mai dă în mine."



Ei stau uimiți. Giafer pe scări se suie,

Încet cu mâna ușa o descuie,

Se uită-nluntru și-o minune vede,

Cum ca să vadă n-a fost dat altuie.



Privi-ntr-o sală-ngustă însă naltă

Și cărți în rafturi, una peste altă,

Mașini și sticle, topitori, metaluri,

Ici pergamente, colo o unealtă.



Iar un bătrân cu o frânghie udă

Lovea-ntr-un tânăr, ce-n durere crudă

Se zvârcolea:„ ­ Mai dă, te rog, în mine,

Ca Domnul a ta rugă s-o audă."



Bătrânul însuși îi plângea de milă

Vedeai că spre a-l bate-și face silă,

Ștergându-și ochii săi cei plini de lacrimi

Dădea mereu în el ca într-o grilă.



Uimit Giafer se-ntoarce și îi spune

Sultanului văzută-acea minune;

Și-au hotărât la Curte a-i aduce,

Pe amândoi la cercetare a-i pune.



A doua zi Harun în tron de fală,

Înconjurat de suita lui regală,

Ordonă ca pe-acel bătrân de-aseară

Și pe-acel tânăr să-i aducă-n sală.



Și-atunci apar l-a tronului său treaptă

Bătrânul alb cu fața înțeleaptă,

Ținând de mână pe un mândru tânăr

Ce ochii lui sfioși în sus i-ndrepată.



Ei după chip păreau de viță-arabă,

Dar fața celui tânăr este slabă

Și palidă de multe suferințe ­

Deci cu mânie împăratu-ntreabă:



„­ Ce ți-a făcut, moșneag fără de milă,

Acest băiat de-l chinuiești în silă,

Când el te roagă chiar să dai într-însul,

Și pare-atât de blând ca o copilă?"



Bătrânul zise vorbele aceste:

„­ Stăpâne, lucrul nu îl știi cum este ­

Ciudată e istoria ăstui tânăr,

Deci voie dă-mi să-ți spun a lui poveste.



Tu vei fi auzit de un anume

Ali-ben-Maimun, unu-a fost în lume,

Un învățat și cititor de zodii,

Un vraci prea înțelept cu mare nume.



Cutreierat-au dânsul lumea toată,

Orașe, țări din sfera depărtată,

Pustiile Saharei, râul Gange,

Și la izvorul Nilului odată.



Acesta dar trecând odinioară

Pe-a lui cămilă arida Sahară,

Sub arșița cumplită de amiazăzi

Ce sacă râuri, lacuri și izvoare,



Vuind aude împrejuru-i vântul

Samum, ce-n gură-ntunecă cuvântul,

Și volburi de nisip rotind în aer

Cu ceru-ntunecat uneau pământul.



Prin volburi repezi și prin vânt fierbinte

Zbura pe-un cal arab mereu nainte,

Ca o fantasmă albă a pustiei:

Era femeie ce-și ieșea din minte.



Căci volburi de nisip o-mpresurară

Și calul ei în loc l-împiedicară,

Iar ea țipa cu un copil în brațe

Chemând pe-Ali în ajutor să-i sară.



Cum volbura-mprejuru-i se rotește,

Cum arde vântul viața-i și cum crește,

Prin aer ea îi aruncă copilul

Strigând: O, mântuie-l, Ali, grăbește!"




Cine ești


Nici luna plutitoare, nici stelele din ceri

N-or să pătrunză-n umbra trecutelor dureri,

N-or să pătrunz-amarul pierdutei tinereți,

Chiar de-aș avea de-acuma ș-o sută de vieți,

Căci sufletu-mi e-atâta de-ntunecat de-atunci...

Tu numai o privire în visul meu arunci.



Ca toamna cea târzie e viața mea, și cad

Iluzii ca și frunza pe undele de vad

Și nici o bucurie în cale-mi nu culeg,

Nimic de care-n lume iubirea mea să leg,

Ca pe bătrânul Cain, pustiuri mă cuprind...

Doar brațele-ți de marmur în visul meu se-ntind.



Aș vrea a mea viață să aib-un înțeles,

Să apăr adevăruri, minciună ori eres,

Pentr-un nimic oricare, cu lumea să mă lupt

De-ar fi să mă strivească puterea-i dedesupt,

Dar nu țin la nimica, căci nu mai cred nimic...

Doar genele-ți umbroase în visu-mi se ridic.



Puțin îmi pasă dacă cu mine voi spori

Mulțimea care numai se naște spre-a muri,

Din leagănul acelor sicriu nu s-a făcut

Ce-avură fericirea de-a nu se fi născut

Și să ajung ca dânșii atâta am visat...

Ci doar de nemurire în vis mi-ai revărsat.



Precum corăbii negre mânate sunt de vânt

Cu pânzele umflate departe de pământ,

Cum între cer și mare trec paserile-n stol,

Plutesc a mele gânduri pe-a sufletului gol

Și-ntind a lor aripe spre negre depărtări,

Tu nu treci, cum nu trece luceafărul pe mări.



Am blăstămat în haos întâiul vieții colț...

Pe care se-nălțară a cerurilor bolți,

El fu începătorul eternelor dureri,

El e eternul astăzi, și-a fost eternul ieri,

Am blăstămat viața în însuși al ei miez...

Ci tu, intrând în visu-mi, te binecuvintez.



De noaptea cugetări-mi, de gânduri ce gândesc,

Pustiul se întinde, păduri îmbătrânesc

De aspra viscolire sălbatecului cânt

Își scutură copacii frunzișul la pământ,

Căci sufletu-mi copil e al viscolelor reci...

Tu, ramură-nflorită, pe visul meu te pleci.



Mai e încă în mine ceva de amăgit?

Au moartea ca s-o merit destul n-am suferit,

Trecutu-mi de durere prea este uniform

Ca să am drept de somnul pământului s-adorm?

N-am izbutit de mine destul a-mi bate joc

De mai apari în visu-mi... o rază de noroc?



Dar cine ești tu oare cu ochii de mă minți,

Ai căror raze lucii sunt dulci făgăduinți

De-amor fără de margini, de drage fericiri

Cari nu sunt în lumea aceasta nicăiri?

De ce cu arătarea-ți îngreui al meu gând,

Cu farmecul în visul vieți-mi străbătând?



De ce? E iarăși umbra iubirii cei de veci

Ce trece cu întregul ei farmec pe când treci

Căci e biruitorul amor atât de trist

Ce-au luminat în umbra durerilor lui Crist

Oriunde fug a tale priviri tot mă ajung;

Din cadrul de-ntunerec nu pot să te alung.




Povestea Dochiei și ursitorile


Crește iarba, mări, iară,

Bătută de vânt de vară

Unde mi-i pădurea rară.

Dar în iarba cea frumoasă

N-a intrat vrodată coasă

Unde mi-i pădurea deasă.

De desișul din pădure

Nu s-atinse vro secure.

Cât de naltu-i, cât de mare,

Nicăieri nu vezi cărare,

De și-ar pierde urmele

Ciobănași cu turmele.

La temei de codri deși

Nu-i cărare ca să ieși,

Ci-i rariște de brazi

Și un ochi voios de iaz

Și doi tei ca niște frați,

La tulpină depărtați,

La vârfuri amestecați.

Iar la umbra celor tei

Mi s-arată un bordei,

Frunza cade de pe ei

Scuturată, resfirată,

Pe cărare aruncată.

Iar pe prispă, singurea,

Văduvioară tinerea,

C-un picior îmi legăna

Copilaș înfășățel,

Ce îi râde frumușel.

Și cum codrul se frământă,

Ea își cântă, ea-și descântă,

Legănând dintr-un picior

Îi zicea încetișor:

­ Nani, nani, puișor,

Nani, nani, copilaș,

O poveste spune-ț-aș,

O poveste drăgălașă,

Ca să-mi crești voinic în fașă.

Tată-meu era cioban,

Câte clipe-s într-un an

Tot atâția baci avea,

Cu mii turme-alăturea,

Turme mii de mielușele,

Ciobănașii după ele,

Turme mândre și de oi,

Ciobănașii dinapoi

Cu fluiere și cimpoi,

Mai avea de mă pricepi,

Herghelii de cai sirepi,

Ce ca vijeliile

Îi împleau câmpiile,

Îi pășteau moșiile,

Și de-a lungul râurilor

S-așterneau pustiurilor,

Și în valurile ierbii

Pășteau ciutele și cerbii,

Și prin munți pierduți în nouri

Avea cârduri mari de bouri,

Ș-avea munți, ș-avea păduri,

Și cetăți cu-ntărituri,

Ș-avea sate mii de mii

Presărate pe câmpii,

Ș-avea sate mari și mici,

Pline toate de voinici.

Ce mai freamăt, ce mai zbucium

Când, sunând voios din bucium,

Chema țara la hotare,

De-alergau cu mic cu mare,

De curgeau ca râurile

Și-nnegrea pustiurile.

Amar mie,-ntr-un suspin

Lacrimile vale-mi vin,

Cu năframa de le șterg,

Ele tot mai tare merg.

Și frumoasă mai eram,

Cum n-a mai fost neam de neam.

De-aur mi-erau pletele

Și le-mpleteau fetele,

Rumănă ca un bujor,

Eram dragă tuturor.

Au venit, mări,-au venit

Împărați din Răsărit

Să mă ceară în pețit,

Dar s-au dus cum au sosit.

Veneau crai și veneau soli

Învățați în multe școli,

Cu cuvinte așezate

Mă cerură cu dreptate.



„Bună vreme, baci bătrân,

Împăratu nost' stăpân

Ne-au trimis a întreba

De măriți fata ori ba."

El răspunde-atunci cinstit:

„Dragi voinici, bine-ați venit,

Dragu mi-e să v-ospătez,

Cu voi să mă desfătez,

Dar oricât m-ați întrebat,

Fată n-am de măritat."

Da-mpăratul din Apus

Au venit și nu s-au dus,

Două vorbe că mi-au spus,

Inima că mi-au supus.

Era mândru și-narmat,

Un oștean împlătoșat,

Era mândru și voinic,

N-avea grijă de nimic.

El înalt și eu înaltă,

Ne sta bine laolaltă,

Potriviți cu de prisos,

Eu frumoasă, el frumos,

Amar mie-ntr-un suspin

Lacrimile vale-mi vin,

Cu năframa de le șterg,

Ele tot mai tare merg.

Auzit-au d-auzit

Pețitori din răsărit

Că eu stau să mă mărit,

Iară cum m-am măritat,

Multe neamuri s-au sculat,

Casa doar ne-o vor strica

Și pe noi ne-or depărta;

Mii de limbi curgeau în râuri,

Răsărite din pustiuri,

Și veneau adunături,

Răsărite din păduri,

Mai călări și mai pe jos,

Tot veneau în nour gros,

Veneau roiuri, veneau turmă

Și lăsau pustiu-n urmă,

Veneau turmă, veneau vale

Și surpau cetăți în cale;

Geaba omul meu da piept,

L-împingeau tot înderept.

I-au înfrânt oștirile,

I-au răpit măririle,

Pustiit-au țările,

I-au luat averile,

I-a-nnegritu-i soarele,

I-au robit popoarele.

Eu în codrul cel pustiu

Rătăcind, într-un târziu,

Am aflat din limbi străine

Că bărbatul nu-mi mai vine,

Am aflat dinspre apus

Că bărbatul mi s-au dus,

S-a dus cale nenturnată,

De toți oamenii urmată.

Am aflat din răsărit

Că bărbatul mi-au murit,

Și-au murit și mi-l bocea,

Lumea-ntreagă îl plângea.

Plâns-au toate schiturile,

Toate răsăriturile

Și apusurile toate,

Și noroade, limbi și gloate,

Miazănoapte, miazăzi

Nu-l mai putură trezi.

Plâns-au marea pe-ai ei regi,

Pe-mpărații lumii-ntregi,

Ș-o furtună se lăsă

Ce pământul l-înecă.

Miazănoapte și apus

Neamuri mii pe cale-au pus,

Roiuri mari și prădătoare,

A străinelor popoare,

Ce curgeau, mări, curgeau,

Capăt nici nu mai aveau,

Ca să puie moștenire

Pe sărmana omenire.

Când gândesc l-așa dureri,

Pare-mi-se c-au fost ieri,

Când gândesc l-ai mei ciobani,

Pare-mi-se mii de ani...

Iară când am auzit

Că bărbatul mi-au murit,

Teiu-acesta am sădit,

Crește teiul și-nflorește

Și viața mi-o umbrește.

Și în umbră-i cum trăiesc,

Eu nu mai îmbătrânesc.

Dragul mamei copilaș,

Multe-n lume spune-ți-aș,

Dar mă tem să nu mă lași,

Ci mai dormi, mări, un pic

Că ești crud de ani și mic,

Dormi la umbră, dormi în pace,

Că mama ție ți-a face,

Sub cel tei bătut de vânt,

Pătișorul la pământ;

Multe-s rămurelele,

Tot or bate stelele,

Iară luna va străbate

Dulcea ta singurătate,

Iar când vântul v-aromi,

Mândru mi te-a adormi,

Și când vântul va sufla,

Teiul se va legăna,

Florile-și va scutura.

Iarăși te vei deștepta

Sub rotirea norilor,

În căderea florilor,

Sub lucirea stelelor

Și la jocul ielelor.

Sub frunza stejarilor

La glasul izvoarelor.



Unde-i crucea de la căi

­ Nu mai plânge, măi ­

Cresc ca frații doi molizi

­ Râzi, puiule, râzi ­

Unde-s păsări în copaci

­ Taci, puiule, taci ­

S-adun fete și flăcăi

­ Dormi, puiule, hăi! ­



Și cum cântă, cum suspină,

Glasul codrului o-ngână,

Și cum doina-și tragănă

Teiul mi se leagănă,

Adormind-o florile

Și privighetorile.

Sună dulce, o auzi-ici,

Începutul unei muzici

Triste și aeriane

Ca sunarea din organe.

Mum-adoarme, pruncul râde,

Teiul vechi i se deschide.

Ies trei zâne ca pe-o poartă,

Câte-o stea în frunte poartă,

Ele-s ursitorile,

Luminând ca zorile,

Mâini ușoare, glasuri slabe,

Pietre scumpe-n mii de boabe

Le încarcă cu podoabe,

Și prin frunze străvezie

A lor glezne argintie

Mai nu calcă pe pământ

Când se leagănă de vânt,

Când ușor de mâni se prind,

Trag un danț și mi-l întind,

Leagănul încungiurând

Și din gură-ncet cântând.

Una-i zice: ­ Drag băiat,

Să fii mare împărat,

Căci așa fel ți-a fost dat.



Alta-i zice: ­ Să fii tare

Fără de asemănare,

Cum nu e viteaz sub soare.

Zise-a treia: ­ Fii cuminte

În purtare și cuvinte,

Și isteț să fii cu duhul,

Cum e luna și văzduhul.

­ Ah, mai stați, mai stați o clipă,

Nu-i dați daruri ce în pripă

Sunt supuse la risipă;

Daruri ce le dați multora

Dați-le ș-acum altora,

Ci deasupra tuturora

Dăruiți-i lui ceva

Ce în lume nimenea

N-a avut, nici n-o avea.

Zâna-a treia stă pe loc,

Ochii ei sunt plini de foc

Și la mumă se uita

Și astfel îi cuvânta:

­ Dochie, drăguța mea,

Știi tu ce-ai cerut, ori ba?

Nici o știi, nici o vei ști,

Și eu tot voi împlini.

Zâna pe copil se pleacă,

Ochi-n lacrimi i se-neacă

Și ea zice-încetișor:



­ Nani, puișor,



Cerul, când o să te scoli,



Ți-o trimite soli,



Căci ți-e dat acum de soarte



Viață fără moarte



Și ți-e dată tinereță



Fără bătrâneță.



Un cuvânt măcar să nu zici,

E sfârșitul unei muzici

Blânde și aeriane

Ca sunarea din organe.

Muma doarme-n ciritei,

Intră zânele în tei,

Muma doarme, pruncul râde,

Teiul vechi se reînchide,

Iară pruncul și cu muma

Față-n față dorm acuma,

Și, cum dorm cu ochiu-nchis,

Au visat același vis.




Ursitorile


Codru-i alb și frunza-i neagră.

A lui mii de rămurele

De zăpadă îi sunt grele,

Vântul trece doar prin ele,

Vântul rece și vro țarcă

Scuturând le mai descarcă...

Albă-i noaptea cea cu lună,

De-n departe codrul sună,

Lupi-n pâlcuri se adună.

Suflă vântul, suflă-într-una,

Câmp și cer mi le-mpreună.

Te-apuc-o jale nebună,

Jale lungă și întinsă,

Ca și țara toată ninsă,

Codri tremur ca o vargă

Cât îi zarea ta de largă,

Lupii peste culmi aleargă,

Străbătând ninsorile,

Pâlcuri zboară ciorile,

De mai zici cu zicătoarea:

Albă-i lumea, neagră-i cioara.



În temei de codri deși

Nu e pârtie să ieși,

Nu-i cărare, nici răzor,

Nici urmă de vânător.

Vicolind, troienele

Au umplut poienele,

S-au lăsat pe crengi uscate,

Peste frunze scuturate,

Peste ape, peste toate.

În pădurea nepătrunsă,

O căscioară e ascunsă,

Nu-i aproape sat, nici drum,

Singurică, nu știi cum,

Doar din horn îi iese fum...

Cine-n casă o să-mi șadă,

De nu-i pasă de zăpadă,

Care cade ș-o să cadă

Tot grămadă pe grămadă,

De-ntrece gardu-n ogradă,

Pân- la streșină-o s-ajungă

De s-alege iarna lungă?

Văduvioară tinerică

Șade-acolo singurică;

Câte zile sunt lăsate

Nu mai merge pe la sate,

Câtă-i vremea unei ierne,

Cât zăpadă se așterne,

Ea tot deapănă și țese

Fire albe, pânze-alese.

Părul ei cel negru, moale

Desfăcut cădea la vale,

Ochii tineri și căprii

Strălucesc așa de vii,

Iar de râde are haz,

Cu gropițe în obraz

Și la unghiul dulcii guri,

Și la alte-ncheieturi,

Și la degete, la coate,

La-ncheieturile toate;

Ochii ard întunecoși,

Fața albă, buze roși,

Iar când merge legănată,

Tremur sânii ei deodată,



Tremură frumseța-i toată.

Nu-i subțire, ci-mplinită,

Cum e bună de iubită,

Nici prea mică, nici prea mare,

Plinuță la-ncingătoare,

Plinuță la sâni, la față,

Încât ai ce strânge-n brațe.

Tot ce-ar zice i se cade,

Tot ce-ar face bine-i șade,

Și la vorbă de s-o-ntinde,

Vorba dulce bine-o prinde,

Și de tace iarăși place,

Că are pe vino-ncoace;

Oacheșă și sprâncenată

Și la îmblet alintată ­

Ar trebui sărutată.



Pe când arde focu-n vatră,

Lupii urlă, cânii latră,

Iar ea toarce din fuior,

Legănând cu un picior

Albia c-un copilaș,

Adormit și drăgălaș,

Alb ca felia de caș.



Și ea zice-ncetișor:

­ Nani, nani, puișor,

Dormi, drăguță, dormi în pace

Că la vară eu ți-oi face

Sub cel tei bătut de vânt

Așternutul la pământ.

Vântul că va aromi.

Iară tu vei adormi,

Vor pătrunde stelele

Toate rămurelele,

Iară luna va străbate

A noastră singurătate,

Iar când vântul va sufla,



Teiul se va legăna,

Florile și-a scutura,

Iarăși te va deștepta

Sub plutirea norilor,

În căderea florilor,

Pe-a izvoarelor sunare,

Pe de-a pururi călătoare,

La glas de privighitoare.



Cum îngână și visează,

Genele-i se-ngreuiază;

Adormind astfel cum șade,

Fusul din mână îi cade;

Doar prin somn mișcă piciorul,

Ca să-și legene ficiorul.

Focu-n vatră se potoale,

E-o căldur-așa de moale

Și sub candela smerită

Ea adoarme zugrăvită;

Iar cămașa stă să-i cadă

De pe umeri de zăpadă,

De pe munții sânului,

Albi ca floarea crinului,

Așa dulci și plini și dragi,

Pe-a lor culmi având doi fragi

Și rotunzi și dragi și dulci,

Fruntea pe ei să ți-o culci.

Adormise-așa frumos

Cu-a ei mâni lăsate-n jos,

Sub o candelă smerită

Pare că e zugrăvită.



Cum dormea cu ochiu-nchis,

Ea visă un mândru vis:

Un părete-a stat să cadă,

Nu mai e defel zăpadă,

Codrul tremură-nfrunzind,

Izvoarele-ntinerind



Și ea vede mândru tei

Ce umbrește casa ei,

Că-nflorea bătut de vânt

Cu crengile la pământ;

O cântare sună lină,

Iar în zare lună plină,

Iar băiatu-n somn, el, râde.

Teiul mândru se deschide,

Ies trei zâne ca pe poartă,

Câte-o stea în frunte poartă:

Ele-s ursitorile

Rumene ca zorile,

Și ușoare calcă, slabe,

Pietre scumpe-n mii de boabe

Pe-a lor văluri sunt podoabe.

Și prin pânze străvezie,

A lor glezne argintie

Nu s-ating nici de pământ,

Ci se leagănă de vânt,

Căci ușor de mâni se prind,

Trag un danț și mi-l întind,

Leagănul încunjurând

Și din gură cuvântând,

Cuvântând cuvinte rare

Ca niște mărgăritare.



Una zise: ­ Drag băiat,

Vei fi mare împărat,

Căci așa îți este scris,

Cum ți-o spun acum în vis.



Alta zise: ­ Vei fi tare

Fără vro asămănare,

Cum nu-i alt viteaz sub soare.



Iar a treia-i zise: ­ Dragă,

Ai să aibi o minte-ntreagă,

Căci isteț vei fi cu duhul

Ca și luna și văzduhul.



Iară muma cum visează,

Mâinile-și împreunează

Și se roagă către zâne:

­ Luminatelor stăpâne,

Nicăieri nu-i copilaș

Așa blând și drăgălaș,

Nici în lume, nici în țară,

Că-i frumos din cale-afară,

Drag îmi e ca o minune,

N-am cuvinte a o spune,

Geaba caut și gândesc,

Nu știu să le potrivesc.

Nu-i dați daruri trecătoare

Cum dați altora sub soare,

Dăruiți-i lui ceva

Ce în lume nimenea

N-a avut, nici n-o avea.



Atunci danțul se oprește,

Zâna-a treia trist privește,

Către mumă zise-așa:

­ Știi tu ce-ai cerut ori ba?

Nici o știi, nici o vei ști,

Dară eu voi împlini

Ce-ai cerut în ceasul sfânt,

Sfânt în cer și pe pământ.

Pe copil se pleacă zâna,

Peste el și-ntinde mâna:

Numai tu vei mai avea

Ce nu are nimenea,

Că acum ți-e dat de soarte

Viață fără moarte,

Și ți-e dată tinerețe

Fără bătrânețe.

O cântare sună lină,

Arde-n zare luna plină,

Peste vârfuri trec scântei,

Intră zânele în tei.



Muma doarme, pruncul râde,

Copacul se reînchide.




Mușatin și codrul


Saracă Țară-de-Sus,

Toată faima ți s-a dus!

Acu cinci sute de ai

Numai codru îmi erai...

Împrejur nășteau pustii,

Se surpau împărății,

Neamurile-mbătrâneau,

Crăiile se treceau

Și cetăți se risipeau

Numai codrii tăi creșteau.

Verde-i umbra nepătrunsă

Unde-o lume e ascunsă

Și în umbra cea de veci

Curgu-mi râurile reci

Limpegioare, rotitoare,

Având glasuri de izvoare.

Bistrița în stânci se zbate

Prin păduri întunecate

Și mereu se adâncește

Unde apa-abia clipește,

Și deodată vede că

Apa i se-mpiedică

Și de stânci i se iezește;

Ea s-adună și tot crește,

Se iezește-n mândru lac

Ale cărui ape tac,

Iar copacii umbră-i fac,

Pe deasupra frunza deasă

În adânc apa veghează

Iar stejari din mal în mal

Pe deasupră-i se prăval,

Vârfuri sprijin deolaltă

Și îmi fac o boltă naltă,

De vârfuri ei se-mpletesc

Și în umbră stăpânesc

Și în vecinică răcoare

Undele-s scânteietoare.

Dintr-un mal la celălalt

A căzut un trunchi înalt,

Mi-a căzut de-a curmezișul,

De îi spânzură frunzișul,

Punte lungă de-un copac

Peste-o liniște de lac,

Punte lungă, punte mare,

De mi-o poți trece călare.

Iar Mușatin tinerel,

Trece puntea singurel,

Cu pieptarul de oțel,

Cu cușma neagră de miel,

Cu zeghea albă pe el.

Cum venea la vânătoare,

Purta arcul pe spinare,

Tolbă de săgeți el are;

Cu lungi plete pân-pe spate,

Dar la frunte retezate.

Copilaș în haine strimte,

Ușurel mi se mai simte;

De ochește-o căprioară,

Șoimul pe deasupra-i zboară;

De-și întinde mâna-n sus,

Șoimu-n palmă i s-a pus;

Și tot vine chiuind

Și din frunză tot pocnind,

Și când prinde a cânta,

Codrii-ncep a răsuna:

­ Auzi dragă, auzi mamă

Pe Mușatin cum te cheamă?

Nime-n juru-i nu era,

Numai mierla șuiera,

Iară el se cobora

Unde apa tremura.

Cucul cântă, mierla-i zice:

­ Ce cați tu, băiet, pe-aice?

­ Crește, codri, și te-ndeasă,

Numai de-o cărare-mi lasă,

Și te trec în curmeziș,

Doar de-oi da de-un luminiș

Și în el izvor de apă

Să văd șoimul cum se s-adapă.

Zice codrul liniștit:

­ M-am pus de am înfrunzit

Pentru că tu m-ai dorit.

Iară valurile sună,

Mișcătoare se adună,

Printre pânzele de frunze

Cearcă soare să pătrunză,

Ard în umbră la răcoare

Petele scânteietoare

Și pe-a undelor bătaie

Varsă lumina văpaie,

Pe șiroaie limpezi, lungi,

Zboară razele ca dungi.

Sub un vechi stejar pletos

Ce-și lăsa crengile-n jos

Mușatin se întindea

Punând arcu-alăturea:

­ Codri, codri, dragul meu,

Parcă ți-aș fi spus-o eu

Să suni din frunză mereu.

Că, de când nu te-am văzut,

Multă vreme a trecut

Și, se când nu te-am cătat,

Multă lume am îmblat.

Codrul i se închina

Și din ramuri clătina:

­ Măi Mușatin, măi Mușatin,

Voios ramurile-mi clatin

Și voios ți-aș cuvânta:



Să trăiești Măria-ta!...

Hai Mușat, să ne-nțelegem

Și-mpărat să ni te-alegem,

Împărat izvoarelor

Și al căprioarelor,

Așezat la vrun pârâu,

Să scoți fluierul din brâu,

Tu să cânți și eu să cânt,

Frunza-mi toată s-o frământ,

S-o pornesc vuind în vânt

Pe izvoare,

În ponoară,

Unde păsările zboară,

Unde crengile-mi se pleacă

Și căprioarele joacă.

Apa-i zice...: ­ O, copile,

Mâinile întinde-mi-le,

Vino-n fundul luminos,

Că tu ești copil frumos!

Iar Mușatin îi răspunde:

­ Geaba mă momești în unde,

Geaba, codri, dragul meu,

Îmi suni din frunze mereu,

Când m-oi duce de la tine,

Frunza-o plânge după mine,

Că de suflet mă apucă

Dor de cale, dor de ducă,

Și deși mi-așa de jele

De plânsul măicuței mele,

Eu m-aș duce, m-aș tot duce,

Dor să nu mă mai apuce.

Și m-aș duce-n cale lungă,

Dor să nu mă mai ajungă.

În zadar în vânt mă cheamă

Dor de casă, glas de mamă,

În zadar răsună-n vânt,

Căci așa menit eu sunt:

Să-mi fac cale pe pământ,

Să-mi întind cărările,

Să cutreier țările,

Țările și mările.

Fire-ar tare glasul meu,

Ca să treacă tot mereu

De oriunde oi fi eu:

Peste ape, peste punți,

Peste codri de pe munți,

Să ajungă pân-acasă,

Unde mama-mi stă de țasă,

Și să-i spuie-n multe rânduri

Nu muri, mamă, de gânduri.

­ Nu te duce, măi copile,

Ci de ai în lume zile,

Toate dăruiește-mi-le!

Tu să știi, iubite frate,

Că nu-s codru, ci cetate,

Dar demult sunt fermecat

Și de somn întunecat;

Numai noaptea când sosește

Luna-n cer călătorește,

Umbra-mi toată mi-o petrece

Cu lumina ei cea rece.

O, atunci un corn îmi sună,

Toți copacii împreună

Sună jalnic frunza-n lună,

Iară lumea mea s-adună,

Căci copac după copac

Toți deodată se desfac.

Din stejar cu frunza deasă

Iese mândră-o-mpărăteasă,

Cu păr lung pân- la călcâie

Și cu haine aurie,

Mândră-i este rochia

Și o cheamă Dochia.

Din copaci fără de număr

Ies copii cu șoimi pe umăr

Și copile multe iese

Cu-a lor mânece sumese,

Și pe umerele goale

Poartă donițe și oale;

Și pornește-atunci un zbucium,

Sună-un dulce glas de bucium,

Pe cărări fără de urme

Vin cerboaicele în turme

Și mugesc încet atât,

Cu talangele de gât

Și așteaptă răbdătoare

Mâni frumoase de fecioare,

De le mulg în donicioare.

Căci să știi, iubite frate,

Că nu-s codru, ci cetate,

Dar vrăjit eu sunt demult,

Până când o să ascult

Răsunând din deal în deal

Cornul mândru triumfal

Al craiului Decebal.

Atunci trunchii-mi s-or desface

Și-n palate s-or preface,

Vei vedea ieșind din ele

Mii copile tinerele,

Și din brazii cât de mici

Vei vedea ieșind voinici,

Căci la sunetul de corn

Toate-n viață se întorn.

Iară șoimul, sprintenel,

Pe deasupră-i zboară el:

­ Hai Mușatin, măi Mușatin,

Voios aripile-mi clatin

Pe-al tău coif m-aș așeza

Și din gură-aș cuvânta:

­ Să trăiești, Măria Ta ­

­ Rămâi, codri, sănătos,

Că mă cheamă apa-n jos

Și menit în lumea sunt

Să-mi fac cale pe pământ.



Și Mușatin s-apropie

De Bistrița argintie,

Luntrea ce juca pe val

O dezleagă de la mal,

Sare-n ea și îi dă drum,

Ca săgeata zboar-acum,

Și mergând, mergând departe,

Apa-n două o desparte,

În largi brazde de argint

Ce se mișcă strălucind,

Și în umbră mi-l cuprind

Și prin valea boltitoare;

Numai p-ici și pe colea

Soarele mai pătrundea,

Ici e umbră, colo soare

Pe ape tremurătoare.

El pe maluri înflorite

Vede turme rătăcite,

Caii pasc lângă pâraie,

Ca la lebede se-ndoaie

Gâtul lor. Iar capul mic

Ei deodată îl ridic

Și urechile ciulesc

Pe când luntrea o zăresc.

El plutea, plutea mereu,

Codrul sună blând și greu.

Când deodată zi se face.

Codru-n două se desface

Și pe ape rotitoare

Scânteiază mândru soare.

Și-nainte-i vede-un munte

Cu-a lui creștete cărunte,

S-a clădit stâncă pe stâncă

Începând din vale-adâncă,

Și purtând pe el păduri

Peste nourii cei suri,

Își ridică în senin

Creștet de zăpadă plin.



Și spre mal se-ndreaptă iară

Luntrea mică și ușoară,

Iar Mușatin se coboară,

Calea muntelui apucă

Până-n vârfuri să se ducă,

Pân-ce noaptea l-au ajuns

În cel codru nepătruns.

Dar cu noaptea-n cap pornește,

Se tot urcă voinicește,

Doară culmea va sui-o

Pe când s-o miji de ziuă.

Pe culmea cea înălțată

El ajunge deodată

Și făcându-și ochii roată

El privește lumea toată;

Vede cerul sfântului

Și fața pământului:

Că departe se-ntind șesuri,

Ce cu ochii nu le măsuri,

Unde soarele cel sfânt

Parcă iese din pământ;

Colo-n zarea depărtată

Nistrul mare i s-arată

Dinspre țările tătare

Și departe curge-n mare

La Liman ca și o salbă

Se-nșira Cetatea Albă.

Iar pe fața mării line

Trec corăbiile pline,

Trec departe de pământ,

Pânzele umflate-n vânt.

Iar privind spre miazăzi

Dunărea el o zări

Într-un arc spre mare-ntoarsă

Și pe șapte guri se varsă.

De la Nistru pân-la ea

Țară mândră se-ntindea

Vede șesuri fumegând,

Dealuri mândre înverzind,

Vede codri cum coboară,

Deal cu deal, scară cu scară,

Răsfirându-se pe șes,

Unde râurile ies,

Și pe vârfuri de păduri,

Mânăstiri cu-ntărituri,

Vede târguri, vaduri, sate

Pe câmpie presărate,

Vede mândrele cetăți

Stăpânind pustietăți,

Vede turmele de oi

Cu ciobanii dinapoi,

Cu fluiere și cimpoi,

Iară hergheliile

Petreceau câmpiile

Și s-așterneau vântului

Ca umbra pământului

Și de-a lungul râurior

S-așterneau pustiurilor.

Iară șoimul tinerel

Pe deasupra-i zboară el

Și din gură-i cuvinta:

­ Să trăiești, Măria-Ta!

Câtă lume câtă zare

De la Nistru pân-la mare:

Fă-ți odată ochii roată

C-aceasta-i Moldova toată.




Dragoș Vodă cel bătrân


Dragoș-Vodă Cel Bătrân

Pe Moldova e stăpân,

Și domnind cu toată slava

Șade-n scaun la Suceava,

La Suceava lăudată,

Cu ziduri înconjurată,

Zid de piatră nalt și gros,

Că pe el merg cinci pe jos

Și au loc cu de prisos;

Că merg trei călări alături

Și mai au loc pe de lături

Caii mândri să și-i joace

Când încolo, când încoace,

Iar din negri trunchi de stâncă

Peste valea cea adâncă,

Pe deasupra de cetate,

De biserici și palate,

Stă domneasca cetățuie,

Ce cu crestele-i se suie,

Repezite înspre nori

Peste codri sunători,

Cu-a ei ziduri, cu-a ei bolți

Și cu turnuri pe la colți,

Ziduri grele și cu creste

Cum au fost și nu mai este.

Printre arcurile grele,

Printre negrele zăbrele

Abia soarele străbate

Între tinzi întunecate;

În pereți de piatră goală

Au înfipt făclii de smoală,

Fumegând, cu flăcări roșii

Luminează-ntunecoșii

Stâlpi de piatră grei și suri

Unde-atârnă armături,

Arătând a lor rugină

Sub făclia de rășină,

Paveze, mănuși leite,

Caște mândre, poleite,

Și pieptare, obrăzare

Și arcuri de vânătoare.

Iar în fundul salei drepte

Se-nalță pe șapte trepte

Tronul Domnului creștin,

Coperit de-un baldachin,

Iară-n jețul auriu

Șade Dragoș brumăriu,

Barba albă până-n brâu,

Cu ochi negri viforoși;

Coroana de aur roș

Strălucind frumos pe frunte

Peste pletele cărunte;

Pe-a hlamidei sale cute

Flori de aur sunt cusute;

Și cu fața înțeleaptă

Și cu schiptru-n mâna dreaptă.

Ochii mândri și-i îndreaptă.

Iar l-a tronului picioare

Se înșiră pe covoare

Jețuri de lemn dat la strug

Săpate cu meșteșug;

Icea șese, colo șese,

Pentru boierii alese.

La a tronului său scări

Șed în două părți boieri

Așezați, dup-a lor trepte,

Ca poruncile-i s-aștepte.

Vornicul Țării-de-Jos

Sta în scaun luminos,

Un bătrân și blând moșneag

Cu albastrul lui toiag,

Ce-i cu aur împletit

Cu pietre acoperit;

Iar de-aceasta mai în sus

Vornicul Țării de Sus;

Sta cu părul colilie

Pârcălabul de Chilie,

Și cu genele lui albe

Pârcălab Cetății Albe,

După aceștia mai vin

Pârcălabul din Hotin.

Cel din Neamț și de la Vrance

Rezimat stătea pe lance,

Dar pe toți i-ntrece-n slavă

Pârcălabul de Suceavă.

Și astfel, jur-împrejur,

Șed în blane de samur,

Cu pieptare la un fel

Și cu mânici de oțel.

Cei ce-n lume se înalță

Cizme roșie încalță,

Cizme roși împintinate

Și pieptare-mplătoșate,

Cămăși de zale mărunte,

Ce par ca focuri de munte,

Cine-n oaste are cârmă

Poartă cămașă de sârmă...




Peste codri sta cetatea...


Peste codri sta cetatea

Stăpânind singurătatea...

Luna plină strălucea,

Din nălțimea cea albastră

Bătea tainic la fereastră.

Și pe negrele zăbrele

Sta domnița după ele,

Uitându-se norilor

Calea zburătorilor.

Părul galben, abia creț,

Peste tâmple sta răzleț

Și trecând pe după tâmple

Ca un val de aur împle

Umerele și spinarea

Și întreagă arătarea.

Și e una la părinți,

Cum e luna printre sfinți,

Și-ntre fete tinerele

Ca și luna printre stele,

Și e una chiar sub soare,

Cine cată-n ochi-i moare,

Ochi izvoare de lumine,

Cu mâni albe, lungi și fine

Și cu degetele trase,

Subțirele, de crăiasă,

Și buzele subțirele

De-mi zâmbea-ntristat cu ele.

Au mai știu povestitorii

Ce sunt, oare, zburătorii?

Vin din rumenirea serii

Și din fundul sfânt al mării,

Vin din ploaia cea cu soare

Și din dor de fată mare.

Iară umbra norilor,

Calea zburătorilor,

Căci îi vede

Cine-i crede,

Le năzare

La oricare

L-a chemat din noaptea mare.

De-ndrăgește vreo fată,

Ca luceafăr i s-arată,

Dar din nouri se repede

La pământ unde o vede

Și-n cărare îi răsare

De la creștet la picioare;

Ochii negri-ntunecoși

I se uită mângâioși,

În păr negru stele poartă,

Dară alba față-i moartă,

Ori se face nor de ploaie

Care cade în șiroaie

Și burează-așa de lin

Prin perdelele de in;

Și-n fereastră, ca-ntr-un prag.

Se arată nalt și drag,

Cu păr lung de aur moale

Și cu ochii plini de jale.

Trestia l-încununează,

Hainele îi scânteiază,

Haine lungi și străvezii,

Pare-un mort cu ochii vii.

Astfel iese zburători

Și din umbră, și din nori,

Și din lanuri, și din luncă,

Și din stea ce se aruncă,

Și din tainicul izvor

Care sună-ncetișor,

Și când luna cea bălaie

Varsă apelor văpaie.

Iese din senin cu ploaie,

Și din ploaie cu senin,

Și din lacul cristalin,

Și din ceruri, și din mare,

Și din dor de fată mare.

A lui suflet e-o scânteie

Din luciri de curcubeie,

Din dragoste de femeie;

A lui glas la miez de noapte

E ca muzica de șoapte,

Când se clatin rămurele

Și suspină păsărele.

Și cum sta domnița dusă

Și pe gânduri multe pusă,

Teiul nalt crescut sub geamuri

I-au întins vro două ramuri

Încărcate,-nfloritoare

Și frumos mirositoare,

Și aude șopotind

Și prin frunze ropotind

Ca un glas de copilaș

Ce-o întreabă drăgălaș:

­ De ce șezi închisă, fată,

După poarta ferecată,

După zidurile grele,

După negrele zăbrele?

Deschide zăbrelele

Și privește stelele,

Luna plină o privește

Cum pe munți călătorește

Și deschide-mi un oblon

Ca să trec fără de zvon,

Că de noapte îmi e teamă;

Toate umbrele mă cheamă,

Tricolici mă prigonesc,

Iar babele mă vrăjesc

Cu flori roșie de mac,

Cu oscior de liliac,

Ca să nu mă dau de leac.

Nu auzi cum zbor prin ramuri,

Țip în horn și bat în geamuri?

Nu sunt tânăr fără minte,

Prins de dulcele-ți cuvinte,

Nu curtean înfumurat,

Nici oștean împlătoșat,



Ci eu sunt

Zburător

Ca un vânt

De ușor,

Mă anin

De un ram

Și suspin

Lângă geam,

Ca-n sălaș

Tremurând

Să mă lași

Mai curând.



Căci sunt slab de-mi plângi de milă,

Orb ca visul de copilă;

Sunt ca vânt de primăvară,

Ca amurgul cel de vară;

Din picioare pân- la cap

Într-un cuib pot să încap,

Iar în cuib de turturele

Dorm alăturea de ele.

Iarna vin gonit de fulgi,

Ce m-acopăr ca un giulgi,

Și când voi spuneți povești,

Suflu codrul pe ferești,

Iar la claca cea de furcă

Mâna-mi torturile-ncurcă.

O, deschide-mi un canat,

Ca printr-însul să străbat,

Să mă iei la tine-n pat,

Ca să dorm lâng-al tău sin

Ca un biet copil străin;

Adormit la pieptul gol,

Nu mă-ndur să te mai scol;

Sânii albi, două comori,

Tare sunt dezmierdători,

Fiind albe și rătunde,

Inima mi se pătrunde,

Cu gurița mă adapă

Și de focul meu mă scapă;

Adormit pe brațul stâng,

Nu te teme c-am să plâng,

Teamă n-ai că te-oi trezi,

Că eu pier în zori de zi;

Ci-am să suflu-așa de cald,

În miroase să te scald,

Să-mi vezi fața de ninsoare

Și aripele ușoare,

Căci viața mea o țin

Cu miros de flori de crin;

Nu beau apă, ci scântei

Și miros de flori de tei,

O, primește-mă în brațe!

Umbra nopții mă îngheață,

Un strigoi poate în pripă

Să mă prinză de aripă,

Să m-ascunză în mormânt,

Ca să nu știu unde sunt,

Ori de aripi să mă lege

De un clopot fără lege

Și trăgându-l, sunător,

De izbirea lui să mor,

Căci eu nu sunt vrun fecior

Ca să viu amăgitor,



Ci eu sunt

Zburător

Ca un vânt

De ușor,

Mă anin

De un ram

Și suspin

Lângă geam,

Ca-n sălaș

Tremurând

Să mă lași

Mai curând.



Ea-și netează a ei tâmple

Și de lacrimi i se împle

Ochii dulci de mângâiere.

Ea suspină fără vrere,

Neștiind încă ce-i cere

Inima cu-a ei durere,

Iar gândirea ei cea dulce

N-o mai lasă să se culce.

Peste vârfuri trece lună,

Tânguios un corn răsună,

Petrecând cu-atâta drag

Toată rariștea de fag.

Mai începe, mai se pierde,

De-i răspunde codrul verde

Fermecat și îndrăgit

De-acel sunet rătăcit.

Iară inima îi zice:

„Ce stai, draga mea, aice,

Scoală-te, supune-te

Valului de sunete,

Ce te trage, plin de jale,



Colo,-n rariștea din vale."

Și un glas aude, pare,

Ce-o chema în depărtare:

„Mărgărită, Mărgărită,

Cu coroană aurită,

Ah, din valea cea adâncă,

Ca pe-o stea te zăresc încă,

Ca pe-o stea luminătoare

Și deasupră-mi plutitoare;

Glasul cornului străbate

Dulcea ta singurătate;

O, te pleacă plângerilor,

Tu, crăiasa îngerilor,

Lasă zidurile tale,

Vino-n vale, vino-n vale!



O, auzi sunând

Pe cărare corn,

Căci spre tine blând

Îl întorn.



Mărgărită, Mărgărită,

Cu coroana aurită,

Glasul cornului străbate

Neagra ta singurătate,

Valului de sunete,

Draga mea, supune-te,

Lasă zidurile tale,

Vino-n vale, vino-n vale!"




Între nouri și-ntre mare


Între nouri și-ntre mare

Zboară paseri călătoare ­

Cum nu pot și eu să zbor

Să mă iau pe urma lor!

Și departe de la maluri

Trec corăbii peste valuri,

Trec cu pânze lucitoare

Și se pierd în depărtare.

Cum nu am aripi să zbor,

Să mă iau pe urma lor!

Că m-aș duce, tot m-aș duce,

Dor să nu mă mai apuce,

Peste undele cu spume,

Peste mare, peste lume;

Ș-aș vedea cum trec cu toate,

Rânduri-rânduri arătate,

Înnegrirea malurilor,

Strălucirea valurilor,

Stolul rândurelelor,

Tremurarea stelelor ­

Poate că mi-ar fi mai bine,

Poate te-aș uita pe tine.

Alei puică, alei dragă,

Cumu-i frunza cea pribeagă

E viața mea întreagă,

Căci dragostea ta mă strică

De nu m-aleg cu nimică;

Viața trece, frunza pică,

Trece fără mângâiere,

Ca izvorul de durere,

Trece și se prăpădește,

Arde și se mistuiește,

Fără noimă, fără rost,

Bine-ar fi, să nu fi fost.

Vai de-acela ce iubește

Și nu se învrednicește

Să câștige ce-a dorit,

Să fie-a lui ce-a iubit.

Puica cea dezmierdăcioasă,

Din ochi negri mângâioasă,

Puica ademenitoare,

Din ochi negri visătoare,

Dragostea de puiculiță

Cu gușa de porumbiță,

Cu gurița mitutea,

Cu gropițe lângă ea,

Cu zâmbirea ei cu haz,

Cu gropițe în obraz,

Și cu dragostea în ochi

De mă tem să n-o deochi.

Noaptea când te-nchipuiesc

Îmi vine să-nnebunesc,

Iară ziua aș lua

Lumea-n cap de jelea ta.

Norilor, o, norilor,

Unde-i țara florilor?

Unde ea acum trăiește,

Iară câmpul înverzește

Și codrul văzând-o crește;

Și când trece prin grădină

Toți copacii i se-nchină

Și încep să înflorească,

Pe ea s-o împodobească ­

Căci văzând-o, toată țara

Crede că e primăvara.




Doină (Ce stă vântul să tot bată)


Ce stă vântul să tot bată

Prin frunza de tei uscată,

Și frângându-i ramurile

Să lovească geamurile?

Iară tu de ce suspini

Când privești peste grădini?

Nu mai sta de tot ofta

Și în gând nu mă mustra:

Că atunci te voi uita

Când nu s-or mai arăta

Lângă mare râurile,

Lângă drum pustiurile,

Luna și cu soarele

Și-n codru izvoarele.

Vei avea de suspinat,

Când vei ști că te-am uitat,

Când vei sta ca să mă-ngropi

Pe cărarea dintre plopi,

Ș-atunci vântul o să bată

Prin frunza de tei uscată,

Scuturând-o, risipind-o,

De ți s-o urî privind-o.




De-atâtea ori...


De-atâtea ori am fost să mor,

De dragul dragii mele...

Ce s-au ales de-atât amor,

O, stele, eternelor stele?



Și viața toată mi-am închis

Gonind la idealuri...

Ce s-au ales de-atâta vis,

O, valuri, eternelor valuri?




1881
Mănușa


Lâng-a leilor grădină regele Francisc așteaptă,

Ca să vază cum s-o-ncinge între fiare lupta dreaptă.

Împrejur cei mari ai țării și ai sfatului s-adună.

Pe balconul nalt se-nșiră dame-n veselă cunună.



Regele dă semn cu mâna, sare-o poartă din țâțâne

Și un leu iese în față, cumpătat, cu pasuri line,

Mult se uită împrejuru-i, cască lung, și a lui coamă

Scuturând-o, își întinde mușchii și s-așează jos.



Regele un semn mai face, se deschide-o altă poartă

Și dintr-însa se repede

C-un sălbatec salt un tigru, care când pe leu îl vede

Muge tare,

Coada roată o-nvârtește,

Scoate limba,

Sperios însă pe leu într-un cerc îl ocolește,

Sforăie înverșunat,

Apoi mormăind se-ntinde

Lângă el.

Regele mai face-un semn,

Și pe două porți deschise

Se azvârl doi leoparzi,

Ce cu poftă inimoasă de-a lupta se și aruncă

Peste tigru.

Dar acesta îi apucă în cumplitele lui gheare ­

Leul muge,

Se ridică în picioare,

Fiarele se-nfiorează,

Și-mprejur, arzând de dorul de-a se sfâșia-ntre ele,

Se așează.



O frumoasă mână scapă de pe margine de-altan

O mănușă, drept la mijloc, între tigru și-ntre leu;

Iară dama, Cunigunda, zise-atunci, bătându-și joc,



Cavalerului Delorges:

„Dac-amorul ți-e fierbinte cum te juri în orice oară,

Să te văz,

Mergi, mănușa de-mi ridică!"

Cavaleru-aleargă, iute se coboară

În grozava prejmuire, calcă sigur, fără frică,

Din mijlocu-acelor monștri,

Cu-a lui degete-ndrăznețe el mănușa de-o ridică.



Cu mirare și cu groază

Damele și cavalerii l-au privit,

Însă foarte liniștit

El mănușa o aduce înapoi.

De-a lui laudă răsună orice gură,

Cunigunda îl privește cu o gingașă căldură,

Ce-i promite că norocu-i e aproape. ­

Dar mănușa el în față i-o aruncă:

„Doamna mea, o mulțămire ca aceasta n-o mai voi!"

Și-o lăsă numaidecât.




	(Schalk Bibliothek, Heft 5, Leipzig, 1881)


Scrisoarea I


Când cu gene ostenite sara suflu-n lumânare,

Doar ceasornicul urmează lung-a timpului cărare,

Căci perdelele-ntr-o parte când le dai, și în odaie

Luna varsă peste toate voluptoasa ei văpaie,

Ea din noaptea amintirii o vecie-ntreagă scoate

De dureri, pe care însă le simțim ca-n vis pe toate.



Lună tu, stăpân-a mării, pe a lumii boltă luneci

Și gândirilor dând viață, suferințele întuneci;

Mii pustiuri scânteiază sub lumina ta fecioară,

Și câți codri-ascund în umbră strălucire de izvoară!

Peste câte mii de valuri stăpânirea ta străbate,

Când plutești pe mișcătoarea mărilor singurătate!

Câte țărmuri înflorite, ce palate și cetăți,

Străbătute de-al tău farmec ție singură-ți arăți!

Și în câte mii de case lin pătruns-ai prin ferești,

Câte frunți pline de gânduri, gânditoare le privești!

Vezi pe-un rege ce-mpânzește globu-n planuri pe un veac,

Când la ziua cea de mâine abia cuget-un sărac...

Deși trepte osebite le-au ieșit din urna sorții,

Deopotrivă-i stăpânește raza ta și geniul morții;

La același șir de patimi deopotrivă fiind robi,

Fie slabi, fie puternici, fie genii ori neghiobi!

Unul caută-n oglindă de-și buclează al său păr,

Altul caută în lume și în vreme adevăr,

De pe galbenele file el adună mii de coji,

A lor nume trecătoare le însamnă pe răboj;

Iară altu-mparte lumea de pe scândura tărăbii,

Socotind cât aur marea poartă-n negrele-i corăbii.

Iar colo bătrânul dascăl, cu-a lui haină roasă-n coate,

Într-un calcul fără capăt tot socoate și socoate

Și de frig la piept și-ncheie tremurând halatul vechi,

Își înfundă gâtu-n guler și bumbacul în urechi;

Uscățiv așa cum este, gârbovit și de nimic,

Universul fără margini e în degetul lui mic,

Căci sub fruntea-i viitorul și trecutul se încheagă,

Noaptea-adânc-a veciniciei el în șiruri o dezleagă;

Precum Atlas în vechime sprijinea cerul pe umăr

Așa el sprijină lumea și vecia într-un număr.



Pe când luna strălucește peste-a tomurilor bracuri,

Într-o clipă-l poartă gândul îndărăt cu mii de veacuri,

La-nceput, pe când ființă nu era, nici neființă,

Pe când totul era lipsă de viață și voință,

Când nu s-ascundea nimica, deși tot era ascuns...

Când pătruns de sine însuși odihnea cel nepătruns.

Fu prăpastie? genune? Fu noian întins de apă?

N-a fost lume pricepută și nici minte s-o priceapă,

Căci era un întuneric ca o mare făr-o rază,

Dar nici de văzut nu fuse și nici ochi care s-o vază.

Umbra celor nefăcute nu-ncepuse-a se desface,

Și în sine împăcată stăpânea eterna pace!...

Dar deodat-un punct se mișcă... cel întâi și singur. Iată-l

Cum din chaos face mumă, iară el devine Tatăl!...

Punctu-acela de mișcare, mult mai slab ca boaba spumii,

E stăpânul fără margini peste marginile lumii...

De-atunci negura eternă se desface în fășii,

De atunci răsare lumea, lună, soare și stihii...

De atunci și până astăzi colonii de lumi pierdute

Vin din sure văi de chaos pe cărări necunoscute

Și în roiuri luminoase izvorând din infinit,

Sunt atrase în viață de un dor nemărginit.

Iar în lumea asta mare, noi copii ai lumii mici,

Facem pe pământul nostru mușunoaie de furnici;

Microscopice popoare, regi, oșteni și învățați

Ne succedem generații și ne credem minunați;

Muști de-o zi pe-o lume mică de se măsură cu cotul,

În acea nemărginire ne-nvârtim uitând cu totul

Cum că lumea asta-ntreagă e o clipă suspendată,

Că-ndărătu-i și-nainte-i întuneric se arată.

Precum pulberea se joacă în imperiul unei raze,

Mii de fire viorie ce cu raza încetează,

Astfel, într-a veciniciei noapte pururea adâncă,

Avem clipa, avem raza, care tot mai ține încă...

Cum s-o stinge, totul piere, ca o umbră-n întuneric,

Căci e vis al neființei universul cel himeric...



În prezent cugetătorul nu-și oprește a sa minte,

Ci-ntr-o clipă gându-l duce mii de veacuri înainte;

Soarele, ce azi e mândru, el îl vede trist și roș

Cum se-nchide ca o rană printre nori întunecoși,

Cum planeții toți îngheață și s-azvârl rebeli în spaț'

Ei, din frânele luminii și ai soarelui scăpați;

Iar catapeteasma lumii în adânc s-au înnegrit,

Ca și frunzele de toamnă toate stelele-au pierit;

Timpul mort și-ntinde trupul și devine vecinicie,

Căci nimic nu se întâmplă în întinderea pustie,

Și în noaptea neființii totul cade, totul tace,

Căci în sine împăcată reîncep-eterna pace...



. . . . . . . . . . . . . . . . . . . . . . .



Începând la talpa însăși a mulțimii omenești

Și suind în susul scării pân' la frunțile crăiești,

De a vieții lor enigmă îi vedem pe toți munciți,

Făr-a ști să spunem care ar fi mai nenorociți...

Unul e în toți, tot astfel precum una e în toate,

De asupra tuturora se ridică cine poate,

Pe când alții stând în umbră și cu inima smerită

Neștiuți se pierd în taină ca și spuma nezărită -

Ce-o să-i pese soartei oarbe ce vor ei sau ce gândesc?...

Ca și vântu-n valuri trece peste traiul omenesc.



Fericească-l scriitorii, toată lumea recunoască-l...

Ce-o să aibă din acestea pentru el, bătrânul dascăl?

Nemurire, se va zice. Este drept că viața-ntreagă,

Ca și iedera de-un arbor, de-o idee i se leagă.

"De-oi muri - își zice-n sine - al meu nume o să-l poarte

Secolii din gură-n gură și l-or duce mai departe,

De a pururi, pretutindeni, în ungherul unori crieri

Și-or găsi, cu al meu nume, adăpost a mele scrieri!"

O, sărmane! ții tu minte câte-n lume-ai auzit,

Ce-ți trecu pe dinainte, câte singur ai vorbit?

Prea puțin. De ici, de colo de imagine-o fășie,

Vre o umbră de gândire, ori un petec de hârtie;

Și când propria ta viață singur n-o știi pe de rost,

O să-și bată alții capul s-o pătrunză cum a fost?

Poate vrun pedant cu ochii cei verzui, peste un veac,

Printre tomuri brăcuite așezat și el, un brac,

Aticismul limbii tale o să-l pună la cântari,

Colbul ridicat din carte-ți l-o sufla din ochelari

Și te-o strânge-n două șiruri, așezându-te la coadă,

În vro notă prizărită sub o pagină neroadă.

Poți zidi o lume-ntreagă, poți s-o sfarămi... orice-ai spune,

Peste toate o lopată de țărână se depune.

Mâna care-au dorit sceptrul universului și gânduri

Ce-au cuprins tot universul încap bine-n patru scânduri...

Or să vie pe-a ta urmă în convoi de-nmormântare,

Splendid ca o ironie cu priviri nepăsătoare...

Iar deasupra tuturora va vorbi vrun mititel,

Nu slăvindu-te pe tine... lustruindu-se pe el

Sub a numelui tău umbră. Iată tot ce te așteaptă.

Ba să vezi... posteritatea este încă și mai dreaptă.



Neputând să te ajungă, crezi c-or vrea să te admire?

Ei vor aplauda desigur biografia subțire

Care s-o-ncerca s-arate că n-ai fost vrun lucru mare,

C-ai fost om cum sunt și dânșii... Măgulit e fiecare

Că n-ai fost mai mult ca dânsul. Și prostatecele nări

Și le umflă orișicine în savante adunări

Când de tine se vorbește. S-a-nțeles de mai nainte

C-o ironică grimasă să te laude-n cuvinte.

Astfel încăput pe mâna a oricărui, te va drege,

Rele-or zice că sunt toate câte nu vor înțelege...

Dar afară de acestea, vor căta vieții tale

Să-i găsească pete multe, răutăți și mici scandale -

Astea toate te apropie de dânșii... Nu lumina

Ce în lume-ai revărsat-o, ci păcatele și vina,

Oboseala, slăbiciunea, toate relele ce sunt

Într-un mod fatal legate de o mână de pământ;

Toate micile mizerii unui suflet chinuit

Mult mai mult îi vor atrage decât tot ce ai gândit.



. . . . . . . . . . . . . . . . . . . . . . . . . . .



Între ziduri, printre arbori ce se scutură de floare,

Cum revarsă luna plină liniștita ei splendoare!

Și din noaptea amintirii mii de doruri ea ne scoate;

Amorțită li-i durerea, le simțim ca-n vis pe toate,

Căci în propria-ne lume ea deschide poarta-ntrării

Și ridică mii de umbre după stinsul lumânării...

Mii pustiuri scânteiază sub lumina ta fecioară,

Și câți codri-ascund în umbră strălucire de izvoară!

Peste câte mii de valuri stăpânirea ta străbate,

Când plutești pe mișcătoarea mărilor singurătate,

Și pe toți ce-n astă lume sunt supuși puterii sorții

Deopotrivă-i stăpânește raza ta și geniul morții!







	▲ Începutul paginii.




Scrisoarea II


De ce pana mea rămîne în cerneală, mă întrebi? 

De ce ritmul nu m-abate cu ispita-i de la trebi? 

De ce dorm, îngrămădite între galbenele file, 

Iambii suitori, troheii, săltărețele dactile? 

Dacă tu știai problema astei vieți cu care lupt, 

Ai vedea că am cuvinte pana chiar să o fi rupt, 

Căci întreb, la ce-am începe să-ncercăm în luptă dreaptă 

A turna în formă nouă limba veche și-nțeleaptă? 

Acea tainică simțire, care doarme-n a mea harfă, 

În cuplete de teatru s-o desfac ca pe o marfă, 

Cînd cu sete cauț forma ce să poată să te-ncapă, 

Să le scriu, cum cere lumea, vro istorie pe apă? 

Însa tu îmi vei răspunde că e bine ca în lume 

Prin frumoasă stihuire să pătrunză al meu nume, 

Să-mi atrag luare-aminte a bărbaților din țară, 

Să-mi dedic a mele versuri la cucoane, bunăoară, 

Și dezgustul meu din suflet să-l împac prin a mea minte. — 

Dragul meu, cărarea asta s-a bătut de mai nainte; 

Noi avem în veacul nostru acel soi ciudat de barzi, 

Care-ncearcă prin poeme sa devie cumularzi, 

Închinînd ale lor versuri la puternici, la cucoane, 

Sunt cîntați în cafenele și fac zgomot în saloane; 

Iar cărările vieții fiind grele și înguste, 

Ei încearcă să le treacă prin protecție de fuste, 

Dedicînd broșuri la dame a căror bărbați ei speră 

C-ajungînd cîndva miniștri le-a deschide carieră. — 



De ce nu voi pentru nume, pentru glorie să scriu? 

Oare glorie să fie a vorbi într-un pustiu? 

Azi, cînd patimilor proprii muritorii toți sunt robi, 

Gloria-i închipuirea ce o mie de neghiobi 

Idolului lor închină, numind mare pe-un pitic 

Ce-o beșică e de spumă într-un secol de nimic. 



Încorda-voi a mea liră să cînt dragostea? Un lanț 

Ce se-mparte cu frăție între doi și trei amanți. 

Ce? să-ngîni pe coardă dulce, că de voie te-ai adaos 

La cel cor ce-n operetă e condus de Menelaos? 

Azi adeseori femeia, ca și lumea, e o școala, 

Unde-nveți numai durere, înjosire și spoială; 

La aceste academii de științi a zînei Vineri 

Tot mai des se perindează și din tineri în mai tineri, 

Tu le vezi primind elevii cei imberbi în a lor clas, 

Pînă cînd din școala toată o ruină a rămas. 



Vai! tot mai gîndești la anii cînd visam în academii, 

Ascultînd pe vechii dascăli cîrpocind la haina vremii, 

Ale clipelor cadavre din volume stînd s-adune 

Și-n a lucrurilor peteci căutînd înțelepciune? 

Cu murmurele lor blînde, un izvor de horum - harum 

Cîștigînd cu clipoceală nervum rerum gerendarum; 

Cu evlavie adîncă ne-nvîrteau al minții scripet, 

Legănînd cînd o planetă, cînd pe-un rege din Egipet. 



Parcă-l văd pe astronomul cu al negurii repaos, 

Cum ușor, ca din cutie, scoate lumile din chaos 

Și cum neagra vecinicie ne-o întinde și ne-nvață 

Că epocele se-nșiră ca mărgelele pe ață. 

Atunci lumea-n căpățînă se-nvîrtea ca o morișcă, 

De simțeam, ca Galilei, că comedia se mișcă. — 



Amețiți de limbe moarte, de planeți, de colbul școlii, 

Confundam pe bietul dascăl cu un crai mîncat de molii 

Și privind păienjenișul din tavan, de pe pilaștri, 

Ascultam pe craiul Ramses și visam la ochi albaștri 

Și pe margini de caiete scriam versuri dulci, de pildă 

Către o trandafirie și sălbatică Clotildă. 

Îmi plutea pe dinainte cu al timpului amestic 

Ba un soare, ba un rege, ba un animal domestic. 

Scîrțiirea de condeie dădea farmec astei liniști, 

Vedeam valuri verzi de grîne, undoiarea unei iniști, 

Capul greu cădea pe bancă, păreau toate-n infinit; 

Cînd suna, știam că Ramses trebuia să fi murit. 



Atunci lumea cea gîndită pentru noi avea ființă, 

Și, din contra, cea aievea ne părea cu neputință. 

Azi abia vedem ce stearpă și ce aspră cale este 

Cea ce poate să convie unei inime oneste; 

Iar în lumea cea comună a visa e un pericul, 

Căci de ai cumva iluzii, ești pierdut și ești ridicul. 



Și de-aceea de-azi-nainte poți să nu mă mai întrebi 

De ce ritmul nu m-abate cu ispită de la trebi, 

De ce dorm îngrămădite între galbenele file 

Iambii suitori, troheii, săltărețele dactile… 

De-oi urma să scriu în versuri, teamă mi-e ca nu cumva 

Oamenii din ziua de-astăzi să mă-nceap-a lăuda. 

Dacă port cu ușurință și cu zîmbet a lor ură, 

Laudele lor desigur m-ar mîhni peste măsură.










Scrisoarea III


Un sultan dintre aceia ce domnesc peste vro limbă, 

Ce cu-a turmelor pășune, a ei patrie ș-o schimbă, 

La pămînt dormea ținîndu-și căpătîi mîna cea dreaptă; 

Dară ochiu-nchis afară, înlăuntru se deșteaptă. 

Vede cum din ceruri luna lunecă și se coboară 

Și s-apropie de dînsul preschimbată în fecioară. 

Înflorea cărarea ca de pasul blîndei primăveri; 

Ochii ei sunt plini de umbra tăinuitelor dureri; 

Codrii se înfiorează de atîta frumusețe, 

Apele-ncrețesc în tremur străveziile lor fețe, 

Pulbere de diamante cade fină ca o bură, 

Scînteind plutea prin aer și pe toate din natură 

Și prin mîndra fermecare sun-o muzică de șoapte, 

Iar pe ceruri se înalță curcubeele de noapte… 

Ea, șezînd cu el alături, mîna fină i-o întinde, 

Părul ei cel negru-n valuri de mătasă se desprinde: 

— Las’ să leg a mea viață de a ta… În brațu-mi vino, 

Și durerea mea cea dulce cu durerea ta alin-o… 

Scris în cartea vieții este și de veacuri și de stele 

Eu să fiu a ta stăpînă, tu stăpîn vieții mele. 

Și cum o privea sultanul, ea se-ntunecă… dispare; 

Iar din inima lui simte un copac cum că răsare, 

Care crește într-o clipǎ ca în veacuri, mereu crește, 

Cu-a lui ramuri peste lume, peste mare se lățește; 

Umbra lui cea uriașă orizontul îl cuprinde 

Și sub dînsul universul într-o umbră se întinde; 

Iar în patru părți a lumii vede șiruri munții mari, 

Atlasul, Caucazul, Taurul și Balcanii seculari; 

Vede Eufratul și Tigris, Nilul, Dunărea bătrînă — 

Umbra arborelui falnic peste toate e stăpînă. 

Astfel, Asia, Europa, Africa cu-a ei pustiuri 

Și corăbiile negre legănîndu-se pe rîuri, 

Valurile verzi de grîie legănîndu-se pe lanuri 

Mările țǎrmuitoare și cetăți lîngă limanuri, 

Toate se întind nainte-i… ca pe-un uriaș covor, 

Vede țară lîngă țară și popor lîngă popor — 

Ca prin neguri alburie se strevăd și se prefac 

În întinsă-mpărăție sub o umbră de copac. 

Vulturii porniți la ceruri pîn’ la ramuri nu ajung; 

Dar un vînt de biruință se pornește îndelung 

Și lovește rînduri, rînduri în frunzișul sunător. 

Strigăte de-Allah! Allahu! se aud pe sus prin nori, 

Zgomotul creștea ca marea turburată și înaltă, 

Urlete de bătălie s-alungau dupăolaltă, 

Însă frunzele-ascuțite se îndoaie după vînt 

Și deasupra Romei nouă se înclină la pămînt. 



Se cutremură sultanul… se deșteaptă… și pe cer 

Vede luna cum plutește peste plaiul Eschișer. 

Și privește trist la casa șeihului Edebali; 

După gratii de fereastră o copilă el zări 

Ce-i zîmbește, mlădioasă ca o creangă de alun; 

E a șeihului copilă, e frumoasa Malcatun. 

Atunci el pricepe visul că-i trimis de la profet, 

Că pe-o clipă se-nălțase chiar în rai la Mahomet, 

Că din dragostea-i lumească un imperiu se va naște, 

Ai căruia ani și margini numai cerul le cunoaște. 



Visul său se-nfiripează și se-ntinde vulturește, 

An cu an împărăția tot mai largă se sporește, 

Iară flamura cea verde se înalță an cu an, 

Neam cu neam urmîndu-i zborul și sultan după sultan. 

Astfel țară după țară drum de glorie-i deschid… 

Pîn-în Dunăre ajunge furtunosul Baiazid… 



La un semn, un țărm de altul, legînd vas de vas, se leagă 

Și în sunet de fanfare trece oastea lui întreagă; 

Ieniceri, copii de suflet ai lui Allah și spahii 

Vin de-ntunecă pămîntul la Rovine în cîmpii; 

Răspîndindu-se în roiuri, întind corturile mari… 

Numa-n zarea depărtată sună codrul de stejari. 

Iată vine-un sol de pace c-o năframă-n vîrf de băț. 

Baiazid, privind la dînsul, îl întreabă cu dispreț: 

— Ce vrei tu? 

— Noi? Bună pace! Și de n-o fi cu bănat, 

Domnul nostru-ar vrea să vază pe măritul împărat. 



La un semn deschisă-i calea și se-apropie de cort 

Un bătrîn atît de simplu, după vorbă, după port. 

— Tu ești Mircea? 

— Da-mpărate! 

— Am venit să mi te-nchini, 

De nu, schimb a ta coroană într-o ramură de spini. 

— Orice gînd ai, împărate, și oricum vei fi sosit, 

Cît suntem încă pe pace, eu îți zic: Bine-ai venit! 

Despre parte închinării însă, doamne, să ne ierți; 

Dar acu vei vrea cu oaste și război ca să ne cerți, 

Ori vei vrea să faci întoarsă de pe-acuma a ta cale, 

Să ne dai un semn și nouă de mila măriei tale… 

De-o fi una, de-o fi alta… Ce e scris și pentru noi, 

Bucuroși le-om duce toate, de e pace, de-i război. 

— Cum? Cînd lumea mi-e deschisă, a privi gîndești că pot 

Ca întreg Aliotmanul să se-mpiedice de-un ciot? 

O, tu nici visezi, bătrîne, cîți în cale mi s-au pus! 

Toată floarea cea vestită a întregului Apus, 

Tot ce stă în umbra crucii, împărați și regi s-adună 

Să dea piept cu uraganul ridicat de semilună. 

S-a-mbrăcat în zale lucii cavalerii de la Malta, 

Papa cu-a lui trei coroane, puse una peste alta, 

Fulgerele adunat-au contra fulgerului care 

În turbarea-i furtunoasă a cuprins pămînt și mare. 

N-au avut decît cu ochiul ori cu mîna semn a face, 

Și Apusul își împinse toate neamurile-ncoace; 

Pentru-a crucii biruință se mișcară rîuri-rîuri, 

Ori din codri răscolite, ori stîrnite din pustiuri; 

Zguduind din pace-adîncă ale lumii începuturi, 

Înnegrind tot orizontul cu-a lor zeci de mii de scuturi, 

Se mișcau îngrozitoare ca păduri de lănci și săbii, 

Tremura înspăimîntată marea de-ale lor corăbii!… 

La Nicopole văzut-ai cîte tabere s-au strîns 

Ca să steie înainte-mi ca și zidul neînvins. 

Cînd văzui a lor mulțime, cîtă frunză, cîtă iarbă, 

Cu o ură nempăcată mi-am șoptit atunci în barbă, 

Am jurat ca peste dînșii să trec falnic, fără păs, 

Din pristolul de la Roma să dau calului ovăs… 

Și de crunta-mi vijelie tu te aperi c-un toiag? 

Și, purtat de biruință, să mă-mpiedec de-un moșneag? 

— De-un moșneag, da, împărate, căci moșneagul ce privești 

Nu e om de rînd, el este domnul Țării Românești. 

Eu nu ți-aș dori vreodată să ajungi să ne cunoști, 

Nici ca Dunărea să-nece spumegînd a tale oști. 

După vremuri, mulți veniră, începînd cu acel oaspe, 

Ce din vechi se pomenește, cu Dariu al lui Istaspe; 

Mulți durară, după vremuri, peste Dunăre vrun pod, 

De-au trecut cu spaima lumii și mulțime de norod; 

Împărați pe care lumea nu putea să-i mai încapă 

Au venit și-n țara noastră de-au cerut pămînt și apă — 

Și nu voi ca să mă laud, nici că voi să te-nspăimînt, 

Cum veniră, se făcură toți o apă și-un pămînt. 

Te fălești că înainte-ți răsturnat-ai valvîrtej 

Oștile leite-n zale de-mpărați și de viteji? 

Tu te lauzi că Apusul înainte ți s-a pus?… 

Ce-i mîna pe ei în luptă, ce-au voit acel Apus? 

Laurii voiau să-i smulgă de pe fruntea ta de fier, 

A credinții biruință căta orice cavaler. 

Eu? Îmi apăr sărăcia și nevoile și neamul… 

Și de-aceea tot ce mișcă-n țara asta, rîul, ramul, 

Mi-e prieten numai mie, iară ție dușman este, 

Dușmănit vei fi de toate, făr-a prinde chiar de veste; 

N-avem oști, dară iubirea de moșie e un zid 

Care nu se-nfiorează de-a ta faimă, Baiazid! 



Și abia plecă bătrînul… Ce mai freamăt, ce mai zbucium! 

Codrul clocoti de zgomot și de arme și de bucium, 

Iar la poala lui cea verde mii de capete pletoase, 

Mii de coifuri lucitoare ies din umbra-ntunecoasă; 

Călăreții împlu cîmpul și roiesc după un semn 

Și în caii lor sălbateci bat cu scările de lemn, 

Pe copite iau în fugă fața negrului pămînt, 

Lănci scînteie lungi în soare, arcuri se întind în vînt, 

Și ca nouri de aramă și ca ropotul de grindeni, 

Orizonu-ntunecîndu-l, vin săgeți de pretutindeni, 

Vîjîind ca vijelia și ca plesnetul de ploaie… 

Urlă cîmpul și de tropot și de strigăt de bătaie. 

În zadar striga-mpăratul ca și leul în turbare, 

Umbra morții se întinde tot mai mare și mai mare; 

În zadar flamura verde o ridică înspre oaste, 

Căci cuprinsă-i de pieire și în față și în coaste, 

Căci se clatină rărite șiruri lungi de bătălie, 

Cad asabii ca și pîlcuri risipite pe cîmpie, 

În genunchi cădeau pedestri, colo caii se răstoarnă, 

Cînd săgețile în valuri, care șuieră, se toarnǎ 

Cad, lovind în față,-n spate, ca și crivățul și gerul, 

Pe pămînt lor li se pare că se năruie tot cerul… 

Mircea însuși mînă-n luptă vijelia-ngrozitoare, 

Care vine, vine, vine, calcă totul în picioare; 

Durduind soseau călării ca un zid înalt de suliți, 

Printre cetele păgîne trec rupîndu-și large uliți; 

Risipite se-mprăștie a dușmanilor șiraguri, 

Și gonind biruitoare tot veneau a țării steaguri, 

Ca potop ce prǎpădește, ca o mare turburată — 

Peste-un ceas păgînătatea e ca pleava vînturată. 

Acea grindin-oțelită înspre Dunăre o mînă, 

Iar în urma lor se-ntinde falnic armia română. 



Pe cînd oastea se așează, iată soarele apune, 

Voind creștetele nalte ale țării să-ncunune 

Cu un nimb de biruință; fulger lung încremenit 

Mărginește munții negri în întregul asfințit, 

Pîn’ ce izvorăsc din veacuri stele una cîte una 

Și din neguri, dintre codri, tremurînd s-arată luna: 

Doamna mărilor ș-a nopții varsă liniște și somn. 

Lîngă cortu-i, unul dintre fiii falnicului domn 

Sta zîmbind de-o amintire, pe genunchi scriind o carte, 

S-o trimiță dragei sale, de la Argeș mai departe: 



         „De din vale de Rovine 

        Grăim, Doamnă, către Tine, 

        Nu din gură, ci din carte, 

        Că ne ești așa departe. 

        Te-am ruga, mări, ruga 

        Să-mi trimiți prin cineva 

        Ce-i mai mîndru-n valea Ta: 

        Codrul cu poienele, 

        Ochii cu sprîncenele; 

        Că și eu trimite-voi 

        Ce-i mai mîndru pe la noi: 

        Oastea mea cu flamurile, 

        Codrul și cu ramurile, 

        Coiful nalt cu penele, 

        Ochii cu sprîncenele. 

        Și să știi că-s sănătos, 

        Că, mulțămind lui Cristos, 

        Te sărut, Doamnă, frumos“. 



De-așa vremi se-nvredniciră cronicarii și rapsozii; 

Veacul nostru ni-l umplură saltimbancii și irozii… 

În izvoadele bătrîne pe eroi mai pot să caut; 

Au cu lira visătoare ori cu sunete de flaut 

Poți să-ntîmpini patrioții ce-au venit de-atunci încolo? 

Înaintea acestora tu ascunde-te, Apollo! 

O, eroi! care-n trecutul de măriri vă adumbriseți, 

Ați ajuns acum de modă de vă scot din letopiseți, 

Și cu voi drapîndu-și nula, vă citează toți nerozii, 

Mestecînd veacul de aur în noroiul greu al prozii. 

Rămîneți în umbră sfîntă, Basarabi și voi Mușatini, 

Descălecători de țară, dătători de legi și datini, 

Ce cu plugul și cu spada ați întins moșia voastră 

De la munte pîn’ la mare și la Dunărea albastră. 



Au prezentul nu ni-i mare? N-o să-mi dea ce o să cer? 

N-o să aflu într-ai noștri vre un falnic juvaer? 

Au la Sybaris nu suntem lîngă capiștea spoielii? 

Nu se nasc glorii pe stradă și la ușa cafenelii, 

N-avem oameni ce se luptă cu retoricele suliți 

În aplauzele grele a canaliei de uliți, 

Panglicari în ale țării, care joacă ca pe funii, 

Măști cu toate de renume din comedia minciunii? 

Au de patrie, virtute, nu vorbește liberalul, 

De ai crede că viața-i e curată ca cristalul? 

Nici visezi că înainte-ți stă un stîlp de cafenele, 

Ce își rîde de-aste vorbe îngînîndu-le pe ele. 

Vezi colo pe uriciunea fără suflet, fără cuget, 

Cu privirea-mpăroșată și la fălci umflat și buget, 

Negru, cocoșat și lacom, un izvor de șiretlicuri, 

La tovarășii săi spune veninoasele-i nimicuri; 

Toți pe buze-avînd virtute, iar în ei monedă calpă, 

Quintesență de mizerii de la creștet pînă-n talpă. 

Și deasupra tuturora, oastea să și-o recunoască, 

Își aruncă pocitura bulbucații ochi de broască… 

Dintr-aceștia țara noastră își alege astăzi solii! 

Oameni vrednici ca să șază în zidirea sfintei Golii, 

În cămeși cu mîneci lunge și pe capete scufie, 

Ne fac legi și ne pun biruri, ne vorbesc filosofie.

Patrioții! Virtuoșii, ctitori de așezăminte,

Unde spumegă desfrîul în mișcări și în cuvinte,

Cu evlavie de vulpe, ca în strane, șed pe locuri

Și aplaudă frenetic schime, cîntece și jocuri...

Și apoi în sfatul țării se adun să se admire

Bulgăroi cu ceafa groasă, grecotei cu nas subțire;

Toate mutrele acestea sunt pretinse de roman,

Toată greco-bulgărimea e nepoata lui Traian!

Spuma asta-nveninată, astă plebe, ăst gunoi

Să ajung-a fi stăpînă și pe țară și pe noi!

Tot ce-n țările vecine e smintit și stîrpitură,

Tot ce-i însemnat cu pata putrejunii de natură,

Tot ce e perfid și lacom, tot Fanarul, toți iloții,

Toți se scurseră aicea și formează patrioții,

Încît fonfii și flecarii, găgăuții și gușații,

Bîlbîiți cu gura strîmbă sunt stăpînii astei nații!

Voi sunteți urmașii Romei? Niște răi și niște fameni!

I-e rușine omenirii să vă zică vouă oameni!

Și această ciumă-n lume și aceste creaturi

Nici rușine n-au să ieie în smintitele lor guri

Gloria neamului nostru spre-a o face de ocară,

Îndrăznesc ca să rostească pîn’ și numele tău... țară!

La Paris, în lupanare de cinismu și de lene,

Cu femeile-i pierdute și-n orgiile-i obscene,

Acolo v-ați pus averea, tinerețele la stos...

Ce a scos din voi Apusul, cînd nimic nu e de scos?

Ne-ați venit apoi, drept minte o sticluță de pomadă,

Cu monoclu-n ochi, drept armă bețișor de promenadă,

Vestejiți fără de vreme, dar cu creieri de copil,

Drept științ-avînd în minte vreun valț de Bal-Mabil,

Iar în schimb cu-averea toată vrun papuc de curtezană...

O, te-admir, progenitură de origine romană!

Și acum priviți cu spaimă fața noastră sceptic-rece,

Vă mirați cum de minciuna astăzi nu vi se mai trece?

Cînd vedem că toți aceia care vorbe mari aruncă

Numai banul îl vînează și cîștigul fără muncă,

Azi, cînd fraza lustruită nu mai poate înșela,

Astăzi alții sunt de vină, domnii mei, nu este-așa?

Prea v-ați arătat arama sfîșiind această țară,

Prea făcurăți neamul nostru de rușine și ocară,

Prea v-ați bătut joc de limbă, de străbuni și obicei,

Ca să nu s-arate-odată ce sunteți - niște mișei!

Da, cîștigul fără muncă, iată singura pornire;

Virtutea? e-o nerozie; Geniul? o nefericire.

Dar lăsați măcar strămoșii ca să doarmă-n colb de cronici;

Din trecutul de mărire v-ar privi cel mult ironici.

Cum nu vii tu, Țepeș doamne, ca punînd mîna pe ei,

Să-i împarți în două cete: în smintiți și în mișei,

Și în două temniți large cu de-a sila să-i aduni,

Să dai foc la pușcărie și la casa de nebuni!







	▲ Începutul paginii.



Scrisoarea IV


Stă castelul singuratic, oglindindu-se în lacuri, 

Iar în fundul apei clare doarme umbra lui de veacuri; 

Se înalță în tăcere dintre rariștea de brazi, 

Dînd atîta întunerec rotitorului talaz. 

Prin ferestrele arcate, după geamuri, tremur numa 

Lungi perdele încrețite, care scînteie ca bruma. 

Luna tremură pe codri, se aprinde, se mărește, 

Muchi de stîncă, vîrf de arbor, ea pe ceruri zugrăvește, 

Iar stejarii par o strajă de giganți ce-o înconjoară, 

Răsăritul ei păzindu-l ca pe-o tainică comoară. 



Numai lebedele albe, cînd plutesc încet din trestii, 

Domnitoare peste ape, oaspeți liniștei acestei, 

Cu aripele întinse se mai scutură și-o taie, 

Cînd în cercuri tremurînde, cînd în brazde de văpaie. 

Papura se mișcă-n freamăt de al undelor cutrier, 

Iar în iarba înflorită somnoros suspin-un grier… 

E atîta vară-n aer, e atît de dulce zvonul… 

Singur numai cavalerul suspinînd privea balconul 

Ce-ncărcat era de frunze, de îi spînzur' prin ostrețe 

Roze roșie de Șiras și liane-n fel de fețe. 

Respirarea cea de ape îl imbată, ca și sara; 

Peste farmecul naturii dulce-i picură ghitara; 



„O, arată-mi-te iară-n haină lungă de mătasă, 

Care pare încărcată de o pulbere-argintoasă, 

Te-aș privi o viață-ntreagă în cununa ta de raze, 

Pe cînd mîna ta cea albă părul galben îl netează. 

Vino! Joacă-te cu mine… cu norocul meu… mi-aruncă 

De la sînul tău cel dulce floarea veștedă de luncă, 

Ca pe coardele ghitarei răsunînd încet să cadă… 

Ah! E-atît de albă noaptea, parc-ar fi căzut zăpadă. 

Ori în umbra parfumată a buduarului să vin, 

Să mă-mbete acel miros de la pînzele de in; 

Cupido, un paj șăgalnic, va ascunde cu-a lui mînă, 

Vioriul glob al lampei, mlădioasa mea stăpînă!“ 



Și uscat foșni mătasa pe podele, între glastre, 

Între rozele de Șiras și lianele albastre; 

Dintre flori copila rîde și se-nclină peste gratii — 

Ca un chip ușor de înger e-arătarea adoratei — 

Din balcon i-aruncă-o roză și cu mînile la gură, 

Pare că îl dojenește cînd șoptește cu căldură; 

Apoi iar dispare-nluntru… auzi pasuri ce coboară… 

Și ieșind pe ușă iute, ei s-au prins de subsuoară. 

Braț de braț pășesc alături… le stă bine laolaltă, 

Ea frumoasă și el tînăr, el înalt și ea înaltă. 

Iar în umbra de la maluri se desface-acum la larg 

Luntrea cu-ale ei vintrele spînzurate de catarg 

Și încet înaintează în lovire de lopeți, 

Legănînd atîta farmec și atîtea frumuseți… 



Luna… luna iese-ntreagă, se înalț-așa bălaie 

Și din țărm în țărm durează o cărare de văpaie, 

Ce pe-o repede-nmiire de mici unde o așterne 

Ea, copila cea de aur, visul negurii eterne; 

Și cu cît lumina-i dulce tot mai mult se lămurește, 

Cu-atît valurile apei, cu-atît țărmul parcă crește, 

Codrul pare tot mai mare, parcă vine mai aproape 

Dimpreună cu al lunei disc, stăpînitor de ape. 

Iară tei cu umbra lată și cu flori pînă-n pămînt 

Înspre apa-ntunecată lin se scutură de vînt; 

Peste capul blond al fetei zboară florile ș-o plouă… 

Ea se prinde de grumazu-i cu mînuțele-amîndouă 

Și pe spate-și lasă capul: — Mă uimești dacă nu mîntui… 

Ah, ce fioros de dulce de pe buza ta cuvîntu-i! 

Cît de sus ridici acuma în gîndirea ta pe-o roabă, 

Cînd durerea ta din suflet este singura-mi podoabă. 

Și cu focul blînd din glasu-ți tu mă dori și mă cutremuri, 

De îmi pare o poveste de amor din alte vremuri; 

Visurile tale toate, ochiul tău atît de tristu-i, 

Cu-a lui umed-adîncime toată mintea mea o mistui… 

Dă-mi-i mie ochii negri… nu privi cu ei în laturi, 

Căci de noaptea lor cea dulce vecinic n-o să mă mai saturi — 

Aș orbi privind într-inșii… O, ascultă numa-ncoace, 

Cum la vorbă mii de valuri stau cu stelele proroace! 

Codrii negri aiurează și izvoarele-i albastre 

Povestesc ele-nde ele numai dragostele noastre 

Și luceferii ce tremur așa reci prin negre cetini, 

Tot pămîntul, lacul, cerul… toate, toate ni-s prietini… 

Ai putea să lepezi cîrma și lopețile să lepezi, 

După propria lor voie să ne ducă unde repezi, 

Căci oriunde numai ele ar dori ca să ne poarte, 

Pretutindeni fericire… de-i viață, de e moarte. 



Fantazie, fantazie, cînd suntem numai noi singuri, 

Ce ades mă porți pe lacuri și pe mare și prin crînguri! 

Unde ai văzut vrodată aste țări necunoscute? 

Cînd se petrecur-aceste? La o mie patru sute? 

Azi n-ai chip în toată voia în privirea-i să te pierzi, 

Cum îți vine, cum îți place pe copilă s-o desmierzi, 

După gît să-i așezi brațul, gură-n gură, piept la piept, 

S-o întreb! numai cu ochii: „Mă iubești tu? Spune drept!“ 



Aș! abia ți-ai întins mîna, sare ivărul la ușă, 

E-un congres de rubedenii, vre un unchi, vre o mătușa… 

Iute capul într-o parte și te uiți în jos smerit… 

Oare nu-i în lumea asta vrun ungher pentru iubit? 

Și ca mumii egiptene stau cu toții-n scaun țepeni, 

Tu cu mînile-ncleștate, mai cu degetele depeni, 

Mai sucești vre o țigară, numeri fire de musteți 

Și-n probleme culinare te încerci a fi isteț. 



Sunt sătul de-așa viată… nu sorbind a ei pahară, 

Dar mizeria aceasta, proza asta e amară. 

Să sfințești cu mii de lacrimi un instinct atît de van 

Ce le-abate și la păsări de vreo două ori pe an? 

Nu trăiți voi, ci un altul vă inspiră — el trăiește, 

El cu gura voastră rîde, el se-ncîntă, el șoptește, 

Căci a voastre vieți cu toate sunt ca undele ce curg, 

Vecinic este numai rîul: rîul este Demiurg. 

Nu simțiți c-amorul vostru e-un amor străin? Nebuni! 

Nu simtiți că-n proaste lucruri voi vedeți numai minuni? 

Nu vedeți c-acea iubire serv-o cauză din natură? 

Că e leagăn unor viețe ce semințe sunt de ură? 

Nu vedeți că rîsul vostru e în fiii voștri plîns, 

Că-i de vină cum că neamul Cain încă nu s-a stîns? 

O, teatru de păpușe… zvon de vorbe omenești, 

Povestesc ca papagalii mii de glume și povești 

Fără ca să le priceapă… După ele un actor 

Stă de vorbă cu el însuși, spune zeci de mii de ori 

Ce-a spus veacuri dupolaltă, ce va spune veacuri încă, 

Pîn’ ce soarele s-o stinge în genunea cea adîncă. 

Ce? Cînd luna se strecoară printre nouri, prin pustii, 

Tu cu lumea ta de gînduri după ea să te ații? 



Să aluneci pe poleiul de pe ulițele ninse, 

Să privesti prin lucii geamuri la luminile aprinse 

Și s-o vezi înconjurată de un roi de pierde-vară, 

Cum zîmbește tuturora cu gîndirea ei ușoară? 

S-auzi zornetul de pinteni și foșnirile de rochii, 

Pe cînd ei sucesc musteața, iară ele fac cu ochii? 

Cînd încheie cu-o privire amoroasele-nțelegeri, 

Cu ridicula-ți simțire tu la poarta ei să degeri? 

Pătimaș și îndărătnic s-o iubești ca un copil 

Cînd ea-i rece și cu toane ca și luna lui april? 

Încleștînd a tale brațe toată mintea să ți-o pierzi? 

De la creștet la picioare s-o admiri și s-o desmierzi 

Ca pe-o marmură de Paros sau o pînză de Corregio, 

Cînd ea-i rece și cochetă? Ești ridicul, înțelege-o… 

Da… visam odinioară pe acea ce m-ar iubi, 

Cînd aș sta pierdut pe gînduri, peste umăr mi-ar privi, 

Aș simți-o că-i aproape și ar ști c-o înțeleg… 

Din sărmana noastră viață, am dura roman întreg… 

N-o mai caut… Ce să caut? E același cîntec vechi, 

Setea liniștei eterne care-mi sună în urechi; 

Dar organele-s sfărmate și-n strigări iregulare 

Vechiul cîntec mai străbate cum în nopți izvorul sare. 

P-ici, pe colo mai străbate cîte-o rază mai curată 

Dintr-un Carmen Saeculare ce-l visai și eu odată. 

Astfel șuieră și strigă, scapără și rupt răsună, 

Se împing tumultuoase și sălbatece pe strună, 

Și în gîndu-mi trece vîntul, capul arde pustiit, 

Aspru, rece sună cîntul cel etern neisprăvit… 

Unde-s șirurile clare din viața-mi să le spun? 

Ah! organele-s sfărmate și maestrul e nebun!




Scrisoarea V


Biblia ne povestește de Samson, cum că muierea, 

Cînd dormea, tăindu-i părul, i-a luat toată puterea 

De l-au prins apoi dușmanii, l-au legat și i-au scos ochii, 

Ca dovadă de ce suflet stă în piepții unei rochii… 

Tinere, ce plin de visuri urmărești vre o femeie, 

Pe cînd luna, scut de aur, strălucește prin alee 

Și pătează umbra verde cu misterioase dungi, 

Nu uita că doamna are minte scurtă, haine lungi. 

Te îmbeți de feeria unui mîndru vis de vară, 

Care-n tine se petrece… Ia întreab-o bunăoară — 

O să-ți spuie de panglice, de volane și de mode, 

Pe cînd inima ta bate ritmul sfînt al unei ode… 

Cînd cochetă de-al tău umăr ți se razimă copila, 

Dac-ai inimă și minte, te gîndește la Dalila. 



E frumoasă, se-nțelege… Ca copiii are haz, 

Și cînd rîde face încă și gropițe în obraz 

Și gropițe face-n unghiul ucigașei sale guri 

Și la degetele mînii și la orice-ncheieturi. 

Nu e mică, nu e mare, nu-i subțire, ci-mplinită, 

Încît ai ce strînge-n brațe — numai bună de iubită. 

Tot ce-ar zice i se cade, tot ce face-i șade bine 

Și o prinde orice lucru, căci așa se și cuvine. 

Dacă vorba-i e plăcută, și tăcerea-i încă place; 

Vorba zice: „fugi încolo“, rîsul zice: „vino-ncoace!“ 

Îmblă parcă amintindu-și vre un cîntec, alintată, 

Pare că i-ar fi tot lene și s-ar cere sărutată. 

Și se naltă din călcîie să-ți ajungă pîn’ la gură, 

Dăruind c-o sărutare acea tainică căldură, 

Ce n-o are decît numai sufletul unei femei… 

Cîtă fericire crezi tu c-ai găsi în brațul ei! 

Te-ai însenina văzîndu-i rumenirea din obraji — 

Ea cu toane, o crăiasă, iar tu tînăr ca un paj — 

Și adînc privind în ochii-i, ți-ar părea cum că înveți 

Cum viața preț să aibă și cum moartea s-aibă preț. 

Și, înveninat de-o dulce și fermecătoare jale, 

Ai vedea în ea crăiasa lumii gîndurilor tale, 

Așa că, închipuindu-ți lăcrămoasele ei gene, 

Ți-ar părea mai mîndră decît Venus Anadyomene, 

Și, în chaosul uitării, oricum orele alerge, 

Ea, din ce în ce mai dragă, ți-ar cădea pe zi ce merge. 



Ce iluzii! Nu-nțelegi tu, din a ei căutătură, 

Că deprindere, grimasă este zîmbetul pe gură, 

Că întreaga-i frumusețe e în lume de prisos, 

Și că sufletul ți-l pierde fără de nici un folos? 

În zadar boltita liră, ce din șapte coarde sună, 

Tînguirea ta de moarte în cadențele-i adună; 

În zadar în ochi avea-vei umbre mîndre din povești, 

Precum iarna se așează flori de gheață pe ferești, 

Cînd in inimă e vară…; în zadar o rogi: „Consacră-mi 

Creștetul cu-ale lui gînduri, să-l sfințesc cu-a mele lacrămi!“ 



Ea nici poate să-nțeleagă că nu tu o vrei… că-n tine 

E un demon ce-nsetează după dulcile-i lumine, 

C-acel demon plînge, rîde, neputînd s-auză plînsu-și, 

Că o vrea… spre-a se-nțelege în sfîrșit pe sine însuși, 

Că se zbate ca un sculptor fără brațe și că geme 

Ca un maistru ce-asurzește în momentele supreme, 

Pîn-a nu ajunge-n culmea dulcii muzice de sfere, 

Ce-o aude cum se naște din rotire și cădere. 

Ea nu știe c-acel demon vrea să aibă de model 

Marmura-i cu ochii negri și cu glas de porumbel 

Și că nu-i cere drept jertfă pe-un altar înalt să moară 

Precum în vechimea sfîntă se junghiau odinioară 

Virginile ce stătură sculptorilor de modele, 

Cînd tăiau în marmor chipul unei zîne după ele. 



S-ar pricepe pe el însuși acel demon… s-ar renaște, 

Mistuit de focul propriu, el atunci s-ar recunoaște 

Și, pătruns de-ale lui patimi și amoru-i, cu nesațiu 

El ar frînge-n vers adonic limba lui ca și Horațiu; 

Ar atrage-n visu-i mîndru a izvoarelor murmururi, 

Umbra umedă din codri, stelele ce ard de-a pururi, 

Și-n acel moment de taină, cînd s-ar crede că-i ferice, 

Poate-ar învia în ochiu-i ochiul lumii cei antice 

Și cu patimă adîncă ar privi-o s-o adore, 

De la ochii ei cei tineri mîntuirea s-o implore 

Ar voi în a lui brate să o țină-n veci de veci, 

Dezghețînd cu sărutarea-i raza ochilor ei reci. 

Căci de piatră de-ar fi, încă s-a-ncălzi de-atît amor, 

Cînd, căzîndu-i în genunche, i-ar vorbi tînguitor, 

Fericirea înecîndu-l, el ar sta să-nnebunească, 

Ca-n furtuna lui de patimi și mai mult să o iubească. 

Știe oare ea că poate ca să-ți dea o lume-ntreagă, 

C-aruncîndu-se în valuri și cerînd să te-nțeleagă 

Ar împlea-a ta adîncime cu luceferi luminoși? 



Cu zîmbiri de curtezană și cu ochi bisericoși, 

S-ar preface că pricepe. Măgulite toate sunt 

De-a fi umbra frumuseții cei eterne pe pămînt. 

O femeie între flori zi-i și o floare-ntre femei — 

Ș-o să-i placă. Dar o pune să aleagă între trei 

Ce-o-nconjoară, toți zicînd că o iubesc — cît de naivă — 

Vei vedea că de odată ea devine pozitivă. 

Tu cu inima și mintea poate ești un paravan 

După care ea atrage vre un june curtezan, 

Care intră ca actorii cu păsciorul mărunțel, 

Lăsînd val de mirodenii și de vorbe după el, 

O chiorește cu lornionul, butonat cu o garofă, 

Operă croitorească și în spirit și în stofă; 

Poate că-i convin tuspatru craii cărților de joc 

Și-n cămara inimioarei i-aranjează la un loc… 

Și cînd dama cochetează cu privirile-i galante, 

Împărțind ale ei vorbe între-un crai bătrîn și-un fante, 

Nu-i minune ca simțirea-i să se poată înșela, 

Să confunde-un crai de pică cu un crai de mahala… 

Căci cu dorul tău demonic va vorbi călugărește, 

Pe cînd craiul cel de pică de s-arată, pieptu-i crește, 

Ochiul înghețat i-l umplu gînduri negre de amor 

Și deodată e vioaie, stă picior peste picior, 

Ș-acel sec în judecata-i e cu duh și e frumos… 



A visa că adevărul sau alt lucru de prisos 

E în stare ca să schimbe în natur-un fir de păr, 

Este piedica eternă ce-o punem la adevăr. 

Așadar, cînd plin de visuri, urmărești vre o femeie, 

Pe cînd luna, scut de aur, strălucește prin alee 

Și pătează umbra verde cu fantasticele-i dungi 

Nu uita că doamna are minte scurtă, haine lungi. 

Te îmbeți de feeria unui mîndru vis de vară, 

Care-n tine se petrece… 

Ia întreab-o, bunăoară, 

Ș-o să-ti spuie de panglice, de volane și de mode, 

Pe cînd inima ta bate-n ritmul sfînt al unei ode… 

Cînd vezi piatra ce nu simte nici durerea și nici mila — 

De ai inimă și minte — feri în lături, e Dalila!




Sarmis


Mijește orizonul cu raze depărtate,

Iar marea-n mii de valuri a ei singurătate

Spre zarea-i luminoasă pornește să-și unească

Eterna-i neodihnă cu liniștea cerească.

Natura doarme dusă, tăriile în pace.

Din limpedea nălțime pe-alocuri se disface

O stea, apoi iar una; pe ape diafane

Iși limpezesc în tremur pe rând a lor icoane.

Tot mai adânc domnește tăcerea înțeleaptă ­

Se pare cum că noaptea minunea și-o așteaptă.



Deodată luna-ncepe din ape să răsaie

Și pân' la mal durează o cale de văpaie.

Pe-o repede-nmiire de unde o așterne

Ea, fiica cea de aur a negurei eterne.

Cu cât lumina-i dulce pe lume se mărește.

Cresc valurile mării și țărmul negru crește

Și aburi se ridică din fund de văi spre dealuri.

O insulă departe s-a fost ivind din valuri,

Părea că s-apropie mai mare, tot mai mare,

Sub blândul disc al lunii, stăpânitor de mare.



Din umbra de la maluri s-a desfăcut la larg

O luntre cu-a ei pânze sumese de catarg.

Tăind în două apa, ea poartă o păreche:

Pe Sarmis, craiul tânăr din Getia cea veche,

Mireasa-i în picioare, frumoasă ca o zână,

Stetea și pe-a lui umăr își sprijină o mână.

Se clatin visătorii copaci de chiparos

Cu ramurile negre uitându-se în jos,

Iar tei cu umbra lată și flori până-n pământ

Spre marea-ntunecată se scutură de vânt.



„­ De câte ori, iubito, mă uit în ochii tăi,

Mi-aduc aminte ceasul când te-am văzut întăi.

Ca marmura de albă, cu mâni subțiri și reci,

Strângeai o mantă neagră pe sânul tău... În veci

Nu voi uita cum tâmpla c-o mână netezind

Și fața ta spre umăr în laturi întorcând,

Știind că nimeni nu e în lume să te vadă,

Ai fost lăsat în valuri frumosul păr să cadă.

În orbitele-adânce frumoșii ochi ce-ncântă,

Pierduți în visuri mândre, priveam fără de țintă.

Și tu zâmbeai, c-un zâmbet cum e numai al tău,

Nu te-a mai văzut nimeni cum te văzusem eu...

Și plini îți erau ochii de lacrimi și de foc,

Pe-al genei tale tremur purtând atât noroc...

De ce zâmbeai tu oare? Vrun cântec blând de jale

Au deșteptat în taină glasul gândirii tale?...

Pluteai ca o ușoară crăiasă din povești.

Dintr-o zâmbire-n treacăt simții ce dulce ești!

Și cum mergeai, armonic și lin îți era pasul,

Rămas în nemișcare m-a fost cuprins extasul,

Am stat pe loc, cu ochii doar te urmam mereu,

Tu, gingașă mireasă a sufletului meu...

De-atuncea cu pustiu-mi stătut-am să mă cert,

Urmând cu-a mele brațe o umbră în deșert...

Pân' ce-n sfârșit ajuns-am să mângâi chipul sfânt

Al celei mai frumoase femei de pre pământ.

Ce zeu din cer te puse în calea mea să ieși,

O, fragedă ființă ca floarea de cireș!

Cum s-a putut ca-n lume așa minuni să steie,

Căci tu ești prea mult înger și prea puțin femeie!

Și fericirea-mi, scumpo, nici îndrăznesc s-o crez.

Tu ești? Tu ești aievea? Sau poate că visez...

Dacă visez, te-ndură, rămâi la al meu piept

Și fă ca pe vecie să nu mă mai deștept".



Se clatin visătorii copaci de chiparos

Cu ramurile negre uitându-se în jos,

Iar tei cu frunza lată, cu flori pân-în pământ

Spre marea-ntunecată se scutură de vânt.



Ea cade în genunche sub florile ce plouă.

Grumazul i-l cuprinde cu brațele-amândouă,

Lăsând pe spate capul...„Copile! n-o să mântui?

Căci fioros de dulce, pe buza ta cuvântu-i ...

Și cât de mult ridici tu, în gând pe-o biată roabă!

Comoara ta din suflet e singura-mi podoabă,



Cu focul blând din glasu-ți, iubite, mă cutremuri,

De-mi pare o poveste de-amor din alte vremuri.

Și ochiul tău adânc e și-n adâncime tristu-i,

Cu umeda-i privire tu sufletul îmi mistui!

O, dă-mi-i numai mie și nu-i întoarce-n laturi,

De noaptea lor cea dulce în veci nu mă mai saturi...

Las' să orbesc privindu-i, iar tu ascultă-ncoace

Cum stă la sfaturi marea cu stelele proroace

Și codri aiurează, ­ izvoarele-i albastre

Șoptesc ele-nde ele de dragostele noastre.

Luceferii, ce tremur sclipind prin negre cetini,

Pământul, marea, cerul cu toate ni-s prieteni,

Cât ai putea departe lopețile să lepezi,

Ca-n voie să ne ducă a mării unde repezi.

Oriunde ne vor duce în farmecul iubirii,

Chiar de murim, ajungem limanul fericirii."



Ea mânile-amândouă le pune pe-al lui creștet...

Frunziș purtat de vânturi pe valuri cade veșted.

Se clatin visătorii copaci de chiparos

Cu ramurile negre uitându-se în jos,

Iar tei cu umbra lată, cu flori până-n pământ

Spre marea-ntunecată se scutură de vânt.



Din codri singurateci un corn părea că sună

Sălbatecele turme la țărmuri se adună.

Din stuful de pe mlaștini, din valurile ierbii

Și din poteci de codru vin ciutele și cerbii,

Iar caii albi ai mării și zimbrii zânei Dochii

Întind spre apă gâtul, la cer înalță ochii.




Gemenii





I



O candelă subțire sub bolta cea înaltă

Lumină peste regii cei dacici laolaltă,

Cari tăiați în marmur cu steme și hlamide

Se înșirau în sală sub negrele firide,

Iar colo-n fruntea salei e-un tron acoperit

C-un negru văl de jale, căci Sarmis a murit.

Iar chipu-i ­ cel din urmă în lungul șir de regi ­

Sub vălu-i ca pe-o umbră, abia îl înțelegi.

Deodată crâșcă fierul în dosu-unei firide.

A unei tainiți scunde intrare se deschide,

De sub o mantă lungă se-ntinde-o albă mână,

Ce ține o făclie aprinsă de rășină,

Care îi bate-n față și-i luminează chipul...

Pe-un stâlp tăiat, orlogiul își picură nisipul.

Brigbelu ce cu Sarmis e frate mic de-a gemeni ­

Ca umbra cu ființa sunt amândoi asemeni ­

Încet înaintează, făclia și-o ridică

Ș-urechea ațiind-o el asculta: „Nimică!

Un ceas mai am, și iată că voi ajunge-n fine

Atât de sus în lumea creată pentru bine.

Creată pentru bine ne spun cărțile vechi,

De mii de ani ne sună legenda în urechi...

Și am văzut virtutea găsind a ei răsplată,

Ce nu numai de oameni ­ de zei e-nvidiată,

Răsplată prea frumoasă: un giulgi și patru scânduri.

De când văzui aceasta, am stat mereu pe gânduri:

Să-mi stâmpăr lăcomia? Pe lângă dulci izvoară

Să trec murind de sete pentru-o așa comoară?



Pe când c-un om în lanțuri ­ de-i frate chiar, ce-mi pasă

Dacă-l împing în laturi? ­ O cale luminoasă

Nainte-mi se deschide? L-am dat deci la o parte,

De-ale virtuții bunuri să aibă singur parte.

Ei! Lumea-i împărțită în proști și în șireți,

Iar patimelor rele viclenii le dau preț.

Sămânța roditoare se cade ca să sameni.

Ca să fii domn, se cade să-i iei adânc pe oameni.

Voiești ca să se-nchine cu toți l-a tale oase,

Atunci învie-într-înșii pornirea dușmănoasă,

Invidia și ura botează-le virtuți,

Numește-erou pe-un gâde ca fierul să-i ascuți,

Pe cel viclean și neted numește-l înțelept,

Nebun zi-i celui nobil și simplu celui drept,

Din patimi a mulțimii fă scară la mărire

Și te-or urma cu toții în vecinică orbire.

Cu laude mângâie deșertăciunea lor,

Din roiuri risipite vei face un popor

Și sigur fii la rele de-a pururea urma-va,

Cu sânge și cenușă pământul presura-va...

Ferește-te de una, să te păzească ceriul,

Să nu te-mping-un demon a spune adevărul.

A spune: că nu-s vrednici decât de-adânc dispreț,

Că pentru-o vorbă goală jertfești a lor vieți,

Că-n tine nici îți pasă măcar de-ale lor păsuri,

Că cu a lor micime de suflet tu îi măsuri,

Că lauda, cu care i-ncarci e o ocară,

Că tot ce e ca dânșii e vrednic ca să piară."



Deodată iar ascultă... se îmflă a lui nări,

Aude glasuri multe și pași urcând pe scări,

Iar ușa de la mijloc dă aripele-n laturi,

De intră voievozii de țări și de olaturi,

În fruntea lor c-un preot bătrân... Iară moșneagul,

Cu laurul vecinic verde în păru-i alb, toiagul

De aur și-l ridică: „Brigbelu, iată ora

Că-n numele mulțimii și-n fața tuturora,

Venii să chem de trei ori pe rege-n gura mare

Și dacă nici acuma din umbră-i nu răsare,

Să-ți oferim coroana, căci legea ne prescrie

Ca peste-un an nici tronul deșert să nu rămâie,

Nici văduvă coroana de tâmpla cuvenită".



Pe un tripod s-aduce cățuia aurită.

Cu făclii stinse-n mână-n genunche cad oștenii,

Iar preotul aprinde un vraf de mirodenii.

De fumul lor albastru se împle bolta naltă,

S-acopere mulțimea, iar flăcările saltă,

Toți în genunchi cu groază ascultă în tăcere

Iar preotul începe cu glas plin de durere:

„În numele Celůia, al cărui vecinic nume

De a-l rosti nu-i vrednic un muritor pe lume,

Când limba-i neclintită la cumpenile vremei,

Toiagul meu s-atinge încet de vârful stemei

Regești, și pentru dânsa te chem ­ dacă trăiești

O, Sarmis, Sarmis, Sarmis! răsai de unde ești."

Pe ochi țiind o mână făcliile-și întind,

La sfântul foc din mijloc cu toți și le-aprind.

Prin arcurile nalte trecu un jalnic vaier,

Iar brațele ridică făcliile în aer.

Iar preotul smuncește c-o mână pânza fină

Ce-acopere statua de marmură senină

Și țesătura neagră de-un fin și gingaș tort

Lăsând să cadă-n flacări, șoptește-adânc: ­ E mort!

Brigbelu se repede-n fereastă și privește.

O mare de lumină pe-o clipă îl orbește,

El vede mii de facle lucind și mii de suliți,

Mulțimea și ostașii se-mping vuind pe uliți,

Iar negre tac deasupra a capiștelor bolți

Ș-ale cetății ziduri c-un turn la orice colț.



S-a strecurat mulțimea și sala-i iar pustie.

Prin ea Brigbelu singur îmbla ca o stafie...

Adânc fugiră ochii în cap, pierit e chipul,

Orlogiul în uitare demult și-a scurs nisipul,

Când iată o femeie mai albă ca omătul,



Ieșind încet din umbră, o-ntoarce de-a-ndărătul,

Privește cum din discul de aur iese fum

Și zice rar și rece: ­ Ești mulțămit acum?

Atuncea el tresare și ochii învârtește.

Cum sta-nainte-i naltă, privind o mistuiește:

„O, vino mai aproape, aproape l-al meu piept,

Odor cu păr de aur și ochiul înțelept.

Ca zece morți deodată durerile iubiri-s,

Cu-acele morți în suflet eu te iubesc, Tomiris."

„Dar lasă-mă ­ ea strigă. ­ Ce galben ești la față,

Suflarea ta mă arde și ochiul tău mă-ngheață.

Ce mă privești atâta? A ta căutătură

Mă doare, cum mă doare suflarea ta din gură.

Ce ochi urât de negru! Cum e de stins și mort!

Închide-l, ah, închide-l ­ privirea ta n-o port..."

„Dar, mă iubești, Tomiris ­ tu mă iubești atât,

Precum pe al meu frate nicicând nu l-ai iubit."

„Da, simt că în puterea ta sunt, că tu mi-ești domn

Și te urmez ca umbra, dar te urmez ca-n somn.

Simt că l-a ta privire voințele-mi sunt sterpe,

M-atragi precum m-atrage un rece ochi de șerpe,

Fugi, fugi în lumea largă! Mă faci să-nnebunesc,

Căci te urmez și totuși din suflet te urăsc".



El o cuprinde... Fața ei albă atuncea piere

Și gura ei se strânge de-o stranie durere.

Ea ar țipa și glasul în gât i se îngaimă.

Ea îl sorbea cu ochii, deși murea de spaimă...

Și cum stau mână-n mână... tresar, tot mai aproape

Se strâng și peste ochii-i își lasă-a ei pleoape.

Din tainiță adâncă părea c-aud un vaier.

Deasupra ei Brigbelu, nălțând făclia-n aer,

Îi zise:„O, iubito, din nou ți se năzare."

Iar ea mereu ascultă, ș-aude i se pare:

„Se clatin visătorii copaci de chiparos

Cu ramurile negre uitându-se în jos,

Iar tei cu umbra lată cu flori pân-în pământ

Spre marea-ntunecată se scutură de vânt!"




II



Brigbelu, rege tânăr din vremea cea căruntă,

Pe zeii vechii Dacii i-a fost chemat la nuntă.

Frumos au ars în flacări prinosul de pe vatră,

Pe când intrară oaspii sub bolțile-i de piatră.

În capul mesei șade Zamolxe, zeul getic,

Ce lesne urcă lumea cu umăru-i atletic.

În dreapta lui sub vălul de ceață mândrul soare,

În stânga-i șade luna sfioasă, zâmbitoare...

Din sale depărtate pătrunde zvon de armă.

Prin el cimpoiul scitic pornește dulcea-i larmă,

Trezind greoiul ropot de danț, căci la un loc

Toți oaspeții mai tineri loveau baltage-n joc,

Iar tinerele fete cu ei jucând de-a valma

Se-nvârt și se mlădie ușor sunând cu palma.



La mijlocul de masă pe tronu-i șade el

Cu plete lungi și negre, întunecos, Brigbel.

Și răzimat pe spată al zeilor fiastru

Privea-n ochii miresei al cerului albastru.

Frumoși ca două basme, izvoarele uimirii-s,

În păru-i lung de aur se învălea, Tomiris.

Încolo, voievozii, boiarii după treaptă

Șoptesc cu admirare în barba înțeleaptă

Când spune cântărețul povești din alte vremuri,

De regi de-a căror fapte te miri și te cutremuri.

Spunea cum din deșerturi, ce nu mai au hotară,

Venit-au de la Nilul cu tainice izvoară,

Pe negrele corăbii cu mii de mii gloate,

Stăpânul pe Egipet cu-averile lui toate.

Apoi veni acela ce-au frânt pe Minotaur,

Tezeu, să cate lâna cu mițele de aur.

Apoi târziu în urmă veni străinul oaspe

Clădind pe Istru poduri ­ Dariu al lui Istaspe,

Un rege, ce în lume nu-și găsea loc să-ncapă,

În Dacia venise, cerșind pământ și apă.

Și povestea bătrânul de neamuri curgând râuri,



Din codri răsărite, ieșite din pustiuri

Și cum pieriră toate pe rând precum veniră

Și cum cătând norocul mormântul și-l găsiră.



Și pe când toți ascultă, chiar regii din firide,

Cu gura-n pumn ghidușul se strâmbă și tot râde.

Cu mutra lui de capră și trup schilod de faun

Își târâie piciorul ținându-se de scaun.

Se clatin visătorii copaci de chiparos

Cu ramurile negre uitându-se în jos,

Iar tei cu umbra lată cu flori pân-în pământ

Spre marea-ntunecată se scutură de vânt.



Deodată-n fundul salei, apare sub un arc,

Cu stânga răzimată de spada-i de monarc.

Nebunul Sarmis ­ care-i cu craiul frate geamăn­

Ca umbra cu ființa-i ei amândoi s-asamăn.

Dar galben e la față și ochii ard în friguri

Și vânătă-i e gura. El vine cu pași siguri

Și pe pumnaru-și scapă Brigbel mâna regală.

Din tron pe jumătate cu furie se scoală...

Nebunu-nalță dreapta, se uită lung la el ­

Cu mâna pe pumnaru-i încremeni Brigbel.

Și ca să înțeleagă nainte-i ce se-ntâmplă

Nebunu-și trece mâna la ochi, apoi la tâmplă,

Se uită turbur, pare că și-ar aduce aminte

De-o veche povestire, cu jalnice cuvinte.

Cu glasul lui ce sună adânc, ca de aramă,

El noaptea cea eternă din evii-i o recheamă,

Arată cum din neguri cu umeri ca de munte

Zamolxe, zeul vecinic, ridică a sa frunte

Și decât toată lumea de două ori mai mare,

Își pierde-n ceruri capul, în jos a lui picioare.

Cum sufletul lui trece vuind prin neagra ceață,

Cum din adânc ridică el universu-n brață,

Cum cerul sus se-ndoaie și stelele-și așterne,

O boltă răsărită din negure eterne,

Și decât toată lumea de două ori mai mare



În propria lui umbră Zamolxe redispare.

„Priviți-l cum stă mândru și alb pe naltu-i jeț!

El îmflă răsuflarea vulcanului măreț,

Dacă deschide-n evii-i el buza cu mânie

Și stelele se spulber ca frunzele de vie;

El mână în uitare a veacurilor turmă

Și sorii îi negrește de pier fără de urmă.

Dacă se uită-n mare, ea tremură și seacă.

De-și pleacă a sa frunte, tot ceru-atunci se pleacă.

Ci-n evii tăi, Zamolxe, tu n-ai creat vreodată

Un chip mai blând, mai gingaș decât ăst chip de fată!

Gândirea ta, divine, abia putu s-adune

Din mii minuni din lume o singură minune,

Căci numai ție singur îți fuse cu putință

S-unești atâta farmec cu-atâta necredință...

Dar nu ți-o cer, tot darul ți-l zvârl iar la picioare.

De-a lumii tale bunuri privirea azi mă doare...

Nici vin să-mi cer coroana, nici țara mea. O dărui

Fășii s-o rup-oricine și cum îi place-oricărui.

La ce-aș mai cere-o țară, în care nu-i credință,

Unde un frate pe-altul s-ucidă-i cu putință!

Rebel! făcuși din sceptru unealtă de ocară

Ș-ai dat tu însuși pildă din om să fie fiară.

Eu lumii trebuit-am, dar ție-ți trebui ea,

Să fie rea, smintită, coruptă, cum o vrea,

Tu ești din a ei milă stăpân și s-o urmezi

Tu trebui, ca mai bine în scaun să te-așezi;

Ca nu de vro suflare pe dânsul să te clatini

Căta-vei să iei ochii prostești cu nouă datini.

Din Sybaris vei strânge bătrâni cu bărbi boite,

Ca neamului să-i deie naravuri mai spoite,

S-arate cum moșnegii, îmbălsămiți ca mumii

Întrec și tineretul în scandelele lumii!

Strămoși pierduți în veacuri, rânduitori de cete,

Coroana mea ș-a voastră e plină azi de pete.

O, voievozi ai țării, frângeți a voastre săbii

Și ciuma în limanuri să intre pe corăbii.

Puteți de-acum să rumpeți bucăți a mele flamuri,



Mânjit pe ele-i zimbrul adunător de neamuri,

De azi al vostru rege cu drag va să îngroape

Domnia-i peste plaiuri, puterea-i peste ape.

Ș-acum la tine, frate, cuvântul o să-ndrept,

Căci voi să-ngălbenească și sufletu-ți din piept

Și ochii-n cap să-ți sece, pe tron să te usuci,

Să sameni unei slabe și străvezii năluci,

Cuvântul gurii proprii, auzi-l tu pe dos

Și spaima morții intre-ți în fiecare os.

În orice om un dușman să știi că ți se naște,

S-ajungi pe tine însuți a nu te mai cunoaște,

De propria ta față, rebel, să-ți fie teamă

Și somnul ­ vameș vieții ­ să nu-ți mai ieie vamă.

Te miră de gândirea-ți, răsai la al tău glas,

Încremenește galben la propriul tău pas,

Și propria ta umbră urmând prin ziduri vechi,

Cu mânile-ți astupă sperioasele urechi,

Și strigă după dânsa plângând, mușcând din unghii

Și când vei vrea s-o-njunghii, pe tine să te-njunghii!...

Te-aș blestema pe tine, Zamolxe, dară vai!

De tronul tău se sfarmă blăstemul ce visai.

Durerile-mpreună a lumii uriașe

Te-ating ca și suspinul copilului din fașe.

Învață-mă dar vorba de care tu să tremuri,

Sămănător de stele și-ncepător de vremuri.

Tomiris! vis de aur în viața-mi, să te cert?

Durerea-mi, nebunia-mi, pustiu-mi ți le iert!

e să te blestem oare? Căci visul mângâios

A trebuit să piară... Prea, prea era frumos.

Cu-amor atât de fără de margini și de-nalt

Nu se cădea să ție un om la celălalt.

Prea nu aveam în lume nici sfânt, nici Dumnezeu,

Prea ne uitasem astfel de tot și tu și eu.

Cereasca fericire nu se putea să țină,

Nu se cădea s-o aibă o mână de țărână,

În lumea de mizerii și lacrimi nu e loc

Pentru atâta milă și pentru-atât noroc...

De-aceea-n codri negri mă-ntorc să rătăcesc.



În umbra lor eternă eu umbra-mi mistuiesc,

Privesc cum peste frunze uscate fără urme

Aleargă zimbrii negri și cerbii fug în turme,

Iar lângă vechi fântâne de lume date-uitării

Privesc în iarba-naltă sirepii albi ai mării.

Se clatin visătorii copaci de chiparos

Cu ramurile negre uitându-se în jos,

Iar tei cu frunză lată, cu flori pân-în pământ,

Spre marea-ntunecată se scutură de vânt."




III



Prin salele pustie un om în neagră haină

Temându-se de pașii-i, se strecură în taină.

Sub mantia lui lungă ascunde un pumnar,

Tot îndărăt privește cu spaimă și amar

El râde... Se repede spre umbra-i ... umbra sare.

Din dreptul unor ziduri, încet ea iar apare...

Asupră-i se repede și iar se dă-napoi:

„O, Sarmis, luptă lungă, grozavă e-ntre noi!

Ce fugi? Ce fugi? Nu vezi tu la luptă că te chem?

Nu crede cum că tremur, nu crede că mă tem!"

Ș-atuncea iar răsare și fața-i slabă piere,

Și ochiul fix se uită cu spaimă și durere:

„O, inima mea lașă, de ce-nlemnești în sân,

Sfârșește! Și pumnarul îmi scap-acum din mâni...

Dar îl voi strânge bine... Stai... stai, nebun mișel..."



Lovește crud o dată și cate mort Brigbel.




Gelozie


Când te-am văzut, femeie, știi ce mi-am zis în sine-mi?

N-ai să pătrunzi vreodată înluntrul astei inemi.

Voi pune ușii mele zăvoare grele, lacăt,

Să nu pătrunză-n casă-mi zâmbirea ta din treacăt.



Și cum? dar înțelegi tu cum? Cu-acea gelozie,

Ce gândurile-ți arde și inima-ți sfâșie.

Căci mă-ntrebam, se poate c-atât de-mpodobită

Cu inima și mintea, să nu fie iubită?

Căci prea, prea e frumoasă... Dorința-i guralivă,

Ademenirea-i blândă, putut-a sta-mprotivă

Atâtor vorbe calde șoptite cu durere,

Ce aerul îl împle c-un val de mângâiere?

Putut-a împotriva atâtora să steie

Când e așa de dulce și nu-i decât femeie?

Știind că o săgeată din arcul cel cu gene

E chiar durerea însăși a vieții pământene,

Venin știind că este sărutul zânei Vineri,

Venin mi-era suflarea și ochii tăi cei tineri

Și nu voiam ca dânșii cu dulce vicleșug

S-aprinză al meu suflet pe-al patimilor rug;

Și zborul cugetării-mi, mândria din cântare-mi,

Eu nu voiam c-un zâmbet al tău să mi le sfaremi...

Priveai la mine straniu și te mirai că tac...

Tu nici visai că-n gându-mi eu fălcile-ți dezbrac

De cărnurile albe și gingașe și sterpe,

Că idolului mândru scot ochii blânzi de șerpe,

Tu nici visai că-n gându-mi eu fața ta o tai,

Că ce rămase-atuncea naintea minții-mi, vai!

Era doar începutul frumos al unui leș...

Ba mai treceai cu mâna prin perii tăi cei deși,

Și nici visai că gându-mi te face de ocară

Pentru că porți pe oase un obrăzar de ceară

Și că priviri grozave, ca mâni fără de trup,

Se întindeau asupră-ți, cu ele să te rup,

Și pe cât de frumoasă și gingașă la port

Eu te priveam atuncea c-un rece ochi de mort.



Dar m-ai învins... Pătruns-ai a inimei cămări

Ș-acum lucești ca steaua fatală peste mări

Pe gândurile mele... și treci așa frumoasă

Ca marmura de albă, cu gene lăcrămoase,

Și cum plutești n-atinge piciorul de pământ...

Atârni precum atârnă nădejdile... de vânt.



Mă mișc ca oceanul cu suferinți adânci,

Ce brațele-i de valuri le-atârnă trist de stânci.

Se nalță și recade și murmură întruna

Când lunecă pe negre păduri de paltin luna:

Pătruns el e de jalea luminei celei reci...

În veci de el departe și el iubind-o-n veci.

De s-ar lăsa pe sânu-i, din cer vrodinioară,

El ar simți că-nluntru-i cu ceru-ntreg coboară

Și-ar cadența durerea-i pe-al veacurilor mers

C-un univers deasupră-i și-n el cu-n univers.



Astfel domnești pe visu-mi și pe singurătate-mi

Și miști în al meu suflet un ocean de patemi.

Iar brațele-mi s-aruncă ca valurile mării

­ Ah, în deșert nici nu pot ca să te dau uitării ­

S-aruncă înspre cerul cel luminos, recad

Și mistuit de chinuri ca Tantalus în iad.

Dar în zadar! căci astfel a fost voința sorții

Ca tu să-mi dai durerea și voluptatea morții

Și să-mi răsai din marea de suferinți, înaltă

Ca marmura eternă ieșită de sub daltă.




Din când în când...


Eu te-am iubit îmi pare-un veac, tu nici măcar din când în când,

Și nici ai vrut să alinezi al meu amar din când în când.

Erai frumoasă cum nu e nimic în cer și pe pământ;

Azi nu mai ești precum ai fost, frumoasă doar din când în când

Și ochii tăi ce străluceau mistuitor și înfocat

Sunt osteniți și se aprind cu mult mai rar din când în când.

O, spune-mi, suflet dulce, tu, pe care-atâta l-am iubit,

Dac-ai aflat în calea ta vrun solitar din când în când,

Care de-adâncul meu amor atâta de nemărginit

Măcar ca-n vis să-ți fi adus aminte iar din când în când.

Nu! Ai trecut din mâni în mâni prin toți acei oameni de rând,

Tu, trupul tău cel dulce plin le-ai dat în dar din când în când,

Cu al tău suflet așa cald ș-adormitor nu i-ai atins,

O, și nici unul n-a-nțeles atâta har din când în când.

Cu câtă inspirare eu, cu cât înalt ceresc avânt

Apropiam de gura mea acest păhar din când în când!

O, iubeam umbra ta și tot ce e în tine, tot ce ești

Și astăzi dacă mă gândesc, nebunesc iar din când în când.

Dar vai! pierdută astăzi ești, orice dorință a pierit;

Tot încă visu-l urmăresc și, în zădar din când în când,

Tot te mai văz naintea mea plutind ca-n vis, pierdută da,

Cu buze supte, c-un obraz ca și de var, din când în când.

Pasărea Phoenix, numai ea, răsare din cenușa ei,

Dar oameni ce se mistuiesc nu mai răsar din când în când.

Că a mea viaț-ai chinuit, iertai demult, ci-mi pare rău.

L-al tău trecut eu mă gândesc cu-atât amar din când în când.




Ca și Stoa, ce pretinde...


Ca și Stoa, ce pretinde

Să fim mândri și integri,

Când plutesc deasupra noastră

Cu-a lor visuri ochii negri;



Ca și basmele păgâne

De iubire ce-ard himeric

Cu nesațiul lor de visuri

Și cu-atâta întuneric;



Când atrași de a lor noapte

Ne suntem străini de lume,

Duși pe marginea uitării

De-un avânt fără de nume;



Când gândire nu mai este

Și când inima e tristă

Și afară de-acel farmec

Când nimic nu mai există:



Părăsesc și veac și țară

Pentru umeri de femeie

Și o rog astfel în jețu-i

Dulce locului să steie,



Să mă pierd privind-o vecinic

De la creștet la picioare,

Mândră ca o-mpărăteasă,

Caldă, cu senin de soare,



De pe ochii-i să ridice

Languroase lunge gene,

Să-ngenunchi naintea zânei

Venus Anadyomene,



Genele dând întuneric

Voluptos căutăturii,

Iar gropițele cochete

Dulci râd la mijlocul gurii.




Doña Sol


Te rog rămâi o clipă încă

Ca să te strâng duios la piept.

Din fericirea mea adâncă

Aș vrea să nu mă mai deștept.

Și totuși, luna iese-n zare,

Albește zidul nalt și gol...

Dă-mi cea din urmă sărutare

Și încă una, Doña Sol!



Mă-ntrebi cu ochiul tău cuminte

Unde mă duc și ce mă fac,

Când de pe ceruri stele sfinte

Pătrund în codru, bat în lac.

....................................

Au nu ești tu la înălțime

Ca steaua vecinicului pol?...

Pe mine nu mă știe nime,

Nici chiar tu însăți, Doña Sol.



Ades când frunzele pe cracă

Șoptesc ca zgomotul de guri

Ce se sărută și se-mpacă

În umbr-adâncă de păduri,

Eu stau unde pătrunde luna

Pe alb izvor, sunând domol;

De cântă păsările-ntr-una,

De tine-mi cântă, Doña Sol.



Și pe oglinda mișcătoare

Stau de privesc un straniu joc:

E apa pururi călătoare

Pe chipu-mi ce rămâne-n loc.

S-au desprimăvărat pădurea,

Suspină păsările-n stol...

Și numai eu, gândind aiurea,

Gândesc la tine, Doña Sol.



De ce doresc singurătate

Și glasul tainic de izvor,

De ce când codrul frunza-și bate

Adorm pe verdele-i covor?

Ca prin lumina cea rărită

Prin umbra moale de pristol

Să mi se-arate liniștită

A ta ivire, Doña Sol.



Să văz cum mâna ta îndoaie

În arc o ramură de fag

Și ca Diana cea bălaie

Îți faci în codru mândru prag;

Săgeți de aur pe-al tău umăr,

Gonești vânatul tău în stol,

Dar peste frunze făr- de număr

Nu-mi lași o urmă, Doña Sol.



Chiar de luceafărul de seară

Te tem, căci dulce arde el,

Când treci frumoasă și ușoară

În umbra negrului castel...

De aș zăcea rănit de moarte,

Într-un genunchi eu tot mă scol;

Tinzându-mi dreapta de departe,

Mă-nchin la tine, Doña Sol.



.................................

Când luna trece în uimire

Spre-a face-al mărilor ocol,

Ea, luminând a mea iubire,

Te lumineze, Doña Sol.




De-ar fi mijloace


De-ar fi mijloace

Și-ar fi putință

Cum m-aș mai face

După dorință!

M-aș face-oglindă

Strălucitoare.

Să te cuprindă

Pân- la picioare.

Pieptene de-aur,

Ce-n mângâiere

Părul netează

Fără durere.

Un vânt m-aș face,

Ce lin și-n taină

Pe piept desface

Ușoara haină.

Un somn m-aș face

Dulce de vară

Să-ți închiz ochii

În orice sară.

Dar n-am mijloace

Nici e putință

De a mă face

După dorință.




În zădar în colbul școlii...


În zădar în colbul școlii,

Prin autori mâncați de molii,

Cauți urma frumuseții

Și îndemnurile vieții,



Și pe foile lor unse

Cauți taine nepătrunse

Și cu slovele lor strâmbe

Ai vrea lumea să se schimbe.



Nu e carte să înveți

Ca viața să aibă preț ­

Ci trăiește, chinuiește

Și de toate pătimește

Ș-ai s-auzi cum iarba crește.




1882
Apari să dai lumină


Apari să dai lumină arcatelor ferești,

Să văz în templu-i zâna cu farmece cerești.

Prin vremea trecătoare lucește prea curat

Un chip tăiat de daltă, de-a pururi adorat.

Privi-te-voi cu ochii în lacrime fierbinți...

O, marmură, aibi milă de-a mele rugăminți!



Îndură-te și lasă privirea-mi s-o consol

La alba strălucire a gâtului tău gol,

La dulcea rotunzime a sânilor ce cresc,

La noaptea cea adâncă din ochiul tău ceresc,

Să văd că de privirea-mi tăcând te înfiori...

O, marmură, aibi milă de ochii-mi rugători!



Aș vrea cu-a mele lacrimi picioarele să-ți scald,

În dulcea-nfiorare a sufletului cald,

Să mor pătruns de jalea amorului meu sfânt,

Ca lebăda ce moare de propriul ei cânt,

Să mor de-ntâia rază din ochii tăi cei reci...

O, marmură, aibi milă de stingerea-mi pe veci!



Ca iarna cea eternă a Nordului polar

Se-ntinde amorțirea în sufletu-mi amar,

Nimic nu luminează astei pustietăți,

Doar sloiurile par ca ruine de cetăți,

Plutind de asprul viscol al morții cei de veci...

Tu ramură-nflorită... pe visul meu te pleci!



Din lumea de mizerii și fără de-nțeles

Cu ochii cei de gheață ai morții m-am ales

Și totu-mi pare veșted, căzut și uniform.

Sunt însetat de somnul pământului s-adorm,

Încât numai de nume îmi pare că exist...

Tu doar răsai c-un zâmbet în visul meu cel trist!



Cu ochii tăi de înger mă mângâi și mă minți,

Căci ei cuprind o lume de dulci făgăduinți,

De-amor fără de margini, de scumpe fericiri,

Cum nu se află-n lumea aceasta nicăiri,

Căci este umbra blând-a iubirii cei de veci,

Ce trece cu întreaga-i putere, pe când treci!



Nici luna plutitoare, nici stelele din cer

N-or să pătrunză-n lumea trecutelor dureri,

N-or să pătrunz-amarul pierdutei tinereți,

Măcar să am de-acuma o sută de vieți,

Căci sufletu-mi de-atuncea e-atât de-ntunecat...

Doar ochii tăi de înger în visul meu străbat!



Ca toamna cea târzie e viața mea, și cad

Iluzii ca și frunza pe undele de vad,

Și nici o bucurie în cale-mi nu culeg,

Nimic de care-n lume iubirea să mi-o leg,

Pustiul și urâtul de-a pururi mă cuprind...

Doar brațele-ți de marmur în visul meu se-ntind!



Precum corăbii negre se leagănă de vânt

Cu pânzele-atârnate departe de pământ,

Cum între cer și mare trec pasările stol,

Trec gândurile mele a sufletului gol,

Întind ale lor aripi spre negre depărtări...

Tu numai ești în visu-mi luceafărul pe mări.



Cu aspra nepăsare tu sufletu-mi aduci

Pe cele două brațe întinse-a sfintei cruci

Și buzele-nsetate cu fiere mi le uzi;

Când ruga mea fierbinte nu vrei să o auzi,

Mă faci părtaș în lume durerilor lui Crist...

O, marmură, aibi milă de sufletul meu trist!



Dar te cobori, divino, pătrunsă de-al meu glas,

Mai mândră, tot mai mândră la fiecare pas...

Visez, ori e aievea? Tu ești în adevăr?

Tu treci cu mâna albă prin vițele de păr?

Dacă visez, mă ține în vis, privindu-mi drept...

O, marmură, aibi milă să nu mă mai deștept!




Renunțare


Aș vrea să am pământul și marea-n jumătate,

De mine să asculte corăbii și armate,

De voi clipi cu ochiul, cu mâna semn de-oi face,

Să-și miște răsăritul popoarele încoace;

Sălbatecele oarde să curgă râuri-râuri,

Din codri răscolite, stârnite din pustiuri;

Ca undele de fluviu urmeze-ale lor scuturi,

Întunece-se-n zare pierdutele-nceputuri,

Un râu de scânteiare lucească lănci și săbii,

Iar marea se-nspăimânte de negrele-mi corăbii.



Astfel război porni-voi. Voi arunca încalte

O jumătate-a lumii asupra celeilalte.

Privească-m-atunci preoți: un monstru ce se-nchină,

Când oardele-i barbare duc moarte și ruină.

Ruga-mă-voi cu mâna uscată ținând strana,

Deasupra mea cu-ntinse aripi va sta Satana;

Cu tronul meu voi pune alăturea sicriul ,

Când gloatele-mi în lume ar tot mări pustiul,

Să simt că nu se poate un Dumnezeu să-mi ierte

Cetățile în flacări și țările deșerte...

Astfel doar aș preface durerea-mi fără nume,

Dezbinul meu din suflet într-un dezbin de lume.



Și tot ce-ncântă ochii cu mii de frumuseți,

Tot ce pământul are și marea mai de preț,

Grămezi să steie toate la mine în comori.

Alăturea cu ele să trec nepăsători,

Simțindu-mă în mine stăpân al lumii-ntregi,

Un zeu în omenire, un soare între regi

Și raze să reverse din frunte-a mea coroană...

Să-ngenunchez nainte-ți așa ca la icoană

Și descriindu-ți toată puterea fără seamă

Să-ți zic: Ia-le pe toate, dar și pe mine ia-mă!



Nu mă iubi! Ca robul să fiu pe lângă tine,

De-i trece,-n jos pleca-voi a ochilor lumine,

Dezmoștenit de toate, la viață abdicând,

Să nu-mi rămână-n minte decât un singur gând:

C-am apucat un sceptru, cu dânsul lumea-ntreagă,

Păstrându-mi pentru mine durerea că-mi ești dragă,

Înamorați de tine, rămână ochii-mi triști

Și vecinic urmărească cum, marmură, te miști.

În veci dup-a ta umbră eu brațele să-ntind,

De-al genei tale tremur nădejdea să mi-o prind,

Să-mi razim a mea frunte de zidurile goale,

Atinse de-umbra dulce a frumuseții tale.




Nu mă-nțelegi


În ochii mei acuma nimic nu are preț

Ca taina ce ascunde a tale frumuseți.

Căci pentru care altă minune decât tine

Mi-aș risipi o viață de cugetări senine

Pe basme și nimicuri, cuvinte cumpănind,

În vorbe pieritoare ca-n lanț să te cuprind,

Și în senin de stele durerile să-mi ferec

Pân- nu s-o stinge umbra iar dulce-n întunerec?



Și azi când a mea minte, a farmecului roabă,

Din orișice durere îți face o podoabă,

Și când răsai nainte-mi ca marmura de clară

Iar ochii tăi cei mândri scânteie în afară,

Încât de-ale lor raze nu pot pătrunde încă

Ce-adânc trecut de gânduri e-n noaptea lor adâncă;

Azi ­ când a mea iubire e-atâta de curată,

Ca aura de care tu ești împresurată,

Ca setea ursitoare ce-o au dupăolaltă

Lumina de-ntunerec și marmura de daltă,



Când sufletu-mi atârnă plutind în ochii mei

De un cutremur tainic al tinerei femei

Și viețile-amânduror s-amestecă-n întreg,

Când înțeles de tine, eu însumi mă-nțeleg.



Să treacă înflorirea de-un vânt al recii ierne,

Să-nceți a fi icoana iubirii cei eterne,

Cu marmura cea albă să nu te mai asameni,

Să fii ca toată lumea ­ frumoasă între oameni,

Să-ncete-acea simțire ce te-au făcut o zeie,

Să fii ­ încântătoare ­ dar numai o femeie,

Ș-atunci să-mi zici: ­ Privirea ce-atât ai adorat-o

E încă tot senină, fermecătoare... Iat-o!?



E încă tot!... Avea-vei în ochii-mi acel preț

Ce azi ți-l dă sfiala pierdutei mele vieți?

Voi fi supus duioasei, nemaisimțitei munci,

C-o oaste de imagini să te iubesc ș-atunci?



Au nu știi tu ce suntem? Copii nimicniciei,

Nefericiri zvârlite în brazdele veciei,

Ca repedea rotire a undelor albastre

Gândirea noastră spuma zădărniciei noastre,

Iar visuri și iluzii, pe marginea uitării,

Trec și se pierd în zare ca paserile mării.

Și ce rămâne-n urmă în noi decât obscura

Și oarba suferință ce bântuie natura?



Și azi când am puterea ce-o are numai Domnul,

Din haosul uitării s-alung pe-o clipă somnul,

Pe schelea lumii noastre urâte și-ntr-un chip,

Cu vorbe-mpestrițate, zidite din nisip,

Eu să zăresc o alta ­ un rai, o primăvară,

Și-n codri plini de umbră lucire de izvoare ­

Azi, când ești prea mult înger și prea puțin femeie

Frumoasă cum nici Venus nu a putut să steie,

În loc de-a fi un soare al astei lumi întregi,

Tu îmi ucizi gândirea, căci nu mă înțelegi.




Ochiul tău iubit


Ochiul tău iubit,

Plin de mângâieri,

Dulce mi-ai lucit

       Până ieri.



Oare te pierdui

Pe acest pământ,

Fără ca să-mi spui

       Un cuvânt?



Oare te înduri,

Tu, ca să mă lași,

Geniu de păduri

       Drăgălaș?



Luna în zădar

Bate în ferești,

Și mă-ntreabă iar

       Unde ești?



Ar luci pe zid

Până ce te culci,

Până ți se-nchid

       Ochii dulci.



Și ar tremura

Tainic în frunziș

Și te-ar săruta

       Pe furiș.



Dar ea zi cu zi

E în orice loc

Și te va găsi

       Cu noroc.



Eu nu pot să plec

Peste nori și vânt,

Și să te petrec

       De-unde sunt.



Cum nu sunt ca ea,

Ca să mă strecor,

Drept oglinda ta

       Să cobor!



Chipul tău frumos

Să-l privesc întreg,

Cu atât folos

       Să m-aleg.



Să apar ca-n vis

Acelei vederi

Care mi-au surâs

       Până ieri.




Ochiul tău iubit (variantă)


Ochiul tău iubit,

Plin de mângâieri,

Dulce mi-au lucit

       Până ieri.



L-am iubit cu mii

Lacrime fierbinți

Și cu-atât de vii

       Rugăminți.



Și cum suferii

De al tău amor,

Cât de mult dorii

       Ca să mor!



Pururi te cătam

Pe orice pământ,

Căci a-ți spune am

       Un cuvânt.



Cămăruța ta

Sara să-mi deschizi,

Că te-oi dezmierda

       Ca să râzi.



Să-ți închid îndat

Pe când tu te culci

Cu un sărutat

       Ochii dulci.



Să măsor mereu

Cât de mult crescuși,

Să sărut al tău

       Picioruș.



Sânul rotunjor

Când pe braț îl porți,

Li s-ar face dor

       Și la morți.



De te-ai potrivi

Astei rugăminți,

Fericiți om fi

       Și cuminți.



Zână din păduri,

Umbră din povești,

Glas al dulcei guri,

       Unde ești?




Dacă iubești fără să speri


Dacă iubești fără să speri

       De-a fi iubit vrodată,

Se-ntunecă de lungi păreri

       De rău viața toată.



Și-ți lasă-n suflet un amar

       Și în gândiri asemeni,

Căci o iubire în zadar

       Cu moartea-i sor- de gemeni.



Dar vindecarea la dureri

       În piept, în partea stângă-i,

De-acolo trebuie să ceri

       Cuvinte să te mângăi.



Acolo afli adăpost

       Oricâte se întâmple,

Ca ș-un amor care-ar fi fost

       Viața ta o împle.



Căci un luceafăr răsărit

       Din liniștea uitării

Dă orizon nemărginit

       Singurătății mării.



Și ochiul tău întunecat

       Atunci îl împle plânsul,

Iar ale vieții valuri bat

       Călătorind spre dânsul.



Și dau cadențe de nespus

       Durerii tale lunge,

Pe când luceafărul e sus

       Ca să-l nu-l poți ajunge.



Zâmbește trist cu raze reci

       Speranțelor deșarte:

În veci iubi-o-vei, în veci

       Va rămânea departe.



Ș-a tale zile-or fi cum sunt,

       Pustii ca niște stepe;

Iar nopțile de-un farmec sfânt

       Ce nu-l mai poți pricepe.




Și oare tot n-ați înțeles...


Și oare tot n-ați înțeles

       Cum nu mi-i lumea dragă,

Când cu nimic nu m-am ales

       Din viața mea întreagă.



Când al meu suflet mistuit

       De chin și de părere

A fost un trist, necontenit

       Prilej pentru durere.



Când fu menit ca pe pământ

       Dorința să-l alunge

Dup-un noroc atât de sfânt

       Cum nu se poate-ajunge.



E un miraj de necrezut

       Pe-un orizon de stepe:

De al lui farmec străbătut

       Eu tot nu-l pot pricepe.



El stăpânește amorțit

       Pustiile uitării

Ca și o stea din răsărit

       Singurătatea mării.



Și-l rog încet, îl rog pe veci

       Ca să-mi asculte plânsul,

Când ale apei valuri reci

       Călătoresc spre dânsul.



Atâtea blânde rugăminți,

       Atâtea calde șoapte,

Atâtea lacrime fierbinți

       Vărsate zi și noapte.



Le-am îndreptat despre apus

       Durerea să-mi alunge,

Dar el se nalță tot mai sus

       Ca să nu-l pot ajunge.



Va fi în veci necunoscut,

       Va fi în veci departe...

E steaua negrului trecut:

       Iubirea făr- de moarte,



Ce mărginește-n orizon

       Și ocean și stepe

Ș-al cărui farmec monoton

       Te-a-nvins făr-a-l pricepe.



Căci a iubi fără să speri

       De-a fi iubit vrodată:

E semnul vecinicei dureri

       Ce cerul ți-l arată.




Și oare tot n-ați înțeles... (variantă)


Și oare tot n-ați înțeles

       Cum nu mi-i lumea dragă,

Când cu nimic nu m-am ales

       Din viața mea întreagă.



Când al meu cuget mistuit

       De-o stranie părere

A fost un lung, necontenit

       Prilej pentru durere.



Și a păstrat în fundul său

       Ca în cenușa rece

Taina părerilor de rău

       După un vis ce trece.



Ca un luceafăr răsărit

       Din liniștea uitării

Dând orizon nemărginit

       Singurătății mării,



Nainte de-a luci deplin

       Menit îi pare stinsul,

Iar ale apei valuri vin

       Călătorind spre dânsul.



Și totuși va luci în veci

       Aprins de zeul Amor

Și ale sale raze reci

       Pe frunte lumina-m-or.



În urma lui un dor nespus

       S-alerg o să m-alunge,

Deși se nalță tot mai sus

       Ca să nu-l pot ajunge.



Va rămânea necunoscut,

       Va stăpâni departe,

Cum stăpânește pe trecut

       Întins, eterna moarte.



Căci stăpânește tot ce-a fost

       Și tot ce o să vie

Și câte nu avură rost

       Și nu au fost să fie.



Câte iubiri fără-nțeles,

       Câte-nțelepte-asemeni,

Câte cu moartea s-au ales

       A fi surori de gemeni.



Câte amoruri se jurau

       Să ție pe toți vecii,

Pe când de flori se scuturau

       Alături liliecii,



Și-au prefăcut pe-acest pământ

       A noastre vieți în stepe

Și ne-au pătruns de-un farmec sfânt

       Ce nu-l putem pricepe.



Dar cine e veți întreba,

       Nebună și infamă:

Nici voi să știu cărarea sa

       Și nici chiar cum o cheamă.



Ea sufletul mi-au mistuit

       C-o stranie părere

Din viața mea, necontenit

       Prilej pentru durere.




Să fie sara-n asfințit


Să fie sara-n asfințit

       Și noaptea o să înceapă;

Răsaie luna liniștit

       Și tremurând din apă;



Și să împrăștie scântei

       Cărărilor din crânguri,

În ploaia florilor de tei

       Să stăm în umbră singuri.



Și capul meu de grije plin

       De brațul tău se culce

Sub raza ochiului senin

       Și negrăit de dulce,



Ca iar cuminte să mă fac,

       Căci tu îmi prinzi tot gândul,

Ca cerul ce privește-n lac

       Adâncu-i cuprinzându-l.



Cu farmecul luminei reci

       Simțirile străbate-mi:

Revarsă liniște de veci

       Pe noaptea mea de patemi



Și de asupra mea rămâi

       Durerile de-mi curmă

Și fii iubirea mea dentâi

       Și visul meu din urmă.




Un farmec trist și nențeles


Un farmec trist și nențeles

       Puterea mea o leagă,

Și cu nimic nu m-am ales

       Din viața mea întreagă.



E un luceafăr răsărit

       Din negura uitării,

Dând orizon nemărginit

       Singurătății mării.



Îngălbenit rămâne-n veci

       Și-i e aproape stinsul,

Când ale apei valuri reci

       Călătoresc cu dânsul.



Cu-atâtea tainici rugăminți,

       Cu-atâtea calde șoapte,

Cu-atâtea lacrime fierbinți,

       Vărsate zi și noapte,



I te-ai rugat: dorul nespus

       Din suflet să-ți alunge,

Dar el se-nalță tot mai sus

       Ca să nu-l poți ajunge.



Va rămânea necunoscut

       Și va luci departe

Căci luminează din trecut

       Iubirii celei moarte



Și se aprinde pe-orizon

       Pustiu de mări și stepe

Și a lui farmec monoton

       M-a-nvins făr-a-l pricepe.




Mușat și ursitorile


Sub vântul rece-al amorțitei ierne

Își pleacă codrul crengile-ncărcate;

Sub alba-i haină câmpul se așterne,



Cu stele dulci e bolta presărată;

Din fundul lumii, ce se pierde-n zare,

Prin rumeni aburi luna se arată



Iar din bordei ce sta lângă cărare,

Prin ochiul prins unei ferești rotunde

Se-aude plâns, se vede luminare



Și în căldura locuinței scunde

O mamă mișc-un leagăn cu piciorul

Și la scânciri c-un cântec ea răspunde.



Și-au adormit încet, încet feciorul,

­ Sub a lui leagăn a împins o piatră ­

Gândirea ei spre viitor ia zborul.



Mai licuresc cărbuni colo pe vatră,

Ea cade-ncet pe-a scaunului spate,

Din codri lupii urlă, cânii latră.



Ea doarme-adânc cu brațe-n jos lăsate,

Dară prin somn stă țintă să privească:

Un mândru vis în sufletu-i străbate.



Da, când a fost copilul să se nască,

Opri Orion ale sale pasuri

Ca soarta-n lume el să i-o croiască.



Jur-împrejur se auziră glasuri

Și s-au oprit Neptun din drumu-i sferic,

Muțit-au limba de l-a vremii ceasuri.



Șoptind ușor treceau cu pas feeric

Pe lângă leagăn dând mereu ocoale:

Trei umbre albe ies din întuneric,



La cer ridică brațele lor goale,

Ușoare ­ parc-ar fi de vânt plutite,

Descânt copilu-n somn să nu se scoale.



Sunt ursitori cari din cer sosite

Revars-asupra-i zarea aurorii,

Cu câte daruri lui i-au fost menite.



I-aduc comori, viață lungă, glorii,

Deasupra lui revarsă raze slabe,

Din ochii lor, adânc-adormitorii.



Pe părul lor ­ mărgăritare-n boabe ­

Bălai și moale ca și auru-n spice

Scânteie-n umbră ale lor podoabe.



Copilul doarme, ele fac să pice

Deasupra-i flori, se pleacă să-l menească,

Înconjor leagănul și-ntâia zice:



„Să fii frumos și fața ta lucească,

Precum în cer e numai unul soare,

Un soare fii în lumea pământească.



­ Puternic fii ­ i-a zis cea următoare;

Și biruind vei merge înainte,

Să-ți fie viața-n veci strălucitoare.



A treia zise tainic: ­ Fii cuminte,

Pătrunzător ca și lumina mare,

Tu să-nțelegi cele lumești și sfinte."



Iar muma lui cu spaimă-n somn tresare,

Împreunându-și mânile-amândouă,

Ea în genunchi se roagă-n gura mare:



„O, ursitori, a căror daruri plouă

Asupra lumii-ntregi, mai stați o clipă

Și ascultați rugarea spusă vouă.



Nu bunătăți cari se trec în pripă

Să îi menească sfânta voastră gură,

Nu bunătăți supuse la risipă.



Puternici, mari, frumoși atâția fură,

Înțelepciuni, comori le-ați dat multora

Și toate, vai, cu vremea se pierdură.



Lui dăruiți ce nu ați dat altora,

Un dar nespus de scump ce n-are nume

Ca să răsar-asupra tuturora..."



Atunci la ruga nențeleptei mume,

Zâna privi adânc și trist ca s-o priceapă:

„Știi tu ce dar îi cei și știi tu cum e?



Tot ce e om se naște și se-ngroapă,

Fie-n colibă, fie-n vechi castele,

Pe culmi de munte ori la mal de apă.



Dar e-mpărat, dar cetitor de stele,

Același vis îi sună în ureche,

A lor vieți sunt pururi tot acele.



Pe când sunt tineri se adun pereche,

La joc, la viață și la danț s-adună,

Bătrâni fiind vorbesc de vremea veche.



Și lui ursit-am tot o viață bună

Și măsurată pe un pic de vreme,

Să aibă ziua soare, noaptea lună!



Căci de ar fi încoronat de steme

Sau pe pământul gol de și-ar așterne,

Tot viață și tot moarte-o să se cheme.



Tu chemi blestemul nenduratei ierne

Pe capul lui cel tânăr, nențeleapto!

Tu-i ceri durerea unei vieți eterne.



Da, sus la cer privirea ta îndreapt-o!

Plinită e dorința ta nebună.

Și ziua neagră peste el așteapt-o.



Căci i s-a dat să simtă-ntotdeuna

Un dor adânc și îndărătnic foarte

De-o frumusețe cum nu e nici una



Și s-o ajungă chiar e dat de soarte,

Căci tinereță neîmbătrânită

Îi dăruim și viață făr- de moarte.



Dar nentrupat e chipu-acei iubite

Ca și lumina ce în cer se suie

A unei stele de demult pierite:

El n-a fost când era, el e când nu e."




Oricât de mult am suferit


Oricât de mult am suferit

În lunga-nstrăinare,

Pururi în visu-mi te-am zărit

Cu luna, pe valuri de mare.



Pe marea tristă te-am cătat

Cu depărtate maluri

Și numai tu te-ai arătat

Pe mare, cu luna, din valuri.



Tu numai dulce îmi răsai

Și blândă-ntotdeuna,

Cu al tău dulce chip bălai

Din valuri de mare, cu luna.




1883
Luceafărul




A fost odată ca-n povești,

A fost ca niciodată,

Din rude mari împărătești,

O prea frumoasă fată.



Și era una la părinți

Și mândră-n toate cele,

Cum e Fecioara între sfinți

Și luna între stele.



Din umbra falnicelor bolți

Ea pasul și-l îndreaptă

Lângă fereastră, unde-n colț

Luceafărul așteaptă.



Privea în zare cum pe mări

Răsare și străluce,

Pe mișcătoarele cărări

Corăbii negre duce.



Îl vede azi, îl vede mâni,

Astfel dorința-i gata;

El iar, privind de săptămâni,

Îi cade dragă fata.



Cum ea pe coate-și răzima

Visând ale ei tâmple

De dorul lui și inima

Și sufletu-i se împle.



Și cât de viu s-aprinde el

În orișicare sară,

Spre umbra negrului castel

Când ea o să-i apară.



                   *



Și pas cu pas pe urma ei

Alunecă-n odaie,

Țesând cu recile-i scântei

O mreajă de văpaie.



Și când în pat se-ntinde drept

Copila să se culce,

I-atinge mâinile pe piept,

I-nchide geana dulce;



Și din oglindă luminiș

Pe trupu-i se revarsă,

Pe ochii mari, bătând închiși

Pe fața ei întoarsă.



Ea îl privea cu un surâs,

El tremura-n oglindă,

Căci o urma adânc în vis

De suflet să se prindă.



Iar ea vorbind cu el în somn,

Oftând din greu suspină

– „O, dulce-al nopții mele domn,

De ce nu vii tu? Vină!







Cobori în jos, luceafăr blând,

Alunecând pe-o rază,

Pătrunde-n casă și în gând

Și viața-mi luminează!”



El asculta tremurător,

Se aprindea mai tare

Și s-arunca fulgerător,

Se cufunda în mare;







Și apa unde-au fost căzut

În cercuri se rotește,

Și din adânc necunoscut

Un mândru tânăr crește.



Ușor el trece ca pe prag

Pe marginea ferestei

Și ține-n mână un toiag

Încununat cu trestii.



Părea un tânăr voevod

Cu păr de aur moale,

Un vânăt giulgi se-ncheie nod

Pe umerele goale.



Iar umbra feței străvezii

E albă ca de ceară -

Un mort frumos cu ochii vii

Ce scânteie-n afară.



– „Din sfera mea venii cu greu

Ca să-ți urmez chemarea,

Iar cerul este tatăl meu

Și mumă-mea e marea.



Ca în cămara ta să vin,

Să te privesc de-aproape,

Am coborât cu-al meu senin

Și m-am născut din ape.



O, vin'! odorul meu nespus,

Și lumea ta o lasă;

Eu sunt luceafărul de sus,

Iar tu să-mi fii mireasă.



Colo-n palate de mărgean

Te-oi duce veacuri multe,

Și toată lumea-n ocean

De tine o s-asculte.”



– „O, ești frumos, cum numa-n vis

Un înger se arată,

Dară pe calea ce-ai deschis

N-oi merge niciodată;



Străin la vorbă și la port,

Lucești fără de viață,

Căci eu sunt vie, tu ești mort,

Și ochiul tău mă-ngheață.”



                   *



Trecu o zi, trecură trei

Și iarăși, noaptea, vine

Luceafărul deasupra ei

Cu razele-i senine.



Ea trebui de el în somn

Aminte să-și aducă

Și dor de-al valurilor domn

De inim-o apucă



– „Cobori în jos, luceafăr blând,

Alunecând pe-o rază,

Pătrunde-n casă și în gând

Și viața-mi luminează!”



Cum el din cer o auzi,

Se stinse cu durere,

Iar ceru-ncepe a roti

În locul unde piere;



În aer rumene văpăi

Se-ntind pe lumea-ntreagă,

Și din a chaosului văi

Un mândru chip se-ncheagă;



Pe negre vițele-i de păr

Coroana-i arde pare,

Venea plutind în adevăr

Scăldat în foc de soare.



Din negru giulgi se desfășor

Marmoreele brațe,

El vine trist și gânditor

Și palid e la față;



Dar ochii mari și minunați

Lucesc adânc himeric,

Ca două patimi fără saț

Și pline de-ntuneric.



– „Din sfera mea venii cu greu

Ca să te-ascult ș-acuma,

Și soarele e tatăl meu,

Iar noaptea-mi este muma;



O, vin', odorul meu nespus,

Și lumea ta o lasă;

Eu sunt luceafărul de sus,

Iar tu să-mi fii mireasă.



O, vin', în părul tău bălai

S-anin cununi de stele,

Pe-a mele ceruri să răsai

Mai mândră decât ele.”



– „O, ești frumos cum numa-n vis

Un demon se arată,

Dară pe calea ce-ai deschis

N-oi merge niciodată!



Mă dor de crudul tău amor

A pieptului meu coarde,

Și ochii mari și grei mă dor,

Privirea ta mă arde.”



– „Dar cum ai vrea să mă cobor?

Au nu-nțelegi tu oare,

Cum că eu sunt nemuritor,

Și tu ești muritoare?”



– „Nu caut vorbe pe ales,

Nici știu cum aș începe ―

Deși vorbești pe înțeles,

Eu nu te pot pricepe;



Dar dacă vrei cu crezământ

Să te-ndrăgesc pe tine,

Tu te coboară pe pământ,

Fii muritor ca mine.”



– „Tu-mi ceri chiar nemurirea mea

În schimb pe-o sărutare,

Dar voi să știi asemenea

Cât te iubesc de tare;



Da, mă voi naște din păcat,

Primind o altă lege;

Cu vecinicia sunt legat,

Ci voi să mă dezlege.”



Și se tot duce... S-a tot dus.

De dragu-unei copile,

S-a rupt din locul lui de sus,

Pierind mai multe zile.



                   *



În vremea asta Cătălin,

Viclean copil de casă,

Ce împle cupele cu vin

Mesenilor la masă,



Un paj ce poartă pas cu pas

A-mpărătesii rochii,

Băiat din flori și de pripas,

Dar îndrăzneț cu ochii,



Cu obrăjei ca doi bujori

De rumeni, bată-i vina,

Se furișează pânditor

Privind la Cătălina.



Dar ce frumoasă se făcu

Și mândră, arz-o focul;

Ei Cătălin, acu-i acu

Ca să-ți încerci norocul.



Și-n treacăt o cuprinse lin

Într-un ungher degrabă.

– „Da' ce vrei, mări Cătălin?

Ia du-t' de-ți vezi de treabă.”



– „Ce voi? Aș vrea să nu mai stai

Pe gânduri totdeuna,

Să râzi mai bine și să-mi dai

O gură, numai una.”



– „Dar nici nu știu măcar ce-mi ceri,

Dă-mi pace, fugi departe ―

O, de luceafărul din cer

M-a prins un dor de moarte.”



– „Dacă nu știi, ți-aș arăta

Din bob în bob amorul,

Ci numai nu te mânia,

Ci stai cu binișorul.



Cum vânătoru-ntinde-n crâng

La păsărele lațul,

Când ți-oi întinde brațul stâng

Să mă cuprinzi cu brațul;



Și ochii tăi nemișcători

Sub ochii mei rămâie...

De te înalț de subțiori

Te-nalță din călcâie;



Când fața mea se pleacă-n jos,

În sus rămâi cu fața,

Să ne privim nesățios

Și dulce toată viața;



Și ca să-ți fie pe deplin

Iubirea cunoscută,

Când sărutându-te mă-nclin,

Tu iarăși mă sărută.”



Ea-l asculta pe copilaș

Uimită și distrasă,

Și rușinos și drăgălaș,

Mai nu vrea, mai se lasă.



Și-i zise-ncet: ― "Încă de mic

Te cunoșteam pe tine,

Și guraliv și de nimic,

Te-ai potrivi cu mine...



Dar un luceafăr, răsărit

Din liniștea uitării,

Dă orizon nemărginit

Singurătății mării;



Și tainic genele le plec,

Căci mi le împle plânsul

Când ale apei valuri trec

Călătorind spre dânsul;



Lucește c-un amor nespus

Durerea să-mi alunge,

Dar se înalță tot mai sus,

Ca să nu-l pot ajunge.



Pătrunde trist cu raze reci

Din lumea ce-l desparte...

În veci îl voi iubi și-n veci

Va rămânea departe...



De-aceea zilele îmi sunt

Pustii ca niște stepe,

Dar nopțile-s de-un farmec sfânt

Ce nu-l  mai pot pricepe.”



– „Tu ești copilă, asta e...

Hai ș-om fugi în lume,

Doar ni s-or pierde urmele

Și nu ne-or ști de nume,



Căci amândoi vom fi cuminți,

Vom fi voioși și teferi,

Vei pierde dorul de părinți

Și visul de luceferi.”



                   *



Porni luceafărul. Creșteau

În cer a lui aripe,

Și căi de mii de ani treceau

În tot atâtea clipe.



Un cer de stele dedesubt,

Deasupra-i cer de stele ―

Părea un fulger ne-ntrerupt

Rătăcitor prin ele.



Și din a chaosului văi,

Jur împrejur de sine,

Vedea, ca-n ziua cea de-ntâi,

Cum izvorau lumine;



Cum izvorând îl înconjor

Ca niște mări, de-a-notul...

El zboară, gând purtat de dor,

Pân' piere totul, totul;



Căci unde-ajunge nu-i hotar,

Nici ochi spre a cunoaște,

Și vremea-ncearcă în zadar

Din goluri a se naște.



Nu e nimic și totuși e

O sete care-l soarbe,

E un adânc asemene

Uitării celei oarbe.



– „De greul negrei vecinicii,

Părinte, mă dezleagă

Și lăudat pe veci să fii

Pe-a lumii scară-ntreagă;



O, cere-mi, Doamne, orice preț,

Dar dă-mi o altă soarte,

Căci tu izvor ești de vieți

Și dătător de moarte;



Reia-mi al nemuririi nimb

Și focul din privire,

Și pentru toate dă-mi în schimb

O oră de iubire...



Din chaos, Doamne-am apărut

Și m-aș întoarce-n chaos...

Și din repaos m-am născut.

Mi-e sete de repaos.”



– „Hyperion, ce din genuni

Răsai c-o-ntreagă lume,

Nu cere semne și minuni

Care n-au chip și nume;



Tu vrei un om să te socoți,

Cu ei să te asameni?

Dar piară oamenii cu toți,

S-ar naște iarăși oameni.



Ei numai doar durează-n vânt

Deșerte idealuri ―

Când valuri află un mormânt,

Răsar în urmă valuri;



Ei doar au stele cu noroc

Și prigoniri de soarte,

Noi nu avem nici timp, nici loc,

Și nu cunoaștem moarte.



Din sânul vecinicului ieri

Trăiește azi ce moare,

Un soare de s-ar stinge-n cer

S-aprinde iarăși soare;



Părând pe veci a răsări,

Din urmă moartea-l paște,

Căci toți se nasc spre a muri

Și mor spre a se naște.



Iar tu, Hyperion, rămâi

Oriunde ai apune...

Cere-mi cuvântul meu de-ntâi,

Să-ți dau înțelepciune?



Vrei să dau glas acelei guri,

Ca dup-a ei cântare

Să se ia munții cu păduri

Și insulele-n mare?







Vrei poate-n faptă să arăți

Dreptate și tărie?

Ți-aș da pământul în bucăți

Să-l faci împărăție.



Îți dau catarg lângă catarg,

Oștiri spre a străbate

Pământu-n lung și marea-n larg,

Dar moartea nu se poate...



Și pentru cine vrei să mori?

Întoarce-te, te-ndreaptă

Spre-acel pământ rătăcitor

Și vezi ce te așteaptă.”



                   *



În locul lui menit din cer

Hyperion se-ntoarse

Și, ca și-n ziua cea de ieri,

Lumina și-o revarsă.



Căci este sara-n asfințit

Și noaptea o să-nceapă;

Răsare luna liniștit

Și tremurând din apă.



Și împle cu-ale ei scântei

Cărările din crânguri.

Sub șirul lung de mândri tei

Ședeau doi tineri singuri



– „O, lasă-mi capul meu pe sân,

Iubito, să se culce

Sub raza ochiului senin

Și negrăit de dulce;



Cu farmecul luminii reci

Gândirile străbate-mi,

Revarsă liniște de veci

Pe noaptea mea de patimi.



Și de asupra mea rămâi

Durerea mea de-o curmă,

Căci ești iubirea mea de-ntâi

Și visul meu din urmă.”



Hyperion vedea de sus

Uimirea-n a lor față;

Abia un braț pe gât i-a pus

Și ea l-a prins în brațe...



Miroase florile-argintii

Și cad, o dulce ploaie,

Pe creștetele-a doi copii

Cu plete lungi, bălaie.



Ea, îmbătată de amor,

Ridică ochii. Vede

Luceafărul. Și-ncetișor

Dorințele-i încrede:







– „Cobori în jos, luceafăr blând,

Alunecând pe-o rază,

Pătrunde-n codru și în gând,

Norocu-mi luminează!”



El tremură ca alte dăți

În codri și pe dealuri,

Călăuzind singurătăți

De mișcătoare valuri;



Dar nu mai cade ca-n trecut

În mări din tot înaltul

– „Ce-ți pasă ție, chip de lut,

Dac-oi fi eu sau altul?



Trăind în cercul vostru strâmt

Norocul vă petrece,

Ci eu în lumea mea mă simt

Nemuritor și rece.”







	▲ Începutul paginii.

Doina


De la Nistru pân-la Tisa

Tot românul plânsu-mi-s-a

Că nu mai poate străbate

De-atâta străinătate.

Din Hotin și pân-la Mare

Vin muscalii de-a călare,

De la Mare la Hotin

Mereu calea ne-o ațin;

Din Boian la Vatra-Dornii

Au umplut omida cornii

Și străinul te tot paște

De nu te mai poți cunoaște;

Sus la munte, jos pe vale,

Și-au făcut dușmanii cale,

Din Sătmar pân- în Săcele

Numai vaduri ca acele.

Vai de biet român săracul,

Îndărăt tot dă ca racul,

Nici îi merge, nici se-ndeamnă

Nici îi este toamna toamnă,

Nici e vară vara lui

Și-i străin în țara lui.

De la Turnu-n Dorohoi

Curg dușmanii în puhoi

Și s-așează pe la noi;

Toate cântecele pier,

Zboară păsările toate

De neagra străinătate.

Numai umbra spinului

În ușa creștinului.

Își dezbracă țara sânul,

Codru ­ frate cu românul ­

De săcure se tot pleacă

Și izvoarele îi seacă ­

Sărac în țară săracă!



Cine-au îndrăgit străinii

Mânca-i-ar inima câinii,

Mânca-i-ar casa pustia

Și neamul nemernicia!



Ștefane, Măria Ta,

Tu la Putna nu mai sta,

Las-arhimandritului

Toată grija schitului,

Lasă grija sfinților,

În sama părinților,

Clopotele să se tragă

Ziua-ntreagă, noaptea-ntreagă,

Doar s-a-ndura Dumnezeu

Ca să-ți mântui neamul tău!

Tu te-nalță din mormânt

Să te-aud din corn sunând

Și Moldova adunând!

De-i suna din corn o dată

Ai s-aduni Moldova toată,

De-i suna de două ori

­ Îți vin codrii-n ajutor,

De-i suna a treia oară

Toți dușmanii or să piară,

Din hotară în hotară ­

Îndrăgi-i-ar ciorile

Și spânzurătorile!




	(Convorbiri Literare, XVII, 4, 1 iulie 1883)


S-a dus amorul


S-a dus amorul, un amic

       Supus amândurora,

Deci cânturilor mele zic

       Adio tuturora.



Uitarea le închide-n scrin

       Cu mâna ei cea rece,

Și nici pe buze nu-mi mai vin,

       Și nici prin gând mi-or trece.



Atâta murmur de izvor,

       Atât senin de stele,

Și un atât de trist amor

       Am îngropat în ele!



Din ce noian îndepărtat

       Au răsărit în mine!

Cu câte lacrimi le-am udat,

       Iubito, pentru tine!



Cum străbăteau atât de greu

       Din jalea mea adâncă,

Și cât de mult îmi pare rău

       Că nu mai sufăr încă!



Că nu mai vrei să te arați

       Lumină de-ndeparte,

Cu ochii tăi întunecați

       Renăscători de moarte!



Și cu acel smerit surâs,

       Cu acea blândă față,

Să faci din viața mea un vis,

       Din visul meu o viață.



Să mi se pară cum că crești

       De cum răsare luna,

În umbra dulcilor povești

       Din nopți o mie una.



Era un vis misterios

       Și blând din cale-afară,

Și prea era de tot frumos

       De-au trebuit să piară.



Prea mult un înger mi-ai părut

       Și prea puțin femeie,

Ca fericirea ce-am avut

       Să fi putut să steie.



Prea ne pierdusem tu și eu

       În al ei farmec poate,

Prea am uitat pe Dumnezeu

       Precum uitarăm toate.



Și poate că nici este loc

       Pe-o lume de mizerii

Pentr-un atât de sfânt noroc

       Străbătător durerii!




	(Familia, XIX, 17, 24 aprilie/6 mai 1883)


Când amintirile...


Când amintirile-n trecut

Încearcă să mă cheme,

Pe drumul lung și cunoscut

Mai trec din vreme-n vreme.



Deasupra casei tale ies

Și azi aceleași stele,

Ce-au luminat atât de des

Înduioșării mele.



Și peste arbori răsfirați

Răsare blânda lună,

Ce ne găsea îmbrățișați

Șoptindu-ne-mpreună.



A noastre inimi își jurau

Credință pe toți vecii,

Când pe cărări se scuturau

De floare liliecii.



Putut-au oare-atâta dor

În noapte să se stingă,

Când valuri de izvor

N-au încetat să plângă,



Cum luna trece prin stejari

Urmând mereu în cale-și

Când ochii tăi, tot încă mari,

Se uită dulci și galeși?










Adio


De-acuma nu te-oi mai vedea,

Rămâi, rămâi cu bine!

Mă voi feri în calea mea

                              De tine.



De astăzi dar tu fă ce vrei,

De astăzi nu-mi mai pasă

Că cea mai dulce-ntre femei

                              Mă lasă.



Căci nu mai am de obicei

Ca-n zilele acele,

Să mă îmbăt și de scântei

                              Din stele,



Când degerând atâtea dăți,

Eu mă uitam prin ramuri

Și așteptam să te arăți

                              La geamuri.



O, cât eram de fericit

Să mergem împreună,

Sub acel farmec liniștit

                              De lună!



Și când în taină mă rugam

Ca noaptea-n loc să steie,

În veci alături să te am,

                              Femeie!



Din a lor treacăt să apuc

Acele dulci cuvinte,

De care azi abia mi-aduc

                              Aminte.



Căci astăzi dacă mai ascult

Nimicurile-aceste,

Îmi pare-o veche, de demult

                              Poveste.



Și dacă luna bate-n lunci

Și tremură pe lacuri,

Totuși îmi pare că de-atunci

                              Sunt veacuri.



Cu ochii serei cei de-ntâi

Eu n-o voi mai privi-o...

De-aceea-n urma mea rămâi -

                              Adio!










Ce e amorul?


Ce e amorul? E un lung

Prilej pentru durere,

Căci mii de lacrimi nu-i ajung

Și tot mai multe cere.



De-un semn în treacăt de la ea

El sufletul ți-l leagă,

Încât să n-o mai poți uita

Viața ta întreagă.



Dar încă de te-așteaptă-n prag

În umbră de unghere,

De se-ntâlnește drag cu drag

Cum inima ta cere



Dispar și ceruri și pământ

Și pieptul tău se bate,

Și totu-atârnă de-un cuvânt

Șoptit pe jumătate.



Te urmărește săptămâni

Un pas făcut alene,

O dulce strângere de mâni,

Un tremurat de gene.



Te urmăresc luminători

Ca soarele și luna,

Și peste zi de-atâtea ori

Și noaptea totdeauna.



Căci scris a fost ca viața ta

De doru-i să nu-ncapă,

Căci te-a cuprins asemenea

Lianelor din apă.










Pe lângă plopii fără soț...


Pe lângă plopii fără soț

Adesea am trecut;

Mă cunoșteau vecinii toți –

Tu nu m-ai cunoscut.



La geamul tău ce strălucea

Privii atât de des;

O lume toată-nțelegea –

Tu nu m-ai înțeles.



De câte ori am așteptat

O șoaptă de răspuns!

O zi din viață să-mi fi dat,

O zi mi-era de-ajuns;



O oră să fi fost amici,

Să ne iubim cu dor,

S-ascult de glasul gurii mici

O oră, și să mor.



Dându-mi din ochiul tău senin

O rază dinadins,

În calea timpilor ce vin

O stea s-ar fi aprins;



Ai fi trăit în veci de veci

Și rânduri de vieți,

Cu ale tale brațe reci

Înmărmureai măreț,



Un chip de-a pururi adorat

Cum nu mai au perechi

Acele zâne ce străbat

Din timpurile vechi.



Căci te iubeam cu ochi păgâni

Și plini de suferinți,

Ce mi-i lăsară din bătrâni

Părinții din părinți.



Azi nici măcar îmi pare rău

Că trec cu mult mai rar,

Că cu tristeță capul tău

Se-ntoarce în zadar,



Căci azi le semeni tuturor

La umblet și la port,

Și te privesc nepăsător

C-un rece ochi de mort.



Tu trebuia să te cuprinzi

De acel farmec sfânt,

Și noaptea candelă s-aprinzi

Iubirii pe pământ.









Și dacă...


Și dacă ramuri bat în geam

Și se cutremur plopii,

E ca în minte să te am

Și-ncet să te apropii.



Și dacă stele bat în lac

Adâncu-i luminându-l,

E ca durerea mea s-o-mpac

Înseninându-mi gândul.



Și dacă norii deși se duc

De iese-n luciu luna,

E ca aminte să-mi aduc

De tine-ntotdeauna.




Și dacă... de Mihai Eminescu - varianta audio (mp.3)






Glossă


Vreme trece, vreme vine, 

Toate-s vechi și nouă toate; 

Ce e rău și ce e bine

Tu te-ntreabă și socoate; 

Nu spera și nu ai teamă, 

Ce e val ca valul trece; 

De te-ndeamnă, de te cheamă, 

Tu rămâi la toate rece.



Multe trec pe dinainte,

În auz ne sună multe.

Cine ține toate minte

Și ar sta să le asculte?...

Tu așează-te deoparte,

Regăsindu-te pe tine,

Când cu zgomote deșarte

Vreme trece, vreme vine.



Nici încline a ei limbă

Recea cumpăn-a gândirii

Înspre clipa ce se schimbă

Pentru masca fericirii,

Ce din moartea ei se naște

Și o clipă ține poate;

Pentru cine o cunoaște

Toate-s vechi și nouă toate. 



Privitor ca la teatru

Tu în lume să te-nchipui

Joace unul și pe patru

Totuși tu ghici-vei chipu-i,

Și de plânge, de se ceartă,

Tu în colț petreci în tine

Și-nțelegi din a lor artă

Ce e rău și ce e bine. 



Viitorul și trecutul

Sunt a filei două fețe,

Vede-n capăt începutul

Cine știe să le-nvețe;

Tot ce-a fost ori o să fie

În prezent le-avem pe toate,

Dar de-a lor zădărnicie

Te întreabă și socoate.



Căci acelorași mijloace

Se supun câte există,

Și de mii de ani încoace

Lumea-i veselă și tristă;

Alte măști, aceeași piesă,

Alte guri, aceeași gamă,

Amăgit atât de-adese

Nu spera și nu ai teamă. 



Nu spera când vezi mișeii

La izbândă făcând punte,

Te-or întrece nătărăii,

De ai fi cu stea în frunte;

Teamă n-ai, căta-vor iarăși

Între dânșii să se plece,

Nu te prinde lor tovarăș

Ce e val, ca valul trece. 



Ca un cântec de sirenă,

Lumea-ntinde lucii mreje;

Ca să schimbe-actorii-n scenă,

Te momește în vârteje;

Tu pe-alături te strecoară,

Nu băga nici chiar de seamă,

Din cărarea ta afară

De te-ndeamnă, de te cheamă. 



De te-ating, să feri în laturi,

De hulesc, să taci din gură;

Ce mai vrei cu-a tale sfaturi,

Dacă știi a lor măsură;

Zică toți ce vor să zică,

Treacă-n lume cine-o trece;

Ca să nu-ndrăgești nimică,

Tu rămâi la toate rece. 



Tu rămâi la toate rece, 

De te-ndeamnă, de te cheamă; 

Ce e val, ca valul trece, 

Nu spera și nu ai teamă; 

Te întreabă și socoate 

Ce e rău și ce e bine; 

Toate-s vechi și nouă toate: 

Vreme trece, vreme vine.




Odă (în metru antic)


Nu credeam să învăț a muri vrodată;

Pururi tânăr, înfășurat în manta-mi,

Ochii mei nălțam visător la steaua

Singurătății.



Când deodată tu răsăriși în cale-mi,

Suferință tu, dureros de dulce...

Pân-în fund băui voluptatea morții

Nendurătoare.



Jalnic ard de viu chinuit ca Nessus,

Ori ca Hercul înveninat de haina-i;

Focul meu a-l stinge nu pot cu toate

Apele mării.



De-al meu propriu vis, mistuit mă vaiet,

Pe-al meu propriu rug, mă topesc în flacări...

Pot să mai renviu luminos din el ca

Pasărea Phoenix?



Piară-mi ochii turburători din cale,

Vino iar în sân, nepăsare tristă;

Ca să pot muri liniștit, pe mine

Mie redă-mă!









Iubind în taină...


Iubind în taină am păstrat tăcere, 

Gândind că astfel o să-ți placă ție, 

Căci în priviri citeam o veșnicie 

De-ucigătoare visuri de plăcere. 



Dar nu mai pot. A dorului tărie 

Cuvinte dă duioaselor mistere; 

Vreau să mă-nec de dulcea-nvăpăiere 

A celui suflet ce pe al meu știe. 



Nu vezi că gura-mi arsă e de sete 

Și-n ochii mei se vede-n friguri chinu-mi, 

Copila mea cu lungi și blonde plete? 



Cu o suflare răcorești suspinu-mi, 

C-un zâmbet faci gândirea-mi să se-mbete. 

Fă un sfârșit durerii… vin’ la sânu-mi.









Trecut-au anii...


Trecut-au anii ca nori lungi pe șesuri

Și niciodată n-or să vie iară,

Căci nu mă-ncântă azi cum mă mișcară

Povești și doine, ghicitori, eresuri,



Ce fruntea-mi de copil o-nseninară,

Abia-nțelese, pline de-nțelesuri -

Cu-a tale umbre azi în van mă-mpresuri,

O, ceas al tainei, asfințit de sară.



Să smulg un sunet din trecutul vieții,

Să fac, o, suflet, ca din nou să tremuri

Cu mâna mea în van pe liră lunec;



Pierdut e totu-n zarea tinereții

Și mută-i gura dulce-a altor vremuri,

Iar timpul crește-n urma mea... mă-ntunec!









Veneția


S-a stins viața falnicei Veneții, 

N-auzi cîntări, nu vezi sclipiri de baluri; 

Pe scări de marmură, prin vechi portaluri, 

Pătrunde luna, înălbind pereții. 



Okeanos se plînge pe canaluri… 

El numa-n veci e-n floarea tinereții, 

Miresei dulci i-ar da suflarea vieții, 

Izbește-n ziduri vechi, sunînd din valuri. 



Ca-n țintirim tăcere e-n cetate. 

Preot rămas din a vechimii zile, 

San Marc sinistru miezul nopții bate. 



Cu glas adînc, cu graiul de Sibile, 

Rostește lin în clipe cadențate: 

„Nu-nvie morții — e-n zadar, copile!“




Se bate miezul nopții...


Se bate miezul nopții în clopotul de-aramă,

Și somnul, vameș vieții, nu vrea să-mi ieie vamă.

Pe căi bătute-adesea vrea mintea să mă poarte,

S-asamăn între-olaltă viață și cu moarte;

Ci cumpăna gândirii-mi și azi nu se mai schimbă,

Căci între amândouă stă neclintita limbă.










Cu mâne zilele-ți adaogi...


Cu mâne zilele-ți adaogi,

Cu ieri viața ta o scazi

Și ai cu toate astea-n față

De-a pururi ziua cea de azi.



Când unul trece, altul vine

În astă lume a-l urma,

Precum când soarele apune

El și răsare undeva.



Se pare cum că alte valuri

Cobor mereu pe-același vad,

Se pare cum că-i altă toamnă,

Ci-n veci aceleași frunze cad.



Naintea nopții noastre îmblă

Crăiasa dulcii dimineți;

Chiar moartea însăși e-o părere

Și un visternic de vieți.



Din orice clipă trecătoare

Ăst adevăr îl înțeleg,

Că sprijină vecia-ntreagă

Și-nvârte universu-ntreg.



De-aceea zboare anu-acesta

Și se cufunde în trecut,

Tu ai ș-acum comoara-ntreagă

Ce-n suflet pururi ai avut.



Cu mâne zilele-ți adaogi,

Cu ieri viața ta o scazi,

Având cu toate astea-n față

De-a purure ziua cea de azi.



Priveliștile sclipitoare,

Ce-n repezi șiruri se diștern,

Repaosă nestrămutate

Sub raza gândului etern.










Peste vârfuri


Peste vârfuri trece lună,

Codru-și bate frunza lin,

Dintre ramuri de arin

Melancolic cornul sună.



Mai departe, mai departe,

Mai încet, tot mai încet,

Sufletu-mi nemângâiet

Îndulcind cu dor de moarte.



De ce taci, când fermecată

Inima-mi spre tine-ntorn?

Mai suna-vei, dulce corn,

Pentru mine vreodată?










Somnoroase păsărele...


Somnoroase păsărele

Pe la cuiburi se adună,

Se ascund în rămurele -

                   Noapte bună!



Doar isvoarele suspină,

Pe când codrul negru tace;

Dorm și florile-n grădină -

                   Dormi în pace!



Trece lebăda pe ape

Între trestii să se culce -

Fie-ți îngerii aproape,

                   Somnul dulce!



Peste-a nopții feerie

Se ridică mândra lună,

Totu-i vis și armonie -

                   Noapte bună!










De-or trece anii...


De-or trece anii cum trecură,

Ea tot mai mult îmi va plăce,

Pentru că-n toat-a ei făptură

E-un "nu știu cum" ș-un "nu știu ce".



M-a fermecat cu vro scânteie

Din clipa-n care ne văzum?

Deși nu e decât femeie,

E totuși altfel, "nu știu cum".



De-aceea una-mi este mie

De ar vorbi, de ar tăce;

Dac-al ei glas e armonie,

E și-n tăcere-i "nu știu ce".



Astfel robit de-aceeași jale

Petrec mereu același drum...

În taina farmecelor sale

E-un "nu știu ce" ș-un "nu știu cum".










Lasă-ți lumea ta uitată
 

Lasă-ți lumea ta uitată,

Mi te dă cu totul mie,

De ți-ai da viața toată,

Nime-n lume nu ne știe.



Vin' cu mine, rătăcește

Pe cărări cu cotituri,

Unde noaptea se trezește

Glasul vechilor păduri.



Printre crengi scânteie stele,

Farmec dând cărării strâmte,

Și afară doar de ele

Nime-n lume nu ne simte.



Părul tău ți se desprinde

Și frumos ți se mai șede,

Nu zi ba de te-oi cuprinde,

Nime-n lume nu ne vede.



Tânguiosul bucium sună,

L-ascultăm cu-atâta drag,

Pe când iese dulcea lună

Dintr-o rariște de fag.



Îi răspunde codrul verde

Fermecat și dureros,

Iară sufletu-mi se pierde

După chipul tău frumos.



Te desfaci c-o dulce silă,

Mai nu vrei și mai te lași,

Ochii tăi sunt plini de milă,

Chip de înger drăgălaș.



Iată lacul. Luna plină,

Poleindu-l, îl străbate;

El, aprins de-a ei lumină,

Simte-a lui singurătate.



Tremurând cu unde-n spume,

Între trestie le farmă

Și visând o-ntreagă lume

Tot nu poate să adoarmă.



De-al tău chip el se pătrunde

Ca oglinda îl alege -

Ce privești zâmbind în unde?

Ești frumoasă, se-nțelege.



Înălțimile albastre

Pleacă zarea lor pe dealuri,

Arătând privirii noastre

Stele-n ceruri, stele-n valuri.



E-un miros de tei în crânguri,

Dulce-i umbra de răchiți,

Și suntem atât de singuri

Și atât de fericiți!



Numai luna printre ceață

Varsă apelor văpaie,

Și te află strânsă-n brațe,

Dulce dragoste bălaie.




Lasă-ți lumea ta uitată de Mihai Eminescu - varianta audio (mp3)






Te duci...


Te duci și ani de suferință

N-or să te vază ochii-mi triști,

Înamorați de-a ta ființă,

De cum zâmbești, de cum te miști.



Și nu e blând ca o poveste

Amorul meu cel dureros,

Un demon sufletul tău este

Cu chip de marmură frumos.



În față farmecul palorii

Și ochi ce scânteie de vii,

Sunt umezi înfiorătorii

De lingușiri, de viclenii.



Când mă atingi, eu mă cutremur,

Tresar la pasul tău, când treci,

De-al genei tale gingaș tremur

Atârnă viața mea pe veci.



Te duci și rău n-o să-mi mai pară

De-acum de ziua cea de ieri,

Că nu am fost victimă iară

Neînduratelor dureri,



C-auzu-mi n-o să-l mai întuneci

Cu-a gurii dulci suflări fierbinți,

Pe frunte-mi mâna n-o s-o luneci

Ca să mă faci să-mi ies din minți.



Puteam numiri defăimătoare

În gândul meu să-ți iscodesc,

Și te uram cu-nverșunare,

Te blestemam, căci te iubesc.



De-acum nici asta nu-mi rămâne

Și n-o să am ce blestema,

Ca azi va fi ziua de mâne,

Ca mâni toți anii s-or urma -



O toamnă care întârzie

Pe-un istovit și trist isvor;

Deasupra-i frunzele pustie -

A mele visuri care mor.



Viața-mi pare-o nebunie

Sfârșită făr-a fi-nceput,

În toată neagra vecinicie

O clipă-n brațe te-am ținut.



De-atunci, pornind a lui aripe,

S-a dus pe veci norocul meu -

Redă-mi comoara unei clipe

Cu ani de părere de rău!










Din valurile vremii...


Din valurile vremii, iubita mea, răsai

Cu brațele de marmur, cu părul lung, bălai -

Și fața străvezie ca fața albei ceri -

Slăbită e de umbra duioaselor dureri!

Cu zâmbetul tău dulce tu mângâi ochii mei,

Femeie între stele și stea între femei

Și întorcându-ți fața spre umărul tău stâng,

În ochii fericirii mă uit pierdut și plâng.



Cum oare din noianul de neguri să te rump,

Să te ridic la pieptu-mi, iubite înger scump,

Și fața mea în lacrimi pe fața ta s-o plec,

Cu sărutări aprinse suflarea să ți-o-nec

Și mâna friguroasă s-o încălzesc la sân,

Aproape, mai aproape pe inima-mi s-o țin.



Dar vai, un chip aievea nu ești, astfel de treci

Și umbra ta se pierde în negurile reci,

De mă găsesc iar singur cu brațele în jos

În trista amintire a visului frumos...

Zadarnic după umbra ta dulce le întind

Din valurile vremii nu pot să te cuprind.










Ce te legeni...


În formă populară



– „Ce te legeni, codrule,

Fără ploaie, fără vânt,

Cu crengile la pământ?"

– „De ce nu m-aș legăna,

Dacă trece vremea mea!

Ziua scade, noaptea crește

Și frunzișul mi-l rărește.

Bate vântul frunza-n dungă -

Cântăreții mi-i alungă;

Bate vântul dintr-o parte -

Iarna-i ici, vara-i departe.

Și de ce să nu mă plec,

Dacă păsările trec!

Peste vârf de rămurele

Trec în stoluri rândunele,

Ducând gândurile mele

Și norocul meu cu ele.

Și se duc pe rând pe rând,

Zarea lumii-ntunecând,

Și se duc ca clipele,

Scuturând aripele,

Și mă lasă pustiit,

Veștejit și amorțit

Și cu doru-mi singurel,

De mă-ngân numai cu el!"









La mijloc de codru...


La mijloc de codru des 

Toate păsările ies, 

Din huceag de aluniș, 

La voiosul luminiș, 

Luminiș de lîngă baltă, 

Care-n trestia înaltă 

Legănîndu-se din unde, 

În adîncu-i se pătrunde 

Și de lună și de soare 

Și de păsări călătoare, 

Și de lună și de stele 

Și de zbor de rîndunele 

Și de chipul dragei mele.




Mai am un singur dor


Mai am un singur dor 

În liniștea serii

Să mă lăsați să mor

La marginea mării;

Să-mi fie somnul lin

Și codrul aproape,

Pe-ntinsele ape

Să am un cer senin.

Nu-mi trebuie flamuri,

Nu voi sicriu bogat,

Ci-mi împletiți un pat

Din tinere ramuri.



Și nime-n urma mea

Nu-mi plângă la creștet,

Doar toamna glas să dea

Frunzișului veșted.

Pe când cu zgomot cad

Isvoarele-ntr-una,

Alunece luna

Prin vârfuri lungi de brad.

Pătrunză talanga

Al serii rece vânt,

Deasupră-mi teiul sfânt,

Să-și scuture creanga.



Cum n-oi mai fi pribeag

De-atunci înainte,

M-or troieni cu drag

Aduceri aminte.

Luceferi, ce răsar

Din umbră de cetini,

Fiindu-mi prietini,

O să-mi zâmbească iar.

Va geme de patemi

Al mării aspru cânt...

Ci eu voi fi pământ

În singurătate-mi.









De-oi adormi


De-oi adormi curînd 

  În noaptea uitării, 

Să mă duceți tăcînd 

  La marginea mării. 



Nu voi sicriu bogat, 

  Făclie și flamuri, 

Ci-mi împletiți un pat 

  Din tinere ramuri. 



Să-mi fie somnul lin 

  Și codrul aproape, 

Luceasc-un cer senin 

  Pe-adîncile ape, 



Care-n dureri adînci 

  Se nalță la maluri, 

S-ar atîrna de stînci 

  Cu brațe de valuri, 



Se nalță, dar recad 

  Și murmură-ntr-una, 

Cînd pe păduri de brad 

  Alunecă luna. 



Și nime-n urma mea 

  Nu-mi plîngă la creștet, 

Doar moartea glas să dea 

  Frunzișului veșted. 



Să treacă lin prin vînt 

  Atotștiutoarea, 

Deasupră-mi teiul sfînt 

  Să-și scuture floarea. 



Cum n-oi mai fi pribeag 

  De-atunci înainte, 

M-or troieni cu drag 

  Aduceri aminte, 



Ce n-or ști că privesc 

  O lume de patemi, 

Pe cînd liane cresc 

  Pe singurătate-mi.




Nu voi mormânt bogat


Nu voi mormânt bogat, 

Cântare și flamuri, 

Ci-mi împletiți un pat 

Din tinere ramuri. 

Și nime-n urma mea 

Nu-mi plângă la creștet, 

Frunzișului veșted 

Doar vântul glas să-i dea. 

În liniștea sării 

Să mă-ngropați, pe când 

Trec stoluri greu zburând 

La marginea mării. 



Să-mi fie somnul lin 

Și codrul aproape, 

Lucească cer senin 

Eternelor ape, 

Care din văi adânci 

Se-nalță la maluri, 

Cu brațe de valuri 

S-ar atârna de stânci - 

Și murmură-ntr-una 

Când spumegând recad, 

Iar pe păduri de brad 

Alunece luna. 



Reverse dulci scântei 

Atotștiutoarea, 

Deasupră-mi crengi de tei 

Să-și scuture floarea. 

Nemaifiind pribeag 

De-atunci înainte, 

Aduceri aminte 

M-or coperi cu drag 

Și stinsele patemi 

Le-or troieni căzând, 

Uitarea întinzând 

Pe singurătate-mi.










Iar când voi fi pământ


Iar când voi fi pământ, 

În liniștea serii, 

Săpați-mi un mormânt 

La marginea mării. 



Nu voi sicriu bogat, 

Podoabe și flamuri, 

Ci-mi împletiți un pat 

Din veștede ramuri. 



Să-mi fie somnul lin 

Și codrul aproape, 

Să am un cer senin 

Pe-adâncile ape. 



S-aud cum blânde cad 

Isvoarele-ntr-una, 

Pe vârfuri lungi de brad 

Alunece luna. 



S-aud pe valuri vânt, 

Din munte talanga, 

Deasupra-mi teiul sfânt 

Să-și scuture creanga. 



Și cum n-oi suferi 

De-atuncea-nainte, 

Cu flori m-or troieni 

Aduceri aminte. 



Și cum va înceta 

Al inimii zbucium, 

Ce dulce-mi va suna 

Cântarea de bucium! 



Vor arde-n preajma mea 

Luminile-n dealuri, 

Izbind s-or frământa 

Eternele valuri 



Și nime-n urma mea 

Nu-mi plângă la creștet, 

Ci codrul vânt să dea 

Frunzișului veșted. 



Luceferii de foc 

Privi-vor din cetini 

Mormânt făr' de noroc 

Și fără prieteni.










Criticilor mei


Multe flori sunt, dar puține

Rod în lume o să poarte,

Toate bat la poarta vieții,

Dar se scutur multe moarte.



E ușor a scrie versuri,

Când nimic nu ai a spune,

Înșirând cuvinte goale

Ce din coadă au să sune.



Dar când inima-ți frământă

Doruri vii și patimi multe,

Ș-a lor glasuri a ta minte

Stă pe toate să le-asculte,



Ca și flori în poarta vieții,

Bat la porțile gândirii,

Toate cer intrare-n lume,

Cer veșmintele vorbirii.



Pentru-a tale proprii patimi,

Pentru propria-ți viață,

Unde ai judecătorii,

Nendurații ochi de gheață?



Ah! atuncea ți se pare

Că pe cap îți cade cerul

Unde vei găsi cuvântul

Ce exprimă adevărul?



Critici voi, cu flori deșerte,

Care roade n-ați adus -

E ușor a scrie versuri,

Când nimic nu ai de spus.









Ștefan cel Mare (schițe de imn)

I



Carpații arate

Seninele frunți

Și focuri pe-orișice

Culme de munți.

Să arză tulpine

Întrege de brazi,

Căci astăzi ne vine

Eroul viteaz,

Ne vine Ștefan cel Mare.



Cum oare, o, țară,

Tu n-o să-l cunoști,

Când sună fanfară

Chemarea de oști,

Când buciume sună

În văi și pe plai

Și oastea s-adună

Călare pe cai ­

Pe steaguri cu semne de bouri?




II



Pe creștete nalte a munților suri

Clădiți de asupra de negre păduri

Trupine de brazi laolaltă;

Clădiți-le falnic; dați-le foc,

Și lumea privească un semn de noroc

Pe orișice culme înaltă.



Mânat de credință, mânat de profet,

Din negre pustiuri, porni Mohamet,

Stârnind mulgătorii de iepe;

Îneacă o lume în flacări și fum

Și moartea-i netează al gloriei drum:

E moartea stăpână pe stepe.



Ce zgomot de bucium și arme, ce val!

Când Ștefan se suie călare pe cal

Răspunde Suceava din urmă,

Și nimeni nu știe cum tu ai ajuns

Să știi de ce munții săgeată-ai pătruns ­

Și-a codrului cale se curmă.

Răsună pământul de tropotul des,

De-atâtea oștire de munte, de șes,

Răspunde sunare din nouri;



Cu sunet de bucium la munte și plai,

C-o oaste întreagă călare pe cai.

Cu steaguri cu semne de bouri.




1884
Diana


Ce cauți unde bate luna 

Pe-un alb izvor tremurător 

Și unde păsările-ntr-una 

Se-ntrec cu glas ciripitor? 

N-auzi cum frunzele-n poiană 

Șoptesc cu zgomotul de guri 

Ce se sărută, se hîrjoană 

În umbr-adîncă de păduri? 



În cea oglindă mișcătoare 

Vrei să privești un straniu joc, 

O apă vecinic călătoare 

Sub ochiul tău rămas pe loc? 

S-a desprimăvărat pădurea, 

E-o nouă viață-n orice zvon, 

Și numai tu gîndești aiurea, 

Ca tînărul Endymion. 



De ce dorești singurătate 

Și glasul tainic de izvor? 

S-auzi cum codrul frunza-și bate, 

S-adormi pe verdele covor? 

Iar prin lumina cea rărită, 

Din valuri reci, din umbre moi, 

S-apar-o zînă liniștită 

Cu ochii mari, cu umeri goi? 



Ah! acum crengile le-ndoaie 

Mînuțe albe de omăt, 

O față dulce și bălaie, 

Un trup înalt și mlădiet. 

Un arc de aur pe-al ei umăr, 

Ea trece mîndră la vînat 

Și peste frunze fără număr 

Abia o urmă a lăsat.




Din noaptea...


Din noaptea vecinicei uitări 

În care toate curg, 

A vieții noastre desmierdări 

Și raze din amurg,



De unde nu mai străbătu 

Nimic din ce-au apus — 

Aș vrea odată-n viață tu 

Să te înalți în sus. 



Și dacă ochii ce-am iubit 

N-or fi de raze plini, 

Tu mă privește liniștit 

Cu stinsele lumini. 



Și dacă glasul adorat 

N-o spune un cuvînt, 

Tot înțeleg că m-ai chemat 

Dincolo de mormînt.




1885
Sara pe deal


Sara pe deal buciumul sună cu jale, 

Turmele-l urc, stele le scapără-n cale,

Apele plîng, clar izvorînd în fîntîne; 

Sub un salcîm dragă, m-aștepți tu pe mine. 



Luna pe cer trece-așa sfîntă și clară, 

Ochii tăi mari caută-n frunza cea rară, 

Stelele nasc umezi pe bolta senină, 

Pieptul de dor, fruntea de gînduri ți-e plină. 



Nourii curg, raze-a lor șiruri despică, 

Streșine vechi casele-n lună ridică, 

Scîrțîie-n vînt cumpăna de la fîntînă, 

Valea-i în fum, fluiere murmură-n stînă. 



Și osteniți oameni cu coasa-n spinare 

Vin de la cîmp; toaca răsună mai tare, 

Clopotul vechi împle cu glasul lui sara, 

Sufletul meu arde-n iubire ca para. 



Ah! în curînd satul în vale-amuțește; 

Ah! în curînd pasu-mi spre tine grăbește: 

Lîngă salcîm sta-vom noi noaptea întreagă, 

Ore întregi spune-ți-voi cît îmi ești dragă. 



Ne-om răzima capetele-unul de altul, 

Și surîzînd vom adormi sub înaltul, 

Vechiul salcîm. — Astfel de noapte bogată, 

Cine pe ea n-ar da viața lui toată?




1886
La steaua


La steaua care-a răsărit 

E-o cale-atât de lungă, 

Că mii de ani i-au trebuit 

Luminii să ne-ajungă. 



Poate de mult s-a stins în drum 

În depărtări albastre, 

Iar raza ei abia acum 

Luci vederii noastre. 



Icoana stelei ce-a murit 

Încet pe cer se suie; 

Era pe când nu s-a zărit, 

Azi o vedem și nu e. 



Tot astfel când al nostru dor 

Pieri în noapte-adâncă, 

Lumina stinsului amor 

Ne urmărește încă.




1887
De ce nu-mi vii


Vezi, rîndunelele se duc, 

Se scutur frunzele de nuc, 

S-așează bruma peste vii — 

De ce nu-mi vii, de ce nu-mi vii? 



O, vino iar în al meu braț, 

Să te privesc cu mult nesaț, 

Să razim dulce capul meu 

De sînul tău, de sînul tău! 



Ți-aduci aminte cum pe-atunci 

Cînd ne plimbam prin văi și lunci, 

Te ridicam de subsuori 

De-atîtea ori, de-atîtea ori! 



În lumea asta sunt femei 

Cu ochi ce izvorăsc scîntei… 

Dar, oricît ele sunt de sus, 

Ca tine nu-s, ca tine nu-s! 



Căci tu înseninezi mereu 

Viața sufletului meu, 

Mai mîndră decît orice stea, 

Iubita mea, iubita mea! 



Tîrzie toamnă e acum, 

Se scutur frunzele pe drum, 

Și lanurile sunt pustii… 

De ce nu-mi vii, de ce nu-mi vii?




Kamadeva


Cu durerile iubirii 

Voind sufletu-mi să-l vindec, 

L-am chemat în somn pe Kama — 

Kamadeva, zeul indic. 



El veni, copilul mîndru, 

Călărind pe-un papagal, 

Avînd zîmbetul fățarnic 

Pe-a lui buze de coral. 



Aripi are, iar în tolbă-i 

El păstrează, cu săgeți, 

Numai flori înveninate 

De la Gangele măreț. 



Puse-o floare-atunci-n arcu-i, 

Mă lovi cu ea în piept, 

Și de-atunci în orice noapte 

Plîng pe patul meu deștept… 



Cu săgeata-i otrăvită 

A sosit ca să mă certe 

Fiul cerului albastru 

Ș-al iluziei deșerte.




Serenadă

Când tu dormi lină, pură
Sub ochiul meu umbros,
Suflarea ta murmură
Cuvânt armonios,
Pe corp neacoperită
Lipsindu-ți vălul tău;
O, dormi, o, dormi iubită,
O, dormi, o, dormi mereu.


Când râzi, pe a ta gură
Amorul a descins,
Orice prepuitură
Deodată s-a și stins;
Zâmbirea ta-i ferită
De orice cuget rău;
O, râzi, o râzi iubită,
O, râzi, o, râzi mereu.


Când tu cânți, alintată,
Pe brațele-mi, la sân,
Auzi cum câteodată
Gându-mi răspunde lin;
Cântul tău resuscită
O zi din traiul meu;
O, cânt-a mea iubită,
O, cântă dar mereu.




Din volumul Poesii (1884)
Odă


Nu credeam să învăț a muri vrodată;

Pururi tânăr, înfășurat în manta-mi,

Ochii mei nălțam visător la steaua

Singurătății.



Când deodată tu răsăriși în cale-mi,

Suferință tu, dureros de dulce...

Pân-în fund băui voluptatea morții

Nendurătoare.



Jalnic ard de viu chinuit ca Nessus,

Ori ca Hercul înveninat de haina-i;

Focul meu a-l stinge nu pot cu toate

Apele mării.



De-al meu propriu vis, mistuit mă vaiet,

Pe-al meu propriu rug, mă topesc în flacări...

Pot să mai renviu luminos din el ca

Pasărea Phoenix?



Piară-mi ochii turburători din cale,

Vino iar în sân, nepăsare tristă;

Ca să pot muri liniștit, pe mine

Mie redă-mă!









Iubind în taină


Iubind în taină am păstrat tăcere, 

Gândind că astfel o să-ți placă ție, 

Căci în priviri citeam o veșnicie 

De-ucigătoare visuri de plăcere. 



Dar nu mai pot. A dorului tărie 

Cuvinte dă duioaselor mistere; 

Vreau să mă-nec de dulcea-nvăpăiere 

A celui suflet ce pe al meu știe. 



Nu vezi că gura-mi arsă e de sete 

Și-n ochii mei se vede-n friguri chinu-mi, 

Copila mea cu lungi și blonde plete? 



Cu o suflare răcorești suspinu-mi, 

C-un zâmbet faci gândirea-mi să se-mbete. 

Fă un sfârșit durerii… vin’ la sânu-mi.









Afară-i toamnă


Afară-i toamnă, frunză 'mprăștiată,

Iar vântul svârle 'n geamuri grele picuri;

Și tu citești scrisori din roase plicuri

Și într’un ceas gândești la viața toată.

 

Pierzându-ți timpul tău cu dulci nimicuri,

N-ai vrea ca nime 'n ușa ta să bată;

Dar și mai bine-i, când afară-i sloată,

Să stai visând la foc, de somn să picuri.

 

Și eu astfel mă uit din jeț pe gânduri,

Visez la basmul vechiu al zânei Dochii,

În juru-mi ceața crește rânduri-rânduri;

 

De-odat’aud foșnirea unei rochii,

Un moale pas abia atins de scânduri...

Iar mâni subțiri și reci mi-acopăr ochii.









Sunt ani la mijloc


Sunt ani la mijloc și incă mulți vor trece

Din ceasul sfânt în care ne-ntâlnirăm,

Dar tot mereu gândesc cum ne iubirăm,

Minune cu ochi mari și mână rece.



O, vino iar! Cuvinte dulci inspiră-mi,

Privirea ta asupra mea se plece,

Sub raza ei mă lasă a petrece

Și cânturi nouă smulge tu din liră-mi.



Tu nici nu știi a ta apropiere

Cum inima-mi de-adânc o liniștește,

Ca răsărirea stelei în tăcere;



Iar când te văd zâmbind copilărește,

Se stinge-atunci o viață de durere,

Privirea-mi arde, sufletul îmi crește.









Când iarăși glasul


Când însuși glasul gândurilor tace,

Mă-ngână cântul unei dulci evlavii -

Atunci te chem; chemarea-mi asculta-vei?

Din neguri reci plutind te vei desface?



Puterea nopții blând însenina-vei

Cu ochii mari și purtători de pace?

Răsai din umbra vremilor încoace,

Ca să te văd venind - ca-n vis, așa vii!



Cobori încet... aproape, mai aproape,

Te pleacă iar zâmbind peste-a mea față,

A ta iubire c-un suspin arat-o,



Cu geana ta m-atinge pe pleoape,

Să simt fiorii strângerii în brațe -

Pe veci pierduto, vecinic adorato!









S-a stins viața falnicei Veneții


S-a stins viața falnicei Veneții,

N-auzi cântări, nu vezi lumini de baluri;

Pe scări de marmură, prin vechi portaluri,

Pătrunde luna, înălbind păreții.



Okeanos se plânge pe canaluri...

El numa-n veci e-n floarea tinereții,

Miresei dulci i-ar da suflarea vieții,

Izbește-n ziduri vechi, sunând din valuri.



Ca-n țintirim tăcere e-n cetate.

Preot rămas din a vechimii zile,

San Marc sinistru miezul nopții bate.



Cu glas adânc, cu graiul de Sibile,

Rostește lin în clipe cadențate

"Nu-nvie morții - e-n zadar, copile".










Adio

	Adio (De-aș trăi cât lumea-ntreagă), de Vasile Alecsandri

	Adio (Adio! ah niciodată), de Vasile Alecsandri

	Adio, de Gheorghe Asachi

	Adio, de Mihai Eminescu

	Adio (Da, mult mai bine ar fi fost), de Ștefan Octavian Iosif

	Adio (Aleargă trenul, zi și noapte-aleargă!), de Ștefan Octavian Iosif

	Adio, de Iacob Negruzzi

	Adio, de Cincinat Pavelescu

	Adio, de Duiliu Zamfirescu

	Adio (Trec anii, trec lunile ’n goană / Și-n zbor săptămânile trec...), de George Topîrceanu


Vezi și


	Adio Moldovei, de Vasile Alecsandri

	Adio. La Târgoviște, de Grigore Alexandrescu

	Adio la..., de Iacob Negruzzi

	Adio la anul 1832, de Ion Heliade Rădulescu

	Adio la patrie, de Ion Heliade Rădulescu

	Adio, Napoli, de Duiliu Zamfirescu


S-a dus amorul...


S-a dus amorul, un amic

       Supus amândurora,

Deci cânturilor mele zic

       Adio tuturora.



Uitarea le închide-n scrin

       Cu mâna ei cea rece,

Și nici pe buze nu-mi mai vin,

       Și nici prin gând mi-or trece.



Atâta murmur de izvor,

       Atât senin de stele,

Și un atât de trist amor

       Am îngropat în ele!



Din ce noian îndepărtat

       Au răsărit în mine!

Cu câte lacrimi le-am udat,

       Iubito, pentru tine!



Cum străbăteau atât de greu

       Din jalea mea adâncă,

Și cât de mult îmi pare rău

       Că nu mai sufăr încă!



Că nu mai vrei să te arați

       Lumină de-ndeparte,

Cu ochii tăi întunecați

       Renăscători de moarte!



Și cu acel smerit surâs,

       Cu acea blândă față,

Să faci din viața mea un vis,

       Din visul meu o viață.



Să mi se pară cum că crești

       De cum răsare luna,

În umbra dulcilor povești

       Din nopți o mie una.



Era un vis misterios

       Și blând din cale-afară,

Și prea era de tot frumos

       De-au trebuit să piară.



Prea mult un înger mi-ai părut

       Și prea puțin femeie,

Ca fericirea ce-am avut

       Să fi putut să steie.



Prea ne pierdusem tu și eu

       În al ei farmec poate,

Prea am uitat pe Dumnezeu

       Precum uitarăm toate.



Și poate că nici este loc

       Pe-o lume de mizerii

Pentr-un atât de sfânt noroc

       Străbătător durerii!




	(Familia, XIX, 17, 24 aprilie/6 mai 1883)


Doină


De la Nistru pân' la Tissa

Tot Românul plânsu-mi-s'a,

Că nu mai poate străbate

De-atâta străinătate.

Din Hotin și pân la Mare

Vin Muscalii de-a călare,

De la Mare la Hotin

Mereu calea ne-o ațin;

Din Boian la Vatra-Dornii

Au umplut omida cornii,

Și străinul te tot paște

De nu te mai poți cunoaște.

Sus la munte, jos pe vale

Și-au făcut dușmanii cale,

Din Satmar pân' în Săcele

Numai vaduri ca acele.

Vai de biet Român săracul!

Îndărăt tot dă ca racul,

Nici îi merge, nici se 'ndeamnă,

Nici îi este toamna, toamnă,

Nici e vara vara lui,

Și-i străin în țara lui.

De la Turnu 'n Dorohoi

Curg dușmanii în puhoi

Și s'așează pe la noi;

Și cum vin cu drum de fier,

Toate cântecele pier,

Sboară păserile toate

De neagra străinatate;

Numai umbra spinului

La ușa creștinului.

Își desbracă țara sânul,

Codrul - frate cu Românul -

De secure se tot pleacă

Și isvoarele îi seacă -

Sărac în țară săracă!



Cine-au îndrăgit străinii,

Mânca-i-ar inima câinii,

Mânca-i-ar casa pustia,

Și neamul nemernicia!



Ștefane Măria Ta,

Tu la Putna nu mai sta,

Las' Archimandritului

Toată grija schitului,

Lasă grija Sfinților

În seama părinților,

Clopotele să le tragă

Ziua 'ntreagă, noaptea 'ntreagă,

Doar s'a 'ndura Dumnezeu,

Ca să 'ți mântui neamul tău!

Tu te 'nalță din mormânt,

Să te aud din corn sunând

Și Moldova adunând.

De-i suna din corn odată,

Ai s'aduni Moldova toată,

De-i suna de două ori,

Îți vin codri 'n ajutor,

De-i suna a treia oară

Toți dușmanii or să piară

Din hotară în hotară -

Îndrăgi-i-ar ciorile

Și spânzurătorile!










Satira I


Când cu gene ostenite sara suflu-n lumânare,

Doar ceasornicul urmează lung-a timpului cărare,

Căci perdelele-ntr-o parte când le dai, și în odaie

Luna varsă peste toate voluptoasa ei văpaie,

Ea din noaptea amintirii o vecie-ntreagă scoate

De dureri, pe care însă le simțim ca-n vis pe toate.



Lună tu, stăpân-a mării, pe a lumii boltă luneci

Și gândirilor dând viață, suferințele întuneci;

Mii pustiuri scânteiază sub lumina ta fecioară,

Și câți codri-ascund în umbră strălucire de isvoară!

Peste câte mii de valuri stăpânirea ta străbate,

Când plutești pe mișcătoarea mărilor singurătate!

Câte țărmuri înflorite, ce palate și cetăți,

Străbătute de-al tău farmec ție singură-ți arăți!

Și în câte mii de case lin pătruns-ai prin ferești,

Câte frunți pline de gânduri, gânditoare le privești!

Vezi pe-un rege ce-mpânzește globu-n planuri pe un veac,

Când la ziua cea de mâne abia cuget-un sărac...

Deși trepte osebite le-au ieșit din urna sorții

Deopotrivă-i stăpânește raza ta și geniul morții;

La același șir de patimi deopotrivă fiind robi,

Fie slabi, fie puternici, fie genii ori neghiobi!

Unul caută-n oglindă de-și buclează al său păr,

Altul caută în lume și în vreme adevăr,

De pe galbenele file el adună mii de coji,

A lor nume trecătoare le însamnă pe răboj;

Iară altu-mparte lumea de pe scândura tărăbii,

Socotind cât aur marea poartă-n negrele-i corăbii.

Iar colo bătrânul dascăl, cu-a lui haină roasă-n coate,

Într-un calcul fără capăt tot socoate și socoate

Și de frig la piept și-ncheie tremurând halatul vechi,

Își înfundă gâtu-n guler și bumbacul în urechi;

Uscățiv așa cum este, gârbovit și de nimic,

Universul fără margini e în degetul lui mic,

Căci sub frunte-i viitorul și trecutul se încheagă,

Noaptea-adânc-a veciniciei el în șiruri o dezleagă;

Precum Atlas în vechime sprijinea ceriul pe umăr

Așa el sprijină lumea și vecia într-un număr.



Pe când luna strălucește peste-a tomurilor bracuri,

Într-o clipă-l poartă gândul îndărăt cu mii de veacuri,

La-nceput, pe când ființă nu era, nici neființă,

Pe când totul era lipsă de viață și voință,

Când nu s-ascundea nimica, deși tot era ascuns...

Când pătruns de sine însuși odihnea cel nepătruns.

Fu prăpastie? genune? Fu noian întins de apă?

N-a fost lume pricepută și nici minte s-o priceapă,

Căci era un întuneric ca o mare făr-o rază,

Dar nici de văzut nu fuse și nici ochiu care s-o vază.

Umbra celor nefăcute nu-ncepuse-a se desface,

Și în sine împăcată stăpânea eterna pace!...

Dar deodat-un punct se mișcă... cel întâi și singur. Iată-l

Cum din chaos face mumă, iară el devine Tatăl...

Punctu-acela de mișcare, mult mai slab ca boaba spumii,

E stăpânul fără margini peste marginile lumii...

De-atunci negura eternă se desface în fășii,

De atunci răsare lumea, lună, soare și stihii...

De atunci și până astăzi colonii de lumi pierdute

Vin din sure văi de chaos pe cărări necunoscute

Și în roiuri luminoase isvorând din infinit,

Sunt atrase în viață de un dor nemărginit.

Iar în lumea asta mare, noi copii ai lumii mici,

Facem pe pământul nostru mușunoaie de furnici;

Microscopice popoare, regi, oșteni și învățați

Ne succedem generații și ne credem minunați;

Muști de-o zi pe-o lume mică de se măsură cu cotul,

În acea nemărginire ne-nvârtim uitând cu totul

Cum că lumea asta-ntreagă e o clipă suspendată,

Că-ndărătu-i și-nainte-i întuneric se arată.

Precum pulberea se joacă în imperiul unei raze,

Mii de fire viorie ce cu raza încetează,

Astfel, într-a veciniciei noapte pururea adâncă,

Avem clipa, avem raza, care tot mai ține încă...

Cum s-o stinge, totul piere, ca o umbră-n întuneric,

Căci e vis al neființii universul cel himeric...



În prezent cugetătorul nu-și oprește a sa minte,

Ci-ntr-o clipă gându-l duce mii de veacuri înainte;

Soarele, ce azi e mândru, el îl vede trist și roș

Cum se-nchide ca o rană printre nori întunecoși,

Cum planeții toți îngheață și s-azvârl rebeli în spaț

Ei, din frânele luminii și a soarelui scăpați;

Iar catapeteasma lumii în adânc s-au înnegrit,

Ca și frunzele de toamnă toate stelele-au pierit;

Timpul mort și-ntinde trupul și devine vecinicie,

Căci nimic nu se întâmplă în întinderea pustie,

Și în noaptea neființii totul cade, totul tace,

Căci în sine împăcată reîncep-eterna pace...

...............................................................

Începând la talpa însăși a mulțimii omenești

Și suind în susul scării pân' la frunțile crăiești,

De a vieții lor enigmă îi vedem pe toți munciți,

Făr-a ști să spunem care ar fi mai nenorociți...

Unul e în toți, tot astfel precum una e în toate,

De asupra tuturora se ridică cine poate,

Pe când alții stând în umbră și cu inima smerită

Neștiuți se pierd în taină ca și spuma nezărită -

Ce-o să-i pese soartei oarbe ce vor ei sau ce gândesc?...

Ca și vântu-n valuri trece peste traiul omenesc.



Fericească-l scriitorii, toată lumea recunoască-l...

Ce-o să aibă din acestea pentru el, bătrânul dascăl?

Nemurire, se va zice. Este drept că viața-ntreagă,

Ca și iedera de-un arbor, de-o idee i se leagă.

"De-oi muri - își zice-n sine - al meu nume o să-l poarte

Secolii din gură-n gură și l-or duce mai departe,

De a pururi, pretutindeni, în ungherul unor crieri

Și-or găsi, cu al meu nume, adăpost a mele scrieri!"

O, sărmane! ții tu minte câte-n lume-ai auzit,

Ce-ți trecu pe dinainte, câte singur ai vorbit?

Prea puțin. De ici, de colo de imagine-o fășie,

Vre o umbră de gândire, ori un petec de hârtie;

Și când propria ta viață singur n-o știi pe de rost,

O să-și bată alții capul s-o pătrunză cum a fost?

Poate vreun pedant cu ochii cei verzui, peste un veac,

Pintre tomuri brăcuite așezat și el, un brac,

Aticismul limbii tale o să-l pună la cântari,

Colbul ridicat din carte-ți l-o sufla din ochelari

Și te-o strânge-n două șiruri, așezându-te la coadă,

În vro notă prizărită sub o pagină neroadă.



Poți zidi o lume-ntreagă, poți s-o sfarămi... orice-ai spune,

Peste toate o lopată de țărână se depune.

Mâna care-au dorit sceptrul universului și gânduri

Ce-au cuprins tot universul încap bine-n patru scânduri...

Or să vie pe-a ta urmă în convoi de-nmormântare,

Splendid ca o ironie cu priviri nepăsătoare...

Iar deasupra tuturora va vorbi vrun mititel,

Nu slăvindu-te pe tine... lustruindu-se pe el

Sub a numelui tău umbră. Iată tot ce te așteaptă.

Ba să vezi... posteritatea este încă și mai dreaptă.

Neputând să te ajungă, crezi c-or vrea să te admire?

Ei vor aplauda desigur biografia subțire

Care s-o-ncerca s-arate că n-ai fost vreun lucru mare,

C-ai fost om cum sunt și dânșii... Măgulit e fiecare

Că n-ai fost mai mult ca dânsul. Și prostatecele nări

Și le umflă orișicine în savante adunări

Când de tine se vorbește. S-a-nțeles de mai nainte

C-o ironică grimasă să te laude-n cuvinte.

Astfel încăput pe mâna a oricărui, te va drege,

Rele-or zice că sunt toate câte nu vor înțelege...

Dar afară de acestea, vor căta vieții tale

Să-i găsească pete multe, răutăți și mici scandale -

Astea toate te apropie de dânșii... Nu lumina

Ce în lume-ai revărsat-o, ci păcatele și vina,

Oboseala, slăbiciunea, toate relele ce sunt

Într-un mod fatal legate de o mână de pământ;

Toate micile mizerii unui suflet chinuit

Mult mai mult îi vor atrage decât tot ce ai gândit.

..............................................................

Între ziduri, printre arbori ce se scutură de floare,

Cum revarsă luna plină liniștita ei splendoare!

Și din noaptea amintirii mii de doruri ea ne scoate;

Amorțită li-i durerea, le simțim ca-n vis pe toate,

Căci în propria-ne lume ea deschide poarta-ntrării

Și ridică mii de umbre după stinsul lumânării...

Mii pustiuri scânteiază sub lumina ta, fecioară,

Și câți codri-ascund în umbră strălucire de isvoară!

Peste câte mii de valuri stăpânirea ta străbate,

Când plutești pe mișcătoarea mărilor singurătate,

Și pe toți ce-n astă lume sunt supuși puterii sorții

Deopotrivă-i stăpânește raza ta și geniul morții!










Satira II


De ce pana mea rămâne în cerneală, mă întrebi? 

De ce ritmul nu m-abate cu ispita-i de la trebi? 

De ce dorm, îngrămădite între galbenele file, 

Iambii suitori, troheii, săltărețele dactile? 

Dacă tu știai problema astei vieți cu care lupt, 

Ai vedea că am cuvinte pana chiar să o fi rupt, 

Căci întreb, la ce-am începe să-ncercăm în luptă dreaptă 

A turna în formă nouă limba veche și-nțeleaptă? 

Acea tainică simțire, care doarme-n a ta harfă 

În cuplete de teatru s-o desfaci ca pe o marfă, 

Când cu sete cauți forma ce să poată să te-ncapă, 

Să le scrii cum cere lumea, vro istorie pe apă? 

Însă tu îmi vei răspunde că e bine ca în lume 

Prin frumoasă stihuire să pătrunză al meu nume, 

Să-mi atrag luare-aminte a bărbaților din țară, 

Să-mi dedic a mele versuri la cucoane, bunăoară, 

Și dezgustul meu din suflet să-l împac prin a mea minte. - 

Dragul meu, cărarea asta s-a bătut de mai nainte; 

Noi avem în veacul nostru acel soi ciudat de barzi, 

Care-ncearcă prin poeme să devie cumularzi, 

Închinând ale lor versuri la puternici, la cucoane, 

Sunt cântați în cafenele și fac zgomot în saloane; 

Iar cărările vieții fiind grele și înguste, 

Ei încearcă să le treacă prin protecție de fuste, 

Dedicând broșuri la dame a căror bărbați ei speră 

C-ajungând cândva miniștri le-a deschide carieră. - 



De ce nu voi pentru nume, pentru glorie să scriu? 

Oare glorie să fie a vorbi într-un pustiu? 

Azi, când patimilor proprii muritorii toți sunt robi, 

Gloria-i închipuirea ce o mie de neghiobi 

Idolului lor închină, numind mare pe-un pitic 

Ce-o beșică e de spumă într-un secol de nimic. 



Încorda-voi a mea liră să cânt dragostea? Un lanț 

Ce se-mparte cu frăție între doi și trei amanți. 

Ce? să-ngâni pe coardă dulce, că de voie te-ai adaos 

La cel cor ce-n operetă e condus de Menelaos? 

Azi adeseori femeia, ca și lumea, e o școală, 

Unde-nveți numai durere, înjosire și spoială; 

La aceste academii de științi a zânei Vineri 

Tot mai des se perindează și din tineri în mai tineri, 

Tu le vezi primind elevii cei imberbi în a lor clas, 

Până când din școala toată o ruină a rămas. 



Vai! tot mai gândești la anii când visam la academii, 

Ascultând pe vechii dascăli cârpocind la haina vremii, 

Ale clipelor cadavre din volume stând s-adune 

Și-n a lucrurilor peteci căutând înțelepciune? 

Cu murmurele lor blânde, un izvor de horum-horum 

Câștigând cu clipoceală nervum rerum gerendarum ; 

Cu evlavie adâncă ne-nvârteau al minții scripet, 

Legănând când o planetă, când pe-un rege din Egipet. 



Parcă-l văd pe astronomul cu al negurii repaos, 

Cum ușor, ca din cutie, scoate lumile din chaos 

Și cum neagra vecinicie ne-o întinde și ne-nvață 

Că epocile se-nșiră ca mărgelele pe ață. 

Atunci lumea-n căpățână se-nvârtea ca o morișcă 

De simțeam, ca Galilei, că comedia se mișcă. - 



Amețiți de limbe moarte, de planeți, de colbul școlii, 

Confundam pe bietul dascăl cu un crai mâncat de molii 

Și privind păinjenișul din tavan, de pe pilaștri, 

Ascultam pe craiul Ramses și visam la ochi albaștri 

Și pe margini de caiete scriam versuri dulci, de pildă 

Către vreo trandafirie și sălbatecă Clotildă. 

Îmi plutea pe dinainte cu al timpului amestic 

Ba un soare, ba un rege, ba alt animal domestic. 

Scârțâirea de condeie dădea farmec astei liniști, 

Vedeam valuri verzi de grâne, undoiarea unei iniști, 

Capul greu cădea pe bancă, pereau toate-n infinit; 

Când suna, știam că Ramses trebuia să fi murit. 



Atunci lumea cea gândită pentru noi avea ființă, 

Și, din contra, cea aievea ne părea cu neputință. 

Azi abia vedem ce stearpă și ce aspră cale este 

Cea ce poate să convie unei inime oneste; 

Iar în lumea cea comună a visa e un pericul, 

Căci de ai cumva iluzii, ești pierdut și ești ridicul. 



Și de-aceea de-azi nainte poți să nu mă mai întrebi 

De ce ritmul nu m-abate cu ispită de la trebi, 

De ce dorm îngrămădite între galbenele file, 

Iambii suitori, troheii, săltărețele dactile... 

De-oi urma să scriu în versuri, teamă mi-e ca nu cumva 

Oamenii din ziua de-astăzi să mă-nceap-a lăuda. 

Dacă port cu ușurință și cu zâmbet a lor ură, 

Laudele lor desigur m-ar mâhni peste măsură.










Satira III


Un sultan dintre aceia ce domnesc peste vro limbă,

Ce cu-a turmelor pășune, a ei patrie ș-o schimbă,

La pământ dormea ținându-și căpătâi mâna cea dreaptă;

Dară ochiu-nchis afară, înlăuntru se deșteaptă.

Vede cum din ceruri luna lunecă și se coboară

Și s-apropie de dânsul preschimbată în fecioară.

Înflorea cărarea ca de pasul blândei primăveri;

Ochii ei sunt plini de umbra tăinuitelor dureri;

Codrii se înfiorează de atâta frumusețe,

Apele-ncrețesc în tremur străveziile lor fețe,

Pulbere de diamante cade fină ca o bură,

Scânteind plutea prin aer și pe toate din natură

Și prin mândra fermecare sun-o muzică de șoapte,

Iar pe ceruri se înalță curcubeele de noapte...

Ea, șezând cu el alături, mâna fină i-o întinde,

Părul ei cel negru-n valuri de mătasă se desprinde

– „Las' să leg a mea viață de a ta... În brațu-mi vino,

Și durerea mea cea dulce cu durerea ta alin-o...

Scris în cartea vieții este și de veacuri și de stele

Eu să fiu a ta stăpână, tu stăpân vieții mele."



Și cum o privea sultanul, ea se-ntunecă... dispare;

Iar din inima lui simte un copac cum că răsare,

Care crește într-o clipă ca în veacuri, mereu crește,

Cu-a lui ramuri peste lume, peste mare se lățește;

Umbra lui cea uriașă orizonul îl cuprinde

Și sub dânsul universul într-o umbră se întinde;

Iar în patru părți a lumii vede șiruri munții mari,

Atlasul, Caucazul, Taurul și Balcanii seculari;

Vede Eufratul și Tigris, Nilul, Dunărea bătrână -

Umbra arborelui falnic peste toate e stăpână.

Astfel, Asia, Europa, Africa cu-a ei pustiuri

Și corăbiile negre legănându-se pe râuri,

Valurile verzi de grâie legănându-se pe lanuri,

Mările țărmuitoare și cetăți lângă limanuri,

Toate se întind nainte-i... ca pe-un uriaș covor,

Vede țară lângă țară și popor lângă popor -

Ca prin neguri alburie se strevăd și se prefac

În întinsă-mpărăție sub o umbră de copac.



Vulturii porniți la ceruri pân' la ramuri nu ajung;

Dar un vânt de biruință se pornește îndelung

Și lovește rânduri, rânduri în frunzișul sunător,

Strigăte de-Allah! Allahu! se aud pe sus prin nori,

Zgomotul creștea ca marea turburată și înaltă,

Urlete de bătălie s-alungau după olaltă,

Însă frunzele-ascuțite se îndoaie după vânt

Și deasupra Romei nouă se înclină la pământ.



Se cutremură sultanul... se deșteaptă... și pe cer

Vede luna cum plutește peste plaiul Eschișer.

Și privește trist la casa șeihului Edebali;

După gratii de fereastră o copilă el zări

Ce-i zâmbește, mlădioasă ca o creangă de alun;

E a șeihului copilă, e frumoasa Malcatun.

Atunci el pricepe visul că-i trimis de la profet,

Că pe-o clipă se-nălțase chiar în rai la Mohamet,

Că din dragostea-i lumească un imperiu se va naște,

Ai căruia ani și margini numai cerul le cunoaște.



Visul său se-nfiripează și se-ntinde vulturește,

An cu an împărăția tot mai largă se sporește,

Iară flamura cea verde se înalță an cu an,

Neam cu neam urmându-i zborul și sultan după sultan.

Astfel țară după țară drum de glorie-i deschid...

Pân-în Dunăre ajunge furtunosul Baiazid...



La un semn, un țărm de altul, legând vas de vas, se leagă

Și în sunet de fanfare trece oastea lui întreagă;

Ieniceri, copii de suflet ai lui Allah și spahii

Vin de-ntunecă pământul la Rovine în câmpii;

Răspândindu-se în roiuri, întind corturile mari...

Numa-n zarea depărtată sună codrul de stejari.



Iată vine-un sol de pace c-o năframă-n vârf de băț.

Baiazid, privind la dânsul, îl întreabă cu dispreț

– „Ce vrei tu?"

- " Noi? Bună pace! Și de n-o fi cu bănat,

Domnul nostru-ar vrea să vază pe măritul împărat."



La un semn deschisă-i calea și s-apropie de cort

Un bătrân așa de simplu, după vorbă, după port.

– „Tu ești Mircea?"

– „Da-mpărate!"

– „Am venit să mi te-nchini,

De nu, schimb a ta coroană într-o ramură de spini."

– „Orice gând ai împărate, și oricum vei fi sosit,

Cât suntem încă pe pace, eu îți zic: Bine-ai venit!

Despre partea închinării însă, Doamne, să ne ierți;

Dar acu vei vrea cu oaste și război ca să ne cerți,

Ori vei vrea să faci întoarsă de pe-acuma a ta cale,

Să ne dai un semn și nouă de mila măriei tale...

De-o fi una, de-o fi alta... Ce e scris și pentru noi,

Bucuroși le-om duce toate, de e pace, de-i război."



– „Cum? Când lumea mi-e deschisă, a privi gândești că pot

Ca întreg Aliotmanul să se-mpiedice de-un ciot?

O, tu nici visezi, bătrâne, câți în cale mi s-au pus!

Toată floarea cea vestită a întregului Apus,

Tot ce stă în umbra crucii, împărați și regi s-adună

Să dea piept cu uraganul ridicat de semilună.

S-a-mbrăcat în zale lucii cavalerii de la Malta,

Papa cu-a lui trei coroane, puse una peste alta,

Fulgerele adunat-au contra fulgerului care

În turbarea-i furtunoasă a cuprins pământ și mare.

N-au avut decât cu ochiul ori cu mâna semn a face,

Și Apusul își împinse toate neamurile-ncoace;

Pentru-a crucii biruință se mișcară râuri-râuri,

Ori din codri răscolite, ori stârnite din pustiuri;

Zguduind din pace-adâncă ale lumii începuturi,

Înnegrind tot orizonul cu-a lor zeci de mii de scuturi,

Se mișcau îngrozitoare ca păduri de lănci și săbii,

Tremura înspăimântată marea de-ale lor corăbii!...

La Nicopole văzut-ai câte tabere s-au strâns

Ca să steie înainte-mi ca și zidul neînvins.

Când văzui a lor mulțime, câtă frunză, câtă iarbă,

Cu o ură nempăcată mi-am șoptit atunci în barbă,

Am jurat ca peste dânșii să trec falnic, fără păs,

Din pristolul de la Roma să dau calului ovăs...

Și de crunta-mi vijelie tu te aperi c-un toiag?

Și, purtat de biruință, să mă-mpiedic de-un moșneag?"

– „De-un moșneag, da, împărate, căci moșneagul ce privești

Nu e om de rând, el este domnul Țării Românești.

Eu nu ți-aș dori vrodată să ajungi să ne cunoști,

Nici ca Dunărea să-nece spumegând a tale oști.

După vremuri mulți veniră, începând cu acel oaspe,

Ce din vechi se pomenește, cu Dariu a lui Istaspe;

Mulți durară, după vremuri, peste Dunăre vrun pod,

De-au trecut cu spaima lumii și mulțime de norod;

Împărați pe care lumea nu putea să-i mai încapă

Au venit și-n țara noastră de-au cerut pământ și apă -

Și nu voi ca să mă laud, nici vă voi să te-nspăimânt,

Cum veniră, se făcură toți o apă ș-un pământ.

Te fălești că înainte-ți răsturnat-ai val-vârtej

Oștile leite-n zale de-mpărați și de viteji?

Tu te lauzi că Apusul înainte ți s-a pus?...

Ce-i mâna pe ei în luptă, ce-au voit acel Apus?

Laurii voiau să-i smulgă de pe fruntea ta de fier,

A credinții biruință căta orice cavaler.

Eu? Îmi apăr sărăcia și nevoile și neamul...

Și de-aceea tot ce mișcă-n țara asta, râul, ramul,

Mi-e prieten numai mie, iară ție dușman este;

Dușmănit vei fi de toate, făr-a prinde chiar de veste;

N-avem oști, dară iubirea de moșie e un zid

Care nu se-nfiorează de-a ta faimă, Baiazid!"



Și abia plecă bătrânul... Ce mai freamăt, ce mai zbucium!

Codrul clocoti de zgomot și de arme și de bucium,

Iar la poala lui cea verde mii de capete pletoase,

Mii de coifuri lucitoare ies din umbra-ntunecoasă;

Călăreții împlu câmpul și roiesc după un semn

Și în caii lor sălbatici bat cu scările de lemn,

Pe copite iau în fugă fața negrului pământ,

Lănci scânteie lungi în soare, arcuri se întind în vânt,

Și ca nouri de aramă și cu ropotul de grindeni,

Orizonu-ntunecându-l, vin săgeți de pretutindeni,

Vâjâind ca vijelia și ca plesnetul de ploaie...

Urlă câmpul și de tropot și de strigăt de bătaie.

În zadar striga-mpăratul ca și leul în turbare,

Umbra morții se întinde tot mai mare și mai mare;

În zadar flamura verde o ridică înspre oaste,

Căci cuprinsă-i de pieire și în față și în coaste,

Căci se clatină rărite șiruri lungi de bătălie;

Cad asabii ca și pâlcuri risipite pe câmpie,

În genunchi cădeau pedeștri, colo caii se răstoarnă,

Când săgețile în valuri, care șuieră, se toarnă

Și, lovind în față,-n spate, ca și crivățul și gerul,

Pe pământ lor li se pare că se năruie tot cerul...

Mircea însuși mână-n luptă vijelia-ngrozitoare,

Care vine, vine, vine, calcă totul în picioare;

Durduind soseau călării ca un zid înalt de suliți,

Printre cetele păgâne trec rupându-și large uliți;

Risipite se-mprăștie a dușmanilor șiraguri,

Și gonind biruitoare tot veneau a țării steaguri,

Ca potop ce prăpădește, ca o mare turburată -

Peste-un ceas păgânătatea e ca pleava vânturată.

Acea grindin-oțelită înspre Dunăre o mână,

Iar în urma lor se-ntinde falnic armia română.



Pe când oastea se așază, iată soarele apune,

Voind creștetele nalte ale țării să-ncunune

Cu un nimb de biruință; fulger lung încremenit

Mărginește munții negri în întregul asfințit,

Pân' ce isvorăsc din veacuri stele una câte una

Și din neguri, dintre codri, tremurând s-arată luna

Doamna mărilor ș-a nopții varsă liniște și somn.

Lângă cortu-i, unul dintre fiii falnicului Domn

Stă zâmbind de-o amintire, pe genunchi scriind o carte,

S-o trimiță dragei sale, de la Argeș mai departe



"De din vale de Rovine 

Grăim, Doamnă, către Tine, 

Nu din gură, ci din carte, 

Că ne ești așa departe. 

Te-am ruga, mări, ruga 

Să-mi trimiți prin cineva 

Ce-i mai mândru-n valea Ta: 

Codrul cu poienele, 

Ochii cu sprâncenele; 

Că și eu trimite-voi 

Ce-i mai mândru pe la noi: 

Oastea mea cu flamurile, 

Codrul și cu ramurile, 

Coiful nalt cu penele, 

Ochii cu sprâncenele. 

Și să știi că-s sănătos, 

Că, mulțămind lui Cristos, 

Te sărut, Doamnă, frumos." 



.................................................................. 



De-așa vremi se-nvredniciră cronicarii și rapsozii; 

Veacul nostru ni-l umplură saltimbancii și irozii... 

În izvoadele bătrâne pe eroi mai pot să caut; 

Au cu lira visătoare ori cu sunete de flaut 

Poți să-ntâmpini patrioții ce-au venit de-atunci încolo? 

Înaintea acestora tu ascunde-te, Apollo! 

O, eroi! care-n trecutul de măriri vă adumbriseți, 

Ați ajuns acum de modă de vă scot din letopiseți, 

Și cu voi drapându-și nula, vă citează toți nerozii, 

Mestecând veacul de aur în noroiul greu al prozii. 

Rămâneți în umbră sfântă, Basarabi și voi Mușatini, 

Descălecători de țară, dătători de legi și datini, 

Ce cu plugul și cu spada ați întins moșia voastră 

De la munte pân' la mare și la Dunărea albastră. 



Au prezentul nu ni-i mare? N-o să-mi dea ce o să cer? 

N-o să aflu între-ai noștri vre un falnic juvaer? 

Au la Sybaris nu suntem lângă capiștea spoielii? 

Nu se nasc glorii pe stradă și la ușa cafenelii, 

N-avem oameni ce se luptă cu retoricele suliți 

În aplauzele grele a canaliei de uliți, 

Panglicari în ale țării, cari joacă ca pe funii, 

Măști cu toate de renume din comedia minciunii? 

Au de patrie, virtute, nu vorbește liberalul, 

De ai crede că viața-i e curată ca cristalul? 

Nici visezi că înainte-ți stă un stâlp de cafenele, 

Ce își râde de-aste vorbe îngânându-le pe ele. 

Vezi colo pe uriciunea fără suflet, fără cuget, 

Cu privirea-mpăroșată și la fălci umflat și buget, 

Negru, cocoșat și lacom, un isvor de șiretlicuri, 

La tovarășii săi spune veninoasele-i nimicuri; 

Toți pe buze-având virtute, iar în ei monedă calpă, 

Quintesență de mizerii de la creștet până-n talpă, 

Și deasupra tuturora, oastea să și-o recunoască, 

Își aruncă pocitura bulbucații ochi de broască... 

Dintr-aceștia țara noastră își alege astăzi solii! 

Oameni vrednici ca să șază în zidirea sfintei Golii, 

În cămeși cu mâneci lunge și pe capete scufie, 

Ne fac legi și ne pun biruri, ne vorbesc filosofie. 

Patrioții! Virtuoșii, ctitori de așezăminte, 

Unde spumegă desfrâul în mișcări și în cuvinte, 

Cu evlavie de vulpe, ca în strane, șed pe locuri 

Și aplaudă frenetic schime, cântece și jocuri... 

Și apoi în Sfatul țării se adun să se admire 

Bulgăroi cu ceafa groasă, grecotei cu nas subțire; 

Toate mutrele acestea sunt pretinse de roman, 

Toată greco-bulgărimea e nepoata lui Traian! 

Spuma asta-nveninată, astă plebe, ăst gunoi 

Să ajung-a fi stăpână și pe țară și pe noi! 

Tot ce-n țările vecine e smintit și stârpitură, 

Tot ce-i însemnat cu pata putrejunii de natură, 

Tot ce e perfid și lacom, tot Fanarul, toți iloții, 

Toți se scurseră aicea și formează patrioții, 

Încât fonfii și flecarii, găgăuții și gușații, 

Bâlbâiți cu gura strâmbă sunt stăpânii astei nații! 

Voi sunteți urmașii Romei? Niște răi și niște fameni! 

I-e rușine omenirii să vă zică vouă oameni! 

Și această ciumă-n lume și aceste creaturi 

Nici rușine n-au să ieie în smintitele lor guri 

Gloria neamului nostru spre-a o face de ocară, 

Îndrăznesc ca să rostească pân' și numele tău... țară! 



La Paris, în lupanare de cinismu și de lene, 

Cu femeile-i pierdute și-n orgiile-i obscene, 

Acolo v-ați pus averea, tinerețele la stos ... 

Ce a scos din voi Apusul, când nimic nu e de scos? 



Ne-ați venit apoi, drept minte o sticluță de pomadă, 

Cu monoclu-n ochi, drept armă bețișor de promenadă, 

Vestejiți fără de vreme, dar cu creieri de copil, 

Drept științ-având în minte vre un vals de Bal-Mabil, 

Iar în schimb cu-averea toată vrun papuc de curtezană... 

O, te-admir, progenitură de origine romană! 



Și acum priviți cu spaimă fața noastră sceptic-rece, 

Vă mirați cum de minciuna astăzi nu vi se mai trece? 

Când vedem că toți aceia care vorbe mari aruncă 

Numai banul îl vânează și câștigul fără muncă, 

Azi, când fraza lustruită nu ne poate înșela, 

Astăzi alții sunt de vină, domnii mei, nu este-așa? 

Prea v-ați arătat arama, sfâșiind această țară, 

Prea făcurăți neamul nostru de rușine și ocară, 

Prea v-ați bătut joc de limbă, de străbuni și obicei, 

Ca să nu s-arate-odată ce sunteți - niște mișei! 

Da, câștigul fără muncă, iată singura pornire; 

Virtutea? e-o nerozie; Geniul? o nefericire. 



Dar lăsați măcar strămoșii ca să doarmă-n colb de cronici; 

Din trecutul de mărire v-ar privi cel mult ironici. 

Cum nu vii tu, Țepeș Doamne, ca punând mâna pe ei, 

Să-i împarți în două cete: în smintiți și în mișei, 

Și în două temniți large cu de-a sila să-i aduni, 

Să dai foc la pușcărie și la casa de nebuni!










Satira IV


Stă castelul singuratic, oglindindu-se în lacuri,

Iar în fundul apei clare doarme umbra lui de veacuri;

Se înalță în tăcere dintre rariștea de brazi,

Dând atâta întunerec rotitorului talaz.

Prin ferestrele arcate, după geamuri, tremur numa

Lungi perdele încrețite, care scânteie ca bruma.

Luna tremură pe codri, se aprinde, se mărește,

Muchi de stâncă, vârf de arbor, ea pe ceruri zugrăvește,

Iar stejarii par o strajă de giganți ce-o înconjoară,

Răsăritul ei păzindu-l ca pe-o tainică comoară.



Numai lebedele albe, când plutesc încet din trestii,

Domnitoare peste ape, oaspeți liniștei acestei,

Cu aripele întinse se mai scutură și-o taie,

Când în cercuri tremurânde, când în brazde de văpaie.

Papura se mișcă-n freamăt de al undelor cutrier,

Iar în iarba înflorită, somnoros suspin-un grier...

E atâta vară-n aer, e atât de dulce zvonul...



Singur numai cavalerul suspinând privea balconul

Ce-ncărcat era cu frunze, de îi spânzur prin ostrețe

Roze roșie de Șiras și liane-n fel de fețe.

Respirarea cea de ape îl îmbată, ca și sara;

Peste farmecul naturii dulce-i picură ghitara



"O, arată-mi-te iară-n haină lungă de mătasă,

Care pare încărcată de o pulbere-argintoasă,

Te-aș privi o viață-ntreagă în cununa ta de raze,

Pe când mâna ta cea albă părul galben îl netează.

Vino! Joacă-te cu mine... cu norocul meu... mi-aruncă

De la sânul tău cel dulce floarea veștedă de luncă,

Ca pe coardele ghitarei răsunând încet să cadă...

Ah! E-atât de albă noaptea, parc-ar fi căzut zăpadă.

Ori în umbra parfumată a budoarului să vin,

Să mă-mbete acel miros de la pânzele de in;

Cupido, un paj șăgalnic, va ascunde cu-a lui mână,

Vioriul glob al lampei, mlădioasa mea stăpână!"



Și uscat foșni mătasa pe podele, între glastre,

Între rozele de Șiras și lianele albastre;

Dintre flori copila râde și se-nchină peste gratii -

Ca un chip ușor de înger e-arătarea adoratei -

Din balcon i-arunc-o roză și cu mânile la gură,

Pare că îl dojenește când șoptește cu căldură;

Apoi iar dispare-n luntru... auzi pasuri ce coboară...

Și ieșind pe ușă iute, ei s-au prins de subsuoară.

Braț de braț pășesc alături... le stă bine laolaltă,

Ea frumoasă și el tânăr, el înalt și ea înaltă.

Iar în umbra de la maluri se desface-acum la larg

Luntrea cu-ale ei vintrele spânzurate de catarg

Și încet înaintează în lovire de lopeți,

Legănând atâta farmec și atâtea frumuseți...



Luna... luna iese-ntreagă, se înalț-așa bălaie

Și din țărm în țărm durează o cărare de văpaie,

Ce pe-o repede-nmiire de mici unde o așterne

Ea, copila cea de aur, visul negurii eterne;

Și cu cât lumina-i dulce tot mai mult se lămurește,

Cu-atât valurile apei, cu-atât țărmul parcă crește,

Codrul pare tot mai mare, parcă vine mai aproape

Dimpreună cu al lunei disc, stăpânitor de ape.

Iară tei cu umbra lată și cu flori până-n pământ

Înspre apa-ntunecată lin se scutură de vânt;

Peste capul blond al fetei zboară florile ș-o plouă...

Ea se prinde de grumazu-i cu mânuțele-amândouă

Și pe spate-și lasă capul: - "Mă uimești dacă nu mântui...

Ah, ce fioros de dulce de pe buza ta cuvântu-i!

Cât de sus ridici acuma în gândirea ta pe-o roabă,

Când durerea ta din suflet este singura-mi podoabă.

Și cu focul blând din glasu-ți tu mă dori și mă cutremuri,

De îmi pare o poveste de amor din alte vremuri;

Visurile tale toate, ochiul tău atât de tristu-i,

Cu-a lui umed-adâncime toată mintea mea o mistui...

Dă-mi-i mie ochii negri... nu privi cu ei în laturi,

Căci de noaptea lor cea dulce vecinic n-o să mă mai saturi,

Aș orbi privind într-înșii... O, ascultă numa-ncoace,

Cum la vorbă mii de valuri stau cu stelele proroace!

Codrii negri aiurează și isvoarele-i albastre

Povestesc ele-n de ele numai dragostele noastre

Și luceferii ce tremur așa reci prin negre cetini,

Tot pământul, lacul, cerul... toate, toate ni-s prietini...

Ai putea să lepezi cârma și lopețile să lepezi,

După propria lor voie să ne ducă unde repezi,

Căci oriunde numai ele ar dori ca să ne poarte,

Pretutindeni fericire... de-i viață, de e moarte."

......................................................................

Fantazie, fantazie, când suntem numai noi singuri,

Ce ades mă porți pe lacuri și pe mare și prin crânguri!

Unde ai văzut vrodată aste țări necunoscute?

Când se petrecur-aceste? La o mie patru sute?

Azi n-ai chip în toată voia în privirea-i să te pierzi,

Cum îți vine, cum îți place pe copilă s-o desmierzi,

După gât să-i așezi brațul, gură-n gură, piept la piept,

S-o întrebi numai cu ochii: Mă iubești tu? Spune drept!



Aș! abia ți-a întins mâna, sare ivărul la ușă,

E-un congres de rubedenii, vre un unchi, vre o mătușă...

Iute capul într-o parte și te uiți în jos smerit...

Oare nu-i în lumea asta vrun ungher pentru iubit?

Și ca mumii egiptene stau cu toții-n scaun țepeni,

Tu cu mânile-ncleștate, mai cu degetele depeni,

Mai sucești vre o țigară, numeri fire de musteți

Și-n probleme culinare te încerci a fi isteț.



Sunt sătul de așa viață... nu sorbind a ei pahară,

Dar mizeria aceasta, proza asta e amară.

Să sfințești cu mii de lacrimi un instinct atât de van

Ce le-abate și la pasări de vreo două ori pe an?

Nu trăiți voi, ci un altul vă inspiră - el trăiește,

El cu gura voastră râde, el se-ncântă, el șoptește,

Căci a voastre vieți cu toate sunt ca undele ce curg,

Vecinic este numai râul: râul este Demiurg.

Nu simțiți c-amorul vostru e-un amor străin? Nebuni!

Nu vedeți că-n proaste lucruri voi vedeți numai minuni?

Nu vedeți c-acea iubire serv-o cauză din natură?

Că e leagă unor viețe ce semințe sunt de ură?

Nu vedeți că râsul vostru e în fiii voștri plâns,

Că-i de vină cum că neamul Cain încă nu s-a stins?

O, teatru de păpușe... zvon de vorbe omenești,

Povestesc ca papagalii mii de glume și povești

Fără ca să le priceapă... După ele un actor

Stă de vorbă cu el însuși, spune zeci de mii de ori

Ce-a spus veacuri dup-olaltă, ce va spune veacuri încă,

Pân' ce soarele s-o stinge în genunea cea adâncă.

Ce? Când luna se strecoară printre nouri, prin pustii,

Tu cu lumea ta de gânduri după ea să te ații?

Să aluneci pe poleiul de pe ulițele ninse,

Să privești prin lucii geamuri la luminile aprinse

Și s-o vezi încunjurată de un roi de pierde-vară,

Cum zâmbește tuturora cu gândirea ei ușoară?

S-auzi zornetul de pinteni și foșnirile de rochii,

Pe când ei sucesc musteața, iară ele fac cu ochii?

Când încheie cu-o privire amoroasele-nțelegeri,

Cu ridicula-ți simțire tu la poarta ei să degeri?

Pătimaș și îndărătnic s-o iubești ca un copil

Când ea-i rece și cu toane ca și luna lui April?

Încleștând a tale brațe toată mintea să ți-o pierzi?

De la creștet la picioare s-o admiri și s-o dezmierzi

Ca pe-o marmură de Paros sau o pânză de Correggio,

Când ea-i rece și cochetă? Ești ridicul, înțelege-o...

Da... visam odinioară pe acea ce m-ar iubi,

Când aș sta pierdut pe gânduri, peste umăr m-ar privi,

Aș simți-o că-i aproape și ar ști c-o înțeleg...

Din sărmana noastră viață, am dura roman întreg...

N-o mai caut... Ce să caut? E același cântec vechi,

Setea liniștei eterne care-mi sună în urechi;

Dar organele-s sfarmate și-n strigări iregulare

Vechiul cântec mai străbate cum în nopți isvorul sare.

P-ici, pe colo mai străbate câte-o rază mai curată

Dintr-un Carmen Saeculare ce-l visa-i și eu odată.

Altfel șuieră și strigă, scapără și rupt răsună,

Se împing tumultuoase și sălbatece pe strună,

Și în gându-mi trece vântul, capul arde pustiit,

Aspru, rece sună cântul cel etern neisprăvit...

Unde-s șirurile clare din viața-mi să le spun?

Ah! organele-s sfărmate și maestrul e nebun!










Din periodice
De-oi adormi...


De-oi adormi curînd 

  În noaptea uitării, 

Să mă duceți tăcînd 

  La marginea mării. 



Nu voi sicriu bogat, 

  Făclie și flamuri, 

Ci-mi împletiți un pat 

  Din tinere ramuri. 



Să-mi fie somnul lin 

  Și codrul aproape, 

Luceasc-un cer senin 

  Pe-adîncile ape, 



Care-n dureri adînci 

  Se nalță la maluri, 

S-ar atîrna de stînci 

  Cu brațe de valuri, 



Se nalță, dar recad 

  Și murmură-ntr-una, 

Cînd pe păduri de brad 

  Alunecă luna. 



Și nime-n urma mea 

  Nu-mi plîngă la creștet, 

Doar moartea glas să dea 

  Frunzișului veșted. 



Să treacă lin prin vînt 

  Atotștiutoarea, 

Deasupră-mi teiul sfînt 

  Să-și scuture floarea. 



Cum n-oi mai fi pribeag 

  De-atunci înainte, 

M-or troieni cu drag 

  Aduceri aminte, 



Ce n-or ști că privesc 

  O lume de patemi, 

Pe cînd liane cresc 

  Pe singurătate-mi.




Poezii publicate postum
Povestea magului călător în stele

În vremi de mult trecute, când stelele din ceriuri

Erau copile albe cu părul blond și des

Și coborînd pe rază țara lor de misteruri

În marea cea albastră se cufundau ades;

Când basmele iubite erau înc' adevăruri,

Când gândul era pază de vis și de eres,

Era pe lumea asta o mândră 'mpărăție

Ce - avea popoare mândre, mândre cetăți o mie.



Domnea în ea atuncea un împărat prea mare,

Bătrân, cu ani o sută pe fruntea lui de nea

Și mâna lui sbârcită, uscată însă, tare,

A țărilor lungi frâuri puternic le ținea.

Și  țările 'nflorite și 'ntunecata mare

La glasul lui puternic gigantic se mișca.

Dar nu se miră lumea de brațu-i ce supune,

Ci de a lui adâncă și dreaptă 'nțelepciune.



În sala cu muri netezi de-o marmoră de ceară,

Pe jos covoare mândre, cu stâlpi de aur blond,

Cu arcuri ce-și ridică boltirea temerară,

Cu stele, ca flori roșii pe - albastrul ei plafond,

Cu arbori ce din iarnă fac blândă primăvară

Și 'ntind umbre cu miros pe-a salei întins rond,

Acolo sta 'mpăratul... — boierii lui de sfat —

Pe tronu-i de - aur roșu sta mut și nemișcat.



Ca aripe de lebezi mari, albe, undoioase,

Pletele argintoase pe umerii-i cădea

Și barba lui cea lungă pe piept îi cădea deasă,

Dar ochii, stele negre, întunecați sclipea;

Sprîncenele-i bătrâne se 'ntunecau stufoase,

În mână sceptru de - aur , povara lui cea grea,

Pe fruntea lui cea ninsă de aur diadem —

Părea c'așteaptă-a morții întunecos problem.



Boerii dimprejuru-i pe scaune de - onoare

Păreau că-s zile stinse pierdute în trecut,

Cu fețele lor palizi ca raza cea de soare,

Cărunți, cu barbe albe pe pieptul cel tăcut;

Pe frunți ce grămădise a anilor ninsoare,

Pe umerii lor vremea cu pași mari a trecut.

Ca zilele alb stinse, ei din trecutul lor

Priveau la acel soare ce li-a lucit cu dor.



De-odată împăratul din tronul lui se scoală

Ca regele pustiei din stânca de granit;

În curte oastea sună cântarea triumfală.

Poporul o aude mișcându-se 'miit.

Din muri, din stâlpii netezi, stindardele de fală

Desfășurate tremur la sgomotul ivit.

Lui glasul îi tremură... dar răspicat și blând

Vorbe mărgăritare le 'nșiră tremurând.



«Vremea pe ai mei umeri s'a grămădit bătrână.

Din oase și din vine a stors a vieții suc

Și slabă și uscată e 'mpărăteasca-mi mână.

Brad învechit prin stânce pe tronu-mi mă usuc,

Curând va 'ntinde moartea mantaua ei cea brună

Pe mine... Și suflarea-mi aripile-i o duc.

Cu rece - aghiazmă moartea fruntea mea o sfințește

Și inima-mi bătrână bătăile-și rărește.



« Și sufletu-mi pân' n'a 'ntins îmflatele-i aripe

Spre-a stelelor imperiu întins ca și un cort,

Nainte până corpu-mi să cadă în risipe,

Nainte de-a se rupe a vieții mele tort,

Rog cerul să 'nmulțească hotarnicele clipe,

S'urnesc pe umeri tineri imperiul ce-l port—

Pe-a fiului meu umeri voiu pune pân' trăiesc

Imperiul gigantic, purpuru 'mpărătesc.



« Dar viața are multe alunecușuri rele,

Prea 'mbie pe oricine cu chipul ei cel drag

Și frâurile lumii să i se pară grele,

Din mâni el să le scape la al domniei prag;

Căci zilele - unui rege primejdii au în ele —

El poate să aleagă-a plăcerilor șirag

Ș'atunci devine umbră — pe mână de mișei

Cad frâele și dânșii duc lumea cum vor ei.



« Nainte de a pune pe brunele lui plete

Coroana mea de aur, — eu voiu ca să-l încerc.

Nu voi ca să se lase plăcerilor șirete

Ce strâng în lanț de roze a cugetărei cerc;

Nu voiu ca lumea asta cu visuri să-l îmbete,

Căci cei mai mulți din oameni după nimic alerg—

Să vadă 'n cartea lumii un înțeles deschis,

Căci altfel viața-i umbră și zilele sunt vis.



« De-aceea înainte de-a morți-mi sântă oră

V'am adunat, pe-al vieți-mi mintos areopag.

De-acolo de-unde râuri spumoase se coboară

În umbra 'ntunecoasă a codrilor de fag,

Pe muntele gigantic ce fruntea și-o strecoară

Prin nori până la soare—trăiește - un bătrân mag.

Când încă eram tânăr el tot bătrân era:

Al vremilor curs vecinic nu-l poate turbura.



«În fruntea lui e strânsă un ev de 'nțelepciune,

Viața lumii toate în minte-i a 'ncăput.

Trecutul... viitorul, el poate-a ți le spune;

Bătrânu-i ca și vremea cea fără de 'nceput

Și soarele din ceruri la glasu-i se supune,

Al aștrilor mers vecinic urmează ochiu-i mut.

De-aceea voiu ca dânsul pe fiul meu să 'nvețe

Cari cărări a vieți-s deșarte, cari mărețe.



«Dar el din a lui munte în veci nu se coboară,

Căci nu vrea ca să piardă din ochi a lumei căi,

Ca nu cumva măsura, cu care el măsoară

În lipsa-i să se schimbe... și el, întors din văi,

Silit ca să înceapă din începutu-i iar

Să nu poată s'oprească gândirea celor răi.

Și cine - enigma vieții voește s'o descue

Acela acel munte pe jos trebui să-l sue».



Cu buclele lui negre, ce mândre strălucite !

Cu fața lui cea trasă, ce dureros de pal !

Cu ochii mari ce-și primblă privirile-i unite,

C'o frunte 'n bucle-și pierde puternicu-i oval—

Astfel feciorul tânăr pe cugetu-i (țintit e)

Stă rezemat de pragul auritului portal:

A tatălui său vorbă aude și se 'nchină —

Un semn că se supune măsurei ce-o destină.



S'apropie cu pasuri modeste, line, rare

Și umil îngenunche pe treapta de la tron:

« Pe mâne, pe când noaptea v'aprinde blându-i soare,

Când clopotul va plânge cu-al serei dulce ton,

Atunci eu mă voiu duce, pe calul pag călare,

M'oiu duce pân' la poala a muntelui Pion

Ș'apoi pe jos de-acolo eu muntele - am să sui

Ca gândurilor mele aripe să le pui.



« Aripe, ca să știe ce e deșertăciunea:

Să treacă ale lumii curs mizer și meschin,

Ca pasul vieți-mi toate să-l ducă 'nțelepciunea,

Ca sigur să calc calea vieții cea de spini,

Ca tot ce eu voiu face să fie fapte bune,

Să n'ascult decât glasu - adevărului senin;

Și sarcina vieți-mi să-mi fie cât de grea,

Voiu ști s'urmez, părinte, cu râvnă calea ta».




II



În munți ce puternici din codri s'ardică,

Giganți cu picioare de stânci de granit,

Cu fruntea trăsnită ei norii despică

Și vulturii 'n creeri palate-și ridică

Ș'uimiți stau în soare privindu-l țintit .



Acolo prin ruini, prin stânci grămădite

E peștera neagră zăhastrului mag;

Stejari prăvăliți peste râuri cumplite

Și stanuri bătrâne cu mușchi coperite;

Încet se cutremur copacii de fag.



Vuind furtunoasa-i și strașnică arpă

Trec vânturi și clatin pădurea de brad,

Prăval pietre mari din culmea cea stearpă,

Aruncă bucăți cu pomi și cu iarbă

Ce 'n urlet în râuri se nărue, cad.



Furtuna la caru-i lungi fulgere 'nhamă

Și-i mână cu glasul de tunet adânc,

Vuiește a vântului arfă de-aramă

Și vulturu 'n doliu copiii și-i chiamă,

Prin nouri cad stele și 'n abis se sting.



Și grindini cu ghiața cu ghemuri ca rodii

Se sparg de a stâncelor coaste de fier

Și 'n ceruri se 'ncurcă, auritele zodii

Și dracii la râuri adun licapodii

Și iarna mugește călare pe ger.



De-asupra-ăstui munte cu fruntea sterpită,

De-asupra de lume, de-asupra de nori,

Stă magul; privește furtuna pornită:

De-asupra lui soare cu raza iubită,

Desupt iarnă, ploae, zăpadă, fiori.



El cartea-și deschide, la ceruri privește

Și zodii descurcă în lungul lor mers.

E-o carte ce nimeni în veci n'o citește

Cu semnele strâmbe întoarse - arabește :

Sunt legile 'n semne din ăst univers.



Cu barba lui albă de vânt răscolită,

Aruncă pe lume el ochii lui suri

Și chiue vântul cu - aripa sburlită,

Adună și sparge o turmă cumplită

De nori ce aleargă trăsnind în păduri.



Prin noaptea bătrână, ursuză, voinică,

Prin nori ce se clatin, se luptă, se sparg,

Feciorul de rege trecea fără frică—

Pe munte lucește o flacără mică

Cu raze ce taie 'ntunerecul larg.



În van la picioare-i fug râuri spumate

Și stâncele rupte în cale-i s'ațin,

Nimic nu-i în stare s'oprească v'odată:

Cu pasul lui sigur prin râuri înnoată,

Se 'ndreaptă spre țelul cel mic și senin.



Stejarii cei rupți sunt podețe pe râuri,

Lumine de fulger cărări îi arat',

Deși cerul lasă a vântului frâuri

S'asvârle toți norii de-a muntelui brâuri,

El trece la astrul ce luce curat.



Retras în sală mare de marmură trandafirie,

Încins în strălucitul și negrul lui talar,

Privirea lui o 'nalță pe-a cerului câmpie

Și cugetul lui sboară în lumi fără hotar.

Și gând cu gând se 'mbină în lungă reverie

Și buzele-i se mișcă c'un zâmbet blând, amar

Și sufletul îl împlu dorinți nemărginite

Ca marea de adânce cu valur'le uimite.



Ce sufletu-i dorește se 'ntreabă și nu știe,

Se uită 'n stele, 'n lună, ce ca un vis de-argint

Cu fața ei cea blondă lungi nourii sfâșie

Și visuri lungi gândirea i-o 'mbată și i-o mint.

Aripa unui înger el simte că-l mângâie

Și neteda lui frunte o-atinge tremurând —

Și gâtul ăstui înger ar vrea ca să-l cuprinză,

Cu el să sboare 'n țara steloasă și întinsă.



Spun mite — zice singur — că orice om în lume

Pe-a cerului nemargini el are o blândă stea,

Ce 'n cartea veciniciei e - unită cu-a lui nume,

Că pentru el s'aprinde lumina ei de nea;

De-aceea 'ntreb gândirea-mi ca să-mi răspund' a nume

Din marea cea albastră, care e steaua mea?

E - acel trandafir roșu, ce mut - duios - uimit

Lucește - un gând de aur de-asupra-mi în zenit?



Un om se naște — un înger o stea din cer aprinde

Și pe pământ coboară în corpul lui de lut,

A gândurilor aripi în om el le întinde

Și pune graiul dulce în pieptul lui cel mut.

O candelă a vieții, de cer steaua depinde

Și îmblă scriind soartea a omului născut.

Când moare a lui suflet aripele și-a 'ntins

Și renturnând în ceruri pe drum steaua a stins.



Dar ce e acea steauă? E-o candelă aprinsă,

De-a cerului mari valuri e dusă pe-al ei drum?

E-o pară aurită de-a firii pom suspinsă

Ce cade scuturată de-a morții lung samum?

Și dacă e o lume puternică, întinsă,

De viața mea-i legată viața unei lumi?

Pe capul meu și 'ntoarce destinurile sale

Când mor ea cade stinsă 'ntr'a caosului vale



De ce de-a mea viață o lume e legată,

De ce un înger palid din cer s'a coborât

Ca trupul meu să 'nvie cu flacăra-i curată,

De ce-un geniu coboară în corpul cel urât,

De ce orice ființă din cer e condamnată

O viață să petreacă în scutece vârît?

Cine prescrie legea la orice înger blând

Ca 'n viața-i să coboare odată pe pământ?



Și murii netezi, roșii, de marmură curată

Lumina lunii blânde în sală o resfrâng.

Și aeru 'mprejuru-i, lumina-i colorată,

Căci razele se 'mbină, se turbură, se frâng,

Și 'n dulcea atmosferă uimită, purpurată

S'aud glasuri ușoare ca arfe care plâng.

Dar nu-i sunet aievea... ci-a gândurilor sale

Glas tremurat și dulce îi răspundea cu jale:



Când Dumnezeu crează de geniuri o ceată

Să cerce vrea p' oricare de-i rău ori de e bun,

Căci nu vrea să mai vadă cum a văzut odată

Că cete rele d' îngeri la glas nu se supun,

Că cerul îl răscoală cu mintea tulburată

Pân' ce trăsniți se prăvăl în caosul străbun;

De-aceea-în om ce naște, din îngeri ori și care

Odată 'n vecinicia-i coboară spre cercare.



Când sună 'n viața lumii a mieze - nopții oră

Atunci prin ceruri îmblă zâmbind amorul orb,

De îngeri suflete - albe văzându-l se coloră

Și ochii lor albaștri privirea lui o sorb;

Plecând spre pământ ochii ei timizi se 'namoră

În pământești ființe cu fragedul lor corp

Și prin a lumii vamă cobor bolnavi de-amor

În corpurile de - oameni ce - aștept' venirea lor.



Dar pân' ce corpu 'n lume un înger îl cuprinde,

De-asupra vămii lumii pe luminoase căi

Imperiul lui cel mare o stea în cer aprinde —

Acolo el domnește, lăsând a lumii văi.

Dar de viața-i lumească domnia 'n cer depinde:

De-i rău, steaua s'aruncă în noaptea celor răi

Și lumile nestinse pe-a cerului cununi

Imperii sunt întinse a îngerilor buni.



Abia părăsesc unii a domei mari pilastri,

Abia părăsesc cerul și înfloritu-i cort,

Abia au vreme - a pierde puternicii lor aștri .

Coboară 'n lume, află amorul lor că-i mort.

Atunci îl iau în brațe  și luminând albaștri

În lumea lor bogată cu lacrimi ei îl port  —

Sunt îngeri blânzi și timizi, așa nevinovați

Încât în astă lume nu trebuesc cercați.



A unui înger palid ursita pământească,

Legată e de soarta corpului ce-l aleg.

Atârnă de viață domnia lor cerească:

Ce samănă în lume, în stele ei culeg;

Nefericiți adesea, ce-o soarte 'mpărătească,

Un om ce-i născut mare în lume își aleg;

Un împărat puternic dar înfocat când moare;

O stea urieșască în caos se coboară.



Dar în acest cer mare ce 'n mii de lumi lucește

Tu nu ai nici un înger, tu nu ai nici o stea,

Când cartea lumii mare Dumnezeu o citește

Se 'mpiedică la cifra vieți-ți făr' să vrea.

În planu - eternității viața-ți greșală este,

De zilele-ți nu este legat'o lume-a ta.

Genii beau vinu - uitării , când se cobor din ceruri;

Deschise-ți-s, nebându-l, a lumilor misteruri.



Greșeli de astea 'n lume se 'ntâmplă adesea multe

Și 'ncurcă-a veciniciei mult înțeleptul plan.

Găsești în lume oameni cu mințile oculte

Cari cunosc a lumii gândire de titan;

Să știi însă, că, oamenii în veci nu vor s'asculte

Și 'n basme au un nume: li zice năsdrăvan.

La gânduri uriașe a lor minte asudă,

Da oamenii-i înconjor și nu vor să-i audă.



Deși rari și puțini-s, lumea nu va să-i vază,

Viața lor e luptă, când mor se duc neplânși.

Ei n'au avut la leagăn un blând înger de pază

Și-a lor ochi de durere sunt turbure, și stinși;

Dară deși blânzi îngeri își varsă a lor raze

În sufletul lor, totuși ei mari îs și distinși,

Căci Dumnezeu în lume le ține loc de tată

Și pune pe-a lor frunte gândirea lui bogată.



Dar—e un înger palid cu lungi aripi și negre,

În aste firi mărețe în veci e 'namorat .

Păcat numai c'amoru-i stinge sisteme 'ntegre,

Întorsu lui omoară p' oricine l-a-ascultat,

Seducător trimite plăcerile - alegre

Și de asculți cântarea-i geniu-ți e sfărmat.

A celor trecătoare în mâna lui e soarte,

Frumosu-i ca nealții și numele-i e: Moarte !



De-aceea să n'asculți tu sublima lui cântare

Căci morți-s pe vecie acei ce o ascult,

În fiecare secol un alt amant el are

Și cel care-l iubește rămâne 'n veci ocult.

Ascultă glasu-mi rece: eu sunt un seraf mare.

De Domnul eu trimisu-s, căci te iubește mult,

Să scap a ta ființă de caosu-i imens —

Eu în glasul gândiri-ți am pus acesta sens.



Că dincolo de groapă imperiu n'ai o lume,

De asta ție n'are de ce să-ți pară rău;

A geniului imperiu : gândirea lui — anume;

A sufletului spațiu e însuși el. Ca grâu

Vei sămăna în ceruri a gândurilor sume

Și - atunci realizate vor fi, vor sta mereu.

Că 'n lumea din afară tu nu ai moștenire,

A pus în tine Domnul nemargini de gândire.



În aste mari nemargini unde gândiri ca stele

Lin înfloresc, miriade s'amestecă, contrag;

Zidite 'n dome mândre, de cugetări castele

Se darmă la suflarea-ți și 'n taină se desfac

Sau la dorința-ți numai se mișcă ca mărgele

Și sun' cântări, ce vibră — se 'ntunecă și tac;

Astă nemărginire de gând ce-i pusă 'n tine

O lume e în lume și în vecie ține.



Când mintea va cuprinde viața ta lumească,

Când corpul tău cădea-va de vreme risipit,

Vei coborî tu singur în viața-ți sufletească

Și vei dura în spațiu-i stelos nemărginit;

Cum Dumnezeu cuprinde cu viața lui cerească

Lumi, stele, timp și spațiu ș' atomul nezărit,

Cum toate-s el și dânsul în toate e cuprins

Astfel tu vei fi mare ca gândul tău întins.



De - astă viață mândră de vrei să ai o știre

Gândește num' atuncea la visuri și la somn,

Ca mort e corpul rece în noapte, nesimțire,

Pe creațiuni bogate sufletul este domn;

În ocean de stele, prin sori, nemărginire,

El îmblă, risipește gândirile prin somn;

Deși nu sunt aevea aceste lumi solare

El tot le vede, simte, le - aude și le are.



Când omul risipitu-i, un lut fără suflare,

Sufletul în afară rămâne surd și orb:

Un cântec fără arpă, o rază fără soare,

Un murmur fără ape, e suflet fără corp,

Dar înăuntru-i este o lume 'ntinsă mare,

Aevea-i pentru dânsul. Cum picături ce sorb

Toate razele lumii într'un grăunte - uimit ,

În el îs toate, dânsul e 'n toate ce-a gândit,



Seraful își sfârșise vibrata - cugetare ,

Gândirea tace - asemeni în fiul de 'mpărat,

Și galbenă ca ghiața ruptă din nori răsare

Luna și trece moartă pe cortu' nnourat

Și cerul nori gândește, nori mari de răsbunare

Ce vor să biciuiască pământul răsculat

Și noaptea - înșiră ceasuri pe firu-i incolor

Ca râul care-și mână trecutu 'n viitor.



Deodată vede că nori se despică

În două și cale îi fac printre ei.

Ajunsu-i în culme, sub dânsul o clică

De vânturi s'alungă prin nouri și-și strică

Aripa de stânce, se clatin' în văi.



Sub el vijelia cea neagră, turbată,

Cu caii de fulger cutreer' nebuni

Și bate în vânturi, pe nori răsturnată,

Ea stâncile 'ndoaie și grindină fată,

Amestecă lumea, frământă furtuni.



De-asupra-i pe bolta albastră, senină,

Cald soare lucește și îmblă cu drag.

Pe-a muntelui streșnă de stânci în ruină,

Pe-o stea prăvălită, cu cartea în mână,

Adânc se gândește puternicul mag.



« Părinte — el zice — și - adânc i se 'nchină,

Bătrânul meu tată aici m'a trimis ».

« Venit-ai?  — bătrânul răspunde — suspină,

Pe fața lui trece zâmbire senină,

C'o mână el cartea cea veche a 'nchis.



«Văzut-am din carte-mi, că viața bătrână

Curând se sfârșește — ș'asupra - ăstui gând

Uitat-am eu lumea — durere străină

În suflet pătrunse, cu - aripi de lumină—

Și pân' mă uitasem scăpă din pământ



«Furtuna turbată... Din mii de furtune

Ce - asupra pământului îmblă sburând

Sunt câteva cari de mult îs nebune,

De-aceea legate de pietre bătrâne

Le țin încuiate 'ntr'a muntelui fund.



« Și pân' m'apucase de tatăl tău jele

Bag seama că una din ele-a scăpat,

A rupt cu aripa v'o câteva stele,

Trântitu-le-a 'n nouri și 'n vânturi rebele

Și codrii mei vecinici i-a mai măturat.



«Așteaptă, copile, să caut o vrajă

În carte... Să chem eu giganticul vânt,

Pe aripi să-i pue o mie de maje,

S'o lege de stânce, să-i stee de strajă

În neagra 'chisoare în fund de pământ... ».



Șoptește: vânt falnic furtuna o 'nhață,

Aripele-i leagă — o bagă în stânci,

Acolo cu lanțuri o leagă de brațe;

Cu 'ncetul a cerului nori se desfață

Încet se 'ncrețesc peste văile - adânci .



«Copile, acuma pericol nu este —

Urmează-mi în munte, în salele-mi mari,

Acolo-mi vei spune de tatăl tău veste.

În viața-ne fost-am Pilad și Oreste —

El moare—și 'n lume rămân singur iar.



«Nainte de moarte trimis-a pe tine,

Ca vieți-ți să dau eu bătrânul meu sfat

Și asta de sigur făcut-a el bine:

Primejdii te-așteaptă și, fără de mine,

Se poate de ele că n'ai fi scăpat.



«De-ai fi ca alți oameni atuncea se poate

Ca soartea ta 'n bine din rău aș schimba,

Dar semnul tău nu stă în cartea mea toată.

A sorților stele de mine-s purtate

Da tu în tot cerul nu ai nici o stea.



De-aceea eu nu pot nimic pentru tine.

Scrisoarea-ți menită eu nu pot s'o schimb,

Ce e, pot preface... Ce 'n stele senine

Nu-i scris — eu nu pot ști. Sunt scrieri streine

Gândite de Domnu 'ntr'a sorilor nimb.



«Dar pot să-ți arăt a pierzărilor cale

Ca 'n ea să n'aluneci, ca neademenit

De-un înger c'ochi verzi cu trăsurile pale,

Ce lumii aduce durere și jale

De moarte, de care adânc ești iubit».



El zice ș'a lene coboară la vale,

La porți uriașe ce duc în spelunci.

De stânci prăbușite gigantici portale

Descue și intră în mândrele hale

De marmură neagră, întinse și lungi.



Pilastri de aur pe muri se coboară,

Pe jos sunt covoare țesute 'n flori vii

Și stele , în candeli dulci raze presară

Și aeru-i dulce ca 'n noaptea de vară

Și razele-s calde și trandafirii.



Prin hala cea mare cu pasure line,

Ei trec și prin bolte săpate 'n granit

Ei intră 'ntr'o sală cu miroase plină;

A murilor marmuri lucind ebenine

Ca negre oglinde de tuciu lustruit.



Bătrânul în urmă-i el poarta o 'nchide.

Adânc întuneric i'nconjur' atunci —

Pe masa cea mare încet el aprinde

Potirul albastru viorelei cei blânde,

Ea - aruncă 'n negru - aer raze, vinete dungi.



Pe-un tron, împăratul, de roșă mătasă

S'așază, se uită 'n marmoreii muri.

Bătrânul alături pe-un scaun se lasă

Și flori răspândesc adormite miroase

Ca mirosul proaspăt a verzii păduri.



Și razele - albastre prin sală aleargă.

Fantastic bătrânul s'ardică și blând

În aer înalță puternica-i vargă.

Pe-oglinda cea neagră, profundă și largă

Încet încet pare o umbră de-argint.



E vânăt la față ca mărgăritarul,

Pe albii lui umeri aripi se desfac

Și luciu c'argintul îi este talarul;

În mâna lui mică el ține păharul

Somniei... Pe frunte-i flori roșii de mac.



Cad pletele, blonde și lungi spice de - aur ,

Închisă 'n lungi gene privirea lui stă;

O cupă cu versuri, cu cifre de maur

I-a 'n  mână Bătrânul — ca sânge de taur

Un vin roșu toarnă și regelui dă.



Văzând umbra albă pe negrul părete

Din tron împăratul genunchie uimit,

În vis umbra râde — și lungile-i plete

Ca aurul blonde se las răschiete

Pe netezii umeri, pe albul ei gât.



« E somnul, bătrânu 'n ureche îi spune —

O vorbă să nu spui, căci dacă nu taci

Ca visul el piere — cu greu se supune

La magica-mi vorbă — las stele să sune,

Ca 'n tabla cea neagră să-l prind — Tu să faci



«Ce-oiu spune». O cupă pe margini cu aur

El ia și 'n ea varsă cristalicul vin.

Stau în jurul cupei cu cifre de maur

Obscunse vrăji scrise... Ca sânge de taur

E vinul și totuși e clar ca rubin.



«Bea—zice—atunci somnul din muri se coboară

Și ochii-ți sărută cu dulce surâs;

Atunci tu grumazu-i cu brațu 'nconjoară ,

El aripa lui și-o ridică și sboară,

Te duce cu dânsul în lumea de vis».



Și Junele bea și adoarme. De-odată

Pe ochi buze calde și moi a simțit.

El brațul și 'ntinde și 'nlănțue 'ndată

A umbrei dulci umeri și netezi... Umflată

El simte aripa că 'n sus a pornit.



Pe umerii umbrei el fruntea și-o lasă

Și - aude suflarea-i cea caldă bătând

Și dus el se simte în lumi luminoase,

În corure sfinte, prin stele - auroase

Aude cum sună aripa de-argint.



El ochi-și deschide, de-asupra lui vede

Doi ochi mari albaștri, adânci visători.

A lui fericire el mai că n'o crede,

El gura și - apasă pe blondele-i plete

Și fața cea pală i-o mângâie 'n dor.



E beat de a visului lungă magie,

În brațe-i pe înger mai tare-a cuprins

Și umbra surâde, cu - aripa -l mângâie

Și gura-și apleacă în dulce beție,

I-apasă pe buze-i sărutu-i aprins.



«Vezi tu, zice umbra, pe-a hăului vale:

Pământul cu munți-i ce fumegă stins,

Cu mări adormite ce murmură 'n jale;

Dorm populii, țări și cetățile sale.

De-asupră-ți oceanul de stele întins.



«Pământul departe 'ntr'un punct s'a contrage

Căci lumi de departe în puncte se schimb,

Dispar a pământului visiune vage,

A stelelor țară curată se trage,

Aleargă, trăiește a aștrilor timp.



« O stea, un imperiu întins e și mare,

Cu sute de țări și cu mii de ființi.

Cetățile mari răspândite-s în soare,

Palate de-argint se ridic gânditoare

Și regii sunt îngeri cu aripi de arginți ».



Și sufletul liber privirea-i sânțită

O nalță pe stelnicul, marele plaiu:

O patrie nouă sublimă, iubită,

De cântece plină din veacuri fugite —

Aici lumea - antică urmează-a ei traiu.



«Vezi steaua că munții și 'ntoarse și marea

Îmblând neclintită în vecinicu-i mers.

A anilor spaț le destină un soare:

La una-i mai mic și la alta mai mare

Căci sorii scriu timpu 'n acest univers.



«Curând vom ajunge pe steaua senină,

Pe care în ceriuri numesc-o a mea.

De visuri, de umbre, de cântec e plină.

Curând vom intra în câmpia ei lină

Și 'n urmă-ți pământul rămâne — o stea.




III



Magul rămas în munte, din el ieși afară,

Pe-o piatră detunată el șede peste văi,

Privește. — Codrii mângâiu cu vânt de primăvară

A lui frunte uscată, adâncii ochi ai săi.



Se suie 'n vârf de munte, o stea din cer coboară

O stea, vultur de aur, cu-aripele de foc,

Pe ea șezând călare, în infinit el sboară,

Stelele sclipeau sfinte și 'n cale-i făceau loc.



Și răsfirați în spațiu îngeri duceau în poale

A lumilor adânce și blânde rugăciuni

Și întinzând în vânturi aripele regale

L'a lumii trepte - albastre le duc și le depun.



Pe magul cel puternic ei îl salută 'n cale,

El trece dus de steaua ce sboară ca un gând

Și când veni sânt, mare, pe-a caosului vale

Dă drum stelei, s'aruncă în hăul fără fund.



De-asupra vedea stele și de desuptu-i stele,

El sboară fără preget ca tunetul rănit;

În sus, în dreapta, 'n stânga lanurile de stele

Dispar. — El cade - un astru în caos asvârlit.



Căci la un punct albastru privirea-i ațintită:

L'a caosului margini un astru blând ușor;

Cale de mii de zile el cade 'ntr'o clipită,

Sboară ca gândul care l-aruncă în viitor.



Din ce în ce s'apropie de lumea depărtată,

O zi mai are încă ș' ajunge 'n luna lui.

Acolo el răsuflă de calea-i depărtată —

De pe-un munte a lunei aruncă ochii lui.



Cu ochii plini de lacrimi la acea stea privește

Ce lumina albastră mergându-și drumul său;

Ce liniștită-i dânsa, în pace ea pășește,

O, cum iubesc eu steaua, unde m'am născut eu.



Mai e 'n tot universul o stea plină de pace,

Neturburată, vecinic de ură, de război;

În toate Creațiunea gura ei vecinic tace,

N'o bântuie griji rele, n'o bântuie nevoi.



«E-un om, care pe dânsa nefericit se ține

Dar nu-i nefericirea în stea, ci e în el,

Dar soartea lui schimba-voiu, din rău oiu face bine—

Cobor acum în astru-mi să-l mângâiu și pe el ».



Din vârf de munte 'n lună în spațiu iar s'aruncă,

În clipă - ajunge 'n norii ai astrului natal,

Cu - amor el îl privește, cu o privire lungă,

În funii lungi el rupe al nourilor voal.



L-întinde, l-împletește, din el își face scară,

O - aruncă - în zarea lungă de flutură în vânt,

Apoi pe ea cu 'ncetul bătrânul se coboară

Pe mare, care-și mișcă mii valuri tremurând.



Din norii cei mai deși el luase o bucată,

Își face din ea luntre, ce luneca pe val,

A mărei unde - albastre alunecă 'nspumate

Și-l duc în leagăn dulce, prin cânturi de pe mal.



Din insule bogate cu mari grădini de laur,

Lebede argintoase aripele 'ntinzând

Veneau sfâșiind apa la luntrea lui de aur

Și se 'nhămau la dănsa și o trăgeau cântând.



Bătrânu 'n manta-i albă înfășurat visează

Iar lebede - argintoase luntrea bogată trag,

Al valurilor cântec pe el îl salutează —

Pe fruntea-i împletită e-o ramură de fag.



Plutind cu repejune sub palida lumină

A lunei, ți se pare al mării Dumnezeu,

Cântat de îmmiirea valurilor senină

Și îngânat de lebezi în dulce visul său.



Luntrea, un vis de aur, pânza albastră-a mării

O sfâșie — și - aproape ea vine - acum de mal,

Un mal de pietre suie, de stânci frânte rebele,

Ce stau lovind cu poala în înspumatul val.



Acolo printre stânce bătrâne și schelete,

Un templu în ruină, de apă înnecat,

Pe jumătate murii și stâlpii și-i înclină

Și stă 'n curând să cadă de vreme sfărâmat.



În scorburi de părete trăiește - un biet călugăr

Tânăr, frumos — dar însă ca umbra el e slab.

Din stânce năruite, din pietre și din bulgări

Făcu cărări spre fundul al templului arab.



Acolo prigonit stă de visuri și de gânduri.

Ce vrea nici el nu știe, se chinuie 'nzădar,

Doarme pe-un pat de trențe ce-i pus pe două scânduri,

Nu bea apă d' isvoare , ci valul mărei - amar .



Astfel el vrea viața s'o sfarme, s'o scurteze.

De ce? și pentru cine el singur n'a știut.

Astfel se chinuește în rugăciuni ascese

În câte-o biată arfă din arcul sfărâmat.



O arfă de aramă cu coarde ruginite,

El sbârnăie pe dânsa un cântec desolat.

Strune - amorțite tremur de mâna lui trezite.

El chiamă cu cântarea-i o umbră ce-a visat.



Ș'acum el sta în lună pe-o piatră risipită

Și cântecu-i în noapte sbura mult dureros,

Părea c'așteaptă-în aer pe umbra lui iubită

S'o vadă, astfel ochiu-i țintea întunecos.



Magul pe-o piatră seacă din luntre se coboară.

Pe-a valurilor fugă el drumu-apoi îi dă —

Pe-o stânc'apoi se suie — pe-ascetul îl măsoară

Cu ochiul. Ca geniul văsduhului el stă.



Călugărul îl vede, arfa scapă din mână,

Pe buze-i trece-un zâmbet ascet, slăbit, amar,

El stânca lui o lasă, la mag încet el vine

Și mâna lui o prinde — și 'ntreabă cu glas rar:



— «Ce-ai mai făcut părinte... iar ai venit la mine.

Crezi tu c'o să mă mângâi pe mine? nu, în veci

Surd este al meu suflet l'a tale vorbe line

Cum stâncele la glasu-mi surde rămân și reci.



«O vino colo 'n scorburi ca să-ți arăt fereasta

Pe care umbra blândă ieri noaptea a venit

Prin stâlpi 'n prăbușeală... prin arcuri sparte... Asta...

Pe-aici pe-o scară, de-aur ea blândă a intrat».



— «De-aceea te-ai retras tu, îi zice magu' atuncea,

Să trăiești în ascese gândind la Dumnezeu,

Bând apa mării amară în negrele spelunce —

Ca să domini în tine ispita, geniul rău!...»



— «Ispită neagră dânsa?, un geniu rău, o, nu el

Răspunse trist și dulce fantasticul ascet.

De-ar veni ceriul însuși aceasta să mi-o spue,

De-ar spune-o dânsa însăși — eu totuși nu o cred.



«Aș crede mult mai iute că vrea să mă înșele,

Că vrea să-mi cerce-amorul adânc însă fatal,

De-aș spune numai chipul cum privirilor mele

S'arată — n'ai mai crede că-i geniu infernal.



Când ca un vis argenteu plutește blonda lună

Prin marea - albastră 'n ceruri, prin somnoroșii nori,

Când noaptea-i o regină lunatecă și brună,

Când valuri lovesc țărmii cu spumele răcori,



«Eu de pe stâlpul negru iau arfa de aramă,

Arfa a cărei sunet e turbur, tremurat,

Arfa care din pietre durerile le chiamă,

Din stâncile stârpite, din valu 'nfuriat...



« Și cânt... Din valuri iese câte o rază frântă

Și pietrele din țărmuri îmi par a suspina.

Din nori străbate-o rază molatecă și blândă,

O rază diamantă cu - albeața ei de nea.



«Și raza mă iubește, mângâie a mea frunte

Cu-a ei lumină blândă — o muzică de vis

Din aer și din mare cântului meu răspunde,

Cântec născut din ceruri și-al mării crunt abis.



«La mijlocul de aer, în sfera de lumină,

Din frunte-mi se retrage raza cea de cristal,

Ea prinde chip și formă, o formă diafanină,

Înger cu aripi albe, ca marmura de pal.



«Și se coboară palid pe drumul razei sale

Și se coboară - alene, cu cântecu-mi l'invoc

Și haine argintie coprind membrele sale,

Prin păru-i flori albastre, pe frunte-o stea de foc.



«Eu stau uimit și palid... mâna-mi involuntară

Se mișcă tremurândă pe coardele de fier,

Ce caută - al meu suflet în acea sfântă oară

De la turburii creeri în van eu samă cer.



«Cine-ar fi oare umbra aceea argintie

Ce vine la cântarea-mi când cu o rugă-o 'nvoc,

Când provocați de arfă-mi răspund valuri o mie,

În nopți când pricep scrisul al stelelor de foc?



«Cântând pe a mea arfă sălbatecă, vibrândă,

Am pus în ea o parte a sufletului meu.

E partea cea mai bună, mai pură și mai sfântă

Ce într'o noapte albă, pe-o rază tremurândă

Părăsi lemnul putred, sburând la Dumnezeu.



«Când noaptea însă-i caldă, molatecă și brună,

Atunci o chem din mare, atunci o chem din lună

Pe-acea parte iubită a sufletului meu

Și ea venind prin noapte ca o rază de soare

Coboară pe-a mea frunte nebună visătoare,

Pân' se preface 'n chipul ce l-am visat mereu.



«Nu e vre o fantasmă nebună și deșartă,

E o făptur' aievea, cu gând din gândul meu,

Dintr'un noian de raze am întrupat-o eu

Și inima-mi o chiamă, gândirea-mi o desmiardă

Și sufletul din mine e și sufletul său.



«Tot ce-am gândit mai tânăr, tot ce-am cântat mai dulce,

Tot ce a fost în cântu-mi mai pur și mai copil

S'a 'mpreunat în marea aerului steril

Cu razele a lunei ce 'n nori stă să se culce

Și a format un înger frumos și juvenil».



« Nebun ori ești lunatec — bătrânul murmurează...

E visul tinereții, e sete de amor.

Îngerul tău e-o rază și trupul ei un nor...

La cântecul tău eco răspunde plângător

Și tu 'mpopulezi marea cu suflete de raze

Și stelele de cântec le împli visător.



«Ia una câte una icoanele pălite,

Ia una câte una o und', o stea de foc

Și toate sunt nimica... când toate la un loc

Pot în tine visarea și cântul să-l escite,

Mintea să-ți strice poate al razelor blând joc,

Ce se 'mpreună 'n aer, care se sparg în nori,

Care răsfrâng în valuri spumânzi și gemători».



—« Și dac'ar fi, ce-mi pasă? Chiar pala nebunie

Se poate că trezită, a 'nfipt ochii cumpliți

În fruntea-mi veștezită, în creeri rătăciți

Și 'n jurul ochilor mei gravă ca la stafie

Afunde și teribili, lungi cearcăne de plumb ?

Fie așa—eu nu zic... Și totuși nebunia

Cum e, cu chipul dulce, cu care m'a coprins

Îmi place — cum îmi place visul de raze nins,

Îmi place cum îmi place o umbră argintie.

Tu cugeți. Cugetarea cu raze reci pătrunde,

Lovește chipul dulce creat de fantasie

Și acest chip devine palid ca o stafie

Și'ndată ce-l privești tu el stă să se confunde

Cu locul de-unde vine, cu norii ori cu unde.

Dar eu... eu nu sunt astfel... Mie-mi place visarea.

Fie ca chiar un basmu, numai fie frumos,

Înger c'ochi mari albaștri, cu chipul luminos...

Și iert că el se stinge, cum aprind lumânarea.

Căci n'o aprind... din contră... Ca cel ce-i place - un vis

Și chiar trezit de friguri el ține ochiu 'nchis

Ca mai departe visul frumos să îl viseze,

Asemenea uit lumea și eu... sunt bucuros

De pot prelungi încă visul meu radios.

De n'ar fugi 'nfidelul... O de ar sta mereu

Să oglindez întrînsul adânc sufletul meu

Cu cântecu-mi ferice, simțirea să-i desmierd

Și 'n ochii mari și bolnavi ființa să mi-o pierd…

De n'ar fugi!... dar fuge... Fuge cum luna plină

Încearcă după codri greu capul de-l înclină

Și fuge și se duce pe-o rază iar în sus,

Se pierde în ruina castelului sdrobit...

E sufletul meu palid, e sufletul meu dus

Ce părăsește lumea de cer ademenit.

............................................................................

«O, de-aș muri odată... Cu corpul meu de plumb

Să simt cum morții aspre molatec eu sucumb

Iar sufletul... o parte ce 'n mine-a mai rămas

Să sboare - unde -l așteaptă amorul în estas,

Să' sboare unde partea-i cea jună, dulce, pală



Plutește printre stele... iar stelele-i esală

Un corp de raze blonde... Căci am pluti 'mpreună

Prin norii cei lunateci, prin stelele ce sună

Și ne-am dori cum raza dorește-o altă rază,

Una în brațul altei lumină fac frumoasă.

Dar nu se poate încă... căci corpul meu de lut

Un sclav greoiu și rece — e sclav — dar e astut.

Mă ține 'n pieptul bolnav... și 'n brațul încă tare,

Când sufletul meu liber vrea să s'arunce 'n mare

Să scape d'el odată....

În astfel de momente mă speriu eu de mine.

O, de ar fi o moarte, fără ca eu să mor,

Eu aș cuprinde-o 'n brațe și aș strânge-o cu dor».



Magul adânc gândește și 'n minte-și desfașoară

Soartea omului care l-avea 'naintea sa.

Sărac, uimit fusese în lume - odinioară

Dar gândul lui puternic viața-i apăsa.



Acest cap trist și palid coroana vrea să poarte

Și azi pe el se vede un negru comanac.

Acești umeri voit-au să duc' a lumei soarte

Și azi acopăr trențe și rasa de șieac

Și capu - acest ce 'n perini de tron ar fi dictat moarte

Azi doarme 'n pat de trențe, drept perină un sac,

Picioarelor rănite 'n sandale îi-era dor

De salele de marmuri, de-a tronului covor.

Desculț îmbla pe uliți, de visuri mintea plină

Și 'n lungele-i miserii, ca 'n mare cufundat,

Visa că 'ntreaga lume la dânsul o să vină,

Că el de lumea 'ntreagă va fi încoronat.

Coroane el împarte la regi. — Și la regine,

Iubindu-le 'ngenunche. Palate - a ridicat

Femeilor ce viața și-o 'nchină la plăceri,

Ce trupul de zăpadă și-l scaldă 'n negru păr.



Dar foaea se întoarse... Cu greață și scârbire

Îi păru - atunci că lumea e toată joc de cărți.

Atunci el se retrage în muri de mănăstire

Și capul și-l cufundă 'ntr'a lumei sfinte cărți.



Pe murii în risipă o candelă subțire

Chilia înnegrită lumină. Și prin părți

Necunoscute-a lumii gândirea lui pribeagă

Străbate cu - aripi mândre nemărginirea 'ntreagă.



În van pune pe suflet greoile cătușe

De gânduri uriașe, de 'nalte rugăciuni.

În van în a lui urmă a 'nchis a lumei ușă

La visele ei turburi, cu mari deșertăciuni;

Pe focul cugetărei a presurat cenușă,

Ci sub cenuș' ard încă consumători cărbuni.

Atunci visul mărirei s'a șterge 'n a lui gând

Când peste spuza sură se va turna pământ.



Atunci claustrul îl fuge — și 'n țărmuri sterpi de mare

Se trage să găsească liniștea-i ce s'a dus,

Dar vai! ș'acolo l urmă visările-i amare

Căci lumea cu-a ei visuri gândirea i-au supus.

Aici însă visarea-i e adânc - omorîtoare

Căci în chip de femee s'arată 'n aer sus.

Lumești gânduri într' alt chip împleau sufletul său.

El cugeta la toate, ci nu — la Dumnezeu.



Pe noaptea-i sufletească, tainică, rece, stinsă,

Căzu ploae de raze cu cer senin și dalb

Și sufletu-i se împle iar cu icoane - aprinse ,

O auroră-l împle cu aeru-i rozalb.

Din cer cade a lene o dulce stea desprinsă

Și se preface 'n înger, plâns de iubire, alb,

Și 'n inimă-i aude un dulce glas de-argint

Ca sunetu - unui clopot prin noapte aiurind.



Magul își răsgândește-a călugărului soarte!

« E - aevea acea ființă, visele-ți nu te mint

Dar nu-i aci în lume... E sufletu - unei moarte

Pe care 'nsă eu însumi pot ca să-l reaprind.

Pot s'o topesc în forma de lut care s'o poarte

Și idealu - eteric în lut eu pot să-l prind,

Dar nu aici.—Aicea de viață n'are parte;

Vom merge 'n lumea unde trăește mai departe».




La arme

	La arme, de Mihai Eminescu

	La arme !, de Ștefan Octavian Iosif


Colinde, colinde


Colinde, colinde!

E vremea colindelor,

Căci gheața se-ntinde

Asemeni oglinzilor

Și tremură brazii

Mișcând rămurelele,

Căci noaptea de azi-i

Când scânteie stelele.



Se bucur' copiii,

Copiii și fetele,

De dragul Mariei

Își piaptănă pletele,

De dragul Mariei

Ș-a Mântuitorului

Lucește pe ceruri

O stea călătorului.




Învierea

	Trecut-a sâmbăta-n mâhnire,

	Și noua zi în cer lucește;

	Pe Domnul său cu tânguire

	L-așteaptă turma și scârbește.


	„Ca scăpărarea de lumină

	Eu voi veni la judecată!”

	A zis El, și acuma iată

	I-i mut mormântul în grădină!


	Dar sufletul Mariei crede

	Și dragostea îi este mare;

	Ea adevărul îl prevede,

	Luptând cu-ntâia necrezare.


	Miresme strânge și aduce

	Ea la mormânt: într-însul — nime...

	S-aude: „Cel murit pe cruce

	A fost furat de jidovime!”


	Atunci, amarul ca să-i stingă,

	I se arată Iisus;

	Dar nu-L cunoaște și cu tângă

	L-a întrebat: „Nu tu L-ai dus?”


	Și-ndată El durerea-i stinge

	Cu vorbele, de taină pline:

	„Sunt Eu, Marie, nu mai plânge

	Și nu te-atinge-acum de Mine!”


	Aprilie 1912


Viața
	Viața, poezie de Ivan Petrovici Kliușnikov

	Viața, poezie de Nicolae Milcu


Un om de stat


Un om de stat, ce multe îți promite,

Să nu-i arăți că tu nu-i dai credință,

Ci-i mulțămește cu-nchinări smerite.



Ca să nu-și dea prea mult silință,

Te fă că crezi orice el o să-ți zică.

Ajută-l însuți tu, ca să te mință:



Destul folos, dacă măcar nu-ți strică.




Donec eris felix...


Ovidius, 



Tristia, I, 9, 5-6



Până vei fi fericit număra-vei amici o mulțime,

Cum se vor întuneca vremile singur rămâi!




Gelozie
Prin „Gelozie” v-ați putea referi la:

	Gelozie, de Mihai Eminescu

	Gelozie, de Bonifaciu Florescu

	Gelozie, de Constantin Negruzzi

	Gelozie, de George Ranetti

	Gelozie, de Carol Scrob

	Gelozie, de George Topîrceanu


Vezi și


	Gelozia, de Sándor Petőfi, traducere de Bonifaciu Florescu


Dona Sol


Te rog rămâi o clipă încă

Ca să te strâng duios la piept.

Din fericirea mea adâncă

Aș vrea să nu mă mai deștept.

Și totuși, luna iese-n zare,

Albește zidul nalt și gol...

Dă-mi cea din urmă sărutare

Și încă una, Doña Sol!



Mă-ntrebi cu ochiul tău cuminte

Unde mă duc și ce mă fac,

Când de pe ceruri stele sfinte

Pătrund în codru, bat în lac.

....................................

Au nu ești tu la înălțime

Ca steaua vecinicului pol?...

Pe mine nu mă știe nime,

Nici chiar tu însăți, Doña Sol.



Ades când frunzele pe cracă

Șoptesc ca zgomotul de guri

Ce se sărută și se-mpacă

În umbr-adâncă de păduri,

Eu stau unde pătrunde luna

Pe alb izvor, sunând domol;

De cântă păsările-ntr-una,

De tine-mi cântă, Doña Sol.



Și pe oglinda mișcătoare

Stau de privesc un straniu joc:

E apa pururi călătoare

Pe chipu-mi ce rămâne-n loc.

S-au desprimăvărat pădurea,

Suspină păsările-n stol...

Și numai eu, gândind aiurea,

Gândesc la tine, Doña Sol.



De ce doresc singurătate

Și glasul tainic de izvor,

De ce când codrul frunza-și bate

Adorm pe verdele-i covor?

Ca prin lumina cea rărită

Prin umbra moale de pristol

Să mi se-arate liniștită

A ta ivire, Doña Sol.



Să văz cum mâna ta îndoaie

În arc o ramură de fag

Și ca Diana cea bălaie

Îți faci în codru mândru prag;

Săgeți de aur pe-al tău umăr,

Gonești vânatul tău în stol,

Dar peste frunze făr- de număr

Nu-mi lași o urmă, Doña Sol.



Chiar de luceafărul de seară

Te tem, căci dulce arde el,

Când treci frumoasă și ușoară

În umbra negrului castel...

De aș zăcea rănit de moarte,

Într-un genunchi eu tot mă scol;

Tinzându-mi dreapta de departe,

Mă-nchin la tine, Doña Sol.



.................................

Când luna trece în uimire

Spre-a face-al mărilor ocol,

Ea, luminând a mea iubire,

Te lumineze, Doña Sol.




Poeme originale de inspirație folclorică
Peste codri sta cetatea


Peste codri sta cetatea

Stăpânind singurătatea...

Luna plină strălucea,

Din nălțimea cea albastră

Bătea tainic la fereastră.

Și pe negrele zăbrele

Sta domnița după ele,

Uitându-se norilor

Calea zburătorilor.

Părul galben, abia creț,

Peste tâmple sta răzleț

Și trecând pe după tâmple

Ca un val de aur împle

Umerele și spinarea

Și întreagă arătarea.

Și e una la părinți,

Cum e luna printre sfinți,

Și-ntre fete tinerele

Ca și luna printre stele,

Și e una chiar sub soare,

Cine cată-n ochi-i moare,

Ochi izvoare de lumine,

Cu mâni albe, lungi și fine

Și cu degetele trase,

Subțirele, de crăiasă,

Și buzele subțirele

De-mi zâmbea-ntristat cu ele.

Au mai știu povestitorii

Ce sunt, oare, zburătorii?

Vin din rumenirea serii

Și din fundul sfânt al mării,

Vin din ploaia cea cu soare

Și din dor de fată mare.

Iară umbra norilor,

Calea zburătorilor,

Căci îi vede

Cine-i crede,

Le năzare

La oricare

L-a chemat din noaptea mare.

De-ndrăgește vreo fată,

Ca luceafăr i s-arată,

Dar din nouri se repede

La pământ unde o vede

Și-n cărare îi răsare

De la creștet la picioare;

Ochii negri-ntunecoși

I se uită mângâioși,

În păr negru stele poartă,

Dară alba față-i moartă,

Ori se face nor de ploaie

Care cade în șiroaie

Și burează-așa de lin

Prin perdelele de in;

Și-n fereastră, ca-ntr-un prag.

Se arată nalt și drag,

Cu păr lung de aur moale

Și cu ochii plini de jale.

Trestia l-încununează,

Hainele îi scânteiază,

Haine lungi și străvezii,

Pare-un mort cu ochii vii.

Astfel iese zburători

Și din umbră, și din nori,

Și din lanuri, și din luncă,

Și din stea ce se aruncă,

Și din tainicul izvor

Care sună-ncetișor,

Și când luna cea bălaie

Varsă apelor văpaie.

Iese din senin cu ploaie,

Și din ploaie cu senin,

Și din lacul cristalin,

Și din ceruri, și din mare,

Și din dor de fată mare.

A lui suflet e-o scânteie

Din luciri de curcubeie,

Din dragoste de femeie;

A lui glas la miez de noapte

E ca muzica de șoapte,

Când se clatin rămurele

Și suspină păsărele.

Și cum sta domnița dusă

Și pe gânduri multe pusă,

Teiul nalt crescut sub geamuri

I-au întins vro două ramuri

Încărcate,-nfloritoare

Și frumos mirositoare,

Și aude șopotind

Și prin frunze ropotind

Ca un glas de copilaș

Ce-o întreabă drăgălaș:

­ De ce șezi închisă, fată,

După poarta ferecată,

După zidurile grele,

După negrele zăbrele?

Deschide zăbrelele

Și privește stelele,

Luna plină o privește

Cum pe munți călătorește

Și deschide-mi un oblon

Ca să trec fără de zvon,

Că de noapte îmi e teamă;

Toate umbrele mă cheamă,

Tricolici mă prigonesc,

Iar babele mă vrăjesc

Cu flori roșie de mac,

Cu oscior de liliac,

Ca să nu mă dau de leac.

Nu auzi cum zbor prin ramuri,

Țip în horn și bat în geamuri?

Nu sunt tânăr fără minte,

Prins de dulcele-ți cuvinte,

Nu curtean înfumurat,

Nici oștean împlătoșat,



Ci eu sunt

Zburător

Ca un vânt

De ușor,

Mă anin

De un ram

Și suspin

Lângă geam,

Ca-n sălaș

Tremurând

Să mă lași

Mai curând.



Căci sunt slab de-mi plângi de milă,

Orb ca visul de copilă;

Sunt ca vânt de primăvară,

Ca amurgul cel de vară;

Din picioare pân- la cap

Într-un cuib pot să încap,

Iar în cuib de turturele

Dorm alăturea de ele.

Iarna vin gonit de fulgi,

Ce m-acopăr ca un giulgi,

Și când voi spuneți povești,

Suflu codrul pe ferești,

Iar la claca cea de furcă

Mâna-mi torturile-ncurcă.

O, deschide-mi un canat,

Ca printr-însul să străbat,

Să mă iei la tine-n pat,

Ca să dorm lâng-al tău sin

Ca un biet copil străin;

Adormit la pieptul gol,

Nu mă-ndur să te mai scol;

Sânii albi, două comori,

Tare sunt dezmierdători,

Fiind albe și rătunde,

Inima mi se pătrunde,

Cu gurița mă adapă

Și de focul meu mă scapă;

Adormit pe brațul stâng,

Nu te teme c-am să plâng,

Teamă n-ai că te-oi trezi,

Că eu pier în zori de zi;

Ci-am să suflu-așa de cald,

În miroase să te scald,

Să-mi vezi fața de ninsoare

Și aripele ușoare,

Căci viața mea o țin

Cu miros de flori de crin;

Nu beau apă, ci scântei

Și miros de flori de tei,

O, primește-mă în brațe!

Umbra nopții mă îngheață,

Un strigoi poate în pripă

Să mă prinză de aripă,

Să m-ascunză în mormânt,

Ca să nu știu unde sunt,

Ori de aripi să mă lege

De un clopot fără lege

Și trăgându-l, sunător,

De izbirea lui să mor,

Căci eu nu sunt vrun fecior

Ca să viu amăgitor,



Ci eu sunt

Zburător

Ca un vânt

De ușor,

Mă anin

De un ram

Și suspin

Lângă geam,

Ca-n sălaș

Tremurând

Să mă lași

Mai curând.



Ea-și netează a ei tâmple

Și de lacrimi i se împle

Ochii dulci de mângâiere.

Ea suspină fără vrere,

Neștiind încă ce-i cere

Inima cu-a ei durere,

Iar gândirea ei cea dulce

N-o mai lasă să se culce.

Peste vârfuri trece lună,

Tânguios un corn răsună,

Petrecând cu-atâta drag

Toată rariștea de fag.

Mai începe, mai se pierde,

De-i răspunde codrul verde

Fermecat și îndrăgit

De-acel sunet rătăcit.

Iară inima îi zice:

„Ce stai, draga mea, aice,

Scoală-te, supune-te

Valului de sunete,

Ce te trage, plin de jale,



Colo,-n rariștea din vale."

Și un glas aude, pare,

Ce-o chema în depărtare:

„Mărgărită, Mărgărită,

Cu coroană aurită,

Ah, din valea cea adâncă,

Ca pe-o stea te zăresc încă,

Ca pe-o stea luminătoare

Și deasupră-mi plutitoare;

Glasul cornului străbate

Dulcea ta singurătate;

O, te pleacă plângerilor,

Tu, crăiasa îngerilor,

Lasă zidurile tale,

Vino-n vale, vino-n vale!



O, auzi sunând

Pe cărare corn,

Căci spre tine blând

Îl întorn.



Mărgărită, Mărgărită,

Cu coroana aurită,

Glasul cornului străbate

Neagra ta singurătate,

Valului de sunete,

Draga mea, supune-te,

Lasă zidurile tale,

Vino-n vale, vino-n vale!"




Mândro, mândro


Mândro, mândro, vrei nu vrei

Un inel și doi cercei,

Dă-mi să-ți sărut ochii tăi;

De vrei roche de mireasă

Cingătoare de mătase,

Părul să-ți încurc mă lasă;

De beteală o cunună

Vrei pe fruntea ta cea jună,

Dă-mi o gură, numai una!

Iar de vrei un bărbățel

Să-l iubești, să crezi în el,

Nu-l căta — că iacătă-l!




O inimă ce suspină


O inimă ce suspină, 

De durere fiind plină, 

Zi și noapte se tot bate, 

Cu nimic nu se alină.



Și nimenea nu se - ndură 

Să potoale - a ei căldură 

Parcă s-au jurat cu toate 

S-o întâmpine cu ură.




Mii de stele...dulce sară


Peste codri se coboară, 

Peste vârfuri trece lună 

Iar isvoarele răsună. 

Cine-mi trece luncile 

Domnița cu pruncile;

Cine-mi trece mândra luncă, 

Domnița mea cu o pruncă

Cine-mi trece lunca mare, 

Fata lui Dragoș călare 

Pe-un cal alb ca de ninsoare, 

Cu rafturile de argint 

Și presun pân în pământ, 

Ea își caută de cale, 

Merge-n vale, merge-n vale. 

Îndărătu-i din pădure 

Se - nalță , cu ziduri sure 

Și cu nalte porți, cetatea 

Stăpânind singurătatea, 

Iar ea-și caută de cale, 

Vine-n vale, vine-n vale. 

Iar când ochii și-i ridică 

Se trezește singurică, 

La mijloc de codru des 

Unde crengile se țes 

Și prin mrejele de frunze 

Cearcă lună să pătrunză, 

Iar un tei cu umbra roată 

Și cu frunza scuturată 

Pleacă ramuri pe-un isvor 

Care sună - ncetișor 

Și prin sunet blând de ape 

Parcă vine mai aproape 

Glas de corn din depărtare 

Tot mai tare și mai tare. 



   O auzi sunând 

   Din cărare corn, 

   Înspre tine blând 

   Eu să mă întorn.



Și când ochii - a ridicat 

Ea zărește un băiat 

Ce s-apropie de ea 

Pe-un cal negru - alăturea . 

Flori de tei el are-n plete, 

Negri ochi ca s-o săgete 

Și la șold un corn de-argint 

Și pe haine mărgărint. 

— Ai venit să mă privești 

Dulce zână din povești, 

O, te pleacă înspre mine 

Cu mâini albe, lungi și fine, 

Iară degetele trase 

Subțirele de crăiasă, 

Lasă-le în a mea mână, 

Mlădioasa mea stăpână. 

Dar ea mâna-și trage - ndată 

Dintr-a lui. . . și speriată 

Se uita în jos smerită, 

Rușinoasă și uimită. 

S-o ajungă el voiește, 

Ea să vină se ferește, 

O ruga cu vorbă dulce 

Pe-a lui braț ca să se culce, 

Mai nu vrea și mai se lasă, 

Ca de-un farmec e atrasă,

Pân' ce cade-n a lui braț 

De-o privește cu nesaț. 

Păru-i galben abia creț 

Peste tâmple-i stă razleț, 

Dându-i multe frumuseți 

Și trecând pe după tâmple 

Umerii cu aur împle, 

Umerele și spinarea 

Și întreagă arătarea.

— O, copilă, chipul tău 

De-mi-l bunul Dumnezeu, 

Chipul tău cel ismenit 

Ce pare că-i zugrăvit;

Draga mea, nu te - ndura 

De la mine a sbura, 

Ori de-i merge de la mine 

Ia-mi și sufletul cu tine, 

Ce mai trebuie să fie 

Dacă n-am tovărășie 

Și la ce să mai trăiesc 

Singurel să pătimesc ? 

Ea roșește la obraz 

I se prinde de grumaz 

Și îi zice - abia - abia :

— Vino la urechea mea 

Și spune-mi orice vei vrea;

Și eu ți-oi spune ceva,

Dar dă-mi pace . . . nu mă strânge,

Te iubesc de-mi vine-a plânge,

Dac - ai ști cât te iubesc,

Că din ochi te prăpădesc.

— Dar de-i merge cui mă lași 

Singur să fiu pătimaș?

— Nu te las, nu. . . Spune-mi bine 

Că cu cine și prin cine 

Să mă înțeleg cu tine 

Ca să vii sara la mine. 

Peste vârfuri trece lună 

Iar izvorul dulce sună 

Merg alăturea călare, 

Pier în umbră de cărare, 

Iară cornul lui duios 

Sună dulce dureros, 

Mai încet în codrul verde 

Se tot pierde, se tot pierde.




Alte versuri din manuscrise
Aciea-s codrii lunei...


Aciea-s codrii lunei; din corn de-argint ea cheamă

Pe zimbrii tari și mândri la caru-i [îi] înhamă

Și coarnele li-ndoaie cu dulci mânuțe dalbe

Pe frunte îi sărută de rămân steme albe



Aș vrea ca la-a mea moarte pădurile să-nvie

În toat-a lor antică și sântă măreție

Imperiu să devie, regina din stejar

Puternică în lume să redevie iar,

Poporul care doarme în somn de ani o mie,

Din arbori-i să iasă, din codri să învie

Și codrii să devie cetăți antice, mari,

Cărări să fie uliți, palate din stejari

Și din cetăți să curgă mulțimea liberată

Cu-mpărăteasa-n frunte, frumoasă și curată

Ca lacrima de aur... Și la sicriu că-mi vin,

Să simt că flori aruncă pe giulgiul meu de in,

Popor ieșit din noapte să vadă în tăcere

Că moartea mea [cea] crudă fu a lor înviere...



Și haina-i udă pare lipindu-se frumos

În faldurii ei mândri de corpu-i mlădios

Fiindcă voi, părinte, o întreagă-mpărăție

La moartea mea cea tristă din noapte să [în]vie

Și fiindcă simt că viața-mi curând se va sfârși

Ți-ncredinț cornul lunei – să-l suni când voi muri.



Se spune c-acești codri cu-a lor înalți stejari

Cu bolțile de frunze și căile lor mari,

Cu luncile înalte de frunze-acoperite

În vecinica lor umbră de soare sunt ferite;

În umbra viorie la râuri sclipitoare

Pasc caii albi ai lunei cu coame de ninsoare

Pe frunzele uscate mișcând copite de-aur

În turme pasc flori palizi pe coști de colcantaur

Spun c-acești codri vecinici e-o-mpărăție-n vrajă

De-asupra cărei cerul de stele pune strajă

Doar noaptea-auzi că sună un bucium în tăcere

Și-mpărăția veche învie în putere

Și vezi cerboaice albe în turme de zăpadă

Că se adun la sunet ’n-a codrului livadă

Din arbori iese zâne frumoase, zâmbitoare

Cu donițele albe pe umeri de ninsoare

S-apleacă la cerboaice, le mulg, laptele sună,

De-a laptelui zurzură pădurile răsună

În ramurile negre privighetori se-ntrec

Și crengile în zborul fantomelor se plec

Cerboaicele în fugă talangele răsună

Și fluere murmură, izvoarele se-nstrună ...

În mijlocul pădurii este-un stejar de fală

De-acolo iese noaptea o-mpărăteasă pală

În părul ei de aur coroana e măreață

Și haina ei cea albă zefirul o încreață

Și ochi-nchiși privește pe codri ce-a învis,

Și buzele-i se mișcă, vorbește ca în vis

Și num-adânc din codri suspină-n depărtare

A turmelor foșnire, de buciume cântare.

Răsună corn de aur...


Răsună corn de aur și împle noaptea clară

Cu chipuri rătăcite din lumea cea solară

Cu mândre-mpărătese ce au trăit în soare

Atâta de frumoase cât cin-le vede – moare.

Veniți genii șăgalnici, ce tupilați sub foaie

Pisați picioarele albe a fetelor bălaie,

Și zimbrii zânei Dochii, în frunți cu stemă mare,

Și voi, cai albi ca spuma, cu coama de ninsoare –

Învie codru [!] – duhuri cu suflet de mireasmă,

Zburați prin crenge negre, ca albe, dulci fantasme,

Pe diafane corpuri lungi pânzării ușoare

De brumă diamantină, ce scânteie în umbră

În părul vost’ coroane, sandale moi, feeric

Ating abia al nopții tăcutul întuneric.

Întrebi o soră...


Întrebi o soră de ce o zeie

Stă-nmărmurită pe-un piedestal

Și de ce chipul ei de femeie

E-așa de pal?



De ce pe frunte-i v-un vis nu trece

De ce surâsu-i e împietrit

De ce privirea-i atât de rece?

Căci n-a iubit.



De-aceea nu voi să fiu în silă

Un stan de piatră ce stă pe loc,

Mai bine-mi place a fi copilă

Cu ochi de foc.



Și-n loc ca-n luncă sfințită mie

S-aducă jertfe lângă un trunchi

Aș vrea un tânăr închinat mie

Să-mi stea-n genunchi



Poate... mai știu eu, să-mi fie milă

Atunci de pieptu-i eu m-aș lipi,

I-aș spune-n taină cât o copilă

Poate-a-l iubi.

În modul vechi soarele sună...


În modul vechi soarele sună,

Cu sferi surori se-ntrece-n cânt

Și calea lui [în veci]1 prescrisă.

Și-o împlinește-n mers tunând



Fața-i la îngeri dă tărie

Deși nu știm al lui temei,

Faptele nențeles de-nalte

Mândre-s ca-n ziua cea dintăi



Iute, iuțime nențeleasă

Pământu-nvârte-a lui comori

Ziua ca raiul luminoasă

O schimbă noaptea cu fiori;



[. . . . . . . . . . . . . . . . . . . . . . .]

Și munți pierduți în nouri...


Și munți pierduți în nouri

Și codri ce declină

Uitându-se-n senină

A mărei albă zi



Se văd pe sine însuși

Cu-ntreaga lor mărire

Și firea-o altă fire

Ea pare a zări



Un zefir numai trece

Și undele le-ncreață

Și-n nepătrunsă ceață

Peri adâncul vis



Astfel și al meu suflet

Răsfrânge lumea-ntreagă

Dar o durere vagă

Și-oglinda s-a închis.

Nainte de-a privi în a ta față...


Nainte de-a privi în a ta față

Orologiu al veciniciei – adevăr!

Senină se scurgea a mea viață

Un râu aurit de raza unei sări

Mă afundam în codrii de verdeață

Und’ trunchi la trunchi se ridicau în cer

Graiu mă-nvățase-izvorul Aretusă

Și viața mea o lumina o musă.

Maio


Stau pierdut în gânduri triste, conversez cu idealuri

La actrițe fac palate – la regine mă prezint

Într-o haină flenduroasă, dar cu fața de încânt.

Îmi cârpesc cerul cu stele, îmi cârpesc marea cu valuri



Pare-mi-se că adesea, coronat de lumea-ntreagă,

Tronuri nalte și senine ca din aer le ridic

Pe când altele mai mândre cu suflarea mea le stric

Pare-mi-se-adesea cum că sunt furtuna cea pribeagă.



Altădată iar îmi pare cum că-n sânta mănăstire

În chilia cea negrită stau călugăr mult sărac

Șed lungit pe-un pat de trențe și drept perină un sac

Când pe murul în risipă arde flacăra subțire.



Cărți de joc îmi pare lumea, oamenii îmi par nebuni

O convenție știința, legea o păpușărie

Viața o monetă calpă cu surfața aurie

Sufletul e o miasmă, ochiul e foc de cărbuni



Dar deodată pe-acea noapte trențuită, stinsă, rece

Cade ploaia cea de raze unui cer senin și dalb

Iar prin cerul meu cu raze plutești îngere rozalb

Cum cântarea cea de clopot prin senina noapte trece.

Tresare miază-noaptea în inima de-aramă...


Tresare miază-noaptea în inima de-aramă

A turnului de piatră. Lin stelele se-nhamă

La carul lunei blonde – Prin vămile veciei

Nici vremea nu le trece cu visele mândriei –

Nici suflete nu intră, nici suflete nu ies.

Prin aerul de noapte puternic, rece, des

A lunei adormite pătrund razele rare

În temnița din pieptu-mi trezind gândiri amare.

Când somnul frate-al morții pe lume falnic zace

Cu genele-i închise, cu visele-i de pace

Când palida gândire prin țara morții trece

Și moare-n visuri de-aur aripa ei cea rece.

